
Įvadas 


1. 


Atskiri tekstai, tapę šios knygos skyriais, buvo rašomi tuo metu, kai 
vyko dideli politiniai ginčai dėl to, kas yra teisė ir kas bei kada turi 
jai paklusti. Be to, tuo metu ėmė akivaizdžiai smukti politinių pa- 
žiūrų, vadinamų liberalizmu, - kadaise puoselėtų kone visų politi- 
kų, — prestižas. Vyresnieji kaltino liberalizmą neprincipingumu, o 
jaunimas jį smerkė dėl nelankstumo, ekonominio neteisingumo ir 
karo Vietname. Netikrumas dėl teisės atspindėjo netikrumą dėl tra- 
dicinių politinių pažiūrų. 

Šią knygą sudarantys tekstai apibrėžia ir gina liberaliąją teisės 
teoriją. Kita vertus, laikomasi itin kritiško požiūrio į kitą teoriją, 
kurią labai daug kas mano esant liberalią. Si teorija buvo ir tebėra 
tokia populiari ir įtakinga, kad vadinsiu ją viešpataujančia teisės 
teorija. Ši viešpataujanti teorija susideda iš dviejų dalių, kurias ji 
pati tvirtina esant tarpusavyje nesusijusias. Pirmoji dalis — teorija 
aiškinanti, kas yra teisė; kalbant ne taip pompastiškai, tai teorija 
apie būtinas ir pakankamas teisinio teiginio teisingumo sąlygas. Tai 
teisinio pozityvizmo teorija, teigianti, jog teisinių teiginių teisingumą 
sudaro faktai apie normas, priimtas tam tikrų socialinių institucijų, - 
ir tik tai. Antroji dalis - teorija apie teisę, kokia ji turi būti ir kaip 
turi elgtis įprastos teisinės institucijos. Tai utilitarizmo teorija, tvir- 
tinanti, jog teisė ir jos institucijos turi tarnauti bendrajai gerovei ir 
daugiau niekam. Abi viešpataujančios teorijos dalis galima kildinti 
iš Jeremy Benthamo filosofijos. 

Šių esė kritinė dalis skirta abiejų šios teorijos dalių kritikai, be to, 
čia kritikuojama prielaida, kad jos yra nepriklausomos viena nuo 
kitos. Konstruktyvioji argumentacijos dalis akcentuoja idėją, kuri taip 

pat kyla iš liberaliosios tradicijos, tačiau yra svetima tiek teisiniam 
pozityvizmui, tiek utilitarizmui. Tai sena individualių žmogaus teisių 
idėja. Benthamas šią idėją yra pavadinęs „nesąmone su kojūkais“. 


2. 


Bendroji teisės teorija privalo būti ir normatyvinė, ir konceptuali. 
Jos normatyvinė dalis turi aiškinti daugelį dalykų, kuriuos galima 
suskirstyti taip. Ji privalo pateikti teisėkūros, bylų sprendimo (ad- 
judication) bei paklusimo (compliance) teoriją; šios trys teorijos 
normatyvinius teisės klausimus aiškina remdamosi įstatymų leidė- 
jo, teisėjo bei eilinio piliečio požiūriais. Teisėkūros teorija turi apimti 
legitimumo teoriją, aprašančią sąlygas, kuriomis paskiras asmuo 
arba grupė turi įgaliojimus kurti teisę, bei legislatyvinio teisingu- 
mo teoriją, kuri nusako, kokią teisę kurti jie yra įpareigoti. Bylų 
sprendimo teorija taip pat turi būti sudėtinė: ji turi apimti ginčo 
(controversy) teoriją, nustatančią standartus, kuriais teisėjai turi rem- 
tis spręsdami sunkiąsias teisės bylas (hard cases), bei jurisdikcijos 
teoriją, kuri aiškina, kodėl ir kada būtent teisėjai, o ne kitos grupės 
ar institucijos, turi priimti sprendimus, reikalaujamus ginčo teori- 
jos. Paklusimo teorija turi lyginti ir aptarti du aspektus: ją turi su- 
daryti paklusimo teisei (deference) teorija, kuri aiškina piliečio pa- 
reigos paklusti įstatymams skirtingų valstybės formų sąlygomis ir 
įvairiomis aplinkybėmis esmę ir ribas, bei teisės taikymo (enforce- 
ment) teorija, kuri nustato teisės taikymo ir nubaudimo tikslus bei 
aprašo, kaip pareigūnai turi reaguoti į skirtingų kategorijų nusikal- 
timus ar pažeidimus. 

Bendroji teisės teorija taip pat aiškina dalykus, kurie neišsitenka 
nė vienoje iš minėtų kategorijų, o tema, patenkanti į vieną kurią iš 
šių kategorijų, gali priklausyti ir kitoms kategorijoms. Antai politiš- 
kai delikatus konstitucionalizmo klausimas yra legitimumo teorijos 
klausimas. Kodėl ir kada išrinktiesiems daugumos atstovams gali bū- 
ti neleidžiama priimti įstatymą, kuris jiems atrodo teisingas ir efek- 
tyvus? Tačiau ir konceptualiojoje teisės teorijos dalyje keliamas pa- 

našus klausimas. Ar fundamentaliuosius konstitucijos principus, ku- 
rie apibrėžia, kas yra kompetentingas kurti teisę ir kaip ji turi būti 
kuriama, galime laikyti teisės dalimi? Šis konceptualus klausimas aki- 
vaizdžiai susijęs su kitais legitimumo ir jurisdikcijos klausimais. Jei- 
gu politiniai konstitucijos principai yra teisė, tuomet teisėjų įgalini- 
mai spręsti, ko reikalauja konstitucija, turi tvirtą pagrindą, bent jau 
prima facie; jeigu tie principai, nors ir nebūdami valingo socialinio 
ar politinio sprendimo rezultatas, yra teisė, tuomet tas faktas, jog 
teisė gali būti - šia prasme - natūrali, yra argumentas riboti daugu- 
mos galią, įtvirtintą konstitucijoje. Ir konceptualus klausimas, ir ju- 
risdikcijos bei legitimumo klausimas akivaizdžiai siejasi su paklusi- 
mo teorija; pavyzdžiui, jie neatsiejami nuo klausimo, ar disidentas 
gali įtikinamai (netgi - ar gali suprantamai) pasakyti geriau už įstaty- 
mų leidėjus ir teisėjus suprantąs, ko reikalauja konstitucija kaip pa- 
matinis įstatymas. 

Taigi įvairios bendrosios teisės teorijos dalys tarpusavyje susiju- 
sios sudėtingais saitais. Be to, ir pačią bendrąją teisės teoriją dauge- 
lis dalykų sieja su kitomis filosofijos sritimis. Normatyvinė teorija 
remiasi bendresnio pobūdžio politine ir moralės filosofija, kuri sa- 
vo ruožtu gali būti priklausoma nuo filosofinių žmogaus prigimties 
ar moralės objektyvumo teorijų. Konceptualioji dalis remiasi kal- 
bos filosofija, taigi logika ir metafizika. Pavyzdžiui, teisinių teigi- 
nių reikšmės klausimas, klausimas, ar jie visuomet yra teisingi arba 
klaidingi, tiesiogiai susijęs su labai sudėtingais ir ginčijamais filoso- 
finės logikos klausimais. Todėl bendroji teisės teorija turi nuolat 
užimti vieną ar kitą ginčijamą poziciją filosofijos klausimais, kurie 
nėra grynai teisiniai. 


3. 


Benthamas buvo paskutinis anglų ir amerikiečių tradicijos filosofas, 
pasiūlęs tokią bendrą - mūsų paaiškinta prasme - teisės teoriją. Jo 
veikaluose galime išskirti bendrosios teisės teorijos konceptualiąją ir 
normatyvinę dalis, o pastarąją galima išskaidyti į legitimumo teoriją, 

legislatyvinio teisingumo teoriją, jurisdikcijos teoriją ir ginčo teoriją, 
kurios susijusios atitinkamai su politine ir moraline utilitarizmo teo- 
rija bei bendresne metafizine empirizmo teorija. Kiekvienas iš šių 
bendrosios teorijos komponentų buvo plėtojamas ir tobulinamas įvai- 
rių teisininkų teoretikų, tačiau viešpataujanti teisės teorija, tiek ang- 
lų, tiek amerikiečių mokyklos pavidalais, liko ištikima Benthamui. 
Konceptualioji jo teorijos dalis - teisinis pozityvizmas - buvo in- 
tensyviai tobulinama. Stipriausia šiuolaikinė pozityvizmo versija yra 
pasiūlyta H. L. A. Harto, - 1r būtent Harto versija yra pagrindinis 
šioje knygoje plėtojamos kritikos objektas. Normatyvinė Benthamo 
teorijos dalis buvo gerokai patobulinta — teisės teorija praturtinta 
ekonomine analize. Ekonominė analizė pateikia standartus, pagal 
kuriuos galima nustatyti ir išmatuoti individų, sudarančių bendruo- 
menę, gerovę (nors dėl šių standartų esmės [nature] daug diskutuo- 
jama), ir tvirtina, jog į legitimumo, legislatyvinio teisingumo, juris- 
dikcijos, ginčo teorijos, taip pat paklusimo bei teisės taikymo teori- 
jos normatyvinius klausimus galima atsakyti tik remiantis prielaida, 
jog teisinės institucijos sudaro sistemą, kurios bendras tikslas yra už- 
tikrinti kiek įmanoma aukštesnį vidutinį šių individų gerovės lygį. Ši 
bendroji normatyvinė teorija pabrėžia tai, ką ankstesnės utilitarizmo 
versijos dažnai ignoruodavo: jog šio bendrojo tikslo link bus artėja- 
ma sėkmingiau, jei skirtingoms institucijoms bus adresuojami skir- 
tingos rūšies klausimai, vadovaujantis tam tikra institucinės kompe- 
tencijos teorija, užuot tarus, jog visos institucijos yra vienodai pajė- 
gios numatyti atskiro politinio sprendimo poveikį bendrajai gerovei!. 
Kadangi teisinis pozityvizmas ir ekonominis utilitarizmas yra su- 
dėtingos doktrinos, viešpataujanti teisės teorija turi daug priešinin- 
kų, kurie yra ne mažiau priešiški vienas kitam nei savo bendram 
priešui. Viešpataujančiai teorijai oponuoja, pavyzdžiui, įvairios ko- 
lektyvizmo formos. Teisinis pozityvizmas remiasi nuostata, kad teisę 
kuria eksplicitiška socialinė praktika arba institucinis sprendimas; jis 


!Žr., pvz., įtakingą mokomosios medžiagos rinkinį, parengtą H. M. Harto ir A. Sach- 
so, The Legal Process (Harvardo teisės mokyklos mimeografinė publikacija). 

atmeta romantiškesnę sunkiau suprantamą idėją, jog teisėkūra gali 
būti i1mplicitiškos bendrosios ar kolektyvinės valios produktas. Eko- 
nominis utilitarizmas taip pat yra individualistinis (nors tik tam tik- 
ru mastu). Legislatyvinio teisingumo standartu jis laiko visuotinę ar- 
ba vidutinę gerovę, tačiau pačią visuotinę gerovę apibrėžia kaip at- 
skirų individų gerovės funkciją ir atkakliai priešinasi idėjai, jog 
bendruomenė turi kokį nors nepriklausomą interesą arba teises (en- 
titlement) kaip apibrėžti galimą dalyką. 

Viešpataujanti teorija kritikuojama ir dėl to, kad ji yra racionalis- 
tinė. Savo konceptualiojoje dalyje ji moko, kad teisė yra vyrų ir mo- 
terų valingo ir tikslo siekiančio sprendimo produktas, kuriuo tiki- 
masi pakeisti bendruomenę, turinčią bendrai paklusti jų sprendimu 
sukurtoms normoms. Savo normatyvinėje dalyje ji rekomenduoja 
tokiais motyvais pagrįstus sprendimus, taigi suponuoja, jog politines 
pareigas einantys vyrai ir moterys gali būti pakankamai įgudę, išsila- 
vinę bei dori tokiems sprendimams priimti didelio netikrumo aplin- 
kybėmis labai sudėtingose bendruomenėse. 

Kai kurie iš viešpataujančios teorijos individualizmo ir raciona- 
lizmo kritikų atstovauja tam, kas politinėse diskusijose dažnai pava- 
dinama „kaire“. Jie mano, kad teisinio pozityvizmo formalizmas ver- 
čia teismus rūpintis tik proceso gudrybėmis, kurios užtikrina kon- 
servatyviai socialinei politikai palankų teisingumą ir neskatina jų 
galvoti apie platesnį ir turiningesnį teisingumą, kuris, ko gero, su- 
žlugdytų tą politiką. Jie mano, kad ekonominis utilitarizmas yra ne- 
teisingas dėl jo padarinių: jis didina skurdą kaip efektyvumo prie- 
monę, 0 jo žmogiškosios prigimties teorija yra ydinga, nes jis indivi- 
dus laiko savanaudiškais visuomenės atomais, O ne iš esmės socialiomis 
būtybėmis, kurių bendruomeniškumo jausmas yra esminė jų savi- 
monės dalis. 

Kita vertus, daugelis kitų viešpataujančios teorijos kritikų yra sie- 
jami su politine dešine!. Jie vadovaujasi savita Edmundo Burke'o 
filosofija, kuri neseniai išpopuliarėjo amerikiečių politinėje teorijo- 


! Žr., pvz., Hayek, Law, Liberty and Legislation. 

je, ir mano, jog tikroji bendruomenės teisė yra ne tik valingi sprendi- 
mai, kuriems teisinis pozityvizmas teikia išskirtinę reikšmę, bet ir 
visa smelkiantis paprotinis moralumas, turintis didelės įtakos tiems 
sprendimams. Anot jų, ekonominis utilitarizmas, kuris tvirtina, kad 
valingi sprendimai, priešingai nei konvencinis moralumas, gali pa- 
kelti bendruomenės gerovę, yra beviltiškai optimistiškas. Įkandin Bur- 
ke'o jie argumentuoja, jog normos, palankiausios bendruomenės ge- 
rovei skatinti, gali kilti tik iš tos bendruomenės patirties, todėl derė- 
tų labiau pasikliauti nusistovėjusia socialine kultūra, o ne utilitaristų, 
kurie manosi esą išmintingesni už pačią istoriją, socialine inžinerija. 

Vis dėlto nė vienas iš šių labai skirtingų kritinių argumentų vieš- 
pataujančios teorijos atžvilgiu nepajudina vieno specifinio mano pa- 
minėto šios teorijos aspekto. Nė vienas nenurodo, jog viešpataujanti 
teorija yra ydinga dėl to, kad atmeta idėją, jog individai gali turėti 
valstybės atžvilgiu teisių, kurios yra pirmesnės už teises, sukurtas 
eksplicitiškos teisėkūros. Priešingai: kairioji ir dešinioji opozicija su- 
tartinai smerkia viešpataujančią teoriją dėl, jų supratimu, per didelio 
rūpesčio individų kaip tokių likimu. Individualių teisių griežtąja pras- 
me idėją, kurią gina ši knyga, jie laiko tiesiog išpūstu atveju ligos, 
kuria ir taip serga viešpataujanti teorija. 


4. 


Žinoma, tą idėją įvairiausiomis formomis plėtojo daug skirtingų fi- 
losofų, bet viešpataujanti teorija atmeta visas šios idėjos formas. Tei- 
sinis pozityvizmas nepripažįsta idėjos, kad juridinės teisės gali egzis- 
tuoti iki teisėkūros bet kokiu pavidalu; kitaip tariant, jis atmeta idė- 
ją, jog individai ar grupės gali turėti kokių nors kitų teisių bylų 
sprendimo atveju, išskyrus tas, kurias numato eksplicitiškų normų 
visuma, sudaranti bendruomenės teisę. Ekonominis utilitarizmas ne- 
pripažįsta idėjos, kad politinės teisės gali egzistuoti iki juridinių tei- 
sių, t. y. kad piliečiai gali pagrįstai protestuoti prieš įstatymų leidėjų 
sprendimą kokiu nors kitu pagrindu, išskyrus tą, kad sprendimas iš 
tikrųjų netarnauja bendrajai gerovei. 

Viešpataujančios teorijos priešiškumas prigimtinėms teisėms dau- 
geliu atveju yra pasekmė Benthamo propaguotos idėjos, kad prigim- 
tinės teisės nesuderinamos su tikrai empiriška metafizika. Liberalai 
įtariai Žiūri į mėgavimąsi ontologija. Jie mano, kad įvairių kolekty- 
vizmo formų esminį trūkumą lemia tai, jog jos remiasi tokiais misti- 
niais dalykais kaip kolektyvinė valia ar nacionalinė dvasia, todėl yra 
priešiški ir bet kokiai prigimtinių teisių teorijai, kuri iš pažiūros taip 
pat remiasi tokiais pat įtartinais esiniais. Tačiau šioje knygoje gina- 
ma individualių teisių idėja nesuponuoja jokių mistinių formų; iš 
tikrųjų ta idėja savo metafiziniu pobūdžiu niekuo nesiskiria nuo pa- 
grindinių pačios viešpataujančios teorijos idėjų. Tiesą sakant, ji pa- 
razitiškai naudojasi svarbiausiąja utilitarizmo idėja - bendruomenės 
kaip visumos kolektyvinio tikslo idėja. 

Individualios teisės yra politiniai koziriai individų rankose. Indi- 
vidams jų teisės tampa aktualios, kai dėl vienų ar kitų priežasčių 
kolektyvinis tikslas yra nepakankamas pagrindas, kuriuo remiantis 
būtų galima iš jų, kaip individų, atimti laisvę ką nors turėti ar ką 
nors daryti, arba nepakankamas priverstinio praradimo ar nuskriau- 
simo pateisinimas. Žinoma, toks teisės (right) apibūdinimas yra for- 
malus, nes nenurodo, kokias teises žmonės turi, ir neužtikrina, kad 
jie apskritai turi kokias nors teises. Tačiau jis nesuponuoja, kad teisės 
turi kokį nors ypatingą metafizinį statusą, taigi teorija, ginama šioje 
knygoje, šiuo mastu atitrūksta nuo senesniųjų teisių teorijų, kurios 
remiasi būtent tokia prielaida. 

Mūsų ginamai teorijai reikalingas žodynas, įgalinantis atskirti skir- 
tingus individualių teisių tipus. Toks žodynas pateikiamas 4-ame sky- 
riuje. Svarbiausia iš ten pateiktų perskyrų yra dviejų politinių teisių 
formų atskyrimas: pamatinių teisių (background rights), į kurias 
abstrakčiai apeliuojama nesutinkant su sprendimais, priimamais bend- 
ruomenės ar visuomenės kaip visumos, ir specifiškesnių institucinių 
teisių, kurios priešpriešinamos konkrečios institucijos priimtiems 
sprendimams. Juridines teises tuomet galima identifikuoti kaip at- 
skirą politinių teisių rūšį, t. y. kaip institucinę teisę į teismo, kaip 
sprendžiamąją funkciją atliekančios instancijos, sprendimą. 

Šio žodyno terminais, teisinis pozityvizmas yra teorija, skelbian- 
ti, jog individai juridinių teisių turi tik tiek, kiek sukūrė eksplicitiški 
politiniai sprendimai ar ekplicitiška socialinė praktika. 2-ame ir 3- 
ame skyriuose ši teorija kritikuojama kaip neadekvati konceptualinė 
teisės teorija. 4-ame skyriuje siūloma alternatyvi konceptualinė teorija, 
kuri parodo, jog individai gali turėti ir kitų juridinių teisių, ne tik 
tas, kurias sukūrė eksplicitiškas sprendimas ar praktika, t. y. jog jie 
gali turėti teisę į tam tikrus teismo sprendimus net ir sunkiosiose 
bylose, kai nei eksplicitiškas sprendimas, nei praktika nereikalauja 
nei vienokio, nei kitokio sprendimo. 

4-0 skyriaus argumentacija konstruoja sąsają tarp konceptualio- 
sios ir normatyviosios siūlomos teorijos dalių. Ji siūlo normatyvinę 
bylų sprendimo teoriją, kuri pabrėžia skirtumą tarp principo argu- 
mento ir politinės nuostatos argumento bei gina teiginį, jog teisėjo 
sprendimai, pagrįsti principo argumentu, dera su demokratijos prin- 
cipais. 5-as skyrius šią normatyvinę bylų sprendimo teoriją taiko iš- 
kiliausioms ir politiškai reikšmingoms konstitucinio teismo byloms. 
Remiantis šia teorija čia kritikuojami debatai tarp vadinamojo teisi- 
nio aktyvizmo ir konstitucinės teisės suvaržymų teorijos bei ginamas 
vien tik principo argumentu besiremiančios teisminės peržiūros tei- 
singumas - net politiškai prieštaringų bylų atveju. 

6-ame skyriuje diskutuojama dėl įstatyminių teisių teorijos pa- 
grindų. Analizuodami stiprią ir įtakingą Johno Rawlso teisingumo 
teoriją, Čia argumentuojame, jog mūsų intuityvus teisingumo supra- 
timas remiasi ne tik ta prielaida, jog žmonės turi teises, bet ir ta, jog 
viena iš tų teisių yra fundamentali ir netgi aksiominė. Pati funda- 
mentaliausia yra savarankiška teisės į lygybę koncepcija - šią teisę 
vadinu teise į vienodą rūpestį ir pagarbą. 

7-as ir 8-as skyriai gina normatyvinę paklusimo teoriją. 7-as sky- 
rius svarsto atvejus, kai ginčo objektu tampa individo įstatyminės 
teisės, bet nebūtinai - ir juridinės. Čia plėtojami argumentai nesiekia 
apginti kokią nors konkrečią individualių teisių grupę, jie tik nuro- 
do tam tikras pasekmes, susijusias su pripažinimu, jog individai turi 
tam tikrų įstatyminių teisių, skirtingų nuo jų juridinių teisių ir pir- 

mesnių už pastarąsias. Taigi ši paklusimo teorija nesiremia kokiomis 
nors išankstinėmis prielaidomis apie žmonių pamatinių ir įstatymi- 
nių teisių, kurias individai iš tikrųjų turi, pobūdį; ji neturi išanksti- 
nio nusistatymo nė dėl 6-ame skyriuje padarytos abstrakčios išva- 
dos. Šiuo mastu ji atitinka reikalavimą, keliamą kiekvienai politinei 
teorijai, siekiančiai skirti svarbią vietą teisėms: paaiškina, kaip įma- 
nomas paklusimas netikrumo ir prieštaros dėl to, kokias teises iš 
tikrųjų turi žmonės, aplinkybėmis. 

8-as skyrius papildo analizę, aptardamas tuos atvejus, kai netik- 
rumo ir prieštaros objektu tampa juridinės teisės. Čia svarstomi du 
svarbūs ir dažnai deramo dėmesio stokojantys paklusimo teorijos 
klausimai: kokios yra piliečio pamatinės teisės ir prievolės, jei jo kons- 
titucinės teisės yra neaiškios, bet jis nuoširdžiai tiki, kad valdžia ne- 
turi juridinės teisės versti jį daryti tai, ką jis mano esant neteisinga? 
Kokia yra pareigūnų atsakomybė, kurie mano, kad jo supratimas 
apie tai, kas yra teisė, yra nuoširdus, nors ir neteisingas? 

9-as skyrius grįžta prie 6-ame skyriuje aptartos teisės į rūpestį ir 
pagarbą. Čia atskleidžiamas lygybės koncepcijos privalumas interpre- 
tuojant įžymiąją Jungtinių Valstijų Konstitucijos Keturioliktosios pa- 
taisos nuostatą apie vienodą apsaugą bei parodoma, jog taip pritai- 
kyta lygybės koncepcija patvirtina mūsų intuicijas dėl rasinės diskri- 
minacijos bei remia politiškai kontroversišką praktiką - vadinamąją 
atvirkščiąją diskriminaciją. 

10-as, 11-as ir 12-as skyriai svarsto konkuruojančius teiginius apie 
kitą teisę, kurią daugelis politikos filosofų taip pat manė esant fun- 
damentalią tarp visų politinių teisių; tai vadinamoji teisė į laisvę (7igbt 
to liberty), kuri dažnai suprantama ne tik kaip teisės į lygybę varžo- 
vė, bet ir - bent jau kai kuriais atvejais - kaip nesuderinama su ta 
teise. 12-ame skyriuje argumentuojama, jog teisės į laisvę - kaip to- 
kios — nėra; ir kad iš tikrųjų pati tokios teisės idėja yra nesusiprati- 
mas. Čia anaiptol neatmetama idėja, jog individai turi teisę į tam 
tikras atskiras laisves, kaip antai: teisę į asmeniškus moralinius spren- 
dimus, aptariamą 10-ame skyriuje, arba teisę į laisves, aprašytas kons- 
tituciniame Teisių bilyje. 12-ame skyriuje argumentuojama, jog šios 

konvencinės teisės yra išvestinės, bet jos išvestos ne iš abstraktesnės 
bendros teisės į laisvę kaip tokios, o iš pačios teisės į lygybę. Taigi 
mūsų knyga prieštarauja populiariai ir pavojingai idėjai, kad indivi- 
dualizmas yra lygybės priešas. Ši idėja yra bendra klaida liberalių 
pažiūrų žmonių, nekenčiančių lygybės, ir egalitaristų, nekenčiančių 
laisvės; kiekvienas puola savo paties idealą, tik kitaip pavadintą. 


Jr 


Į šią knygą sudėtos esė sudaro užbaigtos teisės teorijos pamatinę struk- 
tūrą. Tačiau nors jos visos buvo rašomos turint omenyje tokios teo- 
rijos projektą, buvo rašomos atskirai, todėl skaitant jas drauge, pasi- 
taiko pasikartojančių detalių arba nevienodų akcentų. Jos nesvarsto 
visų prieštaravimų, kuriuos sukels tai, kas jose sakoma, ir nepasako 
visko, ką aš norėčiau pasakyti apie daugelį jose gvildenamų temų. 
Pavyzdžiui, mano teorija nenumato kokios nors mechaniškos pro- 
cedūros, kuri padėtų įrodyti, kokias politines teises - pamatines ar 
juridines — turi individas. Priešingai, visos esė pabrėžia, kad esama 
sudėtingų atvejų, tiek politikoje, tiek teisėje, kuriuos spręsdami blai- 
viai mąstantys teisininkai ginčysis dėl teisių ir nė vienas neturės to- 
kio argumento, kuris būtinai įtikintų kitą. Gali būti paprieštarauta, 
jog tokiomis aplinkybėmis nėra prasmės laikytis prielaidos, kad ap- 
skritai egzistuoja kažkokios teisės. Šis priekaištas suponuoja bendrą 
filosofinę teoriją, pagal kurią teiginys negali būti laikoma teisingu, 
jeigu nėra kokios nors procedūros, įgalinančios — bent jau iš princi- 
po - jo tiesą įrodyti tokiu būdu, kad kiekvienas protingas žmogus 
sutiktų, jog tai teisinga. 13-ame skyriuje argumentuojama, kad nėra 
jokio pagrindo sutikti su šia bendra filosofine pozicija ir yra priežas- 
čių ją atmesti, ypač tuomet, kai ji taikoma argumentams apie teises!. 
Tačiau kas nors galėtų paprieštarauti, jog, šiaip ar taip, praktiniu 
požiūriu reikšti pretenzijas į teises ar argumentuoti jas nėra prasmės, 


! Žr. taip pat „No Right Answer“, kn.: Law, Morality and Society: Essays in Ho- 
nour of H. L. A. Hart, London 1977. 

jeigu negalima įrodyti tų pretenzijų teisingumo ar klaidingumo. Toks 
priekaištas yra netaiklus. Jeigu taip būtų, mes negalėtume suprasti 
svarbių politinės argumentacijos sąžiningumo arba politinio spren- 
dimo atsakomybės idėjų; tiesą sakant, negalėtume suvokti nė įpras- 
tos praktikos, į kurią visi esame įsitraukę, — teisių argumentavimo 
sunkiosiose bylose. Tačiau svarbu, kad politinė teorija pripažintų, 
jog daug teiginių apie teises, įskaitant kai kuriuos labai svarbius tei- 
ginius, yra negalimi įrodyti, todėl jos uždavinys yra teikti oficialių 
sprendimų kontrolės principus, kai teisės yra ginčijamos. 7-ame ir 8- 
ame skyriuose plėtojama paklusimo teorija, kaip sakiau, siūlo tokius 
principus. 

12-as skyrius siūlo argumentus pripažinti tam tikras specialias 
pamatinės bei institucines teises. Čia gal bus pravartu pakartoti, ką 
aš ten sakau. Nei ten aprašytosios teisės, nei tų teisių pagrindimo 
metodas neatmeta kitų teisių ar kitų argumentavimo metodų gali- 
mybės. Bendroji teisių teorija numato, jog įmanomi įvairaus pobū- 
džio argumentai, iš kurių kiekvienas gali būti pakankamas pagrin- 
das teigti, jog kolektyvinis tikslas, paprastai pateisinantis politinį 
sprendimą, nepateisina tam ar kitam individui padaromos tam tik- 
ros žalos. 

Vis dėlto ši knyga siūlo vieną plačiai pripažįstamą argumentą už 
politines teises, būtent atskirų teisių išvedimą iš abstrakčios teisės 
laikomos fundamentalia ir aksiomine, į rūpestį ir pagarbą. 6-as sky- 
rius parodo, jog gerai žinomas argumentas už ekonomines teises, 
kalbantis grupės, esančios blogiausioje padėtyje, vardu, gali būti kil- 
dinamas iš šios abstrakčios teisės, o 9-ame ir 12-ame skyriuose paro- 
doma, jog įmanomas argumentas, įgalinantis iš to paties šaltinio iš- 
vesti gerai pažįstamas civilines teises. Be to, 12-as skyriuje teigiama, 
kad teisė į rūpestį ir pagarbą yra fundamentaliausia iš teisių ir kita 
prasme: jame parodoma, kaip pačią kolektyvinio tikslo idėją galima 
išvesti iš tos fundamentalios teisės. Jeigu taip, tuomet teisė į rūpestį 
ir pagarbą yra tokia fundamentali, kad bendras apibūdinimas, jog 
teisės yra koziriai prieš kolektyvinius tikslus, tampa nebepakanka- 
mas, nebent šį apibrėžimą suvoktume kaip ribinio atvejo apibrėži- 

mą; ši teisė yra šaltinis tiek bendrojo kolektyvinių tikslų autoriteto, 
tiek specialių jų autoriteto apribojimų, kurie įteisina daugiau specia- 
lių teisių. 

Vis dėlto žadėtoji politinės teorijos vienovė šiose esė lieka neryš- 
ki. Šis pažadas turės būti ginamas kitur (jei jį apskritai reikia ginti). 
Antai reikėtų parodyti, kaip ta pati vienodo rūpesčio koncepcija, 
kuri pateisina ekonominių kolektyvinių tikslų kompromisinį pobū- 
dį, taip pat pateisina ir išskirtinį statusą - ekonominių teisių forma - 
tų, kurie labiausiai kenčia dėl tų kompromisų. Reikalinga kokia nors 
poreikių lygmenų samprata, idant būtų galima parodyti, jog nors 
vienodas rūpestis pateisina poreikių kompromisus viename tam tik- 
rame būtinumo lygmenyje, jis neleidžia dar didesnio būtinumo lyg- 
mens poreikių aukojimo, net jeigu tai įgalina patenkinti daugiau ne 
tokių būtinų poreikių. 


1. Jurisprudencija 


Kai teisininkai sprendžia bylas arba konsultuoja klientus, arba ren- 
gia įstatymus, siekdami tam tikrų socialinių tikslų, jie susiduria su 
problemomis, kurios yra techninės ta prasme, kad esama bendro su- 
tarimo tarp profesionalų dėl to, kokios rūšies argumentas ar įrody- 
mas yra svarbus. Tačiau kartais teisininkai turi dorotis su problemo- 
mis, kurios nėra techninės šia prasme ir nėra bendro sutarimo, kaip 
elgtis. Pavyzdys čia galėtų būti etinė problema, kuri kyla teisininkui, 
klausiančiam ne apie vieno ar kito įstatymo galiojimą, bet - apie jo 
teisingumą. Kitas pavyzdys - konceptualūs galvosūkiai, ištinkantys 
teisininką tuomet, kai jis pamėgina apibūdinti įstatymą sąvokomis, 
kurios pasirodo esančios neaiškios. Tarkim, teisininkas gali norėti 
pasakyti, jog pagal deliktinę teisę žmonės gali būti kaltinami tik dėl 
tos žalos, kuri buvo padaryta dėl jų kaltės. Šį teiginį gali kvestionuoti 
kitas teisininkas, ir šį jų ginčą galima laikyti ne nesutarimu dėl fakto 
ar doktrinos, bet nesutarimu dėl to, ką reiškia kaltė. Arba du teisi- 
ninkai gali nesutarti, ar 1954 metų segregacijos byloje Aukščiausia- 
sis teismas vadovavosi nustatytais principais, ar kūrė naują teisę; ir 
jų ginčas gali priklausyti nuo to, kas yra principas ir ką reiškia taikyti 
principus. Neaišku, kaip konceptualūs klausimai, tokie kaip šie, turi 
būti sprendžiami; neabejotina tik, kad šie klausimai veda už prakti- 
kuojančių teisininkų įprastinių metodų. 

Šiuos sudėtingus klausimus teisininkai vadina „jurisprudenciniais“ 
ir — kad ir kaip būtų keista — nesutaria, ar svarbu, kad jie būtų iš- 
spręsti. Teisės mokyklos paprastai siūlo specialius kursus, vadinamus 
„Jurisprudencija“ arba „Teisės teorija“ ar panašiai, skirtus tiems klau- 
simams studijuoti, tačiau kadangi šių klausimų skiriamasis bruožas 

yra būtent tas, kad nėra sutarimo, kokios rūšies tai klausimai ir ko- 
kių studijavimo technikų jie reikalauja, šie kursai labai skiriasi savo 
metodika. O pasirinktasis metodas lemia atskirų klausimų parinki- 
mą studijoms, nors šį pasirinkimą veikia taip pat intelektualinės ma- 
dos ir visuomeninė situacija. Pavyzdžiui, šiuo metu jurisprudencijos 
kursų programose visoje šalyje akivaizdžiai vyrauja klausimas, ar žmo- 
nės turi moralinę prievolę paklusti teisei, nors prieš du dešimtme- 
čius apie tai beveik niekas nė neužsimindavo. 

Dar visai neseniai vyraujantis požiūris į jurisprudenciją Anglijoje 
ir Amerikoje buvo požiūris, kurį galima pavadinti profesionaliuoju. 
Teisininkai, kurie dėstė jurisprudenciją, pripažindavo, kad jurispru- 
denciniai klausimai, tokie kaip tie, kuriuos vardijau, yra sudėtingi 
būtent dėl to, kad jų negalima išspręsti įprastinėmis teisinėmis tech- 
nikomis; vis dėlto jie siūlė imtis spręsti šiuos sunkumus ir šiam tiks- 
lui išskirti tuos klausimų aspektus, kuriuos įmanoma išspręsti remian- 
tis įprastinėmis technikomis, o visa kita - ignoruoti. Susidūrę su mi- 
nėtais techniniais klausimais, teisininkai pasitelkia trijų gebėjimų 
kombinaciją. Jie yra išmokyti taip analizuoti įstatymus ir teisėjų nuo- 
mones, kad iš šių oficialių šaltinių išgautų teisės doktriną. Jie moko- 
mi analizuoti sudėtingas faktines situacijas, kad įgytų įgūdžių tiksliai 
apibendrinti esminius faktus. Be to, jie mokomi mąstymo taktikos, 
kad galėtų projektuoti įstatymus ir teisines institucijas, kurios įgy- 
vendintų tam tikrus siekiamus socialinius pokyčius. Profesionalusis 
požiūris į jurisprudenciją siekė taip performuluoti jurisprudencijos 
klausimus, kad galėtų būti aktyvuojamas vienas ar daugiau iš minė- 
tųjų gebėjimų. Šis požiūris tesukūrė tik progreso iliuziją ir nepajudi- 
no iš mirties taško svarbiausių principinių teisės klausimų. 

Kad pagrįsčiau šį rimtą priekaištą, turiu aprašyti, kaip atrodė ju- 
risprudencija amžiaus viduryje. Anglijoje šis dalykas buvo dėstomas 
iš standartinių chrestomatijų, tokių kaip Sa/mond on Jurisprudence 
ar Paton on Jurisprudence. Dauguma šių tekstų buvo skirti tam, kas 
juose vadinta analitine jurisprudencija, kuri buvo preciziškai atski- 
riama nuo „etinės jurisprudencijos“, arba mokymo apie tai, kokia 
turi būti teisė. Analitine jurisprudencija juose vadintas skrupulingas 

tam tikrų terminų, kurie laikomi pamatiniais teisės terminais ta pras- 
me, kad jie svarbūs ne tik atskiroms teisės sritims, bet ir teisės dokt- 
rinai kaip visumai, reikšmės atskleidimas (tokių kaip „kaltė“ [fault], 
„valdymas“ [possession], „nuosavybės teisė“ [ownersbip], „neatsar- 
gumas“ [zegligence] bei „teisė“). Šios sąvokos, kaip ir tos, kurias mi- 
nėjau anksčiau, yra problemiškos, nes teisininkai jas vartoja net ir 
tiksliai nesuprasdami, ką jos reiškia. 

Tačiau anglų tekstams, užsipuolusiems šias sąvokas, nerūpėjo nu- 
šviesti jų prasmę kasdienėje kalboje - naudodami tradicinius doktri- 
ninius metodus, jie siekė atskleisti specifiškai teis/2ę šių sąvokų pras- 
mę, aptinkamą bylose ir įstatymuose. Jie studijavo teisėjų ir teisės 
ekspertų nuomones, siekdami išgauti iš jų įvairių teisės normų ir 
doktrinų, kuriose vartojamos šios problemiškos sąvokos, apibend- 
rintą vaizdą, tačiau jiems mažai terūpėjo susieti šias normas su įvai- 
riais ne teisiniais paprastų žmonių sprendimais apie kaltę, nuosavy- 
bę, etc. 

Tačiau pakanka iškelti klausimą, kodėl teisininkai ginčijasi dėl šių 
sąvokų, kad taptų aišku, jog šis doktrinos sureikšminimas nėra svar- 
bus. Kaltės sąvoka teisininkui rūpi ne dėl to, kad jis nežino, kaip 
teismai vartoja šį terminą ar kokios normos teisiškai apibrėžia kaltę, 
bet dėl to, kad jis vartoja neteisinę kaltės sąvoką pateisinti ir kriti- 
kuoti teisei. Jis mano - iš įpročio ar įsitikinimo - kad ką nors bausti 
už tai, kas nėra jo kaltė, yra morališkai neteisinga; jis nori Žinoti, ar 
teisė pažeidžia šį moralės principą, kai darbdavį laiko atsakingu už 
tai, ką daro jo darbuotojas, arba laikydama neatsargų vairuotoją kal- 
tu dėl jo partrenkto žmogaus mirties, nors sužalojimas buvo men- 
kas, o nukentėjusysis mirė dėl hemofilijos. Jis puikiausiai žino tuos 
teisės doktrinos faktus, tačiau jam neaišku, ar šie faktai dera su prin- 
cipu. Ar žmogus kaltas dėl žalos, kurią padarė vykdydamas pareigą, 
arba jeigu ją lemė jo veiksmai, išprovokuoti aplinkybių, kurių jis nie- 
kaip negalėjo numatyti? Šie klausimai kviečia analizuoti ne teisinę 
kaltės sąvoką, kurią teisėjas ir taip supranta, o moralinę kaltės sąvo- 
ką; tačiau būtent moralinę šios sąvokos vartoseną anglų jurispru- 
dencija ignoravo. 

Amerikiečių jurisprudencijos istorija sudėtingesnė. Amerikiečiai 
labai daug dėmesio skyrė vienam klausimui, kuriuo anglų teorija pa- 
lyginti menkai tesidomėjo: kaip teismai sprendžia sudėtingas ir kont- 
roversiškas bylas? Mūsų teismai suvaidino didesnį vaidmenį nei ang- 
lų teismai taip performuluojant devynioliktojo amžiaus teisę, kad ji 
derėtų kartu su industrializacija atsiradusiais poreikiais, o mūsų Kons- 
titucija pavertė teisiniais klausimais tas problemas, kurios Anglijoje 
buvo išskirtinai politinės. Pavyzdžiui, klausimas, ar minimalų darbo 
užmokestį nustatantis įstatymas yra teisingas, Anglijoje buvo politi- 
nis klausimas, o Amerikoje jis buvo ir konstitucinis, taigi teismo klau- 
simas. Dėl to amerikiečių teisininkai labiau juto poreikį pateikti tiks- 
lų teismų veiklos aprašymą ir pagal galimybes tą veiklą pateisinti; šis 
1mperatyvas tapo ypač įsakmus tuomet, kai imta manyti, kad teismai 
kuria naują ir politiškai kontroversišką teisę, užuot tiesiog taikę se- 
nąją teisę, kaip reikalavo ortodoksinė teisės teorija. 

Dvidešimtojo amžiaus pradžioje Johnas Chipmanas Gray, o vė- 
liau Oliveris Wendellas Holmesas paskelbė skeptišką teismo pro- 
ceso traktuotę, diskredituojančią ortodoksinę doktriną, kuri tvirti- 
no, jog teisėjai tik taiko esamas normas. Šis skeptiškas požiūris 2-ame 
ir 3-1ame dešimtmetyje išsirutuliojo į galingą intelektualinį sąjūdį, 
kuris buvo pavadintas „teisiniu realizmu“. Jo lyderiai (tarp kitų — 
Jerome'as Frankas, Karlas Llewelynas, Wesley Sturgesas bei Mori- 
sas ir Felixas Cohenai) įrodinėjo, jog ortodoksinė teorija nenusise- 
kė dėl to, kad laikėsi doktriniško požiūrio į jurisprudenciją ir teisėjų 
veiksmus siekė aprašyti kreipdama dėmesį vien į jų sprendime mini- 
mas normas. Realistai tikino, jog tai — klaida, nes iš tikrųjų teisėjai 
bylas sprendžia vadovaudamiesi savo politiniais ir moraliniais polin- 
kiais (tastes) 1r vieną ar kitą jiems tinkamą teisės normą pasirenka tik 
kaip savo sprendimo racionalų paaiškinimą. Realistai reikalavo 
„mokslinio“ požiūrio, kuris visą dėmesį sutelktų į teisėjų veiksmus ir 
į tai, kokį poveikį jų sprendimai turi plačiajai bendruomenei, 0 ne į 
tai, ką jie sako. 

Pagrindinė amerikiečių jurisprudencijos kryptis sekė šiuo realiz- 
mo imperatyvu ir išvengė vien doktrinos paisančio požiūrio, būdin- 

go anglų tekstams. Ji iškėlė kitus du profesinius gebėjimus - teisininko 
gebėjimą rikiuoti faktus bei jo gebėjimą kurti socialinių permainų tak- 
tiką. Pastarąjį realizmo poveikį aiškiau suvokti padės šių dviejų techni- 
kų atskyrimas. Faktų akcentavimas išsirutuliojo į tai, ką Roscoe Poun- 
das iš Harvardo pavadino sociologine jurisprudencija; jis turėjo ome- 
nyje skrupulingą teisinių institucijų kaip socialinių procesų tyrimą, kuris, 
pavyzdžiui, teisėją laiko ne doktrinos orakulu, bet žmogumi, reaguo- 
jančiu į įvairaus pobūdžio socialinius ir asmeninius stimulus. Kai kurie 
teisininkai, tarkim, Jerome'as Frankas ir pats Poundas, rimtai ėmėsi 
tokio tyrimo, tačiau jie išsiaiškino, jog teisininkai stokoja specialaus 
pasirengimo bei statistikos priemonių, taigi viso to, be ko sudėtingas 
institucijas galima aprašyti tik introspektyviai ir ribotai. Todėl sociolo- 
ginė jurisprudencija tapo sociologų užsiėmimu. 

Taktikos akcentavimo poveikis teisės mokyklose truko ilgiau. To- 
kie tyrėjai kaip Myresas McDougalas ir Haroldas Lasswellas Jeilyje 
bei Lonas L. Fulleris, Henry Hartas ir Albertas Sachsas Harvarde, 
nors ir kiekvienas skirtingai, visi siekė suvokti teisę kaip instrumentą 
vesti visuomenę tam tikrų strateginių tikslų link ir norėjo teisinio 
proceso klausimus spręsti instrumentiškai - išsiaiškinti, kokie spren- 
dimai yra palankiausi minėtiems tikslams. 

Tačiau šis fakto ir strategijos akcentavimas galiausiai iškreipė ju- 
risprudencijos problematiką labai panašiai, kaip ją iškreipė anglų dok- 
triniškas požiūris, t. y. eliminavo būtent su moralės principu susiju- 
sius klausimus, kurie sudaro jos branduolį. Ši nesėkmė išryškėja, jei 
detaliau pažvelgiame į esminę problemą, dėl kurios diskutavo soci0- 
logai ir instrumentalistai: ar teisėjai visuomet vadovaujasi normo- 
mis, net sunkiosiose ir kontroversiškose bylose, ar jie vis dėlto kar- 
tais kuria naujas normas ir retrospektyviai jas taiko? 

Teisininkai diskutuoja šiuo klausimu daugelį dešimtmečių, ir ne 
dėl to, kad nežino, kokius sprendimus priima teisėjai ar kokius argu- 
mentus jie pateikia, bet dėl to, kad jiems neaišku, ką iš tiesų reiškia 
sąvoka „vadovautis normomis“. Paprastose bylose (pavyzdžiui, kai 
žmogus kaltinamas įstatymo, kuris draudžia viršyti šešiasdešimties 
mylių per valandą greitį, pažeidimu) iš pažiūros teisinga teigti, jog 


24 RIMTAS POŽIŪRIS Į TEISES 


teisėjas tiesiog taiko jau esamą normą naujam atvejui. Tačiau ar gali- 
me pasakyti tą patį, kai Aukščiausiasis teismas atšaukia precedentą ir 
inicijuoja mokyklų desegregaciją arba delegitimuoja procedūras, ku- 
rias dešimtmečius naudojo policija ir toleravo teismai? Tokiais dra- 
matiškais atvejais Teismas pats teikia pagrindimą - jis nesiremia įsta- 
tymais, bet užtat apeliuoja į teisingumo ir politinės nuostatos princi- 
pus (principles of policy). Ar tai reiškia, kad Teismas vis dėlto 
vadovaujasi normomis, nors ir bendresnio ir abstraktesnio pobūdžio? 
Jeigu taip, iš kur kyla šios abstrakčios normos ir kas padaro jas galio- 
jančias? O gal tai reiškia, jog tada Teismas sprendžia bylą remdama- 
sis tik savo paties moraliniais ir politiniais įsitikinimais? 

Teisininkai ir paprasti žmonės, kurie kelia šiuos klausimus, rūpi- 
nasi ne be reikalo ir ne vien iš tuščio smalsumo; jie žino, kad teisėjai 
turi didelę politinę galią, ir jiems rūpi, ar ta galia yra pateisinama 
tiek apskritai, tiek atskirais atvejais. Jie nebūtinai sutinka su nuomo- 
ne, kad teisėjai, kuriantys naujas normas, veikia netinkamai. Tačiau 
jie nori žinoti, kokiu mastu teisėjo galios pateisinimas, nekeliantis 
problemų paprastų bylų atveju, - tas, jog teisėjas taiko nustatytus 
standartus, - galioja ir sunkiosioms byloms, taigi kiek ir kokio pobū- 
džio papildomo pateisinimo reikalauja šios sunkiosios bylos. 

Pateisinimo klausimas apima daug svarbių dalykų: nuo to, kaip į 
jį atsakoma, priklauso ne tik teismo autoritetas, bet ir individo poli- 
tinės ir moralinės prievolės paklusti teisėjo sukurtai teisei ribos. Be 
to, nuo šio atsakymo priklauso pagrindas, kuriuo galima kvestio- 
nuoti kontroversišką nuomonę. Jeigu prasminga sakyti, kad sunkio- 
siose bylose teisėjas turi vadovautis esamais standartais, tuomet pras- 
mingas ir asmens, kuriam sąžinė neleidžia paklusti įstatymo reikala- 
vimams (conscientious objector), argumentas, jog teisėjas daro teisinę 
klaidą, jeigu jis įstatymo tekstą (draft) laiko atitinkančiu konstituci- 
ją. Tačiau jeigu sunkiosiose bylose teisėjai gali kurti tik naują teisę, 
toks priekaištas būtų beprasmiškas. Taigi nors klausimas, ar teisėjai 
vadovaujasi normomis, iš pažiūros gali pasirodyti lingvistinis, jis at- 
skleidžia iš esmės praktines problemas. 

Aptariau šias implikacijas, kad parodyčiau, jog šiuo atveju, kaip 

ir kaltės sąvokos atveju, turime reikalą su moralės principo klausi- 
mais, kurie peržengia tariamai lingvistinės problematikos ribas. Teisės 
kritikai pritaria — vėl iš įpročio arba iš įsitikinimo — principui, tvirti- 
nančiam, jog teisėjų sprendimas yra teisingesnis, jeigu jis susijęs su 
nustatytų standartų taikymu, o ne naujų primetimu. Tačiau jiems ne- 
aišku, kas laikoma nustatytų standartų taikymu, ir šį netikrumą jie 
išreiškia klausimu, ar teisėjai iš tiesų vadovaujasi normomis, bent jau 
tam tikra prasme, net ir precedento neturinčiais atvejais. Kad atsiliep- 
tų į šį klausimą, jurisprudencija turi ištirti moralinio argumento pri- 
gimtį, - tik tuomet ji galės paaiškinti teisingumo principą, kurį turi 
omenyje kritikai, ir pasakyti, ar teisėjų praktika tenkina tą principą. 

Tačiau amerikiečių jurisprudencija tokio uždavinio sau nekėlė. 
Sociologai savo ruožtu vengė kalbėti apie vadovavimąsi normomis, 
teisindamiesi tuo, jog ši sąvoka yra pernelyg miglota, kad ją būtų 
galima tirti eksperimentiškai ar kiekybiškai. Anot jų, jau vien tas fak- 
tas, kad žmonės nepajėgia susitarti dėl to, ką reiškia vadovautis nor- 
ma, diskvalifikuoja šią sąvoką mokslo požiūriu; jei kiekvienas tyrėjas 
vartotų terminą sava prasme, nebūtų objektyvių duomenų ir bendro 
progreso. Sociologai, kaip antai: Glendonas Schubertas, C. Herma- 
nas Pritchettas bei Stuartas Nagelis, ėmėsi kitų klausimų, kurie atrodė 
svarbesni ir preciziškesni: ar tam tikros ekonominės ar visuomeninės 
padėties teisėjai arba teisėjai, atstovaujantys tam tikrai teisinei prakti- 
kai, arba teisėjai, susiję su tam tikrais politiniais sluoksniais, arba teisė- 
jai, išpažįstantys tam tikras vertybes, yra linkę priimti sprendimus, pa- 
lankius korporatyviniams ieškovams? Ar teisėjai Aukščiausiajame teis- 
me susiskirsto į koalicijas, kurios susitelkia, kai sprendžiamos bylos, 
susijusios su rase, profesinėmis sąjungomis arba antimonopolinių įsta- 
tymų pažeidimais? Šie empiriniai klausimai atrodė svarbūs dėl to, kad 
jeigu socialinė priklausomybė ar išankstinės simpatijos determinuoja 
teisėjo sprendimą, tai jis nesivadovauja normomis. 

Tačiau iš tikrųjų ši informacija, nors ir įdomi bei naudinga kitais 
atžvilgiais, menkai tenušviečia principų klausimą, kuris įkvėpė pra- 
dinį klausimą. Teisininkams nereikia įrodymų, kad teisėjai nesutaria 
ir kad jų sprendimai dažnai atspindi jų padėtį ir charakterį. Tačiau 

jie kelia sau klausimą, ką šitai liudija: ar tiesiog tai, kad teisėjai nesu- 
taria dėl pamatinių teisės principų esmės ir tikslo, ar tai, kad tokių 
principų apskritai nėra. Jeigu nesutariama dėl principų esmės, tuo- 
met argumentuotina, jog teisėjai stengiasi vadovautis normomis pa- 
gal savo supratimą, ir kad žmonės, kurie nesutinka su jų sprendi- 
mais, taigi su jų teisės samprata, gali būti teisūs; bet jeigu principų 
apskritai nėra, tuomet toks argumentas, kaip sakiau, yra beprasmis. 
Teisininkai nėra apsisprendę ir dėl to, ar nesutarimo faktas, kad ir 
kaip jį aiškintume, yra vertas apgailestavimo, ar jį reikia priimti kaip 
neišvengiamą, o gal tai sveikintinas faktas, liudijantis dinamiškumą, 
ir kaip tai siejasi su esminiais politinio įsipareigojimo bei teisės įgy- 
vendinimo klausimais, su kuriais nuolat susiduria teisininkai? Soci0- 
loginis klausimo performulavimas išstūmė būtent tuos aspektus, ku- 
rie susiję su visais šiais klausimais. 

Instrumentalistinė postrealizmo pakraipa taip pat performulavo 
šį klausimą, bet kitaip. Henry Hartas ir Sachsas puikioje duomenų 
apie teisinį procesą rinktinėje siūlė konceptualius klausimus apie nor- 
mas apeiti, klausimą keliant taip: kaip teisėjai turi priimti sprendi- 
mus, kad šie kiek įmanoma labiau skatintų teisinio proceso pažangą 
jo užsibrėžtų tikslų link? Tačiau jų viltys, kad tai padės išvengti nor- 
mų problemos, buvo tuščios, nes paaiškėjo, kad teisinio proceso tikslų 
postulavimas neatsiejamas nuo tos problemos, ir ji anksčiau ar vė- 
liau vis vien iškyla. Jeigu kaip nors aptakiai teigiame kokį nors pro- 
ceso tikslą (pasakydami, jog teisė turi kurti teisingumą arba plėtoti 
teisinę būklę), neišvengiamas tampa klausimas, ar teisingumas - kaip 
mano daugelis - reikalauja sprendimo, atitinkančio jau egzistuojan- 
čias normas; o šis klausimas savo ruožtu reikalauja analizės, paaiški- 
nančios, ką reiškia vadovautis norma. Jeigu pamėginame postuluoti 
kokį nors konkretesnį ar tikslesnį tikslą (pavyzdžiui, kad teisinis pro- 
cesas turi padidinti bendrąjį nacionalinį produktą), uždavinys neten- 
ka prasmės, nes nuomonės, jog tas, o ne kitas atskiras tikslas yra 
tikrasis išskirtinis teisės siekis, neįmanoma rimtai pagrįsti. 

Galima teigti (kaip darė kai kurie autoriai), kad teisė būtų ekono- 
miškai efektyvesnė, jeigu teisėjams būtų leista atsižvelgti į galimus 

ekonominius jų sprendimo padarinius; tačiau tai nepalengvintų at- 
sakymo į klausimą, ar jie taip darydami elgiasi teisingai, ir ar mes 
galime ekonominius standartus laikyti esamos teisės dalimi, ir ar 
sprendimai, pagrįsti ekonominiu poveikio numatymu, dėl tokio pa- 
grindimo yra moralesni arba amoralesni. Tarkime, pavyzdžiui, jog 
teisėjas įtikinamas, kad automobilių pramonė suklestės, jeigu jis jos 
labui panaikins seną normą ir sugalvos naują, ir kad automobilių 
pramonės sėkmė bus naudinga visai ekonomikai. Ar tai rimtas pa- 
grindas keisti normą? Šios rūšies klausimo negali išspręsti vien anali- 
zė, kuriai rūpi tik priemonių ir tikslo susiejimas. 

Taigi įvairios profesionaliojo požiūrio į jurisprudenciją pakraipos 
patyrė nesėkmę dėl tos pačios pagrindinės priežasties. Jos ignoravo 
tą esminį faktą, jog jurisprudencijos problemos iš esmės yra moralės 
principo problemos, o ne teisės fakto ar strategijos klausimai. Jos 
palaidojo šias problemas, atkakliai laikydamosi tradicinio teisinio 
požiūrio. Tačiau jei jurisprudencija nori ko nors pasiekti, ji turi kelti 
šiuos klausimus ir imtis jų kaip moralės teorijos klausimų. 

Šis paprastas faktas paaiškina profesoriaus H. L. A. Harto darbų 
svarbą ir sėkmę. Hartas yra moralės filosofas; jis turi nuovoką prin- 
cipo klausimais ir aiškina juos nuostabiai suprantamai. Pavyzdžiui, 
savo pirmojoje knygoje Teisės samprata (The Concept of Law) klau- 
simą, ar teisėjai vadovaujasi normomis, jis kėlė taip, kad atskleidė 
sąsają tarp šios problemos ir moralinės problematikos, kurią nurodo 
klausimas: kada tinka vienam žmogui kitą žmogų laikyti saistomu 
prievolės. Jis pateikė analizę normų, kuriomis mūsų bendruomenė 
paprastai vadovaujasi formuluodama ir kritikuodama argumentus 
apie moralinę prievolę, ir įrodinėjo, kad teisėjai vadovaujasi, galima 
sakyti, tomis pačiomis normomis, samprotaudami apie teisinę prie- 
volę. Kitoje knygoje, pavadintoje Priežastingumas teisėje (Causation 
in the Law), Hartas su bendraautoriu A. M. Honorė aptarė koncep- 
tualius kaltės klausimus, kuriuos minėjau anksčiau, tačiau skirtingai 
negu Harto pirmtakai, juodu ėmėsi paaiškinti tiek kasdienę, tiek griež- 
tai teisinę šios sąvokos reikšmę. Kaip Harto kolegos Oksfordo filo- 
sofijos mokykloje, ypač J. L. Austinas, jie pasitelkė kasdienės kalbos 

tyrimą — kad atskleistų įprastinius būdus, kuriais bendruomenės na- 
riai priskiria vienas kitam kaltę ir atsakomybę; tuomet šiuos kon- 
vencinius sprendinius jie panaudojo kitame kontekste, pavyzdžiui, 
aiškindami normą, kuri laiko atsakingu žmogų, sužalojusį sergantįjį 
hemofilija. 

Jie atkreipė dėmesį, jog kasdienė kalba skiria neįprastas aplinky- 
bes, esančias tuo metu, kai žmogus veikia, nuo mažai tikėtinų atsi- 
tiktinumų, kurie susiklosto vėliau. Pavyzdžiui, jį mato skirtumą tarp 
atvejo, kai neatsargus vairuotojas lengvai sužaloja žmogų, kuris vė- 
liau miršta dėl to, kad serga hemofilija, ir atvejo, kai neatsargus vai- 
ruotojas lengvai sužaloja žmogų, kuris vėliau miršta nuo kraujo už- 
krėtimo, sukelto gydytojo neatsargumo. Dauguma žmonių pasaky- 
tų, kad pirmuoju atveju mirtį lėmė neatsargus vairuotojas ir kad jis 
dėl to kaltas; bet apie antrąjį atvejį jie taip nesakytų. Šis atskyrimas 
savo ruožtu atspindi populiariąją priežastingumo sampratą: papras- 
tas Žmogus priežastingumo atžvilgiu efektyvų aktą supranta kaip ak- 
tą, kuris yra atliekamas tuo metu esamoje scenoje; vienalaikės aplin- 
kybės, tokios kaip kraujo liga, yra scenos dalis, o ne konkuruojan- 
čios priežastys. Tuo tarpu vėlesni įvykiai, tokie kaip gydytojo 
neatsargumas, ūmai įsiterpdami išardo priežastingumo grandinę. Taigi 
čia atsiskleidžia tęstinumas tarp teisės normos ir populiariųjų mora- 
lumo ir priežastingumo teorijų. 

Tačiau Hartas nesitenkino vien tokiu paprastu teisės paaiškini- 
mu, kuris parodo, jog teisė inkorporuoja paprasto žmogaus morali- 
nius sprendinius. Jis suvokia tokią analizę kaip būtiną pirminę stadi- 
ją, siekiant pereiti prie bendro teisės ir populiariosios moralės, kuria 
ši remiasi, kritinio įvertinimo. Kol neišsiaiškinome, kokią moralinę 
praktiką ar sprendimą atspindi teisė, negalime jos protingai kriti- 
kuoti; tačiau kai tai išsiaiškiname, vis dar lieka klausimas, ar toji 
praktika ar sprendimas atitinka sveiką protą, yra pagrįsti bei suderi- 
nami su kitais principais, kuriems teisė pretenduoja tarnauti. 

Naujesnė Harto knyga, Bausmė ir atsakomybė (Punisbment and 
Responsibility), yra puikus tokio kritikos proceso pavyzdys. Knygo- 
je spausdinamas jo esė ciklas apie jurisprudencijos klausimus bau- 

džiamojoje teisėje; dauguma šių esė svarsto problemą, ar asmuo gali 
būti atleistas nuo atsakomybės už nusikalstamą veiką dėl jo psichi- 
kos būklės. Ar jis turėtų būti atleidžiamas nuo atsakomybės (arba: ar 
jam turėtų būti sušvelninta bausmė), jeigu tai buvo nelaimingas atsi- 
tikimas arba jeigu jis veikė neatsargiai, o ne tyčia, arba jeigu jis yra 
psichikos ligonis? Paprastai tokiais atvejais taikomas atleidimas nuo 
atsakomybės ar bent sušvelninama bausmė, tačiau kai kurie šiandie- 
nos kritikai teigia, jog tokia politika yra neteisinga. 

Anot jų, jeigu baudžiamoji teisė siektų keršto ir atpildo, šios men- 
talinės gynybos (mental defences) intencija būtų akivaizdi, nes kerš- 
tas asmeniui, kuris ką nors padaro per klaidą ar dėl to, kad yra ligo- 
nis, neteikia jokios satisfakcijos. Tačiau jeigu vienintelis teisės tikslas 
yra užkirsti kelią tolesnei žalai, kurią galėtų padaryti nusikaltėlis, bei 
jo pavyzdžiu atgrasinti kitus, tokia gynyba gali duoti tik priešingą 
rezultatą. Žalos prevencijos požiūriu kur kas efektyvesnė priemonė 
yra avarijas daryti linkusio vairuotojo įkalinimas nei įkalinimas žmo- 
gaus, kuris nužudė savo tėvą dėl palikimo; taip pat galima pasiekti 
didesnį grasinamąjį įstatymo poveikį išvis netaikant atleidimo nuo 
atsakomybės, ko pripažinimas skatina potencialius nusikaltėlius puo- 
selėti viltį, kad sučiupti jie galės siekti pripažinimo nepakaltinamais. 
Tad kritikai tvirtina, jog teisė turi griežtai riboti tokią gynybą, grįs- 
dami šį reikalavimą tuo, jog tokia gynyba didina teismų bei teisinio 
švietimo išlaidas, kad ja piktnaudžiaujama 1r kad jos paskirtis protin- 
goje baudžiamojoje sistemoje atrodo neaiški. 

Hartas nesutinka su šiais kritikais. Savo atsakymą jis pradeda pri- 
minimu, jog neteisinga teigti, kad tam tikri baudžiamosios teisės (ar 
kurios kitos teisės šakos) tikslai yra svarbesni už visus kitus ta pras- 
me, jog kiekvienas tos teisės bruožas turi būti priderintas prie šių 
tikslų. Žinoma, baudžiamoji teisė siekia užkirsti kelią nusikaltimams; 
tačiau ji šių tikslų turi siekti vadovaudamasi principais, nors jie tam 
tikrais atvejais ir ribotų jos galimybes pasiekti tuos tikslus; būtų ne- 
teisinga bausti nekaltą žmogų kaip įkaitą, net jei tai sumažintų nusi- 
kalstamumą. Mentalinę gynybą turime suprasti būtent šia prasme, 
taigi tai, jog ji gali trukdyti nusikalstamumo prevencijai, nėra pa- 

kankamas argumentas. Tačiau tai tik negatyvus prieštaravimas, pa- 
liekantis atvirą klausimą, ar mentalinė gynyba iš tikrųjų yra pateisi- 
nama - ar jos nereikia keisti. Hartas imasi gvildenti šį klausimą 
mano aprašytu būdu; jis pradeda klausimu, ar mentalinė gynyba 
atspindi kokią nors bendruomenės moralinę tradiciją ar kokį bendrą 
tikslą ar politiką. 

Pirmiausia jis aptaria kai kurių baudžiamosios teisės specialistų, 
kaip antai profesoriaus Jerome'o Hallo, prielaidą, jog mentalinės gy- 
nybos paskirtis - užtikrinti, kad teisė baustų kaip nusikaltėlius tik tuos 
žmones, kurie yra moraliai smerktini visuomenėje įprastų standartų 
požiūriu. Ši patraukli nuostata iš pradžių atrodo įtikima. Kasdieniame 
gyvenime nesmerkiame padariusiojo žalos, jeigu jis ką padarė neap- 
galvotai arba netyčia (galbūt išskyrus tą atvejį, kai jis buvo dar ir neat- 
sargus); nesmerkiame ir tuomet, jei manome, kad jo psichika rimtai 
sutrikusi. Todėl visai įtikima atrodo prielaida, kad teisėjai ir įstatymų 
leidėjai perkelia šią nuostatą į baudžiamąją teisę, kur ji virsta doktrina, 
skelbiančia, jog žmonės minėtomis aplinkybėmis neturėtų būti bau- 
džiami, net jei jų nubaudimas būtų efektyvi priemonė. 

Tačiau Hartas atmeta šią teoriją remdamasis tuo, kad esama daug 
nusikaltimų, - pavyzdžiui, nesilaikymas Anglijos traukinių transpor- 
to taisyklių, - kurie patys savaime nėra verti moralinio pasmerkimo. 
Tokių nusikaltimų faktas, anot jo argumento, liudija, jog bendras 
teisės tikslas nėra bausti tik už smerktinus aktus, taigi įrodo, jog tai 
negali būti mentalinės gynybos tikslas. 

Tačiau Hartas klysta, smerktinumo teoriją atmesdamas šiuo bū- 
du; mano manymu, jis painioja du pagrindus, kuriais remiantis nusi- 
žengimas teisei gali būti vertinamas kaip moraliai neteisingas. Nusi- 
žengimas įstatymui gali būti laikomas blogiu dėl to, kad aktas, kurį 
įstatymas smerkia (pavyzdžiui, žmogžudystė), pats savaime yra blo- 
gis. Blogu gali būti laikomas ir toks nusižengimas, kuris yra smerkti- 
nas tik tuo požiūriu, kad jį draudžia įstatymas, nors kaip aktas jis 
savaime nėra blogis, - toks atvejis yra geležinkelių įstatymų numato- 
mi pažeidimai. Galima abejoti, ar Anglija elgiasi išmintingai ir teisin- 
gai, nacionalizuodama geležinkelius; tačiau ir tuomet bus teisinga 

teigti, kad jeigu įstatymas priimtas, kiekvienas yra saistomas morali- 
nės prievolės jam paklusti. 

Žinoma, tai nereiškia, kad žmogus, darantis tai, ką draudžia įsta- 
tymai, visada vertas moralinio pasmerkimo. Pasmerkimo jis nenusi- 
pelno tuomet, jei įstatymas yra toks neteisingas ir neteisėtas (unfai7 
and unjust), kad normali moralinė prievolė paklusti įstatymui liauja- 
si jį saisčiusi — tai kai kurių sąžinės laisvės vardu prieštaraujančiųjų 
karinės prievolės įstatymui argumentas. (Galima argumentuoti, jog 
tinkamo proceso ir kitų Jungtinių Valstijų Konstitucijos straipsnių 
paskirtis - tokiu atveju žmogų saugoti nuo nubaudimo.) Pasmerki- 
mas nepelnytas būtų ir tuomet, jei jis ką padarė atsitiktinai arba ne- 
tyčia, arba dėl to, kad serga psichikos liga, taigi negali atsakyti už 
savo elgesį. Profesoriaus Hallo argumentas, kurį Hartas pasiskubino 
atmesti, yra tas, kad mentalinės gynybos paskirtis - tokiu atveju žmogų 
saugoti nuo nubaudimo. 

Tačiau net jeigu Hallas yra teisus, esminiai klausimai lieka: turi- 
me paklausti, ar mūsų įprastas požiūris į kaltę ir bausmę iš tikrųjų 
yra svarbus teisei. Tie, kurie kvestionuoja mentalinės gynybos vertę, 
savo poziciją grindžia tuo, jog kadangi baudžiamosios teisės tikslas — 
pataisyti ir atgrasinti, o ne bausti, tos konvencijos nėra svarbios, tad 
mentalinės gynybos reikėtų atsisakyti. Šią mintį jie perša, siūlydami 
išmesti žodį „bausmė“ ir vartoti „priežiūros“ (treatment) terminą. 
Anot jų, jeigu žmogus padarė nusikaltimą, jo priežiūros būdą - ar jis 
turi būti uždarytas, ar hospitalizuotas, ar paleistas - visuomenė turi 
parinkti atsižvelgdama į tai, koks kursas bus geriausias pakartotinio 
nusikaltimo prevencijos požiūriu. Tai tik komplikuoja klausimą, ar 
jis yra moraliai smerktinas dėl to, ką padarė, nes priežiūra gali būti 
nebūtina, net jei jis yra moraliai smerktinas, ir rekomenduotina, net 
jei jis nėra moraliai smerktinas. Turime paklausti, ar mentalinė gyny- 
ba tarnauja kokiam nors tikslui, kuris yra reikšmingas šios peržiūrė- 
tos baudžiamosios teisės sampratos požiūriu. 

Vienoje iš savo ankstyvųjų esė „Teisinė atsakomybė ir atleidimas 
nuo atsakomybės“ (Legal Responsibility and Execuces) (perspaus- 
dintoje naujoje knygoje) Hartas siūlo tokį argumentą. Mentalinė gy- 

nyba didina kiekvieno žmogaus galimybes kontroliuoti savo likimą, 
nes ji mažina atvejų, kai teisė trukdo jo laisvei tokiu būdu, kokio jis 
negalėtų numatyti kaip savo sąmoningų veiksmų pasekmės. Jeigu ta 
gynyba būtų panaikinta, mes visi turėtume susitaikyti su faktu, kad 
koks nors atsitiktinumas arba netyčinis veiksmas gali lemti mūsų at- 
sidūrimą įkalinimo įstaigoje arba įvelti mus į ilgą, brangų ir žemi- 
nantį teismo procesą. Dėl tos gynybos mes galime būti tikri, jog iš 
principo galime būti baudžiami tik už veiksmus, kuriuos darydami 
žinome, jog jie gali užtraukti baudžiamąją atsakomybę, o šitai sykiu 
teikia dar ir tą naudą, kad tiems, kurie yra baudžiami, satisfakciją 
suteiks bent jau tai, kad jie buvo priėmę ir įgyvendinę sprendimą 
nusižengti įstatymui. 

Tačiau tai silpnas argumentas, jeigu jam rūpi vien — asmens sau- 
gumo padidinimas, įgalinamas mentalinės gynybos, nes tas padidin- 
tasis saugumas yra minimalus. Juk bendruomenė ir šiaip yra akcep- 
tavusi daugybę sprendimų, kurie gyvenimą daro daug pavojingesnį: 
kaip antai sprendimus skatinti komercinę konkurenciją, leisti auto- 
mobilių eismą bei kariauti karą. Šie sprendimai nepaprastai padidi- 
na tikimybę, kad tam tikri žmonės patirs žalą, kurios jie negali nu- 
matyti ir kuri nėra jų valingų veiksmų padarinys; tačiau visuomenė 
vis tiek akceptuoja šiuos sprendimus ir susitaiko su šia rizika vienų 
ar kitų tikslų — rezultatyvumo, pelno ar nacionalinės politikos - la- 
bui. Jeigu, kaip linkęs teigti Hartas, panaikinus mentalinę gynybą, 
padidėtų baudžiamosios teisės prevencinis efektyvumas, tai sutvir- 
tintų paprasto piliečio asmeninį saugumą bei galėjimą kontroliuoti 
savo likimą tokiu mastu, kuris galbūt atsvertų padidėjusią riziką, jog 
jis gali būti apkaltintas dėl nelaimingo atsitikimo. 

Mano manymu, Hartui labiau pavyksta suformuluoti kitokį ir 
bendresnį argumentą - mentalinės gynybos pateisinimą vėlesnėje esė 
„Bausmė ir atsakomybės eliminavimas“ (Punisbment and tbe Elimi- 
nation of Responsibility): „Žmonių visuomenė yra asmenų visuome- 
nė; o asmenys suvokia save ir vieni kitus ne tik kaip daugybę kūnų, 
judančių taip, kad kartais jų judėjimas daro skriaudą ir reikia užkirs- 
ti jam kelią arba jį pakeisti. Iš tikrųjų asmenys interpretuoja vienas 

kito judesius kaip ketinimų raišką [...].“ Panašiai jis teigia 1r kitur, 
sakydamas, kad jeigu teisė atsisakytų mentalinės gynybos, ji imtų 
traktuoti žmogų kaip priemonę, o ne kaip tikslą. 

Šie teiginiai teisines doktrinas sieja su plačiu moralinių tradicijų 
spektru. Jos ragina laikytis principo, kuris tvirtina, kad valdžia savo 
piliečius turi traktuoti su tokia pat pagarba ir atodaira į orumą, ko- 
kios vieni iš kitų reikalauja suaugę bendruomenės nariai. Valdžia gali 
suvaržyti Žmogų jo paties arba visuotinio gėrio labui, tačiau šie su- 
varžymai privalo būti pagrįsti paties žmogaus elgesiu, ir valdžia turi 
stengtis jo elgesį vertinti iš tų pačių pozicijų, iš kurių jis vertina pats 
save, t. y. jo intencijų, motyvų ir gebėjimų atžvilgiu. Paprastai žmo- 
nės mano, kad jie buvo apsisprendę elgtis taip, kaip pasielgė, tačiau 
jie taip nemano ypatingomis aplinkybėmis: kai kas nors nutinka ne- 
tikėtai arba kas padaroma išorinių veiksnių neatremiamo spaudimo 
aplinkybėmis, arba kai žmogui grasinama, kai jis jėga verčiamas ką 
daryti, taip pat kai jį ištinka negalavimas. Ir kiekvienas iš mūsų šią 
perskyrą darome ne tik galvodami apie save, bet ir spręsdami, kaip 
reaguoti į elgesį visų tų, kuriuos bent kiek gerbiame. Net šuo, pasak 
Holmeso, skiria spyrį į pašonę nuo parklupimo užkliuvus už pakiš- 
tos kojos. 

Baudžiamoji teisė galėtų būti efektyvesnė, jeigu nepaisytų šios 
problemiškos perskyros ir baustų žmones įkalinimu arba priversti- 
nai paskirtų priežiūrą visuomet, kai galima manyti, kad tai sumažins 
nusikalstamumą ateityje. Tačiau tuomet, anot Harto principo, būtų 
peržengta linija, skirianti santykį su kitu kaip su kita žmogiška būty- 
be nuo santykio su juo kaip su naudingu dalyku, iš kurio kiti gali 
turėti naudos, o mūsų bendruomenės papročių ir praktikos požiūriu 
didesnio įžeidimo už šį nė negali būti. Šis įžeidimas lieka vienodai 
užgaulus tiek kai procesą vadiname baudimu, tiek kai jį vadiname 
priežiūra. Iš tiesų kartais žmogui skiriame priežiūrą ir jį suvaržome 
tiesiog dėl to, kad jį manome nekontroliuojant savo elgesio. Taip 
darome remdamiesi civiliniais įstatymais ir paprastai tuomet, kai žmo- 
gus dėl psichinės ligos atleidžiamas nuo atsakomybės rimto nusikal- 
timo byloje. Tačiau turėtume pripažinti, kad ši politika numato komp- 

romisinį santykį su principu; žmogui skirti priežiūrą prieš jo valią 
galima tik tuomet, kai jo keliama grėsmė yra reali, o ne visada, kai 
tariame, jog taip darydami galbūt sumažinsime nusikalstamumą. 
Žinoma, ši argumentacijos taktika daugiau klausimų iškelia nei 
išsprendžia. Kai kurie filosofai, remdamiesi šiuolaikine fiziologija ir 
psichologija, mano, kad ši fenomenologinė perskyra tarp pasirinki- 
mo ir priverstumo yra beprasmiška. Anot jų, visas žmogaus elgesys 
yra determinuotas veiksnių, nepavaldžių individo kontrolei, taigi lais- 
vo pasirinkimo jausmas, kurį mes dažnai patiriame, tėra iliuzija. Ta- 
čiau moksliniai duomenys šiuo klausimu nėra pakankamai įtaigūs, 1r 
net tie, kurie laiko juos svariais, turi nuspręsti, kaip teisė turėtų rea- 
guoti, kol byla įrodoma (žinoma, jeigu ji apskritai kada nors įrodo- 
ma ir yra galima įrodyti). Pavyzdžiui, jeigu pritartume požiūriui, kad 
visas elgesys yra determinuotas, ar tuomet turėtume daryti išvadą, 
kad privalome visiškai atsisakyti idėjos, jog žmogiškosios būtybės 
turi teises, kurias jų valdžia yra moraliai įpareigota gerbti? Jeigu to 
nedarome, - dėl to, kad moksliniai šio požiūrio įrodymai yra nepa- 
kankami arba dėl to, kad jokiu atveju nenorime atsisakyti teisių ą- 
vokos, - ar tuomet nebūtų nenuoseklu mokslo vardu atsisakyti men- 
talinės gynybos? Jeigu, kita vertus, mes neatsisakome šios gynybos ir 
kaip jos pagrindą imame fenomenologinę perskyrą tarp laisvai pasi- 
rinkto elgesio ir determinuoto elgesio (choosing and not cboosing to 
do something), kaip siūlo tas argumentas, kaip tai turėtų įtakoti mū- 
sų požiūrį į problemiškus atvejus, kaip antai psichopato atvejį? Ar 
konvencinių elgesio standartų požiūriu psichopatas kontroliuoja sa- 
ve, ar jo atvejis yra, taip sakant, tarpinis (a balf-way house)? Tai pa- 
aiškintų mūsų sutrikimą. Čia nėra vietos aiškintis šiuos dalykus (kai 
kuriuos iš jų aptaria Hartas), o juos miniu tik norėdamas parodyti, 
Jog požiūris į jurisprudenciją, kuris akcentuoja principą, negali pasi- 
tenkinti tiesiog nurodydamas sąsajas tarp teisinės ir socialinės prak- 
tikos, bet privalo ir pačią socialinę praktiką tirti 1r kritikuoti nepri- 
klausomų turinio nuoseklumo ir prasmės standartų požiūriu. 
Mentalinė gynyba yra ne vienintelis kontroversiškas baudžiamo- 
jo proceso - įskaitant, pavyzdžiui, tardymą, prisipažinimo išgavimą 

bei prevencinį sulaikymą, - normų aspektas, normų, kurios, daugiau 
ar mažiau trukdydamos policijos darbo efektyvumui, saugo įtariamą- 
jį. Verta pabrėžti, jog sprendžiant šiuos klausimus gali praversti filoso- 
ftiškesnis — nei iki šiol teisininkų teoretikų puoselėtas - požiūris. Iki 
šiol liberali pozicija buvo pristatoma instrumentalistiniais terminais. 
Anot liberalo, tikrieji baudžiamosios teisės tikslai yra individo laisvės 
apsauga bei nusikalstamumo prevencija, o procesiniai saugikliai užtik- 
rina balansą tarp šių dviejų tikslų. Tačiau iš tokio argumento seka, jog 
balansas tarp dviejų tikslų yra tai, ko reikia; toks argumentas provo- 
kuoja kitus klausti, kodėl teisei paklusnių piliečių dauguma turėtų ne- 
norėti savo pačių apsaugai palankesnio balanso. 

Šis klausimas įstumia liberalą į sunkią padėtį. Jis gali atsakyti, kad 
asmeniškai jam kitų laisvė yra svarbiau negu jo paties saugumo garan- 
tijos, tačiau turėtų pripažinti, jog tai yra mažumos pozicija. Jis galėtų 
argumentuoti, kad pačiai daugumai laisvė, ugdoma saugumo sąskaita, 
ilgalaikėje perspektyvoje atneštų tik naudą, tačiau šis argumentas, nors 
ir populiarus tarp liberalų, yra akivaizdžiai klaidingas. Baudžiamojo 
įstatymo sankcijos labiau gresia juodaodžiui, sergančiam priklauso- 
mybe nuo narkotikų, negu vidurinės klasės baltajam, ir nėra rimto 
pagrindo manyti, kad pirmojo apklausa be advokato arba jo įkalini- 
mas iki teismo paveiks - kad ir tolimoje ateityje — antrojo laisvę. 

Čia ir vėl praverčia bendra Harto nuostata. Pagal ją, liberalią po- 
ziciją reikėtų pagrįsti iškeliant moralės principus, kurie veikia kaip 
teisės suvaržymas, užuot apeliavus į prieštaringus teisės tikslus. Lai- 
kantis Harto nuostatos, dėmesys turėtų būti sutelktas į tas teisės dokt- 
rinas, kurios yra neatsiejamos nuo mūsų tradicijų (tokias kaip dokt- 
rina, pagal kurią niekas negali būti verčiamas duoti parodymus prieš 
save ir asmuo laikomas nekaltu, kol nerodoma jo kaltė), kad pagrįs- 
tume teiginį, jog visuomenė neturi teisės apklausti be advokato ir 
kad apkaltintas įtariamasis turi teisę likti laisvėje iki teismo neprik- 
lausomai nuo to, ar dauguma iš to turi ar neturi kokios naudos. Ži- 
noma, šie principai gali konfliktuoti su praktiniais poreikiais, tačiau 
tokie atvejai nesąlygoja teisingo kompromiso, o veikiau, - jeigu rei- 
kia paminti principus, - gėdą ir apgailestavimą. 

Tie, kurie laikosi kitokio požiūrio ir nori padidinti policijos efekty- 
vumą, taip pat pripažįsta minėtąsias doktrinas, pavyzdžiui, privilegiją 
neteikti parodymų prieš save, tačiau neigia, kad jos garantuoja libera- 
lų teigiamas teises. Jie argumentuotų, kad, pavyzdžiui, minėtoji privi- 
legija teikia žmogui garantijas, kad prieš jį nebus naudojamas smurtas 
siekiant išgauti prisipažinimą, tačiau nesuteikia jam teisės atsižadėti 
savanoriško prisipažinimo tuo pagrindu, jog jis savo žodžių visai ne- 
laikė prisipažinimu. Taigi šį ginčą reikia formuluoti filosofijos termi- 
nais: ar neoficialių prisipažinimų arba prevencinio sulaikymo naudo- 
jimas prieštarauja moralės principams, kuriais remiasi įtvirtintos dokt- 
rinos? Aš manau, kad prieštarauja, tačiau šį teiginį jurisprudencija galėtų 
pagrįsti tik susiejusi teisės ir moralės teorijas. 

Kad prieštaravimo esama, gali padėti atskleisti principas, kurį nu- 
rodo Hartas - valdžia net nusikaltėliams, kuriems pareikšti kaltini- 
mai, turi rodyti minimalią pagarbą ir elgtis su jais kaip su žmonėmis, 
o ne kaip su priemonėmis. Pavyzdžiui, šiuo principu remiasi doktri- 
na, kad žmogus yra nekaltas, kol neįrodyta jo kaltė, taigi jis padeda 
paaiškinti, kodėl yra neteisinga įkalinti teismo laukiantį žmogų re- 
miantis spėjimu, kad jis gali padaryti kitų nusikaltimų, jeigu bus pa- 
leistas už užstatą. Mat kiekvienas toks spėjimas, jeigu jis rimtas, bū- 
tinai remiasi požiūriu, kad individas priklauso klasei, kuri pasižymi 
tam tikrais bruožais, - klasei, kuri labiau linkusi daryti nusikaltimus 
nei kitos. Kitaip tariant, tas spėjimas bus paremtas rizikos analize, 
kaip draudimo kompanijos spėjimas, jog paaugliai gali padaryti ava- 
riją kelyje. Tačiau įkalinti žmogų dėl jo priklausomybės klasei, kad ir 
kaip tiksliai ji būtų identifikuota, yra neteisinga, nes tai neigia jo 
kaip individo teisę į vienodą pagarbą. 


2. I normų modelis 


1. SUDĖTINGI KLAUSIMAI 


Teisininkai plačiai remiasi tarpusavyje susijusiomis juridinės teisės ir 
juridinės prievolės sąvokomis. Teiginį, jog kas nors turi juridinę teisę 
arba pareigą, laikome rimtu pagrindu reikšti pretenzijas ir kelti rei- 
kalavimus, taip pat kritikuoti oficialių pareigūnų veiksmus. Tačiau 
kai mėginame pasakyti, kas yra juridinės teisės ir prievolės, kyla rim- 
tų sunkumų, nes pasirodo, kad mūsų supratimas apie šias sąvokas 
yra labai netvirtas. Sakome, jog norint nustatyti, ar asmuo turi juri- 
dinę prievolę, reikia konkretiems jo bylos faktams taikyti „teisę“, 
tačiau šis atsakymas, kad ir koks sklandus, nepadeda, nes ne mažiau 
sunkumų kelia pati teisės sąvoka. 

Mes įpratę savo sunkumus apibendrinti klasikiniais jurispruden- 
cijos klausimais: kas yra „teisė“? Kai šalys nesutaria dėl „teisės“ tei- 
ginių, - o tai nutinka neretai, - dėl ko jos nesutaria ir kaip turime 
nuspręsti, kuri šalis yra teisi? Kodėl tai, ką sako „teisė“, vadiname 
juridinės „prievolės“ dalyku? Ar „prievolės“ terminas čia tiesiog yra 
sumanus būdas pasakyti „tai, ką sako teisė“? O gal juridinė prievolė 
turi ką bendra su moraline prievole? Ar galime sakyti, kad bent jau iš 
principo savo juridines prievoles vykdome dėl tų pačių priežasčių, 
dėl kurių vykdome savo moralines prievoles? 

Tai ne šiaip laisvalaikio galvosūkiai, kurių dairomės lentynoje lie- 
tingomis dienomis. Šie klausimai - nuolatinis keblumų šaltinis, jie 
verste verčia kreipti į juos dėmesį. Su jais susiduriame, kai analizuo- 
jame konkrečias problemas, kurias privalome vienaip ar kitaip iš- 
spręsti. Tarkime, teismą pasiekia naujoviškas ieškinys dėl teisės į as- 
meninio gyvenimo neliečiamumą pažeidimo, kurį pareiškęs ieško- 
vas savo pretenzijų negali paremti nei esamu įstatymu, nei precedentu. 

Koks vaidmuo teismo sprendime turėtų tekti faktui, jog dauguma 
bendruomenės žmonių mano, kad privatūs asmenys turi „moralinę 
teisę“ į asmeninio gyvenimo neliečiamybę? Arba, tarkime, Aukščiau- 
siasis teismas nurodo paleisti kalinį, nes policija taikė priemones, 
kurias teismas nuo šiol skelbia esant prieštaraujančiomis konstituci- 
jai, nors ankstesni teismo sprendimai tas priemones toleravo. Ar teis- 
mas, siekdamas būti nuoseklus, turi paleisti ir visus kitus įkalintuo- 
sius, kurių apkaltai naudotos tos pačios priemonės?! Kai teismas su- 
siduria su tokiomis problemomis, „teisės“ bei „juridinės prievolės“ 
keliami konceptualūs klausimai pasidaro itin aktualūs. 

Šie trikdžiai išduoda chronišką negalavimą. Kiekvieną dieną mes 
sodiname žmones į kalėjimą arba atimame iš jų pinigus, arba jėga 
verčiame juos daryti dalykus, kurių jie nenori daryti, ir visa tai patei- 
siname kalbomis apie tai, kad tokie asmenys sulaužė įstatymą arba 
nevykdė savo juridinių prievolių, arba pažeidė kitų žmonių juridinės 
teises. Net aiškiose bylose (tokiose kaip banko apiplėšimo arba tyči- 
nio sutarties pažeidimo), kai tvirtai žinome, kad tas ir tas turėjo juri- 
dinę prievolę ir ją sulaužė, mes būname nepajėgūs pateikti įtikinamą 
paaiškinimą, ką tai reiškia ir kodėl tokiais atvejais valstybė turi teisę 
jį bausti ar taikyti jam prievartą. Mes galime būti užtikrinti, jog tai, 
ką darome, yra teisinga (proper), tačiau kol negalime apibrėžti prin- 
cipų, kuriais vadovaujamės, - negalime būti tikri, kad jie yra pakan- 
kami ir kad mes juos taikome nuosekliai. Ne tokiose aiškiose bylose, 
kai klausimas, ar prievolė buvo sulaužyta, dėl vienos ar kitos prie- 
žasties yra ginčytinas, šie primygtiniai klausimai kelia dar didesnę 
įtampą, nes tada mūsų atsakomybė juos sprendžiant esti didesnė. 

Kai kurie teisininkai (galime juos vadinti „nominalistais“) perša 
paprastą šių problemų sprendimą: jie ragina jas ignoruoti. Jų požiū- 
riu, „juridinės prievolės“ bei „teisės“ sąvokos yra mitai, išrasti ir iš- 
plėtoti teisininkų, besivadovaujančių įvairiais apgailėtinais motyvais, 
tiek įsisąmonintais, tiek neįsisąmonintais. Galvosūkiai, kuriuos ap- 
tinkame šiose sąvokose, tėra simptomai to, kad jos yra mitai. Jie yra 


! Žr. Linkletter v. Walker, 381 U.S. 618 (1965). 

neišsprendžiami, nes nerealūs, ir mūsų susirūpinimas dėl jų tėra vie- 
nas iš mūsų vergystės požymių. Kur kas geriau būtų visiškai atsikra- 
tyti tų galvosūkių bei sąvokų ir jau be šios nereikalingos naštos imtis 
mums svarbių socialinių uždavinių. 

Tai gundantis pasiūlymas, tačiau jis susijęs su nepašalinamomis 
kliūtimis. Kad galėtume nuspręsti, jog mūsų teisės bei juridinės prie- 
volės sąvokos yra mitai, turime nuspręsti, ką jos reiškia. Turime būti 
pajėgūs apibrėžti, bent jau apytiksliai, kas yra tai, ką mes visi tikime 
esant neteisinga. Tačiau mūsų problemos esmė yra ta, kad būtent tai 
mums kelia didelių sunkumų. Iš tikrųjų, kai klausiame, kas yra teisė 
ir kas yra juridinė prievolė, mes reikalaujame teorijos, nusakančios, 
kaip mes vartojame tas sąvokas, ir paaiškinančios mūsų galvojimo 
įpročius, kuriuos kuria mūsų vartosena. Neturėdami tokios bendros 
teorijos, negalime daryti išvados, kad mūsų praktikos yra kvailos ir 
prietaringos. 

Žinoma, nominalistai mano, kad jie žino, kaip mes visi — visi, 
išskyrus juos pačius - vartojame šias sąvokas. Jie mano, kad kai kal- 
bame apie „teisę“, turime galvoje belaikes normas, glūdinčias tam 
tikroje sąvokų talpykloje 1r laukiančias, kol jas ten atras teisėjai, ir 
kad kai mes kalbame apie juridinę prievolę, turime galvoje nemato- 
mus tinklus, kuriais mus kažkaip yra apraizgiusios tos paslaptingos 
normos. Teoriją, jog esama tokių normų ir tinklų, jie vadina „me- 
chanine jurisprudencija“, ir yra teisūs išjuokdami jos pasekėjus. Ta- 
čiau kai jiems reikia rasti tokių pasekėjų, kad būtų iš ko šaipytis, — 
jiems kyla didelių sunkumų. Iki šiol jiems labai sunkiai sekėsi sugauti 
ir pateikti apžiūrai mechaninės jurisprudencijos atstovus (visus su- 
gautus tokius pavyzdžius - net Blackstone'ą 1r Joseph'ą Beale'ą — 
įdėmiai perskaičius jų tekstus teko paleisti). 

Šiaip ar taip, aišku, kad dauguma teisininkų neturi omenyje nie- 
ko panašaus, kalbėdami apie teisę ir juridinę prievolę. Tam įrodyti 
pakanka ir paviršutiniškos mūsų praktikų analizės: antai kalbame 
apie įstatymų kaitą bei vystymąsi ir apie tai, kad juridinė prievolė 
kartais yra problemiška. Šitaip — ir kitaip — įrodome, kad nesame 
liguistai priklausomi nuo mechaninės jurisprudencijos. 

Vis dėlto neišsiverčiame be teisės ir juridinės prievolės sąvokų ir 
laikomės prielaidos, jog jų vartosena išreiškia visuomenės suteiktus 
įgaliojimus bausti ir taikyti prievartą. Galimas dalykas, jog įsigilinę į 
šios praktikos detales, pamatysime, jog mūsų vartojamos sąvokos 
yra ne mažiau kvailos ir iliuziškos negu tos, kurias sugalvojo nomi- 
nalistai. Tokiu atveju turėsime ieškoti kitų būdų aprašyti tam, ką mes 
darome, ir arba pateikti kitokius pateisinimus, arba pakeisti mūsų 
praktikas. Tačiau kol to neišsiaiškinome ir nepadarėme tokių patai- 
symų, mes negalime priimti nominalistų per ankstyvo kvietimo ig- 
noruoti tas problemas, kurias kelia mūsų dabartinės sąvokos. 

Žinoma, siūlymas liautis kalbėti apie „teisę“ ir „juridinę prievo- 
lę“ dažniausiai tėra tik stiprus posakis. Šios sąvokos yra pernelyg 
giliai įsišaknijusios į mūsų politinių praktikų struktūrą - jų neįmano- 
ma „mesti“, kaip metame rūkyti ar liaujamės dėvėti skrybėlę. Kai 
kurie nominalistai iš dalies tai pripažįsta, kai sako, kad jų smerkiami 
mitai turi būti suprantami kaip Platono mitai ir kad juos reikia išlai- 
kyti, siekiant mases prijaukinti prie tvarkos. Galbūt, šis siūlymas nė- 
ra toks jau ciniškas, kaip atrodo iš pirmo žvilgsnio; ko gero, taip 
slapčiomis apsidraudžiama nuo rizikingo ėjimo pasekmių. 

Atmetus stačiokiškumą, nominalistų puolimą galima suprasti 
kaip mechaninės jurisprudencijos užsipuolimą. Nepaisant herojiš- 
kų raginimų palaidoti teisę, puldami nominalistai patys pateikė ana- 
lizę, kaip „teisės“ ir „juridinės prievolės“ terminai turėtų būti var- 
tojami, analizę, kuri nelabai skiriasi nuo to, ko moko labiau klasi- 
kinių pažiūrų filosofai. Nominalistai pristato savo analizę kaip 
modelį, rodantį, kaip „iš tikrųjų veikia“ teisinės institucijos (ypač, 
teismai). Tačiau jų modelis skiriasi - daugiausia akcentais - nuo tos 
teorijos, kurią pirmą kartą išpopuliarino devynioliktojo amžiaus 
filosofas Johnas Austinas ir kuri dabar vienokia ar kitokia forma 
yra pripažįstama daugumos kokių nors teisės teorijos pažiūrų besi- 
laikančių praktikuojančių teisininkų ir teisininkų teoretikų. Šią teo- 
riją vadinsiu - leisdamas sau istorinį neapibrėžtumą - „teisiniu po- 
zityvizmu“. Aš noriu išmėginti teisinio pozityvizmo pagrįstumą 
(soundness), ypač ta galinga jo forma, kurią jam suteikė profeso- 

rius H. L. A. Hartas. Jo pozicija mane domina ne tik dėl jos aišku- 
mo ir elegancijos, bet pirmiausia dėl to, kad ne tik šio, bet ir kone 
visų kitų teisės filosofijos klausimų konstruktyvus apmąstymas pra- 
džioje privalo atsigręžti į jo pažiūras. 


2. POZITYVIZMAS 


Pozityvizmo skeletą sudaro keletas centrinių organizuojančių nuos- 
tatų, ir nors su mano siūloma jų formuluote sutiktų ne kiekvienas 
filosofas, vadinamas pozityvistu, jos apibrėžia bendrąją poziciją, ku- 
rią noriu išmėginti. Šias pagrindines nuostatas galima išdėstyti taip: 


(a) Bendruomenės teisė yra specialių normų sistema, bendruo- 
menės tiesiogiai arba netiesiogiai naudojama nustatyti, koks elgesys 
bus baudžiamas arba susilauks viešosios valdžios prievartos priemo- 
nių. Šias specialias normas galima identifikuoti ir atskirti pagal tam 
tikrus kriterijus, testavimu, kuris paiso ne jų turinio, o jų kilmės (pe- 
digree), arba būdo, kuriuo jos buvo priimtos ar išvystytos. Šiuos kil- 
mės testus galima naudoti galiojančioms teisės normoms atskirti nuo 
netikrų teisės normų (normų, kurias teisininkai bei bylos šalys klai- 
dingai laiko teisės normomis), taip pat nuo kitų rūšių socialinių nor- 
mų (kurios paprastai suplakamos į krūvą kaip „moralinės normos“), 
kuriomis bendruomenė vadovaujasi, tačiau jų vykdymo neužtikrina 
viešosios valdžios prievarta. 


(b) Šis teisėtų teisės normų kompleksas išsamiai apibrėžia teisę, 
todėl jei kieno nors byla nepatenka į tam tikros normos reguliavimo 
sritį (jei nėra nė vienos normos, kuri būtų tinkama, arba dėl to, kad 
tos, kurios atrodo tinkamos, yra miglotos, arba dėl kokios kitos prie- 
žasties), tuomet tokios bylos negalima išspręsti „taikant teisę“. Ją 
turi išspręsti koks nors pareigūnas, toks kaip teisėjas, kuris „pasinau- 
doja savo diskrecija“, t. y. pareigūnas, kuris turi remtis kokiu nors 
kitos rūšies standartu už teisės ribų, standartu, kurio vedamas jis 
konstruoja (manufacturing) naują teisės normą ar papildo seną. 

(c) Sakyti, jog kas nors turi „juridinę prievolę“, - reiškia sakyti, 
kad jo byla patenka galiojančios teisės normos jurisdikcijon, kuri 
reikalauja ką nors atlikti arba verčia jį susilaikyti nuo kokio nors 
veiksmo. (Sakyti, kad kas nors turi juridinę teisę arba kokią nors 
teisėtą galią, arba teisinę privilegiją, arba imunitetą, - reiškia, trum- 
pai tariant, tvirtinti, kad kiti iš tikrųjų arba hipotetiškai turi juridinės 
prievoles tam tikru būdu veikti arba nedaryti tam tikrų veiksmų, 
kurie paliestų tą asmenį.) Nesant tokios galiojančios teisės normos 
nėra ir juridinės prievolės; iš to seka, kad kai teisėjas klausimą spren- 
džia realizuodamas savo diskreciją, jis neįgyvendina tam klausimui 
aktualios juridinės teisės. 


Tai tik pozityvizmo skeletas. Jo kūną skirtingai sulipdo skirtingi 
pozityvistai, o kai kurie pertaisinėja ir pačius kaulus. Skirtingos ver- 
sijos labiausiai skiriasi tuo, kaip jos aprašo fundamentinį kilmės tes- 
tą, kurį turi išlaikyti norma, kad būtų pripažinta teisės norma. 

Antai Austinas savo fundamentinio testo versiją suformulavo kaip 
tarpusavyje susijusių apibrėžimų ir perskyrų seriją'. Prievolės turėji- 
mą jis apibrėžė kaip normai subordinuotą poziciją, normą - kaip 
bendrąją komandą, o bendrąją komandą - kaip noro, kad kiti elgtųsi 
tam tikru būdu, išraišką, remiamą gebėjimo ir valios įgyvendinti tą 
norą nepaklusimo atveju. Jis suskirstė normas į klases (jos būna teisi- 
nės, moralinės arba religinės) priklausomai nuo to, koks asmuo ar 
grupė yra autorius tos bendrosios komandos, kurią reprezentuoja 
norma. Jis manė, kad kiekvienoje politinėje bendruomenėje esama 
suvereno - asmens ar tam tikros grupės, kuriems visi kiti yra įpratę 
paklusti, tačiau pats suverenas neturi įpročio paklusti niekam kitam. 
Bendruomenės teisės normos yra bendrosios komandos, išdėstytos 
jos suvereno. Austino juridinės prievolės apibrėžimas seka iš šio tei- 
sės apibrėžimo. Jis manė, kad juridinę prievolę turi tas, kuris yra 
vienas iš kokio nors bendro suvereno įsakymo adresatų ir kuriam 
gresia sankcija, jeigu jis jam nepaklus. 


' J. Austin, Tbe Province of Jurisprudence Determined (1832). 

Žinoma, suverenas negali numatyti visų atvejų jokia įsakymų sche- 
ma, ir kai kurie iš jo įsakymų neišvengiamai bus migloti arba apta- 
kūs. Todėl (anot Austino) tiems, kurie įgyvendina teisę (teisėjams), 
suverenas suteikia diskreciją skelbti naujus įsakymus susidūrus su nau- 
jais ar problemiškais atvejais. Teisėjai tuomet kuria naujas normas 
arba adaptuoja senas, o suverenas arba panaikina jų kūrybą, arba jai 
tylomis pritaria. 

Austino modelis yra visai gražus savo paprastumu. Jis sutinka su 
pirmąja pozityvizmo nuostata, jog teisė yra specialiai atrinkta nor- 
mų viešajai tvarkai reguliuoti sistema, bei teikia paprastą faktais pa- 
grįstą testą - kokias komandas yra išleidęs suverenas? - kaip vienin- 
telį tų specialių normų identifikavimo kriterijų. Bet ilgainiui tiems, 
kurie studijavo ir mėgino taikyti Austino modelį, jis pasirodė per 
paprastas. Buvo suformuluota daug prieštaravimų, iš kurių du at- 
rodo esminiai. Pirma, Austino pamatinė prielaida, kad kiekvienoje 
bendruomenėje esama tam tikros institucijos ar grupės, kuri yra pasku- 
tinės kontrolės instancija, kuriai subordinuotos visos kitos grupės, 
pasirodė netinkama sudėtingai visuomenei. Politinė kontrolė mo- 
dernioje tautoje yra pliuralistiška ir permaininga (sbifting), derybų ir 
dalybų objektas (a matter of more or less), kompromiso, kooperaci- 
jos ir aljanso dalykas, todėl dažniausiai neįmanoma pasakyti, kuris 
asmuo ar grupė turi tą nepaprastą kontrolės galią, kuri leidžia juos 
kvalifikuoti kaip Austino suvereną. Pavyzdžiui, kalbant apie Jungti- 
nes Valstijas knieti sakyti, kad suverenas yra „tauta“. Tačiau tai be- 
veik nieko nereiškia ir savaime nesuponuoja jokio testo, kuris leistų 
nustatyti, kokias komandas yra davusi „tauta“, arba atskirti jos teisi- 
nes komandas nuo socialinių ir moralinių komandų. 

Antra, kritikai ėmė suprasti, kad Austino analizės visiškai igno- 
ruoja ir net nepripažįsta tam tikrų su mūsų požiūriu į „teisę“ susiju- 
sių faktų, kurių neįmanoma nepastebėti. Mes darome svarbią perskyrą 
tarp teisės ir net bendrųjų gangsterio įsakymų. Mes jaučiame, kad 
teisės apribojimai — ir jos sankcijos - yra kitokios, nes jos yra priva- 
lomos kitokiu būdu nei asmens, esančio už įstatymo ribų, įsakymai. 
Austino analizė nenumato erdvės tokiai ar panašiai perskyrai, nes ji 

apibrėžia prievolę kaip subordinaciją jėgos grėsmei, taigi teisės auto- 
ritetą ji grindžia vien tik suvereno gebėjimu ir valia skriausti tuos, 
kurie nepaklūsta. Gali būti, kad ši mūsų perskyra yra iliuziška - galbūt 
mūsų ypatingo teisės autoriteto jausmas remiasi religijos rudimen- 
tais ar kokia kita masinio pobūdžio saviapgaule. Tačiau Austinas to 
neįrodo, o mes turime teisę reikalauti, kad mūsų teisės sampratos 
analizė arba pripažintų ir paaiškintų mūsų požiūrį, arba parodytų, 
kodėl ji yra klaidinga. 

H. L. A. Harto pozityvizmo versija yra sudėtingesnė negu Austi- 
no dviem aspektais. Pirma, jis pripažįsta tai, ko nepripažino Austi- 
nas, —- jog normos būna skirtingų loginių tipų. (Hartas išskiria dvi 
rūšis, kurias vadina „pirminėmis“ ir „antrinėmis“ normomis.) Ant- 
ra, jis atmeta Austino teoriją, kad norma yra tam tikra komanda, ir 
pateikia rafinuotesnę bendrąją analizę, aiškinančią, kas yra normos. 
Mes turime sustoti prie kiekvieno iš šių punktų, o tuomet nurodyti, 
kaip jie susyja Harto teisės sampratoje. 

Harto pirminių ir antrinių normų perskyra yra labai svarbi!. Pir- 
minės normos yra tos, kurios bendruomenės nariams teikia teises 
arba nustato prievoles. Baudžiamosios teisės normos, kurios mums 
draudžia vogti, žudyti arba per greitai važiuoti, yra geri pirminių 
normų pavyzdžiai. Antrinės normos yra tos, kurios nurodo, kas ir 
kaip gali tokias pirmines normas formuluoti, pripažinti, keisti ar pa- 
naikinti. Normos, kurios nurodo, kaip sudaromas Kongresas ir kaip 
jis vykdo įstatymų leidybą, yra antrinių normų pavyzdžiai. Normos, 
reguliuojančios sandorių bei testamentų sudarymą, taip pat yra ant- 
rinės normos, nes jos nurodo, kaip atsiranda ir yra keičiamos labai 
specialios, konkrečias juridinės prievoles (pavyzdžiui, sutarties ter- 
minus ar testamento sudarymą) reguliuojančios normos. 

Jo bendroji normų analizė taip pat yra be galo svarbi. Austinas 
yra pasakęs, kad kiekviena norma yra bendroji komanda, ir kad nor- 
ma saisto asmenį, jeigu jį galima bausti, jam nepaklusus tai normai. 


"Žr. H. L. A. Hart, The Concept of Law, 89-96 (1961). 
? Ten par, 79-88. 

Hartas nurodo, jog tai panaikina perskyrą tarp prievolės-ką-nors- 
daryti turėjimo (being obliged) ir buvimo įsipareigojusiam ką nors 
daryti (being obligadet). Jeigu ką nors saisto norma - jis turi pareigą, 
ne tik prievolę, daryti tai, ką normos numato, štai kodėl būti saisto- 
mam normos turi reikšti kažką kita nei galimybę būti baudžiamam 
nepaklusimo įsakymui atveju. Norma skiriasi nuo įsakymo, be kitų 
dalykų, ir tuo, kad yra n0rmatyvi ir teikia elgesio standartą, kuris į 
savo subjektą apeliuoja nepriklausomai nuo grėsmės, kuri gali ją įgy- 
vendinti. Norma niekuomet negali būti saistanti vien dėl to, kad koks 
nors asmuo, turintis fizinės galios, nori, kad ji tokia būtų. Jis turi 
turėti autoritetą, kad galėtų išleisti normą, antraip tai nebus norma, 
o toks autoritetas tegali kilti tik iš kitos normos, kuri jau saisto tuos, 
kam ji taikoma. Toks yra skirtumas tarp galiojančio įstatymo ir ban- 
dito įsakymų. 

Taigi Hartas pateikia bendrąją teoriją normų, kurių autoritetas 
nepriklauso nuo jų autorių fizinės galios. Pasak jo, jeigu ištiriame, 
kaip atsiranda įvairios normos, ir paisome perskyros tarp pirminių 
ir antrinių normų, mes įsitikiname, jog esama dviejų galimų normos 
autoriteto šaltinių !: 


(a) Norma gali tapti saistančia žmonių grupės atžvilgiu, jei ta gru- 
pė savo praktikose akceptuoja normą kaip savo elgesio standartą. 
Nepakanka vien to, kad grupės elgesiui būdingas tam tikras regulia- 
rumas: net jeigu dauguma anglų šeštadienio vakarais eina į kiną, jie 
nėra akceptavę normos, reikalaujančios taip daryti. Praktika konsti- 
tuoja normos akceptavimą tik tuomet, kai tie, kurie laikosi tam tik- 
ros praktikos, suvokia normą kaip saistančią ir pripažįsta normą kaip 
jų pačių elgesio pagrindimą ir pateisinimą bei kaip pagrindą kriti- 
kuoti jai nepaklūstančių kitų elgesį. 


(b) Norma gali tapti saistančia ir kitu būdu, būtent, ji gali būti 
paskelbiama laikantis kokios nors antrinės normos reikalavimų, kuri 


' Ten pat, 97-107. 

nurodo, kad taip skelbiamos normos yra saistančios. Pavyzdžiui, jei- 
gu klubo konstitucija nurodo, kad įstatus gali priimti narių daugu- 
ma, tuomet konkretūs įstatai, už kuriuos balsuojama, saisto visus 
narius, ir jie yra saistantys ne dėl kokios nors šių konkrečių įstatų 
akceptavimo praktikos, o dėl to, kad taip sako konstitucija. Tokiame 
kontekste vartojame teisėtumo sąvoką: šia prasme normos, kurios 
saisto dėl to, kad jos yra sukurtos kurios nors antrinės normos nuro- 
domu būdu, laikomos „teisėtomis“ normomis. 


Tad Harto fundamentinę perskyrą galima nusakyti taip: norma 
gali būti saistanti (a) dėl to, kad ji yra akceptuota, arba (b) dėl to, kad 
ji yra teisėta. 

Harto teisės samprata yra šių įvairių perskyrų konstrukcija'. Primi- 
tyvios bendruomenės turi tik pirmines normas, 0 šios yra saistančios 
vien dėl akceptavimo praktikų. Tokių bendruomenių negalima teigti 
turint „teisę“, nes čia iš kitų socialinių normų negalima išskirti teisės 
normų sistemos, kaip reikalauja pirmasis pozityvizmo postulatas. Ta- 
čiau kai tam tikra bendruomenė turi išplėtojusi fundamentinę antrinę 
normą, kuri nurodo, kaip turi būti identifikuojamos teisės normos, 
gimsta atskiros teisės normų sistemos idėja, taigi teisės idėja. 

Hartas šią fundamentinę antrinę normą vadina „pripažinimo tai- 
sykle“. Konkrečios bendruomenės pripažinimo taisyklė gali būti re- 
liatyviai paprasta („Aktai, išleidžiami karaliaus, yra teisė“), bet gali 
būti ir labai sudėtinga (Jungtinių Valstijų Konstituciją, su visais jos 
išaiškinimais, galima suvokti kaip vientisą pripažinimo taisyklę). Taigi 
tam tikros normos teisėtumo įrodymas gali pareikalauti atsekti pai- 
nią teisėtumo grandinę nuo tos konkrečios normos iki galutinės fun- 
damentinės normos. Antai Niuheveno miesto savivaldybės potvar- 
kis, reglamentuojantis parkavimą, yra teisėtas, nes yra priimtas miesto 
tarybos, paisant procedūrų ir kompetencijos ribų, kurias apibrėžia 
municipalinė teisė, priimta Konektikuto valstijos, laikantis reikalin- 
gų procedūrų ir neperžengiant kompetencijos ribų, kurias apibrėžia 


"Ten pat, passim, ypač 6-as skyrius. 

Konektikuto valstijos Konstitucija, kuri savo ruožtu yra priimta pa- 
gal Jungtinių Valstijų Konstitucijos reikalavimus. 

Žinoma, pripažinimo taisyklės teisėtumas nekvestionuojamas, nes 
pagal hipotezę ji yra galutinė, taigi negali būti tikrinama dar funda- 
mentalesnės normos testų. Pripažinimo taisyklė yra unikali norma 
teisinėje sistemoje, kurios saistomoji galia priklauso nuo jos akcep- 
tavimo. Jeigu norime sužinoti, kokią pripažinimo taisyklę priima ar 
vadovaujasi tam tikra bendruomenė, turime pažiūrėti, kaip jos pilie- 
čiai, ir ypač jos pareigūnai, elgiasi. Turime kreipti dėmesį į tai, ko- 
kius galutinius argumentus jie akceptuoja kaip įrodančius tam tikros 
normos teisėtumą ir kokius galutinius argumentus naudoja kritikuo- 
dami kitus pareigūnus ar institucijas. Negalime pritaikyti jokio me- 
chaninio testo, tačiau nėra pavojaus, kad supainiosime bendruome- 
nės pripažinimo taisyklę su jos moralės normomis. Pripažinimo tai- 
syklė identifikuojama pagal tai, jog jos sritis yra įstatymų leidžiamosios 
valdžios, teismų bei kitų žinybų, policijos bei viso kito valdžios apa- 
rato veikimas. 

Šiuo būdu Hartas pozityvizmo pagrindus išgelbsti nuo Austino klai- 
dų. Hartas sutinka su Austinu, jog teisėtos teisės normos gali būti su- 
kurtos pareigūnų ir viešosios valdžios institucijų aktais. Tačiau Austi- 
nas manė, kad šių institucijų autoritetas kyla iš jų turimo valdžios mo- 
nopolio. Hartas jų autoritetą kildina iš pamatinių konstitucinių 
standartų, kurie sudaro jų veikimo kontekstą, konstitucinių standar- 
tų, kurie yra akceptuoti kaip fundamentinė pripažinimo taisyklė tos 
bendruomenės, kurią tos institucijos valdo. Šis kontekstas legitimuoja 
valdžios sprendimus ir teikia jiems įpareigojimo statusą ir imperatyvu- 
mą, kurių neturi plikos Austino suvereno komandos. Be to, Harto 
teorija skiriasi nuo Austino ir tuo, kad pripažįsta, jog skirtingos bend- 
ruomenės naudoja skirtingus galutinius teisės testus, ir kad be valingo 
įstatymų leidžiamosios valdžios institucijos akto esama ir kitų teisėkū- 
ros priemonių, kurias numato kai kurios iš tų bendruomenių. Hartas 
mini „ilgalaikę paprotinę praktiką“ bei „[normos] siejimą su teisėjų 
sprendimais“ kaip alternatyvius kriterijus, kurie dažnai naudojami, nors 
paprastai - greta teisėkūros testo, kuriam jie subordinuojami. 

Taigi Harto pozityvizmo versija yra sudėtingesnė negu Austino, o 
jo teisės normų teisėtumo testas rafinuotesnis. Tačiau vienu atžvilgiu 
šiedu modeliai labai panašūs. Hartas, kaip ir Austinas, pripažįsta, 
kad teisės normos yra aptakios (jis sako, kad jos turi „atvirą struktū- 
rą“) ir, vėl taip pat kaip Austinas, problemiškus atvejus jis aiškina 
sakydamas, kad teisėjai turi diskreciją, kuria naudojasi spręsdami tas 
bylas sukurdami naują normą!. (Vėliau pamėginsiu paaiškinti, kodėl 
tas, kuris traktuoja teisę laiko specialia normų sistema, yra, galima 
sakyti, pasmerktas sunkiųjų bylų faktą aiškinti kieno nors diskrecijos 
realizavimo sąvokomis.) 


3. NORMOS, PRINCIPAI 
IR POLITINĖS NUOSTATOS 


Noriu pateikti bendrą pozityvizmo kritiką, o kai reikės konkretaus 
taikinio, kaip tokį naudosiu H. L. A. Harto versiją. Mano strategijos 
atramos taškas bus faktas, jog kai teisininkai argumentuoja juridinės 
teises ir prievoles arba dėl jų ginčijasi, ypač tais sudėtingais atvejais, 
kai mūsų problemos dėl šių sąvokų atrodo ypač aktualios, jie remiasi 
standartais - principais, politinėmis nuostatomis bei kitokiais standar- 
tais, kurie funkcionuoja skirtingai negu normos. Aš argumentuosiu, 
kad pozityvizmas yra normų sistemos modelis ir normų sistemos pro- 
jektas, o jo centrinė vienintelio fundamentinio teisės testo sąvoka ver- 
čia mus nematyti svarbaus vaidmens tų standartų, kurie nėra normos. 

Ką tik pasakiau „principai, politinės nuostatos ir kiti standartai“. 
Principo terminą daugiausia vartosiu kaip bendrąją kategoriją - nuro- 
dyti visiems tiems standartams, kurie nėra normos; tačiau kartais jį var- 
tosiu preciziškiau ir darysiu perskyrą tarp principų ir politinių nuostatų. 
Nors čia pateikiama argumentacija nepriklauso nuo šios perskyros, tu- 
riu paaiškinti, kokiu pagrindu ją darau. „Politine nuostata“ vadinu tuos 
standartus, kurie iškelia reikiamą pasiekti tikslą, paprastai siekį patobu- 
linti kurį nors ekonominį, politinį ar socialinį bendruomenės aspektą 


! Ten pat, 7-as skyrius. 

(tiesa, kai kurie tikslai yra negatyvūs, nes reikalauja, kad tam tikras esa- 
mas bruožas būtų apsaugotas nuo priešingų pokyčių). O „principu“ va- 
dinu standartą, kurio reikia paisyti ne dėl to, kad jis pagerins ar laiduos 
norimą pasiekti ekonominę, politinę ar socialinę situaciją, o dėl to, kad 
tai yra teisingumo ar sąžiningumo, ar kokios kitos moralės dimensijos 
reikalavimas. Antai standartas, reikalaujantis, jog automobilių avarijų 
turi mažėti, yra politinė nuostata, o standartas, jog niekas negali turėti 
naudos iš savo blogo elgesio, yra principas. Šią perskyrą galima su- 
griauti, principą traktuojant kaip socialinio tikslo teigimą (t. y. kaip 
tikslo teigimą visuomenės, kurioje niekas neturi naudos iš savo blogo 
elgesio) arba politinę nuostatą traktuojant kaip principo teigimą (prin- 
cipo, jog politinės nuostatos keliamas tikslas yra vertas siekti), arba 
priėmus utilitarinę tezę, kad teisingumo principai yra užmaskuoti tikslų 
teiginiai (kaip laiduoti kiek įmanoma didesnę laimę kiek įmanoma 
didesniam kiekiui žmonių). Esama kontekstų, kuriuose ši perskyra, 
kai šitaip peraiškiname jos terminus, netenka prasmės!. 

Tačiau čia mano tikslas yra atskirti principus bendrąja prasme 
nuo normų. Pradėsiu išvardydamas keletą pavyzdžių, iliustruojančių 
principų funkcionavimą. Šie pavyzdžiai parinkti nesistemiškai; čia 
tiktų kone kiekvienas į teisės mokyklos chrestomatijas įėjęs atvejis. 
Garsiojoje byloje Riggs v. Palmer? Niujorko teismas 1889 m. turėjo 
nuspręsti, ar paveldėtojas, įrašytas jo senelio testamente, gali pavel- 
dėti pagal tą testamentą, net jei jis nužudė savo senelį, kad gautų 
palikimą. Teismas savo svarstymus pradėjo tokia prielaida: „Įstaty- 
mai, reglamentuojantys testamento sudarymą, galiojimą ir paveldė- 
jimo įrodymą, taip pat turto perdavimą, kai testamentas tinkamai 
sudarytas ir jeigu jo galiojimas bei vykdymas negali būti jokiu būdu 
ir jokiomis aplinkybėmis sustabdomas ar modifikuojamas, iš tiesų 

perduoda tą turtą žudikui“*. Tačiau teismas toliau nurodė, jog „visų 


| Zr. 4-4 skyrių. Taip pat žr. Dworkin, „Wasserstrom: The Judicial Decision“, 75 
Etbics 47 (1964), perspausdinta pavadinimu „Does Law Have a Function?“, 74 Yale 
Law Journal 640 (1965). 

?115 N.Y. 506, 22 N.E. 188 (1889). 

* Ten par, 509, 22 N.E. 189. 

įstatymų, lygiai kaip visų sandorių, galiojimas bei įvykdymas gali bū- 
ti kontroliuojami bendrų fundamentalių bendrosios teisės maksimų. 
Niekam neturi būti leidžiama pasipelnyti iš apgavystės arba gauti 
naudos iš blogo elgesio, arba į ką nors pretenduoti be pagrindo, arba 
įgyti turto nusikalstamu būdu“!. Žudikas palikimo negavo. 

1960 m. Niudžersio teismui, sprendusiam bylą Henningsen v. 
Bloomfield Motors, Inc.?, teko atsakyti į svarbų klausimą, ar (arba: 
kiek) automobilių gamintojas gali apriboti savo atsakomybę, susiju- 
sią su atvejais, kai automobilis yra su defektais. Henningsenas pirko 
automobilį ir pasirašė sutartį, pagal kurią gamintojo atsakomybė už 
defektus buvo apribota įsipareigojimu „pataisyti“ defektuotas dalis, 
nustatant, jog „ši garantija yra teikiama vietoj visų kitų garantijų, 
įsipareigojimų ar atsakomybės“. Henningsenas argumentavo, jog bent 
jau jo atvejo aplinkybėmis gamintojo neturėtų apsaugoti šis apriboji- 
mas ir kad jis privalo atlyginti gydymo išlaidas bei kitus avarijoje 
sužalotų asmenų patirtus nuostolius. Jis negalėjo nurodyti jokio įsta- 
tymo ar nustatytos teisės normos, kuria remiantis būtų galima at- 
šaukti kontrakto numatomos gamintojo atsakomybės ribas. Vis dėl- 
to teismas sutiko su Henningsenu. Įvairiais teismo argumentacijos 
momentais buvo pasitelktos tokios apeliacijos į standartus: (a) „Rei- 
kia turėti omenyje bendrąjį principą, jog kai susiduriame ne su ap- 
gaule, asmuo, kuris nusprendžia neskaityti sutarties prieš ją pasira- 
šydamas, vėliau negali būti atleistas nuo joje numatytų įpareigoji- 
mų“?. (b) „Taikant šį principą, svarbus veiksnys yra pamatinis 
kompetentingų sutarties šalių laisvės principas“*. (c) „Sutarties lais- 
vė nėra tokia nepajudinama doktrina, kad neleistų tam tikrų išlygų, 
tokioje srityje kaip šiuo atveju“?. (d) „Tokioje visuomenėje kaip mū- 
sų, kur automobilis yra visuotinė ir būtina kasdienio gyvenimo prie- 
monė ir kur jo naudojimas kelia tiek pavojų vairuotojui, pėstiesiems 





! Ten par, 511, 22 N.E. 190. 

?32 N.J. 358, 161 A.2d 69 (1960) 
* Ten pat, 386, 161 A.2d, 84. 

* Ten pat. 

* Ten pat, 388, 161 A.2d, 86. 

ir visuomenei, gamintojui tenka ypatinga atsakomybė už automobi- 
lių konstrukciją, reklamą ir prekybą. Todėl teismai turi detaliai 1š- 
nagrinėti pirkimo sutartis, idant galėtų pasakyti, ar vartotojo bei vie- 


-€ Į 


šieji interesai jose traktuojami teisingai“!. (e) „Ar esama žinomesnio 
ir tvirčiau įaugusio į anglų-amerikiečių teisės istoriją principo nei ta 
pamatinė doktrina, pagal kurią teismai nesileis panaudojami kaip 
neteisybės ir neteisingumo instrumentai?“? (f) „Konkrečiau tariant, 
teismai paprastai nesileidžia paverčiami sandorio, kuriuo viena iš ša- 
lių neteisingai pasinaudoja kitos šalies ekonominiais sunkumais, įgy- 
vendinimo priemone ...“? 

Šiose citatose dėstomi standartai nėra tos rūšies, kuriuos laikome 
teisės normomis. Jie iš pažiūros labai skiriasi nuo tokių nuostatų kaip 
„Maksimalus leistinas greitis važiuojant greitkeliu yra šešiasdešimt 
mylių per valandą“ arba „Testamentas negalioja, jei nėra trijų liudi- 
ninkų parašų“. Jie kitokie, nes jie yra teisės principai, o ne teisės 
normos. 

Skirtumas tarp teisės principų ir teisės normų slypi loginėje persky- 
roje. Abu standartų kompleksai tam tikromis aplinkybėmis kreipia 
tam tikrų sprendimų dėl juridinės prievolės link, bet jie skiriasi tei- 
kiamos krypties pobūdžiu. Normos taikomos pagal principą „vis- 
kas-arba-nieko“. Jeigu faktai, kurių reikalauja norma, yra, tuomet 
arba norma galioja, ir tokiu atveju jos pateikiamas atsakymas yra 
privalomas priimti, arba negalioja, ir tokiu atveju ji nevaidina jokio 
vaidmens priimant sprendimą. 

Šis absoliutus pobūdis aiškiausiai matyti, kai pasižiūrime, kaip 
normos veikia ne teisėje, bet kokioje nors jų dominuojamoje veiklo- 
je - pavyzdžiui, žaidime. Antai beisbolo taisyklės numato, kad po 
trečio smūgio mušėjas iškrenta. Teisėjas negali likti nuoseklus, jei 
pripažinęs, kad tai teisingas beisbolo taisyklės išdėstymas, nuspręs, 


! Ten par, 387, 161 A.2d, 85. 

2 Ten pat, 389, 161 A.2d, 86 (cit. Frankfurter, J., in United States v. Betblebemn 
Steel, 315 U.S. 289, 326 [1942]). 

* Ten pat. 

jog tris kartus smūgiavęs mušėjas neiškrenta. Žinoma, taisyklė gali 
turėti išimčių (mušėjas, smūgiavęs tris kartus, neiškrenta, jeigu gau- 
dytojas atmuša trečią smūgį). Tačiau teisingas taisyklės išdėstymas 
nurodys į šią išimtį, o tas, kuris nenurodys, bus neišsamus. Jeigu 
išimčių sąrašas yra labai ilgas, būtų pernelyg gremėzdiška kartoti jas 
kiekvieną kartą, kai remiamasi norma; tačiau teoriškai, nėra jokios 
priežasties, dėl kurios būtų negalima pridurti jas visas, ir juo daugiau 
jų yra, juo tikslesnis yra normos išdėstymas. 

Jeigu sekame beisbolo taisyklių pavyzdžiu, įsitikiname, kad teisės 
normos, tokios kaip norma, jog testamentas negalioja, jei nėra trijų 
liudytojų parašų, išsitenka šiame modelyje. Jeigu trijų liudytojų rei- 
kalavimas yra galiojanti teisės norma, tuomet negali būti galiojantis 
testamentas, pasirašytas tik dviejų liudytojų. Norma gali turėti išim- 
čių, bet jeigu ji jų turi, yra netikslu ir neišsamu ją pateikti jų neišvar- 
dijant. Bent jau teoriškai visos išimtys galėtų būti išvardijamos, ir juo 
daugiau jų yra, juo išsamesnis yra normos išdėstymas. 

Tačiau cituotuose pavyzdžiuose dėstomi principai veikia kitaip. 
Net tie, kurie panašiausi į normas, nenustato teisinių pasekmių, au- 
tomatiškai kylančių, kai esama atitikimo numatytoms sąlygoms. Sa- 
kome, kad mūsų teisė gerbia principą, pagal kurį niekas negali turėti 
naudos iš savo blogo elgesio, tačiau tai sakydami turime galvoje ne 
tai, kad teisė niekada neleidžia žmogui turėti naudos iš jo daromų 
blogybių. Iš tikrųjų žmonės dažnai turi naudos, visiškai teisėtai, iš 
savo nusižengimų teisei. Žinomiausia (liūdnąja prasme) praktika yra 
žalingas nuosavybės teisių įgijimas - jeigu pakankamai ilgai pažeidi- 
nėju jūsų valdų ribas, vieną dieną įgysiu teisę kaip tinkamas kirsti 
jūsų valdas. Yra daug ne tokių dramatiškų pavyzdžių. Jeigu žmogus 
sulaužo sutartį ir palieka darbovietę, kad gautų daug geriau apmo- 
kamą darbą, jis greičiausiai turės atlyginti nuostolius pirmajam darb- 
daviui, tačiau paprastai jis neturės atsisakyti savo naujojo atlygini- 
mo. Jeigu už užstatą paleistas žmogus neatvyksta į teismą ir tuo me- 
tu kerta valstijos sienas, kad kitoje valstijoje realizuotų didžiai pelningą 
investicinį projektą, jis gali būti išsiųstas atgal ir įkalintas, tačiau jam 
liks jo pelnas. 

Šių bei nesuskaičiuojamų kitų kontrpavyzdžių, kuriuos nesunku 
įsivaizduoti, nelaikome įrodymais, kad principas, pagal kurį negalima 
turėti naudos iš savo blogo elgesio, nėra mūsų teisinės sistemos princi- 
pas ar kad jis yra nepakankamas ir reikalauja patikslinančių išimčių. 
Kontrpavyzdžių nelaikome išimtimis (bent jau ta prasme, kuria tre- 
čiojo smūgio atmušimas yra išimtis), nes negalime tikėtis šiuos kontr- 
pavyzdžius inkorporuoti, tiesiog traktuodami juos kaip išsamesnį prin- 
cipo išdėstymą. Jie net teoriškai nėra tai, ką būtų galima išvardyti, nes 
turėtume įtraukti ne tik tuos atvejus (tokius kaip žalingas nuosavybės 
teisių įgijimas), kai kokia nors institucija jau yra sukūrusi galimybę 
turėti naudos iš savo blogo elgesio, bet ir tuos nesuskaičiuojamus įsi- 
vaizduoti galimus atvejus, kai iš anksto žinome, kad principo nebūtų 
paisoma. Kai kurių tokių atvejų išvardijimas galėtų mums padėti aiš- 
kiau suvokti principo svarumą (šią plotmę aptarsiu netrukus), tačiau 
dėl to principo išdėstymas netaptų tikslesnis ir išsamesnis. 

Toks principas kaip tas, kuris skelbia, kad „niekas negali turėti 
naudos iš savo blogo elgesio“, net nepretenduoja nustatyti sąlygų, 
kuriomis jo taikymas tampa būtinas. Veikiau jis išdėsto argumentus, 
kurie pagrindžia vieną variantą, tačiau iš anksto nedeterminuoja konk- 
retaus sprendimo. Jeigu žmogus turi ką nors įgyti ar jau buvo ką 
beįgyjąs, kaip tiesioginį rezultatą kokios nors savo neteisėtos veikos, 
kuria to siekė, tuomet tai yra aplinkybė, į kurią teisė atsižvelgs, spręs- 
dama, ar jam turi likti tai, ką jis įgijo. Kiti principai ar politinės nuos- 
tatos gali kreipti kita linkme - pavyzdžiui, nuosavybės apsaugos po- 
litinė nuostata arba principas, pagal kurį skirtina tik tokia bausmė, 
kurią numato įstatymo leidėjas. Tuomet mūsų principas gali negauti 
viršaus, tačiau tai nereiškia, kad jis nėra mūsų teisinės sistemos prin- 
cipas, mat kitu atveju, kai nėra tokių prieštaraujančių motyvų arba 
jie ne tokie svarūs, principas gali turėti sprendžiamąją reikšmę. Kai 
sakoma, kad tam tikras principas yra mūsų teisės principas, turima 
galvoje ne kas kita kaip tai, jog pareigūnai turi paisyti principo, kai 
jis yra svarbus kaip argumentas, kreipiantis viena ar kita kryptimi. 

Loginė perskyra tarp normų ir principų pasidaro dar aiškesnė, 
kai pasidomime principais, kurie net nepanašūs į normas. Antai iš- 


54 RIMTAS POŽIŪRIS Į TEISES 


traukose iš Henningseno bylos teisėjų nuomonės nuostata, pažymėta 
„(d)“, skelbia, jog „gamintojas yra saistomas ypatingos atsakomy- 
bės, susijusios su automobilių konstrukcija, reklama ir prekyba“. Ji 
nė nepretenduoja apibrėžti specifines pareigas, kurias numato tokia 
speciali prievolė, arba nusakyti, kokios automobilių vartotojų teisės 
iš to kyla. Tuo tik tvirtinama, - ir tai sudaro esminį jungiamąjį ele- 
mentą Henningseno bylos argumentacijoje, - kad automobilių ga- 
mintojams turi būti taikomi griežtesni standartai negu kitiems ga- 
mintojams, o jų teisė remtis konkuruojančiu sutarties laisvės princi- 
pu yra labiau apribota. Tai nereiškia, kad jie niekuomet negali remtis 
tuo principu ar kad teismai gali savo nuožiūra perrašyti automobilių 
pirkimo-pardavimo sutartis; tai tik reiškia, kad jeigu tam tikra sąly- 
ga atrodo nesąžininga arba abejotina, teismai turi mažiau pagrindo 
ją Įgyvendinti negu tuo atveju, jeigu tai būtų kaklaraiščių pirkimas- 
pardavimas. „Specialioji prievolė“ yra argumentas už sprendimą at- 
sisakyti įgyvendinti automobilio pirkimo sutarties sąlygas, bet savai- 
me nedaro tokio sprendimo būtino. 

Šis pirmas skirtumas tarp normų ir principų implikuoja kitą. Prin- 
cipai turi plotmę, kurios neturi normos - svarumo ir svarbos plot- 
mę. Kai principai susikerta (pavyzdžiui, kai automobilių vartotojų 
apsauga kertasi su sutarties laisvės principu), tas, kuris turi išspręsti 
šį konfliktą, privalo atsižvelgti į kiekvieno iš jų svarumą. Žinoma, tai 
negali būti tikslus pasvėrimas, ir sprendimas, jog tam tikras princi- 
pas ar politinė nuostata yra svarbesnė už kitą, dažnai bus kontrover- 
siškas. Vis dėlto tai, jog principas turi šią plotmę, - jog yra prasmin- 
ga klausti, kiek svarbus ar kiek svarus yra principas, - yra neatsieja- 
ma principo sąvokos dalis. 

Normos tokios plotmės neturi. Galime kalbėti apie normas kaip 
apie funkciškai svarbias arba nesvarbias (beisbolo taisyklė, jog trys 
smūgiai yra neleistini, yra svarbesnė už taisyklę, jog bėgikai gali kliu- 
dyti barjerą, nes pirmosios taisyklės pakeitimas žaidimą pakeistų kur 
kas labiau negu antrosios pakeitimas). Šia prasme viena teisės norma 
gali būti svarbesnė už kitą dėl to, kad jos vaidmuo reguliuojant elgesį 
yra didesnis arba svarbesnis. Tačiau negalime pasakyti, jog normų 

sistemoje viena norma yra svarbesnė už kitą 1r kad todėl dviems nor- 
moms prieštaraujant viena kitai viena pranoksta kitą savo didesnio 
svarumo dėka. 

Jeigu dvi normos prieštarauja viena kitai, viena iš jų negali būti 
teisėta norma. Sprendimas dėl to, kuri norma yra teisėta, o kurią 
reikia panaikinti ar pakeisti, turi būti priimamas remiantis motyvais, 
esančiais už pačių normų ribų. Teisinė sistema gali reguliuoti tokias 
kolizijas kitomis normomis, kurios teikia pirmenybę normai, išleis- 
tai aukštesnės valdžios, arba normai, išleistai vėliau, arba specialiajai 
normai, ar pan. Teisinė sistema taip pat gali teikti pirmenybę nor- 
mai, paremtai svarbesniais principais. (Mūsų teisinė sistema naudoja 
abu šiuos metodus.) 

Iš standarto formos ne visuomet aišku, ar tai yra norma, ar prin- 
cipas. „Testamentas negalioja, jei nėra trijų liudytojų parašų“: ši formu- 
luotė nelabai skiriasi kad ir nuo tokios: „žmogus negali turėti naudos 
iš savo blogo elgesio“, tačiau tas, kuris ką nors žino apie Amerikos 
teisę, žinos, kad pirmąją reikia traktuoti kaip normos teiginį, o ant- 
rąją - kaip principo teiginį. Daugeliu atvejų šią perskyrą sunku pada- 
ryti - gali būti nenustatyta, kaip standartas turi veikti, ir šis klausimas 
pats gali kelti prieštarą. Pirmoji Jungtinių Valstijų Konstitucijos patai- 
sa numato, kad Kongresas negali riboti žodžio laisvės. Ar tai yra nor- 
ma? Jeigu tam tikras įstatymas riboja žodžio laisvę, ar tai reiškia, kad 
jis yra antikonstitucinis? Tie, kurie tvirtina, kad pirmoji pataisa yra 
„absoliuti“, turi galvoje, kad ją reikia suprasti būtent taip, t. y. kaip 
normą. Tačiau gal ji tiesiog nusako principą, todėl, kai atskleidžiamas 
žodžio laisvės apribojimas, jis bus antikonstitucinis, jeigu kontekstas 
neteikia kokios kitos politinės nuostatos ar principo, kuris tomis ap- 
linkybėmis yra pakankamai svarus, kad leistų ribojimą? Tokios pozici- 
jos laikosi tie, kurie yra už tai, kas vadinama „aiškaus ir realaus pavo- 
jaus“ testu, arba už kokią kitą „balanso“ formą. 

Kartais norma ir principas gali vaidinti mažne tą patį vaidmenį, ir 
tuomet skirtumas tarp jų yra, galima sakyti, vien formos dalykas. 
Pirmasis Shermano akto skyrius skelbia, kad bet koks sandoris, ribo- 
jantis prekybą, yra niekinis. Aukščiausiasis teismas turėjo nuspręsti, 

ar šią nuostatą reikia traktuoti kaip normą, diktuojančią savo sąlygas 
(taigi nepripažinti jokio sandorio, „kuris varžo prekybą“, o tai daro 
beveik kiekvienas sandoris), ar kaip principą, kuris teikia pagrindą 
nepripažinti sandorio, jei nėra galiojančių priešingų politinių nuos- 
tatų. Teismas interpretavo šią nuostatą kaip normą, tačiau šią normą 
traktavo kaip kalbančią apie „neprotingumą“ ir draudžiančią tik „ne- 
protingus“ prekybos suvaržymus!. Tai leido šiai nuostatai funkcio- 
nuoti kaip normai, kas yra logiška (visuomet, kai teismas suvaržymą 
pripažįsta „neprotingu“, jis privalo sandorį laikyti negaliojančiu), o 
iš esmės - kaip principui (spręsdamas, ar konkretus suvaržymas konk- 
rečiomis ekonominėmis aplinkybėmis yra „neprotingas“, teismas turi 
atsižvelgti į daugelį kitų principų 1r politinių nuostatų). 

Tokie žodžiai kaip „protingas“, „neatsargus“, „neteisingas“ bei 
„reikšmingas“ dažnai atlieka būtent tokią funkciją. Kiekvienas iš šių 
terminų juos vartojančios normos taikymą daro tam tikru mastu prik- 
lausomą nuo principų ar politinių nuostatų, esančių už normos ribų, 
ir šiuo būdu pačią normą padaro panašesnę į principą. Tačiau jie nor- 
mos iš tiesų nepaverčia principu, nes net mažiausiai varžantis iš šių 
terminų riboja kitų principų ir politinių nuostatų, nuo kurių priklauso 
norma, rūšis. Jeigu mus saisto norma, skelbianti, kad „neprotingi“ 
sandoriai yra niekiniai arba kad itin „nesąžiningos“ sutartys nebus įgy- 
vendinamos, reikia kur kas daugiau sprendimo galios negu tuo atveju, 
kai šie terminai nevartojami. Tačiau įsivaizduokime atvejį, kai kokia 
nors motyvacija, besiremianti politine nuostata arba principu, siūlo, 
kad sutartis turi būti įgyvendinta, net jei joje nustatyti suvaržymai yra 
neprotingi arba itin nesąžiningi. Tokių sutarčių vykdymą draustų mū- 
sų normos, taigi jis būtų leistinas tik panaikinus arba pakeitus šias 
normas. Tačiau jeigu susidurtume ne su norma, bet su politine nuosta- 
ta, neleidžiančia neprotingų sandorių įgyvendinimo, arba principu, 
pagal kurį nesąžiningos sutartys neturi būti įgyvendinamos, sutartys 
galėtų būti įgyvendinamos nekeičiant teisės. 


'" Standard Oil v. United States, 221 U.S. 1, 60 (1911); United States v. American 
Tobacco Co., 221 U.S. 106, 180 (1911). 

4. PRINCIPAI IR TEISĖS SĄVOKA 


Kai teisės principus identifikuojame kaip atskirą standartų rūšį, ku- 
rie skiriasi nuo teisės normų, mes ūmai juos aptinkame visur kur 
savo aplinkoje. Jų moko teisės dėstytojai, juos cituoja teisės vadovė- 
liai, teisės istorikai juos aukština. Bet aktyviausi: ir svariausi jie yra 
sunkiosiose bylose, tokiose kaip Riggs ar Henningsen bylos. Tokiais 
kaip šie atvejais principai vaidina esminį vaidmenį argumentacijoje, 
ginančioje sprendimus dėl konkrečių juridinių teisių ir prievolių. Kai 
byla išsprendžiama, galime pasakyti, kad tas atvejis reprezentuoja 
tam tikrą normą (pavyzdžiui, normą, pagal kurią tas, kuris nužudo, 
negali pretenduoti į savo aukos palikimą). Tačiau kol byla neišspręs- 
ta, norma neegzistuoja; naują normą teismas priima ir pritaiko rem- 
damasis principais. Riggso bylos atveju teismas rėmėsi principu, kad 
niekas negali turėti naudos iš savo blogo elgesio, kaip pamatiniu stan- 
dartu, įgalinančiu interpretuoti testamento įstatymą, ir šiuo būdu 
pateisino naują to įstatymo interpretaciją. Henningseno byloje teis- 
mas rėmėsi įvairiais tarpusavyje susijusiais principais ir politinėmis 
nuostatomis kaip pagrindu įtvirtinti naujai normai, nustatančiai ga- 
mintojų atsakomybę už automobilių defektus. 

Todėl juridinės prievolės sąvokos analizė turi atsižvelgti į svarbų 
principų vaidmenį ieškant konkrečių teisės sprendimų. Čia įmano- 
mos dvi labai skirtingos taktikos: 


(a) Teisės principus galime traktuoti kaip teisės normas ir sakyti, 
kad kai kurie principai yra saistantys kaip teisė ir į juos turi atsižvelg- 
ti teisėjai bei teisininkai, kurie priima sprendimus dėl juridinės prie- 
volės. Jeigu renkamės šią taktiką, turėsime sakyti, kad bent jau Jung- 
tinėse Valstijose „teisė“ apima ir principus, ir normas. 


(b) Bet galime ir nesutikti, kad principai gali būti saistantys taip, 
kaip saisto kai kurios normos. Vietoj to sakytume, kad tokiais atve- 
jais kaip Riggs ar Henningsen bylos teisėjo žvilgsnis krypsta už priva- 
lomų taikyti normų ribų (t. y. už „teisės“ ribų), ieškodamas ekstratei- 
sinių principų, kuriais jis gali, jeigu pageidauja, vadovautis. 

Gali atrodytu, kad tarp šių dviejų argumentavimo taktikų nėra 
didelio skirtumo, kad tai tik verbalinė problema - kaip pageidautina 
vartoti žodį „teisė“. Tačiau taip manyti klaidinga, nes pasirinkimas iš 
šių dviejų traktuočių yra be galo svarbus juridinės prievolės analizei. 
Tai pasirinkimas iš dviejų teisės principo sąvokų, pasirinkimas, kurį 
galima paaiškinti palyginimu su pasirinkimu iš dviejų teisės normos 
sąvokų. Kartais apie ką nors sakome, kad jis „laikosi kokios nors 
taisyklės“ (makes it a rule), kai norime pasakyti, kad jis yra apsispren- 
dęs sekti tam tikra praktika. Pavyzdžiui, galėtume pasakyti, kad kas 
nors laikosi įpročio nubėgti mylią prieš pusryčius, nes jis nori būti 
sveikas ir tiki režimo naudingumu. Tai sakydami, turime galvoje ne 
tai, kad jis yra saistomas normos, reikalaujančios nubėgti mylią prieš 
pusryčius, ir net ne tai, kad jis suvokia ją kaip jį saistančią. Akcep- 
tuoti normą kaip saistančią nėra tas pats, kas laikytis tam tikros taisyk- 
lės minėtąja prasme. Jeigu dar kartą pasitelktume Harto pavyzdį, — 
esama skirtumo tarp pasakymo, kad anglai laikosi taisyklės nueiti į 
kiną kartą per savaitę, ir pasakymo, kad anglai turi normą, pagal kurią 
privalu kartą per savaitę eiti į kiną. Antrasis implikuoja, kad jeigu ang- 
las nesivadovauja ta norma, jis tampa kritikos ir peikimo objektu, ta- 
čiau pirmasis pasakymas to neimplikuoja. Pirmasis pasakymas neat- 
meta tam tikros kritikos galimybės - galime sakyti, kad tas, kuris ne- 
vaikšto į kiną, nesirūpina saviugda — tačiau tai nereiškia, kad jis daro 
kažką bloga būtent dėl to, kad nesivadovauja tokia norma.! 

Jeigu bendruomenės teisėjus suvokiame kaip grupę, teisės nor- 
mas, kuriomis jie vadovaujasi, galima aprašyti šiais dviem skirtingais 
būdais. Pavyzdžiui, galėtume pasakyti, kad tam tikroje valstybėje tei- 
sėjai laikosi taisyklės neįgyvendinti testamentų, jei nėra trijų liudyto- 
jų. Tai neimplikuotų, kad tas retas teisėjas, kuris įgyvendina tokį tes- 
tamentą, daro kažką neleistina vien dėl tos priežasties. Bet galime 
sakyti, kad toje valstybėje įstatymas reikalauja iš teisėjų neįgyvendin- 
ti tokių testamentų, o tai jau implikuoja, kad teisėjas, kuris juos įgy- 


! Ši perskyra iš esmės yra ta pati, kurią daro Rawlsas: žr. „Two concepts of rules“, 
64 Philosophical review 3 (1955). 


I NORMŲ MODELIS 59 


vendina, elgiasi neteisingai. Hartas, Austinas ir kiti pozityvistai be 
abejo laikytųsi pastarojo požiūrio į teisės normas; jų toli gražu ne- 
tenkintų aiškinimas apie „taisyklių laikymąsi“. Tai ne verbalinė pro- 
blema - kuris nusakymas yra geras. Tai klausimas, kuris iš jų tiksliau 
aprašo socialinę situaciją. Nuo to, kurį aprašymą pasirenkame, pri- 
klauso kiti svarbūs klausimai. Pavyzdžiui, jeigu teisėjai paprasčiau- 
siai „laikosi taisyklės“ neįgyvendinti tam tikrų sutarčių, tuomet iki 
sprendimo negalima pasakyti, kad kas nors „turi teisę“ į tokį spren- 
dimą, ir ta nuostata negalima vienokiame ar kitokiame pagrindime, 
kuris teikiamas tam sprendimui. 

Dvi principų kritikos taktikos yra paraleliškos šiems dviem po- 
žiūriams į normas. Pirmuoju atveju principai saisto teisėjus, todėl 
jeigu teisėjai netaiko principų, kai šie yra taikytini, - jie elgiasi blo- 
gai. Kitu atveju principas yra apibendrinimas to, ką dauguma teisėjų 
„padaro principu“ (make it a principle to do) tuomet, kai būna pri- 
versti nesilaikyti standartų, kurie juos saisto. Pasirinkimas kurio nors 
iš šių požiūrių turės įtakos, gal net determinuos galimą atsakymą į 
klausimą, ar teisėjas sunkiojoje byloje, tokioje kaip Riggs ar Hen- 
ningsen, siekia įgyvendinti jau egzistuojančias juridinės teises ir prie- 
voles. Jei pasirenkame pirmąją taktiką, mums dar lieka laisvė argu- 
mentuoti, jog tokie teisėjai taikydami saistančius teisės standartus, 
įgyvendina juridines teises ir prievoles. Tačiau jei pasirenkame ant- 
rąją taktiką, netenkame teisės ginčytis šiuo klausimu ir turime pripa- 
žinti, kad žudiko šeimos nuosavybė Riggs byloje ar gamintojo pinigai 
Henningsen atveju buvo atimti teisėjų diskrecijos aktu, diskrecijos, 
realizuotos ex post facto. Daugelio skaitytojų tai gali ir nešokiruoti — 
teisėjų diskrecijos sąvoka mūsų teisinėje bendruomenėje visiems jau- 
gusi į kraują — ir vis dėlto tai iliustruoja vieną iš labiausiai dilginančių 
galvosūkių, kurie kelia nerimą filosofams, mąstantiems apie juridinę 
prievolę. Jeigu tokiais atvejais kaip šie nuosavybės atėmimas negali 
būti pateisinamas apeliuojant į nustatytą prievolę, turi būti rastas 
kitas pateisinimas, bet nieko patenkinamo iki šiol nėra pasiūlyta. 

Savo pozityvizmo skeleto diagramoje, kurią išdėsčiau pradžioje, 
teisėjų diskrecijos doktriną priskyriau prie antrosios nuostatos. Pozi- 

tyvistai laikosi požiūrio, kad kai bylos neapima jokia aiški norma, 
teisėjas turi realizuoti savo diskreciją, idant išspręstų tą bylą aktu, 
kurį galima suvokti kaip originalų teisėkūros aktą (fresb piece of Ie- 
gislation). Gali būti, jog tarp šios doktrinos ir klausimo, kurį iš dvie- 
jų požiūrių į teisės principus turime pasirinkti, esama svarbios sąsa- 
jos. Todėl turėsime iškelti klausimą, ar ši doktrina yra teisinga ir ar ji 
implikuoja antrąjį požiūrį, kaip atrodo iš pažiūros. Tačiau, svarsty- 
dami šiuos klausimus, pakeliui turėsime nugludinti savo diskrecijos 
sąvokos supratimą. Pamėginsiu parodyti, kaip tam tikra painiava, 
susijusi su šia sąvoka, būtent nesugebėjimas atskirti skirtingas pras- 
mes, kuriomis ji vartojama, paaiškina diskrecijos doktrinos populia- 
rumą. Argumentuosiu, kad tos šios doktrinos prasmės, kuri susijusi 
su tuo, kaip mes traktuojame principus, visiškai neaiškina tie argu- 
mentai, kuriais pozityvistai ją gina. 


S. DISKRECIJA 


Diskrecijos (discretion) sąvoką pozityvistai paėmė iš kasdienės kal- 
bos, tad šiai sąvokai suprasti svarbi jos natūrali aplinka, į kurią ją 
dabar trumpai sugrąžinsime. Ką kasdieniame gyvenime reiškia pasa- 
kymas, jog kas nors daro „savo nuožiūra“? Pirmiausia pažymėtina, 
jog šią sąvoką tinka vartoti tik labai specialiame kontekste. Pavyz- 
džiui, vargu ar sakytumėme, jog aš galiu arba negaliu „savo nuožiū- 
ra“ išrinkti gyvenamąjį namą savo šeimai. Nors nepasakysi, kad šiuo 
atveju aš negaliu rinktis „savo nuožiūra“, tačiau būtų beveik taip pat 
nekorektiška sakyti, kad aš galiu rinktis savo nuožiūra. Diskrecijos 
sąvoka gerai tinka tik tokiame kontekste, kai kam nors yra pavesta 
priimti sprendimus, kuriems taikytini tam tikro autoriteto nustatyti 
standartai. Galima kalbėti apie seržanto diskreciją, nes jis gauna įsa- 
kymus iš vyresniųjų karininkų, arba apie sporto teisėjo ar varžybų 
arbitro diskreciją, nes juodu vadovaujasi nuostatais ar varžybų tai- 
syklėmis. Diskrecija — nelyginant skylė pyragėlyje - egzistuoja tik 
kaip erdvė, palikta ją juosiančio suvaržymų saito. Todėl tai yra reliaty- 
vi sąvoka. Visuomet verta paklausti: „nuo kokių standartų priklauso 

diskrecija?“ arba „kokio autoriteto atžvilgiu turima ši diskrecija?“ Daž- 
nai atsakymas aiškus iš konteksto, tačiau kai kuriais atvejais pareigūnas 
gali turėti diskreciją tam tikru požiūriu, o kitu požiūriu - jos neturėti. 

Tiksli „diskrecijos“ reikšmė, beveik kaip visų terminų, priklauso nuo 
konteksto ypatybių. Terminui niuansą suteikia suvoktos informacijos 
fonas, kuriame tas terminas vartojamas. Iš pradžių bus pravartu nusta- 
tyti kai kuriuos esminius skirtumus, nepaisant tų niuansų įvairovės. 

Kartais diskrecijos terminą vartojame negriežtąja prasme, tiesiog 
norėdami pasakyti, jog standartai, kuriuos privalo taikyti pareigūnas, 
negali būti taikomi mechaniškai, o reikalauja individualaus sprendi- 
mo. Šia negriežtąja prasme diskrecijos sąvoką vartojame tuomet, kai iš 
konteksto visa tai nėra savaime aišku, kai mūsų auditorijos numano- 
mas prielaidų kontekstas neimplikuoja šio žinojimo. Antai galima pa- 
sakyti: „Seržanto gautas įsakymas paliko jam nemažai diskrecijos“ tiems, 
kurie nežino, koks yra tas seržanto gautas įsakymas, arba tiems, kurie 
nežino ko nors, kas tą įsakymą padaro miglotą ar sunkiai vykdomą. 
Tokiu atveju siekiant išsamumo visai tiktų pridurti, kad leitenantas 
įsakė seržantui pasiimti į sargybą penkis labiausiai patyrusius vyrus ir 
kad nėra paprasta nuspręsti, kurie yra tie labiausiai patyrę. 

Kartais diskrecijos sąvoką vartojame kita negriežtąja prasme, kai pa- 
prasčiausiai norime pasakyti, kad vienas ar kitas pareigūnas priima ga- 
lutinį sprendimą ir kad jo sprendimo negali peržiūrėti ar panaikinti joks 
kitas pareigūnas. Tokiu atveju turime omenyje tai, jog pareigūnas 
priklauso hierarchijai, kuri sudaryta taip, kad kai kurie pareigūnai turi 
daugiau sprendžiamosios galios, tačiau įgaliojimų taikymo modeliai ski- 
riasi priklausomai nuo sprendimo pobūdžio. Pavyzdžiui, kalbėdami apie 
beisbolą sakysime, kad tam tikri sprendimai, kaip antai sprendimas, kas 
pirma pasiekė antrąją bazę - kamuolys ar žaidėjas, yra palikti antrosios 
„bazės“ teisėjo diskrecijai, jei norėsime pasakyti, kad vyriausiasis teisė- 
jas negali šio sprendimo pakeisti savuoju, jeigu su juo nesutinka. 

Šias abi prasmes vadinu negriežtosiomis, kad atskirčiau jas nuo 
griežtesnės reikšmės - mat diskrecijos terminą kartais vartojame no- 
rėdami pasakyti ne tik tai, kad pareigūnas turi pasitelkti savo spren- 
dimo galią taikydamas standartus, jam nustatytus aukštesnės valdžios, 

arba kad niekas neperžiūrės to sprendimo, bet ir tai, kad tam tikru 
klausimu šio pareigūno tiesiog nesaisto aukštesnės valdžios nustaty- 
tieji standartai. Šia prasme kalbame apie diskreciją seržanto, gavusio 
įsakymą pasiimti į sargybą savo nuožiūra bet kuriuos penkis vyrus, 
arba apie diskreciją šunų parodos teisėjo, kuris gali pirma vertinti 
Erdeilo terjerus, o po jų - bokserius, jeigu taisyklės nereglamentuoja 
varžybų eigos. Šia prasme terminą vartojame norėdami nurodyti ne 
standartų miglotumą ar sudėtingumą, ar kas taria galutinį žodį juos 
taikant, bet tų standartų galiojimo sritį ir sprendimus, kuriuos jie 
siekia reguliuoti. Jeigu seržantas gavo įsakymą parinkti penkis la- 
biausiai patyrusius vyrus, jis neturi diskrecijos šia griežtąja prasme, 
nes jo sprendimą kontroliuoja įsakymas. Dėl tos pačios priežasties ir 
bokso varžybų teisėjas, turintis nuspręsti, kuris iš boksininkų buvo 
agresyvesnis, neturi diskrecijos griežtąja prasme!. 

Jeigu kas nors sakytų, kad šiais atvejais seržantas ar teisėjas turi 
diskreciją, diskrecijos terminą reikėtų suvokti viena iš negriežtųjų 
prasmių, jei tam neprieštarautų kontekstas. Įsivaizduokime, pavyz- 
džiui, kad leitenantas įsako seržantui parinkti penkis vyrus, kuriuos 
šis mano esant labiausiai patyrusius, ir priduria, kad seržantas turi 
diskreciją juos atrinkti. Arba tarkime, kad taisyklės, jog teisėjas raundo 
nugalėtoju turi skelbti agresyvesnį kovotoją, bet jį nustatyti palieka 
teisėjo diskrecijai. Šiuos teiginius dera suvokti antrąja negriežtąja pras- 
me, t. y. sprendimo peržiūros aspektu. Pirmoji negriežtoji prasmė, — 
jog sprendimui priimti būtina sprendimo galia, - šiuo atveju atkrin- 
ta, o trečiąją, griežtąją, prasmę patys šie teiginiai pašalina. 

Turime išvengti klaidos, kurią kyla pagunda padaryti. Diskrecija 
griežtąja prasme nėra visiška laisvė (lžcense) ir nepašalina kritikos ga- 
limybės. Beveik kiekvienai situacijai, kurioje asmuo veikia (įskaitant ir 


! Čia neminiu jurisprudencijos pamėgtosios - „ribotos“ diskrecijos, nes ši sąvoka 
nekelia ypatingų sunkumų, jeigu turime omenyje diskrecijos reliatyvumą. Tarkime, ser- 
žantui įsakoma rinktis iš labiausiai patyrusių vyrų arba „atsižvelgti į patirtį“. Tokiu 
atveju būtų galima sakyti ir kad seržantas turi (ribotą) diskreciją rinktis sargybinius, ir 
kad jis turi (visišką) diskreciją arba rinktis iš patyrusių vyrų, arba nuspręsti, kokį kitą 
kriterijų taikyti. 

tas, kuriose nereikia spręsti turint tam tikrus įgaliojimus, todėl nekyla 
diskrecijos klausimas), tampa svarbūs vienokie ar kitokie racionalu- 
mo, teisingumo ar efektyvumo standartai. Vieni kitų veiksmus kriti- 
kuojame remdamiesi būtent tokiais standartais, ir to nedaryti nėra jo- 
kios priežasties, jeigu veiksmai neperžengia tam tikrų įgaliojimų ribų 
(išsitenka toje pyragėlio skylėje). Antai galime sakyti, jog seržantas, 
pasinaudodamas jam suteikta diskrecija (griežtąja prasme) sargybinius 
parinko neprotingai, nevykusiai ar nerūpestingai, arba kad teisėjas, 
kuris turėjo diskreciją nustatyti šunų apžiūros tvarką, padarė klaidą 
pirma pasirinkęs bokserius, nors Erdeilo terjerų buvo tik trys, o bok- 
serių — gerokai daugiau. Pareigūno diskrecija nereiškia, kad jis gali 
spręsti be atodairos į protingumo ar teisingumo standartus; ji tik reiš- 
kia, kad jo sprendimo nereglamentuoja konkrečios aukštesnės valdžios, 
kurią turime omenyje keldami diskrecijos klausimą, nustatyti standar- 
tai. Žinoma, tokia laisvė yra svarbi; todėl negalima išsiversti be diskre- 
cijos griežtosios prasmės. Tas, kuris turi diskreciją šia trečiąja prasme, 
gali būti kritikuojamas, tačiau ne dėl nepaklusnumo, kaip būtų karei- 
vio atveju. Galima pasakyti, kad jis padarė klaidą, bet negalima pasa- 
kyti, - pavyzdžiui, apie sporto teisėją ar varžybų arbitrą, - kad jis atė- 
mė iš dalyvio sprendimą, į kurį šis turėjo teisę. 

Turėdami omenyje šias pastabas, galime grįžti prie pozityvistinės 
teisėjų diskrecijos doktrinos. Anot šios doktrinos, jeigu atvejo nereg- 
lamentuoja nustatyta taisyklė, spręsdamas bylą teisėjas turi realizuo- 
ti savo diskreciją. Ketiname paanalizuoti šią doktriną ir pažiūrėti, 
kaip ji susijusi su mūsų principų traktavimu; tačiau pirma turime 
išsiaiškinti, kuria prasme čia turime suvokti diskreciją. 

Anot kai kurių nominalistų, teisėjai visuomet turi diskreciją, net 
tuomet, kai yra aiški taisyklė, nes teisėjai galiausiai yra lemiamą žodį 
tariantys teisės arbitrai. Ši diskrecijos doktrina vartoja šį terminą ant- 
rąja negriežtąja prasme: ji nurodo, kad jokia aukštesnė instancija ne- 
peržiūri aukščiausiojo teismo sprendimų. Tad ji neturi nieko bendra 
su tuo, kaip mes paaiškiname principus, lygiai kaip ir su tuo, kaip 
mes paaiškiname normas. 

Pozityvistinė doktrina šitai pateikia kitaip. Ji teigia, jog teisėjas 

neturi diskrecijos, jei yra aiški ir nustatyta taisyklė. Įdėmesnis žvilgs- 
nis į pozityvistų argumentus leidžia manyti, jog diskrecijos terminą 
jie vartoja pirmąja negriežtąja prasme, t. y. nurodo tik tai, jog teisė- 
jai, taikydami teisinius standartus, kartais privalo pasinaudoti savo 
sprendimo galia. Taigi pozityvistų argumentai atkreipia dėmesį į tai, 
kad kai kurios teisės normos yra miglotos (antai profesorius Hartas 
sako, jog visos teisės normos turi „atvirą struktūrą“) ir kad pasitaiko 
atvejų (pavyzdys galėtų būti Henningsen byla), kada jokia esama tai- 
syklė netinka. Jie pabrėžia, kad kai kurių teisės klausimų sprendimas 
teisėjams atsieina labai daug pastangų ir kad dviejų vienodai išsilavi- 
nusių ir nuovokių teisėjų nuomonės dažnai išsiskirs. 

Šie teiginiai jų autoriams neatsiėjo daug pastangų; kiekvienam, 
kas bent kiek susipažinęs su teise, šie dalykai yra gerai žinomi. Bū- 
tent dėl to nelengva teigti, jog pozityvistai diskrecijos terminą varto- 
ja šia negriežtąja prasme. Teiginys, jog nesant aiškios taisyklės turi 
būti realizuota diskrecija sprendimo galios prasme, yra tautologija. 
Be to, jis nieko nesako apie tai, kaip reikėtų paaiškinti teisės princi- 
pus. Nenusižengsime nuoseklumui pasakydami, kad, pavyzdžiui, tei- 
sėjas Riggs byloje turėjo pasitelkti sprendimo galią ir kad jis privalėjo 
vadovautis principu, jog niekas negali gauti naudos iš savo blogo elge- 
sio. O pozityvistai kalba taip, tarsi jų teisėjų diskrecijos doktrina būtų 
ne tautologija, o įžvalga, ir būtų susijusi su principų traktavimu. Antai 
Hartas sako, jog kai susiduriame su teisėjo diskrecija, nebegalime kal- 
bėti apie tai, kad jis yra saistomas standartų, bet turime veikiau kalbėti 
apie tai, kokiais standartais jam „būdinga remtis“!. Harto nuomone, 
kai teisėjai turi diskreciją, principus, kuriais jie remiasi, reikia traktuo- 
ti antruoju mūsų nurodytu požiūriu, t. y. žiūrėti, kokius veiksmus teis- 
mai „padaro principu“ (make it a principle' to do). 

Taigi pozityvistai, regis, savo doktrinoje remiasi - bent jau kai kada - 
trečiąja griežtąja diskrecijos prasme. Šia prasme ji susijusi su principų 
traktavimu; tiesą sakant, pastarąja prasme ši doktrina yra ne kas kita, 
kaip kita mūsų antrojo požiūrio formuluotė. Teigti, jog pristigęs 


'H. L. A. Hart, Tbe Concept of Law, 144 (1961). 

taisyklių teisėjas turi diskreciją tuo požiūriu, kad jo nesaisto teisės au- 
toriteto nustatyti standartai, yra tas pats, kaip teigti, jog teisiniai stan- 
dartai, kuriais remiasi teisėjai, jų nesaisto, jeigu jie nėra taisyklės. 

Todėl turime atlikti teisėjų diskrecijos doktrinos griežtąja prasme 
analizę. (Toliau diskrecijos terminą vartosiu pastarąja prasme.) Ar 
principai, kuriais teisėjas remiasi tokiais atvejais kaip Rigęs ar Hen- 
ningsen bylos, reglamentuoja jų sprendimus, kaip kad seržanto gau- 
tas įsakymas parinkti penkis labiausiai patyrusius vyrus ar teisėjo pa- 
reiga išrinkti agresyvesnį kovotoją reglamentuoja šių pareigūnų spren- 
dimus? Kokių argumentų, rodančių, jog taip nėra, galėtų pateikti 
pozityvistas? 


(1) Pozityvistas galėtų tvirtinti, jog principai negali saistyti ar įpa- 
reigoti. Tai klaidingas argumentas. Žinoma, visuomet galima klausti, 
ar tam tikras principas faktiškai saisto vieną ar kitą teisės pareigūną. 
Tačiau loginiame principo pobūdyje nėra nieko, dėl ko jis negalėtų 
saistyti pareigūno. Tarkime, jog Henningsen bylos teisėjas, visai neat- 
sižvelgdamas į principą, kad automobilių gamintojai turi specialią prie- 
volę savo vartotojams, arba į principą, kad teismai siekia apsaugoti 
silpnesnę sandorio šalį, tiesiogiai priima sprendimą atsakovo naudai 
remdamasis tik sutarties laisvės principu. Jo kritikai nepasitenkintų 
nurodydami, kad jis neatsižvelgė į kitų teisėjų jau kurį laiką svarstomus 
argumentus. Daugelis pasakytų, kad jo pareiga buvo atsižvelgti į minė- 
tus principus ir kad ieškovas turėjo teisę to iš jo reikalauti. Sakydami, 
jog teisėją saisto taisyklė, turime omenyje ne ką kita, kaip tai, jog jis 
privalo ja remtis, kai ji taikytina, o jeigu jis to nedaro - daro klaidą. 

Į Henningsen bylą panašiais atvejais neužtenka pasakyti, kad teis- 
mas yra tik morališkai įpareigotas atsižvelgti į tam tikrus principus 
arba kad tai - jo „institucinė“ prievolė, arba kad tai - teisėjo „meistriš- 
kumo“ reikalas ir pan. Tai neatsako į klausimą, kodėl šios rūšies prie- 
volė (kad ir kaip ją pavadintume) skiriasi nuo tos prievolės, kurią 
teisėjams primeta normos, ir kodėl tai įgalina mus sakyti, jog princi- 
pai ir politinės nuostatos (policies) yra ne sudedamoji teisės dalis, o 
tik ekstrateisiniai standartai, kuriais „teismui būdinga remtis“. 

(2) Pozityvistas galėtų sakyti, jog nors kai kurie principai ir turi 
saistomąją galią ta prasme, kad teisėjas privalo į juos atsižvelgti, jie 
negali determinuoti konkretaus rezultato. Šį argumentą kur kas sun- 
kiau įvertinti, mat neaišku, kaip reikėtų suprasti tai, kad standartas 
„determinuoja“ rezultatą. Galbūt tai reiškia, jog standartas diktuoja 
rezultatą visuomet, kai tas standartas gali būti taikomas daugiau į 
nieką neatsižvelgiant. Jei taip, tuomet individualūs principai iš tiesų 
nedeterminuoja rezultatų, tačiau tai tik kitas būdas pasakyti, jog prin- 
cipai nėra normos. Tik normos diktuoja rezultatus, kad ir kas atsi- 
tiktų. Jeigu gaunamas priešingas rezultatas, normos atsisakoma arba 
ji pakeičiama. Principai veikia kitaip: jie kreipia (i2ulime) sprendimą 
tam tikra linkme, tačiau ne griežtai (conclusively), ir išlieka nepa- 
keisti ir tada, kai sprendžiant nepaima viršaus. Tačiau tai neduoda 
pagrindo daryti išvadą, jog teisėjai, kurie turi atsižvelgti į principus, 
turi diskreciją, nes principų sistema gali diktuoti rezultatą. Jeigu teisė- 
jas tiki, kad principai, kuriuos jis privalo pripažinti, kreipia viena link- 
me ir kad principai, kreipiantys kita linkme, jei tokių yra, svarbumu 
neprilygsta pirmiesiems, — jis turi atitinkamai apsispręsti, lygiai kaip 
jis privalo taikyti tą normą, kurią mano esant saistančią. Žinoma, ver- 
tindamas principus jis gali suklysti, tačiau jis gali klysti 17 manydamas 
kokią nors normą esant saistančią. Galime pridurti, jog ir seržantas su 
varžybų teisėju dažnai yra tokioje pačioje padėtyje. Joks vienas veiks- 
nys negali padiktuoti, kurie iš kareivių yra labiausiai patyrę ar kuris 
kovotojas yra agresyvesnis. Šie pareigūnai turi spręsti pasvėrę įvairius 
veiksnius; šiuo atžvilgiu jie neturi diskrecijos. 


(3) Pozityvistas galėtų tvirtinti, jog principų negalima laikyti tei- 
se, nes jų autoritetas, ir juo labiau svarumas, yra iš esmės kontro- 
versiškas. Iš tiesų negalime įrodyti vieno ar kito principo autoriteto 
ar svarumo taip, kaip kartais galime įrodyti normos galiojimą, nuro- 
dydami Kongreso aktą ar autoritetingo teismo nuomonę. Vietoj to 
principą ir jo svarumą giname remdamiesi praktikos ir kitų principų 
mišiniu, kuriame įstatymų leidybos ir teismo istorijos peršamos išva- 
dos pateikiamos greta nuorodų į bendruomenės praktiką bei įsiga- 

lėjusias sampratas. Nėra lakmuso popierėlio tokių argumentų pagrįs- 
tumui patikrinti - tai sprendimo dalykas, o mąstantys žmonės gali 
nesutarti. Tačiau, antra vertus, tai neišskiria teisėjo iš kitų pareigūnų, 
neturinčių diskrecijos. Seržantas neturi lakmuso popierėlio patirčiai 
patikrinti, varžybų teisėjas neturi jo agresyvumui nustatyti. Nei vie- 
nas, nei kitas neturi diskrecijos, nes jie privalo suprasti, ko iš jų reika- 
lauja įsakymas ar norma, ir veikti šio supratimo - nesvarbu, ar jis kont- 
roversiškas, ar ne, - pagrindu. Tokia pat yra teisėjo pareiga. 


Žinoma, jei teisinga tai, ką pozityvistai skelbia kitoje savo doktri- 
noje - teorijoje, teigiančioje, kad kiekvienoje teisinėje sistemoje yra 
galutinio teisės saistomosios galios patikrinimo galimybė, kaip kad 
profesoriaus Harto pripažinimo taisyklė, - tuomet principai iš tiesų 
nėra saistanti teisė. Tačiau principų nesuderinamumas su pozityvistų 
teorija vargu ar gali būti argumentas kokio nors išskirtinio principų 
traktavimo naudai. Tai verčia suklusti; principų statusas mums rūpi 
todėl, kad norime įvertinti pozityvistų modelį. Pozityvistas negali 
savo pripažinimo taisyklės teorijos apginti dekretu. Jeigu principų 
neįmanoma patikrinti, jis turi nurodyti kitą priežastį, dėl kurios jų 
negalima laikyti teise. Kadangi principams tenka svarbus vaidmuo 
argumentuojant juridinę prievolę (čia vėl reikia prisiminti Riggs ir 
Henningsen bylas), modelis, kuris numato tokį vaidmenį, turi priva- 
lumų prieš tą, kuris tokį vaidmenį paneigia, tačiau jo paties labui 
pastarasis negali būti rimtai puolamas. 

Išdėstėme pačius labiausiai tikėtinus argumentus, kuriuos pozity- 
vistas pasitelktų diskrecijos griežtąja prasme doktrinai bei antrajam 
požiūriui į principus ginti. Nurodysiu vieną stiprų kontrargumentą 
prieš šią doktriną. Kartu tai argumentas pirmojo požiūrio naudai. 
Jeigu nepripažįstama, kad bent jau kai kurie principai saisto teisėjus, 
kuriems jie būtini kaip sistema, įgalinanti priimti konkrečius spren- 
dimus, tuomet ir normos negali būti laikomos juos saistančiomis ar- 
ba tik labai nedaug normų laikytinos tokiomis. 

Daugelyje Amerikos jurisdikcijų, o dabar jau 1r Anglijoje, aukš- 
tesnieji teismai neretai atmeta nustatytas normas. Bendrosios teisės 

normos - normos, suformuluotos ankstesniuose teismo sprendimuo- 
se, - kartais tiesiog panaikinamos, o kartais radikaliai pakeičiamos 
tolesnės praktikos. Įstatymų nustatytos normos interpretuojamos ar 
reinterpretuojamos, ir nebūtinai tik tam kad būtų įgyvendinta tai, 
kas vadinama „įstatymų leidėjo ketinimu“!. Jeigu teismai turėtų 
diskreciją keisti nustatytas normas, tuomet, suprantama, šios nor- 
mos negalėtų būti juos saistančios, taigi pagal pozityvistų modelį jos 
nebūtų teisė. Todėl pozityvistas yra priverstas argumentuoti, jog tei- 
sėjus saisto standartai, kurie determinuoja, kada teisėjas gali panai- 
kinti arba pakeisti nustatytą normą ir kada negali. 

Taigi kada teisėjui leistina keisti egzistuojančią teisės normą? At- 
sakyme į šį klausimą principai figūruoja dvejopai. Pirma, būtina (nors 
to ir nepakanka), kad teisėjas manytų pakeitimą turėsiant teigiamos 
įtakos tam tikram principui, principui, kuris pagrindžia pakeitimą. 
Riggs byloje keitimas (nauja testamento įstatymo interpretacija) bu- 
vo pateisintas principo, kad niekas neturi turėti naudos iš savo blogo 
elgesio; Henningsen byloje pripažintos automobilių gamintojų atsa- 
komybę reguliuojančios normos buvo pakeistos remiantis tam tik- 
rais principais, kuriuos citavau iš teismo nuomonės. 

Tačiau ne kiekvienas principas gali pateisinti keitimą, antraip jo- 
kia norma niekada nebūtų saugi. Kai kurie principai turi būti svar- 
būs, o kiti - ne, be to, kai kurie principai turi turėti didesnę reikšmę 
negu kiti. Tai negali priklausyti nuo teisėjo individualių preferencijų 
renkantis iš gausybės tinkamų ekstrateisinių standartų, iš kurių bet 
kuris yra iš esmės potencialiai tinkamas, nes jeigu tokia priklauso- 
mybė egzistuotų, negalėtume sakyti, kad kokios nors normos yra 
saistančios. Visuomet galime įsivaizduoti teisėją, kurio preferencijos 
renkantis iš ekstrateisinių standartų pateisintų net labiausiai įsišak- 
nijusios normos pakeitimą ar radikaliai naują aiškinimą. 

Antra, kiekvienas teisėjas, kuris siūlo pakeisti egzistuojančią doktri- 
ną, turi atsižvelgti į kai kuriuos svarbius standartus, kurie yra argumen- 
tai prieš nutolimą nuo nustatytos doktrinos, o šie standartai taip pat 


! Žr. Wellington and Albert, „Statutory Interpretation and the Political Process: A 
Comment on Sinclair v. Atkinson“, 72 Yale L. J. 1547 (1963). 

daugiausia yra principai. Jie apima įstatymo leidėjo viršenybės doktri- 
ną, kompleksą principų, kurie iš teismų reikalauja deramos pagarbos 
įstatymų leidėjui. Taip pat jie apima precedento doktriną, kitą komp- 
leksą principų, įtvirtinančių nuoseklumo laidavimo nešališkumą ir veiks- 
mingumą. Įstatymo leidėjo viršenybės bei precedento doktrinos siekia 
išlaikyti status guo, kiekviena savo sferoje, bet jos nediktuoja status guo. 
"Tačiau teisėjai nėra laisvi pasirinkti iš principų ir politinių nuostatų, ku- 
rie sudaro minėtas doktrinas, — jeigu jie turėtų tokią laisvę, apie jokią 
normą negalima būtų pasakyti, kad ji yra saistanti. 

Todėl verta susimąstyti apie tai, ką reiškia pasakymas, kad tam 
tikra norma yra saistanti. Tai gali reikšti, kad norma remiasi. princi- 
pais, kurių negali nepaisyti teismas ir kurie, kartu paėmus, yra sva- 
resni negu kiti principai, pagrindžiantys pakeitimą. Jei ne, tuomet 
turima galvoje, jog bet koks keitimas esąs smerktinas konservatyvių 
įstatymo leidėjo viršenybės ir precedento principų kombinacijos pa- 
grindu, principų, kurių teismas negali ignoruoti. Labai dažnai turi- 
mos galvoje abi šios prasmės, nes konservatyvūs principai yra princi- 
pai, 0 ne normos, taigi paprastai jie nėra pakankamai galingi, kad 
išgelbėtų bendrosios teisės normą arba pasenusį įstatymą, visiškai 
neparemtą substantyviais principais, kuriuos privalo gerbti teismas. 
Žinoma, abi šios implikacijos principų ir politinių nuostatų korpusą 
traktuoja kaip teisę ta prasme, kuria normos yra teisė; abi principus ir 
nuostatas traktuoja kaip standartus, kurie saisto bendruomenės parei- 
gūnus kaip jų sprendimų dėl juridinės teisės ir prievolės kontrolė. 

Ši problema tebelaukia sprendimo. Jeigu pozityvistų teisėjų diskre- 
cijos teorija yra triviali, kadangi „diskrecijos“ sąvoką joje vartojama 
negriežtąja prasme, arba neturi tvirto pagrindo, nes tie įvairūs argu- 
mentai, kuriuos galima pateikti jai apginti, nepasiteisina, kodėl tiek 
daug rūpestingų ir protingų teisininkų ją priėmė? Kol nesame pasi- 
rengę atsakyti į šį klausimą, mūsų pozicija dėl šios teorijos negali 
būti tvirta. Negana pažymėti (nors tai galbūt šį tą paaiškina), kad 
diskrecija turi skirtingas prasmes, kurias galima supainioti. Tų pras- 
mių nepainiojame, kai nemąstome apie teisę. 

Į tą klausimą bent iš dalies galima atsakyti, nurodant natūralų tei- 

sininko polinkį įstatymus asocijuoti su normomis ir apie „teisę“ mąs- 
tyti kaip apie normų visumą ar sistemą. Roscoe Poundas, kadų kadais 
diagnozavęs šią tendenciją, manė, jog anglakalbiai teisininkai pasida- 
vė šiam polinkiui dėl to, kad anglų kalboje teisę ir įstatymą reiškia 
vienas ir tas pats žodis, vartojamas su skirtingu artikeliu: „a law“ (įsta- 
tymas) ir „tbe law“ (teisė)'. (Kitos kalbos, priešingai, vartoja du žo- 
džius: pavyzdžiui, „loi“ ir „droit“, „Gesetz“ ir „Recht“.) Tai iš tiesų 
galėjo turėti įtakos anglakalbiams pozityvistams, nes pasakymas „a 
law“ (įstatymas), be abejo, suponuoja normą. Tačiau principinė teisės 
asocijavimo su normomis priežastis glūdi giliau: manyčiau, ji sietina 
su tuo faktu, jog teisinę edukaciją ilgą laiką sudarė dėstymas ir tyrimas 
tų įtvirtintų normų, kurios sudaro teisės branduolį. 

Kad ir kaip ten būtų, jeigu teisininkas mąsto apie teisę kaip apie 
normų sistemą ir vis dėlto pripažįsta (nes negali nepripažinti), kad teisė- 
jai keičia senas normas ir inicijuoja naujas, jis natūraliai prieis prie teisė- 
jų diskrecijos griežtąja prasme teorijos. Kitose normų sistemose, su ku- 
riomis jis yra susidūręs (tokiose kaip žaidimas), normos yra vienintelis 
specialus autoritetas, reguliuojantis oficialius sprendimus, todėl jei žai- 
dimo teisėjas galėtų keisti normą, jis turėtų diskreciją tos normos objek- 
to atžvilgiu. Visokie principai, kuriuos galėtų nurodyti žaidimo teisėjai, 
keisdami normas, reprezentuotų tik jiems „būdingas“ preferencijas. Po- 
zityvistai teisę traktuoja kaip tokiu būdu reformuojamą beisbolą. 

Esama kitos, subtilesnės šios pradinės prielaidos, kad teisė yra nor- 
mų sistema, i1mplikacijos. Kai pozityvistai kreipia dėmesį į principus ir 
politines nuostatas, jie juos traktuoja kaip nerealizuotas normas (7ul- 
les mangučes). Jie remiasi prielaida, jog jeigu jie yra teisės standartai, 
jie turi būti normos, ir tada jie supranta juos kaip standartus, kurie 
pretenduoja būti normomis. Kai pozityvistas girdi argumentuojant, 
kad teisės principai yra teisės dalis, jis tai supranta kaip patvirtinimą 
to, ką jis vadina „aukštesnės teisės“ teorija, pagal kurią šie principai 
yra teisės normos, reguliuojančios pačią teisę“. Jis atmeta šią teoriją, 

' R. Pound, Ax Introduction to the Philosophy of Law 56 (rev. ed. 1954). 

2 Žr., pvz., Dickinson, „The Law Behind Law (pts. 1 82 2)“, 29, Columbia Law 
Review 112, 254 (1929). 

nurodydamas, jog šiomis „normomis“ kartais vadovaujamasi, kar- 
tais — ne ir kad kiekviena „norma“, tokia kaip ta, pagal kurią „joks 
žmogus negali turėti naudos iš savo blogo elgesio“, turi savo konku- 
rentę - kitą „normą“, tokią kaip ta, pagal kurią „teisė teikia pirmeny- 
bę nuosavybės apsaugai“, ir kad nėra jokio būdo testuoti tokių, kaip 
šios, „normų“ teisėtumą. Jis daro išvadą, jog šie principai ir politinės 
nuostatos nėra teisės virš teisės teisėtos normos, ir tai tiesa, nes jos 
apskritai nėra normos. Jis taip pat daro išvadą, kad šie principai ir 
politinės nuostatos yra ekstrateisiniai standartai, kuriuos kiekvienas 
teisėjas parenka pagal savo gebėjimą įgyvendinti jam suteiktą diskreci- 
ją, o tai klaidinga išvada. Tai nelyginant zoologo argumentas, kad žu- 
vys nėra žinduoliai, lydimas išvados, kad jos iš tikrųjų tėra augalai. 


6. PRIPAŽINIMO TAISYKLĖ 


Šią diskusiją išprovokavo dvi mūsų nurodytos konkuruojančios tei- 
sės principų traktuotės. Mes nagrinėjome antrąją, kurią savo teisėjų 
diskrecijos doktrina atrodo diegią pozityvistai, 1r susidūrėme su rim- 
tais sunkumais. Laikas grįžti į takoskyros tašką. Kas pasikeičia, jeigu 
taikome pirmąjį požiūrį? Kaip tai paveiktų skeletinę pozityvizmo 
struktūrą? Aišku, turėtume atmesti antrąją nuostatą, teisėjų diskreci- 
jos doktriną (arba, kitu atveju, suprasti tą doktriną kaip teigiančią 
tik tai, jog teisėjai dažnai turi realizuoti savo sprendimo galią). Ar 
turėtume atmesti arba modifikuoti ir pirmąją nuostatą, tvirtinimą, 
kad teisė yra skiriama ypatingu testu, kurį galima pateikti vyriausio- 
sios taisyklės forma, tokios kaip profesoriaus Harto pripažinimo tai- 
syklė? Jeigu Riggso ir Henningseno atvejais taikyti principai yra pri- 
skirtini teisei, ir vis dėlto turime išlaikyti vyriausiosios teisės taisyk- 
lės sąvoką, tuomet turime sugebėti taikyti tam tikrą testą, kurį atitiktų 
visi teise laikytini principai (ir tik jie). Pradėkime nuo testo, kurį 
Hartas siūlo kaip testą teisėtoms teisės n0rmoms identifikuoti, kad 
įsitikintume, ar taip pat galima identifikuoti ir principus. 

Pasak Harto, dauguma teisės normų yra teisėtos dėl to, kad jas išlei- 
do tam tikra kompetentinga institucija. Kai kurias įstatyminių aktų for- 


22 RIMTAS POŽIŪRIS Į TEISES 


ma sukūrė įstatymų leidėjas. Kitas sukūrė teisėjai, kurie jas suformula- 
vo, spręsdami konkrečias bylas, ir taip įtvirtino jas kaip precedentus 
ateičiai. Tačiau šis kilmės testas netiks Riggs ir Henningsen bylų princi- 
pams. Šių, kaip teisės principų, kilmė - ne tam tikras kokio nors įstaty- 
mų leidėjo ar teismo sprendimas, o deramumo jausmas, per ilgą laiką 
išugdytas profesijoje ir visuomenėje. Jų galiojimas priklauso nuo šio de- 
ramumo jausmo stabilumo. Jeigu nebeatrodytų teisinga neleisti žmo- 
nėms turėti naudos iš savo blogo elgesio arba nebeatrodytų teisinga 
saistyti specialiais įpareigojimais oligopolijas, gaminančias potencialiai 
pavojingas mašinas, šie principai nebevaidintų ypatingo vaidmens nau- 
jose bylose, net jei jie niekuomet nebūtų atšaukti ar anuliuoti. (Iš tiesų 
vargu ar prasminga kalbėti apie tokių kaip šie principų „atšaukimą“ ar 
„panaikinimą“. Nusilpę jie sunyksta, o ne sunaikinami.) 

Žinoma, jei aplinkybės pareikalautų iš mūsų pagrįsti savo teiginį, 
kad tam tikras principas yra teisės principas, mes suminėtume visas 
ankstesnes bylas, kada tuo principu buvo remiamasi arba kur juo 
buvo pasinaudota argumentuojant. Taip pat paminėtume visus įsta- 
tymus, kurie atrodo iliustruoja tą principą (dar geriau, jei principas 
būtų nurodytas įstatymo preambulėje arba komiteto ataskaitose, ar- 
ba kituose jį lydinčiuose legislatyviniuose dokumentuose). Be tokios 
institucinės atramos veikiausiai negalėtume pagrįsti savo argumen- 
tų, o juo daugiau tokių atramų randame, juo didesnį svarumą galime 
suteikti mūsų ginamam principui. 

Tačiau jokia paprasta formulė nepadės nustatyti, kiek tokių insti- 
tucinių atramų reikia ir kokios rūšies jos turi būti, norint principą 
paversti teisės principu, ir juolab nustatyti jo svarumą pagal tam tikrą 
dydžių sistemą. Už tam tikrą principą argumentuojame dorodamiesi 
su ištisa gausybe permainingų, besivystančių ir sąveikaujančių stan- 
dartų (kurie patys yra labiau principai, o ne normos), reglamentuo- 
jančių institucinę atsakomybę, įstatymų aiškinimą, įvairios rūšies pre- 
cedentų įtikinamąją jėgą, viso to santykį su egzistuojančiomis morali- 
nėmis praktikomis bei daugybe kitų panašių standartų. Negalime visų 
šių dalykų įsprausti į vieną „normos“ klasę, kad ir kokią sudėtingą, o 
jeigu ir galėtume, rezultatas turėtų mažai ką bendra su Harto pripaži- 

nimo taisyklės įsivaizdavimu, kuriame piešiama gana stabili vyriausio- 
ji taisyklė, specifikuojanti „bruožą ar bruožus, kurių turėjimas laiko- 
mas pakankamu teigiamu požymiu, įrodančiu kad tai norma [...]“!. 
Be to, technikos, kurias taikome pagrįsti alternatyviam princi- 
pui, skirtingai nei Harto pripažinimo taisyklė, nėra visiškai kito lyg- 
mens dalykas nei patys jų ginami principai. Griežtas Harto akcepta- 
vimo ir teisėtumo atskyrimas čia negalioja. Jeigu pasisakome už prin- 
cipą, jog niekas neturėtų turėti naudos iš savo blogo elgesio, galime 
remtis teismų ir įstatymų leidėjo aktais, kurie jį iliustruoja, tačiau tai 
argumentas, įrodantis tiek principo akceptavimą, tiek ir jo teisėtu- 
mą. (Kalbos apie principo teisėtumą apskritai skamba keistokai gal- 
būt dėl to, kad teisėtumas yra „viskas arba nieko“ tipo sąvoka, tinka- 
ma normoms, tačiau nederanti su principui būdinga svarumo plot- 
me.) Jeigu mūsų paprašytų (visiškai tikėtinas dalykas) apginti mūsų 
toje argumentacijoje naudojamą precedento doktriną arba įstatymų 
interpretavimo techniką, turėtume remtis kitų tos doktrinos ar tech- 
nikos naudojimo praktika. Tačiau taip pat turėtume remtis kitais bend- 
raisiais principais, kurie, mūsų manymu, remia tą praktiką, ir dėl to 
akceptavimo harmonija įgaus teisėtumo skambesį. Pavyzdžiui, galė- 
tume argumentuoti, kad mūsų ankstesnių bylų ir įstatymų panaudo- 
jimo praktika remiasi tam tikra įstatymų leidybos praktikos analize 
arba precedento doktrina, arba demokratijos teorijos principais, ar- 
ba tam tikra pozicija tinkamo valdžios padalijimo tarp centrinės val- 
džios ir vietinių institucijų klausimu, ar panašaus pobūdžio šaltiniais. 
Toks argumentavimo būdas nėra be išimčių, siekiant pateisinti kaž- 
kokį galutinį principą, pagrįstą vien tik akceptavimu. Mūsų įstaty- 
mų leidybos, precedento, demokratijos ar federalizmo principai taip 
pat gali sulaukti iššūkių; o kai jie pajudinami, mes turime argumen- 
tuoti jų naudai, - ne tik apeliuodami į praktiką, bet ir į jų savitarpio 
sąveiką bei teisėjų ir įstatymų leidėjų sprendimų tendencijas, net jei 
pastarasis argumentas turėtų apeliuoti į tas pačias interpretacijos dok- 
trinas, kurias pateisinome remdamiesi principais, - juos dabar mė- 

giname patvirtinti. Kitaip tariant, šiame abstrakcijos lygmenyje prin- 
cipai veikiau remiasi vienas kitu nei tiesiog yra kartu (/imk togetber). 
Taigi nors principai atramą randa oficialiuose teisinių institucijų 
aktuose, jų sąsaja su tais aktais nėra tokia paprasta ar tokia tiesiogi- 
nė, kad ją būtų galima suformuluoti kaip kriterijus, specifikuojamus 
kokios nors galutinės vyriausiosios pripažinimo taisyklės. Ar esama 
kokio kito kelio, kuris leistų principus subordinuoti tokiai taisyklei? 
Hartas sako, kad vyriausioji taisyklė kaip teisę gali nurodyti ne 
tik tam tikrų teisinių institucijų nustatytas normas, bet taip pat nor- 
mas, įtvirtintas papročio. Jis turi galvoje problemą, kuri nedavė ra- 
mybės kitiems pozityvistams, įskaitant Austiną. Daugelis mūsų pačių 
seniausių teisės normų niekuomet nebuvo eksplicitiškai sukurtos į5- 
tatymo leidėjo ar teismo. Kai jos pirmą kartą pasirodė teisėjų nuo- 
monėse ir tekstuose, jos buvo traktuojamos kaip jau sudarančios tei- 
sės dalį, nes reprezentavo bendruomenės ar tam tikros jos dalies, 
tokios kaip verslininkų, paprotinę praktiką. (Paprastai pateikiami pa- 
vyzdžiai yra komercinės veiklos normos, kaip antai normos, nusta- 
tančios, kokios teisės kyla iš standartinės formos komercinės sutar- 
ties'.) Kadangi Austinas manė, kad visa teisė yra tam tikro suvereno 
komanda, jis laikė, kad šios paprotinės praktikos nėra teisė tol, kol 
teismai (kaip suvereno agentai) nėra jų pripažinę, ir kad teismai pa- 
siduoda fikcijai, tardami kitaip. Tačiau tokia nuomonė atrodė arbit- 
rali. Jeigu kiekvienas galvotų, kad paprotys pats savaime gali būti 
teisė, tai, kad Austino teorija sako priešingai, nieko nejįtikintų. 
Hartas apvertė šį Austino argumentą. Jis sako, kad vyriausioji 
taisyklė gali nurodyti kokį nors paprotį laikyti teise net iki teismų 
pripažinimo. Tačiau jis nekreipia dėmesio į sunkumą, kuris čia kyla 
jo bendrajai teorijai: jis nemėgina nustatyti kriterijų, kuriuos šiam 
tikslui gali naudoti vyriausioji taisyklė. Ji negali kaip vienintelį krite- 





! Žr. Note, „Custom and Trade Usage: Its Application to Commercial Dealings and 
the Common Law“, 55 Columbia Law Review 1192 (1955), bei šaltinius, nurodomus 
p. 1193, I išn. Iš tos išnašos aišku, kad esama prekybos papročių pripažinimo teismuo- 
se praktika vadovaujasi bendrųjų principų ir politinių nuostatų komplekso taikymo 
modeliu, o ne testu, suvokiamu kaip pripažinimo taisyklės dalis. 

rijų naudoti nuostatą, jog bendruomenė turi laikyti praktiką 7707a- 
liai saistančia, nes taip ji ignoruotų skirtumą tarp teisės paprotinių 
normų ir moralinių paprotinių normų ir tą akivaizdų faktą, jog ne 
visos bendruomenės ilgalaikės paprotinės moralinės prievolės yra 
įtvirtinamos teisėje. Kita vertus, jeigu testas yra klausimas, ar bend- 
ruomenė laiko paprotinę praktiką teisiškai saistančia, žlunga pats 
vyriausiosios taisyklės sumanymas, bent jau šios teisės normų klasės 
atžvilgiu. Vyriausioji taisyklė, pasak Harto, žymi primityvios visuo- 
menės transformaciją į tokią, kuri turi teisę, nes vyriausioji taisyklė 
socialinėms teisės normoms nustatyti teikia testą, kuris remiasi ne jų 
akceptavimo vertinimu. Tačiau jei vyriausioji taisyklė sako tik tai, 
kad ir kitos normos, kurias bendruomenė akceptuoja kaip teisiškai 
saistančias, yra teisiškai saistančios, tuomet ji apskritai neteikia jokio 
kitokio testo, išskyrus tą, kurį mes turėtume naudoti, jei nebūtų vy- 
riausiosios taisyklės. Vyriausioji taisyklė (šiais atvejais) nustoja būti pri- 
pažinimo taisykle (10n-rule); visai tiktų sakyti, kad kiekviena primity- 
vi visuomenė turi antrinę pripažinimo taisyklę, būtent - normą, jog 
visa, kas akceptuojama kaip saistanti norma, yra saistanti norma. Pats 
Hartas, svarstydamas tarptautinę teisę, šaiposi iš idėjos, kad tokia tai- 
syklė gali būti pripažinimo taisyklė, apibūdindamas siūlomą taisyklę 
kaip „tuščią kartojimą to paprasto fakto, jog konkreti visuomenė [...] 
laikosi tam tikrų elgesio standartų kaip privalomų normų“ !. 

Iš tikrųjų Harto papročio traktuotę galima suprastinti į pripaži- 
nimą, kad bent kai kurios teisės normos yra saistančios ne dėl to, 


'H. L. Hart, Tbe Concept of Law, 230 (1961). Vyriausioji taisyklė gali specifikuoti 
tam tikrą konkretų papročio bruožą, kuris nepriklauso nuo bendruomenės laikysenos; 
pavyzdžiui, ji gali numatyti, kad visi labai seni papročiai arba visi papročiai, susiję su 
pereinamaisiais instrumentais, laikomi teise. Tačiau aš neprisimenu tokių bruožų, iš 
tikrųjų skiriančių papročius, kurie būtų buvę pripažinti teise Anglijoje ar Amerikoje. 
Kai kurie papročiai, kurių negalima teisiškai pripažinti (emforcable), yra senesni už tuos, 
kuriuos galima; kai kurios praktikos, susijusios su komerciniais dokumentais, yra pri- 
pažįstamos, bet kitos — ne ir taip toliau. Šiaip ar taip, net jeigu būtų surastas skiriamasis 
bruožas, kuris identifikuotų visas teisės normas, įtvirtintas papročio, vis viena būtų 
mažai tikėtina, kad galima rasti tokį patį bruožą principų atveju, kurie labai skiriasi 
savo turiniu bei kilme ir iš kurių kai kurie yra atsiradę visai neseniai. 

kad jos yra teisėtos pagal standartus, nustatomus vyriausiosios taisyk- 
lės, bet dėl to, kad jos yra akceptuotos bendruomenės kaip saistan- 
čios - kaip ir pati vyriausioji taisyklė. Tai sudarko glotnią piramidinę 
Harto teorijos architektūrą, kuria gėrėjomės: jau nebegalime sakyti, 
kad tik vyriausioji taisyklė yra saistanti dėl jos akceptavimo, o visos 
kitos normos yra teisėtos tik jei atitinka jos diktuojamas sąlygas. 

Galbūt tai tik smulkmena, mat paprotinės normos, kurias Hartas 
turi galvoje, nebėra itin reikšminga teisės dalis. Tačiau tikėtina, kad 
Hartas vengtų po „papročio“ antrašte sudėti visus tuos esminius prin- 
cipus ir politines nuostatas, kuriuos aptarėme, nes tai jam būtų ne- 
naudinga. Jeigu jis juos vadintų teisės dalimi ir vis dėlto tvirtintų, 
kad vienintelis jų galios testas sietinas su tuo, kokiu mastu jas, kaip 
teisę, akceptuoja bendruomenė ar kuri nors jos dalis, jis labai smar- 
kiai susiaurintų tą teisės sritį, kurioje jo vyriausioji taisyklė viešpa- 
tauja. Problema ne tiek ta, kad visi principai ir politinės nuostatos 
išvengtų jos jurisdikcijos, nors tai būtų savaime pakankamai blogai. 
Jei principai ir politinės nuostatos akceptuojami kaip teisė, taigi kaip 
standartai, kuriais turi vadovautis teisėjai nustatydami juridinės prie- 
voles, pripažįstama, kad normų, tokių kaip tos, kurios pirmą kartą 
buvo paskelbtos Riggs ir Henningsen bylose, galia bent jau iš dalies 
kyla iš principų ir politinių nuostatų autoriteto, taigi ne vien iš vy- 
riausiosios pripažinimo taisyklės. 

Taigi Harto pozityvizmo versijos negalime adaptuoti, modifikuo- 
dami jo pripažinimo taisyklę taip, kad apimtume principus. Negali- 
me suformuluoti jokių kilmės testų, kurie principus susietų su įstaty- 
miniais aktais, taip pat negalime pasinaudoti jo paprotinės teisės są- 
voka, - kuri pati kuria pirmosios pozityvizmo nuostatos išimtį, - kol 
visiškai neatsisakome pačios pirmosios nuostatos. Tačiau dera ap- 
svarstyti dar vieną galimybę. Jei ir negalima jokia pripažinimo tai- 
syklė kaip principų identifikavimo testas, kas mums neleidžia sakyti, 
kad patys principai yra galutiniai ir sudaro mūsų teisės pripažinimo 
taisyklę? Tuomet atsakymas į bendrąjį klausimą „Kas yra teisėta teisė 
Amerikos jurisdikcijoje?“ pareikalaus iš mūsų išvardyti visus princi- 
pus (taip pat aukščiausias konstitucines normas), kurios tuo momentu 

galioja toje jurisdikcijoje, kartu deramai priskiriant svarumą. Pozity- 
vistas tuomet gali traktuoti visą šių standartų kompleksą kaip juris- 
dikcijos pripažinimo taisyklę. Šis sprendimas patrauklus savo para- 
doksalumu, tačiau tai, be abejo, - besąlygiškas pasidavimas. Jeigu 
mes savo pripažinimo taisyklę įvardijame fraze „išsamus galiojančių 
principų rinkinys“, gauname tik tautologiją, kad teisė yra teisė. O 
jeigu vietoj to pamėgintume iš tikrųjų išvardyti visus galiojančius 
principus, mums nieko neišeitų. Jie yra kontroversiški, svarumas yra 
jų svarbiausia dimensija, jų yra nesuskaičiuojamai daug ir jie taip 
greitai keičiasi bei mainosi, kad mūsų sąrašo pradžia pasentų dar 
mums jo nė neįpusėjus. Net jei mums pasisektų, mes vis vien neįgy- 
tume rakto į teisę, nes mūsų raktui neliktų ką rakinti. 

Iš to sektų išvada, jog principus laikydami teise, turime atsisakyti 
pirmosios pozityvistų nuostatos, kad bendruomenės teisė yra atski- 
riama nuo kitų socialinių standartų tam tikru testu, turinčiu vyriau- 
siosios taisyklės formą. Jau anksčiau nusprendėme, kad tuomet turi- 
me atsisakyti antrosios nuostatos — teisėjų diskrecijos doktrinos — 
arba aiškinti ją iki trivialybės. Ką galima pasakyti apie trečiąją nuosta- 
tą, pozityvistų juridinės prievolės teoriją? 

Ši teorija tvirtina, kad juridinė prievolė egzistuoja tuomet (ir tik 
tuomet), kai tokią prievolę nustato esama teisės norma. Iš to išeina, 
kad sunkiosios bylos atveju, kai jokia nustatyta norma negalime pa- 
siremti, juridinės prievolės nėra, kol teisėjas nesukuria naujos nor- 
mos ateičiai. Teisėjas gali taikyti tą naują normą bylos šalims, tačiau 
tai yra ex post facto teisėkūra, o ne egzistuojančios prievolės įgyven- 
dinimas. 

Pozityvistų diskrecijos (griežtąja prasme) doktrina reikalauja bū- 
tent tokio požiūrio į juridinę prievolę, nes jei teisėjas turi diskreciją, 
negali būti jokios juridinės teisės ar prievolės, kurią jis privalo įgy- 
vendinti, - taigi jokios teisės tai daryti. Tačiau jei mes atsisakome 
šios doktrinos ir principus laikome teise, - iškeliame galimybę, kad 
juridinė prievolė gali kilti iš principų konsteliacijos lygiai taip pat, 
kaip ji gali kilti iš nustatytos normos. Galima būtų pasakyti, jog juri- 
dinė prievolė kyla visuomet, kai tokią prievolę teigiantis argumen- 

tas, kalbantis apie įvairių tipų saistančius teisės principus, yra tvir- 
tesnis už argumentą prieš. 

Žinoma, kad galėtume priimti tokį požiūrį į juridinę prievolę, 
tektų atsakyti į daugelį klausimų. Jeigu nėra pripažinimo taisyklės, 
teisės testo minėtąja prasme, kaip mes galime nuspręsti, į kuriuos 
principus reikia atsižvelgti, konstruojant tokį bylos argumentą, ir 
kokiu mastu? Kaip mes galime nuspręsti, kad viena byla išspręsta 
geriau negu kita? Jeigu juridinė prievolė grindžiama tokio pobūdžio 
neįrodomu sprendimu, kaip ji gali pateisinti teisėjo sprendimą, kad 
viena iš šalių turi juridinę prievolę? Ar šis požiūris į prievolę dera su 
tuo, kaip kalba teisininkai, teisėjai ir paprasti žmonės, ir ar jis dera 
su mūsų požiūriu į moralinę prievolę? Ar ši analizė gali padėti įveikti 
klasikinius jurisprudencijos galvosūkius dėl teisės prigimties? 

Šių klausimų privalu imtis, tačiau net šie klausimai žada daugiau, 
negu siūlo pozityvizmas. Pozityvizmas, laikomės jo tezės, yra neefek- 
tyvus būtent tų klampių, sunkių bylų akivaizdoje, kurios skatina mus 
žvalgytis teisės teorijų. Kai skaitome šias bylas, pozityvistas kreipia 
mus prie diskrecijos doktrinos, kuri veda į niekur ir nieko nesako. Jo 
teisės kaip normų sistemos vaizdinys ilgą laiką valdė mūsų vaizduotę 
galbūt dėl savo paprastumo. Jeigu pasiryžtume išsklaidyti šio normų 
modelio kerus, galbūt mums pavyktų sukurti modelį, kuris būtų adek- 
vatesnis mūsų pačių praktikų sudėtingumui ir rafinuotumui. 


3. II normų modelis 


2-ame skyriuje argumentavau, kad centrinės teisės teorijos nuosta- 
tos, kurias vadinau pozityvizmu, yra klaidingos 1r jų reikia atsisaky- 
ti'. Konkrečiai, aš argumentavau, kad klaidinga manyti, kaip daro ta 
teorija, kad kiekvienoje teisinėje sistemoje yra koks nors visuotinai 
pripažįstamas fundamentinis testas, leidžiantis nustatyti, kurie stan- 
dartai laikytini teise, o kurie — ne. Aš sakiau, kad toks testas neįma- 
nomas sudėtingose teisinėse sistemose, tokiose kaip Jungtinių Valsti- 
jų ir Didžiosios Britanijos, ir kad šių šalių atveju ne;manoma išvesti 
galutinę perskyrą tarp teisės ir moralės standartų, kad ir kaip atkak- 
liai to reikalauja pozityvizmas. 

Čia galiu glaustai pakartoti savo argumentaciją. Aš sakiau, kad 
tezė, jog egzistuoja visuotinai pripažįstamas teisės testas, yra įtikina- 
ma, jeigu mes stebime tik paprastas teisės normas - tokias, kokios 
pateikiamos įstatymuose arba spausdinamos vadovėliuose pusjuo- 
džiu šriftu. Tačiau teisininkai ir teisėjai, argumentuodami ir spręsda- 
mi bylas, apeliuoja ne tik į tokias juodu ant balto parašytas normas, 
bet taip pat ir į kitokius standartus, - juos aš vadinau teisės princi- 
pais: tai tokie principai, kaip, pavyzdžiui, principas, kad niekas ne- 
gali turėti naudos iš savo blogo elgesio. Šio fakto akivaizdoje pozity- 
vistui tenka sunkus pasirinkimas. Jis gali mėginti parodyti, jog teisė- 
jai, apeliuodami į šios rūšies principus, tiesiog realizuoja savo 
diskreciją, o ne nurodo teisės standartus. Arba jis gali mėginti paro- 
dyti, kad, priešingai mano abejonėms, koks nors visuotinai pripažįs- 
tamas testas visuomet identifikuoja principus, kuriuos teisėjai laiko 





! Žr. p. 40. 

teise, ir atskiria juos nuo tų principų, kurių jie nepriskiria teisei. Aš 
argumentavau, kad nė viena iš šių strategijų negali būti sėkminga. 
Kai kurie teisininkai parodė man pagarbą, atsiliepdami į mano 
argumentą; dr. Razo straipsnis yra išskirtinas pavyzdys!. Pagrindi- 
niai prieštaravimai, čia išsakomi mano argumentacijai, kiek supran- 
tu, yra šie. (1) Sakoma, kad nėra akivaizdu, jog mano tezė iš tikrųjų 
yra kažkas daugiau nei pozityvistų doktrinos pataisa. Jeigu atidžiai 
skaitome profesoriaus H. L. A. Harto veikalus, kuriuos aš laikiau 
aiškiausiu pozityvistinės teorijos pavyzdžiu, galime matyti, kad jo 
teorija yra pajėgi apimti mano išvadas, tik su viena nedidele išlyga?. 
(11) Sakoma, kad mano paties argumentacija yra nenuosekli štai ko- 
kiu atžvilgiu: mano argumentas prieš diskrecijos teoriją daro prielai- 
dą, kad iš tikrųjų kai kurie principai yra priskirtini teisei, o kai kurie — 
ne, tačiau jeigu taip yra iš tiesų, tuomet turi egzistuoti būtent toks 
teisės testas, kokio egzistavimą aš neigiu?. (11) Negana to, mano pa- 
teikiami argumentai siūlo pastarojo testo formą. Aš sakiau, kad tei- 
sėjai identifikuoja principus bent iš dalies remdamiesi nuoroda į vaid- 
menį, kurį tie principai vaidino ankstesnėje teisinėje argumentacijo- 
je, ir šis testas, kurį aš pavadinau „institucinės struktūros“ testu“, gali 
būti galutinis principų testas, kurį teigiu neegzistuojant. (iv) Mano 
argumentas, kad teisėjai neturi diskrecijos principų klausimu, ig- 
noruoja faktą, jog teisėjai kartais gali būti verčiami naudotis diskre- 


' Raz, „Legal Principles and the Limits of Law“, 81 Yale L. J. 823 (1972). Taip pat 
žr. G. Carrio, Legal Principles and Legal Positivism (1971); Christie, „The Model of 
Principles“, 1968, Duke L. J. 649; Gross, „Jurisprudence“, 1968/69 Annual Šurvey of 
Am. L. 575; Probert, „The Right Way“, Hurnan Rigbts 163 (E. Pollack ed. 1971); 
Sartorius, „Social Policy and Judicial Legislation“, 8 Am. Phil. O. 151 (1971); Tapper, 
„A Note on Principles“, 1971 Modern L. Rev. 628. Plg. anksčiau parašytą straipsnį: 
Mac-Callum, „Dworkin on Judicial Discretion“, 60 J. Phil. 638 (1963). Aš neketinau 
atsakyti į visus argumentus ir klausimus, pateikiamus šiuose straipsniuose, net neketi- 
nau jų visų suminėti. Diskusijai atrinkau dažniausiai keltus priekaištus arba tuos, ku- 
riuos mano esant įtikinamiausius studentai. 

2 Žr., pvz., Carrio, 22. 

* Sartorius, 155. 

* Ten par, 156. 

cija dėl to, kad nėra aišku, kurie principai laikytini teise ir kodėl!. 
(v) Perskyra tarp normų ir principų, nuo kurios atrodo priklausąs 
mano argumentas, iš tikrųjų yra neįmanoma“. 

Galima įsivaizduoti 1r kitokį prieštaravimą, bet į jį čia nemėginsiu 
atsakyti. Neturiu atsakymo į argumentą, jog terminas „teisė“ gali būti 
vartojamas taip, kad pozityvistų tezės teisingumas priklausytų nuo s34- 
lygos įgyvendinimo. Kitaip tariant, - jog jis kalbėtojo gali būti vartoja- 
mas taip, kad „teisės“ standartais jis pripažintų tik tuos teisėjų ir teisi- 
ninkų nurodomus standartus, kurie yra faktiškai pripažinti kokiu nors 
visuotinai pripažįstamu testu. Be abejo, „teisės“ sąvoką galima vartoti 
tokiu būdu, ir galbūt kai kurie teisininkai taip ir daro. Tačiau man 
rūpėjo tai, ką aš laikau esant argumentu apie šiandien plačiai vartoja- 
mą teisės sampratą, kuri, mano supratimu, suponuoja standartus, nu- 
matančius teises ir pareigas, kurias valdžia yra įpareigota bent jau iš 
principo pripažinti ir įgyvendinti per įprastąsias teismų ir policijos ins- 
titucijas. Mano argumentas buvo tas, kad pozityvizmas su savo funda- 
mentinio ir visuotinai pripažįstamo teisės testo doktrina šios sampra- 
tos apimamos srities dalį klaidingai laiko visuma. 

Tačiau prieš pradėdamas nagrinėti tuos specifinius prieštaravimus, 
kuriuos išvardijau, noriu apsvarstyti vieną labai bendrą prieštaravimą, 
kurio nepaminėjau, tačiau šis, mano manymu, - dėl priežasčių, kurios 
paaiškės, - grindžia tuos prieštaravimus, kuriuos išvardijau. Šis bend- 
ras prieštaravimas priklauso nuo tezės, kurią Hartas gynė Teisės samp- 
ratoje", tezės, kuri priskirtina tiek moralės, tiek teisės filosofijai. Savo 
griežčiausia forma ji argumentuoja, kad jokios teisės ar pareigos nega- 
li egzistuoti be vieningos socialinės tų teisių ir pareigų pripažinimo 
praktikos. Jeigu taip yra iš tiesų ir jeigu teisė, kaip aš teigiu, yra teisių 
ir pareigų, 0 ne paprasčiausiai pareigūnų diskrecijos dalykas, tuomet 
turi būti visuotinai pripažintas teisės testas vieningos socialinės prakti- 
kos forma, ir mano argumentas turi būti neteisingas. 


' Raz, 843 toliau, Carrio, 27; Christie 669; MacCallum, ten pat. 
2 Raz, 834-854, Christie, 656 tt. 
* H. L. A. Hart, The Concept of Law, 79-88 (1961) 

Šios esė pirmame skirsnyje aš paplėtosiu šią stiprią tezę, kreipda- 
mas ypatingą dėmesį į teisėjų pareigą taikyti tam tikrus standartus kaip 
teisę. Po to argumentuosiu, kad šios tezės turime atsisakyti. Paskuti- 
niuose skirsniuose tam tikrais momentais grįšiu prie savo pradinių 
argumentų, kad parodyčiau, kaip jie priklauso nuo šio atsisakymo. 


1. SOCIALINĖS NORMOS 


Pradžioje noriu atkreipti dėmesį į svarbią perskyrą tarp dviejų iš tų 
keleto tipų sąvokų, kurias vartojame, kai svarstome savo ir kitų žmo- 
nių elgesį. Kartais sakome, kad apskritai, atsižvelgiant į visas aplin- 
kybes, asmuo „turėtų“ (ougbt) ką nors daryti arba „neturėtų“ ko 
nors daryti. Kitais atvejais sakome, kad kas nors turi „prievolę“ arba 
jo „pareiga“ yra ką nors daryti arba kad jis neturi „teisės“ to daryti. 
Tai skirtingos sprendinių rūšys: pavyzdžiui, vienas dalykas yra tie- 
siog pasakyti, kad kas nors turėtų (ougbt) prisidėti prie konkrečios 
labdaros, ir visai kas kita sakyti, kad jo pareiga taip daryti; vienas 
dalykas sakyti, kad jis neturėtų vartoti alkoholio ar rūkyti marihua- 
ną ir visai kitas - sakyti, kad jis neturi teisės to daryti. Kur kas leng- 
viau suvokti pirmuosius atvejus, kai turime būti pasirengę padaryti 
pirmojo tipo teiginį, nei antruosius. 

Be to, tam tikrais atvejais šis tas gali priklausyti ir nuo to, kuris iš 
teiginių mums atrodo tinkamas. Sprendimai dėl pareigos apskritai 
yra kur kas stipresni negu sprendimai dėl to, ką kas nors turėtų dary- 
ti. Mes galime reikalauti paklusti prievolei arba pareigai ir kartais 
siūlome sankciją už nepaklusimą, tačiau nei reikalavimai, nei sankci- 
jos netinka, kai paprasčiausiai sprendžiamas klausimas, ką apskritai 
turėtume (owghbt) daryti. Todėl klausimas, kada prievolės arba parei- 
gos teiginiai yra tinkami kaip kažkas skirtinga nuo bendrų teiginių 
apie elgesį, yra svarbus moralės filosofijos klausimas, tačiau jis yra 
gana apleistas. 

Teisė nėra tiesiog teiginiai apie tai, ką privatūs piliečiai turėtų 
arba ko jie neturėtų daryti; ji numato, ką daryti jie turi pareigą ar ko 
daryti jie neturi teisės. Teisė taip pat nėra patarimų teisėjams ir ki- 

tiems pareigūnams rinkinys, patariantis, kokius sprendimus jie turi 
priimti; ji numato jų pareigą pripažinti ir įgyvendinti tam tikrus stan- 
dartus. Galimas dalykas, kad kai kuriais atvejais teisėjas nėra saisto- 
mas pareigos nuspręsti tik vienaip arba tik kitaip; tokios rūšies byloje 
turime pasitenkinti pasakydami, ką jis turėtų daryti. Tai, mano supra- 
timu, ir turima galvoje, kai sakoma, kad tokiu atveju teisėjas turi „diskre- 
ciją“. Tačiau kiekvienas teisės filosofas, išskyrus pačius kraštutiniau- 
sius iš amerikiečių teisės realistų, yra leidęs suprasti, kad bent jau kai 
kuriais atvejais teisėjas turi pareigą spręsti tik tam tikru būdu - dėl 
akivaizdžios priežasties: nes to sprendimo reikalauja teisė. 

Tačiau siekdama paaiškinti tokią teisėjo pareigą, teisės teorija 
sprendžia be galo sunkią problemą. Antai tarkime, kad įstatymas 
numato, jog, nesant testamento, žmogaus turtas atitenka jo artimiau- 
siam giminaičiui. Teisininkai sakys, kad teisėjo pareiga yra duoti nu- 
rodymą paskirstyti turtą remiantis šiuo įstatymu. Tačiau kas teisėją 
susaisto tokia pareiga? Galime būti linkę sakyti, kad teisėjus „saisto“ 
bendroji norma, reikalaujanti daryti tai, ką nurodo įstatymų leidė- 
jas, tačiau nėra aišku, kokia tos normos kilmė. Negalime pasakyti, 
kad įstatymų leidėjas pats yra šaltinis normos, pagal kurią teisėjai 
turi daryti tai, ką jis sako, nes toks paaiškinimas suponuoja normą, 
kurią mes mėginame išaiškinti. Galbūt mes galime rasti pamatinį tei- 
sės dokumentą, tokį kaip konstitucija, kuris eksplicitiškai arba impli- 
citiškai sako, kad teisėjai privalo paklusti (fo//ow) įstatymų leidėjui. 
Tačiau kas susaisto teisėjus pareiga paklusti konstitucijai? Negalime 
pasakyti, kad konstitucija nustato tokią pareigą, jei nenorime vėl grįžti 
prie to paties klausimo. 

Jeigu pasitenkintume tiesiog pasakydami, jog teisėjai turėtų pa- 
klusti įstatymų leidėjui ar konstitucijai, tai keblumas nebūtų toks rim- 
tas. Galėtume pateikti neribotą kiekį argumentų šiam ribotam teigi- 
niui pagrįsti; pavyzdžiui, jog balanso požiūriu visi ilgalaikėje perspek- 
tyvoje tik laimėtų, jeigu teisėjai taip elgtųsi. Tačiau toks pagrindimas 
yra neįtikinamas, jeigu norime pasakyti, kaip, atrodytų, numato mū- 
sų teisės sąvoka, jog teisėjus saisto pareiga paklusti įstatymų leidėjui 
ar konstitucijai. Vadinasi, turime pamėginti rasti ne tiesiog motyvus, 

kodėl teisėjai turėtų taip daryti, bet pagrindą teigti tą pareigą, o tai iš 
mūsų reikalauja 1mtis mano ką tik paminėto moralės filosofijos klau- 
simo. Kokiomis aplinkybėmis atsiranda pareigos ir prievolės? 

Harto atsakymą galima apibendrinti taip'. Pareigos egzistuoja, 
kai egzistuoja socialinės normos, numatančios tas pareigas. Tokios 
socialinės normos egzistuoja, kai yra praktikos salygos (practice-con- 
ditions), reikalingos toms normoms. Šios praktikos sąlygos yra, kai 
bendruomenės nariai elgiasi tam tikru būdu; šis elgesys konstituoja 
socialinę normą ir nustato pareigą. Tarkime, žmonės, reguliariai be- 
silankantys bažnyčioje, laikosi tokios praktikos: (a) kiekvienas vy- 
ras, prieš įeidamas į bažnyčią, nusiima kepurę, (b) paklaustas, kodėl 
jis taip daro, vyras nurodo „normą“, kuri iš jo reikalauja taip daryti, 
ir (c) jei kas nors pamiršta nusiimti kepurę prieš įeidamas į bažnyčią, 
jis yra kitų kritikuojamas ir galbūt net baudžiamas*. Anot Harto, tai 
aplinkybės, kai yra praktikos sąlygos, reikalingos pareigą nustatan- 
čiai normai. Bendruomenė „turi“ socialinę normą, nustatančią, kad 
vyrai neturi dėvėti kepurės bažnyčioje, ir ši socialinė norma nustato 
pareigą nedėvėti kepurių bažnyčioje. Sukurdama pareigą ta norma 
išskiria kepurės dėvėjimo bažnyčioje klausimą iš bendrojo klausimų 
rato, dėl kurių vyrai gali diskutuoti svarstydami, ką jie turėtų daryti. 
Socialinės normos egzistavimas, taigi pareigos egzistavimas, yra tie- 
siog fakto klausimas. 

Tada Hartas taiko šią analizę teisėjo pareigos klausimui. Jis ma- 
no, kad kiekvienoje teisinėje sistemoje teisėjų elgesys tenkina prakti- 
kos sąlygas, reikalingas socialinei normai, kuri nustato pareigą iden- 
tifikuoti ir taikyti tam tikrus standartus kaip teisę. Jeigu tam tikroje 
bendruomenėje šie pareigūnai (a) priimdami sprendimus reguliariai 
1 Hartas analizuoja „prievolės“ sąvoką: žr. loc. cit. O aš čia vartoju sąvoką „parei- 
ga“, nes sakyti „teisėjo pareiga diegti teisę“ yra įprasčiau nei kalbėti apie jo prievolę tai 
daryti, taip pat todėl, kad Harto analizė galioja abiem terminams; iš tiesų Teisės sarnp- 
ratoje (The Concept of Law) jis juos vartoja kone sinonimiškai. Žr. id., 27, 238. 

2 Hartas šį pavyzdį naudoja kitam tikslui. Žr. Hart, op. cit., 121. Aš šį pavyzdį 
modifikavau taip, kad socialinė norma, kuriai čia tenka svarbus vaidmuo, būtų prievo- 
lė (ar pareiga), nustatanti normą, pavyzdžiui, tardamas, kad socialinis spaudimas, ragi- 
nantis prisiderinti, yra negailestingas. 

taiko įstatymo leidėjo nustatytas normas, (b) pateisina šią praktiką, 
apeliuodami į „normą“, pagal kurią teisėjai privalo paklusti įstaty- 
mų leidėjui, ir (c) peikia bet kurį pareigūną, kuris nepaklūsta nor- 
mai, tuomet, Harto teorijos požiūriu, šią bendruomenę galima saky- 
ti turint socialinę normą, reikalaujančią, jog teisėjai privalo paklusti 
įstatymų leidėjui. Jeigu taip, tuomet teisėjai toje bendruomenėje yra 
saistomi pareigos taip daryti. Jei dabar paklausime - panašiai kaip 
klausėme anksčiau - kodėl teisėjai turi pareigą paklusti socialinėms 
normoms, Hartas pasakytų, kad mes nesupratome esmės. Pagal jo 
supratimą, į pačią pareigos sąvoką įeina tai, jog pareigos yra sukuria- 
mos tokios rūšies socialinių normų, kurias jis aprašo. 

Tačiau Harto teorija, kaip iki šiol ją pristatėme, yra atvira prieš- 
taravimui, kurį galima suformuluoti taip. Kai sociologas sako, kad 
tam tikra bendruomenė „turi“ tam tikrą normą tokią kaip „nedėvėti 
kepurės bažnyčioje“, ar ja „vadovaujasi“, jis tenori tam tikru aspektu 
aprašyti tos bendruomenės elgesį. Jis tenori pasakyti, kad tos bend- 
ruomenės nariai mano turį tam tikrą pareigą, o ne kad jam tai patin- 
ka. Tačiau kai pats bendruomenės narys apeliuoja į normą, turėda- 
mas tikslą kritikuoti savo paties ar kieno kito elgesį, jis nori ne tie- 
siog nusakyti kitų žmonių elgesį, o įvertinti jį. Jis turi galvoje ne vien 
tai, kad kiti mano turį tam tikrą pareigą, o kad jie iš tiesų yra saistomi 
tokios pareigos. Vadinasi, mes turime pripažinti perskyrą tarp dviejų 
teiginių rūšių, kurių kiekvienas vartoja normos sąvoką. Galėtume 
pasakyti, jog sociologas teigia socialinę normą, bet žmogus, regulia- 
riai einąs į bažnyčią, teigia n07matyvinę normą. Galėtume pasakyti, 
jog sociologo socialinės normos teigimas yra teisingas (arba patiki- 
mas), jeigu atitinka tam tikrą faktinę situaciją, t. y. jeigu bendruome- 
nė elgiasi taip, kaip Hartas aprašo savo pavyzdyje. Tačiau žmogaus, 
reguliariai einančio į bažnyčią, normatyvinės normos teiginį turėtu- 
me sakyti esant teisingą (ar patikimą) tik jeigu egzistuoja tam tikra 
normatyvinė situacija (m0rmative state of affairs), t. y. tk jeigu indi- 
vidai iš tikrųjų yra saistomi pareigos, kurią jie, anot Harto pavyz- 
džio, mano turį. Teisėjas, tiriantis bylą, yra nuolatinio bažnyčios lan- 
kytojo, o ne sociologo pozicijoje. Jis nori pasakyti ne vien tą papras- 

tą faktą, kad dauguma teisėjų mano, jog jie turi pareigą paklusti tam, 
ką sako įstatymų leidėjas; jis turi galvoje, kad jie iš tikrųjų yra saisto- 
mi tokios pareigos, ir jis nurodo šią pareigą, o ne kitų įsitikinimus 
kaip savo sprendimo pateisinimą. Jeigu taip, tuomet socialinė nor- 
ma negali pati savaime būti šaltiniu pareigos, kurią jis mano turįs. 

Šiam prieštaravimui Hartas užbėga už akių argumentu, kuris su- 
daro jo teorijos šerdį. Jis pripažįsta perskyrą, kurią aš padariau tarp 
„socialinės normos“ teigimo ir „normatyvinės normos“ teigimo, nors 
jis ir nevartoja šių terminų. Tačiau jis neigia, turėdamas omeny bent 
jau savo aptariamus atvejus, jog šias dvi teiginių rūšis galima manyti 
teigiant dvi skirtingas normų rūšis. Vietoj to jis kviečia skirti normos 
egzistavimą nuo jos akceptavimo, to, kad ją akceptuoja individualūs 
konkrečios bendruomenės nariai. Kai sociologas teigia egzistuojant 
socialinę normą, jis tvirtina tik jos egzistavimą: jis tik sako, jog prak- 
tiškai yra tam tikros sąlygos, reikalingos tai normai. Kai nuolatinis 
bažnyčios lankytojas tvirtina jos egzistavimą, jis taip pat teigia, kad tos 
praktikos sąlygos yra, tačiau, be to, jis parodo, kad akceptuoja tą nor- 
mą kaip standartą savo bei kitų elgesiui vertinti. Jis sykiu ir identifi- 
kuoja socialinę praktiką, ir nurodo savo nusiteikimą su ja derinti savo 
elgesį. Vis dėlto tiek, kiek ir vienas, ir kitas nurodo normą, tai yra ta 
pati norma, t. y. norma, kurią konstituoja konkreti socialinė praktika. 

Taigi šis skirtumas tarp socialinės normos teiginio ir normatyvi- 
nės normos teiginio yra ne jų teigiamų normų tipo skirtumas, 0 jų 
santykio su savo teigiama socialine norma skirtumas. Kai teisėjas 
apeliuoja į normą, pagal kurią viskas, ką išleidžia įstatymų leidėjas, 
yra teisė, jis kalba iš socialinio normatyvumo vidaus; tai, ką jis sako, 
yra teisinga, nes egzistuoja tokia socialinė praktika, tačiau jis daro 
kažką daugiau, ne tik sako, kad taip yra. Jis parodo savo nusiteikimą 
laikyti socialinę praktiką savo paklusimo pateisinimu. 

Taigi Hartas plėtoja tiek bendrąją prievolės ir pareigos teoriją, 
tiek specifinį tos teorijos taikymą teisėjų pareigai įgyvendinti teisę. 
Norėdamas išlaikyti šio įvadinio skirsnio balansą aš sutelksiu dėmesį 
į bendrosios teorijos kritiką, teorijos, kurią vadinsiu socialinės nor- 
mos teorija, ir atskirsiu griežtąją ir ne tokias griežtas šios teorijos 

versijas. Anot griežtosios versijos, visada, kai teigiama pareiga, tai 
reikia suprasti kaip tvirtinimą, kad socialinės normos egzistuoja bei 
kad akceptuojama ta praktika, kurią nusako norma. Taigi jei sakau, 
kad žmonės turi pareigą nemeluoti, turiu turėti galvoje mažų ma- 
žiausiai tai, jog egzistuoja tai nustatanti socialinė norma, 0 jeigu jos 
nėra, mano teiginys turi būti neteisingas. Pagal ne tokią griežtą ver- 
siją, tik kartais dera manyti, kad tas, kuris teigia pareigą, turi omeny- 
je socialinę normą, numatančią tą pareigą. Pavyzdžiui, gali būti, kad 
nuolatinį bažnyčios lankytoją, sakantį, kad vyrai neturi dėvėti kepu- 
rių bažnyčioje, dera suprasti kaip tik taip, tačiau iš to nebūtų daryti- 
na išvada, kad žmogų, kuris teigia pareigą nemeluoti, dera suprasti 
taip pat. Gali būti, kad jis tvirtina pareigą, kuri iš tikrųjų nepriklauso 
nuo socialinės normos egzistavimo. 

Šiuo požiūriu svarbiose Teisės sampratos (The Concept of Law) 
vietose Hartas nepakankamai aiškiai kalba apie tai, kurią versiją jis 
nori įtvirtinti, nors daug kas iš to, ką jis sako, siūlo griežtąją versiją. 
Tačiau, žinoma, jo bendrosios teorijos taikymas teisėjo pareigos pro- 
blemai priklausys nuo to, kurią socialinės normos teorijos versiją jis 
nori įrodyti. Jeigu teisinga griežtoji versija, tuomet, pavyzdžiui, tei- 
sėjai, kurie kalba apie fundamentinę pareigą, reikalaujančią tai, ką 
sako įstatymų leidėjas, traktuoti kaip teisę, turi turėti galvoje tai nusta- 
tančią socialinę normą. Tačiau jei teisinga kuri nors ne tokia griežta 
socialinės normos teorijos versija, tuomet tai tik galimas dalykas, ir 
prireiks daugiau argumentų įrodyti, kad taip yra. 

Griežtoji šios teorijos versija negali būti teisinga, jeigu ji preten- 
duoja paaiškinti visus atvejus, kai žmonės apeliuoja į pareigas, ar net 
visus tuos atvejus, kai jie apeliuoja į normas kaip pareigų šaltinį. Teori- 
ja turi pripažinti, kad esama tam tikrų normatyvinės normos teiginių, 
kurių negalima paaiškinti kaip apeliacijos į socialinę normą, nes neeg- 
zistuoja jokia atitinkama socialinė norma. Pavyzdžiui, vegetaras gali 
sakyti, kad mes neturime teisės žudyti gyvūnų ir misti jų mėsa, nes to 
neleidžia fundamentinė moralinė norma, pagal kurią visuomet netei- 
singa atimti gyvybę, bet kokia forma ir bet kokiomis aplinkybėmis. 
Akivaizdu, kad neegzistuoja jokia tai nustatanti socialinė norma: ve- 


88 RIMTAS POŽIŪRIS Į TEISĖS 


getaras pripažins, kad tik labai mažai žmonių nūnai pripažįsta tokią 
normą ar pareigą, ir iš tikrųjų tai ir yra jo nusiskundimas. 

Tačiau teorija galėtų argumentuoti, jog šis normos ir pareigos są- 
vokų vartojimas žymi ypatingą atvejį ir iš tiesų yra priskirtinas skirtin- 
gai moralinės praktikos rūšiai, kuri yra parazitiška standartinės prak- 
tikos atžvilgiu, kurią išaiškinti sumanyta ši teorija. Todėl vegetarą iš 
tikrųjų reikia suprasti sakant ne kad vyrai ir moterys jau turi pareigą 
neatimti gyvybės, o veikiau kad esama labai tvirto pagrindo sakyti, jog 
jie turėtų (one ougbt) neatimti gyvybės, taigi turėtų egzistuoti tai nus- 
tatanti socialinė norma. Jo apeliacija į „normą“ gali reikšti, kad kokia 
nors panaši norma jau egzistuoja, tačiau ši apeliacija yra tam tikra 
kalbos figūra, jo pastanga išplėsti socialinių normų imperatyvinę galią 
ir suteikti tokį autoritetą savo paties kitokios rūšies teiginiui. 

"Tačiau šis ginamasis argumentas neteisingai supranta vegetaro tei- 
ginį. Jis nori pasakyti ne tiesiog tai, jog yra pageidautina, kad visuo- 
menė savo institucijas pertvarkytų taip, kad joks žmogus niekada 
neturėtų teisės atimti gyvybę, bet kad esamomis aplinkybėmis iš tik- 
rųjų niekas niekuomet neturi tokios teisės. Iš tiesų jis norės nurodyti 
būtinybę moralinės pareigos gerbti gyvybę kaip argumentą, kodėl 
visuomenė turi turėti tai nustatančią socialinę normą. Griežtoji so- 
cialinės normos teorijos versija jam neleidžia taip argumentuoti. Tai- 
gi ta teorija jo teiginius galėtų paaiškinti tik tvirtindama, kad jis sako 
kažką, ko pats nenori pasakyti. 

Tad jeigu socialinės normos teorija nori būti įtikinama, ji turi tap- 
ti ne tokia griežta. Mažų mažiausiai ji turi siekti pateikti paaiškini- 
mą, kas turima galvoje, kai teigiama, kad pareiga (arba normatyvinė 
pareigos norma) egzistuoja tik su ta vienintele sąlyga, jog bendruo- 
menės narių dauguma sutaria, kad tokia pareiga egzistuoja. Ši teori- 
ja netiktų vegetaro atveju, tačiau ji tiktų nuolatinio bažnyčios lanky- 
tojo atveju. Šis griežtumo susilpninimas neturėtų įtakos taikant teoriją 
teisėjo pareigos problemai, nes, atrodo, teisėjai iš tiesų vadovaujasi 
iš esmės tomis pačiomis normomis, spręsdami, ką pripažinti privalo- 
ma įgyvendinti teise. 

Tačiau net šia susilpninta forma teorija nėra įtikinama. Ji nepastebi 

svarbaus skirtumo tarp dviejų socialinės moralės rūšių, kurias būtų 
galima pavadinti sutartine (concurrent) morale ir konvencine mora- 
le. Bendruomenės sutartinė moralė reiškiasi tuomet, kai jos nariai 
sutartinai teigia tą pačią arba labai panašią normatyvinę normą, ta- 
čiau šio sutarimo fakto nelaiko esmine dalimi jų motyvų teigti tą 
normą. Konvencinę moralę ji demonstruoja tuomet, kai tą faktą lai- 
ko esmine motyvacijos dalimi. Jeigu nuolatiniai bažnyčios lankytojai 
yra įsitikinę, kad kiekvieno vyro pareiga - nusiimti kepurę bažnyčio- 
je, tačiau tokios pareigos nebūtų, jeigu ne to reikalaujanti bendroji 
socialinė praktika, tuomet tai - konvencinės moralės raiškos atvejis. 
Jeigu jie taip pat tiki, kad kiekvieno pareiga - nemeluoti, ir ši jo 
pareiga būtų, net jei dauguma kitų meluotų, tuomet tai būtų sutarti- 
nės moralės raiškos atvejis. 

Socialinės normos teorija turi būti susilpninta tiek, kad ji būtų tai- 
koma tik konvencinės moralės raiškos atvejams. Sutartinės moralės 
raiškos atvejais, tokiais kaip nemelavimo, Harto nusakytosios prakti- 
kos sąlygos egzistuotų. Apskritai, žmonės nemeluotų, jie nurodytų „nor- 
mą“, kad meluoti yra blogai, kaip tokio savo elgesio pateisinimą, ir 
smerktų tuos, kurie meluoja. Harto teorijos požiūriu, šis elgesys kons- 
tituotų socialinę normą ir sociologas galėtų pagrįstai sakyti, kad bend- 
ruomenė „turi normą“, draudžiančią meluoti. Tačiau tarti, kad bend- 
ruomenės nariai, kalbėdami apie pareigą nemeluoti, apeliuoja į socia- 
linę normą - reikštų iškreipti tai, ką jie nori pasakyti, arba tarti, kad jie 
jos egzistavimą laiko būtina jų teiginio sąlyga. Priešingai, kadangi tai 
sutartinės moralės raiškos atvejis, iš tikrųjų jie taip nemano. Taigi so- 
cialinės normos teorija turi pasitenkinti konvencine morale. 

Šis tolesnis teorijos susilpninimas gali sumažinti ir jos reikšmę 
teisėjo pareigos problemai. Gali būti, kad bent tam tikra dalis iš to, 
ką teisėjai mano privalą daryti, reprezentuoja sutartinę, o ne kon- 
vencinę moralę. Pavyzdžiui, daugelis teisėjų gali manyti, kad jų pa- 
reiga - įgyvendinti demokratiškai išrinktos įstatymų leidžiamosios 
valdžios institucijos sprendimą, remiantis politiniais principais, ku- 
riuos jie akceptuoja kaip turinčius nepriklausomą vertę, 0 ne tiesiog 
dėl to, kad kiti teisėjai ir pareigūnai taip pat juos akceptuoja. Kita 

vertus, bent jau atrodo įtikinama prielaida, kad taip nėra ir kad bent 
jau dauguma teisėjų tipiškose teisinėse sistemose laikytų kokią nors 
bendrą teisinę praktiką esmine dalimi argumento už bet kokį teiginį 
apie jų juridines pareigas. 

Tačiau socialinės normos teorija nėra netgi adekvatus konvenci- 
nės moralės suvokimas. Ji nėra adekvati, nes negali paaiškinti to fak- 
to, jog net kai žmonės socialinę praktiką laiko būtina pagrindo teigti 
kokią nors pareigą dalimi, jie vis vien gali nesutarti dėl tos pareigos 
apimties (scope). Pavyzdžiui, tarkime, kad bendruomenės, „turin- 
čios normą“, pagal kurią vyrai privalo nedėvėti kepurių bažnyčioje, 
narių nuomonės iš tikrųjų išsiskiria, iškilus klausimui, ar „ta“ norma 
galioja vyriškos lyties vaikų, dėvinčių kepuraites, atvejui. Kiekviena 
Iš pusių mano, kad jos požiūris į vaikų ar jų tėvų pareigas yra rimtes- 
nis, tačiau nei vienas, nei kitas požiūris negali būti reprezentuojamas 
kaip pagrįstas socialine norma, nes šiuo klausimu iš viso nėra jokios 
socialinės normos. 

Harto praktikos sąlygų, reikalingų socialinėms normoms, nusa- 
kymas šiuo atžvilgiu yra iškalbus: norma konstituojama gyventojų 
daugumos taisyklingo elgesio. Neabejotina, kad jis normaliu elgesiu 
laiko elgesį, kurį visi sutartinai laikys deramu tam tikru atveju, net 
jei toks atvejis dar nepasitaikė. Vadinasi, socialinė norma „apims“ 
(cover) raudonplaukio atvejį, net jei bendruomenė dar neturėjo pro- 
gos tokio matyti. Bet jeigu pusė nuolatinių bažnyčios lankytojų tei- 
gia, kad iš vaikų reikalautina nusiimti kepuraites, o kita pusė neigia 
tokį reikalavimą, kokią socialinę normą konstituoja šis elgesys? Ne- 
galime pasakyti nei kad jis konstituoja socialinę normą, jog vaikai 
turi nusiimti kepuraites, nei kad jis konstituoja socialinę normą, nu- 
matančią, kad jie neturi tokios pareigos. 

Gali kilti pagunda pasakyti, kad socialinė norma dėl vyrų, dėvin- 
čių kepures bažnyčioje, yra „neaiški“ (uncertain) vaikų atžvilgiu. Ta- 
čiau tai sukelia kaip tik tokią painiavą, kurios išvengti sumanyta so- 
cialinės normos teorija. Negalime pasakyti, kad socialinė norma yra 
neaiški, kai žinomi visi svarbūs socialinio elgesio faktai, kaip kad jie 
žinomi šiuo atveju, nes tai prieštarautų tezei, jog socialines normas 

konstituoja elgesys. Socialinę normą dėl kepurės dėvėjimo bažny- 
čioje galima būtų teigti esant neaiškią, jei faktai apie tai, ką žmonės 
darė ir galvojo, dar nesukaupti arba galbūt vaikų klausimas dar ne- 
buvo iškilęs, ir dėl to neaišku, ar bendruomenės dauguma turės vie- 
nodą nuomonę, ar ne. Tačiau šiuo atveju jokio panašaus netikrumo 
nėra; atvejis iškilo, ir mes žinome, kad bendruomenės nariai nesuta- 
ria. Taigi tokiu atveju turime sakyti ne kad socialinė norma dėl ke- 
purių dėvėjimo bažnyčioje yra neaiški, bet kad vienintelė socialinė 
norma, kurią konstituoja bendruomenės elgesys, yra norma, drau- 
džianti suaugusiems vyrams dėvėti kepures bažnyčioje. Tai, kad ši 
norma egzistuoja, yra aišku, ir lygiai taip pat aišku, kad nėra visiškai 
jokios socialinės normos vaikų atžvilgiu. 

Tačiau dėl to visa tai atrodo kone lemtinga socialinės normos teo- 
rijai: kai Žmonės teigia normatyvinės normas, net konvencinės mora- 
lės atvejais, jie paprastai teigia normas, kurios skiriasi apimtimi ar de- 
talėmis arba kurios bent jau skirtųsi tuomet, jei kiekvienas asmuo savo 
normą išdėstytų detaliau. Tačiau negali būti, kad du žmonės, kurių 
normos skiriasi arba skirtųsi, jei būtų išsamiai nusakytos, apeliuoja į tą 
pačią socialinę normą: tokiu atveju bent vienas iš jų apskritai neape- 
liuoja į jokią socialinę normą. Taip yra net jei jie sutaria daugeliu pasi- 
taikiusių ar galimų atvejų, kai kiekvieno iš jų palaikomos normos yra 
aktualios. Taigi socialinės normos teorija turi būti susilpninta iki ne- 
bepriimtinos formos, jeigu ji išvis nori išlikti. Ją turime laikyti taikyti- 
na tik tokiais atvejais kaip kai kuriuose žaidimuose, kai dalyviai ak- 
ceptuoja, jog jeigu pareiga yra kontroversiška, - tai apskritai pareigos 
nėra. Tuomet ji nebūtų taikoma teisėjo pareigoms. 

Ši teorija galėtų mėginti išvengti šios išvados įvairiais būdais. Ji 
galėtų argumentuoti, pirma, jog kai kontroversiškoje byloje apeliuo- 
jama į normą, tai, kas sakoma, reikia suvokti kaip dviejų dalių teigi- 
nį: pirma, identifikuojama socialinė norma, kuri reprezentuoja suta- 
rimą bendruomenėje (suaugę vyrai neturi dėvėti kepurių bažnyčio- 
je), paskui apeliuojama į būtinybę šią normą taikyti didesniam skaičiui 
kontroversiškų atvejų (vaikų bažnyčioje atžvilgiu). Kitaip tariant, tos 
linijos, kurios, kaip sakiau, teorija gali laikytis vegetaro atžvilgiu, ji 

galėtų laikytis ir visų kontroversiškų apeliacijų į normas atžvilgiu. Ta- 
čiau prieštaravimas, kurį nurodžiau svarstydamas vegetaro atvėjį, ga- 
lėtų būti pateiktas kaip bendroji visos teorijos kritika, 1r čia jis būtų 
dar efektyvesnis. Žmonės, bent jau tie, kurie neskaito filosofijos teks- 
tų, į moralinius standartus daugiausiai apeliuoja kontroversiškomis 
aplinkybėmis. Tai darydami jie nori pasakyti ne tai, jog konkrečiam 
atvejui turėtų būti taikomas standartas, kad ir ką tai reikštų, bet kad 
standartas taikomas tam atvejui; ne tai, kad žmonių pareiga ir atsako- 
mybė turėtų būti tai, ką nurodo standartas, bet kad juos saisto tos 
pareigos ir atsakomybė. Vargu ar teorija galėtų argumentuoti, kad visi 
šie teiginiai pareigos sąvoką vartoja ypatingai arba parazitiškai; taip 
teigdama, ji iki trivialybės susiaurintų savo pačios taikymą. 

Tačiau teoriją galima būtų ginti ir visai kitaip: pakeičiant jai tar- 
naujančią socialinės normos sąvoką. Tai galima padaryti pabrėžiant 
faktą, jog, bent jau konvencinės moralės atveju, tam tikros žodinės 
normos formuluotės dažnai tampa standartu, kaip antai formulė „vy- 
rai turi nusiimti kepurę bažnyčioje“. Peržiūrėtoje sampratoje sociali- 
nė norma egzistuoja tada, kai bendruomenė akceptuoja tam tikrą 
žodinę jos pareigų formuluotę ir vartoja tą formuluotę kaip elgesio 
ir kritikos gairę (guide); tuomet normą galima sakyti esant „neaiškią“ 
tuo mastu, kuriuo bendruomenė nesutaria dėl korektiško vieno ar ke- 
lių standartinės formuluotės terminų vartojimo, su sąlyga, kad yra su- 
tariama, jog kontroversiški atvejai turi būti sprendžiami remiantis vie- 
na ar kita terminų interpretacija. Ši peržiūra leistų atsakyti į mano 
pateiktą argumentą. Nuolatiniai bažnyčios lankytojai akceptuoja vie- 
ną vienintelę socialinę normą dėl kepurės dėvėjimo įsipareigojimų, 
būtent normą, kad vyrai privalo nedėvėti kepurės bažnyčioje. Tačiau 
ši norma yra neaiški, nes esama nesutarimo, ar „vyrai“ apima vyriškos 
lyties vaikus, arba - ar „kepurės“ apima kepuraites. 

Tačiau ši sąvokos peržiūra, kreipdama dėmesį į tai, ar konkrečios 
bendruomenės nariai yra pajėgūs fiksuoti savo nesutarimus dėl pa- 
reigų kaip nesutarimus dėl tam tikro raktinio žodžio tam tikroje po- 
puliarioje žodinėje formuluotėje, ir ar faktiškai taip daro, per daug 
sureikšmina tokią atsitiktinę aplinkybę. Nuolatiniai bažnyčios lan- 

kytojai yra pajėgūs pateikti savo nesutarimą tokia forma, tačiau iš to 
negalima daryti išvados, kad jie visi bus pajėgūs tai padaryti. Žodinė 
normos formuluotė galėtų būti skirtinga, nesiskiriant socialiniams 
faktams, kuriais ji remiasi, tarsi žmonės turėtų įprotį sakyti, kad tik 
moterys gali dėvėti galvos apdangalą bažnyčioje; tokiu atveju nesu- 
tarimas turėtų būti aiškinamas ne kaip nesutarimas dėl to, ar „mote- 
rys“ apima „vyriškos lyties vaikus“, bet ar populiarioji versija buvo 
tiksli teisingos normatyvinės normos išraiška. 

Be to, šitaip peržiūrėta teorija netektų didžiosios dalies savo pir- 
minės aiškinamosios galios. Pirminiu pavidalu ji apėmė, nors ir iš- 
kreipė, tą svarbų faktą, jog socialinė praktika vaidina pagrindinį vaid- 
menį bent jau pateisinant kai kuriuos mūsų normatyvinius teiginius 
apie individualią atsakomybę ar pareigą. Tačiau reikšmingi yra nuo- 
seklios praktikos faktai, o ne verbalinio elgesio atsitiktinumai. Mūsų 
moralinės praktikos nėra įstatymų interpretacijos pratybos. 

Pagaliau socialinė normos teorija galėtų išsaugoti pirminį Harto 
socialinės normos apibrėžimą kaip vieningos praktikos nusakymą, 
tačiau atsisakyti kai kurių kitų dalykų ir išvengti didesnių nuostolių. 
Ji galėtų apskritai atsisakyti teiginio, kad socialinės normos nustato 
žmogaus pareigų ribas, tačiau išlaikyti idėją, kad jos nustato jų slenkstį 
(tbresbold). Tuomet būtų galima sakyti, kad socialinių normų funk- 
cija moralėje yra ši: socialinės normos identifikuoja tai, kas yra spren- 
džiama nustatant pareigas, ne tiesiog ta faktine prasme, jog jos nusa- 
ko konsensuso sritį, bet konceptualia prasme, ta, jog kai toks kon- 
sensusas egzistuoja, yra nepaneigiama, kad tos bendruomenės narius 
saisto bent jau jo įtvirtintos pareigos, tačiau jie gali - ir galbūt pama- 
tuotai — atsisakyti gerbti tas pareigas. 

Tačiau socialinė norma nenustato, kad individai neturi teisių ar 
pareigų už jos ribų, ypač konvencinės moralės srityje; faktas, jog so- 
cialinė norma neapima kokio nors atvejo, kaip kad vaikų bažnyčioje 
atvejo, veikiau reiškia, kad tas, kuris tokiu atveju teigia pareigą, turi 
remtis argumentais, kurie peržengia paprastą apeliaciją į praktiką. 

Jeigu socialinės normos teorija šitaip peržiūrima, ji nebepatvirti- 
na Harto socialinės pripažinimo taisyklės tezės taip, kaip j4 patvirti- 

na teorija mano nusakytuoju pirminiu pavidalu. Jeigu teisėjai gali 
jausti pareigą išspręsti bylą tam tikru būdu, nepaisant to, kad jokia 
socialinė norma nenustato tokios pareigos, tuomet Harto teiginys, 
kad socialinė praktika išsamiai paaiškina visą teisėjo pareigą, yra 
bergždžias. Vis dėlto turiu pažymėti silpnumą, kuris lieka net ir šioje 
peržiūrėtoje socialinės normos teorijos formoje. Ji neatitinka mūsų 
moralinės praktikos, nes mums įprasta netgi sakyti, kad socialinė 
norma nustato teisių ir pareigų minimumą. Apskritai pripažįstama, 
net laikoma konvencinės moralės elementu tai, jog praktikos, kurios 
yra netikslingos arba iš principo nedera su kitais moralės reikalavi- 
mais, nenustato pareigų, nors, žinoma, kai socialinė norma egzis- 
tuoja, tik mažuma manys, kad ši išlyga galioja praktiškai. Pavyzdžiui, 
jei egzistuotų socialinė norma, reikalaujanti, kad vyrai moterų atžvil- 
giu rodytų tam tikrą formalų mandagumą, dauguma žmonių sakytų, 
kad moterys turi teisę į jį; tačiau koks nors vienos ar kitos lyties 
asmuo, kuris šį mandagumą laikytų įžeidimu, nesutiktų. 

Šis su konvencine morale susijęs faktas, kurį ignoruoja socialinės 
normos teorija, yra labai svarbus, nes jis kreipia santykio tarp socia- 
linės praktikos ir normatyvinių sprendinių geresnio supratimo link, 
geresnio, negu siūlo ta teorija. Normatyviniai sprendiniai iš tiesų 
dažnai remiasi prielaida, kad nuoroda į socialinę praktiką yra esmi- 
nė argumentacijos to sprendinio naudai dalis; kaip sakiau, tai skiria- 
masis konvencinės moralės požymis. Tačiau socialinės normos teori- 
ja neteisingai suvokia tą santykį. Ji mano, kad socialinė praktika kons- 
tituoja normą, kurią akceptuoja normatyvinis sprendinys; iš tikrųjų 
socialinė praktika padeda pateisinti normą, kurią teigia normatyvi- 
nis sprendinys. Faktas, jog egzistuoja praktika bažnyčioje nusiimti 
kepures, pateisina to reikalaujančios normatyvinės normos teigimą — 
ne dėl to, kad praktika konstituoja normą, kurią normatyvinis spren- 
dinys nusako ir įtvirtina, o todėl, kad praktika kuria prasižengimo 
sąlygas ir sąlygoja lūkesčius, kurie yra geras pagrindas teigti pareigą 
nusiimti kepurę bažnyčioje arba teigti normatyvinę normą, pagal kurią 
tai privalu padaryti. 

Socialinės normos teorija nepasiteisina, nes ji atkakliai laiko, kad 

praktika kažin kodėl privalo būti tokio pat turinio, kaip ir norma, 
kurią jos vardu teigia individai. Tačiau jeigu mes tiesiog tariame, kad 
praktika gali pateisinti normą, tai, nors šitaip pateisinta norma gali 
būti tokio pat turinio kaip praktika, ji gali ir nebūti; ji gali jos neati- 
tikti arba ją pranokti. Kai šitaip pažvelgiame į santykį tarp socialinės 
praktikos ir normatyvinių teiginių, galime labai sklandžiai suvokti 
visa tai, dėl ko, siekdama paaiškinti, triūsia socialinės normos teori- 
ja. Tas, kuriam socialinė praktika atrodo netikslinga arba kvaila, ar- 
ba užgauli, gali manyti, kad ji net iš principo nepateisina jokio kokių 
nors pareigų arba normatyvinių elgesio normų teigimo, ir tuomet jis 
sakys ne kad ji nustato jam pareigą, su kuria jis nesutinka, bet kad, 
nepaisant to, ką mano kiti, ji nenustato visai jokios pareigos. 

Be to, jei bendruomenei įprasta tam tikra praktika, kaip kad pa- 
protys nedėvėti kepurės bažnyčioje, tuomet bus tikėtina, ir nieko 
nestebintų, jog nariai teigs skirtingas normatyvinės normas, kiekvie- 
na iš kurių bus tariamai pateisinama tos praktikos. Jie nesutars dėl 
to, ar vaikai turi dėvėti kepuraites, nes nesutaps jų nuomonės dėl to, 
ar, atsižvelgiant į viską, praktikos faktas pateisina tos pareigos teigi- 
mą. Kai kurie gali manyti, kad pateisina, nes, anot jų, apskritai ta 
praktika įtvirtina užgaulės ar nepagarbos formą, kurią gali per vai- 
kus praktikuoti vaiko tėvai. Kiti gali nesutikti - dėl įvairių priežas- 
čių. Iš tiesų savo ginčą jie suvoks, net šiuo trivialiu atveju, kaip ginčą 
dėl to, ko reikalauja kepurės dėvėjimą bažnyčioje reguliuojanti „nor- 
ma“. Tačiau nuoroda daroma ne į normą, kurią konstituoja visuoti- 
nis elgesys, t. y. ne į socialinę normą, o į normą, kuri yra pateisinama 
visuotinio elgesio, t. y. į normatyvinę normą. Jie ginčijasi būtent dėl 
to, kokia yra ta norma. 

Gali būti, kad teisėjo pareiga yra konvencinės moralės dalykas. Iš 
to negalima daryti išvados, jog kažkokia socialinė norma nustato 
teisėjo pareigos ribas, ir net išvados, kad nustato slenkstį. Pavyz- 
džiui, kai teisėjai remiasi norma, jog jie privalo paklusti įstatymų 
leidėjui, gali būti, jog tai darydami jie apeliuoja į normatyvinę nor- 
mą, kurią pateisina kokia nors socialinė praktika, ir jie gali nesutarti 
dėl konkretaus tos normatyvinės normos turinio taip, kad tai bus ne 

šiaip paprastas nesutarimas dėl kitų teisėjų elgesio faktų. Pozityvistas 
gali būti teisus, tačiau savo argumentus jis turi pagrįsti nesigriebda- 
mas to palengvinimo, kurį nori suteikti socialinės normos teorija. 


2. AR AŠ IŠ TIESŲ NESUTINKU SU HARTU? 


Man buvo priekaištaujama, kad mano nesutikimas su pozityvizmu, 
bent jau ta jo forma, kurią jam suteikė Hartas, iš tiesų nėra jau toks 
rimtas, kaip aš tvirtinu. Galima tarti, kad aš įrodžiau, jog subtilus 
teisės supratimas numato vietą tiek principams, tiek normoms. Ta- 
čiau neatrodo, kad kuris nors Harto teorijos argumentas tam prieš- 
tarautų. Jis iš tiesų kalba tik apie normas, tačiau neapibrėžia „nor- 
mos“ taip siaurai, kaip šį terminą aš apibrėžiu 2-ame skyriuje, taigi 
kai jis kalba apie normas, dera suprasti, kad, be normų siaurąja pras- 
me, jis apima ir principus. Galima tarti, kad aš įrodžiau, jog bet koks 
fundamentinis teisės testas, jeigu jis turi apimti ne tik teisės normas, 
bet ir teisės principus, turi būti sudėtingesnis negu Harto siūlomi 
pavyzdžiai pripažinimo taisyklės sąvokai iliustruoti. Tačiau Hartas 
sako, kad pripažinimo taisyklė gali būti sudėtinga; iš tiesų, anot jo, ji 
gali būti sukomponuota iš keleto hierarchiškai sutvarkytų kriterijų. 
Jo paprastieji pavyzdžiai - tokie kaip norma, jog Karalienės aktai, 
išleidžiami Parlamento, yra teisė - sumanyti tiesiog kaip pavyzdžiai. 

"Tuomet kur glūdi nesutarimas? 2-as skyrius iš tiesų iš pažiūros 
neigia Harto tezę, jog kiekviena teisinė sistema turi fundamentinį 
teisės testą pripažinimo taisyklės pavidalu. Tačiau, kaip pažymi pro- 
fesorius Sartoriusas, aš negaliu turėti galvoje, jog įmanoma teisinė 
sistema, kuri neturi jokio fundamentinio testo teisės normoms ir prin- 
cipams identifikuoti!. Viena iš mano argumentacijos minčių buvo ta, 
kad kai kurie principai turi būti traktuojami kaip teisė, taigi figūruo- 
ti teisėjo argumentacijoje, o kiti negali būti taip traktuojami. Tačiau 
jei tai tiesa, tuomet turi būti koks nors testas, kuris galėtų būti nau- 
dojamas atskirti toms dviem principų rūšims. Taigi mano teiginys, 


' Sartorius, op. cit., 155. 

kad tokia fundamentinė norma neegzistuoja, turi būti suprantamas 
kaip sakantis tik tai, jog fundamentinis testas turi būti pernelyg su- 
dėtingas, kad jį būtų galima suformuluoti kaip paprastą taisyklę. Ta- 
čiau turint omenyje tai, jog Hartas niekuomet netvirtino, kad funda- 
mentinė norma turi būti paprasta, šis skirtumas yra nereikšmingas. 

Toks yra pirmasis iš tų prieštaravimų, kuriuos noriu apsvarstyti. 
Rašydamas 2-4 skyrių maniau, kad pozityvistų tezė, jog kiekvienoje 
teisinėje sistemoje egzistuoja fundamentinis teisės testas, yra pakan- 
kamai aiški ir nereikalauja didesnio išplėtojimo. Aš maniau, kad vi- 
sas dviprasmybes galima išspręsti pasitelkus kaip pavyzdį kruopščią 
profesoriaus Harto tos tezės formuluotę. Ką tik nusakytas prieštara- 
vimas man įrodo, kad aš šiuo požiūriu klydau, tad dabar pamėginsiu 
ištaisyti šį netobulumą, aiškiau išdėstydamas, kaip aš suprantu pozi- 
tyvistų teiginį ir kuo tas teiginys skiriasi nuo mano paties norimų 
pateikti teiginių. 

Pradėsiu išdėstydamas tris skirtingas tezes, iš kurių kiekviena vie- 
naip ar kitaip susijusi su fundamentinio teisės testo idėja. Plėtoda- 
mas šias skirtingas tezes, pasitelksiu perskyrą, kurią padariau anks- 
tesniame skirsnyje, perskyrą tarp socialinio elgesio aprašymo remian- 
tis socialinės normos sąvoka ir normatyvinės pozicijos teigimo 
remiantis normatyvinės normos sąvoka. (1) Pirmoji tezė tvirtina, kad 
kiekvienoje tautoje, kuri turi išvystytą teisinę sistemą, egzistuoja ko- 
kia nors socialinė norma ar socialinių normų kompleksas, akceptuo- 
jamas jos teisėjų ar teisės pareigūnų bendruomenės, normos, nusta- 
tančios teisėjo pareigos pripažinti kurias nors kitas normas ar princi- 
pus kaip teisę ribas. Ši tezė tiktų, pavyzdžiui, Anglijai, jeigu anglų 
teisėjai kaip grupė pripažintų pareigą apibrėžiant juridines teises ir 
pareigas atsižvelgti tik į normas ir principus, priimtus Parlamento 
arba įtvirtintus teismų sprendimų ar ilgaamžio papročio, ir kaip gru- 
pė sutartų, kad jie neturi pareigos atsižvelgti į ką kita. Hartas plėtoja 
Šią pirmąją tezę; iš tiesų jo teoriją, pasak kurios socialinė pripažini- 
mo taisyklė egzistuoja kiekvienoje teisinėje sistemoje, galima laikyti 
vienu iš pačių svarbiausių jo nuopelnų pozityvistinei tradicijai. (11) 
Antroji tezė tvirtina, kad kiekvienoje teisinėje sistemoje tam tikra 

konkreti n07matyvinė norma ar principas arba sudėtingas jų komp- 
leksas yra tikrasis standartas, kuriuo remdamiesi teisėjai identifikuo- 
ja specialesnes teisės normas ir principus. Tas, kuris akceptuoja šią 
antrąją tezę, gali, pavyzdžiui, manyti, kad Anglijoje teisėjai turi pa- 
reigą teise pripažinti tik įstatymus, precedentus ir aiškius papročius, 
nepriklausomai nuo to, ar faktiškai jie sprendžia, ar ne šiuo keliu. 
(11) Trečioji tezė tvirtina, kad kiekvienoje teisinėje sistemoje daugu- 
ma teisėjų akceptuoja koki4 n075s normatyvinę normą ar teoriją, nusta- 
tančią jų pareigą paisyti kitų standartų kaip teisės standartų. Ši tezė 
argumentuoja, jog, pavyzdžiui, išstudijavę įvairių anglų teisėjų spren- 
dimų modelį pamatome, kad kiekvienas teisėjas daugiau ar mažiau 
sąmoningai vadovaujasi tam tikra norma, nurodančia tam tikrus iš- 
skirtinius teisės šaltinius, arba sudėtingesne teorija, nustatančia, kaip 
identifikuoti teisę. Iš šios tezės nesektų išvada, kad dauguma anglų 
teisėjų vadovaujasi ža pačia norma ar teorija, nors galbūt taip ir yra; 
jeigu taip būtų, tuomet pirmoji tezė tiktų ir (bent jau) Anglijai, bet 
šiaip - ne. 

Aš nesutinku su Hartu dėl pirmosios iš šių trijų tezių. Jis teigia tą 
tezę, o aš ją neigiu. Šis klausimas svarbus; nuo jo sprendimo priklau- 
so ortodoksinė idėja, jog teisės standartus galima atskirti, iš principo 
ir kaip grupę, nuo moralės ar politinių standartų. Jeigu pirmoji tezė 
teisinga, tuomet kiekvienoje teisinėje sistemoje egzistuoja koks nors 
visuotinai akceptuojamas teisės testas socialinės normos pavidalu, ir 
šito pakanka atskirti teisės normoms ir principams nuo moralės nor- 
mų ir principų. Tačiau jei pirmoji tezė yra klaidinga, tuomet tokio 
testo nėra. 

Kuri nors iš antrosios ar trečiosios tezės versijų gali atrodyti pa- 
grįsta, tačiau to neužtenka. Tarkime, kad aš akceptuoju antrojoje 
tezėje projektuojamos normatyvinės teisės teorijos tipo teoriją. Į mano 
teoriją, jeigu ji nėra visuotinė, įeis kontroversiškos nuostatos; pavyz- 
džiui, į ją galėtų įeiti kontroversiška precedento teorija, anot kurios 
teismai turi teikti daugiau svarumo dabartiniams, o ne pasenusiems 
precedentams. Tuomet man reikėtų pagrįsti teiginį, kad mano po- 
žiūris į precedentą teisingai nusako teisėjo pareigą, 0 tai padaryti 

galėčiau tik pasitelkdamas kitą teoriją, aiškinančią precedento pras- 
mę ar vertę. Mano argumentai už šią papildomą teoriją, be abejonės, 
priklausys nuo kontroversiškų politinės moralės principų, pavyzdžiui, 
principų, nustatančių tikrąją teisminės valdžios vietą demokratijoje. 
Būtent šią priklausomybę ypač rūpi paneigti pozityvizmui. 
Perskyros, kurias padariau tarp šių trijų skirtingų tezių, rodo, ko- 
dėl Sartoriuso prieštaravimas yra netaiklus. Jis mano, kad jeigu aš 
sakau, jog teisėjus saisto pareiga remtis vienokiais, o ne kitokiais 
principais, arba priskirti tam tikrą svarumą vienam kuriam princi- 
pui, bet ne didesnį, iš to matyti, kad aš pats pripažįstu, kad funda- 
mentinis teisės testas egzistuoja. Iš to seka, kad aš pats pripažįstu 
tam tikrą antrosios tezės versiją, t. y. kad aš pats manau, jog įmano- 
mi įtikinami argumentai už vieną, o ne kitą teoriją, nusakančią, kaip 
teisėjai turi spręsti sunkiąsias bylas. Tačiau iš to negalima daryti išva- 
dos, kad aš turiu akceptuoti pirmąją tezę, pasak kurios egzistuoja 
kažkokia teisėjų pripažįstama socialinė norma, kuri sprendžia tą klau- 
simą. Tai Harto tezė, o ne mano, ir nereikia ją skelbti mano teze. 
Vis dėlto vienas Harto teorijos bruožas rodo, kad jam priskiriu 
pernelyg nelanksčią teoriją. Jis apdairiai paaiškina, kad socialinė pri- 
pažinimo taisyklė tam tikrais atvejais gali būti neaiški, taigi ji negali 
išspręsti visų galimų atvejų kai neaišku, kas laikytina teise!. Kad eg- 
zistuotų tokia taisyklė, pakanka, jog ji įgalintų spręsti daugumą to- 
kių klausimų. Jis pateikia tokį pavyzdį. Nėra jokios abejonės, sako 
jis, kad Anglijoje bent iš dalies pripažinimo taisyklę sudaro tai, jog 
visa, ką išleidžia Parlamentas, yra teisė. Vis dėlto neaišku, ar dabarti- 
nis Parlamentas turi įgaliojimus saistyti ateities parlamentus, kaip 
kad jis galėtų pamėginti padaryti, jeigu, pavyzdžiui, priimtų tam tik- 
rą teisės normą ir tada įtvirtintų ir tą normą, ir įtvirtinamąją sąlygą, 
numatančią, jog nei norma, nei sąlyga negali būti atšaukta niekaip 
kitaip, tik dviejų trečdalių dauguma. Jeigu tai įvyktų, teisėjai galėtų 
rimtai nesutarti dėl naujos sudėties Parlamento mėginimo panaikinti 
šias normas paprasta dauguma teisinių pasekmių. Jeigu teisėjų nuo- 


' Hart, op. cit., 144. 

monės taip išsiskirtų, tai įrodytų, kad pripažinimo taisyklė šiuo požiū- 
riu yra neaiški, ir klausimas tuomet galėtų būti išspręstas, o pripažini- 
mo taisyklė — išaiškinta, tik jei kuris nors teismas priimtų vienokį ar 
kitokį sprendimą ir parodytų politinę valią laikytis savo sprendimo. 

Taigi gali atrodyti, kad Hartas nėra įsipareigojęs sampratai, jog 
kiekvienoje teisinėje sistemoje egzistuoja socialinė norma, kuri iš- 
sprendžia visas problemas, susijusias su klausimu, kokie standartai 
laikytini teise. Jis galėtų pasakyti, kad pakanka pagrįsti pirmąją tezę, 
jog socialinė norma traktuojama kaip reguliuojanti visus sprendimus 
dėl teisės, nors ji ir nėra tokia preciziška, kad tai, ko ji reikalauja, 
niekuomet negalėtų tapti ginčo objektu. Jis galėtų dar pridurti, kad 
kai teisėjų nuomonės iš tikrųjų išsiskiria (kaip kad jie nesutartų dėl 
įtvirtinamosios sąlygos arba, jei toliau remtumėmės mano pavyzdžiu, 
dėl senesniems precedentams teiktinos galios), jie atskleidžia sociali- 
nės normos netikrumo sritį, normos, kuri šiaip jau yra aiški. 

Tačiau Harto patikslinimas, kad pripažinimo taisyklė kai kada 
gali būti neaiški, nėra tiesiog patikslinimas, darantis teoriją lankstes- 
nę ir rafinuotesnę. Priešingai: šis patikslinimas sugriauna ją —- kodėl 
taip atsitinka, mėginau paaiškinti ankstesniame skirsnyje. Pasakymas, 
jog socialinė norma gali būti neaiški ta prasme, kurią Hartas čia turi 
galvoje, paprasčiausiai neatitinka socialinės normos sąvokos, kaip ją 
vartoja Hartas. Jeigu teisėjai iš tikrųjų nesutaria, kilus klausimui, ką 
jie privalo daryti, jeigu naujos sudėties Parlamentas mėgina panai- 
kinti įtvirtinamąją normą, — nėra neaišku, ar kokia nors socialinė 
norma reguliuoja tą sprendimą; priešingai, yra aišku, kad niekas ne- 
reguliuoja. Šis pavyzdys tiesiog parodo, jog teiginys, kad Anglijoje 
egzistuoja teisėjų pripažįstama socialinė norma, nustatanti jog visa 
tai, ką išleidžia Parlamentas, yra teisė, yra, griežtai tariant, netikslus, 
nors jis gali būti pakankamai tikslus dauguma tų atvejų, kai pasitel- 
kiamas kitiems tikslams. 

Kruopšti pozicijos formuluotė, vartojanti socialinės normos są- 
voką, turėtų būti dėstoma maždaug taip. Egzistuoja teisėjų pripažįs- 
tama socialinė norma, nustatanti, jog viskas, ką išleidžia Parlamen- 
tas, yra teisė, nebent tai būtų įstatymas, siekiantis saistyti būsimus 

parlamentus. Šiuo klausimu — ar Parlamentas gali saistyti būsimus 
parlamentus - nėra jokios socialinės normos; šiuo klausimu teisėjai 
nesutaria. Kai kurie mano, kad gali, taigi jie mano esą saistomi pa- 
reigos nepripažinti jokių mėginimų panaikinti įtvirtinamąsias teisės 
normas. Kiti galvoja, kad negali ir kad dėl to jų pareiga yra tokią 
įstatymų leidybą pripažinti teise. (Ši paprasta formuluotė ignoruoja 
sudėtingesnes pozicijas, kurių gali faktiškai laikytis įvairūs teisėjai.) 

Tačiau, suprantama, toks šio dalyko nusakymas teikia kontrpa- 
vyzdį pirmosios tezės teiginiui, jog visuomet egzistuoja kokia nors 
socialinė norma, nurodanti būtinas ir pakankamas sąlygas, kurias 
turi atitikti tai, ką teisėjai privalo pripažinti teise. Jeigu tokie nesuta- 
rimai tarp teisėjų kiltų tik išskirtiniais ir retais atvejais, tokiais kaip 
įtvirtinamoji sąlyga, tuomet tokių kontrpavyzdžių būtų labai nedaug 
ir jie tam teiginiui nesudarytų rimtos kliūties. Tačiau jeigu, kaip aš 
teigiu, šios rūšies nesutarimai tarp teisėjų yra labai dažni ir, tiesą 
sakant, kyla visuomet, kai apeliaciniai teismai turi išspręsti sudėtin- 
gas ir kontroversiškas bylas, tuomet šio argumento atskleidžiamas 
bendrasis silpnumas yra lemiamas. 

Dabar kas nors galėtų pasakyti, kad aš pernelyg pažodžiui su- 
prantu Harto teiginį, jog pripažinimo taisyklė yra socialinė norma, 
konstituojama tam tikros bendruomenės narių visuotinio elgesio, to- 
kių kaip teisėjai ir kiti pareigūnai. Jis galėtų būti linkęs peržiūrėti tą 
griežtą sampratą tuo būdu, kurį siūliau ankstesniame skirsnyje, ir 
sakyti, kad pripažinimo taisyklė egzistuoja kaip socialinė norma, kai 
teisėjai akceptuoja tam tikrą žodinę savo pareigos formuluotę, tokią 
kaip žodinė formuluotė „visa tai, ką išleidžia Parlamentas, yra tei- 
sė“. Jeigu taip, tuomet Hartas galėtų sakyti, jog socialinė pripažini- 
mo taisyklė egzistuoja, nors ir yra neaiški tais atvejais, kai bendruo- 
menės nariai nesutaria dėl tinkamo tos žodinės formuluotės taiky- 
mo konkretiems atvejams. Taigi pripažinimo taisyklė, nustatanti, jog 
visa tai, ką daro Parlamentas, yra teisė, egzistuoja kaip socialinis fak- 
tas, tačiau ji yra neaiški tuo mastu, kuriuo teisėjai nesutaria dėl konk- 
rečių atvejų, tokių kaip įtvirtintųjų įstatymų atvejis. 

Tačiau ši sampratos peržiūra, kaip jau sakiau anksčiau, pernelyg 

sureikšmina kalbos ir istorijos atsitiktinumus. Tai patvirtina toks pa- 
vyzdys. Gali būti įprasta sakyti, kad visi Parlamento išleidžiami aktai 
yra teisė. Tačiau vargu ar įmanoma nesutarimą dėl įtvirtintųjų įstaty- 
mų suvokti kaip nesutarimą dėl tinkamos tos konvencinės formu- 
luotės terminų interpretacijos. Niekas nesakytų, kad nesutarimas ki- 
lo dėl „visa tai“ reikšmės ar dėl to, kokią galią dera teikti terminui 
„išleidžia“. Taip pat ir daugelio iš tų gausių kasdieniškesnių ginčų, 
kuriuos turėjau galvoje, tokių kaip nesutarimas dėl senesniems pre- 
cedentams teiktino svarumo, negalima apibūdinti kaip nesutarimų 
dėl kokios nors nusistovėjusios žodinės formulės terminų reikšmės. 

Mano argumentui galėtų būti pateiktas ir kitoks prieštaravimas. 
Juo būtų priminta mano ankstesniame skirsnyje padaryta perskyra 
tarp teiginių apie tai, ką teisėjai turėtų daryti, ir teiginių apie tai, ką 
daryti yra jų pareiga. Pirmoji tezė netvirtina, kad visuomet egzistuo- 
ja socialinė norma, kuri įgalina nuspręsti, ką teisėjai turėtų daryti 
kontroversiškais atvejais, tokiais kaip įtvirtinamosios sąlygos atvejis. 
Ji tik sako, kad socialinė norma nurodo, ko iš teisėjų reikalaujama 
tokiais atvejais; t. y. jų pareigų ribą. Jeigu teisėjai nesutaria dėl to, ar 
įgyvendinti įstatymą, siekiantį panaikinti įtvirtinamąją normą, pats 
šio nesutarimo faktas, anot šio prieštaravimo, rodąs, jog teisėjų ne- 
saisto pareiga elgtis vienaip arba antraip. Taigi tokiu atveju reikalas 
būtų paliekamas jų diskrecijai, kol koks nors teismas savo sprendi- 
mu vienos arba kitos alternatyvos naudai padrąsintų kitus teisėjus 
akceptuoti tą sprendimą kaip kuriantį pareigą. 

Jeigu taip būtų, pirmoji tezė būtų atspari mano pateiktam ar- 
gumentui. Tačiau kodėl turėtume teigti, kad taip yra? Minėtas priešta- 
ravimas priklauso nuo moralės filosofijos prielaidos. Jis remiasi 
prielaida, kad pareigos iš principo negali būti kontroversiškos. Jis 
remiasi prielaida, kad jeigu nėra aišku, kas yra teisėjo pareiga, ir 
nesutariama, kokių įrodymų reikia šiam klausimui išspręsti, tuomet 
jo negali saistyti jokia pareiga, ir mes turime kalbėti tik apie tai, ką jis 
turėtų (ougbt) daryti. Tačiau ši prielaida yra mažų mažiausiai kves- 
tionuotina. Ji nedera su tuo, kaip mes pareigos sąvoką vartojame 
moralinėje argumentacijoje. Vegetaras neturi pripažinti, kad mūsų 

pareigos baigiasi tuo, kas neginčijamai ir įrodomai yra mūsų parei- 
gos. Ji nedera netgi su tuo, kaip teisininkai traktuoja teisėjo pareigos 
klausimą. Pavyzdžiui, įtvirtinamosios sąlygos ginče bendras diskusi- 
jų dalyvių pagrindas yra nuostata, kad tai yra problema, kurią spręs- 
dami teisėjai gali realizuoti diskreciją. Tie, kurių manymu Parlamen- 
tas turi įgaliojimus saistyti savo įpėdinius, yra įsitikinę, kad teisėjai 
neturi teisės pripažinti vėlesnio mėginimo panaikinti aktus. Tie, ku- 
rių manymu Parlamentas neturi tokios galios, yra įsitikinę, kad teisė- 
jai turi pareigą pripažinti vėlesnį panaikinimą. Kai kurie teisėjai iš 
tiesų gali dvejoti. Tačiau jie yra netikri dėl savo pareigų, o ne įsiti- 
kinę, kad neturi jokių pareigų. Žinoma, jeigu griežtoji socialinės 
normos teorijos versija būtų teisinga, mano aprašytoji prielaida būtų 
įtikinama. Kadangi ta teorija yra klaidinga, prielaida turėtų būti 
paremta kažkaip kitaip, bet aš manau, kad tokio pagrindo neįma- 
noma rasti. 

Aš tikiuosi, kad niekas nenorės sakyti, jog tokiu atveju teisėjai 
nesutaria dėl savo kaip teisėjų politinės ar moralinės pareigos, o ne 
dėl savo juridinės pareigos. Vienintelis įmanomas tokios perskyros 
pagrindas šiame kontekste akivaizdžiai kelia klausimų. Pirmoji tezė, 
kurią išskyriau, yra sumanyta paaiškinti perskyrai, kurią pozityvistas 
daro tarp juridinių ir kitos rūšies pareigų, taigi ji negali remtis šia 
perskyra kaip prielaida. Pats Hartas sako, kad fundamentinė pripa- 
žinimo taisyklė yra teisės norma tik tuo atžvilgiu, kuriuo standarti- 
nis metro etalonas Paryžiuje yra vieno metro ilgio!; jeigu teisėjai turi 
pareigą įgyvendinti įtvirtinamąsias sąlygas, tai turi būti juridinė pa- 
reiga būtent šia prasme. Tačiau terminologijos klausimas čia niekuo 
dėtas. Jeigu teisėjus gali saistyti pareiga taikyti kokią nors normą ar 
principą sprendžiant, ko reikalauja teisė, nors jokia socialinė norma 
nenustato tos pareigos, tuomet pirmoji tezė yra neteisinga, kad ir 
kaip būtų nusakoma ta pareiga. 


" Hart, 106. 

3. AR „INSTITUCINĖ ATRAMA“ 
KONSTITUOJA PRIPAŽINIMO TAISYKLĘ? 


2-ame skyriuje sakiau, kad principų, kaip antai principo, pagal kurį nie- 
kas negali turėti naudos iš savo blogo elgesio, negali aprėpti jokia pa- 
prasta pripažinimo taisykle, tokia kaip norma, pagal kurią viskas, ką 
išleidžia Parlamentas, yra teisė. Sakiau, jog pozityvistas turi tokį pasirin- 
kimą: jis gali argumentuoti, kad šie principai nėra teisės dalis, nes teisėjo 
nesaisto pareiga į juos atsižvelgti, jis tik turi diskreciją (nuožiūrą) tai 
daryti. Arba jis gali pripažinti, kad jie yra teisė, ir parodyti, kaip gali- 
ma sukonstruoti sudėtingesnę socialinę pripažinimo taisyklę, kuri apim- 
tų tuos principus. Žinoma, pozityvistas gali kombinuoti šias strategi- 
jas; jis gali tvirtinti, kad sudėtingesnė pripažinimo taisyklė aprėptų kai 
kuriuos iš tų principų, kuriais remiasi teisėjai, o tada pridurti, kad 
teisėjai neturi pareigos įgyvendinti jokių kitų principų, tik šiuos. 

Dr. Razas siekia būtent taip kombinuoti abi strategijas. Daugiau- 
sia jis remiasi argumentu, kurį svarstysiu kitame skirsnyje: teisėjai 
turi diskreciją pasitelkti tam tikrus principus, bet jų nesaisto jokia 
pareiga. Tačiau jis mano, kad teisėjus saisto pareiga atsižvelgti bent 
jau į kai kuriuos principus, ir kad šie gali būti sabordinuoti tokio 
tipo sąvokai kaip socialinė pripažinimo taisyklė, remiantis tuo, ką jis 
pavadina „teisminiu papročiu“ (judicial custom)'. Tarkime, per tam 
tikrą laiko tarpsnį daugelis teisėjų faktiškai pasiremia tam tikru prin- 
cipu, kaip principu, į kurį privalu atsižvelgti. Tada pati ši praktika, 
anot jo, konstituoja aiškią socialinę normą, kuri priklauso, greta kon- 
vencinių pripažinimo taisyklių, kurias turėjo galvoje Hartas, sociali- 
nių normų drauge sudarančių teisės testą grupei. 

Tačiau dėl poros priežasčių teisminio papročio sąvoka negali lai- 
duoti jokių ypatingų argumentacijos pasiekimų. Pirma, didžioji dalis 
principų ir politinių nuostatų, kuriais remiasi teisėjai, yra kontrover- 
siški, bent jau svarumo atžvilgiu; pavyzdžiui, principo, pagal kurį 
niekas negali turėti naudos iš savo blogo elgesio, svarumas buvo pa- 


' Raz, 852. Tą patį terminą vartoja ir ta pačia sąvoka remiasi Carrio, 25. 

kankamai kontroversiškas, kad išprovokuotų nuomonių skirtumą 
Riggs v. Palmer byloje!'. Antra, didžioji dalis apeliacijų į principą yra 
apeliacijos į principus, kurie visai nėra buvę jokios nustatytos teismi- 
nės praktikos objektu; tai patvirtina keletas iš tų pavyzdžių, kuriuos 
pateikiau iš Henningsen bylos sprendimo, pavyzdžiai, iliustruojan- 
tys principus, kurie iš tikrųjų nebuvo kokiu nors panašiu būdu sufor- 
muluoti iki tol, kaip antai principas, kad automobilių gamintojus 
saisto ypatinga atsakomybė visuomenei. 

Taigi Razo teisminio papročio sąvoka neatpažintų daugelio iš prin- 
cipų, teisėjų laikomų principais, į kuriuos reikia atsižvelgti. Todėl 
turėsime labai rimtai apsvarstyti jo argumentą, kad teisėjų iš tikrųjų 
nesaisto pareiga pripažinti galią principams, kurie nėra tokio teismi- 
nio papročio pripažinti principai. Tačiau pirma aš noriu apsvarstyti 
kitą, sudėtingesnę, idėją: kaip socialinės pripažinimo taisyklės samp- 
rata gali būti adaptuota, kad apimtų tiek principus, tiek normas. 

Profesorius Sartoriusas sutinka su manimi, kad idėja, jog į princi- 
pus sunkiosiose bylose teisėjai apeliuoja naudodamiesi tam tikra 
diskrecija, yra atmestina?. Taigi jeigu jis nori akceptuoti pirmąją ma- 
no išskirtą tezę, turi nusakyti tokią socialinės normos formą, kuri iš 
tikro apima ar bent numato visus šiuo principus. Jis mėgina tai pada- 
ryti, siūlydamas panaudoti mano paties argumentus prieš mane. Jis 
pripažįsta, kad fundamentinio teisės testo išplėtojimas būtų be galo 
sunkus darbas, tačiau, jo manymu, iš principo tai įmanoma. Be to, jis 
mano, kad tokio galutinio testo esmė glūdėtų „institucinės atramos“ 
sąvokoje, kurią išplėtojau 2-ame skyriuje. Kaip savo pozicijos patvir- 
tinimą jis cituoja tokią to skyriaus pastraipą: 


[J]ei aplinkybės pareikalautų iš mūsų pagrįsti savo teiginį, kad 
tam tikras principas yra teisės principas, mes suminėtume visas 
ankstesnes bylas, kada tuo principu buvo remiamasi arba kur juo 
buvo pasinaudota argumentuojant. Taip pat paminėtume visus 


"115 N.Y. 506, 22 N.E. 188 (1889). 
Ž Sartorius, 155. 

įstatymus, kurie atrodo iliustruoja tą principą (dar geriau, jei prin- 
cipas būtų nurodytas įstatymo preambulėje arba komiteto ataskai- 
tose, arba kituose jį lydinčiuose legislatyviniuose dokumentuo- 
se). Be tokios institucinės paramos veikiausiai negalėtume pagrįsti 
savo argumentų, o juo daugiau tokių atramų randame, juo dides- 
nį svarumą galime suteikti mūsų ginamam principui! 


Žinoma, profesorius Sartoriusas norėtų šią institucinės atramos 
doktriną išplėtoti kur kas detaliau negu čia. Aš pats turėčiau ją išplė- 
toti štai kaip? (ir jo straipsnis rodo, kad jis galėtų sutikti su šiuo išplė- 
tojimu). Tarkime, mes turime sutelkti visas normas, kurios tikrai yra 
galiojančios teisės normos, pavyzdžiui, vienos Amerikos valstijos nor- 
mos, ir prie jų pridurti visas eksplicitiškas normas, reguliuojančias 
institucinę kompetenciją, kuriomis rėmėmės sakydami, kad pirmasis 
normų kompleksas iš tiesų yra tos jurisdikcijos galiojančios normos. 
"Tuomet turėtume imperatyvų teisinės medžiagos komplektą. Tada 
galėtume paklausti, koks drauge paimtų principų kompleksas būtų 
reikalingas pateisinti mūsų suvestų eksplicitiškų teisės normų bei ins- 
titucinių normų priėmimui. Įsivaizduokite, kad kiekvienas tos valsti- 
jos teisėjas ar teisininkas turi išplėtoti „teisės teoriją“, kuri aprašytų 
tą principų kompleksą ir kiekvienam iš principų priskirtų reliatyvų 
svarumą (aš ignoruoju tą faktą, kad viso gyvenimo neužtektų nė pra- 
dėti). Kiekvienas iš jų tada galėtų argumentuoti, kad jo principų komp- 
leksas turi būti laikomas konkrečios teisinės sistemos principais. 

Šio pasakojimo siūlomą teisės testą galima suformuluoti taip: prin- 
cipas yra teisės principas, jeigu jis figūruoja pačioje įtikinamiausioje 
iš tų teisės teorijų, kurios gali būti pateiktos kaip eksplicitiškų, subs- 
tantyvių ir institucinių konkrečios jurisdikcijos normų pateisinimas. 
Sartoriusas, akivaizdžiai turėdamas omenyje būtent tokios rūšies testą, 
sako, kad „[n]ors čia, ko gero, gerokai nutolta nuo Harto pozityviz- 
mo versijos, tai atitinka fundamentalią pozityvistų nuostatą, kaip ją 


'"Id., 156; cit. iš mano 2-o skyriaus. 
2 Sis nusakymas yra tik ilgos 4-0 skyriaus argumentacijos reziumė. 

nusako Dworkinas, būtent, kad bendruomenės teisę [...] galima iden- 
tifikuoti 17 išskirti remiantis sbecifiniais kriterijais, testais, kurie pai- 
so ne turinio, o kilmės...“! 

Tačiau dabar reikia šį tą paaiškinti. Sartoriusas negali turėti gal- 
voje, kad kiekvieno pavienio teisininko teisės teorija pateikia socia- 
linę pripažinimo taisyklę. Jeigu aš būčiau plėtojęs teisės teoriją pa- 
vienei jurisdikcijai, būčiau puikiausiai galėjęs laikyti tą teoriją - ma- 
no išskirtosios antrosios tezės prasme - normatyvine teisėjo pareigos 
teorija. Jeigu dauguma teisėjų konkrečioje jurisdikcijoje turėtų tokią 
teoriją, tuomet tai jurisdikcijai galiotų trečioji tezė. Tačiau kiekvieno 
teisėjo teorija daugiau ar mažiau skirtųsi nuo kito teisėjo. Kai kurie 
išjo iškeltų principų būtų skirtingi, o kai kurie iš tų, kurie būtų tokie 
patys, skirtųsi svarumu. Šie skirtumai laiduoja, kad nė vieno teisi- 
ninko teorija pati savaime negali būti traktuojama kaip sudėtinė so- 
cialinė norma, kurios reikalauja pirmoji tezė. 

"Taigi Sartoriusas turi sakyti ne kad kiekvieno pavienio teisininko 
teisės teorija pateikia socialinę pripažinimo taisyklę, o kad pats insti- 
tucinės atramos testas yra tokia socialinė taisyklė. T. y. jis galėtų sa- 
kyti, kad socialinė pripažinimo taisyklė yra būtent taisyklė, jog prin- 
cipas turi būti taikomas kaip teisė, jeigu jis yra įtikinamiausios teisės 
teorijos dalis, ir turi būti taikomas tokiu svarumu, kokį jam teikia ta 
teorija. Taip žvelgiant, skirtingos teisės teorijos, kurias pateiktų skir- 
tingi teisininkai, paprasčiausiai yra skirtingos teorijos to, kaip ta so- 
cialinė norma turi būti taikoma konkretiems atvejams. 

Tačiau aš nematau galimybės šį dalyką taip pateikti ir tebesilai- 
kau idėjos, kad institucinės atramos testas teikia „specifinius kriteri- 
jus“, „kilmės“, o ne „turinio“ kriterijus. Teisės teorijos samprata, 
kaip aš ją nusakiau, neteigia, kad principai ir politinės nuostatos pa- 
aiškina nustatytas normas taip, kaip jas galėtų paaiškinti teisės istori- 
kas, identifikuodamas motyvus tų, kas priėmė tas normas, arba kreip- 
damas dėmesį į spaudimo grupes, kurios darė įtaką aktų priėmimui. 
Jeigu teisės teorija nori suteikti pagrindą teisėjo pareigai, tuomet prin- 


' Sartorius, 156, cit. iš mano 2-0 skyriaus. 

cipai, kuriuos ji skelbia, turi mėginti pateisinti nustatytąsias normas, 
identifikuodama bendruomenės politinę ir moralinę problematiką 
ir tradicijas, kurios teoriją skelbiančio teisininko manymu, iš tikrųjų 
remia normas. Šis pateisinimo procesas turi vesti teisininką labai gi- 
liai į politinę ir moralės teoriją, taip toli, kad jau nebebūtų tikslu 
sakyti, jog egzistuoja koks nors „testas“ ar „kilmė“, padedantys 
nuspręsti, kuris iš dviejų skirtingų mūsų politinių institucijų pateisi- 
nimų yra pranašesnis. 

Šią mintį iliustruoja paprastas pavyzdys, kurį pateikiau anksčiau. 
Jeigu nesutariu su kitu teisininku, kokią reliatyvią galią reikia teikti 
senesniems precedentams, aš raginsiu imtis teisės teorijos, kuri laikosi 
mano argumentacijai palankaus požiūrio į precedentą. Galėčiau saky- 
ti, kad precedento doktrina tarnauja lygybei prieš įstatymą ir kad trak- 
tavimo paprastumas tampa ne toks svarbus ir net nepagrįstas didėjant 
laiko tarpui tarp dviejų atvejų. Jis gali atsakyti, kad precedento tikslas 
yra ne tiek užtikrinti tokio paties sprendimo priėmimą, kiek numatyti 
koks bus sprendimas, o tai geriausiai pasiekiama ignoruojant amžiaus 
perskyrą tarp precedentų. Kiekvienas iš mūsų nurodys į bylos spren- 
dimo ypatybes, kurios paremia vieną, o ne kitą. Jeigu vienas iš mūsų 
neras jokių ypatybių, tada, kaip sakiau cituotoje pastraipoje, jo argu- 
mentacija bus silpna. Tačiau pasirinkimas kurio nors iš mūsų požiūrių 
priklausys ne tik nuo ypatybių, kurias kiekvienas iš mūsų gali aptikti, 
kiekio. Jis priklausys taip pat nuo moralinių argumentų, kuriuos galiu 
pateikti pareigos vienodai vertinti panašius atvejus, kaip ir siūlo mano 
argumentas, naudai, nes tezė, kad ši pareiga pateisina precedentą, re- 
miasi prielaida, jog tokia pareiga egzistuoja. 

Aš nenoriu pasakyti, kad neįmanoma rasti argumentų pasirinkti 
vieną teisės teoriją, o ne kitą. Priešingai, kadangi aš atmetu diskreci- 
jos doktriną, kurią aprašysiu kitame skirsnyje, remiuosi prielaida, 
kad galimi įtikinami argumentai atskirti vieną teoriją kaip pranašes- 
nę už kitą. Tačiau šie argumentai turi apimti argumentus apie nor- 
matyvinės politinės teorijos dalykus, tokius kaip visuomenės įsipa- 
reigojimo lygybe: kilmę, kurie peržengia pozityvistinę sprendimo mo- 
tyvacijos, svarbios sprendžiant, kas yra teisė, ribų sampratą. 

Institucinės atramos testas nepateikia mechaniško ar istorinio, ar mo- 
rališkai neutralaus pagrindo, leidžiančio kurią nors vieną teisės teo- 
riją laikyti įtikinamiausia. Iš tiesų ji net pavienio teisininko neįgalina 
atskirti teisės principų komplekso nuo jo bendresnių moralinių ar 
politinių principų. Jo teisės teorija paprastai apima beveik visą poli- 
tinių ir moralės principų, kuriems jis yra įsipareigojęs, kompleksą; 
išties sunku prisiminti bent vieną socialinės ar politinės moralės prin- 
cipą, turintį autoritetą jo bendruomenėje ir jo asmeniškai akceptuo- 
jamą, - išskyrus tuos, kurie atmetami dėl konstitucinių motyvų, - 
kuris nerastų kokios nors vietos ir neturėtų tam tikro svarumo išplė- 
totoje įstatymų visumos pateisinimo schemoje. Taigi pozityvistas ga- 
lėtų akceptuoti institucinio sprendimo testą kaip testą, atliekantį jo 
galutinio teisės testo vaidmenį, tik atmesdamas visą kitą savo pirmi- 
nį scenarijų. 

Jeigu taip, tuomet tokios pasekmės teisės teorijai yra pakanka- 
mai reikšmingos. Jurisprudencija kelia klausimą: kas yra teisė? Dau- 
guma teisės filosofų yra mėginę atsakyti į šį klausimą, identifikuoda- 
mi standartus, kurie iš tikrųjų figūruoja argumentacijoje juridinių 
teisių ir pareigų vardu. Tačiau jeigu tokio baigtinio standartų sąrašo 
neįmanoma sudaryti, tuomet būtina rasti kokį nors kitą būdą atskirti 
juridinėms teisėms ir pareigoms nuo kitos rūšies teisių ir pareigų. 


4. AR TEISĖJAI TURI TURĖTI DISKRECIJĄ:? 


Dabar dar kartą turiu aptarti antrąją iš dviejų pozityvizmo strategijų, 
kurias išskyriau ankstesnio skirsnio pradžioje. Tai argumentas, jog 
kai teisėjai nesutaria dėl principo dalykų, jie nesutaria ne dėl to, ko 
reikalauja teisė, o dėl to, kaip jie turėtų pasinaudoti savo diskrecija. 
Kitaip tariant, jie nesutaria ne dėl to, kokia yra jų pareigos spręsti 
esmė, o dėl to, kaip jie turėtų spręsti, atsižvelgdami į visas aplinky- 
bes, jei jų nesaisto pareiga spręsti tik vienaip arba kitaip. 
Pirminiame straipsnio variante mėginau paaiškinti, kad šis argu- 
mentas iš tikrųjų priklauso nuo tam tikros, diskrecijos sąvokoje glū- 
dinčios dviprasmybės. Diskusijose apie pareigą šią sąvoką vartojame 

trimis skirtingais būdais. Pirma, mes sakome, kad žmogus turi diskre- 
ciją, jeigu jo pareigą apibrėžia standartai, kuriuos protingi žmonės gali 
interpretuoti skirtingai, kaip kad seržantas turi diskreciją, jeigu jam 
sakoma pasiimti į sargybą penkis labiausiai patyrusius vyrus. Antra, 
mes sakome, kad žmogus turi diskreciją, jeigu jo sprendimas yra galu- 
tinis ta prasme, kad jokia aukštesnė valdžia negali peržiūrėti ir atmesti 
to sprendimo, kaip kad sprendimas, ar žaidėjas buvo nuošalėje, yra 
paliktas žaidimo teisėjo diskrecijai. Trečia, mes sakome, kad žmogus 
turi diskreciją, kai tam tikras kompleksas standartų, kurie nustato jo 
pareigas, iš tikrųjų nepretenduoja nustatyti konkrečios pareigos, rei- 
kalaujančios priimti tam tikrą sprendimą, kaip kad nuomos sutarties 
sąlyga leidžia nuomininkui pasirinkti, ar pratęsti sutartį. 

Aišku, kad jeigu jokia socialinė norma vienareikšmiškai nereika- 
lauja tam tikro teisinio sprendimo, ir profesionalai nesutaria, koks 
sprendimas iš tikrųjų reikalingas, tuomet teisėjai turės diskreciją pir- 
mąja iš šių prasmių, nes jie turės parodyti iniciatyvą ir pasinaudoti 
savo sprendimo galia, o ne tiesiog taikyti nustatytą normą. Taip pat 
aišku, kad jei tai yra teisėjai, sudarantys aukščiausią apeliacinį teis- 
mą, jie turės diskreciją antrąja prasme. Tačiau jei nesame akceptavę 
socialinės normos teorijos griežčiausia forma, pagal kurią pareigos 
ir atsakomybė gali kilti tik iš socialinių normų, negalime daryti išva- 
dos, kad šie teisėjai turi diskreciją trečiąja prasme. Teisėjas gali turėti 
diskreciją sykiu pirmąja ir antrąja prasmėmis ir vis tiek būti teisus 
suvokdamas savo sprendimą kaip susiduriantį su jo kaip teisėjo pa- 
reigos problema, kurią jis gali spręsti atsižvelgdamas į įvairius, jo 
supratimu, reikšmingus dalykus, leidžiančius apmąstyti, ko gi iš jo 
reikalaujama. Jeigu taip, tuomet šis teisėjas neturi diskrecijos trečią- 
ja prasme, t. y. ta prasme, kurią turi pagrįsti pozityvistas, jeigu jis 
nori parodyti, kad teisėjo pareigą apibrėžia vien tik galutinė sociali- 
nė norma arba socialinių normų kompleksas. 

Razo neįtikino mano argumentas!. Jis pakartoja mano padarytą 
perskyrą tarp šių trijų diskrecijos prasmių, tačiau pakartojęs jos ne- 


! Raz, 843 ir t. t. Žr. MacCallum, oc. cit. 

paiso. Atrodo, jis mano, kad aš turėjau galvoje štai ką. (1) Teisėjai 
neturi sprendimo diskrecijos, kai jie visi sutaria, kad tam tikras prin- 
cipų kompleksas turi sprendžiamąją reikšmę. (1) Taip kartais būna 
net tada, kai jokia teisės norma neapima tam tikro atvejo. (iii) Todėl 
teisėjai niekuomet neturi diskrecijos tada, kai jokia norma neapima 
tam tikro atvejo. 

Tai klaidingas argumentas; laimė, jis ne mano. Teisėjai kartais 
vieningai sutaria dėl principų komplekso. Tačiau net tada, kai jie 
nesutaria principų klausimu, jie neretai traktuoja šį klausimą kaip 
teisėjo atsakomybės problemą, t. y. kaip klausimą, ką daryti yra jų 
kaip teisėjų pareiga. Tokiu atveju jie turi diskreciją pirmąja mano 
išskirtąja prasme, tačiau tai neturi reikšmės. Jie vis tiek nemano turį 
diskreciją trečiąja prasme, o būtent ši prasmė yra svarbi. 

Kas skatino Razą nepaisyti mano perskyrų? Jis teigia, kad bet 
kuri teisinė sistema turi elementų, kurie lemia štai ką: jeigu teisėjai 
turi diskreciją pirmąja prasme dėl to, kad jokia socialinė norma nei 
tiesiogiai, nei netiesiogiai nediktuoja rezultato, kurį jie turi pasiekti, 
tuomet jie taip pat turi turėti diskreciją trečiąja prasme, o tada jų 
sprendimas negali būti teisėjo pareigos dalykas. Teisėjai gali tai klai- 
dingai suvokti: jie gali netinkamai vartoti pareigos terminą. Tačiau, 
Razo žodžiais, mes neturime skleisti klaidų vien dėl to, kad jos yra 
populiarios. Vis dėlto būtina parodyti, kad tai yra klaidos, o Razas 
to nedaro. Kokiais argumentais jis galėtų remtis? 

Razo polinkis diskreciją pirmąja prasme paversti diskrecija tre- 
čiąja prasme yra labai būdingas teisės filosofams!. Turime pamėginti 
nustatyti jo kilmę. Kai teisėjo laukia sudėtingas sprendimas, jis dar 
prieš pradėdamas savo tyrimą turi daryti prielaidą, kad iš principo 
esama tokių trijų galimybių. Standartų grupė, į kurią jis turi atsižvelgti, 
reikalauja iš jo spręsti ieškovo naudai arba atsakovo naudai, arba 
nereikalauja jokio sprendimo, bet leidžia kurį vieną. Jis taip pat turi 
pripažinti, kad tam tikru mastu jam gali būti neaišku, kuri iš šių trijų 
galimybių iš tikrųjų yra realizuotina; tokiu atveju jis turi apsispręsti 


' Jis ryškus visuose 6-0je išnašoje nurodytuose straipsniuose. 

remdamasis argumentais, kurie jam atrodo stipriausi. Tačiau toks 
netikrumas galėtų kilti ir trečiosios galimybės atveju, lygiai kaip pir- 
mųjų dviejų atveju; teisė gali suteikti jam diskreciją trečiąja prasme, 
diskreciją priimti vieną arba kitą sprendimą, tačiau klausimas, ar ji 
suteikia šią diskreciją, yra klausimas apie tai, ką teisinė medžiaga, ją 
sutelkus, siūlo, ir įmanoma, jog dėl to, ar medžiaga pateisina tą spren- 
dimą, lygiai taip pat gali nebūti jokio tikrumo, kaip ir dėl kitų dviejų 
galimų sprendimų. 

Panašu, kad Razas mano, jog jeigu nėra aišku, kuri galimybė — 
pirmoji ar antroji — yra suvokta, iš to reikia daryti išvadą, kad yra 
suvokta trečioji. Kitaip tariant, jis mano, kad jeigu teisėjas nėra tik- 
ras, kieno naudai - ieškovo ar atsakovo - priimti sprendimą, daryti- 
na išvada, kad jis turi būti tikras, jog jis turi diskreciją nuspręsti vie- 
no'arba kito naudai. Aš galiu įsivaizduoti tik du argumentus, kurie 
galėtų paremti tokią netikėtą išvadą. 

Pirmasis priklauso nuo anksčiau mano nusakytos moralės filoso- 
fijos prielaidos, pagal kurią pareigos iš principo negali būti kontro- 
versiškos. Razas daro šią prielaidą, nes jo argumentacijos atramos 
taškas yra tas, kad teisėjai gali nesutarti dėl principų, ir ypač dėl jų 
svarumo, o išvada - ta, kad teisėjai turi turėti diskreciją ta prasme, 
kurią aš neigiu juos turint. Tai yra n0n seguitur, jeigu nedarome ko 
nors panašaus į minėtą prielaidą, tačiau, kaip sakiau, mes neturime 
pagrindo manyti, kad ta prielaida galioja, kai atmetame griežtąją so- 
cialinės normos teorijos Versiją. 

Antrasis argumentas remiasi kitokia prielaida, būtent ta, kad kiek- 
vienoje teisinėje sistemoje yra sprendimo norma, patvirtinanti, jog 
teisėjai sunkiosiose bylose turi diskreciją. Kai kurios teisinės siste- 
mos tokią normą gali naudoti. Tačiau Anglijos 17 Amerikos sistemos 
jos nenaudoja. Jose nėra tokio pobūdžio eksplicitiškos normos, o 
teisėjų elgesys, kaip pripažįsta ir Razas, čia taip pat nerodo, kad ko- 
kia nors tokio pobūdžio norma būtų pripažįstama implicitiškai. 

Priešingai, nuostata, jog teisėjai turi diskreciją trečiąja prasme 
vienu ar kitu klausimu, mums yra nuostata, kuri argumentacijos 
balanse turi būti įvertinta teigiamai, o ne vien negatyviai, „nesant 

kitų sąlygų“ (by default). Kartais teisėjai prieina tokią išvadą; pa- 
vyzdžiui, skelbdami nuosprendžius pagal baudžiamuosius įstatymus, 
kurie numato maksimalią ir minimalią bausmę, arba kai skelbia 
bausmės sušvelninimą, laikydamiesi bendrojo teisingumo jurisdik- 
cijos. Tokiais atvejais teisėjai mano, kad nė viena iš šalių neturi 
teisės į jokį konkretų sprendimą; jie identifikuoja savo užduotį kaip 
sprendimo, kuris apskritai, atsižvelgiant į viską, yra geriausias, pa- 
sirinkimą, ir čia jie kalba ne apie tai, ką jie privalo daryti, o apie 
tai, ką turėtų (should) daryti. Tačiau daugumoje sunkiųjų bylų tei- 
sėjų požiūris būna kitoks — toks, kokį jau nusakiau anksčiau. Jie 
suvokia savo nesutarimą kaip nesutarimą dėl to, kokių standartų 
jiems draudžiama arba privalu laikytis, arba dėl to, kokį reliatyvų 
svarumą jie privalo priskirti tiems standartams, remiantis tokiais 
argumentais kaip argumentai, kuriuos nusakiau ankstesniame skirs- 
nyje, iliustruodamas institucinių atramų teoriją. Tokiais atvejais kai 
kurie teisėjai pasisako už pirmąją iš mano minėtųjų galimybių, kiti 
už antrąją, dar kiti yra neapsisprendę; tačiau visi atmeta trečiąją. 
Akivaizdu, jog nesama net užuomazgų jokios socialinės normos, 
kuri diskreciją, reikalaujančią sprendimo galios, konvertuoja į 
diskreciją, nenumatančią pareigos. 


5. AR NORMOS IŠ TIESŲ SKIRIASI 
NUO PRINCIPŲ? 


2-ame skyriuje normas atskyriau nuo principų pagal skirtingą šių 
dviejų tipų standartų galią argumentacijoje. Mano tikslas buvo dve- 
jopas: pirma, atkreipti dėmesį į perskyrą, kurią maniau esant svarbią 
norint suprasti, kaip argumentuoja teisininkai, ir, antra, atkreipti dė- 
mesį į tai, kad kai kurie iš standartų, į kuriuos apeliuoja teisininkai ir 
teisėjai, kelia tam tikrų problemų pozityvizmui, nes tų standartų ne- 
gali apimti fundamentinis teisės testas, toks kaip Harto pripažinimo 
taisyklė. Šie du tikslai yra skirtingi; net jeigu tą konkrečią loginę 
perskyrą tarp normų ir principų, kurią teigiu, galima parodyti esant 
ydingą, vis vien gali būti, kad standartų, tokių kaip tie, kuriuos mi- 

nėjau, kad ir kaip jie būtų identifikuojami, ir nepaisant to, ar jie būtų 
priskiriami normoms, ar ne, negalima apimti jokiu tokio pobūdžio 
testu. Taigi jeigu man nepavyksta pagrįsti mano perskyros tarp nor- 
mų ir principų, tai anaiptol nereiškia, kad mano bendrasis argumen- 
tas prieš teisinį pozityvizmą sugriūva. 

Vis dėlto tebemanau, kad mano padarytoji perskyra tarp normų 
ir principų yra ir teisinga, ir svarbi, tad, suprantama, noriu ją apgin- 
ti. Žinoma, nenoriu pasakyti, kad neteisinga daryti kitokias persky- 
ras tarp teisinių standartų tipų, ar netgi kad darant šias perskyras, o 
ne tą, kurią aš padariau, yra neteisinga ar klaidinama vartoti „nor- 
mos“ ir „principo“ terminus. 

Pagrindinį Razo prieštaravimą mano perskyrai galima būtų nusa- 
kyti taip'. Aš argumentavau, kad principai, tokie kaip tie, kuriuos 
minėjau, konfliktuoja ir sąveikauja vienas su kitu, tad kiekvienas prin- 
cipas, svarbus tam tikrai teisės problemai, teikia pagrindą argumen- 
tacijai už tam tikrą sprendimą, tačiau jo nereikalauja. Taigi žmogus, 
kuris turi išspręsti problemą, turi įvertinti visus konkuruojančius ir 
konfliktuojančius principus, kurie reikšmingi tai problemai, ir ap- 
sispręsti dėl šių principų, o ne vieną iš kitų identifikuoti kaip „teisė- 
tą“. Razas nori pasakyti, kad iš tikrųjų šiuo būdu vienas su kitu konf- 
liktuoja ne tik principai, bet ir normos, ir mano, kad šis faktas su- 
žlugdo mano padarytą perskyrą. Jis pateikia pavyzdžius tiek iš 
moralinės, tiek iš teisinės argumentacijos. Aš savo ruožtu apsvarsty- 
siu kiekvieną iš šių pavyzdžių grupių. 

Razas turi omenyje, kad žmogus gali akceptuoti, kaip moralines 
normas savo elgesiui, ir normą, kad niekuomet negalima meluoti, ir 
normą, kad visuomet privalu tesėti savo pažadus. Jis pažymi, kad 
tam tikromis aplinkybėmis šios dvi normos gali konfliktuoti, ir žmo- 
gui, kuris akceptuoja jas abi, teks pasirinkti kurią nors vieną pagal 
tai, kuri iš jų tomis aplinkybėmis yra svaresnė arba svarbesnė, arba 
kokiu kitu pagrindu. Jis daro išvadą, kad moralės normos paval- 
džios logikai, kurią aš nusakiau kalbėdamas apie principus, t. y. kad 

jos kreipia tam tikra kryptimi, nors ir nebūtinai išsprendžia kiekvie- 
ną moralinį klausimą. 

Tačiau nors žmogus ir gali pritaikyti moralines normas savo elge- 
siui taip, kaip teigia šis argumentas, pirmiausia pažymėtina, jog vis 
dėlto dauguma žmonių, rimtai žiūrinčių į moralę, toli gražu nedaro 
nieko panašaus. Daugumai žmonių moralinis argumentas ar spren- 
dimas yra argumentų už arba prieš tam tikro elgesio varianto mora- 
lumą pagrindimo dalykas, o ne apeliacija į normas, iš anksto nusta- 
tytas socialinio ar individualaus sprendimo. Moralus žmogus iš tiesų 
gali patirti sunkumų, kai turi pasirinkti melą ar pažado netesėjimą, 
tačiau iš to negalima daryti išvados, kad jis akceptavo normas, tarp 
kurių kyla konfliktas šiuo klausimu. Jis gali paprasčiausiai pripažin- 
ti, kad ir meluoti, ir netesėti pažado yra iš principo blogai. 

Žinoma, jo problemą galėtume apibūdinti sakydami, kad jis bu- 
vo priverstas pasirinkti vieną iš dviejų moralės standartų, net jeigu ir 
pats taip neteigtų. Tačiau tokiu atveju, jeigu remiamės mano persky- 
ra, turėtume sakyti, kad jis buvo priverstas apsispręsti dėl konkuruo- 
jančių principų, 0 ne normų, nes tai būtų tikslesnis jo situacijos nu- 
sakymo būdas. Jis pripažįsta, kad jokie moraliniai sumetimai patys 
savaime neturi visa pranokstančios ir nugalinčios įtakos ir kad bet 
koks motyvas, galintis būti argumentu prieš, tam tikromis aplinky- 
bėmis galbūt turės nusileisti konkuruojančiai motyvacijai. Taigi kiek- 
vienas filosofas ar sociologas, kuris nori savo moralinius įpročius 
perteikti standartų kodekso terminais, turi sakyti, kad jam moralė 
yra principo, o ne normos dalykas. 

Tačiau gali būti, kad kas nors akceptuoja moralės normą savo 
elgesiui tuo būdu, kurį pateikia Razas. Pavyzdžiui, jis galėtų pasaky- 
ti, kad pats sau įsipareigojo niekuomet nemeluoti. Jeigu jis gali šiuo 
būdu akceptuoti vieną nesudėtingą moralės normą, tai gali akcep- 
tuoti ir kitas, o šios gali konfliktuoti tokiu būdu, kurį suponuoja 
svarstomasis pavyzdys. Tuomet būtų neteisinga pasitelkiant mano 
perskyrą sakyti, kad šis žmogus tiesiog akceptavo tam tikrus princi- 
pus, kurie iš esmės gali konfliktuoti, nes tai neteisingai nusako jo 
požiūrį į tą keletą įsipareigojimų, kuriuos jis mano prisiėmęs. Įvai- 

riems savo standartams jis mano įsipareigojęs kaip normoms, t. y. 
kaip nuostatoms, kurios tam tikromis jų apibrėžtomis aplinkybėmis 
reikalauja tam tikro elgesio varianto. 

Tačiau savo pirminiame straipsnyje aš neneigiu, kad normų kontf- 
liktai galimi. Aš sakiau, kad mūsų teisinėje sistemoje tokie konfliktai 
būtų kritiniai atvejai (occasions of emergency), atvejai, kurie reika- 
lautų sprendimo, kaip nors radikaliai pakeičiančio standartų komp- 
leksą. Išties šis nusakymas tinka ir šiam neteisiniam pavyzdžiui. Mū- 
sų moralinis herojus, jei jis iš viso supranta sąvokas, kurias vartoja, 
išsprendęs savo konfliktą nebegali teigti, kad vadovavosi abiem savo 
standartais kaip nesudėtingomis normomis. Jeigu jis vis dėlto nori 
savo moralę pristatyti kaip nuoseklų kodeksą, jis gali pakeisti kurį 
vieną ar abu, kad jie numatytų konfliktą, arba gali pakeisti savo po- 
žiūrį vieno kurio ar abiejų atžvilgiu taip, kad jie būtų konvertuoti iš 
normų į principus. Jis gali nedaryti nei viena, nei kita, o kilus konf- 
liktui, gali pasiskelbti susidūręs su moraline dilema ir nieko nedaryti 
arba mesti monetą, arba apsispręsti kokiu kitu iracionaliu būdu, ku- 
rio neleidžia teisinė sistema. Šiaip ar taip, šio neįprasto žmogaus el- 
gesys toli gražu nekvestionuoja mano perskyros tarp normų ir prin- 
cipų, - priešingai, ją reikia jam paaiškinti. 

Kitus savo pavyzdžius Razas ima iš teisės. Pavyzdžiui, jis atkrei- 
pia mūsų dėmesį į baudžiamosios teisės normas, kaip antai į normą, 
kuri draudžia grasinimą smurtu; ši norma, pasak jo, konfliktuoja su 
kita norma, kuri leidžia grasinimą smurtu būtinosios ginties atveju. 
Jis daro išvadą, kad tai dvi akivaizdžiai teisėtos teisės normos, kurios 
konfliktuoja tarpusavyje. Jis mano, kad konkrečiais atvejais, kai šios 
dvi normos konfliktuoja, kaip kad grasinimo smurtu būtinosios gin- 
ties atveju, teisėjas turi pasverti normas ir apsispręsti taikyti tą, kuri 
yra svarbesnė, o tokia visuomet bus norma, leidžianti pagrasinti smur- 
tu būtinosios ginties atveju. Jis pateikia tai kaip pavyzdį dviejų nor- 
mų, kurios konfliktuoja priimtinu būdu, ir be jokios kritinio atvejo 
įtampos, taip, kaip, mano teigimu, normos negali konfliktuoti. 

Tačiau akivaizdu, kad šis pavyzdys grindžiamas keista konflikto 
samprata. Jeigu į baudžiamąjį kodeksą įeina bendra norma, nustatan- 

ti, kad baudžiamoji atsakomybė niekada nebus taikoma už veiką, 
atliktą būtinosios ginties atveju, tai ši norma nekonitliktuoja su konk- 
rečiomis normomis, apibrėžiančiomis konkrečius nusikaltimus, net 
jei šios konkrečios normos visai nemini būtinosios ginties. Bendrą 
normą dėl būtinosios ginties reikia suprasti kaip sakančią, jog, ne- 
paisant konkrečių baudžiamosios teisės normų, joks veiksmas nelai- 
komas nusikaltimu, jeigu jis įvykdytas esant būtinajai ginčiai. Iš tiesų 
normos, teikiančios pagrindą bendrai gynybai (general defences), daž- 
nai formuluojamos būtent taip, tačiau net kai jos taip neformuluoja- 
mos, jos taip suprantamos. Tačiau norma, kuri numato kitos normos 
išimtį, nekonfliktuoja su ta kita norma, bent jau ne ta prasme, kad 
jeigu žmogus, apkaltintas smurto panaudojimu, įrodo, jog tai buvo 
būtinoji gintis, teisėjas susiduria su dviem normomis, tempiančiomis 
į priešingas puses, normomis, kurias jis, priimdamas savo sprendi- 
mą, kažkaip turi pasverti. Šios dvi normos, paimtos drauge, deter- 
minuoja rezultatą tokiu būdu, kuris nereikalauja iš teisėjo pasirinkti 
kurią nors vieną iš jų ar nustatyti jų reliatyvią svarbą. 

Kas verčia Razą manyti, kad dvi normos konfliktuoja, net kai 
viena iš jų akivaizdžiai numato išimtį kitos atžvilgiu? Aš manau, at- 
sakymo reikia ieškoti tame, ką jis sako apie įstatymų individualizaci- 
ją!. Jis mano, kad į jo argumentą, jog norma, draudžianti smurto 
panaudojimą, konfliktuoja su norma, leidžiančia smurtą būtinosios 
ginties atveju, aš atsakiau tvirtindamas, kad šios dvi normos iš tikrų- 
jų yra tos pačios normos dalys. Jis sako, kad aš galėčiau taip teigti tik 
pripažinęs nepriimtiną teoriją dėl įstatymų individualizacijos, ir nu- 
matydamas tokią mano klaidą teigia, jog aš nepakankamai dėmesio 
kreipiu į bendresnę įstatymų individualizacijos problemą. Šiuo atžvil- 
giu jis pernelyg dosnus, nes tiksliau būtų sakyti, kad aš šiai proble- 
mai neskiriu iš viso jokio dėmesio. Iš tikrųjų aš nesiremiu argumen- 
tu, kad norma ir jos išimtis iš tiesų laikytinos viena norma, tačiau 
taip pat nebūčiau nusiteikęs teigti, kad iš tikrųjų jos yra būtinai dvi 
atskiros normos. 


"Raz, 825 ir toliau. 

Pats Razas blaškosi įstatymų individualizacijos teorijoje. Kartais 
individualizacijos teoriją jis traktuoja kaip ekspozicijos strategiją, t. y. 
paties aiškiausio tautos teisinės sistemos nusakymo strategiją. Aišku, 
pavyzdžiui, kad baudžiamosios teisės vadovėlio autoriui reikia dės- 
tymo strategijos. Jam reikia atskirti 2e2s rea doktriną nuo būtinybės 
doktrinos ir atskirti abi šias bendrąsias doktrinas nuo specifiškesnių 
normų, apie kurias jose užsimenama kaip apie apribojimus ir išimtis. 
Tačiau, nors kai kurios dėstymo strategijos, žinoma, gali būti iškrei- 
piančios ar klaidinančios, nes aprašo teisę sunkiai apdorojama ar 
asimiliuojama forma, daugybė skirtingų strategijų gali būti maždaug 
vienodai kompetentingos. 

Tačiau kartais atrodo, kad Razas mano, jog įstatymų individuali- 
zacijos problema yra sietina ne su išaiškinimo studentams ir teisinin- 
kams, kas yra teisė, strategija, o su grynai filosofiniu klausimu, kas 
yra teisė. Jis sako, kad tai formalios teisės struktūros problema, kuri 
yra svarbi teisės filosofui, o ne teksto autoriui. Šią centrinę proble- 
mą jis kelia taip: „Ką reikia laikyti viena išbaigta teise?“, ir pritaiko 
Benthamo samprotavimus šiuo klausimu. „Kas yra teisė? Kas yra 
teisės dalis? Reikia pažymėti, kad šių klausimų objektas yra loginė, 
idealioji, intelektinė, o ne fizinė visuma ...“! 

Šis klausimas mus labai nutolina nuo teisinės ekspozicijos meto- 
dų: jis veda prie ribos, kur, kaip tvirtina dr. Razas, teisės teorijos gali 
suspindėti arba kristi priklausomai nuo teisingo atsakymo į klausimą 
„kas laikytina viena išbaigta teise?“? Manyčiau, čia nueita pernelyg 
toli. Įsivaizduokite, kad perskaitote storą knygą apie geologiją, ir aš 
paprašau jūsų pasakyti, kokia informacija yra toje knygoje. Jūs tai 
padarysite, pateikdami eilę teiginių. Tačiau dabar įsivaizduokite, kad 
aš pirmiausia jūsų paklausiu, kiek teiginių yra knygoje ir kokia teori- 
ja jūs rėmėtės juos skaičiuodami. Jūs palaikysite mane bepročiu, ne 
vien dėl to, kad klausimas yra beprasmiškai sunkus, tarsi aš jūsų bū- 
čiau paklausęs, kiek atskirų smėlio smiltelių esama paplūdimyje, ar 

dėl to, kad jis reikalauja sunkaus konceptualinio skirstymo, tarsi bū- 
čiau jūsų paklausęs, kiek žmogiškųjų būtybių yra grupėje, kurią su- 
daro moterys ankstyvuoju nėštumo etapu. Jūs palaikysite mane bepro- 
čiu dėl to, kad aš uždaviau absoliučiai neteisingą klausimą apie apta- 
riamąją medžiagą. Knygoje yra labai daug informacijos; sakiniai yra 
priemonės perteikti tai informacijai, tačiau pasakytų sakinių skaičius 
priklausys nuo motyvų, kurie nepriklauso nuo informacijos turinio, 
— pavyzdžiui, nuo to, ar vartojamas bendrasis terminas „uolos“, ar 
atskirų uolienos rūšių pavadinimai. 

Lygiai taip pat teisininkai pasitelkia normas ir principus, praneš- 
dami teisinę informaciją, ir klaidinga manyti, kad kuri nors principų 
ir normų formuluotė yra kanoniška. Tai galioja net ir tam, ką mes 
vadiname įstatyminėmis normomis, nes visuotinai žinoma, kad teisi- 
ninkai dažnai iškreiptai perteikia įstatymo nustatytas normas, jeigu 
jie tiesiog atkartoja tą kalbą, kurią vartoja įstatymas. Du teisininkai 
tam tikro įstatymo galią (effect) gali nusakyti, vartodami skirtingus 
žodžius, ir vienas iš jų gali pasitelkti daugiau normų negu kitas; vis 
dėlto jie gali šitaip nusakyti ir tą patį dalyką. 

Mano mintis buvo ne ta, kad „teisė“ apima fiksuotą standartų 
skaičių, iš kurių kai kurie yra normos, o kiti — principai. Iš tiesų aš 
noriu oponuoti idėjai, kad „teisė“ yra fiksuotas vienos ar kitos rūšies 
standartų kompleksas. Mano mintis veikiau buvo ta, kad kruopšti 
apžvalga motyvų, į kuriuos teisininkai turi atsižvelgti spręsdami tam 
tikrą juridinių teisių ir pareigų klausimą, apims nuostatas, turinčias 
principų formą ir galią, ir kad patys teisėjai ir teisininkai, pagrįsdami 
savo išvadas, dažnai vartoja teiginius, kuriuos reikia taip suprasti. Nie- 
kuo iš to, ką čia sakau, mano įsitikinimu, aš neįsipareigoju jokiai teisės 
ontologijai, besiremiančiai kokia nors individualizacijos teorija. 

Aš iš tiesų sakiau, kad „išsamus“ teisės normos išdėstymas turėtų 
apimti jos išimtis ir kad normos teiginys, kuris ignoruoja išimtis, yra 
„neišbaigtas“. Šią mintį būčiau pateikęs kitaip, jei būčiau žinojęs Ra- 
zo priekaištą. Būčiau nedviprasmiškai pasakęs, kad išimtis gali būti 
formuluojama ir kaip atskira norma, tokia kaip būtinosios ginties 
norma, ne tik peržiūrint pirminės normos formuluotę. Tačiau jei bū- 

čiau taip sakęs, būčiau turėjęs taip pat nedviprasmiškai nurodyti, kad 
tas skirtumas yra daugiausia išdėstymo dalykas. Perskyra tarp normų 
ir principų lieka nepajudinta. Aš galiu reziumuoti teisės korpusą, su- 
formuluodamas normą, tokią kaip norma, kad grasinimas smurtu yra 
nusikaltimas, bei sudarydamas nustatytų išimčių sąrašą. Jeigu mano 
reziumė yra išbaigta, tai kiekvienas, grasinęs smurtu, padarė nusikalti- 
mą, jeigu netaikoma mano nurodyta išimtis; jeigu jis nėra kaltas, tuo- 
met arba aš suklydau, arba pasikeitė teisė. Tačiau principo atveju yra 
kitaip. Tarkime, aš sakau, kad iš principo negalima turėti naudos iš 
savo blogo elgesio, tačiau kas nors jos turi. Mano teiginio nereikia 
koreguoti ir netgi nereikia suderinti su naujausiais pakeitimais, nes 
kas nors tikrai gali turėti naudos iš savo blogo elgesio, derama šių 
terminų prasme ne tik tada, kai taikoma pripažinta išimtis, bet ir tuo- 
met, kai jo atvejo ypatybės kviečia pasitelkti kokį nors kitą, naujai 
pripažintą principą ar politinę nuostatą, kuri keičia situaciją. 

Keistą Razo požiūrį į konfliktus lemia būtent jo antrasis, ontolo- 
ginis, nusistatymas įstatymų individualizacijos klausimu. Jeigu rim- 
tai žiūrime į idėją, kad teisės normos tam tikra forma yra „išsamios“ 
ir „išbaigtos“, kyla pagunda manyti, jog išsamūs ir išbaigti įstatymai 
yra ir nepriklausomi vieni nuo kitų, ir dėl to normą, apibrėžiančią 
grasinimą smurtu, reikia suvokti kaip paprastą nuorodą, jog žmo- 
nės, kurie padaro tam tikrus veiksmus, turi būti baudžiami. Tačiau 
jei teisės normos teiginį suvokiame tik kaip mėginimą nusakyti tam 
tikrų institucinių sprendimų teisinį efektą, mums nekyla pagunda 
teigti esant kokį nors tokio pobūdžio konfliktą. Tuomet paprasčiau- 
siai sakysime, kad normai dėl grasinimo smurtu, kaip daugeliui nor- 
mų, numatančių nusikaltimus, taikoma išimtis būtinosios ginties at- 
vejais; tuomet nereikės sukti galvos dėl to, ar mes nusakėme vieną 
normą, ar dvi. 

Prieš mano perskyrą Razas pateikia ir kitą argumentą, kurį aš ne 
visai suprantu. Jis argumentuoja, kad šią perskyrą žlugdo tai, kad 
normos gali konfliktuoti su principais; pavyzdžiui, žalingą nuosavy- 
bės teisių įgijimą (adverse posession) reguliuojančios normos gali bū- 
ti suvokiamos kaip konfliktuojančios su principu, kad niekas negali 

turėti naudos iš savo blogo elgesio. Aš nemanau, kad santykio tarp 
šių normų ir to principo pavadinimas konfliktu ką nors paaiškina. 
Faktas, jog tokios normos egzistuoja, yra, kaip sakiau, įrodymas, kad 
principas, pagal kurį niekas negali turėti naudos iš savo blogo elge- 
sio, tikrai yra principas, o ne norma. Jeigu žalingą nuosavybės teisių 
įgijimą reguliuojančios normos vieną dieną būtų papildytos ekspli- 
citišku įstatyminiu aktu arba nauju teisėjų išaiškinimu, tuomet vienas iš 
motyvų galėtų būti tas, kad tas principas pripažintinas turinčiu di- 
desnę svarbą, negu jį manyta turint tuomet, kai buvo priimamos nor- 
mos. Vis dėlto normas, reguliuojančias žalingą nuosavybės teisių įgi- 
jimą, net dabar galima sakyti atspindint principą, o ne konfliktuo- 
jant su juo, nes šios normos yra kitokio pavidalo nei jos būtų buvusios, 
jeigu principui nebūtų buvę teikiama visai jokio svarumo priimant 
sprendimą. Pavyzdžiui, ilgas laikas, paprastai privalomas norint pre- 
tenduoti įgyti nuosavybės teises žalingu būdu (by adverse posession), 
būtų galėjęs būti kur kas trumpesnis, jeigu nebūtų suprantama, kad 
čia esama konflikto su principu. Iš tiesų vienas iš mano motyvų, pa- 
skatinusių daryti perskyrą tarp normų ir principų, buvo būtent no- 
ras parodyti, kad normos dažnai reprezentuoja tam tikrą kompro- 
misą tarp konkuruojančių principų, ir ši mintis gali prapulti arba 
būti užgožta, jei pernelyg laisvai kalbėsime apie normų konfliktavi- 
mą su principais. 

Šiaip ar taip, aš nesuprantu, kaip šis fenomenas gali sukelti abe- 
jonių dėl normų ir principų perskyros, kurią siekiu išlaikyti. Razas 
mano įrodęs, kad svarumą turi ir normos, ir principai, mat jis ma- 
no, kad kai normos konfliktuoja su principais, turi būti priimtas 
sprendimas, kam teikti pirmenybę, ir šis sprendimas turi būti daro- 
mas priskiriant svarumą normai ir tada sugretinant ją su principo 
svarumu. Tačiau akivaizdu, kad šis nusakymas normų ir principų 
sąveiką perteikia iškreiptai. Tarkime, jog teismas nusprendžia atšaukti 
nustatytą bendrosios teisės normą, pagal kurią neatsargiai pasakyti 
neteisingi teiginiai neužtraukia teisinės atsakomybės, ir apeliuoja į 
tam tikrą kiekį principų šiam sprendimui pateisinti, įskaitant princi- 
pą, jog neteisinga, jei žmogus nukenčia dėl kito žmogaus blogo elge- 

sio. Teismo sprendimą reikia suvokti kaip sprendimą, jog grupė prin- 
cipų, įskaitant ką tik paminėtą teisingumo principą, skatinančių pa- 
keisti nustatytą normą, kaip grupė šiomis aplinkybėmis yra didesnio 
svarumo negu grupė principų, įskaitant stare decisis principą, kurie 
ragina išlaikyti normą nepakeistą. Spręsdamas, ar išlaikyti normą, teis- 
mas pasveria dvi principų grupes, taigi klaidinga sakyti, kad teismas 
sveria pačią normą vienos ar kitos principų grupės atžvilgiu. Išties, kai 
Razas nusako teisės arba moralės normos svėrimą, jis kalba apie pa- 
svėrimą principų ir politinių nuostatų, kuriems tarnauja ta norma, nes 
būtent tai jis turi turėti galvoje, kai kalba apie normos „tikslą“. 

Aš negaliu atsakyti į visus kitus Razo straipsnio detalius argu- 
mentus, tačiau kai kuriuos iš jų norėčiau trumpai pakomentuoti. 


(1) Razas teigia kitokią negu manoji perskyrą tarp normų ir prin- 
cipų!. Jam priimtinesnė perskyra, pagal kurią normos reikalauja re- 
liatyviai specifiškų aktų, o principai - reliatyviai nespecifiškų aktų. 
„Aktas yra labai nespecifiškas, - sako Razas, - jeigu jį galima atlikti 
įvairiais atvejais, visais tais atvejais atliekant labai daug heterogeniš- 
kų giminingų aktų“*. Tačiau toks nusakymas yra nepakankamas, nes 
Razas niekaip kitaip nekonkretizuoja savo kriterijų, taikomų „gimi- 
ningų aktų“ heterogeniškumui, tik pateikia pavyzdžių, o jo pavyz- 
džiai sukelia painiavą, užuot ką paaiškinę. Jis sako, kad nuostata, jog 
savo pažadus privalu tesėti, yra norma, ir šia nuostata iliustruoja 
savo tezę, kad normos gali konfliktuoti tarpusavyje. Tačiau patys 
skirtingiausi aktai skirtingomis aplinkybėmis gali būti aktai, kurie 
tesi pažadus, nes viską, ką žmogus gali padaryti, jis taip pat gali pa- 
žadėti padaryti. Kita vertus, Razas sako, jog „įstatymas, nurodantis 
teismams ir visiems viešosios valdžios pareigūnams saugoti žodžio 
laisvę“, esąs principas. Tačiau visi aktai, kurių iš pareigūnų galėtų 
pareikalauti tas principas, būtų potvarkių davimo arba balsų skaičia- 
vimo aktai, ir jie atrodytų tikrai ne mažiau, o labiau homogeniški 


"Raz, 838 tt. 
* Raz, 838. 
3 Ibid. 

negu tie aktai, kurių iš jų kaip iš individų reikalautų pareiga tesėti 
visus savo pažadus. Žinoma, visi pažado tesėjimo aktai yra panašūs 
tuo, kad yra pažado tesėjimo aktai. Tačiau visi žodžio laisvės gynimo 
aktai ar net lygybės užtikrinimo aktai taip pat yra panašūs šia pras- 
me. Tai, ar grupė aktų yra homogeniški, priklauso nuo nusakymo, 
kuriuo remiantis jie svarstomi, ir jeigu Razas nepasiūlo kanoninio 
aprašymo teorijos, mes negalime naudotis jo perskyra. 


(2) Razas yra teisus teigdamas, jog kai kurie teiginiai, prasidedan- 
tys „Mūsų teisės principas yra tas, kad...“, turėtų būti suprantami 
tiesiog kaip kitų standartų reziumė!. Tačiau jis klysta manydamas, 
kad šitaip turėtų būti suprantama ir teismo nuoroda į sutarties lais- 
vės principą, pavyzdžiui, mano aptartoje Henningsen byloje. Prie- 
šingai, tokios nuorodos pripažįsta principo galią nustatant tam tik- 
ras juridines teises ir pareigas ir siekia įvertinti, o kartais ir apriboti 
tą galią. 


(3) Razas neteisingai supranta mano mintį apie tokių žodžių kaip 
„protingas“ (reasonable) vartojimą normose?. Aš nenorėjau pasaky- 
ti, kad tokių žodžių funkcija yra „suteikti teisei imunitetą“ bend- 
rosioms motyvacijoms, įkūnijamoms kai kurių principų*. Veikiau aš 
turėjau galvoje, kad jų funkcija yra atverti normas tam tikrų princi- 
pų įtakai, tačiau tik kai kurių principų. Norma, kad neprotingi pre- 
kybos suvaržymai yra negaliojantys, lieka norma, jeigu visas nepro- 
tingas suvaržymas yra negaliojantis, net jei galima rasti kitų argu- 
mentų, kodėl ją reikia įgyvendinti, neužglaistant jos neprotingumo. 
Principas, kurį Razas nurodo kaip visokeriopai patvirtinantį tą nor- 
mą, jog teismai paprastai neįgyvendina nesąžiningų sandorių, anot 
jo, yra tuo atžvilgiu kitoks. Šis principas numato, kad nesąžiningi san- 
doriai iš tiesų gali būti įgyvendinami, jei to reikalauja neįprastos aplin- 
kybės; galbūt, pavyzdžiui, tada, kai neįmanoma rasti jokio kito būdo 
' Raz, 837-838. 

2 Raz, 837. 
3 Raz, 850-851. 

apginti nekaltus trečiuosius asmenis. Kitaip galėtų būti tuomet, jei 
įstatymų leidėjas būtų priėmęs normą, jog nesąžiningi sandoriai yra 
niekiniai ir priverstinai nevykdomi. 


(4) Razas yra teisus manydamas, kad tik labai nedaugelis didelių 
bendruomenių vadovaujasi nuosekliu moralinių įsitikinimų kodek- 
su, tačiau jis neteisingai supranta tuos teisėjus, kurie apeliuoja į bend- 
ruomenės moralę, - jis juos kaltina propaguojant žalingą fikciją!. Jis 
neskiria dviejų bendruomenės moralinių standartų sampratų. Ta fra- 
zė gali būti nuoroda į įsitikinimų tam tikru klausimu konsensusą, 
kurį gali parodyti kad ir Gallup apklausa. Arba ji gali būti nuoroda į 
moralės principus, kurie grindžia bendruomenės institucijas ir įsta- 
tymus ta prasme, kad šie principai figūruotų įtikinamoje teisės teori- 
joje, tokioje, kokią aptarėme anksčiau šiame skyriuje. Šia prasme 
klausimas, ar principas yra bendruomenės principas, būtų užduotis 
argumentacijai, o ne ataskaitai, nors paprastai šis klausimas klausia 
apie principo svarumą, o ne apie jo autoritetą. Razo kritikuojami 
teisėjai šią sąvoką vartoja antrąja prasme, tačiau kartais jie pasitelkia 
tokią kalbą, kuri dera su pirmąja prasme. Jų nesugebėjimą pastebėti 
subtilaus skirtumo Razas klaidingai laiko veidmainyste. Ar negalėtu- 
me pasakyti, kad jo paties nesugebėjimas pastebėti tą skirtumą at- 
spindi jo pasikliovimą socialinės normos teorija? Jeigu griežtoji šios 
teorijos versija būtų teisinga, tuomet nebūtų galima argumentuoti, 
kad savo tradicijomis ir institucijomis bendruomenė yra įsipareigo- 
jusi kokios nors pareigos moralumui, išskyrus moralumą, pripažįsta- 
mą jos vieningose socialinėse praktikose, kurios paprastai apima mažai 
reikšmingų dalykų. Tai, mano galva, yra pati svarbiausia socialinės 
normos teorijos implikacija jurisprudencijai ir pats įtikinamiausias 
pagrindas tvirtinti, kad ši teorija yra neteisinga. 


| Raz, 828-829. 


4. Sunkiosios bylos 


1. ĮVADAS 


Teisinis pozityvizmas siūlo sunkiųjų bylų teoriją. Kai tam tikros by- 
los neapima aiški teisės norma, jau nustatyta kokios nors instituci- 
jos, tuomet, pagal šią teoriją, teisėjas turi „diskreciją“ spręsti bylą 
vienaip arba kitaip. Jo nuomonė surašoma tokia kalba, kuri iš pažiū- 
ros atrodo besiremianti prielaida, kad viena arba kita iš bylos šalių 
turi jau egzistuojančią (preexisting) teisę laimėti bylą, tačiau ši idėja 
tėra fikcija. Iš tikrųjų teisėjas sukuria naujas juridinės teises ir tada 
jas retrospektyviai pritaiko sprendžiamajai bylai. Dviejuose pasta- 
ruosiuose skyriuose aš teigiau, kad ši sprendimo teorija yra visiškai 
neadekvati; šiame skyriuje nusakysiu ir ginsiu geresnę teoriją. 

Aš argumentuosiu, kad net tada, kai jokia nustatyta norma neįgali- 
na išspręsti bylos, viena iš šalių vis vien gali turėti teisę laimėti bylą. 
Teisėjo pareiga, net sunkiosiose bylose, lieka ta pati: atskleisti, kokios 
yra šalių teisės, o ne retrospektyviai kurti naujas. Tačiau išsyk turiu 
pasakyti, jog ši teorija anaiptol neteigia, kad egzistuoja kokia nors me- 
chaninė procedūra, leidžianti įrodyti, kokios yra šalių teisės sunkio- 
siose bylose. Priešingai, mūsų argumentas suponuoja, kad mąstantys 
teisininkai ir teisėjai dažnai nesutars dėl juridinių teisių, lygiai kaip 
piliečiai ir valstybės pareigūnai nesutaria dėl politinių teisių. Šis sky- 
rius nusako klausimus, kuriuos teisėjai ir teisininkai turi sau iškelti, 
tačiau negarantuoja, kad jie visi į šiuos klausimus atsakys vienodai. 

Kai kurie skaitytojai galėtų paprieštarauti, jog jeigu neegzistuoja — 
net iš principo - jokia procedūra, leidžianti įrodyti, kokias juridines 
teises turi šalys sunkiosiose bylose, iš to darytina išvada, kad jos ne- 
turi jokių teisių. Šis prieštaravimas suponuoja ginčytiną bendrosios 
filosofijos tezę, anot kurios, joks teiginys negali būti teisingas, jeigu 

jo negalima, bent jau iš principo, įrodyti esant teisingu. Nėra jokio 
pagrindo akceptuoti šią tezę kaip bendrosios tiesos teorijos dalį, ir yra 
rimtas pagrindas atsisakyti ją taikyti teiginiams apie juridinės teises!. 


2. TEISIŲ TEZĖ 


A. Principai 17 politinės nuostatos 

Nors bylų sprendimo teorijos tapo rafinuotesnės, dauguma populia- 
rių teorijų bylų sprendimą vis dar laiko teisėkūros šešėlyje. Pagrindi- 
niai šios istorijos kontūrai yra labai gerai žinomi. Teisėjai privalo 
taikyti teisę, kurią sukūrė kitos institucijos; jiems nedera kurti naują 
teisę. Tai yra idealas, tačiau dėl įvairių priežasčių jo neįmanoma vi- 
siškai realizuoti praktikoje. Įstatymai ir bendrosios teisės normos daž- 
nai būna migloti ir turi būti interpretuojami prieš juos taikant nau- 
joms byloms. Be to, kai kuriose bylose kyla klausimų, kurie yra tokie 
naujoviški, kad jų neįmanoma išspręsti net adaptuojant ar naujai iš- 
aiškinant egzistuojančias normas. Taigi teisėjai kartais turi kurti nau- 
ją teisę, eksplicitiškai arba neatvirai. Tačiau tai darydami jie turi elg- 
tis kaip atitinkamo įstatymų leidėjo pavaduotojai — išleisti įstatymą, 
kurį, jų manymu, jis būtų priėmęs, jeigu būtų numatęs iškilusią pro- 
blemą. 

Visa tai puikiai žinoma, tačiau šioje visuotinai žinomoje istorijoje 
slypi gilesnis subordinacijos lygmuo, kuris ne visuomet pastebimas. 
Anot išankstinio įsitikinimo, kai teisėjai kurs teisę, jie esą veiks ne tik 
kaip įstatymų leidėjo pavaduotojai, bet kaip pavaduojantis įstatymų 
leidėjas (deputy legislature). Jie kurs teisę atsižvelgdami į tokius įro- 
dymus ir argumentus, kokiais savo veiksmus remtų ta aukštesnioji 
institucija. Tai gilesnis subordinacijos lygmuo, nes kai jo paisome, 
bet koks supratimas apie tai, ką daro teisėjai sunkiosiose bylose, pa- 
sirodo parazitiškas pirmesnio supratimo atžvilgiu, supratimo apie 
tai, ką visą laiką daro įstatymų leidėjai. Taigi ši gilesnioji subordina- 
cija yra konceptuali, ne tik politinė. 


! Žr. 13-4 skyrių. 

Tačiau iš tikrųjų teisėjai nei privalo būti, nei yra pavaduojančiu 
įstatymų leidėju, o labai gerai žinoma prielaida, kad peržengdami 
politinius sprendimus, jau priimtus kieno kito, jie kuria teisę, yra 
klaidinanti. Ji ignoruoja politinės teorijos fundamentinės persky- 
ros svarbą, perskyros, kurią dabar supaprastinta forma pristatysiu. 
Tai perskyra tarp principo argumentų ir politinės nuostatos (poli- 
cy) argumentų!. 

Politinės nuostatos argumentai pateisina politinį sprendimą, pa- 
rodydami, kad sprendimas tarnauja kokiam nors bendruomenės kaip 
visumos kolektyviniam tikslui arba jį gina. Argumentas už aviatech- 
nikos gamintojų subsidijavimą, pagal kurį subsidija pagerins nacio- 
nalinį saugumą, yra politinės nuostatos argumentas. Principo argu- 
mentai politinį sprendimą pateisina, parodydami, kad sprendimas 
gerbia arba užtikrina kokią nors individo ar grupės teisę. Argumen- 
tas antidiskriminacinių įstatymų naudai, tas, jog mažuma turi teisę į 
vienodą pagarbą ir rūpestį, yra principo argumentas. Šios dvi argu- 
mento rūšys neišeikvoja politinės argumentacijos galimybių. Pavyz- 
džiui, kartais politinis sprendimas, toks kaip sprendimas padaryti 
išskirtines pajamų mokesčio lengvatas akliesiems, gali būti ginamas 
kaip visuomenės kilnumo aktas arba kaip dorybė, o ne politinės nuo- 
statos ar principo pagrindu. Tačiau principas ir politinė nuostata yra 
pagrindiniai politinio pateisinimo pagrindai. 

Bet kokio sudėtingumo įstatymų leidybos programai pateisinti 
paprastai prireiks abiejų rūšių argumentų. Net programa, kuri dau- 
giausiai yra politinės nuostatos dalykas, tokia kaip svarbių pramo- 
nės šakų subsidijavimo programa, gali pareikalauti principo elemen- 
tų jos konkrečiam projektui pateisinti. Pavyzdžiui, ta programa gali 
numatyti vienodas subsidijas skirtingo pajėgumo gamintojams, rem- 
damasi prielaida, jog silpnesnieji aviatechnikos gamintojai turi teisę 
nebūti išstumti iš verslo, vyriausybės įsikišimu, net jei pramonė be jų 





! Perskyrą tarp principų ir politinių nuostatų aptariau 2-ame skyriuje. Labiau išplė- 
tota argumentacija, kurią pateiksiu čia, yra patobulinimas: be kitų šios versijos prana- 
šumų, minėtinas tas, kad ji užkerta kelią sugriauti šią perskyrą prisidengus tomis (dirb- 
tinomis) prielaidomis, kurias nusakiau ankstesniame skyriuje. 

būtų našesnė. Kita vertus, programa, kuri daugiausiai priklauso nuo 
principo, tokia kaip antidiskriminacinė programa, gali atspindėti su- 
vokimą, kad teisės nėra absoliučios ir neturi galios, kai gresia labai 
rimtos politinės pasekmės. Pavyzdžiui, programa gali numatyti, kad 
sąžiningo įdarbinimo praktikos kriterijai negalioja, kai jie gali būti 
ypač destruktyvūs arba turėti neigiamų padarinių. Subsidijų atveju 
galėtume pasakyti, kad suteikiamos teisės yra generuojamos politi- 
nių nuostatų, o tikslinamos principų; antidiskriminacijos atveju jas 
generuoja principas, o tikslina politinė nuostata. 

Aišku, kad politinės nuostatos argumentai, taip pat šių argumen- 
tų generuojamų programų priėmimas atitinka įstatymų leidėjo kom- 
petenciją. Jeigu teismai yra pavaduojantis įstatymų leidėjas, tuomet 
ir jų kompetencija turėtų būti tokia pati. Žinoma, neoriginalūs teis- 
miniai sprendimai, kurie tiesiog įgyvendina aiškias kokio nors tikrai 
galiojančio įstatymo nuostatas, visuomet yra pateisinami remiantis 
principo argumentais, net jei pats įstatymas atsirado iš politinės nuos- 
tatos. Tarkime, jog aviatechnikos gamintojas pareiškia ieškinį, norė- 
damas išsireikalauti subsidiją, kurią numato įstatymas. Jis argumen- 
tuoja turįs teisę į subsidiją; jo argumentas yra principo argumentas. 
Jis neargumentuoja, kad jei jis bus subsidijuojamas, padidės naciona- 
linis saugumas; jis netgi gali pripažinti, kad kai įstatymas buvo prui- 
mamas, jis buvo neteisingas politinių nuostatų požiūriu arba kad jis 
jau seniai turėjo būti panaikintas, jei paisoma politinių nuostatų. Jo 
teisė į subsidiją jau nebepriklauso nuo jokio politinės nuostatos ar- 
gumento, nes įstatymas tai padarė principo dalyku. 

Tačiau kai sprendžiama sunkioji byla, kai jokia nustatyta norma 
nediktuoja vieno sprendimo, tuomet gali atrodyti, kad tinkamas 
sprendimas gali būti generuojamas arba politinės nuostatos, arba prin- 
cipo. Pavyzdžiui, panagrinėkime problemą, kilusią nesenoje Spartan 
Steel byloje!. Atsakovo darbuotojai buvo sugadinę elektros kabelį, 
priklausantį elektros tiekimo bendrovei, kuri tiekė energiją ieško- 
vui, ir ieškovo įmonė buvo uždaryta, kol kabelis buvo taisomas. Teis- 





! Spartan Steel G Alloys Ltd. v. Martin G Co., [1973] 1 O.B. 27. 

mas turėjo nuspręsti, ar priteisti ieškovui ekonominių nuostolių, ku- 
riuos lėmė neatsargus kito subjekto nuosavybės sugadinimas, kom- 
pensaciją. Sprendimo jis galėjo ieškoti arba keldamas klausimą, ar 
firma ieškovė turi teisę į atlyginimą, o tai būtų principo dalykas, 
arba klausiant, ar būtų ekonomiškai išmintinga atsakomybę už ne- 
laimingus atsitikimus paskirstyti tuo būdu, kurį siūlo ieškovas, o tai 
yra politinės nuostatos dalykas. 

Jeigu teisėjai yra pavaduojantys įstatymų leidėjai, tuomet teismas 
turi būti pasirengęs vadovautis antruoju argumentu, lygiai kaip ir 
pirmuoju, ir priimti sprendimą ieškovo naudai, jei tas argumentas 
tai siūlo. Būtent tai, mano supratimu, reiškia populiarioji idėja, kad 
teismas turi būti laisvas spręsti naujovišką bylą, tokią kaip Spartan 
Steel byla, politinės nuostatos pagrindu; ir iš tiesų lordas Denningas 
savo nuomonę toje byloje nusakė būtent taip'. Aš nemanau, kad jis 
turėjo galvoje principo argumento ir politinės nuostatos argumento 
perskyrą ta technine prasme, kurią dariau aš, tačiau bet kuriuo atve- 
ju jis nenorėjo atmesti politinės nuostatos argumento ta technine 
prasme. 

Vis dėlto aš siūlau tezę, kad teisėjų sprendimai civilinėse bylose, 
net sunkiosiose bylose, tokiose kaip Spartan Steel, paprastai yra ir 
turėtų būti generuojami principo, o ne politinės nuostatos. Ši tezė, 
aišku, reikalauja daug argumentacijos, tačiau galėtume pažymėti, kad 
tam tikri politinės teorijos bei jurisprudencijos argumentai remia šią 
tezę net jos abstrakčia forma. Tie argumentai nėra lemiami, tačiau 
jie yra pakankamai stiprūs, kad patvirtintų tezės svarbą bei pateisin- 
tų dėmesį, kurio pareikalaus kruopštesnė formuluotė. 


B. Principai ir demokratija 

Pažįstama istorija, jog teisėjo sprendimo procesas turi būti subordi- 
nuotas teisėkūrai, remiasi dviem prieštaravimais teisėjo originalu- 
mui. Pirmasis argumentuoja, kad bendruomenę turi valdyti daugu- 
mos išrinkti ir jai atskaitingi vyrai ir moterys. Kadangi teisėjai pa- 

prastai nėra renkami ir praktiškai nėra atskaitingi elektoratui tuo 
būdu, kuriuo jam yra atskaitingi įstatymų leidėjai, atrodytų, jog tei- 
sėjai, kurdami teisę, pamina šį teiginį. Antrasis argumentuoja, kad 
jeigu teisėjai kuria naują teisę ir ją retroaktyviai taiko jau atsitiku- 
siam atvejui, tuomet pralaimėjusi šalis bus baudžiama ne dėl to, kad 
pažeidė kokią nors ją saisčiusią pareigą, o dėl to, kad nusižengė nau- 
jai pareigai, sukurtai po įvykio. 

Šie du argumentai drauge siekia paremti tradicinį idealą, pagal 
kurį sprendimas turi būti kiek įmanoma neoriginalus. Tačiau jie tei- 
kia daug stipresnius prieštaravimus teisėjų sprendimams, generuoja- 
miems politinės nuostatos, nei tiems, kuriuos generuoja principas. 
Pirmasis prieštaravimas, anot kurio teisę turi kurti išrinkti ir atskai- 
tingi pareigūnai, atrodo neturįs išimčių, kai apie teisę mąstome kaip 
apie politinį kursą (law as policy), t. y. kompromisą tarp individua- 
lių tikslų ir siekių, orientuotų į bendruomenės kaip visumos gerovę. 
Toli gražu nėra aišku, jog tarpasmeninis naudos ar prioritetų palygi- 
nimas, kuriuo remiantis tokių kompromisų galima pasiekti objekty- 
viai, yra prasmingas net ir teoriškai; tačiau bet kuriuo atveju praktiš- 
kai joks deramas apskaičiavimas nėra įmanomas. Taigi politinės nuos- 
tatos sprendimai turi būti priimami tam tikro politinio proceso keliu, 
proceso, organizuojamo taip, kad būtų pateikta korektiška įvairių 
interesų, į kuriuos privalu atsižvelgti, išraiška. Politinė atstovauja- 
mosios demokratijos sistema šiuo požiūriu gali veikti tik indiferen- 
tiškai, tačiau ji veikia geriau negu sistema, kuri numato nerenkamus 
teisėjus, neturinčius pašto dėžutės arba nieko nežinančius apie lobis- 
tų bei spaudimo grupes ir kompromiso tarp konkuruojančių intere- 
sų ieškančius savo kabinetuose. 

Antrasis prieštaravimas yra įtikinamas ir kaip argumentas prieš 
sprendimą, generuojamą politinės nuostatos. Mes visi sutariame, kad 
būtų neteisinga aukoti nekalto žmogaus teises dėl kokios nors nau- 
jos pareigos, sukurtos po įvykio; todėl atrodo neteisinga vieno indi- 
vido turtą perduoti kitam tiesiog siekiant pakelti bendrą ekonomi- 
kos našumą. Tačiau būtent tik tokios formos politinės nuostatos ar- 
gumentas būtų būtinas pateisinti sprendimui Spartan Steel byloje. 

Jeigu ieškovas neturėtų jokios teisės į kompensaciją, o atsakovo ne- 
saistytų pareiga ją pasiūlyti, teismo nutartis atsakovo turto sąskaita 
ieškovui atlyginti tik išmintingos ekonominės politikos labui būtų 
pateisinama. 

Tačiau dabar tarkime, kad sprendimą sunkiojoje byloje, tokioje 
kaip Spartan Steel, teisėjas sėkmingai pateisina ne politine nuostata, 
o principu. Kitaip tariant, įsivaizduokite, kad jis pajėgus įrodyti, jog 
ieškovas turi teisę į patirtų nuostolių kompensavimą. Du ką tik nu- 
sakytieji argumentai teiks kur kas mažiau prieštaravimų tokiam spren- 
dimui. Pirmasis yra ne toks svarbus, kai teismas sprendžia dėl princi- 
po, nes principo argumentas nedažnai remiasi prielaidomis apie įvai- 
rių bendruomenei būdingų reikalavimų ir interesų prigimtį bei 
intensyvumą. Priešingai, principo argumentas susitelkia į jį numa- 
tančios teisės proponento interesą, kurio pobūdis, kaip tariama, yra 
toks, kad subtilios bet kokio jam galinčio prieštarauti politinės nuosta- 
tos argumento perskyros tampa nebesvarbios. Todėl teisėjas, apsau- 
gotas nuo politinės daugumos reikalavimų, kurios interesus ta teisė 
gintų, gali geriau įvertinti argumentą. 

Prieš principo argumentą ir antrasis prieštaravimas teisėjo origi- 
nalumui neturi reikšmės. Jeigu ieškovas turi teisę atsakovo atžvilgiu, 
tai atsakovas turi atitinkamą pareigą, ir būtent ši pareiga, o ne kokia 
nors nauja pareiga, sukurta teisme, pateisina jam priskiriamą parei- 
gą atlyginti. Net jeigu joks ankstesnis eksplicitiškas įstatyminis aktas 
tokios pareigos jam nebuvo nustatęs, įgyvendinti šią pareigą nėra 
labiau neteisinga, negu būtų tuo atveju, jeigu ji būtų buvusi eksplici- 
tiškai suformuluota, išskyrus vieną skirtumą. 

Skirtumas, suprantama, tas, kad jeigu pareigą būtų sukūręs įsta- 
tymas, atsakovas būtų turėjęs galimybę gauti kur kas akivaizdesnę 
informaciją apie tą pareigą, ir tuomet būtų buvę galima kur kas pa- 
grįsčiau tikėtis, kad jis savo reikalus tvarkys numatydamas galimas 
pasekmes, tačiau principo argumentas verčia mus visai Kitaip pa- 
žvelgti į atsakovo teiginį, jog neteisinga kelti jam tokius reikalavi- 
mus. jeigu ieškovas iš tikrųjų turi teisę į jam palankų teismo sprendi- 
mą, tai jis gali remtis savo teise. Jeigu yra akivaizdu ir neginčytina, 

kad jis turi tą teisę, atsakovas negali tvirtinti, jog reikalavimai jo atžvi|- 
giu yra neteisingi dėl to, kad netikėti, remdamasis vien tuo, kad ta 
teisė atsirado kitaip, ne paskelbimo įstatyme būdu. Kita vertus, jeigu 
ieškovo pretenzija yra abejotina, tai teismas privalo kelti tam tikru 
mastu netikėtus reikalavimus vienai arba kitai šaliai; ir jeigu teismas 
nusprendžia, kad, viską pasvėrus, ieškovo argumentas yra stipresnis, 
jis taip pat nuspręs, kad, viską pasvėrus, ieškovo lūkesčiai buvo la- 
biau pateisinami. Žinoma, taip nuspręsdamas teismas gali klysti; ta- 
čiau šią galimybę sąlygoja ne argumentacijos originalumas, nes nėra 
jokio pagrindo manyti, jog teismas, varžomas reikalavimo, kad jo 
sprendimai būtų neoriginalūs, padarys mažiau principinių klaidų negu 
teismas, kurio nevaržo toks reikalavimas. 


C. Jurisbrudencija 

Šie politiniai motyvai yra rimtas pagrindas giliau panagrinėti, ar tei- 
sėjų argumentų, net sunkiosiose bylose, negalima suprasti kaip prin- 
cIpO generuojamų argumentų. Papildomą motyvą čia teikia viena 
gerai Žinoma jurisprudencijos problema. Teisininkai mano, kad tei- 
sėjų, kuriančių naują teisę, sprendimus varžo teisinė tradicija, tačiau, 
nepaisant to, tie sprendimai yra individualūs ir originalūs. Sakoma, 
kad naujoviški sprendimai atspindi paties teisėjo politinę moralę, 
tačiau taip pat jie atspindi moralę, įsišaknijusią bendrojoje teisėje, 
moralę, kuri gali būti ir skirtinga. Tai, žinoma, tik teisės mokyklos 
retorika, tačiau ji reikalauja paaiškinti, kaip reikia identifikuoti ir 
suderinti tas skirtingas įtakas sprendžiant sunkiąją bylą. 

Vienas populiarus šio klausimo sprendimas remiasi erdviniu vaiz- 
diniu; jis sako, kad bendroji teisė teisėjo diskrecijos sritį susiaurina 
iki jo asmeninės moralinės kompetencijos, tačiau visiškai šios sri- 
ties neeliminuoja. Tačiau šis atsakymas yra nepakankamas dėl dviejų 
priežasčių. Pirma, jis nepaaiškina to, kas geriausiu atveju yra pro- 
vokatyvi metafora, - jog konkrečių sprendimų, kuriuos praeityje 
priėmė kiti teisėjai, masėje yra įsišaknijusi tam tikra moralė. Antra, 
jis siūlo aiškiai neadekvačią fenomenologinę teisėjo sprendimo 
sampratą. Teisėjai nesprendžia sunkiųjų bylų dviem etapais, pirma 


SUNKIOSIOS BYLOS 133 


apsižiūrėdami, kur baigiasi instituciniai suvaržymai, 0 tuomet ati- 
dėdami knygas į šalį ir priimdami savarankiškus sprendimus. Jų 
jaučiami instituciniai suvaržymai yra visa smelkiantys ir smelkia 
visą sprendimo procesą. Todėl reikalinga tokia asmeninės ir insti- 
tucinės moralės samprata, kuri nebūtų tokia metaforiška ir geriau 
paaiškintų tą skvarbųjį poveikį. 

Teisių tezė, anot kurios teisėjų sprendimai įgyvendina egzistuo- 
jančias politines teises, pateikia paaiškinimą, kuris yra labiau vykęs 
abiem klausimais. Jeigu ši tezė teisinga, tai institucinė istorija poli- 
tinį teisėjų sprendimą veikia ne kaip suvaržymas, bet kaip to spren- 
dimo ingredientas, nes institucinė istorija sudaro dalį konteksto, į 
kurį turi atsižvelgti bet koks įtikinamas sprendimas dėl individo 
teisių. Politinės teisės yra sykiu ir istorijos, ir moralės kūriniai: tai, 
į ką individas turi teisę, pilietinėje visuomenėje priklauso kartu ir 
nuo jos politinių institucijų praktikos, ir nuo jų teisingumo. Taip 
pašaliname tariamą įtampą tarp teisėjo originalumo ir institucinės 
istorijos: teisėjai turi priimti novatyvius sprendimus dėl šalių, sto- 
jančių prieš jų teismą, teisių, tačiau šios politinės teisės atspindi 
praeities politinius sprendimus, o ne oponuoja jiems. Kai teisėjas 
renkasi arba normą, nustatytą precedento, arba kokią nors naują 
normą, kurią mano esant teisingesnę, jis renkasi ne istoriją arba 
teisngumą. Veikiau jis daro sprendimą, kuris reikalauja tam tikro 
motyvų, paprastai derančių bet kuriame politinės teisės apsvarsty- 
me, bet čia konkuruojančių, kompromiso. 

Taigi teisių tezės teikiamas paaiškinimas, kaip teisėjai sunkio- 
siose bylose naudoja precedentą, yra geresnis negu tas, kurį siūlo 
bet kuri teorija, teikianti iškilesnę vietą politinėms nuostatoms. Tei- 
sėjai, kaip visi politiniai pareigūnai, yra politinės atsakomybės dokt- 
rinos subjektai. Ši doktrina pačia bendriausia forma teigia, kad po- 
litiniai pareigūnai turi daryti tik tokius politinius sprendimus, ku- 
riuos galėtų pateisinti ta pati politinė teorija, kuri pateisina ir kitus 
jų siūlomus priimti sprendimus. Tokia bendrąja forma ši doktrina 
atrodo neutrali; tačiau net ir tokia forma ji yra nepalanki tam politi- 
nio administravimo stiliui, kurį įkandin Rawlso būtų galima pava- 

dinti intuicionistiniu"!. Ji smerkia sprendimų priėmimo praktiką, kuri 
atrodo gera, kai žiūrime izoliuotai, tačiau nesileidžia apibendrinama 
jokia visapusiška bendrųjų principų ir politinių nuostatų teorijai, kuri 
nuosekliai apimtų ir kitus, taip pat teisingais laikomus sprendimus. 
Tarkime, Kongreso narys balsuoja už tai, kad būtų uždrausti abortai, 
remdamasis tuo, jog žmogaus gyvybė bet kokia forma yra šventa, 
tačiau po to balsuoja už tai, kad apsigimusių kūdikių tėvams būtų 
leidžiama atšaukti medicininę priežiūrą, palaikančią tokių kūdikių 
gyvybę. Jis galėtų sakyti jaučiąs esant tam tikrą skirtumą, tačiau atsa- 
komybės principas, griežtai taikant, neleis jam balsuoti ir už viena, ir 
už kita, jei jis negalės to skirtumo inkorporuoti į kokią nors jo nuo- 
širdžiai išpažįstamą bendrą politinę teoriją. 

Galėtume pasakyti, kad ta doktrina reikalauja arukuliuoto nuosek- 
lumo. Tačiau šis reikalavimas yra reliatyviai silpnas, kai susiduriame su 
politinėmis nuostatomis. Politinių nuostatų įtaka politiniams sprendi- 
mams yra mechaninio pobūdžio (aggregative), o atsakinga kolektyvinio 
tikslo siekimo strategija nebūtinai numato vienodą individų traktavimą. 
"Taigi atsakomybės doktrina nesuponuoja išvados, jog jeigu įstatymų leidė- 
jas vieną mėnesį paskiria subsidiją vienam aviatechnikos gamintojui, 
tai kitą mėnesį ji turi skirti subsidiją kitam gamintojui. Tačiau principų 
atveju ta doktrina reikalauja distribucinio nuoseklumo, siejančio bylą 
su byla, mat ji nepalanki idėjai, kad yra galima strategija, kuriai nau- 
dingesnis būtų nelygus tokios naudos paskirstymas. Pavyzdžiui, jeigu 
pareigūnas mano, kad kokia nors seksualinė laisvė yra individų teisė, 
tai jis privalo šią laisvę ginti taip, kad klasėje, sudaromoje individų, 
kuriuos jis mano turint tą teisę, nauda būtų paskirstyta deramai pai- 
sant lygybės. Jeigu jis vienai porai leidžia naudoti kontracepcijos prie- 
mones tuo pagrindu, kad antraip ši teisė būtų pažeista, tai, jeigu jis 
neatšaukia šio savo pirmesnio sprendimo, tokią pačią laisvę jis turi 
suteikti ir kitai porai. Jis negali sakyti, kad pirmasis sprendimas sutei- 
kė bendruomenei lygiai tiek seksualinės laisvės, kiek jai jos reikia, ir 
kad šiuo antruoju atveju jai jau nereikia daugiau tos laisvės. 


! Žr. 10-4 skyrių. 

Teisėjų sprendimai yra politiniai sprendimai, bent jau ta plačiąja 
prasme, kuri rūpi politinės atsakomybės doktrinai. Jeigu teisių tezė 
teisinga, tuomet ką tik padarytoji perskyra paaiškintų, bent jau labai 
bendra prasme, tą išskirtinį teisėjų dėmesį tiek precedentams, tiek 
hipotetiniams pavyzdžiams. Atsakomybės doktrinos požiūriu, prin- 
cipo argumentas gali suteikti pateisinimą konkrečiam sprendimui tik 
jeigu principą, kuriuo remiamasi, galima parodyti esant nuoseklų 
ankstesnių sprendimų, kurie nėra atšaukti, atžvilgiu ir sprendimų, 
kuriuos institucija yra pasirengusi priimti hipotetiškomis aplinkybė- 
mis, atžvilgiu. Tai nieko nuostabaus, tačiau šis argumentas negalio- 
tų, jeigu teisėjai savo sprendimus grįstų politinės nuostatos argumen- 
tais. Jie turėtų laisvę sakyti, kad tam tikrai politinei nuostatai gali 
būti adekvačiai pasitarnauta į ją atsižvelgiant konkrečioje sprendžia- 
moje byloje, pavyzdžiui, tiesiog paskiriant teisingą subsidiją kuriai 
nors sunkiai besiverčiančiai pramonei, tad nei ankstesnių sprendi- 
mų, nei hipotetinių ateities sprendimų nebereikėtų suprasti kaip tar- 
naujančių tai pačiai politinei nuostatai. 

Nuoseklumas čia, žinoma, reiškia principo, kuriuo pasikliaujama, 
taikymo nuoseklumą, o ne tik tam tikros normos, skelbiamos to prin- 
cipo vardu, taikymo nuoseklumą. Pavyzdžiui, jei principu, kad niekas 
nėra saistomas pareigos kompensuoti būsimus ar netikėtus nuosto- 
lius, nulemtus jo neatsargumo, remiamasi siekiant pateisinti sprendi- 
mą atsakovo naudai Spartan Steel byloje, tai turi būti įrodyta, jog kito- 
se bylose nustatyta norma, numatanti kompensaciją už neatsargius klai- 
dingus teiginius (megligent misstatements), dera su tuo principu; ne 
tik tai, jog norma, reguliuojanti neatsargiai išsakytą klaidingą teiginį, 
yra skirtinga norma negu ta, kuria remiamasi Spartan Steel byloje. 


D. Trys problemos 

Taigi šiuose politinės teorijos ir jurisprudencijos argumentuose randa- 
me tam tikrą paramą teisių tezei jos abstrakčia forma. Tačiau bet koks 
išsamesnis gynimas neišsivers be preciziškesnio nusakymo. Ši tezė rei- 
kalauja plėtotės trimis kryptimis. Pirma, ji remiasi bendra perskyra 
tarp individualių teisių ir socialinių tikslų, o ši perskyra reikalauja daug 

daugiau aiškumo, negu jo teikia vien apibūdinimas pavyzdžiais. Be to, 
šią perskyrą dera suformuluoti taip, kad būtų atsakyta į štai kokią 
problemą. Kai politikai apeliuoja į individualias teises, jie turi galvoje 
didžiuosius teiginius apie labai abstrakčius ir fundamentalius intere- 
sus, tokius kaip teisė į laisvę arba teisė į lygybę, arba teisė į pagarbą. 
Šios didžiosios teisės neatrodo pravarčios sunkiųjų teisės bylų spren- 
dimui, nebent išskyrus tik konstitucinę teisę; ir net kai jos yra pravar- 
čios, jos atrodo pernelyg abstrakčios, kad turėtų daugiau argumenta- 
cinės galios. Jeigu teisių tezė nori nusisekti, ji turi parodyti, kaip bend- 
ra perskyra tarp principo argumentų ir politinės nuostatos argumentų 
gali būti išlaikyta to pobūdžio ir detalumo argumentų, kokie figūruoja 
teisinėje argumentacijoje. Šio skyriaus 3-iame skirsnyje pamėginsiu pa- 
rodyti, jog šiam tikslui pasiekti pakanka deramai išplėtoti perskyrą 
tarp abstrakčių ir konkrečių teisių. 

Antra, ši tezė siūlo precedento ir institucinės istorijos vaidmens 
sprendžiant sunkiąsias bylas teoriją. Tą teoriją reziumavau ankstes- 
niame skirsnyje, tačiau ją dera išplėtoti 1r iliustruoti, prieš išmėgi- 
nant ją mūsų patirtimi apie tai, kaip teisėjai iš tikrųjų sprendžia by- 
las. Be to, ją reikia išplėtoti norint atsižvelgti į štai kokią problemą. 
Niekas nemano, kad teisė jos esamu pavidalu yra tobulai teisinga. 
Tarkime, jog tam tikra eilė precedentų iš tiesų yra neteisinga, nes 
juose neįgyvendinama kaip juridinė teisė kokia nors politinė piliečių 
teisė. Net jei teisėjas, spręsdamas kokią sunkiąją bylą, dėl šios prie- 
žasties nesutinka su tais precedentais, artikuliuoto nuoseklumo dokt- 
rina vis tiek iš jo reikalauja savo argumentą atverti jų įtakai. Gali 
atrodyti, kad jo argumentas negali būti principo argumentas, t. y. 
argumentas, skirtas įtvirtinti šalių politinėms teisėms, nes šį jo argu- 
mentą korumpuoja požiūris į precedentą - klaidinga nuomonė dėl 
to, kokios yra tos teisės. Norint apginti teisių tezę, reikia parodyti, 
kodėl šis pirmas įspūdis yra neteisingas. Nepakanka pasakyti, kad šis 
argumentas gali būti laikomas principo argumentu, nes jis įtvirtina 
juridines, skirtingas nuo politinių, bylos šalių teises. Teisių tezė su- 
ponuoja, jog teisė laimėti bylą yra kuo tvirčiausia politinė teisė, ir 
nors ši teisė yra akivaizdžiai skirtinga nuo kitų politinių teisių for- 

mų, tokių kaip visų piliečių teisė į lygybę, vien šio skirtumo nurody- 
mas nepaaiškina, kodėl tą teisę gali keisti nevykę ankstesni sprendi- 
mai. Siekiant suprasti šį teisinės argumentacijos bruožą, būtina atsi- 
žvelgti į specifiškas institucinių teisių ypatybes apskritai, kurias svars- 
tau 4-ame skirsnyje, bei konkrečias juridinių teisių, kaip institucinių 
teisių porūšio, ypatybes, kurias svarstau 5-ame skirsnyje. 

Tačiau mano pateikiamas institucinių ir juridinių teisių paaiškini- 
mas atskleidžia trečią, atskirą problemą, su kuria susiduria teisių te- 
zė. Tas paaiškinimas nedviprasmiškai parodo, jog teisėjai kartais turi 
priimti sprendimus dėl politinės moralės, kad galėtų nuspręsti, ko- 
kios yra bylos šalių juridinės teisės. Taigi teisių tezę šiuo pagrindu 
galima manyti esant atvirą pirmajam iš anksčiau minėtų kontrargu- 
mentų, kvestionuojančių teisėjo originalumą. Būtų galima sakyti, kad 
[teisių] tezė yra negalima apginti, nes ji palieka daugumą be teisės 
pačiai spręsti politinės moralės klausimus. Šį kontrargumentą svars- 
tysiu 6-ame skirsnyje. 

Taigi tokios yra trys problemos, kurias spręsti privalo bet koks 
išsamus teisių tezės išdėstymas. Jeigu tas išsamus išdėstymas parodys 
minėtus prieštaravimus tezei esant nevykusius, tai jis parodys tezę 
esant ne tokią radikalią, kokia ji galėjo pasirodyti iš pradžių. Ši tezė 
pateikia ne kokią nors naują informaciją apie tai, ką daro teisėjai, o 
naują būdą nusakyti tam, ką juos darant mes visi žinome; O šio naujo 
nusakymo privalumai yra ne empiriniai, o politiniai ir filosofiniai. 


3. TEISĖS IR TIKSLAI 


A. Teisių tipai 

Principo argumentai yra argumentai, siekiantys pagrįsti individualią 
teisę; politinės nuostatos argumentai yra argumentai, siekiantys pa- 
grįsti kolektyvinį tikslą. Principai yra teiginiai, nusakantys teises; po- 
litinės nuostatos yra teiginiai, nusakantys tikslus. Tačiau kas yra tei- 
sės ir tikslai, ir kuo teisės ir tikslai skiriasi? Sunku pateikti apibrėži- 
mą, kuris nepaliktų klausimų. Pavyzdžiui, atrodo natūralu sakyti, 
kad žodžio laisvė yra teisė, o ne tikslas, nes piliečių teisė į šią laisvę 

yra politinės moralės dalykas, ir kad karinės technikos gamybos au- 
gimas yra tikslas, o ne teisė, nes ji prisideda prie kolektyvinės gero- 
vės, bet joks konkretus gamintojas neturi teisės į sutartį su vyriausy- 
be. Tačiau tai nepadidina mūsų supratimo, nes teisės turėjimo sąvo- 
ka vartoja, o ne paaiškina teisės sąvoką. 

Šiame skyriuje teisių ir tikslų perskyrą susiesiu su distribuciniu tei- 
ginių apie teises pobūdžiu bei su šių teiginių svarumu politinėje argu- 
mentacijoje, palyginti su konkuruojančiais teiginiais, kurių distribuci- 
nis pobūdis yra kitoks. Kitaip tariant, aš darysiu formalią perskyrą, 
kuri nesiekia parodyti, kokias teises iš tikrųjų turi vyrai ir moterys ar 
kad jie apskritai turi kokias nors teises. Veikiau ji pateikia gaires, pade- 
dančias nustatyti, kokias teises ta ar kita politinė teorija teigia kaip 
teises, kurias vyrai ir moterys turi turėti. Tiesa, ši formali perskyra 
siūlo kelią, kaip ieškoti atsakymo į fundamentalesnį klausimą: ji tei- 
gia, kad tai, kokias teises iš tikrųjų turi žmonės, atsiskleidžia ieškant 
argumentų, kurie pateisintų teiginius, turinčius prideramą distribuci- 
nį pobūdį. Tačiau pati savaime perskyra nepateikia tokių argumentų. 

Pradėsiu nuo politinio siekio, kaip nespecifiško politinio pateisi- 
nimo, idėjos. Tam tikrą būklę politinė teorija laiko politiniu siekiu, 
jeigu, pagal tą teoriją, tai yra argumentas už tam tikrą politinį spren- 
dimą, kuris, tikėtina, paskatins arba apgins tą siekiamą būklę, o ar- 
gumentas prieš sprendimą kliudys tai būklei arba sukels jai grėsmę. 
Politinė teisė yra individualizuotas politinis siekis. Individas turi tei- 
sę į kokią nors galimybę, šaltinį ar laisvę, jeigu argumentu už politinį 
sprendimą laikoma tai, jog tas sprendimas, tikėtina, paskatins atsi- 
rasti arba apgins tą būklę, kuriai esant individas gali naudotis ta teise 
(net jei juo nepasitarnaujama jokiam kitam politiniam siekiui ir net- 
gi kokiam nors politiniam siekiui nusižengiama), o argumentu prieš 
sprendimą laikoma tai, jog jis kliudys ar sukels grėsmę tai būklei, net 
jei tuo būtų pasitarnauta kokiam kitam politiniam siekiui!. Tikslas 


' Asmenis kaip teisės subjektus (/ega! persons) laikau individais, kad galėčiau numa- 
tyti teises ir korporacijoms; taigi politinė teorija, specialias grupes, tokias kaip rasinės 
grupės, laikanti turinčiomis tam tikrą korporatyvinį statusą bendruomenėje, gali kalbė- 
ti apie grupinės teises. 

yra neindividualizuotas politinis siekis, t. y. būklė, kurios specifika- 
cija nenumato kokios nors konkrečios galimybės arba šaltinio, arba 
laisvės konkretiems individams. 

Kolektyviniai tikslai legitimuoja naudos ir atsakomybės naštos 
kompromisus bendruomenėje siekiant sukurti kokią nors visuotinę 
naudą bendruomenei kaip visumai. Ekonominis efektyvumas yra ko- 
lektyvinis tikslas: jis reikalauja tokio galimybių ir atsakomybės pa- 
skirstymo, kuris užtikrintų (vienaip ar kitaip apibrėžtą) didžiausią 
visuminę ekonominę naudą. Kokia nors lygybės koncepcija taip pat 
gali būti laikoma kolektyviniu tikslu; bendruomenė gali siekti pa- 
skirstymo, užtikrinančio, kad maksimalus turtas nebūtų daugiau nei 
dvigubai didesnis už minimalų turtą, arba, pagal kitokią koncepciją, 
kad jokios rasinės ar etninės grupės interesai nebūtų aukojami daž- 
niau nei kitų grupių. Žinoma, bet koks kolektyvinis tikslas priklau- 
somai nuo konkrečių faktų siūlys tam tikrą paskirstymą. Ekonomi- 
nis efektyvumas, kaip tikslas, reikalaus, kad tam tikromis aplinkybė- 
mis tam tikra industrija turi būti subsidijuojama, tačiau kitomis 
aplinkybėmis - baudžiama mokesčiais. Lygybė, kaip tikslas, tam tik- 
romis aplinkybėmis siūlys tiesioginį ir visišką perskirstymą, tačiau 
kitomis — dalinį ir diskriminuojantį perskirstymą. Kiekvienu konk- 
rečiu atveju paskirstomieji principai yra subordinuojami kokiai nors 
visuminės kolektyvinės gerovės koncepcijai taip, kad kai kokiam nors 
žmogui kokios nors naudos tenka mažiau, tai pateisinama parodant, 
jog šitai veda į didesnę visuotinę naudą. 

Kolektyviniai tikslai gali būti, bet nebūtinai yra, absoliutūs. Bend- 
ruomenė gali siekti skirtingų tikslų vienu metu ir gali paaukoti dėl 
kompromiso vieną kurį tikslą kito labui. Pavyzdžiui, ji gali siekti eko- 
nominio efektyvumo, bet sykiu ir karinio pajėgumo. Siūlomą pa- 
skirstymą tuomet determinuos dviejų politinių nuostatų suma, o tai 
suintensyvins galimų kompromisų operacijas bei kombinacijas. Kiek- 
vienu atveju šios kompromiso operacijos 1 kombinacijos teiks tam 
tikrą kiekį tarpusavyje konkuruojančių strategijų, palankių kiekvie- 
nam iš tikslų bei abiejų tikslų kombinacijai. Ekonominiam efektyvu- 
mui gali būti labai naudingas subsidijų suteikimas visiems ūkinin- 

kams ir jų neteikimas nė vienam gamintojui, ir dar naudingesnis gali 
būti kai kuriems ūkininkams suteikimas dvigubai didesnių subsidijų, 
o kitiems nesuteikimas jokių. Bet kokį kolektyvinių tikslų komplek- 
są atitiks įvairios strategijos, o tikslų daugėjant, bus neįmanoma pa- 
laipsniui ar sumuojant bylą prie bylos nustatyti paskirstymą, kuris 
būtų naudingiausias tam ar kitam tikslų kompleksui. Tai, ar dvigu- 
bos subsidijos kai kuriems ūkininkams ir jų neteikimas kitiems yra 
gera politika, priklausys nuo daugelio kitų politinių sprendimų, ku- 
rie yra priimti ar bus priimti įgyvendinant labai bendras strategijas, 
kurias turi atitikti šis konkretus sprendimas. 

Teisės taip pat gali būti absoliučios: politinė teorija, teisę į žodžio 
laisvę laikanti absoliučia, nepripažins jokios priežasties neginti šios 
laisvės, kurią, jos reikalavimu, turi turėti kiekvienas individas; t. y. 
nepripažins jokios priežasties neginti šios laisvės, nebent tai būtų ne- 
įmanoma. Teisės gali būti ir ne visiškai absoliučios; vienam principui 
gali tekti nusileisti kitam principui arba netgi neatidėliojamai būti- 
nybei, tarnaujančiai politinei nuostatai, su kuria jis konkuruoja tam 
tikrų faktų klausimu. Jeigu teigiame, kad teisė nėra absoliuti, jos sva- 
rumą galima apibrėžti kaip jos pajėgumą atlaikyti tokią konkurenci- 
ją. Teisės (right) apibrėžimas implikuoja, jog ji negali būti nusverta 
net visų socialinių tikslų. Paprastumo dėlei galime reikalauti neva- 
dinti teise (right) jokio politinio tikslo, kuris neturi tam tikro slenks- 
tinio svarumo kolektyvinių tikslų apskritai atžvilgiu; pavyzdžiui, jei- 
gu tai ne toks tikslas, kurio negalima atmesti, apeliuojant į bet kurį iš 
įprastų, rutiniškų politinio administravimo tikslų, o tik - apeliuojant 
į ypatingą neatidėliotinos būtinybės diktuojamą tikslą. Pavyzdžiui, 
įsivaizduokime, kad koks nors žmogus sako, jog jis pripažįsta žodžio 
laisvę, tačiau priduria, kad ją reikia paaukoti visada, kai jos realiza- 
vimas kelia nepatogumų visuomenei. Manyčiau, kad jis turi galvoje 
tai, jog jis pripažįsta visa smelkiantį kolektyvinės gerovės tikslą 1r tik 
tokią žodžio laisvės distribuciją, kokią rekomenduoja tas kolektyvi- 
nis tikslas konkrečiomis aplinkybėmis. Jo politinę poziciją išsamiai 
paaiškina kolektyvinis tikslas; tariamoji teisė (right) nieko nepridu- 
ria, ir nėra jokios prasmės apskritai pripažinti ją teise. 

Šie apibrėžimai ir perskyros įgalina suprasti, jog politinio siekio 
pobūdis - jo kaip teisės (71gbt) arba tikslo statusas — priklauso nuo jo 
vietos ir funkcijos vieningoje politinėje teorijoje. Ta pati frazė pagal 
vieną teoriją gali nusakyti teisę (right), o pagal kitą teoriją — tikslą, 
arba teisę, kuri pagal vieną teoriją yra absoliuti ir labai stipri, bet relia- 
tyviai silpna — pagal kitą teoriją. Jeigu viešosios valdžios pareigūnas 
turi ką nors panašaus į rišlią politinę teoriją, kuria jis remiasi, kad ir 
intuityviai, pateisindamas tam tikrus savo sprendimus, tuomet ta teo- 
rija pripažins plačią įvairovę skirtingų tipų teisių, organizuotų kokiu 
nors būdu, priskiriančiu apytikrį reliatyvų svarumą kiekvienam tipui. 

Pavyzdžiui, kiekviena adekvati teorija skirs pamatinės teises 
(background rigbts), t. y. teises, kurios teikia visuomenės abstrakčiąja 
prasme politinių sprendimų pateisinimą, ir institucines teises, kurios 
teikia tam tikros konkrečiai nurodomos politinės institucijos spren- 
dimo pateisinimą. Tarkime, mano politinė teorija numato, kad kiek- 
vienas Žmogus turi teisę į kito nuosavybę, jeigu jam jos reikia labiau. 
Vis dėlto galėčiau pripažinti, kad jis neturi tokios įstatyminės teisės; 
kitaip tariant, galėčiau pripažinti, kad jis neturi institucinės teisės į 
tai, kad esamas įstatymų leidėjas išleistų aktą, pažeidžiantį konstitu- 
ciją, mat toks įstatymas, kaip galima spėti, pažeistų konstituciją. Aš 
taip pat galėčiau pripažinti, kad jis neturi institucinės teisės į teisėjo 
sprendimą, išteisinantį vagystę. Net jeigu visa tai pripažinčiau, galė- 
čiau išlaikyti savo pradinį pamatinį teiginį, argumentuodamas, jog žmo- 
nės kaip visuma būtų teisūs konstitucijos papildymu panaikindami nuo- 
savybę ar galbūt sukildami ir visiškai nuversdami dabartinės formos 
valdžią. Aš teigčiau, kad kiekvienas žmogus turi išliekamąją (residual) 
pamatinę teisę, kuri pateisintų tuos aktus ar jų reikalautų, nors ir pri- 
pažįstu, kad jis neturi teisės į specifinius institucinius sprendimus to- 
kių institucijų, kaip jos konstituotos šiuo metu. 

Be to, kiekviena adekvati teorija pasitelks perskyrą tarp abstrak- 
čių ir konkrečių teisių, taigi ir tarp abstrakčių ir konkrečių principų. 
Tai laipsnio skirtumas, tačiau aš aptarsiu santykinai aiškius pavyz- 
džius kiekviename iš dviejų šios perskyros projektuojamos skalės po- 
lių, taigi šią perskyrą traktuosiu kaip rūšių skyrimą. Abstrakti teisė 

yra bendrasis politinis siekis, kurio formuluotė nenurodo, kaip tam 
tikromis aplinkybėmis jį reikia susilpninti arba palenkti kompromi- 
sui kitų siekių atžvilgiu. Didžiosios teisės, figūruojančios politinėje 
retorikoje, yra abstrakčios būtent tokia prasme. Politikai, kalbėdami 
apie žodžio laisvę arba teisę į orumą, arba į lygybę, neteigia, kad šios 
teisės yra absoliučios, bet taip pat nesvarsto jų įtakos konkrečiose 
sudėtingose socialinėse situacijose. 

O konkrečios teisės yra politiniai siekiai, kurie yra preciziškiau 
apibrėžti, kad konkrečiau išreikštų savo svarumą kitų politinių sie- 
kių atžvilgiu tam tikrose situacijose. Tarkime, užuot tiesiog sakęs, 
kad piliečiai turi žodžio laisvę, aš sakau, kad laikraštis turi teisę publi- 
kuoti valstybės gynybos planus, sudarančius paslaptį, su sąlyga, kad 
ši publikacija nesukels tiesioginio fizinio pavojaus kariams. Mano 
principas palaiko tam tikrą konkretų sprendimą konflikto, kurį jis 
pripažįsta egzistuojant tarp abstrakčios žodžio laisvės ir konkuruo- 
jančių teisių — kareivių teisės į saugumą arba neatidėliojamų gynybos 
interesų. Abstrakčios teisės šiuo būdu teikia argumentus konkrečioms 
teisėms, tačiau konkrečios teisės teiginys yra labiau apibrėžtas negu 
bet koks abstrakčios teisės teiginys, kuriuo jis remiasi!. 


' Išsami politinė teorija taip pat turi pripažinti kitas dvi perskyras, kuriomis impli- 
citiškai remiuosi šiame skyriuje. Pirmoji — perskyra tarp teisių valstybės atžvilgiu ir 
teisių bendrapiliečių atžvilgiu. Pirmosios teisės pateisina politinį sprendimą, kuris rei- 
kalauja iš kokios nors valdžios žinybos veiksnių, antrosios teisės pateisina sprendimą 
taikyti prievartą konkretiems individams. Gyvenamosios vietos minimumo teisė, jei ji 
apskritai akceptuojama, yra akceptuojama kaip teisė valstybės atžvilgiu. Teisė į nuosto- 
lių dėl sutarties pažeidimo atlyginimą arba teisė būti gelbėjamam nuo didelio pavojaus, 
jei rizika gelbėtojui yra minimali, yra teisė bendrapiliečių atžvilgiu. Žodžio laisvė pa- 
prastai yra viena ir kita. Apskritai atrodo keista teises, kurias piliečiai turi vienas kito 
atžvilgiu, apibrėžti kaip politines teises; tačiau čia tokiomis teisėmis domimės tik tiek, 
kiek jos pateisina įvairių rūšių politinius sprendimus. Aptariamoji perskyra neatitinka 
pamatinių ir institucinių teisių perskyros; pastaroji skiria asmenis ar institucijas, kurie 
turi priimti politinį sprendimą, pirmoji - tai perskyra tarp asmenų ar institucijų, kurias 
tas sprendimas kreipia veikti arba susilaikyti nuo veiksmo. Paprastos civilinės bylos, 
kurios yra principinis šios esė objektas, turi reikalą su teisėmis prieš bendrapiliečius; 
tačiau aš taip pat aptariu tam tikrus konstitucinės ir baudžiamosios teisės klausimus ir 
ten paliečiu taip pat ir teises valstybės atžvilgiu. 

B. Principai 17 nauda 

Teisių ir tikslų perskyra neneigia tezės, neatsiejamos nuo populiario- 
sios moralės antropologijos. Visiškai priimtina atrodo nuomonė, jog, 
kaip skelbia toji tezė, principai, kuriuos tam tikros bendruomenės 
nariai mano esant įtikinamus, bus priežastingai determinuoti tos bend- 
ruomenės kolektyvinių tikslų. Jeigu daug bendruomenės žmonių ma- 
no, kad kiekvienas individas turi teisę į tam tikrą minimalų kitų rū- 
pestį, tai šį faktą - kaip kultūros istorijos dalyką — galima paaiškinti 
remiantis kitu faktu, tuo, jog tas įsitikinimas skatina jų kolektyvinės 
gerovės progresą. Jeigu koks nors naujoviškas teisių organizavimas 
galėtų būti naudingesnis jų kolektyvinei gerovei, tuomet, pagal tą 
tezę, turėtume tikėtis, kad per tam tikrą laiką jų moraliniai įsitikini- 
mai taps palankūs tai naujai tvarkai. 

Aš nežinau, kokiu mastu ši antropologinė teorija galioja mūsų 
visuomenėje ar bet kokioje visuomenėje. To, aišku, negalima patik- 
rinti taip paprastai, kaip aš tai pateikiau, ir nematau pagrindo jos 
teiginį, jog teisės yra psichologiškai ir kultūriškai determinuotos tikslų, 
a priori laikyti įtikinamesniu už priešingą teiginį. Galbūt vyrai 1r mo- 
terys kolektyvinius tikslus renkasi pagal kokią nors jau turimą nuo- 
voką apie individualias teises, o ne apibrėžia teises atsižvelgdami į 
kolektyvinius tikslus. Bet kuriuo atveju svarbu tai, kad būtinai esama 
laikinės distancijos, kurios dėka kiekvienu dabartiniu momentu dau- 
guma žmonių pripažins - bent jau konkrečiais atvejais — teisių ir 
tikslų konfliktą, kurį suponuoja bendroji dviejų politinių siekių rū- 
šių perskyra. 

Kitaip tariant, ši perskyra daro prielaidas tolesnei perskyrai - tarp 
tam tikros teisės stiprumo politinės teorijos kontekste ir priežastinio 
išaiškinimo, kodėl ta teorija numato tokią teisę. Tai formalus būdas 
nusakyti tam, ką čia turime galvoje, ir jis priimtinas tik tuomet, kai - 


Antroji perskyra —- perskyra tarp universalių ir specialių teisių; t. y. tarp teisių, 
kurias politinė teorija numato visiems bendruomenės individams, darydama išimtį tik 
tokiems fenomenams kaip negalia arba bausmė, ir teisių, kurias ji numato tik vienai 
bendruomenės daliai ar galbūt vienam nariui. Šioje esė remsiuosi prielaida, kad visos 
politinės teisės yra universalios. 

kaip kad aš dabar suponuoju - galime identifikuoti tam tikrą politi- 
nę teoriją ir taip atskirti analitinį klausimą dėl to, ką jį numato, nuo 
istorinio klausimo, kaip ji radosi kaip tokia. Taigi perskyra tampa 
neaiški, jeigu, kalbėdami apie bendruomenės moralę, nespecifikuo- 
jame, kurią iš daugelio skirtingų bendruomenės moralės koncepcijų 
turime galvoje. Be kokios nors tolesnės specifikacijos negalime 
konstruoti net miglotos ar abstrakčios politinės teorijos, kaip bend- 
ruomenės bet kuriuo konkrečiu momentu teorijos, taigi negalime 
padaryti perskyros tarp priežasčių ir stiprumo, kuri yra analitiškai 
būtina norint suprasti principo ir politinės nuostatos sąvokas. Tad 
pasiduodame argumentui, kad antropologinė tezė sugriauna persky- 
rą tarp šių sąvokų; kalbame taip, tarsi galvoje turėtume kažkokią 
nuoseklią teoriją, kaip bendruomenės moralę; tačiau neigiame, kad 
ji skiria principą nuo politinės nuostatos, remdamiesi argumentu, 
kuris atrodo įtikinamas būtent dėl to, kad neturime galvoje jokios 
konkrečios teorijos. Kai pasitelkę kokią nors nuorodą į bendruome- 
nės moralę paaiškiname, ką norime pasakyti, o paskui imamės iden- 
tifikuoti, kad ir labai preliminariai, tai, ką laikome tos moralės prin- 
cipais, galutinai prisijaukiname antropologinį argumentą. 

Tačiau esama politinių teorijų, kurios teises ir tikslus suvienija ne 
priežastingumo atžvilgiu, o padarydamos teisės (right) stiprumą prik- 
lausomą nuo jos, kaip teisės, galios lemti progresą kokio nors kolek- 
tyvinio tikslo link. Galvoje turiu įvairias normos utilitarizmu (rule 
utilitarianism) vadinamos etinės teorijos formas. Pavyzdžiui, anot 
vienos populiarios tos teorijos versijos, aktas yra teisė, jeigu bendras 
normos, reikalaujančios to akto, akceptavimas pagerins vidutinę bend- 
ruomenės narių gerovę!. Pavyzdžiui, politinė teorija gali numatyti 
žodžio laisvę, remdamasi hipoteze, jog bendras tos teisės akceptavi- 
mas teismuose ir kitose politinėse institucijose sąlygos didžiausią vi- 
dutinę bendruomenės naudą ilgalaikėje perspektyvoje. 

Nepaisant to, ir tokioje teorijoje institucines teises galime atskirti 


! Žr. Brandt, „Toward a Credible Form of Utilitarianism“, kn.: H. Castenada and 
(x. Nakhnikian (eds.), Morality and tbe Language of Conduct (1963) 107. 

bent jau nuo kolektyvinių tikslų. Jeigu teorija numato, kad tam tikros 
institucijos pareigūnas yra teisus, priimdamas politinį sprendimą vi- 
suomet, kai tas sprendimas yra būtinas siekiant apginti kiekvieno indi- 
vido laisvę kalbėti, kad ir koks būtų to sprendimo poveikis kolektyvi- 
nių tikslų atžvilgiu, ir neteisus, jei vengia jį priimti, - teorija numato 
žodžio laisvę kaip teisę. Nesvarbu, kad teorija reikalauja šios teisės 
remdamasi hipoteze, kad jeigu visos politinės institucijos įgyvendins 
tą teisę tokiu būdu, bus iš tikrųjų skatinamas progresas svarbaus ko- 
lektyvinio tikslo link. Svarbu tai, kad įsipareigojama tokiai valdžios 
schemai, kuri apeliaciją į teisę daro lemiamą konkrečiais atvejais. 

Taigi nei antropologinė tezė, nei norminis utilitarizmas neteikia 
jokio kontrargumento prieš principo argumentų ir politinės nuosta- 
tos argumentų perskyrą. Kad parodyčiau, jog nestokoju apdairumo, 
turėčiau paminėti dar vieną galimą šios perskyros kvestionavimą. 
Įvairūs principo ir politinės nuostatos argumentai gali būti pateikti, 
kaip dažnai pasitaiko, vienam ir tam pačiam sprendimui paremti. 
Tarkime, pareigūnas nori pateikti argumentų už rasinę segregaciją vie- 
šose vietose. Jis gali pateikti politinės nuostatos argumentą, teigiantį, 
kad rasių sambūvis lemia daugiau visuotinio nepasitenkinimo nei 
palankaus nusiteikimo. Arba jis gali pateikti principo argumentą, ape- 
liuojantį į teises tų, kurie galėtų būti nužudyti arba sužaloti desegre- 
gacijos sukelsimose riaušėse. Galima manyti, kad šių argumentų tar- 
pusavio pakeičiamumas panaikina perskyrą tarp principo argumen- 
to ir politinės nuostatos argumento arba kad jis bent jau daro tą 
perskyrą ne tokią reikalingą štai dėl kokios priežasties. Tarkime, yra 
pripažįstama, kad teisė į rasinę lygybę yra tokia stipri, kad ji turėtų 
turėti prioritetą prieš visus politinės nuostatos argumentus, išskyrus 
pačius neatidėliojamiausius, o ją aukojantis kompromisas galimas tik 
tada, kai to reikalauja konkuruojantys principo argumentai. Toks 
pripažinimas būtų tuščias, jeigu visada būtų galima rasti principo 
argumentų, galinčių pakeisti politinės nuostatos argumentą. 

Tačiau būtų klaida manyti, jog kadangi visada galima rasti kokį 
nors principo argumentą, galintį pakeisti politinės nuostatos argu- 
mentą, jis visuomet bus toks nenuginčijamas ir toks stiprus, koks 

būtų buvęs atitinkamas politinės nuostatos argumentas. Jeigu ko- 
kios nors mažumos pretenzija į antidiskriminacinį įstatymą pati būtų 
pagrįsta politine nuostata ir dėl to ją būtų galima atmesti, apeliuo- 
jant į bendrąją visuotinę gerovę ar naudą, tuomet argumentas, kuris 
remiasi daugumos nepasitenkinimu ar apmaudu, galėtų būti pakan- 
kamai stiprus. Tačiau jeigu ta pretenzija remiasi teise į lygybę, kuri 
turi gauti viršų, jeigu jos nenusveria konkuruojantis principo argu- 
mentas, vienas toks konkuruojantis argumentas gali būti, kaip kad 
šiuo atveju, paprasčiausiai per silpnas. Išskyrus ypatingus atvejus, 
pavojus bet kurio konkretaus žmogaus gyvybei, keliamas adekvačiai 
reguliuojamos ir kontroliuojamos desegregacijos, bus labai mažas. 
Todėl galime pripažinti, kad konkuruojanti teisė į gyvybę šiuo atveju 
teikia tam tikrą argumentą, oponuojantį teisei į lygybę, ir vis dėlto 
tvirtinti, kad tas argumentas yra nepaisyti galimo svarumo; galbūt jis 
pakankamai stiprus sulėtinti desegregacijos tempą, tačiau nėra net ir 
tiek stiprus, kad jį labai sulėtintų. 


C. Ekonomika ir principas 
Deskriptyviniu aspektu teisių tezė tvirtina, jog teisėjų sprendimus 
sunkiosiose bylose apibūdina tai, jog jie generuojami principo, o ne 
politinės nuostatos. Pastaruoju metu publikuotus ekonominės teorijos 
1r bendrosios teisės santykio tyrimus galima suprasti kaip teikiančius 
priešingą išvadą: kad teisėjai beveik visada sprendžia remdamiesi po- 
litine nuostata, o ne principu. Tačiau turime rūpestingai atskirti du 
teiginius, kuriuos, kaip teigiama, pateikia tie tyrimai. Pirma, argumen- 
tuojama, kad galima įrodyti, jog beveik kiekviena norma, teisėjų 1š- 
vystoma tokiose skirtingose srityse kaip deliktas, sutartis arba nuosa- 
vybė, tarnauja kolektyviniam tikslui, reikalaujančiam efektyvinti iš- 
teklių paskirstymą!. Antra, argumentuojama, kad tam tikrais atvejais 
teisėjai savo sprendimus eksplicitiškai grindžia ekonomine politine 
nuostata“. Nė vienas iš šių teiginių nesugriauna teisių tezės. 

! Žr., pvz., R. Posner, Economic Analysis of Law (1972) 10-104. 

2 Žr., pvz., Coase, „The Problem of Social Cost“, 3 J. Law X Econ. I, 19-28 
(1960). 

Pirmasis teiginys nedaro nuorodos į teisėjų, kurie, spręsdami by- 
las, įtvirtino normas, skatinančias ekonominį efektyvumą, intenciją. 
Jis nesuponuoja, kad šie teisėjai suvokė savo normų ekonominę ver- 
tę ar net kad jie būtų pripažinę tą vertę kaip argumentą už jų spren- 
dimus. Faktai daugiausiai pateikia priešingą išvadą. Pavyzdžiui, teis- 
mai, kurie puoselėjo nenusisekusią tarnautojų kolegialumo doktriną 
(fellow-servant doctrine), manė, kad normos reikalauja teisingumas, 
o ne nauda, o jei norma buvo panaikinta, tai dėl to, kad kita teisinin- 
kų karta būtent argumentą teisingumo vardu, o ne argumentą nau- 
dos siekio vardu, ėmė manyti esant tobulintiną!. 

Jeigu šis pirmasis teiginys yra pagrįstas, tai kai kam jis gali atro- 
dyti esąs svarbus ankstesniame skirsnyje nusakytos antropologinės 
tezės įrodymas. Kai kas manys, kad tai daro prielaidą, jog teisėjai ir 
teisininkai, atspindėdami to meto bendrąsias moralės nuostatas, ma- 
nė, kad korporacijos ir individai turi būtent tas teises, kurias ekspli- 
citiškas normos utilitarizmas įteisina kaip tarnaujančias visuotinei 
gerovei. Tačiau pirmasis teiginys taip pat sėkmingai gali sąlygoti ma- 
no minėtą priešingą išvadą, skelbiančią, jog mūsų dabartinės idėjos 
apie visuotinę gerovę atspindi mūsų idėjas apie individualias teises. 
Pavyzdžiui, profesoriaus Posnerio argumentacija palanki tam teigi- 
niui, nes ji suponuoja tam tikrą efektyvaus išteklių paskirstymo samp- 
ratą. Jis sako, kad kokio nors deficitinio ištekliaus vertė konkrečiam 
individui matuotina pinigų kiekiu, kurį jis yra nusiteikęs už jį sumo- 
kėti, tad bendruomenės gerovė pakyla, kai kiekvienas išteklius yra 
rankose to, kuris gali mokėti daugiau negu bet kuris kitas, kad jį 
įsigytų?. Tačiau ši vertės samprata vargu ar yra savaime akivaizdi ir 
neutrali. Ji palanki politinei teorijai, giriančiai konkurenciją, tačiau 
kur kas nepalankesnė labiau egalitarinei teorijai, nes ji nepaiso ne- 
turtingųjų pretenzijų, norinčių išleisti mažiau pinigų dėl to, kad jie 
yra priversti leisti mažiau pinigų. Taigi regis, Posnerio vertės kon- 
cepciją galima suprasti ir kaip individualių teisių teorijos padarinį, ir 


! Žr. Posner, „A Theory of Negligence“, 1 J. Legal Stud. (1972) 29, 71. 
? Posner, Economic Analysis, 4. 

kaip jos priežastį. Šiaip ar taip, antropologinė pirmojo teiginio tezė 
nekelia jokios grėsmės teisių tezei. Net jei pripažįstame, kad teisėjo 
išpažįstama teisių teorija yra determinuojama kažkokios instinkty- 
vios nuovokos apie ekonominę vertę, o ne atvirkščiai, mes vis viena 
galime argumentuoti, kad teisindamas sprendimus sunkiosiose bylo- 
se Jis remiasi ta teorija, o ne ekonomine analize. 

"Tačiau antrasis mūsų išskirtas teiginys gali atrodyti esąs rimtesnis 
iššūkis. Teisėjai kai kuriais atvejais eksplicitiškai remiasi ekonomine 
politine nuostata, tačiau šių atvejų negalima paprasčiausiai laikyti 
faktais, patvirtinančiais antropologinę tezę. Learned Hando neat- 
sargumo (negligence) teorija yra geriausiai žinomų tokios eksplicitiš- 
kos nuorodos į ekonomiką pavyzdys. Jis pasakė maždaug štai ką: 
testas, nustatantis, ar atsakovo aktas buvo nepagrįstas ir dėl to baus- 
tinas, yra ekonominis testas, kuris klausia, ar atsakovas būtų galėjęs 
išvengti avarijos sau mažesne kaina negu ta, kurią buvo galima tikė- 
tis patirtų ieškovas avarijos atveju, atsižvelgiant ir į avarijos tikimy- 
bę!. Būtų galima sakyti, kad šis ekonominis testas teikia politinės 
nuostatos, O ne principo argumentą, nes jis sprendimą daro priklau- 
somą nuo to, ar kolektyvinė gerovė būtų buvusi labiau paskatinta, 
leidžiant avarijai įvykti, ar išleidžiant tai, kas būtina, kad jos būtų 
išvengta. Jeigu taip, tuomet atvejai, kai eksplicitiškai naudojamas toks 
testas kaip Hando, kad ir kiek mažai tokių atvejų būtų, būtų kontr- 
pavyzdžiai, prieštaraujantys teisių tezei. 

Tačiau prielaida, kad koks nors ekonominis prognozavimas turi 
būti politinės nuostatos argumentas, nepaiso perskyros tarp abstrak- 
čių ir konkrečių teisių. Abstrakčios teisės, kaip kad teisė kalbėti po- 
litinėmis temomis, neatsižvelgia į konkuruojančias teises; o konkre- 
čios teisės atspindi tokios konkurencijos įtaką. Tam tikro pobūdžio 
bylose ekonomikos terminais nusakytas argumentas gali konkuruo- 
jančius abstrakčius principus paversti konkrečiomis teisėmis. Antai 


|! United States v. Carroll Towing Co., 159 F. 2d 169, 173 (2d Cir. 1947). Coase'as 
(22-23) pateikia kitus pavyzdžius, daugiausia viešosios tvarkos pažeidimų atvejus, in- 
terpretuodamas doktriną, jog „pagrįstas“ įsikišimas, sutrukdęs ieškovui disponuoti nuo- 
savybe, nėra viešosios tvarkos pažeidimas. 

principas, jog kiekvienas bendruomenės narys turi teisę į tai, jog kiek- 
vienas kitas narys traktuotų jį su minimalia pagarba, kurios verta 
žmogiška būtybė!. Tai labai abstraktus principas: jis tam tikrais atve- 
jais reikalauja tam tikro tų, kuriuos reikia ginti, interesų, ir tų, iš 
kurių principas reikalauja neįvardijamo rūpestingumo ir pagarbumo 
lygio, laisvės balanso. Natūralu, ypač kai naudojami ekonomikos ter- 
minai, kad deramas balansas apibrėžiamas lyginant šių dviejų šalių 
produkuojamo naudingumo sumas skirtingomis aplinkybėmis. Jei- 
gu vienas žmogus atlieka veiksmą, kurį jis gali numatyti užgausiant 
kitą žmogų, kolektyvinė jų abiejų kartu produkuosima nauda labai 
nukentės dėl jo poelgio, vadinasi, jis nerodo deramo rūpestingumo 
ir pagarbos. Jeigu jis gali apsaugoti nuo sužalojimo arba apsidrausti 
nuo jo kur kas mažesne kaina arba efektyviau nei, pavyzdžiui, tai 
gali padaryti kitas, tuomet, jeigu jis nesiima šių atsargumo priemo- 
nių arba neapsidraudžia, - jis nerodo atsargumo ir rūpestingumo. 
"Toks argumentavimo būdas jokiu būdu nėra naujas, nors jo nusa- 
kymas ekonomikos terminais galbūt ir naujas. Filosofai seniai svars- 
to hipotetinius atvejus, testuojančius privalomą bendruomenės na- 
rių rūpestingumo vienas kito atžvilgiu lygį. Pavyzdžiui, jeigu vienas 
žmogus skęsta, o kitas gali jį išgelbėti minimaliai rizikuodamas, tuo- 
met pirmasis turi moralinę teisę būti išgelbėtas antrojo. Šią nuostatą 
lengva pateikti ekonomine forma: jeigu kolektyvinė tos poros nauda 
smarkiai padidėtų skęstantįjį išgelbėjus, tai skęstantis žmogus turi 
teisę būti išgelbėtas, o gelbstintysis turi pareigą tai daryti. Žinoma, 
atitinkama teisinė nuostata gali būti kur kas sudėtingesnė. Ji gali nu- 
rodyti ypatingas aplinkybes, kuriomis esminis klausimas būtų ne tas, 
ar kolektyvinė tos poros nauda bus akivaizdžiai didesnė, o tik tas, ar 
ji padidės bent šiek tiek. Pastarąjį klausimą ji galėtų adresuoti, pa- 
vyzdžiui, tam atvejui, kai pozityvus vieno žmogaus aktas (priešingai 


' Išsamesnis principo argumentas gali pateikti geresnį Hando testo pateisinimą, 
negu pateikia šis paprastas principas. Išplėtotą argumentą esu aprašęs pagal Rosentha- 
lio programą skaitytų paskaitų cikle Nortvesterno universiteto Teisės mokykloje 1975 
metų kovą. Tačiau paprastas principas teikia pakankamai gerą pateisinimą šiuo svarsty- 
mo momentu. 

neveikimui) kelia tiesioginį ar numatomą asmens arba kito turto su- 
žalojimo pavojų. Žinoma, jeigu teisių tezė yra teisinga, tai teisėjas 
galėtų apeliuoti į tą teisės nuostatą tik tuomet, jei pripažįsta, kad 
minimalios pagarbos principas teigia abstrakčią juridinę teisę; tačiau 
jeigu jis tai pripažįsta, tuomet gali pateikti savo argumentą ekonomi- 
nio argumento forma, nepakeisdamas jo pobūdžio, t. y. principo ar- 
gumento nepaversdamas politinės nuostatos argumentu. 

Kadangi Hando testas bei analogiškas argumentas apie skęstan- 
čio žmogaus gelbėjimą yra konkuruojančių teisių kompromiso me- 
todai, jie atsižvelgia į gerovę tik tų, su kurių abstrakčiosiomis teisė- 
mis konkrečiu atveju susiduria. Jie nenumato erdvės bendruomenės 
apskritai nuostoliams ir naudai, svarstydami šiuos dalykus tik tiek, 
kiek tai atsispindi gerovėje tų, dėl kurių teisių sprendžiama. Nesun- 
ku įsivaizduoti argumentą, kuris nepripažintų šio apsiribojimo. Tar- 
kime, kas nors argumentuoja, jog principą, reikalaujantį ištiesti pa- 
galbos ranką, kai rizika yra minimali, reikia papildyti taip, kad spren- 
dimas taptų priklausomas ne nuo kokios nors kolektyvinės gelbėtojo 
ir nelaimės aukos naudos funkcijos, o nuo ribinio naudingumo vi- 
suomenei kaip visumai, idant gelbėtoją saistytų pareiga atsižvelgti 
ne tik į reliatyvius pavojus, gresiančius jam pačiam bei nelaimės au- 
kai, bet ir į reliatyvią socialinę kiekvieno iš šių pavojų reikšmę. Iš to 
galėtų būti daroma išvada, jog nesvarbus žmogus turi rizikuoti savo 
gyvybe, kad išgelbėtų banko prezidentą, bet banko prezidentui ne- 
dera vargintis ir bent pamėginti išgelbėti nieką (a 20body). Šis argu- 
mentas — tai jau nebe principo argumentas, nes suponuoja auką ne- 
turint teisės į nieką, išskyrus savo lūkesčius, siejamus su bendrąja 
nauda. Hando formulė ir rafinuotesnės jos variacijos nėra šio pobū- 
džio argumentai; jie ne subordinuoja individualią teisę kokiam nors 
kolektyviniam tikslui, o numato konkuruojančių abstrakčios teisės 
teiginių aukojimo kompromisui mechanizmą. 

Neatsargumo atvejai nėra vieninteliai atvejai, kai teisėjai, apibrėž- 
dami konkrečiąsias teises, kompromisui aukoja abstrakčiąsias teises. 
Pavyzdžiui, jeigu teisėjas apeliuoja į visuomenės saugumą arba į ko- 
kio gyvybiškai svarbaus ištekliaus negausumą kaip pagrindą apriboti 

kokiai nors abstrakčiajai teisei, tai jo apeliaciją galima suprasti kaip 
apeliavimą į konkuruojančias teises tų, kurių saugumas bus paauko- 
tas arba kurie gali netekti jiems priklausančios to ištekliaus dalies, 
jeigu abstrakčioji teisė bus paversta konkrečiąja. Jo argumentas yra 
principo argumentas, jeigu jis gerbia distributyvinius reikalavimus, 
keliamus tokiam argumentavimui, ir jeigu paiso apribojimo, minėto 
ankstesniame skirsnyje: kad konkuruojančio principo svarumas gali 
būti mažesnis negu atitinkamos politinės nuostatos. Kitokios rūšies 
pavyzdys yra gerai pažįstamas argumentas, jog tam tikrų bylų turi 
būti neleidžiama kelti, nes antraip teismai būtų „užversti“ ieškiniais. 
Teismas mano, kad jeigu jis turėtų leisti šio tipo bylas, jis pristigtų 
laiko pakankamai sparčiai išnagrinėti kitas bylas, turinčias apginti 
teises, kurios, drauge paėmus, yra svarbesnės negu tos, kurias jis bū- 
tent dėl to siūlo laikyti nesvarstytinomis. 

Šioje vietoje dera pažymėti tam tikras teisių tezės ribas. Ji galioja 
standartinėse civilinėse bylose, kai daroma prielaida, kad viena iš 
šalių turi teisę laimėti; tačiau kai tokia prielaida negalima, teisių tezė 
galioja tik asimetriškai. Kaltinamasis baudžiamojoje byloje turi teisę 
į sprendimą savo naudai, jeigu yra nekaltas, tačiau valstybė neturi 
lygiagrečios teisės į apkaltinamąjį nuosprendį, jeigu jis yra kaltas. 
Todėl teismas gali, pavyzdžiui, kokioje nors sunkiojoje byloje, tes- 
tuojančioje įrodinėjimą reglamentuojančias normas, priimti spren- 
dimą kaltinamojo naudai, remdamasis politinės nuostatos argumen- 
tu, kuris nenumato, jog kaltinamasis turi kokią nors teisę būti ištei- 
sintas. Aukščiausiasis teismas Linkletter v. Walker byloje! paskelbė, 
kad jo ankstesnis sprendimas Mapp v. Obio byloje? buvo būtent toks 
sprendimas. Teismas paskelbė, kad jis pakeitė normas, leidžiančias 
pasitelkti neteisėtai gautus įrodymus ne dėl to, jog panelė Mapp tu- 
rėjo kokią nors teisę į tai, kad tokie įrodymai, šiaip leistini, nebūtų 
naudojami, o tam, kad policininkai būtų atgrasyti nuo tokio įrody- 
mų rinkimo būdo ateityje. Aš nenoriu pasakyti, kad konstitucinis 


————— 

sprendimas, priimtas tokiu pagrindu, yra teisingas ar kad tai, kaip 
Teismas apibūdino savo ankstesnį sprendimą, buvo teisinga. Aš tik 
noriu atkreipti dėmesį, kaip baudžiamojo persekiojimo geometrija, 
nepriešpriešinanti prieštaraujančių teisių vienų kitoms kaip bylos ša- 
lių, skiriasi nuo standartinės civilinės bylos, kurioje teisių tezė galio- 
ja simetriškai. 


4. INSTITUCINĖS TEISĖS 


Teisių tezė numato, kad teisėjai sunkiąsias bylas sprendžia patvirtin- 
dami arba paneigdami konkrečiąsias teises, arba jų nepripažindami. 
Tačiau konkrečiosios teisės, kuriomis remiasi teisėjai, turi turėti 
dvi kitas charakteristikas. Jos turi būti institucinės, o ne pamatinės 
(background), teisės 1r jos turi būti juridinės, o ne kokios kitos for- 
mos institucinės teisės. Todėl šiai tezei negalėsime pritarti ar jos pa- 
tikrinti, kol išsamiau neišplėtosime šių perskyrų. 

Institucinių teisių galima aptikti labai įvairaus pobūdžio instituci- 
jose. Šachmatų žaidėjas turi „šachmatų“ teisę būti apdovanotas taš- 
ku turnyre, jeigu jis duoda matą priešininkui. Demokratijoje pilietis 
turi įstatyminę teisę į tai, kad įstatymai, būtini jo žodžio laisvei ap- 
saugoti, būtų priimti. Šachmatų atveju institucines teises fiksuoja kons- 
titutyviosios ir reguliatyviosios normos, skirtos vien tik žaidimui ar- 
ba konkrečiam turnyrui. Šachmatai šia prasme yra autonomiška ins- 
titucija; turiu galvoje tai, jog žaidėjai supranta, kad niekas iš jų negali 
pretenduoti į institucinę teisę tiesiogiai apeliuodamas į bendrąją mo- 
ralę. Pavyzdžiui, niekas negali argumentuoti, kad jis nusipelnė teisę 
būti skelbiamas laimėtoju dėl savo bendro pobūdžio dorumo. Tačiau 
teisėkūra šia prasme tik iš dalies yra autonomiška. Esama specialių 
konstitutyviųjų ir reguliatyviųjų normų, kurios apibrėžia, kas yra įs- 
tatymų leidėjas ir kas jam priklauso, ir kaip vyksta balsavimas, ir kad 
jis negali instituciškai remti religijos. Tačiau šios normos, aiškiai skirtos 
teisėkūrai, retai kada yra pakankamos nustatyti, ar pilietis turi insti- 
tucinę teisę į tai, kad būtų priimtas tam tikras įstatymas, pavyzdžiui, 
jos nenustato, ar jis turi teisę į minimalų darbo užmokestį nustatan- 

čius teisės aktus. Iš piliečių tikimasi, kad jie, pasisakydami už tokias 
teises, pasitelks bendro pobūdžio politinės moralės argumentus. 

Faktas, kad kai kurios institucijos yra visiškai autonomiškos, o 
kitos - iš dalies, implikuoja tai, ką minėjome anksčiau, - kad institu- 
cinės teisės, kurias pripažįsta politinė teorija, gali skirtis nuo jos nu- 
matomų pamatinių teisių. Tačiau tai nemenkina institucinių teisių 
tikrumo. Net jeigu laikomės nuomonės, kad vargšai turi abstrakčią 
pamatinę teisę į pinigus, paimtus iš turtingųjų, būtų neteisinga, o ne 
vien netikėta, jei šachmatų turnyro teisėjai piniginį prizą paskirtų 
skurdžiausiam varžybų dalyviui, o ne surinkusiam daugiausiai taškų. 
To nebūtų galima pateisinti sakant, jog kadangi turnyro numatomos 
teisės nusako tik sąlygas, būtinas turnyrą vadinti šachmatų turnyru, 
toks teisėjo poelgis yra pateisinamas, jei jis įteikdamas prizą nevarto- 
ja žodžio „šachmatai“. Dalyviai atėjo į turnyrą tikėdamiesi, jog ga- 
lios šachmatų taisyklės; jie turi tikrą teisę į šių, o ne kokių kitų tai- 
syklių įgyvendinimą. 

Institucinė autonomija sergsti pareigūno institucinę pareigą nuo 
didžiosios dalies pamatinės politinės moralės. Tačiau kiek tokia ap- 
sauga įmanoma? Net turinčios visišką neliečiamybę institucijos, to- 
kios kaip šachmatai, atveju kai kurios normos reikalaus interpretaci- 
jos ir išaiškinimo, iki pareigūnas jas galės įgyvendinti tam tikroje 
situacijoje. Tarkime, šachmatų turnyro taisyklė numato, kad teisėjas 
privalo skirti nuobaudą, jeigu vienas žaidėjas žaidimo metu „nepro- 
tingai“ erzina kitą. Taisyklės tekstas neapibrėžia, kas laikytina „ne- 
protingu“ erzinimu; ji nenustato, ar, pavyzdžiui, žaidėjas, kuris nuo- 
lat šypsosi savo varžovui taip, kad jį sunervintų, kaip rusų didmeistris 
Talis kadaise šypsojosi Fisheriui, erzina jį neprotingai. 

Žaidimo teisėjas, spręsdamas šį sudėtingą atvejį, nėra laisvas su- 
teikti galią savo pamatiniams (background) įsitikinimams. Jis gali iš- 
pažinti politinę teoriją, pagal kurią individai turi teisę į vienodą ge- 
rovę nepriklausomai nuo intelektualinių gebėjimų. Tačiau jis klystų, 
jei šiuo įsitikinimu remtųsi spręsdamas sudėtingus atvejus, reguliuo- 
jamus normos, numatančios baudą. Pavyzdžiui, jis negalėtų sakyti, 
kad erzinamas elgesys yra protingas, nes dėl jo sumažėja intelektua- 

linių gebėjimų įtaka žaidimo rezultatui. Dalyviai ir plačioji besido- 
minčiųjų bendruomenė sakys, kad jo pareiga yra kaip tik priešinga. 
Kadangi šachmatai yra intelektualinis žaidimas, jis privalo baudą nu- 
matančią normą taikyti taip, kad apsaugotų, o ne statytų į pavojų, 
intelekto vaidmenį varžybose. 

Taigi šachmatų teisėjo atveju turime pavyzdį pareigūno, kurio 
sprendimai dėl institucinių teisių yra suprantami kaip reguliuojami 
institucinių suvaržymų, net jei šių suvaržymų galia nėra aiški. Nema- 
nysime, kad jis yra laisvas kurti teisę spragų vietoje, nepreciziškų 
normų „atviros struktūros“ erdvėje!. Jeigu viena normos, numatan- 
čios baudą, interpretacija apsaugos žaidimo pobūdį, o kita - ne, tai 
dalyviai turi teisę į pirmąją interpretaciją. Šiame palyginti paprasta- 
me atvejyje galime tikėtis įžvelgti kokį nors bendrą institucinių teisių 
sudėtingais atvejais bruožą, kuris paaiškintų teisėjo sprendimo pro- 
cesą sunkiojoje teisinėje byloje. 

Sakiau, jog teisėjo sprendimai turi gerbti šachmatų žaidimo po- 
būdį. Ką tai reiškia? Iš kur teisėjas žino, kad šachmatai yra intelek- 
tualinis žaidimas, o ne atsitiktinumu grįstas lošimas arba pirštų bale- 
to demonstravimas? Jis galėtų pradėti nuo to, ką žino kiekvienas. 
Kiekviena institucija jos dalyvių yra priskiriama tam tikrai labai apy- 
tikslei institucijos kategorijai; ji laikoma žaidimu, o ne religine apei- 
ga ar pratybų forma, ar politiniu procesu. Šia prasme šachmatus api- 
brėžia tai, kad jie yra žaidimas, o ne pirštų mankšta. Šios konvenci- 
jos, įkūnijamos požiūrio, elgesio ir istorijos, yra lemiamos reikšmės. 
Jeigu visi šachmatus laiko atsitiktinumu grįstu lošimu ir dėl en prise 
keikia tik fortūną, tai šachmatai yra atsitiktinumu grįstas lošimas, 
tačiau tuomet - labai prastas. 

Tačiau šios konvencijos bus nepakankamas pagrindas, jomis rem- 
damasis teisėjas galbūt net negalės priimti sprendimo, jog esama pa- 
kankamo pagrindo išspręsti Talio šypsenos atvejį. Tačiau svarbu neiš- 
leisti iš akių to fakto, jog konvencijos stokoja galios ypatingu būdu. 
Jos yra ne neišbaigtos, nelyginant knyga, kuriai trūksta paskutinio 

puslapio, o abstrakčios, todėl jas gali suvokti tik tokia sąvoka, kuri 
priskirtina įvairioms sampratoms, t. y. ginčijama (contested) sąvoka!. 
Teisėjas turi pasirinkti vieną ar kitą iš šių sampratų ne tam, kad papil- 
dytų konvenciją, o tam, kad ją įgyvendintų. Jis turi sukonstruoti žaidi- 
mo pobūdį, iškeldamas sau įvairius sugrupuotus klausimus. Jeigu šach- 
matai yra intelektualinis žaidimas, ar jis, kaip pokeris, intelektualus 
kuria nors prasme, kuri apima psichologinio trikdymo gebėjimą? O 
gal jis, kaip matematika, intelektualus kuria nors prasme, kuri to ge- 
bėjimo nenumato? Ši pirma klausimų grupė iš jo reikalauja įdėmiau 
pažvelgti į žaidimą ir nustatyti, kad žaidimo bruožai patvirtina vieną, 
o ne kitą iš šių intelekto sampratų. Tačiau jis taip pat turi iškelti kito- 
kių klausimų grupę. Jeigu šachmatai yra kokios nors rūšies intelektua- 
linis žaidimas, kokia išvada iš to darytina apie pamatuotą elgesį šach- 
matų žaidime? Ar psichologinio trikdymo gebėjimas arba atsparumas 
tokiam trikdymui iš tikrųjų yra intelektinė savybė? Šie klausimai iš jo 
reikalauja įdėmiau pažvelgti į pačią intelekto sąvoką. 

Žaidimo teisėjo svarstymai, jeigu jie yra apgalvoti, svyruos tarp 
šių dviejų klausimų grupių, progresyviai siaurindami klausimų, ke- 
liamų kiekvienoje tolesnėje stadijoje, ratą. Iš pradžių, reflektuoda- 
mas sąvoką, jis galėtų identifikuoti skirtingas intelekto sampratas. 
Pavyzdžiui, šioje pirmoje stadijoje jis gali teigti, kad ta fizinio grakš- 
tumo rūšis, kuri puoselėjama balete, yra viena iš inteligentiškumo 
formų. Tačiau po to jis turi testuoti tas skirtingas koncepcijas žaidi- 
mo taisyklių ir praktikų atžvilgiu. Šis testas atmes bet kokią fizinę 
inteligentiškumo koncepciją. Tačiau jis gali nežinoti, kokiu pagrindu 
remtis pasirenkant tarp koncepcijos, kuri numato psichologinį bau- 
ginimą, ir koncepcijos, kuri atmeta jį, mat bet kuri iš šių koncepcijų 
pateiks tokį normų ir praktikų paaiškinimą, kuris nėra akivaizdžiai 
pranašesnis už pateikiamą kitos, kad ir kokiais bendraisiais aiškini- 
mo kanonais remiamasi. Tada jis turi savęs paklausti, kuris iš šių 
dviejų paaiškinimų teikia išsamesnį ar sėkmingesnį paaiškinimą to, 


! Žr. Gallie, „Essentially Contested Concepts“, 56 Proceedings of tbe Aristotelian 

kas iš tikrųjų yra intelektas. Šitaip suvokiami jo samprotavimai ba- 
lansuoja tarp dvasios filosofijos ir institucijos faktų, kurių pobūdį jis 
turi išsiaiškinti. 

Žinoma, tai tik fantastinė tikrovėje negalimo samprotavimo re- 
konstrukcija; bet kokio pareigūno nuovoka apie žaidimą bus išsiug- 
dyta per ilgą karjerą, ir spręsdamas jis tiesiog pasitelks tą nuovoką, 
užuot ją eksponavęs. Tačiau ši rekonstrukcija padeda pamatyti, kaip 
žaidimo pobūdžio sampratą galima pritaikyti ypatingai institucinei 
problemai. Kai autonomiška institucija jau įkurta, taigi kai dalyviai 
turi institucines teises, reguliuojamas skirtingų tos institucijos nor- 
mų, gali iškilti sudėtingų atvejų, kuriuos visiškai natūralu ir privalu 
manyti esant išsprendžiamus. Jeigu Talis neturi teisės į tai, kad žaidi- 
mas būtų tęsiamas, tai šitai turi būti sąlygota tos priežasties, kad bau- 
dą numatanti norma, teisingai suprasta, pateisina teisėjo įsikišimą; 
jeigu jis turi tą teisę, tuomet Fischeris savo ruožtu turi teisę laimėti. 
Šiuo atveju kalbėti apie teisėjo „diskreciją“ visiškai beprasmiška. Jei- 
gu galvoje turima kokia nors negriežta diskrecijos prasmė, tai ši pasta- 
ba yra tuščia; jeigu galvoje turima kokia nors griežta prasmė, t. y. jog 
Talis daugiau nebeturi teisės laimėti, tai šitai ir vėl turi būti sąlygota 
tos priežasties, kad teisingai suprasta norma panaikina teisę, kurią jis 
šiaip turėtų!. Tarkime, mes sakome, kad tokiu atveju viskas, ko šalys 
turi teisę tikėtis, yra tai, jog teisėjas optimaliai panaudos savo spren- 
džiamąją galią. Tam tikra prasme tai yra visiškai teisinga, nes teisėjo 
sprendimu jie negali gauti nieko, išskyrus jo geriausią sprendimą. Ir 
vis dėlto jie turi teisę į tai, kad jis optimaliai panaudos savo spren- 
džiamąją galią, spręsdamas, koks elgesys žaidimo aplinkybėmis yra 
neprotingas; t. y. jie turi teisę į jo geriausią sprendimą dėl to, kokios 
yra jų teisės. Nuostata, jog esama „teisingo“ atsakymo į šį klausimą, 
nereiškia, kad šachmatų normos yra visa paaiškinančios ir vienareikš- 
mės; veikiau tai yra sudėtingas teiginys apie žaidimo pareigūnų ir 
dalyvių atsakomybę. 

Tačiau jeigu sprendimas sudėtinguoju atveju turi būti sprendimas 

dėl šalių teisių, tai pareigūno motyvai pasirenkant tą sprendimą turi 
būti tos rūšies pagrindas, kuris pateisina teisės (7igbt) pripažinimą 
arba paneigimą. Spręsdamas jis turi pasitelkti bendrąją teoriją, pa- 
aiškinančią, kodėl jo institucijos atveju normos apskritai kuria arba 
griauna kokias nors teises, ir turi įrodyti, kokio sprendimo ta bend- 
roji teorija reikalauja sudėtinguoju atveju. Šachmatuose bendruoju 
institucinių teisių pagrindu turi būti nebylus šalių sutarimas arba su- 
pratimas. Ateidamos į šachmatų turnyrą, jos išreiškia sutikimą dėl 
tam tikrų ir tik tų taisyklių įgyvendinimo, ir sunku įsivaizduoti kokį 
nors kitą bendrą pagrindą, kuriuo remiantis galima teigti, kad jos 
turi kokias nors institucines teises. Tačiau jeigu tai yra tiesa ir jeigu 
sprendimas sudėtinguoju atveju yra sprendimas dėl to, kokias teises 
jie iš tikrųjų turi, tada argumentacija to sprendimo naudai turi taiky- 
ti tą bendrą pagrindimą ir sudėtingajam atvejui. 

Galėtume sakyti, jog sudėtingasis atvejis kelia politinės teorijos 
klausimą. Jis klausia, ką sąžininga būtų laikyti žaidėjų sutarimu dėl 
baudą numatančios normos. Žaidimo pobūdžio sąvoka yra koncep- 
tuali priemonė suformuluoti šį klausimą. Tai ginčijama sąvoka, kuri 
internalizuoja bendrąjį institucijos pateisinimą taip, kad jis būtų pa- 
lankus subtilioms perskyroms pačios institucijos viduje. Ji suponuo- 
ja, kad žaidėjas įsipareigoja laikytis ne tiesiog taisyklių komplekso, o 
projekto (enterprise), kurį galima nusakyti kaip turintį savo ypatingą 
pobūdį; todėl norint atsakyti į klausimą, kam jis įsipareigoja įsipa- 
reigodamas šiam dalykui, reikėtų išstudijuoti projektą kaip visumą, 
o ne vien tik normas. 


S. JURIDINĖS TEISĖS 
A. Teisėkūra 


Teisinis argumentas sunkiosiose bylose priklauso nuo ginčijamų są- 
vokų, kurių esmė ir funkcija yra labai panašios į žaidimo pobūdžio 
sąvokos. Tarp jų yra ir keletas substantyvių sąvokų, kurios pasitel- 
kiamos formuluoti teisei, tokių kaip sutarties arba nuosavybės sąvo- 
kos. Tačiau tarp jų yra ir dvi čia plėtojamam argumentui labiau svar- 

bios sąvokos. Pirmoji - tai konkretaus įstatymo ar jo straipsnio „inten- 
cijos“, arba „tikslo“ (purpose) idėja. Ši sąvoka yra tiltas tarp bendro- 
sios idėjos, anot kurios įstatymai kuria teises, politinio pateisinimo 
ir tų sunkiųjų bylų, kurios klausia, kokias teises sukūrė tam tikras 
įstatymas. Antroji - tai pozityvias teisės normas „grindžiančių“ arba 
jomis „besiremiančių“ principų sąvoka. Ši sąvoka yra tiltas tarp doktri- 
nos, anot kurios panašios bylos turi būti sprendžiamos panašiai, po- 
litinio pateisinimo, ir tų sunkiųjų bylų, kuriose yra neaišku, ko rei- 
kalauja ta bendroji doktrina. Šios sąvokos visos drauge juridines tei- 
ses apibrėžia kaip politinių teisių funkciją, bet labai ypatingą funkciją. 
Jeigu teisėjas pripažįsta nustatytas savo teisinės sistemos praktikas — 
t. y. jeigu pripažįsta autonomiją, teikiamą jos aiškių konstitutyviųjų 
ir reguliatyviųjų normų, - tai jis pagal politinės atsakomybės doktri- 
ną turi pripažinti kokią nors bendrąją politinę teoriją, pateisinančią 
šias praktikas. Įstatymų leidėjo tikslo ir bendrosios teisės principų 
sampratos yra priemonės pritaikyti tą bendrąją politinę teoriją kont- 
roversiškiems klausimams, susijusiems su juridinėmis teisėmis. 
Todėl galėtų būti pravartu pasvarstyti, kaip filosofiškai nusiteikęs 
teisėjas galėtų tam tikrais atvejais išplėtoti teorijas apie tai, ko reika- 
lauja įstatymų leidėjo tikslas ir teisės principai. Pamatysime, kad jis 
konstruotų šias teorijas taip pat, kaip filosofiškai nusiteikęs žaidimo 
teisėjas konstruotų žaidimo pobūdį. Šiam tikslui aš sukūriau antžmo- 
giškų gebėjimų, išsilavinimo, kantrybės bei įžvalgumo teisininką, kurį 
vadinsiu Herakliu. Aš darau prielaidą, kad Heraklis yra teisėjas ko- 
kioje nors reprezentatyvioje Amerikos jurisdikcijoje. Darau prielai- 
dą, kad jis pripažįsta pagrindines nekontroversiškas konstitutyvią- 
sias ir reguliatyviąsias teisės normas savo jurisdikcijoje. Taigi jis pri- 
pažįsta, jog įstatymai turi bendrąją galią kurti ir panaikinti juridines 
teises ir kad teisėjus saisto bendroji pareiga paklusti ankstesniems jų 
teismo arba aukštesniųjų teismų sprendimams, kurių argumentacija 
(rationale), kaip sako teisininkai, aprėpia nagrinėjamą bylą. 


1. Konstitucija. Tarkime, Heraklio jurisdikcijoje esama rašytinės 
konstitucijos, kuri numato, kad įstatymas negalioja, jeigu jis prote- 

guoja religiją. Įstatymų leidėjas priima įstatymą, numatantį nemoka- 
mą pavežėjimą autobusu parapijos mokyklų vaikams. Ar ši parama 
proteguoja religiją?! Konstitucinės nuostatos tekstas gali paremti tiek 
vienokį, tiek kitokį požiūrį. Tačiau Heraklis turi nuspręsti, ar konk- 
retus vaikas turi teisę į pavežėjimą autobusu. 

Iš pradžių jis gali iškelti klausimą, kodėl konstitucija apskritai 
turi vienokią ar kitokią galią sukurti arba panaikinti teises. Jeigu pi- 
liečiai turi, kaip kad daugelis tiki turį, pamatinę teisę į išganymą per 
institucionalizuotą Bažnyčią, tai ši teisė turi būti svarbi. Kodėl fak- 
tas, jog grupė žmonių prieš keletą šimtmečių balsavo prieš, turėtų 
trukdyti šią pamatinę teisę paversti taip pat ir juridine teise? Jo atsa- 
kymas turi būti maždaug tokios formos. Konstitucija įtvirtina bend- 
rąją politinę schemą, kuri yra pakankamai teisinga, kad ją būtų gali- 
ma laikyti teisingumo požiūriu nusistovėjusia. Piliečiai naudojasi gy- 
venimo visuomenėje, kurios institucijos yra sutvarkytos ir valdomos 
pagal tą schemą, privalumais ir turi prisiimti taip pat įsipareigoji- 
mus, bent jau tol, kol diskretišku papildymu arba visuotine revoliu- 
cija galia suteikiama naujai schemai. Tačiau tada Heraklis turi pa- 
klausti, būtent kokia principų schema yra nusistovėjusi. Kitaip ta- 
riant, jis turi sukonstruoti konstitucinę teoriją; kadangi jis yra 
Heraklis, mes galime daryti prielaidą, kad jis gali išvystyti išsamią 
politinę teoriją, pagrindžiančią konstituciją kaip visumą. Tai turi bū- 
ti schema, kurią, suprantama, atitiktų konkrečios tos konstitucijos 
normos. Ji negali numatyti stiprios pamatinės teisės į institucionali- 
zuotą Bažnyčią. Tačiau specifišką nuostatą religijos atžvilgiu gali pa- 
kankamai sklandžiai atitikti daugiau negu viena išsamiai specifikuo- 
ta teorija. Pavyzdžiui, viena teorija gali numatyti, kad valdžia yra 
neteisi, jei priima įstatyminę normą, sukelsiančią didelę socialinę įtam- 
pą arba netvarką; taigi, kadangi Bažnyčios institucionalizavimas su- 
kels tokį padarinį, neteisinga įgalioti įstatymų leidėją institucionali- 
zuoti Bažnyčią. Kita teorija numatys pamatinę teisę į religijos laisvę 
ir todėl argumentuos, kad institucionalizuoti Bažnyčią yra neteisin- 


! Žr. Everson v. Board of Educ., 330 U.S. 1 (1974). 

ga ne dėl to, kad tai bus socialiai destruktyvu, bet dėl to, kad tai 
pažeidžia tą pamatinę teisę. Tokiu atveju Heraklis turi atsigręžti į 
likusias konstitucines normas ir nusistovėjusią praktiką, reguliuoja- 
mą tų normų, kad suprastų, kuri iš šių dviejų teorijų sklandžiau dera 
su konstitucine schema kaip visuma. 

Tačiau teorija, kuri po šio testo pasirodys pranašesnė, vis viena bus 
nepakankamai konkreti išspręsti kai kurias bylas. Tarkime, Heraklis 
nusprendžia, kad nuostatą dėl protegavimo pateisina teisė į religijos 
laisvę, o ne kokios nors socialinės tvarkos tikslas. Lieka klausimas, 
kas, konkrečiau šnekant, yra religijos laisvė. Ar teisė į religijos laisvę 
numato teisę į tai, kad jūsų mokami mokesčiai nebūtų naudojami jo- 
kiam tikslui, kuris padeda išlikti religijai? Ar ji tiesiog numato teisę į 
tai, kad mokesčiai nebūtų naudojami vienos religijos labui nuskriau- 
džiant kitą? Jeigu teisinga pirma, tai nemokamo transportavimo įsta- 
tymas pažeidžia šią teisę, tačiau jei teisinga antra, - tada nepažeidžia. 
Institucinė normų ir praktikos struktūra gali būti nepakankamai deta- 
lizuota, kad galėtų atmesti kurią nors iš šių dviejų religijos laisvės kon- 
cepcijų arba vieną padaryti akivaizdžiai pranašesniu tos struktūros pa- 
teisinimu. Todėl kuriuo nors savo karjeros momentu Heraklis turės 
apsvarstyti šį klausimą ne tik kaip institucijos teorijos ir institucijos 
normų tarpusavio atitikimo klausimą, bet taip pat kaip politinės filo- 
sofijos klausimą. Jis turi nuspręsti, kuri koncepcija yra geresnis religi- 
jos laisvės bendrosios idėjos išplėtojimas. Jis turi išspręsti šį klausimą, 
nes antraip negalės pakankamai toli pažengti, vykdydamas savo pra- 
dėtą projektą. Jis negalės pakankamai išsamiai atsakyti į klausimą, ko- 
kia politinė schema yra įtvirtinta konstitucijoje. 

Taigi šis projektas stumia Heraklį į samprotavimo procesą, kuris 
yra labai panašus į sąmoningo šachmatų teisėjo samprotavimo pro- 
cesą. Jis turi išplėtoti konstitucijos teoriją sudėtingo principų ir poli- 
tinių nuostatų, pateisinančių tą valdžios schemą, komplekso pavida- 
lu, lygiai kaip šachmatų teisėjas yra stumiamas išplėtoti teoriją apie 
žaidimo pobūdį. Jis turi išplėtoti tą teoriją, remdamasis ir politine 
filosofija, 1r institucine konkretybe. Jis turi generuoti galimas teori- 
jas, pateisinančias įvairius schemos aspektus, ir išmėginti tas teorijas 

platesniu instituciniu kontekstu. Kai skiriamoji (discriminating) to 
testo geba išsenka, jis turi išplėtoti ginčijamas sąvokas, kurias pasi- 
telkia sėkminga teorija. 


2. Įstatymai. Įstatymas Heraklio jurisdikcijoje numato, jog „bet 
kokio asmens, neteisėtai sulaikyto, įkalinto, išvilioto apgaule, sukurs- 
tyto, paimto įkaitu, pagrobto arba jėga išgabento, kad ir kokiomis 
priemonėmis...“ sąmoningas transportavimas iš vienos valstijos į ki- 
tą siekiant komercinės naudos yra federalinis nusikaltimas. Heraklio 
prašomas nuspręsti, ar pagal šį įstatymą federaliniu nusikaltėliu bus 
laikomas žmogus, įtikinęs jauną mergaitę, kad jos religinė pareiga 
yra su juo pabėgti pažeidžiant teismo potvarkį, ir realizuoti tai, ką jis 
pavadina dangaus laiminama santuoka (celestial marriage)'. Įstaty- 
mas buvo išleistas po pagarsėjusio pagrobimo atvejo, kad prie pa- 
grobėjų persekiojimo galėtų prisidėti federalinė valdžia. Tačiau jo 
formuluotė yra pakankamai plati, kad būtų taikoma šiuo atveju, o 
įstatymų leidžiamosios institucijos protokolai bei aiškinamieji komi- 
teto raštai nesako nieko, kas neleistų jo taikyti šiam atvejui. 

Tad ar tikrai galima? Pats Heraklis gali neigiamai žiūrėti į dangaus 
laiminamą santuoką arba piktintis mažamečių tvirkinimu, arba sveikin- 
ti vaikų paklusnumą tėvams. Vis dėlto jaunikis turi teisę į laisvę, jeigu 
įstatymas, jį teisingai suprantant, neatima iš jo tos teisės; su bet kuria 
pagrįsta konstitucijos teorija yra nesuderinama teisėjų galia tam tikrą 
elgesį retroaktyviai padaryti nusikalstamą. Ar įstatymas atima iš jo tą 
teisę? Heraklis iš pradžių turi iškelti klausimą, kodėl apskritai įstatymai 
turi galią pakeisti juridines teises. Atsakymą jis ras savo konstitucinėje 
teorijoje: pavyzdžiui, ji gali numatyti, jog demokratiškais rinkimais for- 
muojama įstatymų leidžiamoji valdžia yra ta institucija, kuri turi priimti 
kolektyvinius sprendimus dėl to, koks elgesys laikytinas nusikalstamu. 
Tačiau ta pati konstitucinė teorija priskirs įstatymų leidėjui tam tikrą 
atsakomybę: ji nustatys ne tik suvaržymus, atspindinčius individualias 
teises, bet ir tam tikrą bendrąją pareigą vadovautis kolektyviniais tiks- 


'" Chbatwin v. United States, 326 U.S. 455 (1946). 

lais, apibrėžiančiais visuomenės gerovę. Šis faktas Herakliui teikia pra- 
vartų testą šioje sunkiojoje byloje. Jis gali paklaust, kuri interpretacija 
geriau susieja įstatymų leidėjo vartojamą kalbą su jos konstitucine at- 
sakomybe. Panašiai žaidimo teisėjas klausė apie žaidimo pobūdį. Šis 
klausimas reikalauja sukonstruoti ne kokią nors hipotezę apie konk- 
rečių įstatymų kūrėjų mentalinę būklę, o specialią politinę teoriją, ku- 
ri geriau nei bet kokia alternatyvi teorija pateisina šį konkretų įstaty- 
mą įstatymo leidėjo bendresnės atsakomybės atžvilgiu!. 

Kokie principo ir politinės nuostatos argumentai galėjo iš tikrų- 
jų įtikinti įstatymų leidėjus priimti būtent tą įstatymą? Negali būti, 
kad jie laikėsi politikos, nukreiptos į baudžiamojo persekiojimo vyk- 
dymo valstijos lygiu pakeitimą federalinio lygio vykdymu ten, kur 
tai konstituciškai įmanoma. Tai reprezentuotų nereikalingą prieš- 
taravimą federalizmo principui - privalomai Heraklio konstituci- 
nės teorijos daliai. Tačiau gali būti, kad jie atsakingai laikėsi atran- 
kos politikos, visus tokio ne vieną valstiją apimančio pobūdžio nu- 
sikaltimus priskirdami federalinei atsakomybei ir šitaip ribodami 
valstijos vykdomąsias galias. Arba jie galėjo atsakingai atrinkti tie- 
si0g ypatingai pavojingus arba labai paplitusius tokio pobūdžiu nu- 


! Vienas ankstesnis rėmimosi politine nuostata įstatymų interpretacijoje pavyzdys 
iliustruoja šią konstitucijos formą. Charles River Bridge v. Warren Bridge byloje (24 
Mass. (7 Pick.) 344 (1830), aff 'd, 36 U.S. (11 Pet.) 420 (1837)) teismas turėjo nuspręs- 
ti, ar privilegija, suteikianti teisę statyti tiltą per Čarlso upę, laikytina išimtine, taigi ar 
laikytina, kad daugiau tokių privilegijų nebegalima teikti. Teisėjas Mortonas iš Aukš- 
čiausiojo teisėjų teismo išreiškė nuomonę, kad šis teisių suteikimas neturi būti laikomas 
išskirtiniu, ir šiai interpretacijai paremti pasitelkė argumentą, jog: 

[Jleigu iš liberalaus ir ekspansyvaus privilegijos teisės konstravimo suteiktųjų privi- 
lėgijų pagrindu kyla tokios nesuderinamos su valstijos pažanga ir klestėjimu pasekmės, 
tai mes turėtume nustatyti labiau ribotą ir suvaržytą interpretaciją, o ne kaltinti neap- 
dairumu legislatūrą. 

... [Konstruoti teisių suteikimą kaip išskirtinį] iš esmės reikštų sutarti, jog ieškovo privi- 
legijos galiojimo laikotarpiu svarbi mūsų bendrojo gyvenimo sritis, susijusi su transportavi- 
mo ir kelionės reikmenimis, turi likti 177 statu guo. Į visa tai atsižvelgdamas, aš neišvengia- 
mai turiu daryti išvadą, jog toks argumentavimas nedera nei su sveiku protu, nei su teismi- 
niais autoritetais, nei su teisėkūros kryptimi, nei su mūsų laisvų institucijų principais. 

Ibid., 460. 

sikaltimus. Kuri iš šių atsakingų politinių strategijų teikia geresnį 
įstatymo teksto pateisinimą? Jeigu įstatymo numatomos bausmės 
yra didelės, taigi dera su antrąja, o ne su pirmąja politine strategija, 
tai pirmenybė turi atitekti antrajai politinei strategijai. Kuri iš skir- 
tingų įstatymo interpetacijų, įgalinamų kalbos, bus naudingesnė tai 
politinei strategijai? Aišku, kad sprendimas, jog tokio pobūdžio su- 
kurstymas, kaip kad šioje byloje, remiantis įstatymu, nėra federali- 
nis nusikaltimas. 

Aprašiau paprastą ir galbūt nereprezentatyvią įstatymo interpre- 
tacijos problemą, nes dabar negaliu nors kiek detaliau išplėtoti įsta- 
tymo interpretacijos teorijos. Tik noriu parodyti, kaip gali būti ap- 
gintas bendrasis teiginys, jog teisėjų samprotavimas apie įstatymų 
tikslus yra samprotavimas apie politines teises. Tačiau yra du mo- 
mentai, kuriuos reikia nurodyti nėt ir šio paprasto pavyzdžio atveju. 
Pirma, būtų netikslu sakyti, kad Heraklis papildė tai, ką padarė įs- 
tatymų leidėjas, priimdamas įstatymą, arba kad jis mėgino nustatyti, ką 
ji būtų dariusi, jeigu būtų Žinojusi apie atvejo iškeltą problemą. Įsta- 
tymų leidėjo aktas nėra, kaip teigia šie nusakymai, įvykis, kurio galią 
mes galime kokiu nors būdu pamatuoti taip, kad galėtume pasakyti, 
Jog jis tam tikru aspektu yra nepakankamas; veikiau tai įvykis, kurio 
turinys yra ginčijamas taip, kaip yra ginčijamas sutarimo žaisti žaidi- 
mą turinys. Heraklis savo politinę teoriją konstruoja kaip argumen- 
tą, aiškinantį, ką įstatymų leidėjas šiuo atveju padarė. Priešingas ar- 
gumentas, kad iš tikrųjų ji nepadarė to, ką jis sako ją padarius, yra ne 
realistinis sveikos nuovokos teiginys, o konkuruojantis teiginys apie 
tikrąjį to ginčijamo įvykio turinį. 

Antra, svarbu pažymėti, kokį reikšmingą vaidmenį aprašytajame 
procese vaidina esamo įstatymo kanoniniai terminai. Jie pateikia ribą 
tam, kas antraip turėtų būti iš esmės neribota. Heraklio išplėtota poli- 
tinė teorija įstatymui interpretuoti, kuri numatė pavojingų nusikalti- 
mų perdavimą federalinėn atsakomybėn, pateisintų daug sprendimų, 
kurių įstatymų leidėjas iš tikrųjų nepateisino, kad ir kaip interpretuo- 
tume tekstą. Pavyzdžiui, ji pateisintų įstatymą, federaliniu nusikaltimu 
laikantį žudiko išvykimą iš valstijos, kurioje jis padarė nusikaltimą. 

Įstatymų leidėjo nesaisto bendra pareiga iki galo įgyvendinti konkre- 
čią politinę strategiją, 1 Heraklis būtų akivaizdžiai neteisus, jei many- 
tų, kad įstatymų leidėjas kuriuo nors požiūriu priėmė tą papildomą 
įstatymą. Jo priimto įstatymo tekstas leidžia šiam interpretacijos pro- 
cesui vykti neabsurdiškai; tai leidžia Herakliui sakyti, kad įstatymų 
leidėjas, reikšdamas tam tikrą politinę nuostatą, priėjo kalbos ribą, 
sykiu nesuponuojant, kad jis peržengė tą ribą neapibrėžtumo link. 


B. Bendroji teisė 
1. Precedentas. Vieną dieną teisininkai pateiks Heraklio teismui sunkųjų 
atvejį, kurio eksplicitiškai nenumato joks įstatymas; jie pateiks argu- 
mentų apie tai, ar ankstesni Heraklio atstovaujamo teismo sprendi- 
mai, pagrįsti bendrąja teise, teisingai juos suprantant, numato kuriai 
nors iš šalių teisę į sprendimą jos naudai. Toks atvejis buvo nagrinėja- 
mas Spartan Steel byloje. Ieškovas neteigė, kad koks nors įstatymas 
suteikia jam teisę gauti ekonominės žalos atlyginimą; vietoj to jis nu- 
rodė tam tikrus ankstesnius teismo sprendimus, kuriais buvo skirta 
atlyginti už kitos rūšies žalą, ir argumentavo, kad principas, kuriuo 
buvo remiamasi šiose bylose, taip pat reikalauja sprendimo jo naudai. 
Heraklis iš pradžių turi iškelti klausimą, kodėl tokios formos argu- 
mentai apskritai yra įtikinami kad ir iš principo. Jis suvoks, kad po 
ranka neturi jokio greito ar akivaizdaus atsakymo. Kai jis sau iškėlė 
tokį klausimą dėl teisėkūros, rado paruoštą atsakymą bendrojoje de- 
mokratijos teorijoje. Tačiau precedento praktikų, kurias jis turi patei- 
sinti dabar, detalės priešinasi bet kokiai palyginti paprastai teorijai. 
Tačiau jis galėtų susigundyti štai kokiu atsakymu. Teisėjai, spręs- 
dami konkrečias bylas pagal bendrąją teisę, nustato bendrąsias nor- 
mas, kuriomis siekiama bendruomenei užtikrinti kokią nors naudą. 
Todėl kiti teisėjai, spręsdami vėlesnes bylas, privalo taikyti tas nor- 
mas, kad būtų galima pasiekti tą naudą. Jeigu toks dalyko paaiškini- 
mas būtų pakankamas pateisinti precedento praktikoms, Heraklis 
šias sunkiąsias bendrosios teisės bylas galėtų spręsti tardamas, kad 
ankstesni sprendimai yra tarsi įstatymai, ir naudodamas metodus, 
kuriuos jis išpuoselėjo interpretuodamas įstatymus. Tačiau jis susi- 


SUNKIOSIOS BYLOS 165 


durs su neįveikiamais sunkumais, jei pernelyg pasikliaus šia teorija. 
Verta pasvarstyti nuodugniau, kodėl taip atsitiks, nes šios teorijos 
klaidos bus orientyrai kuriant sėkmingesnę teoriją. 

Įstatymų interpretacija, kaip ką tik pažymėjome, priklauso nuo ka- 
noninių formuluočių egzistavimo, kad ir kokių miglotų ir nespecifiš- 
kų, formuluočių, kurios riboja politinius sprendimus, kuriuos galima 
manyti buvus priimtus tuo įstatymu. Heraklis nustatys, kad daugelyje 
iš tų nuomonių, kurias bylos šalys nurodo kaip precedentus, nėra jo- 
kių specialių teiginių, laikytinų kanonine byloje įtvirtintos normos for- 
ma. Anglų ir amerikiečių teisėjų stiliui antroje devyniolikto amžiaus 
pusėje ir pirmoje dvidešimtojo amžiaus pusėje iš tiesų buvo būdingas 
siekis suformuluoti tokius kanoninius sakinius (statements), kad paskui 
būtų galima nurodyt, pavyzdžiui, Rylands v. Fletcher bylos normą!. 
Tačiau net šiuo periodu teisininkai ir vadovėlių autoriai nesutarė, kuri 
garsiųjų nuomonių dalis laikytina turinti tokį pobūdį. Šiaip ar taip, 
šiandien net svarbiose nuomonėse retai stengiamasi siekti tokios legis- 
latyvinio pobūdžio braižybos. Jose nurodoma precedentais ir princi- 
pais pagrįsta motyvacija sprendimui pateisinti, tačiau laikoma, kad tie 
precedentai ir principai pateisina būtent sprendimą, o ne kokią nors 
naują ir eksplicitišką teisės normą. Kartais teisėjas atvirai pripažins, 
kad visą jo išspręstos bylos reikšmę turės atskleisti vėlesnės bylos. 

Žinoma, Heraklis taip pat galėtų nuspręsti, jog, ankstesnėje byloje 
aptikęs kanoninę formuluotę, jis panaudos savo įstatymų interpretavimo 
metodus, kad nuspręstų, ar taip suformuluota norma apima naują atvejį. 
Jis galėtų - kodėl ne - pripažinti tai, ką galima pavadinti precedento 


' [1866] L.R. 1 Ex. 265, aff 'd, (1868) L.R. 3 H.L. 330. 

* Tačiau kadangi Heraklis galiausiai suvoktų reikalą akceptuoti teisių tezę (žr. 115- 
116 ix7fra), jo teisminių aktų „interpretacija“ vienu svarbiu atžvilgiu bus kitokia negu jo 
įstatymų interpretacija. Interpretuodamas įstatymus jis, kaip matėme, su tam tikra įsta- 
tymų kalba susieja tuos principo ir politinės nuostatos argumentus, kurie teikia geriau- 
s1ą tos kalbos pateisinimą legislatūros atsakomybės atžvilgiu. Jo argumentas lieka prin- 
Cipo argumentu; jis pasitelkia politinę nuostatą, kad apibrėžtų, kokias teises legislatūra 
jau yra sukūrusi. Tačiau „interpretuodamas“ teisminius aktus, jis su relevantiška kalba 
susies tik principo argumentus, nes teisių tezė teigia, kad tik tokie argumentai pateisina 
„teisę kuriančio“ (enacting) teismo atsakomybę. 

teisės akto galia (enactment force). Vis dėlto jis manys, kad kai prece- 
dentas turi teisės akto galią, jo įtakos vėlesnėms byloms negalima ta- 
patinti su ta galia. Teisėjai 1r teisininkai nemano, kad precedentų galią 
išsamiai apibrėžia lingvistinės tam tikros frazės ribos kaip įstatymo 
atveju. Jeigu Spartan Steel byla būtų Niujorko byla, ieškovo advoka- 
tas manytų, kad ankstesnis Cardozo sprendimas MacPhberson v. Buick 
byloje!, pagal kurią moteris gavo kompensaciją už sužalojimus, patir- 
tus dėl aplaidžiai pagaminto automobilio, yra palankus faktas pa- 
grindžiant jo kliento teisę į žalos atlyginimą, nepaisant to, kad to anks- 
tesnio sprendimo kalba nebuvo tokia, kuri galėtų būti įtikinamai in- 
terpretuojama kaip patvirtinanti tą teisę. Jis tikintų, jog ankstesnis 
sprendimas daro gravitacinį poveikį vėlesniam sprendimui net kai šis 
vėlesnis sprendimas yra dėl dalykų, kurie neišsitenka konkrečioje anks- 
tesnėje to ankstesnio sprendimo orbitoje. 

Ši gravitacinis poveikis yra dalis tos praktikos, kurią turi aprėpti 
Heraklio bendroji precedento teorija. Šiuo svarbiu aspektu teisėjo 
praktika skiriasi nuo kitų institucijų pareigūnų praktikos. Šachma- 
tuose teisėjai laikosi nustatytų taisyklių tokiu būdu, kuris suponuoja 
visišką institucinę autonomiją. Jie yra originalūs tik tiek, kiek to rei- 
kalauja ypatingas situacijas reguliuojančios normos, tokios kaip bau- 
dą numatanti taisyklė, reikalaujanti originalumo. Todėl galima saky- 
ti, jog kiekvienas šachmatų teisėjo sprendimas yra tiesiogiai reika- 
laujamas ir pateisinamas nustatytos šachmatų taisyklės, net jei kai 
kurie iš šių sprendimų turi būti pagrįsti interpretacija, o ne tiesiog 
aiškia ir neišvengiama tos taisyklės reikšme. 

Kai kurie teisės filosofai apie bylų sprendimą remiantis bendrąja 
teise rašo taip, tarsi jis būtų kaip šachmatai tokia prasme, išskyrus tai, 
jog teisės normos dažniau nei šachmatų taisyklės reikalauja interpre- 
tacijos. Pavyzdžiui, tokio pobūdžio yra profesoriaus Harto argumen- 
tas, jog sunkieji atvejai kyla tik dėl to, kad teisės normoms būdinga tai, 
ką jis vadina „atvira struktūra“. Iš tiesų teisėjai dažnai nesutaria ne 


' MacPberson v. Buick Motor Co., 217 N.Y. 382, 111 N.E. 1050 (1916). 
* H. L. A. The Concept of Law, 121-132. 

tiesiog dėl to, kaip kokia nors norma ar principas turi būti interpre- 
tuojami, bet dėl to, ar norma arba principas, kuriuo remiasi teisėjas, 
apskritai turi būti pripažįstami norma arba principu. Kai kuriais atve- 
jais tiek dauguma, tiek atskirosios nuomonės pripažįsta tuos pačius 
ankstesnius atvejus reikšmingais, tačiau jų nuomonės išsiskiria tada, 
kai reikia spręsti, kokią normą ar principą šie precedentai įtvirtina. 
Bylų sprendime, kitaip nei šachmatuose, argumentas tam tikros nor- 
mos naudai gali būti svarbesnis negu ta norma grindžiamas argumen- 
tas, taikomas konkrečiam atvejui; ir nors tikėtina, jog šachmatų teisė- 
jas, kuris spręsdamas atvejį apeliuoja į taisyklę, apie kurią niekas nėra 
girdėjęs, bus pašalintas arba nebus pripažįstamas, taip darantis teisėjas 
greičiausiai bus pasveikintas teisės mokyklos paskaitose. 

Vis dėlto, atrodo, kad teisėjai sutaria, jog ankstesni sprendimai 
prie naujų ir kontroversiškų normų formulavimo tikrai prisideda, 
bet kitu, ne interpretacijos būdu; jie sutaria, kad ankstesni sprendi- 
mai turi gravitacinį poveikį, net jei jie nesutaria, koks yra tas povei- 
kis. Įstatymų leidėjui gali dažniausiai rūpėti tik pamatinės moralės ar 
politinių nuostatų klausimai, sprendžiant, kurią iš alternatyvų rink- 
tis kokiu nors klausimu. Jis neturi įrodyti, kad jo pasirinkimas yra 
suderinamas su jo kolegų įstatymų leidžiamojoje institucijoje pasi- 
rinkimu arba su buvusiųjų institucijų kolegų pasirinkimu. Tačiau tei- 
sėjas labai retai suponuoja tokį nepriklausomumo pobūdį. Jis visuo- 
met stengsis susieti pateisinimą, kurį teikia originaliam sprendimui, 
su sprendimais, kuriuos kiti teisėjai ar pareigūnai priėmė praeityje. 

Iš tiesų, kai geri teisėjai mėgina kaip nors bendrai paaiškinti, kaip 
jie dirba, jie griebiasi kalbos figūrų, kad nusakytų tuos suvaržymus, 
kuriuos jie junta, net jei mano kurią naują teisę, suvaržymus, kurių 
neturėtų būti, jeigu jie būtų įstatymų leidėjai. Pavyzdžiui, jie sako, 
kad jie atranda naujas normas, imanentiškas teisei kaip visumai, ar- 
ba kad jie kokiu nors metodu, kuris yra labiau filosofijos nei politi- 
kos dalykas, įgyvendina vidinę teisės logiką, arba kad jie yra agentai, 
išgryninantys teisę, arba kad teisė turi tam tikrą savą praktiką, net jei 
tai priskirtina patirčiai, o ne logikai. Heraklio turėtų netenkinti šios 
populiarios metaforos ir personifikacijos, tačiau taip pat jis neturėtų 

būti patenkintas tais bylų sprendimo proceso aprašymais, kurie ig- 
noruoja tų metaforų patrauklumą geriausiems teisininkams. 

Gravitacinės precedento galios negali suvokti teorija, kuri visą pre- 
cedento galią tapatina su jo kaip teisėkūros produkto teisės akto galia. 
Tačiau šio požiūrio neadekvatumas kreipia geresnės teorijos link. Gra- 
vitacinę precedento galią galima paaiškinti apeliuojant ne į teisę įgyven- 
dinančių teisėkūros aktų (enforcing enactments) išmintį, o į teisingumą 
principo, kuris reikalauja panašias bylas spręsti panašiai. Precedentas 
yra ankstesnio politinio sprendimo ataskaita; pats to sprendimo faktas, 
kaip politinės istorijos momentas, teikia kokį nors pagrindą panašiu 
būdu ateityje spręsti kitas bylas. Šis bendras precedento gravitacinės 
galios paaiškinimas nurodo bruožą, kuris sugriauna įgyvendinimo teisė- 
kūros aktu (enactment) teoriją, būtent - tai, jog precedento galios ne- 
atspindi jį sprendusių teisėjų nuomonė. Jeigu bendruomenės valdžia pri- 
vertė defektyvių lengvųjų automobilių gamintoją atlyginti nuostolius 
moteriai, kuri buvo sužalota dėl to defekto, tai šis istorinis faktas turi 
taip pat bent iš dalies sudaryti kokį nors pagrindimą, kodėl valdžia turė- 
tų reikalauti iš sutarties dalyvio, kurio darbuotojų darbo brokas lėmė 
ekonominę žalą, atlyginti tą nuostolį. To pagrindo svarumą galime pa- 
tikrinti ne klausdami, ar deramai interpretuojama ankstesnio sprendi- 
mo kalba reikalauja iš sutarties dalyvio apmokėti nuostolius, o keldami 
kitokį klausimą: ar teisingai elgiasi valdžia, kuri antruoju atveju atsisako 
teikti paramą, nors pirmuoju atveju ji buvo įsikišusi. 

Heraklis padarys išvadą, kad ši teisingumo doktrina teikia vie- 
nintelį adekvatų precedento praktikos visa jos apimtimi paaiškini- 
mą. Jis išves ir tam tikras tolesnes išvadas apie savo paties atsakomy- 
bę sprendžiant sunkiąsias bylas. Svarbiausia iš tų išvadų yra ta, kad 
gravitacinės ankstesniųjų sprendimų galios realizavimas privalo ap- 
siriboti tik principo argumentų, reikalingų pateisinti tiems sprendi- 
mams, plėtojimu. Jeigu ankstesnis sprendimas būtų laikomas visiš- 
kai pateisinamu kokio nors politinės nuostatos argumento pagrin- 
du, jis neturėtų jokios gravitacinės galios. Jo kaip precedento vertė 
sutaptų su jo kaip teisėkūros akto galia, t. y. su jo galiojimu kitiems 
atvejams, kuriuos aprėpia tam tikri konkretūs nuomonės žodžiai. 

Distribucinė kolektyvinio tikslo galia, kaip pažymėjome anksčiau, 
yra kontingentiško fakto ir bendros įstatymų leidybos strategijos da- 
lykas. Jeigu valdžia ponios MacPherson vardu įsikišo ne dėl to, kad 
ponia turėjo kokią nors teisę į valdžios įsikišimą, o tik dėl to, kad 
išmintinga strategija siūlė šią priemonę kaip būdą siekti kokio nors 
kolektyvinio tikslo, tokio kaip ekonominis efektyvumas, tuomet ne- 
įmanomas joks efektyvus į teisingumą apeliuojantis argumentas, kad 
dėl to ji turi ieškovo labui įsikišti ir Spartan Steel byloje. 

Kad suprastume, kodėl taip yra, turime atminti, kad įstatymų lei- 
dėjui keliame negriežtus nuoseklumo reikalavimus, kai jų sprendi- 
mus generuoja politinės nuostatos argumentai'. Tarkime, įstatymų 
leidėjas nori stimuliuoti ekonomiką ir tai padaryti gali maždaug vie- 
nodai efektyviai arba subsidijuodamas gyvenamųjų namų statybą, 
arba padidindamas tiesiogines vyriausybės išlaidas naujiems keliams. 
Kelių tiesimo bendrovės neturi teisės į tai, kad įstatymų leidėjas pa- 
sirinktų kelių tiesimą; jeigu jis pasirenka kelių tiesimą, bet kokio 
nuoseklumo principo požiūriu namų statybos firmos neturi teisės į 
tai, kad įstatymų leidėjas subsidijuotų taip pat ir namų statybą. Įsta- 
tymų leidėjas gali nuspręsti, kad kelių tiesimo programa jau pakan- 


'" Williamson v. Lee Optical Co. byloje (348 U.S. 483 [1955]) Aukščiausiojo teismo 
teisėjas Douglas teigė, kad teisėkūra, generuojama politinės nuostatos, neturi būti vie- 
ninga ar nuosekli: 

Legislatyvinės klasifikacijos problema yra amžina problema, neleidžianti jokios dokt- 
riniškos definicijos. Blogio formos tame pačiame lauke gali būti skirtingų dimensijų ir 
proporcijų, reikalaujančios skirtingų gydymo priemonių. Arba taip gali galvoti legisla- 
tūra. Arba reforma gali žengti vieną žingsnį konkrečiu metu, apeliuodama į problemos 
fazę, kuri legislatyviniam protui rodosi pati aiškiausia. Legislatūra gali išsirinkti vieną 
kurią fazę viename lauke ir ten pritaikyti gydymo priemones, ignoruodama visa kita. 
Lygios apsaugos nuostata (Egual Protection Clause) negali kliautis kuo kitu nei sudėtin- 
gos skirtumo įžvalgos įstanga. 

Ibid., 489 (nuorodos praleistos). 

Žinoma, šio argumento mintis, jog nuoseklumo reikalavimai yra skirtingi principo 
ir politinės nuostatos atvejais, yra didžiai svarbi, norint suprasti neseną lygios apsaugos 
nuostatos istoriją. Ši mintis grindžia mėginimus atskirti „senąją“ lygią apsaugą nuo „nau- 
josios“ lygios apsaugos arba sukurti įtartinas klasifikacijas, bet iš tikrųjų šis argumentas 
teikia tikslesnę ir suvokiamesnę perskyrą, negu pateikė tie mėginimai. 


170 RIMTAS POŽIŪRIS | TEISES 


kamai stimuliavo ekonomiką ir kad daugiau jokių programų nebe- 
reikia. Jis gali šitaip nuspręsti, net jeigu dabar pripažįsta, kad subsi- 
dijuoti namų statybą būtų buvęs efektyvesnis sprendimas. Arba jis 
netgi gali pripažinti, kad reikia labiau stimuliuoti ekonomiką, tačiau 
nuspręsti, jog nori palaukti daugiau įrodymų, - galbūt kelių progra- 
mos sėkmės įrodymų, - kad įsitikintų, ar subsidijos teikia efektyvią 
stimuliaciją. Jis netgi galėtų sakyti, jog dabar nenori skirti daugiu 
savo laiko ir energijos ekonominei politikai. Vis dėlto, matyt, esama 
tam tikros ribos, varžančios arbitralumą, kurį sau gali leisti įstatymų 
leidėjas, darydama perskyras, apeliuodamas į kolektyvinius tikslus. 
Net jeigu yra efektyvu visas laivų statyklas statyti Pietų Kalifornijoje, 
galima manyti, jog taip daryti yra neteisinga, taip pat politiškai neiš- 
mintinga. Tačiau šie silpni reikalavimai, neleidžiantys šiurkščių nusi- 
žengimų distribucijos teisingumui, yra akivaizdžiai suderinami su di- 
delės papildomos naudos suteikimu vienai grupei, nesuteikiant to- 
kios galimybės kitoms. 

Taigi neįmanomas joks bendras teisingumo argumentas, kuris rei- 
kalautų, kad valdžia, besivadovaujanti kolektyviniu tikslu vienokiu 
būdu viena proga, turi jo laikytis tokiu pat būdu - ir net kad apskri- 
tai turi laikytis to paties tikslo — visada, kai pasitaiko panaši proga. 
Aš turiu galvoje ne vien tai, kad valdžia gali persigalvoti ir apgailes- 
tauti arba dėl savo ankstesnio sprendimo tikslo, arba dėl jo priemo- 
nių. Aš turiu galvoje, jog atsakinga vyriausybė gali skirtingais tikslais 
vadovautis fragmentiškai ir atsitiktinai, tad net jei ji neapgailestauja, 
o toliau įgyvendina vieną normą, sukurtą tarnauti tam tikram tiks- 
lui, ji gali atmesti kitas normas, kurios taip pat tarnautų tam pačiam 
tikslui. Pavyzdžiui, ji gali išleisti normą, jog gamintojai yra atsakingi 
už žalą, kurios priežastimi tapo jų gaminamų automobilių defektai, 
ir vis dėlto pagrįstai atsisakyti išleisti tokią pačią normą dėl skalbimo 
mašinų gamintojų, ką jau kalbėti apie sutarties dalyvius, lemiančius 
tokią ekonominę žalą, kokia figūravo Spartan Steel byloje. Žinoma, 
valdžia privalo būti racionali ir teisinga; ji privalo priimti sprendi- 
mus, kurie, drauge paėmus, tarnauja galimam pateisinti kolektyvi- 
nių tikslų kompleksui, bet sykiu gerbia visas piliečių turimas teises. 

Tačiau šis bendrasis reikalavimas neremtų nieko panašaus į gravita- 
cinę galią, kuri visgi buvo pripažinta teisminiam sprendimui ponios 
MacPherson naudai. 

Taigi Heraklis, apibrėždamas gravitacinę konkretaus precedento 
galią, privalo atsižvelgti tik į tuos principo argumentus, kurie patei- 
sina tą precedentą. Jeigu sprendimas ponios MacPherson naudai su- 
ponuoja, kad ji turi teisę į nuostolių atlyginimą, o ne tik jog norma 
jos naudai remia kokį nors kolektyvinį tikslą, tuomet teisingumo 
argumentas, kuriuo remiasi precedento praktika, galioja. Žinoma, iš 
to negalima daryti išvados, kad bet kas, bet kokiu būdu sužalotas dėl 
kito aplaidumo, turi turėti tą pačią konkrečią teisę į žalos atlygini- 
mą, kurią turi ji. Pastaruoju atveju konkuruojančios teisės gali reika- 
lauti kompromiso, kurio nereikalavo jos atveju. Tačiau taip pat įma- 
noma išvada, jog ieškovas antrojoje byloje turi tą pačią abstrakčią 
teisę, ir jeigu taip yra, tai norint įrodyti, kad antrojoje byloje priešin- 
gas sprendimas būtų teisingas, bus reikalingas koks nors specialus 
argumentas, besiremiantis konkuruojančiomis teisėmis. 


2. Audinys be siūlių. Pirmoji Heraklio išvada, jog gravitacinė pre- 
cedento galia yra apibrėžiama principo argumentų, kurie remia pre- 
cedentą, siūlo antrąją išvadą. Kadangi teismų praktika jo bendruo- 
menėje suponuoja, jog ankstesnės bylos turi bendrąją gravitacinę ga- 
lią, jis gali pateisinti tą teismų praktiką tik manydamas, jog jo 
bendruomenei galioja teisių tezė. Pakankamu argumentu prieš gra- 
vitacinę kokio nors precedento galią niekuomet nelaikoma tai, jog 
tikslui, kuriam tarnavo precedentas, dabar jau pasitarnauta pakan- 
kamai, arba kad teismams dabar verta imtis to, kas pasitarnautų ko- 
kiam kitam santykinai pamirštam tikslui, pavyzdžiui, pasidomėti tiks- 
lu, kuriam tas precedentas pasitarnavo kitu atveju. Precedento prak- 
tika neleidžia daryti prielaidos, kad argumentacija (rationale), kurią 
rekomenduoja teismo sprendimai, tuo būdu galima būtų pasinaudo- 
ti dalinai. Jeigu pripažįstama, kad konkretų precedentą pateisina 
konkreti motyvacija; jeigu ta pati motyvacija taip pat rekomenduoja 
tam tikrą rezultatą svarstomu atveju; jeigu ankstesnis sprendimas nėra 

atšauktas ir nėra ydingas; tai toks sprendimas turi būti priimamas ir 
antruoju atvėju. 

Heraklis turi daryti prielaidą, kad jo bendruomenėje yra supran- 
tama, - nors turbūt nėra atvirai pripažįstama, - kad teismo sprendi- 
mai turi būti laikomi pateisinamais principo, o ne politinės nuosta- 
tos argumentų. Jis dabar supranta, kad gerai žinoma samprata, teisė- 
jų pasitelkiama paaiškinti argumentavimui, besiremiančiam 
precedentu, tam tikrų principų, grindžiančių bendrąją teisę arba ja 
besiremiančių, samprata, pati yra tik metaforinis teisių tezės nusaky- 
mas. Nuo šiol jis gali naudotis šia samprata, spręsdamas sunkiąsias 
bendrosios teisės bylas. Ji teikia bendrąjį testą sprendžiant šias bylas, 
testą, panašų į šachmatų teisėjo žaidimo pobūdžio sampratą ir į pa- 
ties Heraklio įstatymų leidėjo ketinimo sampratą. Ji kelia klausimą — 
koks principų kompleksas geriausiai pateisina precedentus? - kuris 
sujungia precedento praktikos bendrąjį pateisinimą, t. y. teisingumo 
argumentą, ir jo paties sprendimą dėl to, ko tas bendrasis pateisini- 
mas reikalauja kokiu nors konkrečiu sunkiuoju atveju. 

Heraklis dabar turi išplėtoti savo principų sampratą, kuri pagrin- 
džia bendrąją teisę, kiekvienam iš svarbių precedentų priskirdamas 
tam tikrą principo schemą, pateisinančią to precedento sprendimą. 
Dabar jis atskleis kitą svarbų skirtumą tarp šios sampratos ir įstaty- 
mo tikslo sampratos, kuria jis naudojosi interpretuodamas įstatymus. 
Įstatymų atveju jis manė esant būtina pasirinkti kokią nors teoriją, 
paaiškinančią konkretaus svarstomo įstatymo tikslą, į kitus įstatymų 
leidėjo priimtus aktus atsižvelgiant tik tiek, kiek šie gali padėti pasi- 
rinkti iš teorijų, kurios tinka įstatymui maždaug vienodai gerai. Ta- 
čiau jei gravitacinė precedento galia remiasi idėja, jog teisingumas 
reikalauja nuoseklaus teisių įgyvendinimo, Heraklis turi atskleisti prin- 
cipus, derančius ne tik su tuo konkrečiu precedentu, į kurį atkreipia 
dėmesį kuri nors iš bylos šalių, bet ir su visais kitais jo jurisdikcijos 
teismų sprendimais, ir, tiesą sakant, taip pat su įstatymais - tiek, kiek 
šiuos privalu traktuoti kaip generuojamus principo, o ne politinės 
nuostatos. Jis neįvykdys savo pareigos įrodyti, jog jo sprendimas de- 
ra su nustatytais principais ir dėl to yra teisingas, jeigu principai, 

kuriais jis remiasi, tokie, kokie jie nustatyti, patys nedera su kitais 
sprendimais, kurių jo teismas taip pat siūlo laikytis. 

Pavyzdžiui, tarkime, kad jis gali pateisinti Cardozo sprendimą 
ponios MacPherson naudai, remdamasis kad ir abstrakčiu lygybės 
principu, anot kurio, visada, kai įvyksta koks nors incidentas, turtin- 
giausi iš tų įvairių asmenų, kurių veiksmai galėjo prisidėti prie inci- 
dento, turi atlyginti nuostolius. Vis dėlto jis negali įrodyti, kad šio 
principo buvo laikomasi kitais avarijų atvejais, arba, net jeigu galėtų 
tai įrodyti, jis negali įrodyti, kad šio principo yra laikomasi kitose 
teisės srityse, tokiose kaip sutartis, kuriose jis taip pat turėtų didelės 
įtakos, jeigu apskritai būtų pripažįstamas. Jeigu jis priima sprendimą 
ateities ieškovo, turtingesnio už atsakovą, nenaudai, apeliuodamas į 
šią tariamą teisę į lygybę, tas ieškovas gali teisingai argumentuoti, 
kad šis sprendimas taip pat ir kitais atvejais nedera su valdžios elge- 
siu taip, tarsi MacPberson byla būtų išvis ignoruojama. Galbūt teisė 
nėra audinys be siūlių; tačiau ieškovas turi teisę reikalauti iš Herak- 
lio traktuoti ją taip, tarsi ji tokia būtų. 

"Tad dabar galima suprasti, kodėl mūsų teisėją pavadinau Herak- 
liu. Jis turi sukonstruoti abstrakčių ir konkrečių principų schemą, 
kuri teiktų darnų visų bendrosios teisės precedentų, o taip pat ir 
konstitucinių bei įstatyminių nuostatų, tiek, kiek jos remiasi princi- 
pu, pateisinimą. Šio užmojo didybę galime suvokti toje neaprėpia- 
moje teisinių sprendimų, kuriuos Heraklis turi pateisinti, daugybėje 
išskirdami vertikaliąją ir horizontaliąją tvarkas. Vertikaliąją tvarką 
parodo autoriteto lygmenų (/ayers) išskyrimas; tai lygmenys, kuriuose 
tam tikrus oficialius sprendimus galima traktuoti kaip sprendimus, 
kontroliuojančius žemesniuose lygmenyse priimtus sprendimus. Jung- 
tinėse Valstijose egzistuoja apytikrė vertikali tvarka. Konstitucinė 
struktūra čia užima aukščiausią lygmenį, Aukščiausiojo teismo spren- 
dimai ir galbūt kitų teismų sprendimai, interpretuojantys tą struktū- 
rą, sudaro paskesnį lygmenį, įvairių įstatymų leidžiamųjų institucijų 
aktai (enactments) - paskesnį, 0 įvairių teismų, plėtojančių bendrąją 
teisę, sprendimai — įvairius žemesniuosius lygmenis. Heraklis turi 
parengti principu grindžiamą pateisinimą kiekvienam iš šių lygmenų 

taip, kad pateisinimas derėtų su principais, laikomais aukštesniųjų 
lygmenų pateisinimo pagrindu. Horizontali tvarka paprasčiausiai rei- 
kalauja, kad principai, laikomi pateisinančiais sprendimą viename 
lygmenyje, taip pat derėtų su pateisinimais, pateikiamais kitiems 
sprendimams tame pačiame lygmenyje. 

Tarkime, Heraklis, pasinaudodamas savo neeiliniais sugebėjimais, 
pasiūlo visą šią schemą sukurti iš anksto, kad būtų pasiruošęs akistatai 
su bylos šalimis ir kad prireikus pateisinti kokį konkretų sprendimą 
turėtų išsamią teisės teoriją. Iš pradžių jis išdėstytų su vertikalia tvarka 
derančią savo konstitucinę teoriją, kuria jau naudojasi, ir ją patobulin- 
tų. Ta konstitucinė teorija daugiau ar mažiau skirtųsi nuo teorijos, 
kurią išplėtotų kitas teisėjas, nes konstitucinė teorija reikalauja spręsti 
sudėtingus institucinio suderinamumo (institutional fit) klausimus, taip 
pat ji reikalauja moralės ir politikos filosofijos sprendimų, tad Herak- 
lio sprendimai neišvengiamai skirsis nuo tų, kuriuos priimtų kiti teisė- 
jai. Šie skirtumai aukščiausiame vertikalios tvarkos lygmenyje reikš- 
mingai apspręstų schemą, kurią teisėjai pasiūlys žemesniems lygme- 
nims. Heraklis gali manyti, jog, pavyzdžiui, tam tikrus substantyvius 
konstitucinius įstatymų leidžiamosios valdžios suvaržymus geriausiai 
galima pateisinti, postuluojant abstrakčią teisę į asmeninio gyvenimo 
neliečiamumą, turimą valstybės atžvilgiu, nes, jo nuomone, tokią teisę 
1mplikuoja dar abstraktesnė teisė į laisvę, kurią garantuoja konstituci- 
ja. Jeigu taip, tuomet jam atrodys nenuoseklu, jei deliktinė teisė kokia 
nors konkrečia forma nepripažins analogiškos abstrakčios teisės į as- 
meninio gyvenimo neliečiamumą bendrapiliečių atžvilgiu. Jeigu kitas 
teisėjas, kitaip negu jis, nemano, kad asmeninio gyvenimo neliečiamu- 
mas ir laisvė yra susiję dalykai, taigi ir nepripažįsta jo išpažįstamos 
konstitucinės interpretacijos įtikinama, šis teisėjas taip pat laikysis ki- 
tos pozicijos, kaip dera plėtoti deliktinę teisę. 

Taigi paties Heraklio sprendimų įtaka bus visa smelkianti, nepai- 
sant to, kad kai kurie iš jų bus kontroversiški. Tačiau jų santykis su jo 
samprotavimu nėra toks, kuris leistų atskiras jo konstruojamos teo- 
rijos dalis kildinti iš jo nepriklausomų įsitikinimų, 0 ne iš teisės kor- 
puso, kurį jis turi pateisinti. Jis nesivadovaus tomis mano anksčiau 

minėtomis klasikinėmis bylų sprendimo teorijomis, anot kurių teisė- 
jas vadovaujasi įstatymais tol, kol išsenka jų orientacinė galia, o tada 
jis yra laisvas priimti savarankiškus sprendimus. Jo teorija veikiau 
yra teorija, aiškinanti ko reikalauja pats įstatymas ar precedentas, ir 
nors jo sprendime, žinoma, atsispindės jo intelektualinės preferenci- 
jos ir filosofiniai įsitikinimai, tai pripažinti nereiškia manyti, jog tie 
įsitikinimai turi kažkokią nepriklausomą įtaką jo argumentacijai vien 
dėl to, kad jie yra jo!. 


3. Klaidos. Dabar nemėginsiu detaliau plėtoti Heraklio teisės teo- 
rijos. Paminėsiu tik dvi problemas, su kuriomis jis susidurs. Pirma, 
konstruodamas pateisinimo schemą precedentų grupei, jis turi 
nuspręsti, kokį svarumą jis turi teikti argumentams, kuriuos teisėjai, 
sprendę tas bylas, nurodė savo sprendimuose. Tose nuomonėse jis 
ne visada ras kokią nors nuostatą, tokią precizišką, kad ji galėtų tar- 
nauti kaip įstatymas, kurį jis galėtų interpretuoti. Tačiau nuomonėse 
beveik visada bus argumentų, kurie, teisėjo manymu, teikia reko- 
mendacijas jo sprendimui. Heraklis savo pateisinimo schemoje 
nuspręs jiems paskirti tik laikiną arba prima facie vietą. Tos schemos 
tikslas yra patenkinti reikalavimą, pagal kurį valdžia turi visiems pri- 
pažinti tas teises, kurias, jos manymu, turi kai kurie. Faktas, jog vie- 
nas valdžios pareigūnas siūlo tam tikrą principą kaip savo sprendi- 
mo pagrindą, gali būti laikomas prima facie įrodymu, jog valdžia 
tokiu mastu to principo laikosi. 

Tačiau pagrindinė grindžiančio teisingumo argumento galia yra 
prospektyvi (forward-looking), o ne retrospektyvi (backward-looking). 
Ponios MacPherson bylos gravitacinė galia priklauso ne vien nuo to 
fakto, kad ji gavo kompensaciją už savo automobilį, bet taip pat nuo 
fakto, jog valdžia siūlo ateityje leisti kitiems, atsidūrusiems lygiai 
tokioje pat situacijoje kaip ji, gauti kompensaciją. Jeigu teismai pa- 
siūlytų panaikinti sprendimą, joks substancialus teisingumo argumen- 
tas ieškovo naudai, siejamas su esamu bylos sprendimu, negalėtų iš- 


! Žr. toliau, p. 182-183. 

likti ir Spartan Steel byloje. Todėl jeigu galima rasti kitokį principą 
MacPberson bylai pateisinti negu tas, kuriuo rėmėsi Cardozo, ir jei- 
gu šis kitas principas pateisina taip pat ir daug kitų precedentų, ku- 
rių Cardozo principas nepateisina, arba jeigu jis sklandžiau atitinka 
argumentus, kurie laikomi pateisinančiais aukštesnio lygmens spren- 
dimus vertikalioje tvarkoje, tuomet šis naujas principas yra tinka- 
mesnis pagrindas tolesniems sprendimams. Žinoma, šis argumentas 
dėl Cardozo principo nekopijavimo yra nereikalingas, jei naujasis 
principas yra abstraktesnis ir jeigu Cardozo principą galima suprasti 
tik kaip konkrečią to abstraktesnio principo formą. Tokiu atveju He- 
raklis inkorporuoja, o ne atmeta Cardozo pateiktą jo sprendimo iš- 
aiškinimą. Iš tikrųjų Cardozo būtent taip panaudojo nuomonę, iš- 
dėstytą ankstesnėje Thomas v. Winchester byloje, kuria jis ir rėmės:!. 
"Tačiau naujasis principas gali inspiruoti skirtingą argumentavimo tak- 
tiką ir pateisinti precedentą arba precedentų seriją visai kitokiais pa- 
grindais negu tie, kuriuos siūlo precedentų lydimosios nuomonės. 
Įžymusis Brandeiso ir Warreno argumentas dėl teisės į asmeninio 
gyvenimo neliečiamumą, yra įspūdinga iliustracija: jie tvirtina, kad 
ši teisė nebuvo nežinoma teisei, - priešingai, ji buvo pademonstruo- 
ta pačių įvairiausių sprendimų, nepaisant to fakto, kad teisėjai, spren- 
dę tas bylas, neminėjo tokios teisės. Galbūt jų argumentas, jei jį ši- 
taip suvokiame, nėra vykęs ir Heraklis jų vietoje būtų pasiekęs kitokį 
rezultatą. Vis dėlto Heraklio teorija paaiškina, kodėl jų argumentas, 
kartais laikomas savotišku akių dūmimu, kad ir meistrišku, bent jau 
ambicijos požiūriu buvo pagrįstas. 

Heraklis turi imtis ir kitos daug didesnės problemos. Jeigu jo teis- 
mo istorija yra pakankamai sudėtinga, ji praktiškai patirs, kad jo 
akceptuotas totalaus nuoseklumo reikalavimas yra per griežtas, jei- 
gu jo negalima išplėsti taip, kad liktų erdvės idėjai, jog taikant šį 
reikalavimą, tam tikrą institucinės istorijos dalį galima diskredituoti 
kaip klaidą. Mat net nuostabi Heraklio vaizduotės galia nepajėgs 


"6 N.Y. 397 (1852). 
2 Warren X Brandeis, „The Right of Privacy“, 4 Harv. L. Rev. (1890) 193. 

pateikti tokio principų komplekso, kuris suvienytų visus esamus į5- 
ratymus ir precedentus. Tai neturėtų stebinti: ne visi praeities įstaty- 
mų leidėjai ir teisėjai pasižymėjo Heraklio sugebėjimais arba įžval- 
gumu, taip pat jie arba jos nebuvo vienodos pasaulėžiūros ir mąsty- 
senos vyrai ir moterys. Žinoma, bet kokį įstatymų ir sprendimų 
kompleksą galima paaiškinti istoriškai arba psichologiškai, arba so- 
ciologiškai, tačiau nuoseklumas reikalauja pateisinimo, o ne paaiški- 
nimo, o pateisinimas turi būti pagrįstas, o ne menamas. Jeigu jo 
konstruojamas pateisinimas daro arbitralias perskyras ir remiasi ne- 
turinčiais jokio autoriteto principais, tai šitai apskritai negali būti 
laikoma pateisinimu. 

Supaprastindami įsivaizduokime, jog neatsargumo atvejus ir ne- 
laimingus atsitikimus reglamentuojanti teisė Heraklio jurisdikcijoje 
plėtojosi štai kokiu supaprastintai pateikiamu hipotetiniu būdu. Ji pra- 
sidėjo tam tikrais bendrosios teisės sprendimais, pripažįstančiais tei- 
sę į nuostolių atlyginimą, kai dėl labai pavojingų instrumentų defek- 
tų buvo patirti kūno sužalojimai. Šie atvejai paskui reinterpretuoja- 
mi kokiu nors pakeičiančiu praktiką sprendimu (kaip jie buvo 
reinterpretuoti MacPberson byloje), pateisinant labai abstrakčia kiek- 
vieno asmens teise į protingą kitų rūpestį, jei jų veika gali sužaloti jį 
patį arba jo nuosavybę. Paskui šio principo taikymas įvairiais būdais 
išplečiamas ir suvaržomas. Pavyzdžiui, teismai nusprendžia, kad ar- 
gumentuojant prieš atsakovą, kuris buvo neatsargus rengdamas fi- 
nansines ataskaitas, negalima pasiremti jokia konkrečia teise (rigbt). 
Jie taip pat nusprendžia, kad tam tikrais atvejais teisės (rigbt) negali- 
ma atšaukti - pavyzdžiui, standartinės formos automobilio pirkimo- 
pardavimo sutartyje. Įstatymų leidėjas taip pat prisideda išleisdamas 
įstatymą, numatantį, jog tam tikrais gamybinių avarijų atvejais atsa- 
kovas gali išvengti pareigos atlyginti nuostolius tik tuo atveju, jeigu 
atsakovas įrodo, kad dėl to, kas įvyko, kaltas tik pats ieškovas. Ta- 
čiau jis taip pat numato, kad kitais atvejais, pavyzdžiui, lėktuvo ava- 
rijos atveju, nuostolių atlyginimas apsiribos nustatytu dydžiu, kuris 
gali būti daug mažesnis nei patirti nuostoliai; o vėliau papildo, jog 
automobiliu vežamas keleivis negali pareikšti ieškinio vairuotojui, 

net jeigu šis vairuoja neatsargiai ir keleivis yra sužalojamas. Dabar, 
turėdami omenyje šį kontekstą, tarkime, kad Heraklis įpareigojamas 
išspręsti Spartan Steel bylą. 

Ar jis gali rasti vientisą principų kompleksą, pateisinantį šią isto- 
riją taip, kaip to reikalauja teisingumas? Jis galėtų išmėginti teiginį, 
jog individai neturi teisės į nuostolių atlyginimą, jeigu žala nebuvo 
padaryta tyčia. Jis argumentuotų, kad atlyginimas už nuostolius, pa- 
darytus dėl neatsargumo, jiems priklauso tik dėl politinės nuostatos 
sąlygojamų motyvų, o ne dėl to, kad pripažįstama kokia nors abstrakti 
teisė į tokį atlyginimą, ir jis remtųsi įstatymais, ribojančiais teisinę 
atsakomybę, siekiant ginti oro linijų ir draudimo kompanijų intere- 
sus, bei bylomis, kai teisinė atsakomybė netaikoma finansininkams, 
kaip įrodymus, jog teisės į atlyginimą nėra, jeigu politinė nuostata 
reikalauja kitokio sprendimo. Tačiau jis turi pripažinti, kad ši insti- 
tucinės istorijos analizė yra nesuderinama su bendrąja teise grindžia- 
mais sprendimais, ypač praktiką keičiančiu sprendimu, kuris pripa- 
žįsta bendrąją teisę į atlyginimą žalos, padarytos dėl neatsargumo. 
Su visa jo teorija nederės teiginys, kad šie sprendimai patys gali būti 
pateisinti politinės nuostatos argumentais, jeigu jis, vadovaudamasis 
teisių teze, mano, jog teismai gali išplėsti atsakomybės taikymą rea- 
guodami tik į principo, o ne politinės nuostatos argumentus. Taigi 
šiuos sprendimus jis turi atmesti kaip klaidas. 

Jis gali išmėginti kitokią strategiją. Gali pasiūlyti kokį nors prin- 
cipą, pagal kurį individai turi teisę į nuostolių atlyginimą būtent to- 
mis pačiomis aplinkybėmis, kaip ir bylų, kurių sprendimai pripažino 
tokią teisę, tačiau neturi bendrosios teisės į tokių nuostolių atlygini- 
mą. Pavyzdžiui, jis gali pripažinti teisės principą, pripažįstantį teisę Į 
atlyginimą nuostolių, patirtų automobilyje, kurio savininkas yra 1eš- 
kovas, tačiau nepripažinti principo, kuris apimtų kitokius nuosto- 
lius. Tačiau nors tokiu būdu jis galėtų savo institucinės istorijos pa- 
teisinimą tiksliai priderinti prie tos istorijos, jis pastebės, jog persky- 
ros, kuriomis remiasi šis pateisinimas, yra arbitralios. Savo politinėje 
teorijoje jis negali rasti vietos perskyrai, kuri pripažįsta abstrakčią 
teisę tuo atveju, kai kas nors yra sužalojamas, pačiam vairuojant sa- 

vo paties automobilį, tačiau jos nepripažįsta, jeigu pats yra keleivis 
arba jeigu sužalojamas lėktuve. Jis pateikė rinkinį argumentų, kurie 
negali būti jokio objekto nuosekliu pateisinimu. 

Todėl Heraklis galėtų pripažinti, kad negali įprasminti instituci- 
nės istorijos niekaip kitaip, kaip tik darydamas prielaidą, kad egzis- 
tuoja kokia nors bendra abstrakti teisė į dėl neatsargumo patirtos 
žalos atlyginimą; tačiau jis gali argumentuoti, kad tai yra reliatyviai 
silpna teisė, todėl ji neatsilaikys ir prieš reliatyviai silpną politinę 
motyvaciją. Jis remsis tą teisę apribojančiais įstatymais ir bylomis 
patvirtinti savo požiūriui, kad ta teisė yra silpna. Tačiau tada jis susi- 
durs su tokiu sunkumu: jeigu oro linijos tampa pakankamai saugios, 
nors įstatymas, ribojantis atsakomybę dėl lėktuvo avarijų, niekuo- 
met nebuvo atšauktas, o oro linijoms prieinami draudimo mecha- 
nizmai tapo itin efektyvūs ir nebrangūs, tuomet įstatymo neatšauki- 
mas gali būti pateisinamas tik tuo atveju, jei abstrakčią teisę laikome 
tokia silpna, kad reliatyviai silpni politinės nuostatos argumentai yra 
pakankami jai sutriuškinti. Jeigu Heraklis mano tą teisę esant tokią 
silpną, tai jis negali pateisinti ir įvairių bendrosios teisės sprendimų, 
kurie remia tą teisę, kaip konkrečią teisę, gerokai stipresnių politi- 
nės nuostatos argumentų akivaizdoje, nei tie, kuriuos pajėgios pa- 
teikti oro linijos. Taigi jis turi pasirinkti: klaida laikyti arba lėktuvo 
avarijos atsakomybės apribojimo įstatymo neatšaukimą, arba bend- 
rosios teisės sprendimus, kurie daug labiau vertina tą teisę. 

Taigi bet kuriuo atveju Heraklis turi savo teoriją išplėtoti taip, 
kad ji apimtų idėją, jog institucinės istorijos pateisinimas gali paro- 
dyti, kad kuri nors istorijos dalis yra klaida. Tačiau jis negali tokią 
priemonę naudoti kaip tinkamas, nes jeigu būtų laisvas bet kurį ne- 
derantį institucinės istorijos segmentą laikyti klaida be jokių pasek- 
mių visai bendrajai teorijai, tai nuoseklumo reikalavimas nebūtų rim- 
tas reikalavimas. Jis turi išplėtoti kokią nors institucinės klaidos teo- 
riją, o ši klaidos teorija turi turėti dvi dalis. Ji turi parodyti kokio 
nors institucinio įvykio paskelbimo klaida pasekmes kitiems argu- 
mentams; be to, ji turi apriboti tų įvykių, kurie gali būti šiuo būdu. 
diskredituoti, kiekį ir pobūdį. 

Pirmąją šios klaidos teorijos dalį jis konstruos, pasitelkęs du persky- 
rų kompleksus. Pirmiausia jis atskirs specifinį kiekvieno institucinio 
įvykio autoritetą, kurį sudaro to įvykio kaip institucinio akto galia 
lemti būtent tas specifiškas institucines pasekmes, kurias jis nusako, 
nuo gravitacinės galios. Kokį nors įvykį klasifikuodamas kaip klaidą, 
jis neneigia jo specifinio autoriteto, bet neigia jo gravitacinę galią, 
tad idant liktų nuoseklus, jis negali apeliuoti į tą galią kituose argu- 
mentuose. Taip pat jis darys perskyrą tarp įsigalėjusių (embedded) 
ir pataisomų klaidų; įsigalėjusios klaidos yra tos, kurių specifinis 
autoritetas yra fiksuotas taip, kad išlieka joms netekus gravitacinės 
galios; pataisomos klaidos yra tos, kurių specifinis autoritetas nuo 
gravitacinės galios priklauso taip, kad negali išlikti, joms netekus 
tos galios. 

Jo teorijos konstitucinis lygmuo bus skirtas nustatyti, kurios klai- 
dos yra įsigalėjusios. Pavyzdžiui, jo įstatymo leidėjo viršenybės teori- 
ja užtikrins, jog visi įstatymai, kuriuos jis traktuoja kaip klaidas, ne- 
teks savo gravitacinės galios, bet ne savo specifinio autoriteto. Jeigu 
jis nepripažįsta oro transporto atsakomybės apribojimo įstatymo gra- 
vitacinės galios, paties įstatymo tuo neatšaukia — tai įsigalėjusi klai- 
da, tad specifinis autoritetas išlieka. Jis turi ir toliau gerbti apriboji- 
mus, įstatymo nustatytus tai atsakomybei, tačiau jis to nenaudos ko- 
kioje nors kitoje byloje argumentuodamas už silpnesnę teisę. Jeigu 
jis akceptuoja kokią nors griežtą precedento doktriną, o kai kuriuos 
teisėjų sprendimus, tokius kaip sprendimą, atmetantį teisę į atsako- 
vo neatsargumo nulemtos žalos atlyginimą, identifikuoja kaip klai- 
dą, tai ta griežta doktrina gali išsaugoti specifišką to sprendimo au- 
toritetą, kuris gali sutapti su jo teisės akto galia, tačiau tas sprendi- 
mas neteks savo gravitacinės galios; jis taps, anot teisėjo Frankfurterio 
frazės, teisės balastu arba nuskendusio laivo nuolaužomis (a piece of 
legal flotsam or jetsam). Ir nebereikės spręsti - vienų ar kitų. 

Visa tai pakankamai paprasta, bet Herakliui teks kur kas daugiau 
padirbėti prie antrosios klaidos teorijos dalies. Jis turi vykdyti reika- 
lavimą, keliamą pateisinimo, kurį jis susiejo su bendrąja precedento 
praktika, - suformuluoti detalesnį pateisinimą principo schemos for- 

ma visam įstatymų ir bendrosios teisės sprendimų korpusui. Tačiau 
pateisinimas, kuris dalį to, ką reikia pateisinti, identifikuoja kaip klai- 
dą, yra prima facie silpnesnis negu tas, kuris taip nedaro. Antroji jo 
klaidos teorijos dalis turi įrodyti, kad nepaisant to, tai yra stipresnis 
pateisinimas, negu bet kuri alternatyva, kuri nepripažįsta jokių klai- 
dų. Tas įrodymas negali būti dedukcija remiantis paprastomis teori- 
jos konstravimo normomis, tačiau jei Heraklis turi omenyje sąsają, 
kurią jis anksčiau nustatė tarp precedento ir teisingumo, tai ši sąsaja 
teiks dvi gaires jo klaidos teorijai. Pirmiausia, teisingumo sąvokos 
požiūriu institucinė istorija yra ne vien istorija, bet ir politinė pro- 
grama, kurią valdžia ketina tęsti ir ateityje; kitaip tariant, ji naudoja- 
si prospektyvinėmis, o ne retrospektyvinėmis precedento implikaci- 
jomis. Jeigu Heraklis nustato, jog dėl kokio nors ankstesnio sprendi- 
mo - įstatymo ar teisėjo sprendimo - dabar visuotinai apgailestaujama 
tam tikroje profesijos srityje, šis faktas pats savaime išskiria tą sprendi- 
mą kaip silpną. Antra, jis turi nepamiršti, jog nuoseklumo reikalau- 
jantis argumentas, skelbiamas apeliuojant į teisingumą, nėra vienin- 
telis į teisingumą apeliuojantis argumentas, į kurį valdžia apskritai, 
1r konkrečiai teisėjai, turi atsižvelgti. Jeigu jis, visiškai atsiribodamas 
nuo bet kokio nuoseklumo argumento, mano, jog tam tikras įstaty- 
mas arba sprendimas buvo klaidingas, nes jis yra neteisingas pačios 
bendruomenės teisingumo sampratos požiūriu, tai šio įsitikinimo pa- 
kanka išskirti sprendimą ir padaryti jį neatsparų kritikai. Žinoma, 
šias gaires jis turi taikyti atsižvelgdamas į viso savo pateisinimo verti- 
kalią struktūrą, tą, jog žemesnio lygmens sprendimai yra labiau pa- 
žeidžiami negu aukštesnio lygmens sprendimai. 

"Taigi antrojoje savo klaidos teorijos dalyje Heraklis taikys mažų 
mažiausiai dvi maksimas. Jeigu jis, pasitelkęs istorijos argumentus 
arba apeliuodamas į kokią nors teisinės bendruomenės nuovoką, ga- 
li įrodyti, jog tam tikras principas, kadaise turėjęs pakankamą auto- 
ritetą įtikinti įstatymų leidėją arba teismą priimti teisinį sprendimą, 
dabar teturi tiek mažai galios, kad vargu ar begali generuoti kokius 
nors kitus tokio pobūdžio sprendimus, tai tą principą remiantis tei- 
singumo argumentas bus pakirstas. Jeigu, pasitelkęs politinės mora- 

lės argumentus, jis gali įrodyti, kad tas principas, nepaisant jo popu- 
liarumo, yra neteisingas, tai tą principą remiantis teisingumo argu- 
mentas bus paneigtas. Herakliui bus malonu suprasti, kad šių subti- 
lių skirtumų įžvalga yra įprasta kitų teisėjų praktikoje. Jo pasiekimų 
svarba jurisprudencijai glūdi ne jo sukurtosios sunkiųjų bylų teorijos 
naujoviškume, o būtent jos įprastume. 


6. POLITINIAI PRIEŠTARAVIMAI 


Teisių tezė turi du aspektus. Jos aprašomasis aspektas aiškina esamą 
bylų sprendimo (adjudication) institucijos struktūrą. Jos normatyvi- 
nis aspektas teikia tos struktūros politinį pateisinimą. Heraklio isto- 
rija rodo, kaip įprasta teisėjų praktika galėjo išsirutulioti iš bendro 
šios tezės akceptavimo. Sykiu tai tą tezę paaiškina tuo aspektu, jog 
kiek detalizuoja jos implikacijas bei teikia stiprų, nors ir specialaus 
pobūdžio argumentą jos aprašomajam aspektui paremti. Tačiau ši 
istorija teikia taip pat ir politinį argumentą jos normatyviniam as- 
pektui paremti. Savo samprotavimą Heraklis pradėjo vedamas noro 
ne tiesiog pakartoti tai, ką daro kiti teisėjai, bet įgyvendinti tikrąsias 
institucines teises tų, kurie atvyko į jo teismą. Jeigu jis pajėgus priim- 
ti sprendimus, kurie atitinka mūsų teisingumo jausmą, tai — argu- 
mentas teisių tezės politinės vertės naudai. 

Tačiau dabar galima pasakyti ir tai, jog tam tikri Heraklio istori- 
jos bruožai, priešingai, nepatvirtina normatyvinio teisių tezės aspek- 
to. Įžanginėje šio skyriaus dalyje minėjau gerai žinomą teisėjo origi- 
nalumo idėjai prieštaraujantį argumentą: tai argumentas demokrati- 
jos vardu, skelbiantis, jog išrinktieji įstatymų leidėjai turi daugiau 
galių priimti geresnius politinius sprendimus. Aš sakiau, kad šis ar- 
gumentas yra silpnas principo sprendimų atveju, tačiau Heraklio 1s- 
torija gali sukelti naujų abejonių šiuo klausimu. Iš jo istorijos aišku, 
jog daugelis Heraklio sprendimų dėl juridinių teisių priklauso nuo 
politinės teorijos sprendinių, kurie gali būti skirtingi, kai priimami 
skirtingų teisėjų ar plačiosios visuomenės. Šiam prieštaraujančiam 
argumentui nesvarbu, kad sprendimas yra principo, o ne politinės 

nuostatos sprendimas. Jam tik svarbu, kad sprendimą lemia politinis 
įsitikinimas, dėl kurio mąstančių žmonių nuomonės nesutampa. Jei- 
gu Heraklis sprendžia bylas remdamasis tokiais sprendimais, tai jis 
sprendžia savo paties įsitikinimų ir preferencijų pagrindu, o tai atro- 
do neteisinga, prieštarauja demokratijai ir pažeidžia įstatymo virše- 
nybės principą. 

Tokia yra bendra forma prieštaraujančio argumento, kurį apsvars- 
tysiu šiame baigiamajame skirsnyje. Pirmiausia šį prieštaravimą dera 
vienu svarbiu aspektu paaiškinti. Šis prieštaraujantis argumentas tei- 
gia Heraklį politinės moralės klausimais pasikliaujantį savo paties įsi- 
tikinimais. Tai yra dviprasmiškas teiginys, nes yra du būdai, kaip pa- 
reigūnas gali remtis savo paties nuomone, darydamas sprendimą. Vie- 
nas iš jų teisėjo atveju yra nusikalstamas, tačiau kitas yra neišvengiamas. 

Kartais pareigūnas kaip savo sprendimo pagrindimą pateikia fak- 
tą, jog koks nors asmuo ar grupė laikosi tam tikrų įsitikinimų arba 
nuomonės. Įstatymų leidėjas balsuodamas už įstatymą, draudžiantį 
abortą, gali argumentuoti faktu, jog jo rinkėjai mano, kad abortas 
yra blogis. Tai tam tikra apeliacija į autoritetą: pareigūnas, kuris taip 
apeliuoja, pats negarantuoja to tikėjimo, į kurį apeliuoja, substanci- 
jos, taip pat nelaiko to tikėjimo pagrįstumo savo argumento dalimi. 
Galime įsivaizduoti teisėją, būtent šiuo būdu apeliuojantį į faktą, jog 
jis pats turi tam tikrą politinę preferenciją. Jis gali būti skeptikas 
(filosofiniu požiūriu) politinės moralės klausimais. Jis galėtų sakyti, 
kad vieno žmogaus nuomonė tokiais klausimais nėra vertesnė už ki- 
to, nes nė viena neturi jokio objektyvaus statuso, bet kadangi jau 
taip atsitiko, kad jis pats į abortą žiūri palankiai, abortą draudžian- 
čius įstatymus jis laiko prieštaraujančiais konstitucijai. 

Šis teisėjas remiasi tiesiog faktu, jog jis laikosi tam tikros politi- 
nės pažiūros, kuri savaime yra pakankamas jo sprendimo pateisini- 
mas. Tačiau teisėjas savo paties įsitikinimu gali remtis kita prasme, - 
tikėdamas to įsitikinimo teisingumu ar pagrįstumu. Tarkime, kad jis 
mano, jog, pavyzdžiui, konstitucijos straipsniai dėl tinkamo proce- 
so, kaip teisė, daro negaliojantį bet kokį fundamentalios laisvės su- 
varžymą, ir kad įstatymai prieš abortą varžo fundamentalią laisvę. 

Jis gali pasitikėti šių įsitikinimų pagrįstumu, o ne faktu, kad jis, ki- 
taip nei kiti, išpažįsta būtent juos. Teisėjas neturi tokiu būdu remtis 
kiekvienos konkrečios pažiūros pagrįstumu. Tarkime, dauguma jo 
kolegų arba prestižinio teisės žurnalo leidėjai, arba bendruomenės 
dauguma, balsuojanti kokiame nors referendume, laikosi priešingo 
požiūrio į abortą. Jis gali nuspręsti, kad jo pareiga yra paisyti jų nuo- 
monės dėl to, ko reikalauja konstitucija, nepaisant to, kad jų pažiū- 
ra, jo nuomone, yra nepagrįsta. Tačiau tokiu atveju jis remiasi savo 
paties įsitikinimo, jog jo institucinė pareiga yra šiais klausimais pai- 
syti kitų nuomonės, pagrįstumu. Kitaip tariant, tam tikru momentu 
jis vis tiek turi remtis savo paties sprendimu, kad apskritai galėtų 
priimti kokį nors sprendimą. 

Heraklis nesiremia savo įsitikinimais pirmuoju iš šių dviejų būdų. 
Pavyzdžiui, fakto, kad jis išpažįsta tam tikrą, o ne kokią kitą, religi- 
nės laisvės koncepciją, jis nelaiko argumentu sprendimo, remiančio 
tą koncepciją, naudai. Taigi jeigu mūsų svarstomas prieštaraujantis 
argumentas yra taiklus, tai jis turėtų būti suprantamas kaip priešta- 
ravimas jo rėmimuisi savo įsitikinimais antruoju būdu. Tačiau tuo 
atveju tai negali būti totalus prieštaravimas, kad jis nesiremtų bet 
kuriuo iš savo įsitikinimų, nes jis neišvengiamai turi remtis kokiais 
nors savo įsitikinimais. Veikiau tai nepritarimas jo rėmimuisi tam 
tikrų jo paties įsitikinimų pagrįstumu; čia argumentuojama, jog jis 
turėtų paisyti kitų, spręsdamas apie tam tikrus dalykus, net jei jų 
sprendimai yra, jo nuomone, neteisingi. 

Tačiau sunku suprasti, kokį sprendimą, pagal šį argumentą, jis 
turėtų palikti kitiems. Tokia problema nekiltų, jei Heraklis būtų pri- 
pažinęs, užuot atmetęs įprastąją bylų sprendimo teoriją. Kaip sakiau 
anksčiau, anot klasikinės jurisprudencijos, teisėjai bylas sprendžia 
dviem etapais: jie prieina ribą, kai jau nebeaišku, ko eksplicitiška 
teisė reikalauja, o tada realizuoja savo nepriklausomą diskreciją, kad 
sukurtų teisės normą ten, kur teisė yra nepakankama. Pagal šią teori!- 
ją, neseniai spręstose aborto bylose! Aukščiausiojo teismo teisėjai pir- 


! Roe v. Wade, 410 U.S. 113 (1973); Doe v. Bolton, 410 U.S. 179 (1973). 

miausia nustatė, jog tinkamo proceso straipsniai ir ankstesni Aukš- 
čiausiojo teismo sprendimai nediktuoja vienokio arba kitokio spren- 
dimo. Tuomet, atidėję į šalį konstituciją 1r bylas, jie ėmėsi spręsti, ar, 
jų nuomone, būtų labai neteisinga, jei valstybė delegalizuotų abortą 
per tris mėnesius. 

Įsivaizduokime kitą teisėją, vardu Herbertas, kuris akceptuoja 
šią bylų sprendimo teoriją ir savo sprendimuose nori ja vadovautis. 
Herbertas gali pripažinti ir tai, kad moterys turi pamatinę teisę 
nutraukti nėštumą, ir tai, kad piliečių dauguma mano kitaip. Apta- 
riamasis prieštaraujantis argumentas reikalauja išspręsti šį konflik- 
tą demokratijos naudai, todėl spręsdamas aborto bylas, jis turi rea- 
lizuoti savo diskreciją ir priimti sprendimą draudžiančių įstatymų 
naudai. Herbertas galėtų sutikti, ir tada mes turėtume sakyti, kad 
jis atidėjo į šalį savo moralę daugumos moralės labui. Iš tiesų tai 
šiek tiek klaidinamas nusakymas. Jo paties moralė pavertė lemia- 
mu tą faktą, jog žmonės laikosi tam tikros pažiūros, o ne leido tai 
pažiūrai tapti pagrindu. Bet Herbertas taip pat galėtų nesutikti. Jis 
gali manyti, kad pamatinės teisės apskritai, arba ši teisė konkrečiai, 
turi turėti viršenybę populiarios nuomonės atžvilgiu, net teisėkū- 
roje, taigi jį saisto pareiga realizuoti įstatymo suteiktą diskreciją 
paskelbti tuos įstatymus prieštaraujančiais konstitucijai. Tokiu at- 
vėju, anot svarstomojo prieštaraujančio argumento, jis klystų, nes 
savo politinėje teorijoje nepakankamai svarumo teiktų demokrati- 
jos principui. 

Tačiau kiekvienu atveju šie argumentai, kurie atrodo kaip tyčia 
sugalvoti Herberto atvejui, kaip argumentai prieš Heraklį kelia pro- 
blemų. Heraklis nei iš pradžių neieško teisės ribų, nei po to nepasi- 
telkia savo paties politinius įsitikinimus, kad pridurtų tai, ko teisė 
reikalauja. Pasitelkęs savo sprendimo galią, jis nustato, kokias juridi- 
nes teises turi bylos šalys, o kai toks sprendimas jau priimtas, niekam 
nebereikia nusileisti nei jo, nei visuomenės pažiūroms. Tai ne šiaip 
skirtingas to paties dalyko nusakymas: 4-ame skirsnyje įsitikinome, 
jog institucinės teisės sprendimas, kaip antai šachmatų teisėjo spren- 
dimas dėl baudą numatančios taisyklės, labai skiriasi nuo nepriklau- 

somo politinės moralės sprendimo, įmanomo dėl atviros normų struk- 
tūros sąlygotų spragų. 

Herbertas nesvarsto, ar atsižvelgti į populiariąją moralę, kol ne- 
nustato šalių juridinių teisių. Tačiau kai Heraklis nustatys juridinės 
teises, jis jau bus atsižvelgęs į moralines bendruomenės tradicijas, bent 
jau tiek, kiek šios yra integruotos į tą institucinio paveldo visumą, 
kurią interpretuoti yra jo pareiga. Tarkime, jog ankstesniems Aukš- 
čiausiojo teismo sprendimams, įgyvendinantiems tinkamo proceso 
straipsnius, galima pateikti du koherentiškus pateisinimus. Viename iš 
pateisinimų figūruoja koks nors kraštutinio liberalumo principas, ku- 
rio negalima suderinti su daugumos valstijų baudžiamąja teise, o kita- 
me toks principas nefigūruoja. Heraklis negali pasinaudoti pirmuoju 
pateisinimu kaip leidimu spręsti abortų bylas aborto naudai, net jeigu 
jis pats yra kraštutinis liberalas. Jo paties politiniai įsitikinimai, palan- 
kūs liberalesniam ankstesnių bylų pateisinimui, turi užleisti pozicijas, 
nes nedera su populiariomis tradicijomis, formavusiomis baudžiamąją 
teisę, kurią jo pateisinimas taip pat turi paaiškinti. 

Žinoma, Heraklio metodai kartais gali reikalauti sprendimo, ku- 
ris kokiu nors klausimu prieštarauja populiariai moralei. Tarkime, 
jog negalima pateikti jokio ankstesnių konstitucinių bylų pateisini- 
mo, į kurį neįeitų pakankamai stiprus liberalumo principas, pakan- 
kamai stiprus, kad reikalautų sprendimo aborto naudai. Heraklis tuo- 
met turi priimti tokį sprendimą, kad ir kaip griežtai populiarioji mo- 
ralė smerkia abortą. Tokiu atveju jis nediegia savo paties įsitikinimų 
pamindamas bendruomenės pažiūras. Veikiau jis nusprendžia, jog 
bendruomenės moralė šiuo klausimu yra nenuosekli: jos konstituci- 
nė moralė, kaip pateisinimas, kuris turi būti teikiamas jos teisėjų 1n- 
terpretuojamai konstitucijai, nepateisina jos diskretiško sprendimo 
konkrečiu aborto klausimu. Tokie konfliktai yra įprasti individua- 
liosi0s moralės srityje; jeigu mes norime vartoti bendruomenės mo- 
ralės sąvoką politinėje teorijoje, turime pripažinti konfliktus taip pat 
ir šios moralės viduje. Žinoma, nekyla klausimas, kaip toks konflik- 
tas turi būti sprendžiamas. Individai turi teisę į nuoseklų principų, 
kuriais remiasi jų institucijos, įgyvendinimą. Būtent šią institucinę 

teisę, apibrėžiamą bendruomenės konstitucinės moralės, Heraklis turi 
apginti nuo bet kokios nenuoseklios nuomonės, kad ir kokia popu- 
liari ji būtų. 

Šios hipotetinės bylos rodo, kad prieštaravimą, taikomą Herber- 
tui, vargiai galima pritaikyti kaip prieštaravimą Herakliui. Heraklio 
bylų sprendimo teorija niekur nenumato jokios galimybės pasirinkti 
arba savo paties politinius įsitikinimus, arba tuos, kuriuos jis laiko 
visos politinės bendruomenės politiniais įsitikinimais. Priešingai, jo 
teorija identifikuoja tam tikrą bendruomenės moralės koncepciją kaip 
turinčią sprendžiamąją reikšmę tam tikriems teisiniams klausimams; 
pagal šią koncepciją, bendruomenės moralė yra politinė moralė, su- 
ponuojama bendruomenės įstatymų ir institucijų. Žinoma, jis turi 
remtis savo paties sprendimo galia, spręsdamas, kokie yra tos mora- 
lės principai, tačiau tai jau yra antroji mūsų išskirtoji forma, kuri 
tam tikrame lygmenyje yra neišvengiama. 

Tikra tiesa, jog kai kuriais atvejais Heraklio sprendimas dėl šios 
bendruomenės moralės turinio, taigi jo sprendimas dėl juridinių tei- 
sių, bus kontroversiškas. Taip bus visuomet, kai reikia pateisinti insti- 
tucinę istoriją apeliuojant į kokią nors ginčijamą politinę sąvoką, to- 
kią kaip teisingumas arba laisvė, arba lygybė, tačiau ji nėra tiek detali, 
kad ją būtų galima pateisinti tik viena kuria iš skirtingų tos sąvokos 
sampratų. Kaip tokio sprendimo pavyzdį anksčiau pateikiau Heraklio 
sprendimą nemokamo vežimo autobusu byloje; dabar galime pasitelkti 
aktualesnį pavyzdį. Tarkime, jog ankstesnės tinkamo proceso bylos 
gali būti pateisinamos tik kokia nors svarbia teisę į žmogiškąjį orumą, 
tačiau pačios savaime jos neverčia priimti tokį arba kitokį sprendimą 
klausimu — ar orumas numato visišką savosios gimdos kontrolę. Jeigu 
Heraklis imasi aborto bylų, jis turi išspręsti šį klausimą, o kad tai pa- 
darytų, turi pasitelkti savo paties orumo supratimą. 

Būtų paika neigti, kad tai - politinis sprendimas arba kad skirtin- 
gi teisėjai, atstovaujantys skirtingoms subkultūroms, spręstų skirtin- 
gai. Vis dėlto, nors tai tiesa, šis sprendimas vis tiek labai skiriasi nuo 
Sprendimo dėl to, ar, viską apsvarsčius, moterys turi pamatinę teisę 
nutraukti savo nėštumą. Heraklis gali orumą laikyti nesvarbia sąvo- 

ka; jeigu jis dalyvautų priimant naują konstitucinę konvenciją, jis 
galėtų balsuoti už tai, kad tinkamo proceso straipsniai būtų panai. 
kinti ar bent jau pakeisti taip, kad nebeimplikuotų jokios orumo idė- 
jos. Nepaisant to, jis gali spręsti, ar ta sąvoka, teisingai suprasta, 
apima aborto atvejį. Jis yra šachmatų teisėjo pozicijoje, kuris nepa- 
kenčia meritokratijos, tačiau vis viena gali svarstyti, ar intelektualų. 
mas apima psichologinio trikdymo gebėjimą. 

Žinoma, yra būtina, kad Heraklis turėtų tam tikrą supratimą apie 
orumo sąvoką, net jeigu jis niekina šią sąvoką; ir šį supratimą jis įgis 
atkreipdamas dėmesį į tai, kaip ši sąvoką vartojama tų, kuriems ji yra 
svarbi. Jeigu ši sąvoką figūruoja eilės konstitucinių sprendimų patei- 
sinime, tuomet tai turi būti iškili to meto politinės retorikos ir deba- 
tų sąvoka. Heraklis susidarys savo nuomonę apie šią sąvoką atsižvelg- 
damas į tą kontekstą. Jis dės visas pastangas, kad suprastų, kuo idėja 
patraukli tiems, kuriems ji patraukli. Jis sukurs, kiek leis jo išgalės, 
koncepciją, kuri paaiškina, kodėl jiems tai patrauklu. 

Tai procesas, kurį patogu suvokti kaip susidedantį iš dviejų stadi- 
jų. Heraklis pastebės, tiesiog reftlektuodamas savo kalbą, kuriose iš 
aiškių, išspręstų bylų svarbi ši sąvoka. Pavyzdžiui, jis pastebės, kad 
vienas žmogus, traktuojantis kitą kaip savo tarną, nors iš tikrųjų ne- 
santis jo darbdaviu, pažeidžia žmogaus orumą. Po to, kiek leis jo 
išgalės, jis mėgins įsijausti į bendresnę tų, kurie vertina tą sąvoką, 
tikėjimų ir pažiūrų schemą, kad pažvelgtų į tas aiškias bylas jų aki- 
mis. Pavyzdžiui, tarkime, kad jie laikosi kokios nors aristoteliškos 
savirealizacijos neatidėliojamumo doktrinos arba pasitikėjimą savi- 
mi laiko labai didele dorybe. Heraklis turi sukurti kokią nors bendrą 
sąvokos teoriją, paaiškinančią, kodėl tie, kurie laikosi tos pažiūros 
arba akceptuoja tą dorybę, taip pat vertins orumą; jeigu jo teorija 
paaiškins ir tai, kodėl jis, neakceptuodamas tos pažiūros ir tos dory- 
bės, nevertina ir orumo, jo teorija dėl to bus dar sėkmingesnė. 

Tada Heraklis pasitelks šią savo orumo teoriją, kad atsakytų | 
klausimus, kuriuos institucinė istorija palieka atvirus. Jo orumo teorija 
gali sieti orumą su nepriklausomybe; tuomet orumo klausimas iškils 
kiekvieną kartą, kai kas nors yra verčiamas prieš savo valią didelę 

savo veiklos dalį skirti kitų rūpesčiams. Tuomet jis galėtų pritarti 
teiginiui, kad moterys turi konstitucinę aborto laisvę, kaip jų pripa- 
žintos konstitucinės teisės į orumą aspektą. 

Šitaip Heraklis galėtų interpretuoti sąvoką, kurios jis nevertina, 
kad prieitų sprendimą, kurį atmestų apeliuodamas į pamatinį mora- 
lumą. Tačiau išties mažai tikėtina, kad Heraklis dažnai bus tokioje 
padėtyje; tikėtina, kad daugumą sąvokų, figūruojančių jo bendruo- 
menės institucijų pateisinime, jis laikys naudingomis. Tokiu atveju jo 
tų sąvokų analizė nebus panaši į tokį sąmoningą sociologinį tyrimą. 
Jis pradės atsižvelgdamas į tą sąvoką patvirtinančią vertybių schemą, 
o ne iš pozicijų už jos, ir klausimus apie gelminę moralę, teikiančią 
vertę tai sąvokai, jis galės pateikti sau, o ne kokiam nors hipotetiš- 
kam subjektui. Griežta perskyra tarp pamatinės ir institucinės mora- 
lės išblės - ne dėl to, kad institucinė moralė bus pakeista asmeniniais 
įsitikinimais, o dėl to, kad asmeniniai įsitikinimai bus tapę pačia pa- 
tikimiausia iš jo turimų institucinės moralės gairių. 

Žinoma, tai nereiškia, kad tuomet Heraklis padarys lygiai tokias 
pačias išvadas dėl ginčijamų aptariamosios sąvokos aspektų, kokias 
prieitų bet koks kitas teisėjas, - net ir tuomet taip nebus. Priešingai, 
tuomet jo pozicija bus tokia pati kaip kiekvieno sąmoningo bend- 
ruomenės nario, nusiteikusio diskutuoti dėl to, ko tam tikru atveju 
reikalauja teisingumas, lygybė ar laisvė. Tačiau dabar matome, jog 
neteisinga manyti, kad sąmoningi piliečiai tokiuose debatuose savo 
asmeninius įsitikinimus paprasčiausiai iškelia virš kitų įsitikinimų. 
Jie sykiu ginčija kitas sampratas sąvokos, kurią mano esant jiems 
bendrą; jie diskutuoja dėl to, kuri iš skirtingų tos sąvokos teorijų 
geriausiai paaiškina išspręstas ar aiškias bylas, įtvirtinančias tą sąvo- 
ką. Šį jų debatų pobūdį ne tokį matomą daro tas faktas, jog sąvokas, 
dėl kurių ginčijasi, jie laiko vertingomis, taigi samprotauja intuity- 
Viai arba introspektyviai, o ne labiau sociologiškai, kaip galėtų žmo- 
gus iš šalies; tačiau jeigu jie savo teiginius pateikia kaip teiginius apie 
Visuotinai pripažįstamas sąvokas, šie teiginiai turės tą pačią struktū- 
rą kaip ir stebėtojo iš šalies. Šias svarbias tezes galime apibendrinti 
taip: bendruomenės moralė, bent jau šiais klausimais, nėra kokia 

nors jos narių konkuruojančių pretenzijų suma arba kombinacija, 
arba funkcija; veikiau ji yra tai, kuo kiekviena iš pretenzijų preten- 
duoja būti. Kai Heraklis remiasi savąja orumo koncepcija antrąja iš 
mūsų išskirtųjų prasmių, jis vis tiek remiasi savo paties supratimu 
apie tai, ką numato bendruomenės moralė. 

Taigi visiškai aišku, jog aptariamasis prieštaraujantis argumentas 
turi būti suprantamas kitaip, kad jį būtų galima panaudoti kaip gink- 
lą prieš Heraklį. Tačiau jo neį;manoma performuluoti ir labiau pri- 
taikyti Heraklio atvejui, neprarandant jo įtaigos. Tarkime, mes sako- 
me, kad Heraklis turi paisyti ne savojo bendruomenės institucinės 
moralės supratimo, o daugumos tos bendruomenės narių supratimo 
apie tai, kas tai yra. Šiai rekomendacijai prieštarauja du akivaizdūs 
faktai. Pirmiausia neaišku, kaip jis gali sužinoti, koks yra tas popu- 
liarusis supratimas. Iš fakto, kad žmogus gatvėje nepritaria abortui 
arba remia įstatymo, kriminalizuojančio abortą, sukūrimą, negalima 
daryti išvadą, kad jis svarstė, ar nuosekliai taikoma konstitucijos su- 
ponuojama orumo sąvoka remia jo politinę poziciją. Tai labai subti- 
lus klausimas, reikalaujantis pajėgumo dialektiškai mąstyti, ir nors 
eilinis žmogus gali pademonstruoti tokius sugebėjimus, kai jis apgal- 
votai gina savo poziciją, negalima būti užtikrintam, kad jo politinės 
preferencijos, išreiškiamos atsitiktinai ar rinkimuose, yra patikrintos 
šiuo būdu. 

Tačiau net jeigu Heraklį tenkina tas faktas, jog, paprasto žmo- 
gaus nuomone, orumas nereikalauja teisės į abortą, lieka klausimas, 
kodėl Heraklis turi paprasto žmogaus nuomonę šiuo klausimu laiky- 
ti lemiama. Tarkime, Heraklis mano, kad paprastas žmogus klysta; 
t. y. kad jo filosofinės pažiūros į tai, ko reikalauja bendruomenės 
sąvokos, yra klaidingos. Jeigu šioje pozicijoje būtų Herbertas, jis tu- 
rėtų įtikinamų priežasčių paisyti paprasto žmogaus nuomonių. Her- 
bertas mano, kad kai pozityvios teisės normos yra miglotos arba ne- 
apibrėžtos, bylos šalys neturi jokios institucinės teisės, todėl bet koks 
sprendimas, kurį jis gali priimti, bus originalios teisėkūros produk- 
tas. Kadangi tai, ką jis nusprendžia, niekaip nepažeis šalių teisių tu- 
rėti tai, ką jie turi teisę turėti kaip jo sprendimų subjektai, įtikinamas 

yra bent jau argumentas, kad kai jis kuria teisę, jis turi laikyti save 
daugumos įgaliotiniu. Tačiau Heraklis negali laikytis tokio požiūrio. 
Jis žino, kad klausimas, kurį jis turi išspręsti, yra šalių institucinių 
teisių klausimas. Jis žino, kad jeigu jis nuspręs neteisingai, kaip kad 
atsitiktų, jeigu jis vadovautųsi paprasto žmogaus nuomone, jis atims 
iš šalių tai, į ką jos turi teisę. Nei Heraklis, nei Herbertas paprasto 
teisės klausimo nepaliks spręsti populiariajai opinijai; kadangi He- 
raklis mano, kad šalys turi teises tiek sunkiosiose, tiek ir paprastose 
bylose, jis populiariąja opinija nesivadovaus ir sunkiosiose bylose. 

Žinoma, bet kokio teisėjo sprendimas dėl šalių teisių sunkiosiose 
bylose gali būti neteisingas, ir aptariamasis prieštaravimas gali išmė- 
ginti šią paskutinę galimybę: visus savo argumentus išvesti iš šio fak- 
to. Aptariamasis prieštaraujantis argumentas galėtų pripažinti, a7- 
guendo, kad Heraklio metodas yra tinkamas Herakliui, kuris, pagal 
hipotezę, pasižymi didele moraline įžvalga. Tačiau jis neigs, kad tas 
pats metodas tinka teisėjams apskritai, kurie neturi tokios įžvalgos. 
Tačiau vertindami šį kvestionavimą, būtinai turime apsvarstyti alter- 
natyvas. Apie neteisingumą kalbame tada, kai teisėjai daro klaidas, 
spręsdami dėl juridinių teisių, kad ir kam - ieškovui ar atsakovui — 
būtų naudingos tos klaidos. Aptariamasis prieštaravimas pažymi, kad 
jie kartais darys tokias klaidas, nes jie yra klystantys ir, bet kuriuo 
atveju, nesutaria. Tačiau, žinoma, nors mes, kaip socialiniai kritikai, 
žinome, kad klaidų bus daroma, nežinome - kada, nes mes taip pat 
ne Herakliai. Bylų sprendimo metodais, iš kurių galima tikėtis, kad 
jie sumažins bendrą klaidų kiekį, turime pasikliauti remdamiesi ko- 
kiu nors vyrų ir moterų, galinčių atlikti įvairius vaidmenis, reliatyvių 
gebėjimų vertinimu. 

Heraklio metodas skatina teisėją imtis savarankiškų sprendimų 
dėl institucinių teisių. Argumentas, kad teisėjas turi polinkį klysti, 
galima manyti, iškelia dvi alternatyvas. Pagal pirmąją, kadangi teisė- 
jai yra linkę klysti, jie apskritai neturėtų stengtis nustatyti bylos šalių 
Institucinių teisių, o sunkiąsias bylas turėtų spręsti remdamiesi poli- 
tinėmis nuostatomis arba iš viso nespręsti. Tačiau toks pasakymas 
yra per smarkus; čia argumentuojama, jog kadangi: teisėjus dažnai 

ištinka nesėkmė ir jie priima neteisingus sprendimus, jie turi visai 
nesistengti priimti teisingus sprendimus. Pagal antrąją alternatyvą, 
kadangi teisėjai linkę klysti, institucinių teisių klausimus, kylančius 
sunkiosiose bylose, jie turėtų patikėti kam nors kitam. Tačiau kam? 
Nėra pagrindo manyti, kad bet kuri kita konkreti grupė turi geres- 
nes moralinio argumentavimo galimybes; arba, jeigu tokio pagrindo 
esama, turi būti keičiamas teisėjų atrankos procesas, o ne bylų spren- 
dimo metodai, kuriuos naudoti reikalaujama iš teisėjų. Taigi šios for- 
mos skepticizmas pats savaime nėra argumentas prieš Heraklio bylų 
sprendimo metodą, nors, be abejo, jis pravartus kaip priminimas kiek- 
vienam teisėjui, kad jis gali klysti, spręsdamas politinius klausimus, ir 
kad dėl to, spręsdamas sunkiąsias bylas, jis turi nestokoti kuklumo. 


s. Konstitucinės bylos 


1. 


Kandidatuodamas į prezidento postą Richardas Nixonas žadėjo į 
Aukščiausiąjį teismą paskirti žmones, reprezentuojančius jo paties 
teisės filosofiją, pasak jo, „griežtus konstruktyvistus“. Tačiau ne visi 
paskyrimai, kuriuos jis paskiau padarė ir apie kuriuos kalbėjo, atitin- 
ka tą teisės filosofiją; jurisprudencija turėjo nedidelę įtaką tautos po- 
žiūriui į Haynesworthą ir Carswellą, ką jau kalbėti apie tuos, kurių 
vos nepaskyrė, Hershellį Friday'jų ir Mildredą Lilly. Tačiau savo sėk- 
mingai pasirinktuosius, Lewisą Powellą ir Williamą Rehnguistą pre- 
zidentas pristatė kaip savo teisės teorijos atstovus ir nepraleido pro- 
gos plačiau pakalbėti apie tą teoriją nacionalinės televizijos žiūro- 
vams. Šie vyrai, sakė jis, įgyvendinsią teisę tokią, kokia ji yra, užuot 
ją „kraipę ir lankstę“ pagal savo pačių asmeninius įsitikinimus, kaip 
kad, Nixono kaltinimu, darė Warreno teismas. 

Nixonas teigė, kad jo neigiamas požiūris į Warreno teismo spren- 
dimus dėl desegregacijos bei kitus jo priimtus sprendimus nėra vien 
asmenine ar politine antipatija pagrįstas požiūris. Jis argumentavo, 
kad tie sprendimai nusižengė bylų sprendimo principams, kuriais 
turėtų vadovautis teismas. Jo požiūriu, teismas, priimdamas tuos 
sprendimus, uzurpavo teisėtas kitų institucijų galias, įskaitant skir- 
tingų valstijų, kurių mokyklų sistemą teismas siekė reformuoti, įsta- 
tymų leidžiamosios valdžios institucijas. Žinoma, ne jis vienas laikė- 
si tokios pažiūros. Tai būta meto, kai nuomonė, jog Aukščiausiasis 
teismas viršijo savo teisėtus įgaliojimus, buvo neatsiejama nuo bend- 
rosios konservatyvios pažiūros. Nixonas, Fordas bei daugelis kong- 
resmenų bei Atstovų rūmų narių agitavo už įvairius būdus apriboti 
teismo galias teisėkūros atžvilgiu. Pavyzdžiui, Nixonas reikalavo 


194 RIMTAS POŽIŪRIS Į TEISES 


Kongrese priimti įstatymą, kuris suteiktų galią atšaukti svarbius spren- 
dimus, įskaitant bylos Swann v. Cbarlotte-Mecklenburg Board of Edu. 
cation sprendimą, suteikus; federaliniams teismams plačias galias nau- 
doti moksleivių pavežėjimo autobusais potvarkius kaip teisinę prie- 
monę įgyvendinti tam tikroms de facto segregacijos formoms, o 
senatorius Jacksonas bei kiti, siekdami to paties, kurį laiką agitavo 
už konstitucijos papildymą. 

Man nerūpės kontroversiškų teismo sprendimų teisingumas nei 
šių įvairių bandymų, iki šiol nesėkmingų, peržiūrėti jo galias kokia 
nors įstatymo priėmimo ar papildymo forma išmintingumas. Man 
rūpi veikiau konstitucinio bylų sprendimo filosofija, kurią teigia iš- 
pažįstą politikai, oponuojantys teismui. Aš plėtosiu argumentą, kad 
iš tikrųjų nėra jokios nuoseklios filosofijos, į kurią gali nenusiženg- 
dami nuoseklumui apeliuoti tokie politikai. Taip pat pamėginsiu pa- 
rodyti, kaip bendroji bylų sprendimo teorija, kurią aprašiau ir apgy- 
niau 4-ame skyriuje, remia bent jau Warreno teismo konstitucijos 
filosofiją, jeigu ne tuos konkrečius jo sprendimus. 

Nixonas jau nebe prezidentas, o jo nusikaltimai buvo tokie sunkūs, 
kad vargu ar kam labai berūpės jo paties teisės filosofijos detalės. 
Nepaisant to, tolesnėje argumentacijoje vardą „Nixon“ vartosiu nu- 
rodyti ne Nixonui, o bet kokiam politikui, besilaikančiam tokių pa- 
žiūrų į Aukščiausiąjį teismą, kokias jis dėstė savo politinėse kampa- 
nijose. Laimė, buvo tik vienas realus Nixonas, tačiau ta specialia pras- 
me, kuria aš vartoju šį vardą, esama daugybės Nixonų. 

Koks gali būti šio sudėtinio Nixono oponavimo kontroversiškiems 
Warreno teismo sprendimams pagrindas? Nixonas negali prieštarauti 
šiems sprendimams tik dėl to, kad jie išėjo už ankstesnės teisės ribų, 
arba sakyti, kad Aukščiausiasis teismas privalo niekuomet nekeisti sa- 
vo nuomonės. Tiesą sakant, ir pačiam Burgerio teismui, atrodo, terū- 
pėjo viena: apriboti liberalius Warreno teismo sprendimus, tokius kaip 
Miranda bylos. Konstitucijos garantija dėl „vienodos įstatymų apsau- 
gos“ iš tiesų aiškiai nesako, kad „atskiros, bet vienodai aprūpintos“ 
mokyklos neatitinka konstitucijos arba kad segregacija buvo toks ne- 
teisingas dalykas, jog norint panaikinti pasekmes reikalingos herojiš- 

kos priemonės. Tačiau ji taip pat nenumato, kad konstitucinės teisės 
požiūriu teismas bus neteisus, padarydamas tokias išvadas. Ji palieka 
šiuos klausimus teismo sprendimui, o teismas bet kuriuo atveju būtų 
ėmęsis kurti teisę, taip pat ir tuo atveju, jeigu jis, pavyzdžiui, būtų 
nusprendęs Šiaurės Karolinos įstatymo nelaikyti prieštaraujančiu kons- 
titucijai. Apeliacijos į precedentą pagrindu nustatydamas, jog vieno- 
dos apsaugos nuostata to nesuponuoja, būtų taip pat kūręs teisę. 

Taigi, kad rastume Nixono pozicijos teorinį pagrindimą, turime 
ieškoti toliau. Žinoma, gal ir kvaila manyti, kad Nixonas turi teisės 
teoriją. Galbūt jis paprasčiausiai suklijavo konservatyvios retorikos 
lozungus arba yra priešiškas bet kokiam teisėjų sprendimui, kuris 
individų teises panaudoja prieš įtvirtintą valdžią. Tačiau Nixonas, 
šiaip ar taip, yra teisininkas, ir bet kuriuo atveju jo konservatyvias 
pažiūras remia labai daug teisininkų ir keletas labai nusipelniusių 
teisės mokslininkų. Todėl svarbu suprasti, kokiu mastu šią konserva- 
tyvią poziciją galima apginti principo požiūriu, o ne vien kaip 1š- 
ankstinę nuostatą. 


2, 


Konstitucinė teorija, grindžianti mūsų valdžios sistemą (government), 
nėra paprasta mažoritarinė teorija. Konstitucija, ir konkrečiai Teisių 
bilis, yra sukurti apsaugoti individualius piliečius ir grupes nuo tam 
tikrų sprendimų, kuriuos gali priimti dauguma piliečių, net jeigu ta 
dauguma veikia, kaip ji pati laiko, vardan bendro ar visuotinio inte- 
reso. Kai kurie iš šių konstitucinių suvaržymų turi gana preciziškų 
normų formą, tokių kaip norma, reikalaujanti prisiekusiųjų teismo 
federaliniame baudžiamajame procese, arba gal ir norma, draudžianti 
nacionaliniam Kongresui varžyti žodžio laisvę. Tačiau kiti suvaržy- 
mai turi formą to, kas dažnai vadinama „miglotais“ standartais, pa- 
vyzdžiui, nuostatos, kad valdžia negali pažeisti žmonių teisės į tinka- 
mą teisės procesą ar vienodą teisinę apsaugą. 

Tokį susikirtimą su demokratine praktika reikia pateisinti. Kons- 
titucijos teksto kūrėjai rėmėsi prielaida, kad šiuos suvaržymus gali- 

ma pateisinti apeliuojant į moralines teises, kurias individai turi dau- 
gumos atžvilgiu ir kurias galima sakyti esant pripažįstamas ir saugo- 
mas konstitucinių nuostatų, tiek „miglotų“, tiek preciziškų. 

„Migloti“ standartai yra juos parengusių ir priėmusių Žmonių, 
kurie būtų galėję vietoj jų priimti specifiškesnes ir labiau apibrėžtas 
normas, sąmoningo pasirinkimo rezultatas. Tačiau jų sprendimas pa- 
sirinkti tokias formuluotes, kokias jie pasirinko, lėmė didelę teisinę 
ir politinę kontroversiją, nes net protingi geros valios žmonės nesu- 
taria, kai mėgina išaiškinti, pavyzdžiui, tas moralines teises, kurias į 
teisę įtraukia tinkamo proceso arba vienodos apsaugos nuostatos. 
"Taip pat jie nesutaria, kai mėgina taikyti šias teises, kad ir kaip apibrėž- 
tas, spręsdami sudėtingus politinio administravimo klausimus, to- 
kius kaip švietimo, kurie tapo segregacijos bylų objektu. 

Egzistuoja tradicija nurodyti „griežtąją“ ir „liberaliąją“ šių kont- 
roversijų puses; tuomet Aukščiausiąjį teismą galima sakyti segregaci- 
jos bylose užėmus „liberaliąją“ poziciją, o jo kritikus — „griežtąją“ 
poziciją. Nixonas turi galvoje šią perskyrą, vadindamas save „griež- 
tuoju konstruktyvistu“. Tačiau ši perskyra iš tikrųjų yra klaidinanti, 
nes painioja du skirtingus klausimus, kuriuos reikia atskirti. Bet kokį 
„miglotų“ konstitucinių garantijų reguliuojamą atvejį galima supras- 
ti kaip keliantį du klausimus: (1) Kokio sprendimo reikalauja griež- 
tas laikymasis, t. y. ištikimybė konstitucijos tekstui arba intencijai tų, 
kurie priėmė tą tekstą? (2) Kokio sprendimo reikalauja politinė filo- 
sofija, kuri laikosi griežtojo, t. y. siauro požiūrio į moralines teises, 
kurias individai turi visuomenės atžvilgiu? Identifikavus šiuos klau- 
simus, tampa akivaizdu, kad jie gali turėti skirtingus atsakymus. Pa- 
vyzdžiui, Pirmojo papildymo tekstas sako, kad Kongresas negali iš- 
leisti jokio įstatymo, kuris varžytų žodžio laisvę, tačiau siaurasis po- 
žiūris į individualias teises leistų daug tokių įstatymų, pradedant 
šmeižtą ir nepadorumą reglamentuojančiais įstatymais ir baigiant to- 
kiais kaip Smitho aktas. 

Tačiau „miglotų“ nuostatų, tokių kaip tinkamo proceso ir lygios 
apsaugos nuostatos, atveju teisininkai painioja tuos du klausimus, 
nes jie remiasi - dažniausiai to nepripažindami - reikšmės teorija, 

kurią galima nusakyti taip: jeigu konstitucijos rengėjai suformula- 
vo miglotas nuostatas kaip kad tuomet, kai pasmerkė „tinkamo 
teisės proceso“ pažeidimus, tuomet tai, ką jie „pasakė“ arba „norė- 
jo pasakyti“, nurodo tik tuos pareigūnų veiksmus, kuriuos jie turė- 
jo galvoje kaip pažeidimus, arba bent jau tuos veiksmus, kuriuos jie 
būtų laikę pažeidimais, jeigu būtų turėję galvoje. Jeigu tie, kurie 
buvo atsakingi už konstitucijos papildymą tinkamo proceso nuosta- 
ta, manė, kad numatyti atskirą ugdymą skirtingoms rasėms yra fun- 
damentaliai neteisinga, arba turėjo detalias pažiūras į teisingumą, 
kurios lėmė tą išvadą, tai sprendimai dėl segregacijos gali būti pa- 
teisinami jų paskelbto principo taikymu. Antraip jų nebūtų įmano- 
ma pateisinti šiuo būdu, ir tada reikėtų daryti išvadą, jog teisėjai 
konstitucijos kūrėjų norėtas įtvirtinti teisingumo idėjas pakeitė sa- 
vo pačių idėjomis. 

Pagal šią teoriją, griežta teksto interpretacija teikia siaurą pažiūrą 
į konstitucines teises, nes šias teises ji tapatina su teisėmis, pripažįs- 
tamomis ribotos žmonių grupės tam tikru istorijos momentu. Libe- 
ralesnio teisių supratimo šalininkus ji verčia prisipažinti, kad jie nu- 
tolsta nuo griežtai apibrėžto teisinio autoriteto, o tokį nutolimą jie 
tuomet turi siekti pateisinti tik apeliuodami į jų siekiamų rezultatų 
patrauklumą. 

Tačiau reikšmės teorija, nuo kurios priklauso šis argumentas, yra 
pernelyg primityvi; ji ignoruoja filosofų daromą, tačiau teisininkų 
dar nepripažintą perskyrą. Tarkime, jog savo vaikams paprasčiausiai 
sakau, kad aš iš jų tikiuosi, jog jie nesielgs neteisingai su kitais. Be 
abejo, turiu galvoje pavyzdžius elgesio, kurį laikau netinkamu, ta- 
čiau nesutiksiu, kad mano „intencija“ buvo nurodyti tik tuos pavyz- 
džius - dėl dviejų priežasčių. Pirma, aš tikėčiausi, kad mano vaikai 
taikys mano nurodymus situacijoms, apie kurias nebuvau pagalvojęs 
ir nebūčiau galėjęs pagalvoti. Antra, esu pasirengęs pripažinti, kad 
tam tikras konkretus aktas, kurį kalbėdamas maniau esant teisingą, 
Iš tikrųjų buvo neteisingas, arba vice versa, jeigu vienas iš mano vai- 
kų vėliau įstengia mane tuo įtikinti; tokiu atveju aš greičiausiai norė- 
siu pasakyti, jog mano pamokymai apima jo nurodomą atvejį, o ne 

kad aš pakeičiau savo nurodymus. Galėčiau sakyti mano intenciją 
buvus tą, kad šeima vadovautųsi teisingumo sąvoka, o ne kokia nors 
specifiška teisingumo samprata, kurią galėjau turėti galvoje. 

Tai esminė perskyra, prie kurios verta sustoti, kad į ją pasigilintu- 
me. Tarkime, grupėje įprasta manyti, kad aktai gali turėti tam tikrą 
moralinę ydą, vadinamą neteisingumu, kurią sudaro neteisingas nau- 
dos ir pareigų naštos padalijimas arba neteisingas garbės ir negarbės 
priskyrimas. Taip pat tarkime, kad ji yra vieningos nuomonės dėl 
daugelio standartinių neteisingumo atvejų ir pasitelkia šiuos kaip eta- 
lonus kitiems, kontroversiškesniems atvejams testuoti. Taigi ši grupė 
turi neteisingumo sąvoką ir jos nariai gali apeliuoti į tą sąvoką mora- 
liniuose nurodymuose ar moralinėje argumentacijoje. Tačiau tos gru- 
pės nariai vis tiek gali nesutarti dėl daugelio tų kontroversiškų atvejų 
tokiu būdu, kuris rodo, kad kiekvienas iš jų turi arba praktiškai va- 
dovaujasi skirtinga teorija, aiškinančia, kodel tie standartiniai atvejai 
laikytini neteisingumo aktais. Kitaip tariant, jie gali nesutarti, ko- 
kiais kitais fundamentiniais principais dera remtis siekiant parodyti, 
kad tam tikras padalijimas arba priskyrimas yra neteisingas. Taigi 
nariai turi skirtingas teisingumo sampratas. 

Jeigu taip, tai šios bendruomenės nariai, kurie duoda nurodymus 
arba nustato standartus apeliuodami į teisingumą, gali daryti du skir- 
tingus dalykus. Pirma galimybė ta, kad, duodami nurodymą kitiems 
elgtis teisingai, jie apeliuoja į teisingumo sąvoką; tokiu atveju tiems, 
kuriuos jie moko, jie skiria atsakomybę kontroversiškais atvejais išplė- 
toti ir taikyti savarankišką teisingumo sampratą. Tai, žinoma, nėra to- 
lygu diskrecijos veikti kaip savo nuožiūra suteikimui; čia nustatomas 
standartas, kurį jie turi stengtis atitikti (nors tai jiems gali ir nepavyk- 
ti), nes jis suponuoja, jog viena samprata yra pranašesnė už kitą. Žmo- 
gus, kuris šiuo būdu apeliuoja į tą sąvoką, gali turėti savo sampratą, 
kaip aš, kai liepiau savo vaikams teisingai elgtis; tačiau jis šią sampratą 
laiko tik savo paties teorija, aiškinančia, kas turi atitikti jo nustatytą 
standartą, todėl pakeitęs savo teoriją, jis nepakeičia to standarto. 

Kita galimybė - jog bendruomenės nariai skelbia tam tikrą teisin- 
gumo sampratą; aš, pavyzdžiui, tai būčiau padaręs, jei būčiau išvardi- 

jęs savo pageidavimus kontroversiškų pavyzdžių atžvilgiu arba jeigu — 
rai dar mažiau tikėtina - būčiau apibrėžęs kokią nors kontroversišką 1r 
eksplicitišką teisingumo teoriją, kaip kad jeigu būčiau sakęs, jog sunkiuo- 
sius atvejus reikia spręsti taikant utilitarinę Jeremy Benthamo etiką. 
Skirtumą sudaro ne teikiamų nurodymų detalės, bet teikiamų nurody- 
mų rūšis. Apeliuodamas į teisingumo sąvoką, aš apeliuoju į tai, ką 
teisingumas reiškia, ir neteikiu jokio ypatingo vaidmens savo pažiū- 
roms tuo klausimu. Nustatydamas teisingumo sampratą, aš nustatau, 
ką vadinsiu teisingumu, taigi mano požiūris šiuo atveju yra svarbiau- 
sias. Apeliuodamas į teisingumą, aš keliu moralinį klausimą; nustaty- 
damas savo teisingumo sampratą, aš mėginu atsakyti į jį. 

Padarius šią perskyrą, atrodo akivaizdu, jog tas konstitucijos nuo- 
statas, kurias vadinau „miglotomis“, turime laikyti reprezentuojan- 
čiomis apeliacijas į jų vartojamas sąvokas, tokias kaip teisėtumas, 
lygybė ir žiaurumas. Pavyzdžiui, Aukščiausiasis teismas galėtų greitai 
nuspręsti, ar mirties bausmė yra „žiauri“ tuo atžvilgiu, kuriuo žiauru- 
mą apibrėžia konstitucinė nuostata draudžianti „žiaurias ir neįpras- 
tas bausmes“. Teismas klystų, jeigu labai didelę reikšmę teiktų fak- 
tui, jog nuostatos priėmimo metu mirties bausmė buvo standartinė 
ir nekvestionuojama. Tai turėtų lemiamą reikšmę, jeigu nuostatos 
rengėjai būtų norėję nustatyti tam tikrą žiaurumo sampratą, nes bū- 
tų įrodymas, kad pagal tą sampratą mirties bausmė nepatektų į šią 
kategoriją. Tačiau tas faktas neturi lemiamos reikšmės tam klausi- 
mui, su kuriuo dabar susidūrė teismas, būtent: ar teismas, atsiliepda- 
mas į teisės rengėjų apeliaciją į žiaurumo sąvoką, dabar gali ginti 
sampratą, kuri mirties bausmės nelaiko žiaurumu? 

Tie, kurie nepaiso sąvokų ir sampratų perskyros, bet mano, kad 
teismas turėtų imtis naujai nustatyti, ar mirties bausmė yra žiauri, yra 
priversti remtis silpnais argumentais. Jie sako, kad žiaurumo suvoki- 
mas laikui bėgant kinta ir kad teismas turi turėti galimybę atmesti 
pasenusias sampratas; tai leidžia daryti prielaidą, kad teismas privalo 
pakeisti tai, ką nustatė konstitucija. Tačiau iš tikrųjų tai, ką sako kons- 
titucija, teismas gali įgyvendinti tik pats nuspręsdamas, ką laikyti žiau- 
rumu, kaip mano pavyzdyje tai, ką liepiau, mano vaikai gali padaryti 

tik patys nuspręsdami, kas yra teisingas elgesys. Jeigu tie, kurie priėmė 
tas plačiaprasmes nuostatas, norėjo nustatyti tam tikras sampratas, jie 
būtų pasitelkę tokias formuluotes, kurios šiam tikslui paprastai varto- 
jamos, t. y. būtų patelkę tam tikras minėtų sąvokų teorijas. 

Išties dabar galima suprasti, jog pati šių nuostatų vadinimo „mig- 
lotomis“ tradicija, prie kurios aš prisidėjau, remiasi klaida. Nuosta- 
tos yra miglotos tik jeigu mes jas laikome nevykusiais arba nebaig- 
tais, arba schematiškais mėginimais nustatyti tam tikras sampratas. 
Jeigu jas laikome apeliacijomis į moralines sąvokas, tai jų negalima 
padaryti preciziškesnių detalizavimo būdu!. 

Todėl dviejų „griežtos konstrukcijos“ prasmių painiojimas iš tiesų 
yra labai klaidinantis. Jeigu teismai stengiasi būti ištikimi konstitucijos 
tekstui, jie būtent dėl šios priežasties bus priversti rinktis iš konkuruo- 
jančių politinės moralės sampratų. Antai, pavyzdžiui, neteisinga užsi- 
pulti Warreno teismą dėl to, kad jis konstitucijos teksto nelaikė sais- 
tančiu. Priešingai, jeigu mes norime ištikimybę tam tekstui laikyti aukš- 
čiausiu konstitucijos interpretavimo reikalavimu, tai klysta būtent 
konservatyvieji Warreno teismo kritikai, nes jų filosofija nepaiso mo- 
ralinio principo klausimų, nors to reikalauja teksto logika. 

Šį dalyką pateikiu atsargiai, nes mes galime ir nenorėti pripa- 
žinti ištikimybę teksto dvasiai aukščiausiu konstituciniu bylų spren- 
dimo principu. Pavyzdžiui, teismams gali būti svarbiau konstituci- 
nes bylas išspręsti taip, kad būtų gerbiami kitų valdžios institucijų 
sprendimai. Arba teismams gali labiau rūpėti apginti įtvirtintas tei- 
sės doktrinas, kad piliečiai ir valdžia galėtų pasikliauti teismų išti- 
kimybe tam, ką patys anksčiau pasakė. Tačiau labai svarbu pripa- 
žinti, kad tokios politinės nuostatos konkuruoja su principu, pagal 


' Ne toks klaidinantis yra pasakymas, jog konstitucijos plačios prasmės nuostatos 
„deleguoja“ teismui galią įgyvendinti savo paties politinės moralės sampratas. Tačiau 
net ir tai netikslu, jeigu tai reikšia, kad teismui nereikia pateisinti savo sampratos argu- 
mentais, įrodančiais ryšį tarp jo sampratos ir standartinių bylų taip, kaip aprašėme 
tekste. Jeigu teismas nustato, kad mirties bausmė yra žiauri, jis tai turi tai pagrįsti rem- 
damasis kokiais nors principais ar principų grupėmis, kurie nustato ekvivalenciją tarp 
mirties bausmės ir kankinimo žnyplėmis suole. 

kurį konstitucija yra fundamentalus ir i1mperatyvus konstitucinės 
teisės šaltinis. Jos nėra, kaip mano „griežtieji konstruktyvistai“, tie- 
siog išvestos 1š to principo. 


4. 


Be to, jei laikomės tokio požiūrio šiuo klausimu, tuos konkuruojan- 
čius politinės nuostatos argumentus galime įvertinti nepasiduodami 
painiavai, kurią įneša populiarus „griežtos konstrukcijos“ suprati- 
mas. Šiuo tikslu dabar noriu palyginti ir supriešinti dvi labai bendras 
filosofijas, aiškinančias, kaip teismai turėtų spręsti sudėtingus arba 
kontroversiškus konstitucinius klausimus. Šias dvi filosofijas vadin- 
siu taip, kaip jos vadinamos teisinėje literatūroje, - „teisminio akty- 
vizmo“ („judicial activism“) 17 „teisminių suvaržymų“ („judicial re- 
straint“) programomis, - tačiau netrukus paaiškės, kad šie pavadini- 
mai tam tikra prasme yra klaidinantys. 

Anot teisminio aktyvizmo programos, teismai turi akceptuoti va- 
dinamųjų miglotų konstitucinių nuostatų gaires maždaug taip, kaip 
aš tai aprašiau, nepaisydami mano minėtų konkuruojančių motyva- 
cijų. Jie turi išplėtoti teisėtumo, lygybės bei visus kitus principus, 
šiuos principus nuolat peržiūrėti, atsižvelgdami į, teismo nuomone, 
pasikeitusius moralinius vertinimus, ir atitinkamai įvertinti Kongre- 
so, valstijų bei Prezidento aktus. (Tai griežčiausia šios programos for- 
ma; iš tikrųjų jos šalininkai paprastai ją tam tikru būdu patikslina, 
tačiau šiuos patikslinimus dabar ignoruosiu.) 

Teisminių suvaržymų programa, priešingai, argumentuoja, kad 
teismai turėtų neliesti kitų valdžios institucijų sprendimų, net kai šie 
žeidžia pačių teisėjų supratimą apie tai, kokių principų reikalauja 
plačiaprasmės konstitucinės doktrinos, išskyrus tuos atvejus, kai tie 
sprendimai yra tokie nepriimtini politinės moralės požiūriu, kad jie 
tas nuostatas pažeistų pagal bet kokią pagrįstą interpretaciją, arba 
galbūt, kai aiškus precedentas reikalauja priešingo sprendimo. (Ir 
vėl: tai šią programą perteikia radikalia forma; tie, kurie išpažįsta tą 
politinę nuostatą, ją įvairiais būdais patikslina.) 

Tokiose bylose, kaip segregacijos bylos, Aukščiausiasis teismas laikė- 
si aktyvizmo, o ne suvaržymų politikos, nes vienodos apsaugos nuosta- 
tų tekstas paliko atvirą klausimą, ar įvairios konkrečių valstijų švietimo 
praktikos turi būti laikomos pažeidžiančiomis konstituciją, joks aiškus 
precedentas nebuvo nustatęs, kad jos pažeidė konstituciją, ir protingų 
žmonių nuomonės galėjo nesutapti su tuo susijusiais moraliniais klausi- 
mais. Jeigu teismas būtų vadovavęsis teisminių suvaržymų programa, 
Swann byloje jis būtų palaikęs Šiaurės Karolinos įstatymą, užuot pasisa- 
kęs prieš jį. Tačiau suvaržymų programa ne visuomet sąlygotų sprendi- 
mus, kurie tenkintų politinius konservatorius. Ankstyvuoju Naujojo kurso 
(the New Deal) etapu, kaip skubėtų nurodyti Warreno teismo kritikai, 
būtent liberalai prieštaravo teismo sprendimams, kurie panaikino Kong- 
reso aktus, argumentuodami tinkamo proceso nuostatomis. 

Todėl gali atrodyti, jog jeigu Nixonas turi teisės teoriją, ji yra iš 
esmės priklausoma nuo kokios nors teisminio suvaržymo teorijos. 
Tačiau dabar turime nurodyti perskyrą tarp dviejų teisminių suvar- 
žymų formų, mat esama dviejų skirtingų ir, tiesą pasakius, nesuderi- 
namų pagrindimų, kuriais gali remtis ši politinė nuostata. 

Pirmasis yra politinio skepticizmo teorija, kurią būtų galima nu- 
sakyti taip. Teisminio aktyvizmo politinė nuostata suponuoja tam 
tikrą moralinio principo objektyvumą; konkrečiai, ji suponuoja, kad 
piliečiai turi tam tikras moralines teises valstybės atžvilgiu, tokias 
kaip moralinė teisė į viešosios edukacijos lygybę arba piliečio teisė į 
tinkamą policijos elgesį su juo. Tik jeigu tokios moralinės teisės ku- 
ria nors prasme egzistuoja, aktyvizmas gali būti pateisintas kaip pro- 
grama, pagrįsta kažkuo daugiau nei teisėjo asmeninėmis preferenci- 
jomis. Skeptiškoji teorija puola aktyvizmą iš pagrindų; ji tvirtina, 
kad iš tikrųjų individai neturi tokių moralinių teisių valstybės atžvil- 
giu. Jie turi tik tas juridines teises, kurias suteikia konstitucija, o šių 
galiojimo sritis apima tik tuos aiškius ir neginčijamus viešosios mo- 
ralės pažeidimus, kuriuos tikrai turėjo turėti galvoje rengėjai arba 
kurie per tą laiką buvo nustatyti remiantis precedentu. 

Kitas galimas suvaržymo programos pagrindimas yra paklusimo 
teisei (deference) teorija. Ši teorija, priešingai nei skeptiškoji, remiasi 

prielaida, kad piliečiai turi moralinių teisių valstybės atžvilgiu be to, 
ką jiems eksplicitiškai numato teisė, tačiau ji pažymi, kad dėl šių 
teisių pobūdžio ir tvirtumo galima diskutuoti, ir argumentuoja, jog 
kitos politinės institucijos, ne teismai, yra atsakingos už sprendimą, 
kokias teises reikia pripažinti. 

Tai svarbi perskyra, nors konstitucinės teisės literatūra jos ir ne- 
nubrėžia bent kiek aiškiau. Skeptinė teorija ir paklusimo teorija ra- 
dikaliai skiriasi pateisinimo pobūdžiu, kurį kiekviena priima, ir savo 
implikacijomis bendresnėms moralinėms teorijoms žmonių, kurie sa- 
kosi jų laikąsi. Šios teorijos yra tokios skirtingos, kad dauguma Ame- 
rikos politikų nenusižengdami nuoseklumui gali akceptuoti antrąją, 
bet ne pirmąją. 

Skeptikas laikosi pažiūros, kaip sakiau, kad žmonės neturi mora- 
linių teisių valstybės atžvilgiu ir turi tik tas juridinės teises, kurias 
eksplicitiškai numato teisė. Tačiau ką tai reiškia ir kokiu argumentu 
skeptikas galėtų apginti savo požiūrį? Žinoma, moralės filosofijoje 
labai gyvai ginčijamasi dėl moralinių teisių prigimties ir statuso bei 
reikšmingu mastu nesutariama dėl to, kokios jos yra, jeigu apskritai 
verta apie jas kalbėti. Mėgindamas atsakyti į šiuos klausimus, rem- 
siuosi nuosaikia moralinių teisių valstybės atžvilgiu teorija, kurią plė- 
toju 7-ame skyriuje. Pagal šią teoriją, žmogus turi moralinę teisę vals- 
tybės atžvilgiu, jeigu dėl kokios nors priežasties valstybė su juo tam 
tikru būdu blogai elgiasi, net jei ji tai daro dėl bendro intereso. An- 
tai, pavyzdžiui, juodaodis vaikas turi moralinę teisę į vienodą lavini- 
mą, jeigu yra neteisinga, jei valstybė neteikia tokio lavinimo, net jei- 
gu bendruomenė kaip visuma dėl tos teisės nukenčia. 

Noriu tarti keletą žodžių apie šio būdo suvokti moralines teises 
valstybės atžvilgiu privalumus. Daugelis teisininkų santūriai kalba apie 
moralines teises, nors jiems ir paprasta kalbėti apie tai, kas yra teisin- 
gas ir kas neteisingas valdžios elgesys, mat jie mano, kad teisės, jeigu 
jos apskritai egzistuoja, yra mistinis dalykas, kurį vyrai ir moterys turi 
panašiai, kaip jie turi realius dalykus, tokius kaip glandos. Tačiau tei- 
sės ta prasme, kuria aš siūlau vartoti šį terminą, nesiremia tokios rū- 
šies ontologinėmis prielaidomis: jos tiesiog rodo, jog teisių teiginys 

(claim of right) yra ypatingos rūšies sprendimas (suvaržyto sprendimo 
prasme) dėl to, kokie valdžios veiksmai yra teisingi, o kokie - ne. 

Be to, šis būdas suvokti teises išvengia kai kurių žinomų proble- 
mų, susijusių su šia sąvoka. Jis leidžia mums sakyti, - nebūgštaujant, 
kad tai skambės keistai, - jog teisės skirtingose bylose ir skirtingais 
istorijos momentais gali skirtis savo tvirtumu ir pobūdžiu. Jeigu apie 
teises galvojame kaip apie daiktus, šios metamorfozės atrodo keis- 
tos, tačiau mums nėra neįprasta idėja, kad moraliniai sprendimai dėl 
to, ką daryti yra teisinga, o ką - neteisinga, yra sudėtingi ir įtakojami 
motyvacijų, kurios yra reliatyvios ir kinta. 

Skeptikas, kuris nori pateikti argumentų prieš pačią tokių teisių 
valstybės atžvilgiu galimybę, imasi sunkaus uždavinio. Mano galva, jis 
turi remtis viena iš trijų bendro pobūdžio pozicijų: (a) Jis gali užimti 
platesnio masto moralinio skepticizmo poziciją 1r manyti, kad net kal- 
bėti apie aktą kaip moraliai teisingą arba klaidingą yra beprasmiška. 
Jeigu joks aktas nėra moraliai neteisingas, tai Šiaurės Karolinos val- 
džia negali būti neteisi, atsisakydama suteikti autobusų transportą vai- 
kams. (b) Jis gali išpažinti griežtos formos utilitarizmą, paremtą prie- 
laida, kad vienintelė priežastis, dėl kurios mes apskritai kada nors tu- 
rime aktą laikyti teisingu arba klaidingu, yra jo reikšmė bendrojo 
intereso požiūriu. Pagal šią teoriją, būtų nelogiška sakyti, kad, nors tai 
neduoda naudos bendruomenei apskritai, vežimo autobusu galima rei- 
kalauti apeliuojant į moralę. (c) Jis gali akceptuoti kokią nors totalita- 
rinę teorijos formą, kuri individo interesus sulieja su visos bendruo- 
menės gerove, taigi neigia, kad tie du dalykai gali konfliktuoti. 

Tik nedaugelis Amerikos politikų galėtų akceptuoti kurį nors iš 
šių trijų pagrindimų. Pavyzdžiui, Nixonas negalėtų, nes jis prisistato 
kaip moralinis fundamentalistas, giliai širdyje suprantantis, kad por- 
nografija yra blogis ir kad kai kurie Pietų Vietnamo žmonės turi ap- 
sisprendimo teisę, kuria remdamiesi jie ir mes galime teisėtai žudyti 
daugybę kitų žmonių. 

Tačiau aš nenoriu pasakyti, kad niekas negalėtų pateikti skeptic1z- 
mu pagrįstų argumentų teisėjų suvaržymų naudai; priešingai, kai ku- 
r1€ Iš geriausiai žinomų suvaržymo advokatų savo argumentus konstra- 

vo vien tik skeptiniais pagrindais. Pavyzdžiui, 1957 metais didis teisė- 
jas Learned Handas Harvarde skaitė paskaitų ciklą pagal Oliverio Wen- 
dello Holmeso programą. Handas buvo Santayanos studentas ir Hol- 
meso mokinys, ir moralinis skepticizmas buvo jo vienintelė religija. Jis 
gynė teisminių suvaržymų doktriną ir sakė, kad Aukščiausiasis teismas 
padarė blogai, Brown byloje paskelbdamas mokyklų segregaciją netei- 
sėta. Klaidinga manyti, sakė jis, kad teiginiai apie moralines teises išreiš- 
kia ką nors daugiau nei kalbėtojo teikiamas pirmenybes. Jeigu Aukš- 
čiausiasis teismas savo sprendimus teisina tokiais teiginiais, užuot rėmę- 
sis pozityviąja teise, jis uzurpuoja įstatymo leidėjo vietą, nes nuspręsti, 
kieno teikiamos pirmenybės turi vyrauti, yra daugumai atstovaujamo- 
sios įstatymų leidžiamosios valdžios darbas. 

Ši paprasta apeliacija į demokratiją yra sėkminga, jeigu akceptuoja- 
me skeptiškąją prielaidą. Žinoma, jeigu žmonės neturi jokių teisių dau- 
gumos atžvilgiu, jeigu politinis sprendimas yra tiesiog sprendimas dėl 
to, kieno prioritetai turi gauti viršų, tai demokratija yra rimtas motyvas 
palikti tą sprendimą demokratiškesnėms negu teismai institucijoms, net 
jeigu tos institucijos priima sprendimus, kurie teisėjams labai nepatinka. 
"Tačiau jeigu remiamasi ne skepticizmu, o paklusimu, teisminiam suvar- 
žymui paremti prireiks, kaip pamėginsiu parodytu, visai kitokio ir kur 
kas trapesnio argumento, apeliuojančio į demokratiją. 


4. 


Jeigu Nixonas laikosi nuoseklios konstitucinės teorijos, tuomet tai yra 
suvaržymo teorija, pagrįsta ne skepticizmu, o paklusimu. Jis mano, 
kad teismai neturi spręsti kontroversiškų politinės moralės klausimų, 
nes jie turi palikti šiuos sprendimus kitoms valdžios institucijoms. Pri- 
skyrę Nixonui šią politinę nuostatą, galime suprasti jo kaltinimą, jog 
Warreno teismas „kraipė ir lankstė“ teisę. Jis turi galvoje, kad jie krai- 
pė ir lankstė paklusimo teisei principą, tačiau tai per silpnas pasaky- 
mas: tiksliau būtų sakyti, kad jie tą principą apskritai ignoravo. Tačiau 
ar esama kokių svarbių priežasčių laikytis šios politinės nuostatos dėl 
paklusimo? Jeigu šią politinę nuostatą būtų galima įrodyti esant ne- 

pagrįstą, Nixono jurisprudencija būtų pakirsta iš pagrindų, ir jis turė- 
tų atsisakyti raginimo toliau keisti Aukščiausiojo teismo teisėjus arba 
Kongresui adresuotų raginimų oponuoti teismui tos nuostatos vardu. 

Yra vienas labai populiarus argumentas už paklusimo politinę 
nuostatą, argumentas, kurį galima laikyti apeliuojančiu į demokrati- 
ją. Pagal šį argumentą, mažių mažiausiai diskutuotina, ar pagrįsta 
lygybės samprata draudžia segreguotą edukaciją, ar reikalauja tokio- 
mis priemonėmis kaip moksleivių gabenimas autobusu ją žlugdyti. 
Kas turėtų spręsti šiuos diskutuotinus moralinės ir politinės teorijos 
klausimus? Vašingtono teismo narių dauguma, kurie paskirti iki mir- 
ties ir nėra politiškai atsakingi visuomenei, kurios nariai savo gyve- 
nime patirs to sprendimo poveikį? Ar išrinkti 1r atskaitingi valstijos 
ar nacionaliniai įstatymų leidėjai? Demokratas, kaip suponuoja šis 
argumentas, gali akceptuoti tik antrąjį atsakymą. 

Tačiau argumentas apeliuojant į demokratiją yra silpnesnis, negu 
gali iš pradžių atrodyti. Pirmiausia, šis argumentas remiasi prielaida, 
jog valstijos įstatymų leidžiamosios valdžios institucijos iš tikrųjų yra 
atsakingos žmonėms taip, kaip teigia demokratinė teorija. Tačiau vi- 
sose valstijose, nors skirtingu mastu ir dėl skirtingų priežasčių, taip 
nėra. Kai kurioms valstijoms labai toli iki šio idealo. Tačiau tai pa- 
brėžiu ne tiek dėl to, kad tai sužlugdo argumentą, apeliuojantį į de- 
mokratiją, kiek dėl to, kad tai suponuoja būtinybę reikalauti dau- 
giau demokratijos, o tai kas kita. Aš noriu sutelkti dėmesį į klausimą, 
ar šiuo atžvilgiu apeliacija į demokratiją yra teisinga bent iš principo. 

Aptariamasis argumentas remiasi prielaida, kad demokratijoje vi- 
sus neišspręstus klausimus, įskaitant moralinio ir politinio principo 
klausimus, turi spręsti tik tos institucijos, kurios yra politiškai atsa- 
kingos tokiu būdu, kokiu teismai nėra atsakingi. Kodėl turime ak- 
ceptuoti šią pažiūrą į demokratiją? Sakyti, kad tai yra tai, ką reiškia 
demokratija, nebus pravartu, nes neteisinga manyti, jog žodis, kaip 
toks, turi tokią precizišką reikšmę. Net jeigu ir būtų, mes tada priva- 
lėtume perfrazuoti savo klausimą ir paklausti, kodėl mums būtina 
demokratija, jeigu tariame, kad ji reiškia būtent tai. Ne geresnis ir 
pasakymas, kad ta pažiūra į demokratiją yra įtvirtinta Amerikos kons- 

titucijoje ar taip įsigalėjusi mūsų politinėje tradicijoje, jog esame sais- 
tomi pareigos jai. Mes negalime tvirtinti, kad konstitucija, kuri ne- 
įtvirtina jokios normos, numatančios tik aiškių bylų teisminės per- 
žiūros galimybę, pagrindžia demokratijos teoriją, kuri atmeta plates- 
nės peržiūros galimybę, negalime taip pat sakyti, kad ir iš tiesų mūsų 
teismai nuosekliai pripažįsta tokį suvaržymą. Nixono argumentas sie- 
kia įteigti, kad jie jį pripažįsta. 

Taigi argumentas, apeliuojantis į demokratiją, nėra toks argumen- 
tas, kuriam esame įsipareigoję savo žodžiais arba savo praeitimi. Mes 
turime jį pripažinti, jei iš viso turime, dėl jo paties logikos stiprumo. 
Tačiau kad šiuos argumentus patikrintume kruopščiau, turime pada- 
ryti dar vieną perskyrą. Šis argumentas, kaip aš jį išdėsčiau, gali būti 
plėtojamas dviem skirtingais būdais: galima tvirtinti, kad paklusi- 
mas teisei yra būtinas, nes išties tikėtina, jog demokratinės instituci- 
jos, tokios kaip įstatymų leidžiamosios valdžios institucijos, priims 
labiau pagrįstus palyginti su teismu sprendimus pagrindiniais klausi- 
mais, kuriuos kelia konstitucinės bylos, t. y. dėl individo moralinių 
teisių valstybės atžvilgiu esmės. 

Arba galima sakyti, kad dėl kokios nors priežasties tokius klausi- 
mus teisingiau pavesti spręsti demokratinei institucijai, o ne teismui, 
nors ir nėrajokio pagrindo tikėtis, jog ši padarys labiau pagrįstą spren- 
dimą. Šių dviejų argumentų perskyra atrodys beprasmė skeptikui, ku- 
ris nepripažintų, kad kas nors gali geriau ar blogiau atlikti moralinių 
teisių valstybės atžvilgiu identifikavimo darbą, lygiai kaip negalima 
geriau ar blogiau identifikuoti šmėklos. Tačiau teisininkas, tikintis pa- 
klusimo teisei būtinumu, o ne skepticizmu, turi pripažinti šią persky- 
rą, bet jei nori, jis gali argumentuoti remdamasis abiem pozicijomis. 

Pradėsiu nuo antrojo argumento, jog įstatymų leidžiamosios val- 
džios ir kitos demokratinės institucijos be jų gebėjimo priimti geres- 
nius sprendimus dar turi kažkokių ypatingų įgaliojimų priimti kons- 
titucinius sprendimus. Būtų galima pasakyti, kad šių įgaliojimų esmė 
yra akivaizdi, nes visuomet yra teisingiau bet kokį klausimą leisti 
spręsti daugumai, o ne mažumai. Tačiau, kaip buvo dažnai pažymi- 
ma, tai ignoruoja tą faktą, jog sprendimų dėl teisių daugumos atžvil- 

giu sprendžiami klausimai nėra tokie, kuriuos, siekiant teisingumo, 
būtų teisinga palikti daugumai. Konstitucionalizmas — teorija, kad 
dauguma turi būti varžoma siekiant apginti individualias teises - galį 
būti gera arba bloga politinė teorija, tačiau Jungtinės Valstijos priėmė 
šią teoriją, tad leisti daugumai spręsti savo pačios bylą atrodo ne- 
nuoseklu ir neteisinga. Taigi teisingumo principai, regis, byloja prieš 
argumentą, apeliuojantį į demokratiją, o ne už jį. 

Vyriausiasis Aukščiausiojo teismo teisėjas Marshallas tai pripažino 
savo sprendime Marbury v. Madison byloje, garsiojoje byloje, kurioje 
Aukščiausiasis teismas pirmą kartą apeliavo į įgalinimus konstitucinių 
standartų pagrindu peržiūrėti legislatyvinius sprendimus. Štai jo argu- 
mentas: kadangi konstitucija numato, kad ji turi būti aukščiausias ša- 
lies įstatymas, visi teismai, ir Aukščiausiasis teismas galutinai, turi tu- 
rėti įgalinimus paskelbti niekiniais įstatymus, kurie pažeidžia šią kons- 
tituciją. Daugelis teisės teoretikų jo argumentą mano esant 1071 seguitur, 
nes, pasak jų, nors konstituciniai suvaržymai yra teisės dalis, teismai, 
kitaip negu pats įstatymų leidėjas, nebūtinai turi įgaliojimus nuspręsti, 
ar tam tikrais atvejais ta teisė yra pažeista!. Tačiau šis argumentas nėra 
non seguitur, jeigu principą, jog niekas neturi būti teisėjas savo paties 
byloje, laikome tokia fundamentalia teisėtumo (Iegality) idėjos dali- 
mi, kad Marshallas būtų turėjęs teisę jo nepaisyti, tik jeigu konstitucija 
eksplicitiškai nepripažintų teisminės peržiūros. 

Kai kas galėtų paprieštarauti, jog kvailoka sakyti, kad politinė 
paklusimo nuostata palieka daugumai spręsti savo pačios bylą. Poli- 
tinius sprendimus Jungtinėse Valstijose priima ne viena stabili dau- 





! Šis prieštaravimas Marshallo argumentui skiriasi nuo kitokio prieštaravimo, čia 
nesvarbaus, pagal kurį konstitucija turėtų būti interpretuojama kaip nustatanti teisinę 
pareigą Kongresui, pavyzdžiui, neleisti įstatymų, varžančių žodžio laisvę, tačiau ji netu- 
rėtų būti interpretuojama kaip mažinanti teisinę Kongreso galią padaryti tokį įstatymą 
galiojantį, jeigu jis sulaužo savo pareigą. Šiuo požiūriu, Kongresas yra teisinėje vagies 
pozicijoje, kuris turi teisinę pareigą nepardavinėti vogto gėrio, tačiau išlaiko teisinę 
galią atlikti validžią finansinę operaciją, pardavinėdamas vogtą gėrį. Nėra dėl ko šią 
interpretaciją vertinti teigiamai, nes Kongresas, kitaip nei vagis, negali būti sudraus- 
mintas niekaip kitaip, o tik nepripažįstant jo neteisėtų aktų validumo, bent jau tokiu 
būdu, kuris suteiks apsaugą individams, kuriuos ginti yra konstitucijos paskirtis. 

guma, o daugelis skirtingų politinių institucijų, iš jų kiekviena atsto- 
vauja skirtingiems rinkėjams, kurių sudėtis laikui bėgant keičiasi. Vi- 
sai galimas dalykas, kad vienos valdžios institucijos sprendimą per- 
žiūrės kita institucija, kuri taip pat yra politiškai atsakinga, tačiau 
platesniam rinkėjų ratui. Pavyzdžiui, Arizonos policijos aktai, ku- 
riuos teismas Miranda byloje pripažino prieštaraujančiais konstitu- 
cijai, iš tikrųjų buvo peržiūrimi įvairių vykdomųjų tarybų ir Arizo- 
nos municipalinių bei valstijos lygio įstatymų leidžiamosios valdžios 
institucijų, taip pat nacionalinio Kongreso. Būtų naivu manyti, kad 
visos šios politinės institucijos yra įsipareigojusios toms pačioms po- 
litinėms nuostatoms ir interesams, taigi klaidinga manyti, kad jeigu 
teismas nebūtų įsikišęs, Arizonos policija būtų galėjusi spręsti pati. 
Tačiau šis prieštaravimas pats yra pernelyg glotnus, nes ignoruoja 
ypatingą ginčų dėl individualių moralinių teisių, kaip ginčų, kurie 
skiriasi nuo kitų rūšių politinių ginčų, pobūdį. Skirtingos institucijos 
turi skirtingus rinkėjus, kai, pavyzdžiui, susiduriama su darbo arba 
prekybos, arba gerovės klausimais, ir tauta dažnai pasidalija į dalis 
tokiais klausimais. Tačiau paprastai taip nėra, kai susiduriama su in- 
dividualiomis konstitucinėmis teisėmis, tokiomis kaip kaltinamųjų 
teisės. Šiems ginčams iki šiol buvo būdinga tai, kad interesai tų, ku- 
rie kontroliuoja įvairias valdžios institucijas, buvo homogeniški ir 
priešiški. Iš tiesų būtent todėl politikos teoretikai suvokė konstituci- 
nes teises kaip teises „valstybės“ arba „daugumos“ atžvilgiu kaip to- 
kias, o ne kokio atskiro valdžios korpuso ar institucijos atžvilgiu. 
Šio apibendrinimo išimtis yra nebent ankstyvosios segregacijos 
bylos, nes galima sakyti, kad de jure segregacijos norėjo tik baltieji 
pietiečiai. Vis dėlto realybė yra tokia: nacionalinis Kongresas iš tik- 
rųjų neprižiūrėjo segregacijos dėl to, kad nemanė turįs teisėtus įgali- 
nimus tai daryti, arba dėl to, kad nenorėjo to daryti; kiekvienu atve- 
ju šis pavyzdys vargu ar yra argumentas, įrodantis, kad politinis pro- 
cesas teikia efektyvią net ir vietinių politiškai neveiksnių mažumų 
teisių pažeidimų kontrolę. Be to, ginče dėl vežimo autobusu savo 
interesus suvokianti baltųjų dauguma įrodė esanti nacionalinė dau- 
guma, ir galinga dauguma. Ir, žinoma, nacionalinės valdžios spren- 

dimų, tokių kaip vykdomieji sprendimai kariauti karą arba Kongreso 
mėginimai apibrėžti teisingą policijos politiką, kaip 1968 metų nusi- 
kaltimų kontrolės akte, negali peržiūrėti niekas, jeigu negali teismas. 

Todėl atrodo teisinga sakyti, kad argumentas, apeliuojantis į de- 
mokratiją, reikalauja, jog esantys politinėje valdžioje būtų kviečiami 
būti vieninteliu savo pačių sprendimų teisėju, kad įsitikintų, ar jie 
turi teisę daryti tai, ką, jų sprendimu, jie nori daryti. Tai nėra galuti- 
nis įrodymas, kad teisminio aktyvizmo politika yra pranašesnė už 
paklusimo programą. Teisminis aktyvizmas susijęs su tironijos pavo- 
jais; Žinoma, tik mano pateiktąja griežta ir paprasta forma. Netgi 
galima būtų parodyti, kad šie pavojai nusveria reikalavimo daugu- 
mai būti teisėju savo pačios byloje neteisingumą. Tačiau šis argu- 
mentas sugriauna argumentą, kad daugumai, vadovaujantis teisin- 
gumu, turi būti leidžiama nustatyti savo pačios galios ribas. 

Todėl turime imtis kito galimo argumento, apeliuojančio į de- 
mokratiją, tęsinio, anot kurio tikėtina, jog demokratinės institucijos, 
tokios kaip įstatymų leidžiamosios valdžios institucijos, pasieks /a- 
biau pagrįstų rezultatų dėl individų moralinių teisių negu teismai. 
1969 metais profesorius Alexanderis Bickelis (Jeilio teisės mokykla) 
skaitė paskaitas Harvarde pagal Holmeso programą, kuriose naujo- 
viškai ir sumaniai argumentavo už teisminio suvaržymo programą. 
Argumentuodamas jis leido sau teigti, kad Warreno teismo aktyviz- 
mo programa galėtų būti pateisinta, jeigu ji iš tikrųjų duotų pagei- 
daujamus rezultatus!. Taigi jis, kaip atrodė, testavo aktyvizmo politi- 
ką remdamasis jos pačios teikiamu pagrindimu, nes jis aktyvizmą 
laikė būtent teiginiu, jog teismai turi moralinę teisę pagerinti ateitį, 
kad ir ką sakytų teisės teorija. Learned Handas ir kiti aktyvizmo 
oponentai tą teiginį kvestionavo. Bickelis jį akceptavo, bent jau tak- 





! Profesorius Bickelis taip pat įrodinėjo, kaip visada labai meistriškai, kad daugelis 
Warreno teismo didžiųjų sprendimų negalėtų būti pateisinti, netgi konvenciniais pa- 
grindais, t. y. argumentais, kuriuos teismas išplėtojo savo nuomonėse. Jo pateikiama 
šių opinijų kritika dažnai yra įtaigi, tačiau teismo profesionalumo spragos neturi reikš- 
mės argumentui, kurį svarstau tekste. (Jo Holmeso ciklo paskaitos yra plėtojamos jo 
knygoje The Supreme Court and tbe Idea of Progress, 1970.) 


KONSTITUCINĖS BYLOS 211 


tikos sumetimais, tačiau tvirtino, kad aktyvizmas neišlaiko savo pa- 
ties testo. 

Ateitis, kurios siekė Warreno teismas, jau dabar yra ne tokia, ko- 
kios norima, sakė Bickelis. Pavyzdžiui, teismo priimta rasinės integ- 
racijos filosofija buvo pernelyg primityvi, ir jau yra atmetama galvo- 
tesnių juodųjų bendruomenės lyderių. Paprastos ir radikalios lygy- 
bės tezė pasirodė esanti nefunkcionali ir daugeliu kitų prasmių; 
pavyzdžiui, paprasta formulė „vienas žmogus — vienas balsas“, kaip 
rinkimų organizavimo į apylinkes teisingumo testas, neturėjo nei pras- 
mės nei teisingumo. 

Kodėl radikalus teismas, siekiantis patobulinti visuomenę, pati- 
ria nesėkmę net jo paties nustatytomis sąlygomis? Bickelis atsako 
taip: teismai, įskaitant Aukščiausiąjį teismą, bylų kliuvinius turi spręsti 
principo pagrindu, užuot priešokiais reagavę tai į vieną, tai į kitą 
permainingą politinį spaudimą. Jie turi taip daryti ne tik dėl to, kad 
to reikalauja jų institucinė moralė, bet ir dėl to, kad jų institucinė 
struktūra nesuteikia priemonių, kuriomis jie galėtų išmatuoti politi- 
nes jėgas, net jei jie norėtų. Tačiau valdymas remiantis principu yra 
ir neefektyvi ir, ilgalaikės perspektyvos požiūriu, baigtinė valdžios 
forma, kad ir kokie pajėgūs ir sąžiningi būtų valstybės pareigūnai, 
besistengiantys ją administruoti. Mat sudėtingumas, kurį bet koks 
principas pajėgia aprėpti vis dar išlikdamas atpažįstamu, turi ribas, o 
šios neleidžia suvokti viso socialinės organizacijos sudėtingumo. 

Bickelio požiūriu, Aukščiausiojo teismo sprendimai dėl rinkimų 
apygardų ribų pakeitimo buvo klaidingi ne tik dėl to, kad teismas 
pasirinko neteisingą principą. „Vienas žmogus - vienas balsas“ per- 
nelyg paprasta, tačiau teismas nebūtų galėjęs rasti kokio nors geres- 
nio, rafinuotesnio principo, galėjusio būti sėkmingu rinkimų terito- 
rinio organizavimo į apygardas arba jų perspektyvinio planavimo 
testu, nes sėkmingas suskirstymas į apygardas priklauso nuo tūks- 
tančių politinio gyvenimo faktų suvokimo, ir jei iš viso gali būti pa- 
siektas, tai tik chaotiškame ir jokių principų neatitinkančiame istori- 
nės raidos procese. Teisminis aktyvizmas negali būti toks efektyvus 
kaip valdžia, veikianti per daugiau ar mažiau demokratiškas institu- 

cijas ne dėl to, kad demokratijos reikalauja principas, bet, priešingai, 
todėl, kad demokratija funkcionuoja be principo, formuodama ins- 
titucijas ir kompromisus kaip upė formuoja vagą tekėdama į jūrą. 

Kaip turėtume suprasti Bickelio argumentą? Jo nesenos istorijos 
aiškinimą galima kvestionuoti, ir jis buvo kvestionuojamas. Anaiptol 
nėra akivaizdu, - bent kol kas tikrai ne, - kad rasinė integracija bus 
nesėkminga kaip ilgalaikė strategija; ir jis klysta, jei mano, kad juo- 
daodžiai amerikiečiai, kurių daugiau vis dar priklauso „NAACP“, o 
ne kur kas kovingesnėms organizacijoms, ją atmetė. Be abejo, naci- 
jos supratimas, kaip dorotis su rasizmo neganda, nuolat svyruoja — 
tai atgal, tai priekin, kuo akivaizdesnis tampa problemos sudėtingu- 
mas ir mastas, tačiau Bickelis, matyt, rašė tuomet, kai švytuoklė bu- 
vo pakibusi vienoje pusėje. 

Jis taip pat neteisus Aukščiausiojo teismo poveikį istorijai vertin- 
damas taip, tarsi teismas būtų vienintelė veikianti institucija, arba 
manydamas, kad jeigu teismo tikslas nebuvo pasiektas, šaliai dėl to 
yra blogiau, negu būtų tuo atveju, jei jis nė nebūtų mėginęs to tikslo 
siekti. Nuo 1954 metų, kai teismas nustatė principą, kad lygybė prieš 
įstatymą reikalauja integruotos edukacijos, mes neturėjome, išsky- 
rus keletą Johnsono administracijos metų, nacionalinės vykdomo- 
sios valdžios pareigūno, kuris norėtų akceptuoti tą principą kaip 1m- 
peratyvą. Per pastaruosius keletą metų atsirado pareigūnas, kuris, 
atrodo, yra pasiryžęs tą principą sužlugdyti. Taip pat neturime pa- 
kankamo pagrindo manyti, kad rasinė situacija Amerikoje dabar bū- 
tų geresnė, apskritai imant, jeigu teismas nebūtų įsikišęs, - 1954 me- 
tais ir vėliau, —- tuo būdu, kuriuo jis tai padarė. 

Tačiau dėmesio labiau vertas visai kitoks ir mano tikslui kur kas 
svarbesnis prieštaravimas Bickelio teorijai. Jo teorija yra naujoviška, 
nes ji teisminiam aktyvizmui nusileidžia dėl vieno principo dalyko, 
būtent, kad teismas turi teisę įsikišti, jeigu jo įsikišimas produkuoja 
socialiai pageidaujamus rezultatus. Tačiau šis pripažinimas yra iliuzi- 
ja, nes jo supratimas apie tai, kas yra socialiai pageidaujama, nedera 
su aktyvizmo prielaida, kad individai turi moralinių teisių valstybės 
atžvilgiu. Iš tiesų Bickelio argumento sėkmės negali užtikrinti nie- 

kas, nebent skepticizmas teisių klausimu, toks pat radikalus kaip Lear- 
ned Hando, net jei pripažįstame jo nurodomus faktus ir jo nuomonę 
dėl istorijos. 

Bickelio teoriją pristačiau kaip vienos argumento, apeliuojančio į 
demokratiją formos pavyzdį, argumento, jog galutinį sprendimą dėl 
teisių saugiau, ta prasme, kad tikėtina, jog rezultatai bus pagrįstesni, 
patikėti politiniam procesui, nes žmonės dėl teisių nesutaria. Bicke- 
lis nurodo priežastį, kodėl politinis procesas yra saugesnė alternaty- 
va. Jis teigia, kad politinio sprendimo dėl teisių tvarumas yra tam 
tikras to sprendimo politinio moralumo įrodymas. Jis teigia, kad šis 
įrodymas yra geresnis negu tie principo argumentai, kuriuos teisėjai 
galėtų pasitelkti, jeigu spręsti būtų palikta jiems. 

Įmanoma negriežta šio teiginio versija, kuri negali būti Bickelio 
argumentacijos dalimi. Pagal šią versiją, joks politinis principas, nusta- 
tantis teises, negali būti pagrįstas, kad ir kokie abstraktūs argumen- 
tai būtų galimi jo naudai, jeigu jis netenkina socialinio akceptavimo 
testo ilgalaikėje perspektyvoje; todėl, pavyzdžiui, Aukščiausiasis teis- 
mas negali būti teisus, laikydamasis tam tikrų pažiūrų į juodaodžių 
vaikų arba įtariamųjų, arba ateistų teises, jeigu bendruomenė galiau- 
siai nebus įtikinta pripažinti šias teises. 

Ši negriežtoji versija gali atrodyti įtikinama dėl skirtingų priežas- 
čių. Pavyzdžiui, ji bus patraukli tiems, kurie tiki paprasto žmogaus 
tvirtu moraliniu jausmu ir nusiteikimu apeliuoti į tą jausmą. Tačiau ji 
nepasisako už teisėjo suvaržymą (nebent labai tolimoje perspektyvo- 
je). Priešingai, ji suponuoja tai, ką teisėjai labai mėgsta vadinti teisėjų 
ir tautos dialogu, kuriame Aukščiausiasis teismas turi pateikti ir ap- 
ginti savo reflektyvų požiūrį į piliečių teises, panašiai kaip stengėsi 
daryti Warreno teismas, vildamasis, kad žmonės galiausiai pritars. 

Tad turime imtis griežtosios teiginio versijos. Anot jos, natūralus 
politinis procesas užtikrins tikrąsias žmonių teises geriau, jeigu jo 
netrikdys nenatūralūs ir racionalistiniai teismų įsiterpimai. Taip žvel- 
giant, juodaodžių, įtariamųjų ir ateistų teisės paaiškės per politinių 
Institucijų, įprastu būdu reaguojančių į politinius spaudimus, proce- 
se. Jeigu teisės reikalavimas negali pavykti šiuo būdu, vadinasi, tai 

yra nepagrįstas teisės reikalavimas ar bent jau tikėtina, kad yra toks. 
Tačiau ši keista nuostata tėra paslėptas skepticizmo argumentas, kad 
iš tikrųjų jokių teisių valstybės atžvilgiu nėra. 

Galbūt, kaip tvirtina Burke'as ir jo šiuolaikiniai pasekėjai, tinka- 
miausias institucijas visuomenė sukurs tik evoliucionuodama, bet nie- 
kuomet - radikalia reforma. Tačiau teisės valstybės atžvilgiu yra rei- 
kalavimai, kurie, jeigu akceptuojami, reikalauja iš visuomenės sutik- 
ti su institucijų, kurios jai gali būti ir ne tokios patogios, egzistavimu. 
Teisės (right) reikalavimo esmė, netgi tokioje demitologizuotoje tei- 
sių analizėje, kokią čia plėtoju, yra ta, kad individas teisę į apsaugą 
daugumos atžvilgiu turi netgi aukojant bendrąjį interesą. Žinoma, 
daugumos komfortas reikalaus tam tikros mažumų akomodacijos, 
tačiau tik tiek, kad būtų išsaugota tvarka; o tokia akomodacija ne- 
apima jų teisių pripažinimo. 

Iš tiesų prielaida, kad teisės gali paaiškėti istorijos procese, o ne 
apeliuojant į principą, arba rodo sutrikimą, arba tikro rūpesčio dėl 
teisių nebuvimą. Teisės teiginys suponuoja moralinį argumentą ir ne- 
gali būti pagrįstas jokiu kitu būdu. Teisminio aktyvizmo šalininkus 
(1r netgi kai kuriuos teisminio suvaržymo pasekėjus, tokius kaip Bran- 
deisas ir Frankfurteris, kurie pasižymėjo liapsusais) Bickelis vaizduo- 
ja kaip aštuonioliktojo amžiaus filosofus, kurie apeliuoja į principą, 
nes laikosi optimistinio požiūrio, esą įmanoma suplanuoti progresą. 
Tačiau toks pavaizdavimas painioja du apeliacijos į principą ir refor- 
mą pagrindus bei dvi progreso prasmes. 

Vienas dalykas yra apeliuoti į moralės principą paikai viliantis, kad 
etiką, kaip ir ekonomiką, vairuoja nematoma ranka, todėl individua- 
lios teisės ir bendroji gerovė sutaps, o principu pagrįsta teisė ves tautą 
idiliškos utopijos link, kur kiekvienam bus geriau negu buvo iki tol. 
Kritikuodamas šią viziją, Bickelis apeliuoja į istoriją bei pasitelkia ki- 
tus argumentus prieš valdymą principo pagrindu. Tačiau visai kas kita 
yra apeliuoti į principą kaip principą, pavyzdžiui, parodyti, kad yra 
neteisinga juodaodžius vaikus versti visuotinį išsilavinimą įgyti viena- 
rasėse juodaodžių mokyklose, net jeigu labai dideliam skaičiui žmonių 
bus blogiau, valstybei ėmusis reikiamų priemonių, kad taip nebūtų. 

Tai kitokia progreso versija. Tai moralinis progresas, ir nors isto- 
rija gali parodyti, kaip sunku nuspręsti, kas yra moralinis progresas 
ir kaip sunku įtikinti kitus, pačiam apsisprendus, iš šito nedarytina 
išvada, kad tų, kurie mus valdo, nesaisto jokia atsakomybė imtis to- 
kio sprendimo ar mėginti tuo įtikinti kitus. 


5. 


Čia noriu reziumuoti ligi šiol dėstytą sudėtingą argumentą. Mūsų 
konstitucinė sistema remiasi tam tikra moraline teorija, ta, jog žmo- 
nės turi moralinių teisių valstybės atžvilgiu. Sudėtingas Teisių bilio 
nuostatas, tokias kaip tinkamo proceso arba lygios apsaugos klauzulė, 
reikia suprasti kaip apeliuojančias į moralines sąvokas, o ne kaip 
nustatančias tam tikras sampratas; todėl teismas, kuris imasi atsako- 
mybės taikyti šias nuostatas kaip visavertę teisę, turi būti aktyvistinis 
teismas, ta prasme, kad turi būti pasirengęs suformuluoti politinės 
moralės klausimus ir į juos atsakyti. 

Dėl praktinių priežasčių arba konkuruojančių principų labui gali 
prireikti šią aktyvistinę poziciją sušvelninti kompromiso dėlei. Tačiau 
vieši Nixono pareiškimai apie Aukščiausiąjį teismą daro prielaidą, kad 
dėl svarių principo priežasčių aktyvistinės politikos reikia visiškai atsi- 
sakyti, o ne tik sušvelninti kompromiso dėlei. Pamėginę išdėstyti šias 
principo priežastis, pamatome, jog jos nedera su konstitucinės siste- 
mos prielaida, nes palieka daugumai spręsti savo pačios bylą arba re- 
miasi skepticizmu moralinių teisių klausimu, kurių nei Nixonas, nei 
dauguma Amerikos politikų negali nuosekliai inkorporuoti. 

Taigi Nixono jurisprudencija tėra pretenzija, o ne tikra teorija. 
Jos negali paremti argumentai, kuriems jis galėtų pritarti, ką jau kal- 
bėti apie jo paties iškeltus argumentus. Propaguodamas nenuoseklią 
teisės filosofiją ir kvestionuodamas kitų teisininkų gerą vardą dėl to, 
kadjie neakceptuoja to, ko jis negali apginti, Nixonas piktnaudžiavo 
savo teisiniais kredencialais. 

Tačiau akademiniai debatai dėl Aukščiausiojo teismo teisminės 
peržiūros įgalinimų bus prisidėję prie niksoniško klaidinimo. Neda- 

rydami mano aprašytos perskyros tarp apeliacijos į sąvoką ir samp- 
ratos nustatymo bei tarp skepticizmo ir paklusimo, jie primetė neko- 
rektišką teisminio aktyvizmo, kaip moralinės kampanijos programos, 
ir teisminių suvaržymų, kaip teisėtumo programos, alternatyvą. Ko- 
dėl rafinuota ir apsišvietusi profesinė bendruomenė taip supapras- 
tintai ir klaidinamai kėlė sudėtingą klausimą? 

Klausimą, sudarantį akademinių debatų šerdį, galima pateikti taip. 
Jeigu principo sprendimus, kurių reikalauja konstitucija, paliekame 
teisėjams, o ne žmonėms, mes veikiame teisėtumo dvasia - kiek mums 
leidžia mūsų institucijos. Tačiau mes rizikuojame, nes teisėjai gali 
priimti neteisingus sprendimus. Kiekvienas teisėjas kuriuo nors savo 
karjeros momentu pagalvoja, kad Aukščiausiasis teismas yra netei- 
sus, netgi kad jis padarė šiurkščią klaidą. Jeigu jis nejaučia neapykan- 
tos konservatyviems 4-ojo dešimtmečio pradžios sprendimams, su- 
kėlusiems grėsmę Naujajam kursui, greičiausiai nekęs liberalių pa- 
starojo dešimtmečio sprendimų. 

Neturėtume pernelyg sureikšminti pavojaus. Tikrai nepopuliarūs 
sprendimai bus išgyvendinti dėl visuomenės pritarimo stokos, kaip 
kad buvo dėl viešos maldos mokyklose, o seni teisėjai mirs arba išeis į 
pensiją ir bus pakeisti naujais, paskirtais dėl lojalumo Prezidentui, ku- 
ris buvo išrinktas žmonių. Naujajam kursui priešiški sprendimai neat- 
laikė laiko išbandymo, o kur kas radikalesni pastarųjų metų sprendi- 
mai dabar yra gerbiami Nixono paskirtų teisėjų. Neteisingų sprendi- 
mų pavojus taip pat nėra kažkas išskirtinai ekscesyvu; teismo neveikimo 
McCarty laikotarpiu, neveikimo, kurio apogėjumi tapo jo gėdingas 
Denniso bylos sprendimas, patvirtinęs Smitho akto teisėtumą, galima 
manyti tautai pridarius daugiau žalos, negu jos padarė konservatyvus 
teismo šališkumas ankstyvuoju Roosevelto valdymo laikotarpiu. 

Vis dėlto savo institucijas turime modeliuoti taip, kad kiek įma- 
noma sumažintume riziką suklysti. Tačiau akademiniai debatai iki 
šiol neprodukavo adekvataus klaidos paaiškinimo. Aktyvizmo šali- 
ninkų akimis, segregacijos sprendimai buvo teisingi, nes skatino pa- 
žangą socialinio tikslo link, kurį jie laiko pageidaujamu, arba buvo 
neteisingi, nes skatino progresą jiems nepatinkančio socialinio tikslo 

link. Suvaržymų advokatų akimis, jie buvo neteisingi, nepriklauso- 
mai nuo to ar atitinka, ar prieštarauja tam socialiniam tikslui, nes jie 
pažeidė principą, pagal kurį teismas neturi teisės primesti tautai sa- 
vo socialinio gėrio įsivaizdavimo. 

Nė vienas iš šių testų neskatina teisėjų imtis to ypatingo pobū- 
džio moralinio klausimo, kurį aprašiau anksčiau, klausimo, kokių 
moralinių teisių individas turi valstybės atžvilgiu. Aktyvizmo šali- 
ninkai savo argumentaciją, jei jie išvis argumentuoja, grindžia prie- 
laida, kad jų socialiniai tikslai yra akivaizdžiai geri arba kad jie ilga- 
laikėje perspektyvoje pasitarnaus kiekvieno naudai; šis optimizmas 
daro juos Bickelio argumento, kad nebūtinai yra taip, taikiniu. Tie, 
kurie pageidauja suvaržymų, tvirtina, kad tam tikras teisėtumo prin- 
cipas konstitucijos teisininkus saugo nuo susidūrimo su visokiais mo- 
raliniais klausimais. 

Konstitucinė teisė negali padaryti tikros pažangos, kol neizoliuo- 
ja teisių valstybės atžvilgiu problemos ir neįtraukia šios problemos į 
savo darbotvarkę. Tai argumentas už konstitucinės teisės ir morali- 
nės teorijos suliejimą, kuris, kad ir kaip neįtikėtina, dar laukia savo 
valandos. Visiškai suprantama, kad teisininkai bijo užsikrėsti mora- 
lės filosofija, ir ypač bijo tų filosofų, kurie kalba apie teises, mat šios 
sąvokos šmėkliška prasmė kelia grėsmę racionalumo šventoriui. Ta- 
čiau dabar turime geresnę filosofiją už tą, kurią atsimena teisininkai. 
Pavyzdžiui, Harvardo profesorius Rawlsas išleido abstrakčią ir sudė- 
tingą knygą apie teisingumą, kurios negalės ignoruoti joks konstitu- 
cijos teisininkas!. Tačiau teisininkai neturi vaidinti pasyvaus vaid- 
mens moralinių teisių valstybės atžvilgiu teorijos plėtojime, lygiai 
kaip jų vaidmuo nebuvo pasyvus teisės sociologijos ar teisinės eko- 
nomikos plėtotėje. Jie turi pripažinti, kad teisė nėra labiau nepriklau- 
soma nuo filosofijos nei nuo šių kitų disciplinų. 


"A Theory of Justice, 1972. Žr. 6-4 skyrių. 


6. Teisingumas Ir teisės 


Tikiu, kad nėra jokio reikalo labai išsamiai aprašyti garsiąją Johno 
Rawlso pradinės pozicijos (original position) idėją!. Jis siūlo įsivaiz- 
duoti grupę vyrų ir moterų, susirinkusių sudaryti visuomenės sutar- 
ties. Šiuo atžvilgiu ji panaši į klasikinių visuomenės sutarties teorijų 
įsivaizduojamus susirinkimus. Tačiau pradinė pozicija nuo šių teori- 
jų skiriasi tuo, kaip aprašo dalyvaujančias šalis. Tai vyrai ir moterys, 
turintys, kaip ir visi žmonės, polinkių, gabumų, ambicijų ir įsitikini- 
mų, tačiau kiekvienas iš jų laikinai užmiršęs šiuos savo asmenybės 
bruožus ir turi sutarti dėl sutarties iki atgaudami savimonę. 

Rawlsas mėgina parodyti, kad jeigu šie vyrai ir moterys yra racio- 
nalūs ir veikia vadovaudamiesi tik savanaudišku interesu, jie pasi- 
rinks du jo teigiamus teisingumo principus. Šie numato maždaug 
štai ką: kiekvienas asmuo turi turėti didžiausią įmanomą politinę 
laisvę, derančią su panašia visų laisve, o galios, turto, pajamų bei 
kitų išteklių nelygybė toleruotina tik tiek, kiek tarnauja, absoliučiu 
mastu, naudai tų visuomenės narių, kurių padėtis blogiausia. Dauge- 
lis Rawlso kritikų nesutinka, kad vyrai ir moterys pradinėje pozicijo- 
je būtinai pasirinktų šiuos du principus. Šie principai yra konserva- 
tyvūs, ir kritikai mano, kad juos pasirinktų tik konservatyvaus būdo 
žmonės, o ne tie, kurie iš prigimties yra azartiški. Nemanau, kad ši 
kritika taikli, tačiau bent jau čia neketinu apie tai kalbėti. Man rūpi 
kas kita. 

Tarkime, kad kritikai neteisūs ir kad vyrai ir moterys pradinėje 
pozicijoje iš tikrųjų pasirinktų du Rawlso principus, kaip tenkinan- 


' John Rawls, A Theory of Justice, 1972. 

čius svarbiausius jų interesus. Regis, Rawlsas mano, jog tai būtų ar- 
gumentas už šiuos du principus kaip teisingumo standartą, kuriuo 
galima testuoti egzistuojančias politines institucijas. Tačiau nėra sa- 
vaime aišku, kodėl taip turėtų būti. 

Jeigu grupė iš anksto sutaria tarpusavio ginčus spręsti tam tikru 
būdu, šio sutarimo faktas būtų stiprus argumentas, kuriuo remiantis 
būtų galima reikalautu, kad, tokiems ginčams kilus, jie būtų spren- 
džiami tuo būdu. Sutarimas pats savaime būtų argumentas, nepriklau- 
somai nuo priežasčių, galėjusių paskatinti skirtingus žmones daly- 
vauti sutartyje, stiprumo. Pavyzdžiui, kiekviena iš šalių paprastai ma- 
no, kad jos pasirašomas kontraktas atitinka jos interesą; tačiau jeigu 
kas nors klaidingai numatė savo asmeninį interesą, tai faktas, kad jis 
sudarė sutartį, yra svarus pagrindas laikyti teisingu požiūrį, jog jis vis 
tiek yra įsipareigojęs pagal tą sutartį. 

Rawlsas nemano, kad kokia nors grupė kada nors sudarė jo apra- 
šytąją visuomenės sutartį. Jis tik teigia, kad jeigu grupė racionalių 
žmonių atsidurtų pradinės pozicijos situacijoje, jie sutartų dėl minė- 
tų dviejų principų. Jo sutartis yra hipotetinė, o hipotetinės sutartys 
nėra savarankiškas argumentas jų sąlygų įgyvendinimo teisingumo 
naudai. Hipotetinė sutartis nėra tiesiog blankesnė tikros sutarties 
forma; tai apskritai ne sutartis. 

Pavyzdžiui, jeigu aš dalyvauju žaidime, tikėtina, kad būčiau prita- 
ręs bet kokiam kiekiui pamatinių taisyklių, jeigu mane būtų paklau- 
sę iš anksto, prieš žaidimą. Tai nereiškia, kad šios taisyklės gali būti 
man taikomos, jeigu iš tikrųjų nesu joms pritaręs. Žinoma, turi būti 
priežasčių, dėl kurių aš būčiau sutikęs, jeigu manęs būtų paklausę iš 
anksto, ir dėl šių priežasčių gali būti taip pat teisinga šias taisykles 
taikyti man, net jeigu aš nesu sutikęs. Tačiau mano hipotetinis sutiki- 
mas nėra nuo šių kitų priežasčių nepriklausomas pagrindas taikyti 
taisykles man, kaip būtų tikro sutikimo atveju. 

Tarkime, Jūs ir aš žaidžiame pokerį ir įpusėjus lošimui pamato- 
me, jog kaladėje trūko vienos kortos. Jūs siūlote perdalyti kortas, 
bet aš nesutinku, nes žinau, kad aš laimiu ir noriu išlošti esamą ban- 
ką. Jūs galėtumėte pasakyti, kad aš tikrai būčiau sutikęs su tokia pro- 


220 RIMTAS POŽIŪRIS Į TEISES 


cedūra, jeigu galimybė, jog kaladėje trūks kortos, būtų buvusi ap- 
svarstyta iš anksto. Tačiau Jūs tuo nenorite pasakyti, kad aš kokia 
nors prasme esu pagal sutarimą įsipareigojęs kortų perdalijimu:, ku- 
riam niekada nesu pritaręs. Veikiau Jūs pasitelkiate sutarimo hipote- 
zę kaip priemonę pasakyti tam, ką būtų buvę galima pasakyti ir be 
šios priemonės, būtent, kad rekomenduojamas sprendimas yra toks 
akivaizdžiai teisingas ir jautrus, jog prieštarauti galėtų tik tas, kuris 
turi svarbų priešingą interesą. Pagrindinis jūsų argumentas yra tas, 
kad Jūsų sprendimas yra teisingas ir jautrus, o tai, kad aš pats būčiau 
jį pasirinkęs, prie šio argumento nepriduria nieko esminio. Jeigu aš 
galiu sutikti su pagrindiniu argumentu, iš Jūsų teiginio, kad aš bū- 
čiau sutikęs, nebekyla jokių kitų implikacijų, į kurias reikėtų atsakyti 
arba kurios reikalautų pasiteisinimo. 

Be to, tam tikromis aplinkybėmis tai, jog aš būčiau sutikęs, 
nereiškia net ir tokio pobūdžio nepriklausomo argumento. Vis- 
kas priklauso nuo tų priežasčių, dėl kurių, Jūsų manymu, aš bū- 
čiau sutikęs. Tarkime, Jūs sakote, kad aš būčiau sutikęs, jeigu Jūs 
būtumėte iškėlęs šį klausimą ir atkakliai siūlęs savąjį sprendimą, 
mat aš labai norėjau žaisti ir būčiau geriau pasidavęs negu pralei- 
dęs progą. Aš galiu pripažinti, kad būčiau sutikęs dėl šios priežas- 
ties, ir pridurti, jog man pasisekė, kad Jūs neiškėlėte šio klausi- 
mo. Tas faktas, kad aš būčiau sutikęs, jeigu Jūs būtumėte atkakliai 
laikęsis savo siūlymo, nei priduria, nei siūlo kokį nors argumen- 
tą, kodėl turėčiau sutikti dabar. Esmė ne ta, kad būtumėte elgęsis 
neteisingai, jei būtumėte atkakliai laikęsis pasiūlymo kaip žaidi- 
mo sąlygos; iš tiesų tai nebūtų buvę neteisinga. Jeigu Jūs būtumė- 
te atkakliai laikęsis savo pasiūlymo, o aš būčiau sutikęs, negalė- 
čiau sakyti, kad tas spaudimas mano sutikimą padarė niekinį arba 
ginčijamą. Tačiau jeigu aš iš tikrųjų nesu sutikęs, tai, jog būčiau 
sutikęs, savaime nieko nereiškia. 

Nenoriu pasakyti, kad sprendžiant, ar aktas, lemiantis pasekmes 
kokio nors asmens atžvilgiu, yra teisingas, niekuomet nebus svarbu 
tai, kad jis būtų sutikęs, jeigu jo būtų buvę paklausta. Pavyzdžiui, 
jeigu gydytojas žmogų randa praradusį sąmonę ir kraujuojantį, jiS 

gali manyti, kad būtų buvę svarbu tą žmogų paklausti, jeigu jis turė- 
tų 53monę, ar jis sutinka, kad jam būtų perpilamas kraujas. Jeigu 
visos aplinkybės verčia manyti, kad jis sutiktų, tai šis faktas bus svar- 
bus pateisinant perpylimą, jeigu vėliau pacientas, galbūt dėl religinio 
atsivertimo, pasmerktų daktarą už tai. Tačiau dabar kalbame ne apie 
tokius atvejus, nes paciento sutikimo hipotezė yra argumentas, kad 
jo valia būtų buvusi palanki tokiam sprendimui tuo momentu ir to- 
mis aplinkybėmis, kai tas sprendimas buvo priimtas. Dėl to, kad su 
juo deramu metu nebuvo pasitarta, jis nieko neprarado, nes būtų 
sutikęs, jeigu su juo būtų buvę tariamasi. Pradinės pozicijos argu- 
mentas labai skiriasi nuo šio argumento. Jeigu mes jį laikome argu- 
mentu, patvirtinančių minėtų dviejų principų taikymo teisingumą, 
turime manyti jį patvirtinant, jog kadangi žmogus būtų sutikęs su 
tam tikrais principais, jeigu būtų paklaustas iš anksto, yra teisinga 
tuos principus jam taikyti vėliau, kitomis aplinkybėmis, kai jis nėra 
davęs sutikimo. 

Tačiau tai prastas argumentas. Tarkime, pirmadienį aš nežinau 
savo paveikslo vertės; jeigu Jūs būtumėte pasiūlęs man už jį 100 do- 
lerių, būčiau sutikęs. Antradienį sužinau, kad jis yra vertingas. Jūs 
negalite tvirtinti, kad būtų teisinga, jei teismai mane priverstų jį par- 
duoti Jums už 100 dolerių trečiadienį. Galbūt man pasisekė, kad Jūs 
nepaklausėte manęs pirmadienį, tačiau tai nepateisina prievartos ma- 
no atžvilgiu vėliau. 

Todėl argumentą pradinės pozicijos vardu turime traktuoti taip, 
kaip traktuojame Jūsų argumentą pokerio žaidime; tai turi būti prie- 
monė atkreipti dėmesį į kokį nors nepriklausomą argumentą už mi- 
nėtų dviejų principų teisingumą - argumentą, kuris nesiremia netei- 
singa prielaida, jog hipotetinis susitarimas turi kokią nors, kad ir 
silpnesnę, saistančią galią. Koks galimas kitas argumentas? Būtų ga- 
lima sakyti, kad pradinė pozicija rodo, jog tie du principai atitinka 
svarbiausius kiekvieno bet kokios politinės bendruomenės nario in- 
teresus, ir kad dėl to yra teisinga valdyti jais vadovaujantis. Iš tikrų- 
jų, jeigu galima parodyti, kad tie du principai atitinka kiekvieno in- 
teresus, tai įtikinamai patvirtintų jų teisingumą, tačiau sunku supras- 

ti, kaip pradinę poziciją galima panaudoti norint parodyti, kad jie 
yra teisingi. 

Turime kruopščiai atskirti dvi prasmes, kuriomis gali būti sako- 
ma, jog kas nors atitinka mano interesą. Mano antecedentinis (ante- 
cedent) interesas yra statyti už žirgą, kuris, viską pasvėrus, teikia dau- 
giausiai vilčių, net jei galiausiai tas žirgas nelaimi. Mano tikrasis (ac- 
tual) interesas yra statyti už žirgą, kuris laimės, net jeigu tuo metu, 
kai aš statau, lažybos atrodo kvailos. Jeigu pradinė pozicija argu- 
mentuoja, jog kiekvienas yra suinteresuotas akceptuoti du minėtus 
principus ir atmesti kitus galimus konstitucijos pagrindus, tuomet 
tai turi būti argumentas, kuris remiasi antecedentinio, o ne tikrojo 
intereso idėja. Pasirinkti du minėtus principus nėra tikrasis kiekvie- 
no interesas, nes prasiskleidus nežinojimo uždangai, kai kurie su- 
pras, jog jiems būtų buvę geriau, jeigu būtų pasirinkę kokį nors kitą, 
pavyzdžiui, vidutinės naudos principą. 

Sprendimas dėl antecedentinio intereso priklauso nuo aplinky- 
bių, kuriomis tas sprendimas yra priimamas, būtent, nuo žinojimo, 
prieinamo žmogui, kuris priima sprendimą. Galiu būti suinteresuo- 
tas - antecedentinio intereso prasme - statyti tam tikrą sumą už konk- 
retų žirgą iki starto šūvio, bet ne tada, kai jis pasibaido ties pirmuoju 
posūkiu, - šiuo atveju bent jau statoma suma nebus ta pati. Taigi tas 
faktas, jog tam tikras pasirinkimas atitinka mano interesą tam tikru 
laako momentu, didelio netikrumo aplinkybėms, nėra geras argu- 
mentas už teisingumą tą pasirinkimą taikyti man vėliau, kai sužino- 
ma gerokai daugiau. Tačiau būtent tokį argumentą siūlo, pagal mūsų 
interpretaciją, pradinės pozicijos tezė, nes ji siekia pateisinti dviejų 
minėtų principų taikymą šiandien, remdamasi prielaida, jog labai 
skirtingomis nuo esamų aplinkybėmis kiekvieno antecedentinis in- 
teresas būtų jiems pritarti. Jeigu aš rizikuodamas nusiperku bilietą, 
galėčiau būti suinteresuotas — antecedentinio intereso prasme - iki 
lenktynių pabaigos dvigubai brangiau negu pats sumokėjau parduot! 
bilietą Jums; tai nereiškia, kad būtų teisinga, jeigu Jūs paimtumėte ji 
iš manęs už tokią sumą paaiškėjus, jog mano pasirinkimas bus pasi- 
teisinęs. 

Dabar kas nors galėtų pasakyti, kad aš neteisingai supratau mintį 
apie ypatingas neaiškumo sąlygas, nustatomas pradinei pozicijai. Ša- 
lys turi nežinoti savo ypatingų galimybių ir gabumų, kad negalėtų 
derėtis dėl principų, kurie yra iš esmės neteisingi, nes privilegijuoja 
kokią nors galimybių ir talentų kombinaciją kitų atžvilgiu. Jeigu žmo- 
gus pradinėje pozicijoje nežino savo ypatingų interesų, jis negali de- 
rėtis dėl to, kad jiems būtų teikiama pirmenybė. Tuomet galima sa- 
kyti, jog pradinės pozicijos neaiškumas, kitaip nei aš teigiau, nepa- 
neigia argumento apeliuojančio į antecedentinį interesą, - jis tik 
apriboja erdvę, kurioje gali pasireikšti savanaudiškas interesas. Tas 
argumentas daro prielaidą, kad du minėti principai kiekvieno inte- 
resą atitinka tuomet, kai netikrumo sąlyga iš svarstymo akiračio pa- 
šalina akivaizdžiai neteisingus principus. Kadangi žinojimas, kuriuo 
šiuolaikiniai vyrai ir šiuolaikinės moterys yra pranašesni už vyrus ir 
moteris pradinėje pozicijoje, yra žinojimas, kuriuo jie, rinkdamiesi tei- 
singumo principus, privalo nesiremti, jų antecedentinis interesas - tiek, 
kiek jis apskritai svarbus, - yra toks pat, ir jeigu taip yra, pradinės 
pozicijos argumentas yra geras argumentas už dviejų minėtų princi- 
pų taikymą šiandieninei politikai. 

Tačiau šitaip interpretuojant, Rawlso argumentas painiojamas su 
kitu argumentu, kurį jis būtų galėjęs pateikti. Tarkime, jo vyrai ir 
moterys išsamiai žino savo pačių talentus ir polinkius, tačiau turi 
pasiekti susitarimą tokiomis sąlygomis, kurios tiesiog eksplicitiškai 
atmeta akivaizdžiai neteisingų principų galimybę, pavyzdžiui, nu- 
matančių ypatingas lengvatas nurodytiems individams. Jeigu Rawl- 
sas galėtų parodyti, kad normatyviai pašalinus tokių akivaizdžiai ne- 
teisingų principų galimybę kiekvienas būtų suinteresuotas įsiparei- 
goti jo dviem principams, šitai išties būtų argumentas už tuos du 
principus. Mano mintis, kad pradinėje pozicijoje esančių žmonių an- 
tecedentinis interesas skiriasi nuo antecedentinio šiuolaikinių žmo- 
nių intereso, nebegaliotų, nes abi žmonių grupės tuomet turėtų tą 
Patį žinojimą apie save ir būtų saistomos tų pačių moralinių suvaržy- 
mų, neleidžiančių rinktis akivaizdžiai neteisingų principų. 

Tačiau tikrasis Rawlso argumentas yra visai kitoks. Nežinojimas, 

kaip sąlyga, taikoma jo žmonių pasirinkimui, sąlygoja jų savanaudiš- 
ko intereso kalkuliaciją 1r negali būti aprašytas vien kaip nustatantis 
ribas, kuriose šios kalkuliacijos turi vykti. Pavyzdžiui, Rawlsas ma- 
no, kad jo žmonės būtinai pasirinktų konservatyvius principus, nes 
toks pasirinkimas būtų vienintelis racionalus savo galimybių nežinan- 
čių žmonių pasirinkimas, kuris gali kilti iš jų savanaudiško intereso. 
Tačiau kai kurie realūs žmonės, suvokiantys savo sugebėjimus, galėtų 
pasirinkti ir ne tokius konservatyvius principus, leidžiančius jiems gauti 
naudos iš išteklių, kuriuos jie žino turį. Taigi tas, kas mano, kad pradi- 
nė pozicija teikia argumentą konservatyvių principų naudai, susiduria 
su tokiu pasirinkimu. Jeigu ne tokius konservatyvius principus, kaip 
antai principus, kurie privilegijuoja tam tikrus individus, reikia nor- 
matyviai pašalinti kaip akivaizdžiai neteisingus, tai argumento konser- 
vatyvių principų naudai nebereikia įrodyti, nes jis yra akivaizdus vien 
dėl savo teisingumo. Tokiu atveju nei pradinė pozicija, nei kokie nors 
savanaudiški intereso motyvai, kuriuos ta teze norima įrodyti, tame 
argumente nevaidina jokio vaidmens. Tačiau jei ne tokie konservaty- 
vūs principai negali būti normatyviai pašalinti iš anksto dėl to, kad 
jie — akivaizdžiai neteisingi, tuomet nežinojimo, dėl kurio Rawlso 
žmonės teikia pirmenybę konservatyviems principams, primetimo 
neįmanoma paaiškinti vien kaip akivaizdžiai neteisingų pasirinkimų 
galimybės pašalinimo. O kadangi tai lemia žmonių antecedentinį in- 
teresą, tai argumentas, jog pradinė pozicija parodo realių žmonių an- 
tecedentinį interesą, sugriūva. Tokią pačią dilemą, aišku, galima su- 
konstruoti kiekvienam tų dviejų principų aspektui. 

Aš pripažįstu, kad šis argumentas kol kas atrodo ignoruojąs ski- 
riamąjį Rawlso metodikos bruožą, kurį jis nusako kaip metodą, ku- 
riuo siekiama mūsų įprastų, nereflektuojamų moralinių įsitikinimų 
ir kokios nors teorinės struktūros, kuri galėtų suvienyti ir pateisinti 
tuos įprastus įsitikinimus, savitarpio „refleksijos pusiausvyros“ („ref 
lective eguilibrium“)'. Dabar galima pasakyti, jog pradinės pozicijos 
idėjai šioje atsispindėjimo pusiausvyroje tenka toks vaidmuo, kurį Iš 


' p. 82 ir toliau. 

jos atimsime, jeigu užsispyrę sieksime - kaip aš darau - rasti tiesesnį, 
paprastesnį argumentavimo apeliuojant į pradinę poziciją kelią, ve- 
dantį prie dviejų minėtų teisingumo principų. 

Pusiausvyros metodas Rawlso argumente tikrai vaidina svarbų 
vaidmenį, tad verta jį glaustai aprašyti. Šis Rawlso metodas daro 
prielaidą, kad mes, jo skaitytojai, turime nuovoką, kuria remiamės 
savo kasdieniame gyvenime: mes suprantame, jog tam tikri konkre- 
tūs politiniai veiksmai ar sprendimai, tokie kaip įprastiniai teismo 
procesai, yra teisingi, o kiti, tokie kaip pavergimas, yra neteisingi. 
Be to, jis suponuoja, kad kiekvienas iš mūsų esame pajėgūs šias be- 
tarpiškas intuicijas ar įsitikinimus susieti į visumą, kurioje kai kurios 
išjų atrodo akivaizdesnės už kitas. Pavyzdžiui, dauguma žmonių ma- 
no, kad akivaizdesnė neteisybė yra valstybės vykdomos mirties baus- 
mės nekaltiems savo piliečiams negu nekaltų svetimos šalies civilių 
gyventojų žudymas kare. Kokio nors argumento perkalbėti jie galėtų 
atsisakyti savo pozicijos svetimšalių kare klausimu, tačiau kur kas 
atkakliau laikytųsi savo požiūrio į mirties bausmės vykdymą nekal- 
tiems tėvynainiams. 

Pusiausvyros metodu besiremiančios moralės filosofijos uždavi- 
nys — teikti principų struktūrą, remiančią šiuos betarpiškus įsitikini- 
mus, įsitikinimus, dėl kurių esame daugiau ar mažiau tikri. Tokia struk- 
tūra reikalinga siekiant dviejų tikslų. Pirma, ši principų struktūra turi 
paaiškinti tuos įsitikinimus, parodydama pagrindines prielaidas, ku- 
rias jie atspindi; antra, ji turi teikti orientaciją tais atvejais, kai mes 
pristingame įsitikinimų arba mūsų turimi įsitikinimai yra silpni arba 
prieštaringi. Pavyzdžiui, jei nesame tikri, ar ekonominės institucijos, 
toleruojančios didžiulius turtinius skirtumus, yra neteisingos, mes ga- 
lime kreiptis į principus, kurie paaiškina mūsų tvirtus įsitikinimus, ir 
tada šiuos principus pritaikyti tam sudėtingam klausimui. 

Tačiau šis procesas nėra vien principų, kurie inkorporuoja mū- 
sų daugiau ar mažiau nusistovėjusias nuostatas, atradimo procesas. 
Šie principai turi remti - o ne tik atsižvelgti į - mūsų nuomones, o 
tai reiškia, kad tie principai turi turėti nepriklausomą autoritetą 
mūsų moralinei nuovokai. Pavyzdžiui, gali būti, kad kokį įprastų 

moralinių įsitikinimų rinkinį galima įrodyti tarnaujant netikusiai 
politikai - pavyzdžiui, jog standartiniai sprendimai, kuriuos priei- 
name nesvarstydami, tarnauja vienos tam tikros klasės išlaikymo 
politinėje valdžioje tikslui. Tačiau šis atskleidimas nepatvirtintų kla- 
sinio egoizmo principo; priešingai, jis diskredituotų mūsų įprastą- 
sias nuostatas, jeigu negalima surasti kokio kito, labiau gerbtino 
principo, kuris taip pat atitiktų mūsų intuicijas, o jeigu tokio prin- 
cipo esama, mūsų intuicijos rekomenduotų būtent šį principą, o ne 
klasinio intereso principą. 

Gali būti neįmanoma rasti jokio nuoseklaus principų rinkinio, 
kuris turėtų nepriklausomą autoritetą ir paremtų visą mūsų betar- 
piškų įsitikinimų kompleksą; būtų išties nuostabu, jeigu šitai nebūtų 
dažna situacija. Taip atsitikus, turime leistis į kompromisą, darydami 
nuolaidų abiem pusėms. Savo pirminę nuovoką apie tai, kas galėtų 
būti akceptuotinas principas, galėtume padaryti ne tokią griežtą, ta- 
čiau atsisakyti jos negalėtume. Pavyzdžiui, gerai pamąstę galėtume 
nuspręsti akceptuoti kokį nors principą, kuris mums iš pradžių atro- 
dė nepatrauklus, kad ir principą, jog žmonėms kartais turėtų būti 
suteikiama veiksmų laisvė. Šį principą galėtume akceptuoti, jeigu bū- 
tume pakankamai įsitikinę, jog joks kitas, ne toks griežtas, principas 
negali paremti politinių tos grupės įsitikinimų, kurių mes ypač ne- 
norime atsisakyti. Kita vertus, mes taip pat turime būti pasirengę 
modifikuoti arba pritaikyti, betarpiškus įsitikinimus, kurių negali in- 
tegruoti joks principas, atitinkąs mūsų laisvesnius standartus, arba iš 
viso jų atsisakyti; taisydami tuos betarpiškus įsitikinimus, mes pasi- 
telksime savo pradinę nuovoką, sufleruojančią, kurie įsitikinimai 
mums atrodo tikresni, o kurie - ne tokie tikri, nors iš principo joks 
betarpiškas įsitikinimas negali būti laikomas negalimu iš naujo per- 
žiūrėti arba negalimu atsisakyti, jeigu tai pasirodytų būtina. Galime 
tikėtis, jog šiuo būdu pereisime nuo savo betarpiškų sprendinių prie 
aiškinamųjų principų struktūros, pasidarbuodami iš pradžių prie vie- 
nos pusės, paskui prie kitos, kol pasieksime tai, ką Rawlsas vadina 
atspindėjimo pusiausvyros būkle, kurią pasiekę būsime patenkinti ar 
bent patenkinti tiek, kiek protinga tikėtis. 

Tikėtina, jog bent jau daugumai iš mūsų įprastųjų politinių spren- 
dinių santykis su dviem Rawlso teisingumo principais yra toks at- 
spindėjimo pusiausvyros santykis ar bent jau galima ką tik aprašyto 
taisymo proceso būdu pasiekti tokį santykį. Vis dėlto yra neaišku, 
kaip pradinės pozicijos idėja dera su šia struktūra arba kodėl ji ap- 
skritai turi vaidinti kokį nors vaidmenį. Pradinė pozicija nėra vienas 
tų paprastų politinių įsitikinimų, kuriuos aptinkame turį ir kuriuos 
įtraukiame į atspindėjimo pusiausvyrą, kad pateisintume. Jei ji atlie- 
ka kokį nors vaidmenį - tai turi būti vaidmuo pateisinimo procese, 
nes ji figūruoja mūsų konstruojamoje teorijoje, kad subalansuotume 
savo įsitikinimus. Tačiau jeigu pačių dviejų teisingumo principų san- 
tykis su mūsų įsitikinimais yra atspindėjimo pusiausvyros santykis, 
neaišku, kodėl teorinėje balanso pusėje tuos du principus reikia pa- 
pildyti pradinės pozicijos teze. Kaip ši idėja galėtų prisidėti prie jau 
įtvirtintos harmonijos? 

"Turime apsvarstyti štai kokį atsakymą. Viena iš sąlygų, kurias ke- 
liame teoriniam principui, prieš leisdami jam būti mūsų įsitikinimų 
pateisinimu, yra sąlyga, kad žmonės, kurių elgesį tas principas regu- 
liuotų, šį principą būtų akceptavę, jeigu jų būtų buvę paklausta, bent 
jau tam tikromis aplinkybėmis, ar bent jau kad būtų galima parody- 
ti, jog tas principas atitinka antecedentinį kiekvieno tokio asmens 
interesą. Jeigu taip, tuomet pradinė pozicija vaidina esminį vaidme- 
nį pateisinimo, naudojant pusiausvyrą, procese. Ji naudojama paro- 
dyti, kad tie du principai atitinka šį įtvirtintą politinių principų priim- 
tinumo standartą. Kartu faktas, jog tie du principai, kurie atitinka tą 
standartą, pateisina mūsų įprastinius įsitikinimus atspindėjimo pu- 
siausvyros būdu, sutvirtina mūsų tikėjimą šiuo standartu ir skatina jį 
taikyti kitiems politikos ir moralės filosofijos klausimams. 

Tačiau šis atsakymas neįrodo, jog pradinė pozicija teikia argu- 
mentų tiems dviem principams; jis tiesiog persako idėjas, kurias jau 
apsvarstėme ir atmetėme. Mūsų įsitvirtinusioms politinėms tradici- 
Joms arba įprastam moraliniam supratimui principai priimtini tikrai 
ne tik tuo atveju, jeigu jie pasirinkti žmonių būtent pradinės pozici- 
jos prievartos situacijoje. Žinoma, pagal tas tradicijas principai yra 

tik tuomet teisingi, kai jie iš tikrųjų yra pasirinkti tų, kurie yra jiems 
subordinuoti, ar bent jau jeigu galima parodyti, kad jie atitinka jų 
bendrą antecedentinį interesą. Tačiau mes jau matėme, kad pradinė 
pozicija negali būti priemonė paremti nė vienam iš šių argumentų 
dėl tų dviejų principų taikymo šiuolaikinei politikai. Jeigu pradinė 
pozicija nori vaidinti kokį nors vaidmenį atspindėjimo pusiausvyrą 
įgijusių principų ir įsitikinimų struktūroje, tai šitai turi būti galima 
mūsų dar neidentifikuotų prielaidų pagrindu. 

Laikas persvarstyti ankstesnę prielaidą. Iki šiol pradinės pozicijos 
konstravimą traktavau taip, tarsi tai būtų Rawlso argumento pama- 
tas arba sudedamoji atspindėjimo pusiausvyros, nustatomos tarp mū- 
sų politinių intuicijų ir jo dviejų teisingumo principų, dalis. Tačiau iš 
tikrųjų pradinės pozicijos Rawlsas taip netraktuoja. Šią konstrukciją 
jis aprašo tokiais žodžiais: 


Aš pabrėžiau, kad ši pradinė pozicija yra grynai hipotetinė. Kyla 
natūralus klausimas: jeigu šis susitarimas niekuomet iš tikrųjų ne- 
sudaromas, kodėl mums apskritai turi rūpėti šie principai, morali- 
niai ar ne. Atsakymas yra toks, kad sąlygos, išdėstytos pradinės 
pozicijos aprašyme, yra būtent tos, kurias mes iš tikrųjų akceptuo- 
jame. O jeigu ir neakceptuojame, tai galbūt šitai padaryti mus gal: 
įtikinti filosofinis apsvarstymas. Kiekvienam sutarties situacijos 
aspektui galima suteikti pagrindimą. [...] Antra vertus, ši samprata 
taip pat yra intuityvus suvokimas, kuris pats siūlo savo plėtotę, tad 
jos vedami būsime priversti aiškiau apibrėžti pozicijas, leidžiančias 
geriausiai interpretuoti moralinius santykius. Mums reikia samp- 
ratos, leidžiančios mums regėti savo siekį iš tolo: intuityvi pradinės 
pozicijos sąvoka šiuo atveju įgalina tai padaryti!. 


Šis aprašymas paimtas iš Rawlso pirmojo pradinės pozicijos 1š- 
dėstymo. Jis primenamas ir pakartojamas paskutinėje knygos pastrai- 
pojež. Akivaizdu, kad jis yra ypatingos svarbos: jame teigiama, jog 


"p. 46-47. 
Žž p. 587. 

pradinė pozicija yra toli gražu ne jo argumento pagrindas ar ekspo- 
zicinė priemonė, reikalinga pusiausvyros metodui, 0 vienas pagrin- 
dinių, substantyvių šios teorijos, kaip visumos, produktų. Jos svarba 
atsispindi kitame esminiame fragmente. Rawlsas savo moralinę teo- 
riją aprašo kaip psichologijos tipą. Jis nori apibūdinti mūsų (ar bent 
jau vieno asmens) gebėjimą daryti tam tikros rūšies moralinius spren- 
dimus, t. y. sprendimus apie teisingumą. Jis mano, kad sąlygos, esan- 
čios pradinėje pozicijoje, yra fundamentalūs „principai, reguliuojan- 
tys mūsų moralines galias ar, konkrečiau tariant, mūsų teisingumo 
jausmą“!. Taigi pradinė pozicija yra schematiška tam tikro bent jau 
kai kurių, galbūt daugumos, žmonių mentalinio proceso reprezenta- 
cija, lygiai kaip gilioji gramatika (deptb grammar), anot jo, yra sche- 
matiška kitokio mentalinio sugebėjimo prezentacija. 

Visa tai leidžia daryti prielaidą, jog pradinė pozicija yra tarpinė 
išvada, gilesnės teorijos, kuri teikia filosofinių argumentų jos sąly- 
goms, pusiaukelės taškas. Kitoje šios esė dalyje pamėginsiu aprašyti 
bent jau pagrindinius šios gilesnės teorijos bruožus. Išskirsiu tris jo 
knygos paviršinio argumento bruožus - pusiausvyros metodą, vi- 
suomenės sutartį ir pačią pradinę poziciją - ir pamėginsiu išsiaiškin- 
ti, kuriuos iš įvairių įprastų filosofinių principų ar pozicijų šie bruo- 
Žai reprezentuoja. 

Tačiau pirma dar turiu šį tą pasakyti apie įkvepiančią, nors ir 
abstrakčią Rawlso idėją, jog šios gilesnės teorijos principai yra sudė- 
tiniai mūsų moralinės kompetencijos principai. Įmanoma išskirti įvai- 
rius šios idėjos prasmės lygmenis. Aukščiausiame lygmenyje ji gali 
reikšti, jog principai, remiantys pradinę poziciją kaip mąstymo apie 
teisingumą priemonę, yra taip plačiai pripažįstami ir tiek mažai kves- 
tionuojami tam tikroje bendruomenėje, kuriai adresuojama knyga, 
kad ta bendruomenė negalėtų atsisakyti šių principų, iš esmės nepa- 
keisdama savo mąstymo apie politinės moralės modelius ir jų argu- 
mentavimo būdo. Žemiausiu lygmeniu ji gali reikšti, kad šie princi- 
Pai yra įgimtos moralės kategorijos, bendros visiems žmonėms, įtvir- 

tintos jų nervų sistemoje, todėl žmogus negalėtų ir paneigti šiuos 
principus ir kartu išlaikyti patį gebėjimą mąstyti apie moralę. 

Toliau aš remsiuosi aukštesniojo lygmens interpretacija, tačiau 
tai, ką sakysiu, mano galva, dera su žemesniuoju lygmeniu. Taigi 
teigsiu, kad grupė vyrų ir moterų, pasiskaitę Rawlsą, ima matyti, jog 
pradinė pozicija jiems tikrai atrodo esanti „intuityvi sąvoka“, kuria 
remiantis reikia mąstyti apie teisingumo problemas, ir kurie laikytų 
įtikinama tai, kad pradinės pozicijos šalys iš tikrųjų sutartų dėl tų 
dviejų principų, kuriuos jis aprašo, jeigu tą būtų galima įrodyti. Rem- 
damasis savo patirtimi ir literatūra, manau, kad šioje grupėje yra 
labai daug tokių, kurie apskritai ką nors galvoja apie teisingumą, ir 
manau, kad aš taip pat jai priklausau. Noriu atskleisti paslėptas prie- 
laidas, kurios kreipia šios grupės polinkius ta linkme, ir tam tikslui 
pakartosiu klausimą, kuriuo pradėjau. Kaip Rawlso argumentas re- 
mia jo teiginį, kad du jo principai yra teisingumo principai? Mano 
atsakymas yra sudėtingas ir kartais jis mus nuves toli nuo Rawlso 
teksto, bet, manau, nenutolsime nuo jo minties. 


A. Pusiausvyra 

Pradėsiu nuo ką tik aprašytojo pusiausvyros metodo filosofinio pa- 
grindo svarstymo. Šiam dalykui galiu skirti tik keletą puslapių, ta- 
čiau svarbu suprasti, kokių substantyvių Rawlso giliosios teorijos 
bruožų reikalauja jo metodas. Kaip sakiau, šis metodas suponuoja 
įprastą įžvalgą apie mūsų moralinį gyvenimą. Teisingumo klausimu 
visi puoselėjame įsitikinimus, kurių laikomės dėl to, kad jie atrodo 
teisingi, o ne dėl to, kad juos dedukavome arba išvedėme iš kitų 
įsitikinimų. Pavyzdžiui, galime būti įsitikinę, kad vagystė yra netei- 
singa ir kad standartinis teismo procesas yra teisingas. 

Anot kai kurių filosofų, šios skirtingos įsitikinimų rūšys yra tie- 
sioginis tam tikrų nepriklausomų ir objektyvių moralinių faktų su- 
vokimas. Kitų filosofų požiūriu, jie yra tiesiog subjektyvios prefe- 
rencijos, ne tokios jau skirtingos nuo paprastų polinkių, tačiau ap- 

vilktos teisingumo kalbos drabužiu, siekiant parodyti, kokie svarbūs 
jie mums atrodo. Kad ir kaip ten būtų, kai su savimi arba vienas su 
kitu ginčijamės dėl teisingumo, šiuos įpročiu virtusius įsitikinimus, 
kuriuos vadiname „intuicijomis“ arba „įsitikinimais“, pasitelkiame 
maždaug tokiu būdu, kurį pateikia Rawlso pusiausvyros metodas. 
Savo bendrąsias teisingumo teorijas tikriname savo institucijų atžvil- 
giu ir mėginame nugalėti tuos, kurie nesutinka su mumis dėl to, kad 
jų pačių intuicijos kelia keblumų jų teorijoms. 

Tarkime, jog mėginame pateisinti šį procesą artikuliuodami filosofi- 
nę poziciją dėl sąsajos tarp moralės teorijos ir moralinės intuicijos. Pu- 
siausvyros metodas suponuoja moralės teoriją, kurią galima pavadinti 
„koherencijos“ teorija!. Tačiau mes turime rinktis iš dviejų bendrų mo- 
delių, kurie apibrėžia koherenciją ir paaiškina, kodėl ji yra būtina, ir 
pasirinkimas 1š šių alternatyvų yra reikšmingas ir turi pasekmių mūsų 
moralės filosofijai. Aprašysiu šiuos du modelius, o tada argumentuosiu 
tai, kad pusiausvyros metodas yra prasmingas tik vieno iš jų atveju. 

Pirmąjį vadinsiu „natūraliuoju“ modeliu. Jis suponuoja filosofinę 
poziciją, kurią galima reziumuoti taip. Teisingumo teorijos, tokios 
kaip dviejų Rawlso principų, aprašo objektyvią moralinę tikrovę; 
kitaip tariant, jos nėra išgalvotos žmonių ar visuomenių, 0 jų atran- 
damos taip, kaip jie atranda fizikos dėsnius. Pagrindinis šio atradi- 
mo instrumentas yra moralinis gebėjimas, kurį turi bent jau kai kurie 
žmonės ir kuris konkrečiose situacijose produkuoja konkrečias poli- 
tinės moralės intuicijas, tokias kaip intuicija, jog vergija yra blogis. 
Šios intuicijos yra priemonė išsiaiškinti abstraktesnių fundamentalių 
moralės principų prigimčiai ir egzistavimui, kaip fizikiniai tyrimai 
yra priemonė tirti fundamentinių fizikos dėsnių egzistavimą ir esmę. 
Moralinis argumentavimas arba moralės filosofija yra fundamenti- 
nių principų rekonstravimo teisinga tvarka kaupiant konkrečius 
sprendinius procesas - taip gamtos istorikas rekonstruoja viso gyvū- 
no pavidalą iš rastų jo kaulų fragmentų. 


—--—--——. 

Antrasis modelis yra visai kitoks. Jis teisingumo intuicijas trak- 
tuoja ne kaip nepriklausomų principų egzistavimo įrodymus, o kaip 
bendrosios teorijos, kurią reikia sukonstruoti, privalomus bruožus, 
tarsi skulptorius užsimotų iškalti gyvūną, geriausiai atitinkantį jo ap- 
tiktų vienos vietos kaulų visumą. Šis „konstruktyvusis“ modelis, ki- 
taip nei natūralusis modelis, nedaro prielaidos, jog teisingumo prin- 
cipai turi kokią nors nekintamą, objektyvią egzistenciją, tokią, kad 
tų principų aprašymai turėtų būti teisingi arba neteisingi kokiu nors 
standartiniu būdu. Jis nesuponuoja, jog gyvūnas, kurį jis atitaiko kau- 
lams, iš tikrųjų egzistuoja. Jis daro kitokią ir tam tikrais atžvilgiais 
sudėtingesnę prielaidą, jog vyrus ir moteris saisto atsakomybė tam 
tikrus sprendinius, kuriais vadovaudamiesi jie veikia, derinti su nuo- 
seklia veiksmų strategija, ar bent jau prielaidą, kad tokia atsakomy- 
bė saisto pareigūnus, turinčius galią kitų žmonių atžvilgiu. 

Šis antrasis, konstruktyvusis, modelis teisininkams nėra nežino- 
mas. Jis analogiškas vienam bylų sprendimo pagal bendrąją teisę 
modeliui. Tarkime, jog teisėjas susiduria su naujovišku ieškiniu - pa- 
vyzdžiui, ieškiniu dėl žalos atlyginimo, grindžiamu juridine teise į 
asmeninio gyvenimo neliečiamumą, kurios teismai iki tol nebuvo 
pripažinę!. Jis privalo išstudijuoti precedentus, kurie atrodo kokia 
nors prasme svarbūs, siekdamas suprasti, ar kokie nors principai, 
kurie, kaip galėtume pasakyti, tuose precedentuose „glūdi“ kaip už- 
uomazga (are „instinct“ in), turi reikšmės reiškiamai teisei į asmeni- 
nio gyvenimo neliečiamumą. Šią teisėjo padėtį galime traktuoti kaip 
poziciją žmogaus, kuris remdamas moralinėmis intuicijomis argu- 
mentuoja bendrosios moralės teorijos link. Konkretūs precedentai 
yra analogiški intuicijoms; teisėjas mėgina siekti suderinamumo tarp 
šių precedentų ir principų, kurie galėtų anuos pateisinti, taip pat 
pateisinti kitus sprendimus, kurie juos peržengia, komplekso. Tačiau 
jis nemano, kad precedentai yra žvilgtelėjimas į moralinę realybę, 
taigi ir objektyvių principų, - kuriuos jis paskelbs pabaigoje, - iden- 

! Čia turiu galvoje garsųjį Brandeiso ir Warreno argumentą. Žr. Brandeis š War- 


ren, „The Right to Privacy“, 4 Harv. I. Rev. 193 (1890), kuris reprezentuoja argumen- 
tą pagal konstruktyvųjį modelį. Žr. 4-4 skyrių. 

rifhikavimo priemonės. Jis nemano, kad principai šia prasme „glūdi 
kaip užuomazga“ precedente. Veikiau, panašiai kaip reikalauja 
konstruktyvusis modelis, jausdamas atsakomybę būti nuosekliam 
ankstesnių veiksmų atžvilgiu, jis akceptuoja šiuos precedentus kaip 
principo, kurį jis privalo sukonstruoti, konkretizaciją. 

Noriu pabrėžti svarbų skirtumą tarp šių dviejų modelių. Tarki- 
me, pareigūnas pagrįstai įsitikinęs laikosi kokios nors intuicijos, ku- 
rios joks principų kompleksas, kurį jis dabar gali sukurti, negali su- 
derinti su kitomis jo intuicijomis. Pavyzdžiui, jis gali manyti, kad už 
pasikėsinimą nužudyti neteisinga bausti taip pat griežtai kaip už įvyk- 
dytą nužudymą, ir vis dėlto nepajėgti suderinti šios pozicijos su savo 
nuovoka, jog žmogaus kaltė yra deramai įvertinama tik atsižvelgiant 
į ketinimą, o ne į tai, kas iš tikrųjų atsitiko. Arba jis gali manyti, kad 
tam tikra rasinė mažuma, kaip mažuma, turi teisę į specialią apsau- 
gą, ir nepajėgti suderinti šios pažiūros su savo pažiūra, jog atskyri- 
mas rasiniu pagrindu yra iš esmės neteisingas individų atžvilgiu. Kai 
pareigūnas yra tokioje padėtyje, kiekvienas iš tų modelių jam teikia 
skirtingą patarimą. 

Natūralusis modelis remia politinę nuostatą, reikalaujančią lai- 
kytis problemiškos intuicijos ir nepaisyti tariamo prieštaravimo, ti- 
kint, kad rafinuotesnis principų kompleksas, kuris priderina tą in- 
tuiciją, iš tikrųjų yra galimas, bet dar nebuvo atskleistas. Pagal šį 
modelį, pareigūno pozicija yra tokia kaip astronomo, turinčio aiš- 
kius stebėjimu gautus duomenis, su kuriais dar nedera joks nuosek- 
lus paaiškinimas, pavyzdžiui, saulės sistemos kilmės paaiškinimas. 
Jis toliau paiso savo stebėjimo duomenų ir remiasi jais, pasikliauda- 
mas idėja, jog koks nors viską į savo vietas sudėliojantis paaiškini- 
mas yra galimas, tačiau žmonių jis dar neatskleistas, o galbūt nieka- 
da nė nebus atskleistas. 

Natūralusis modelis remia šią politinę nuostatą, nes jis yra pa- 
grįstas filosofine pozicija, kuri skatina tokią analogiją tarp moralinių 
Intuicijų ir stebėjimo duomenų. Anot šios prielaidos, visiškai supran- 
tama, jog tiesioginiai stebėjimai, galimi dėl moralinio gebėjimo, pra- 
noksta aiškinamąją stebinčiųjų galią. Taip pat suprantama, jog, ne- 

paisant šio negalėjimo paaiškinti, koks nors teisingas paaiškinimas 
moralės principų pavidalu iš tikrųjų yra galimas, jeigu tiesioginiai 
stebėjimai yra tikri, turi egzistuoti koks nors paaiškinimas, kodėl da- 
lykai yra tokie, kokie jie pastebėti moraliniame universume, lygiai 
kaip turi egzistuoti koks nors paaiškinimas, kodėl dalykai yra tokie, 
kokie jie pastebėti fizikiniame pasaulyje. 

Tačiau konstruktyvusis modelis neremia tariamo nenuoseklumo 
nepaisymo politikos, paremtos viltimi, kad sutaikantys principai turi 
egzistuoti. Priešingai, jis reikalauja, kad sprendimai, priimami apeliuo- 
jant į teisingumą, niekuomet neviršytų pareigūno gebėjimo paaiškinti 
šiuos sprendimus teisingumo teorija, net jeigu ta teorija iš jo pareika- 
lautų atsižadėti kai kurių savo intuicijų. Jis reikalauja veikti remiantis 
principu, o ne tikėjimu. Jo variklis yra atsakomybės doktrina, kuri iš 
žmonių reikalauja savo intuicijas integruoti, o kai kurias iš jų prireikus 
subordinuoti tai atsakomybei. Jis presuponuoja, kad artikuliuotas nuo- 
seklumas, sprendimai, derantys su programa, kurią galima paviešinti 
ir kuria galima vadovautis kol ji pakeičiama, yra esminiai bet kuriai 
teisingumo koncepcijai. Pareigūnas, kurio padėtis yra kaip mano ap- 
rašytoji, laikydamasis šio modelio, turės atsisakyti akivaizdžiai nenuo- 
seklios pozicijos; jis turės tai padaryti, net jeigu viliasi kada nors toles- 
nės refleksijos būdu parengti geresnius principus, leisiančius visiems 
jo pradiniams įsitikinimams tapti principais!. 

Konstruktyvusis modelis nesuponuoja skepticizmo ar reliatyviz- 
mo. Priešingai, jis remiasi prielaida, kad vyrai ir moterys, kurių samp- 
rotavimas atitinka šį modelį, nuoširdžiai laikysis savo įsitikinimų, ir 
kad šis nuoširdumas apims politinių veiksmų ar sistemų, pažeidžian- 
čių pačius giliausius iš jų, kaip neteisingų politinių veiksmų ar siste- 
mų, kritikavimą. Šis modelis nei paneigia, nei patvirtina objektyvų 
bet kurio iš tų įsitikinimų statusą; todėl jis dera su moraline ontolo- 


! Ši perskyra gali paaiškinti garsųjį ginčą tarp profesoriaus Wechslerio („Toward 
Neutral Principles in Constitutional Law“, 73, Hart. L. Rev. 1 [1959]) ir jo kritikų. 
Wechsleris konstituciniam teisėjavimui teikia konstruktyvųjį modelį, o tie, kurie palai- 
ko labiau bandomąjį ir intuityvesnį požiūrį į konstitucinę teisę, vadovaujasi natūraliuo: 
ju modeliu. 

gija, kurią natūralusis modelis suponuoja, nors, kaip samprotavimo 
modelis, jos ir nereikalauja. 

Jis nereikalauja tos ontologijos, nes jo reikalavimai yra nepriklau- 
somi nuo jos. Natūralusis modelis primygtinai reikalauja dermės su 
įsitikinimu, remdamasis prielaida, kad moralinės intuicijos yra tei- 
singi pastebėjimai; nuoseklumo reikalavimas kyla iš šios prielaidos. 
Konstruktyvusis modelis primygtinai kelia dermės su įsitikinimu rei- 
kalavimą kaip nepriklausomą reikalavimą, kylantį ne iš prielaidos, 
kad tie įsitikinimai yra realybės perteikimas, bet iš kitos prielaidos — 
kad sąžiningi pareigūnai negali veikti jokiu kitu, tik bendros politi- 
nės teorijos pagrindu, kuri verčia juos būti nuoseklius, teikia viešą jų 
elgesio testavimo, diskutavimo arba numatymo standartą ir nelei- 
džia apeliuoti į unikalias intuicijas, mat tokia apeliacija konkrečiais 
atvėjais gali slėpti išankstinį nusistatymą arba savanaudišką interesą. 
Taigi konstruktyvusis modelis nuoseklumo reikalauja dėl nepriklau- 
somų politinės moralės priežasčių; įsitikinimus, kurių laikomasi su 
deramu sąžiningumu, jis laiko duotybe, ir siekia nustatyti sąlygas 
aktams, kurių šios intuicijos, galima teigti, reikalauja. Jeigu konstruk- 
tyvusis modelis nori konstituoti moralę bet kuria iš mano išskirtųjų 
prasmių, šie nepriklausomi politinės moralės motyvai sudarys mūsų 
politinių teorijų šerdį. 

Taigi šie du modeliai reprezentuoja skirtingas pozicijas, iš kurių 
gali būti plėtojamos teisingumo teorijos. Galime sakyti, jog natūralu- 
sis modelis žvelgia į intuicijas individo, kuris jų laikosi ir laiko jas diskre- 
tiškais pastebėjimais apie moralinę realybę, asmeniniu požiūriu. 
Konstruktyvusis modelis žvelgia į šias intuicijas viešesniu požiūriu; tai 
modelis, kurį kas nors galėtų siūlyti kaip bendruomenės valdymo mo- 
delį, bendruomenės, kurios kiekvienas narys turi tvirtus įsitikinimus, 
besiskiriančius, nors ir ne per labiausiai, nuo kitų narių įsitikinimų. 

Šiuo viešuoju požiūriu konstruktyvusis modelis yra patrauklus ir 
dėl kitos priežasties. Jis gerai tinka teisingumo problemas svarstant 
grupės požiūriu, t. y. plėtojant teoriją, kurią galima laikyti bendruo- 
menės, o ne atskirų individų teorija, o šis projektas yra svarbus, pavyz- 
džiui, bylų sprendimui. Pradinių įsitikinimų, kuriuos reikia įvertinti, 


236 RIMTAS POŽIŪRIS Į TEISES 


ratas gali būti plečiamas arba mažinamas, siekiant akomoduoti dides. 
nės ar mažesnės grupės intuicijas, ir tai gali būti daroma įtraukianę 
visus įsitikinimus, kurių laikosi įvairūs nariai, arba atmetant tuos, ku- 
rių laikosi ne visi nariai, kaip gali pareikalauti konkreti kalkuliacija. 
Natūraliojo modelio atveju toks procesas būtų autodestruktyvus, nes 
kiekvienas individas manytų, jog paisoma arba neteisingų pastebėji- 
mų, arba kad nepaisoma teisingų pastebėjimų, taigi, kad objektyvios 
moralės išvedimas buvo nepagrįstas. Tačiau konstruktyviojo modelio 
atvėju toks prieštaravimas būtų negalimas; taip taikomas, šis modelis 
būtų tinkamas, pavyzdžiui, identifikuoti teisingumo koncepcijai, kuri 
geriausiai inkorporuoja bendrus bendruomenės įsitikinimus, nepre- 
tenduodama būti objektyvaus moralinio universumo deskripcija. 

Tad kuris iš šių dviejų modelių geriau paremia pusiausvyros meto- 
dą? Kai kurie komentarų autoriai, atrodo, teigia, jog šiuo metodu Rawl- 
sas įsipareigoja natūraliajam modeliui!'. Tačiau šio modelio ir pusiaus- 
vyros metodas pasirodo esąs paviršutiniškas: tik pasigilinę labiau, pa- 
matome, kad jie yra nesuderinami. Pirmiausia, natūralusis modelis 
negali paaiškinti vieno skiriamojo to metodo bruožo. Jis paaiškina, 
kodėl mūsų teisingumo teorija privalo atitikti mūsų intuicijas apie tei- 
singumą, tačiau nepaaiškina, kodėl mes esame teisūs papildydami tas 
intuicijas tam, kad tas atitikimas būtų dar užtikrintesnis. 

Rawlso pusiausvyros samprata, kaip sakiau anksčiau, yra dvipusis 
procesas; mes judame tarp teorijos pataisymų ir įsitikinimų pataisymų, 
kol pasiekiame kiek įmanoma geresnio atitikimo. Jeigu mano nusisto- 
vėjusius įsitikinimus šiaip gali apimti, pavyzdžiui, paprasta utilitarinė 
teisingumo teorija, tai laikantis šio metodo, tai galėtų būti pagrindas 
atmesti mano intuiciją, jog vergystė būtų blogis, net jeigu ji skatintų 
naudą. Tačiau pagal natūralųjį modelį tai būtų ne kas kita kaip įrodymų 
kepimas, nelyginant gamtininkas sunaikintų pėdsakus, kurie sugriovė 
jo pastangas aprašyti juos įspaudusį gyvūną, ar astronomas tiesiog paša- 
lintų stebėjimų rezultatus, kurių jo teorija negali inkorporuoti. 


! Žr., pvz., Hare, „Rawls' Theory of Justice - 1", 23 Pbilosopbical Ouarterly 144 
(1973). 

Turime būti budrūs, kad nepražiūrėtume šio momento, pasikliau- 
dami sofistišku argumentu apie mokslą. Įprasta sakyti, - pats Rawlsas 
pasitelkia šį palyginimą!, - jog mokslininkai taip pat taiso savo įrody- 
mus, kad sukurtų sklandų paaiškinančių principų kompleksą. Tačiau, 
jeigu tai apskritai teisinga, jų procedūros labai skiriasi nuo tų, kurias 
rekomenduoja pusiausvyros metodas. Antai galėtume pasitelkti žino- 
mą pavyzdį, optines haliucinacijų apgaules. Tikra tiesa, jog mokslinin- 
kas, išvydęs dykumoje vandenį, nesako, jog vandens telkinys iš tikrųjų 
ten buvo, kol jis jį priėjo, tad reikia peržiūrėti fiziką, kad būtų numa- 
tytas išnykstantis vanduo; priešingai - jis panaudoja tariamą išnykimą 
kaip apgaulės įrodymą, t. y. kaip įrodymą, jog, priešingai nei jam atro- 
dė stebint, ten niekuomet nėra buvę jokio vandens. 

Žinoma, mokslininkas negali šio dalyko taip palikti. Jis negali 
paneigti miražų, kol fizikos dėsnių nepapildo juos paaiškinančiais 
optikos dėsniais. Gali būti, jog jis tam tikra prasme turi rinktis iš 
konkuruojančių savo stebėjimų visumos paaiškinimų. Pavyzdžiui, jam 
gali tekti rinktis, ar miražus traktuoti kaip ypatingos rūšies fizinius 
objektus ir papildyti fizikos dėsnius, kad būtų numatyti šios rūšies 
išnykstantys objektai, ar miražus traktuoti kaip optines apgaules ir 
išplėsti optikos dėsnius, kad tokios apgaulės būtų paaiškintos. Jis 
gali rinktis ta prasme, kad jo patirtis neverčia (absoliučia prasme) 
rinktis nė vieno iš šių paaiškinimų; pirmasis yra įmanomas pasirinki- 
mas, tačiau jo įvykdymas pareikalautų tiek fizikos, tiek sveiko proto 
supratimo nuodugnios revizijos. 

Štai ką, mano supratimu, turi galvoje filosofai, tokie kaip Oui- 
ne'as, manantys, jog mūsų sąvokos ir mūsų teorijos turi priimti mū- 
sų patirties visumos iššūkį, kad galėtume reaguoti į besipriešinančią 
arba netikėtą patirtį, darydami įvairias peržiūras skirtingose savo teo- 
rinių struktūrų vietose, jeigu to norime*. Nepriklausomai nuo to, ar 
šis mokslinio samprotavimo pavaizdavimas yra teisingas, tai nėra pu- 
siausvyros procedūros pavaizdavimas, nes ši procedūra siekia paro- 


——— 


' Rawlsas sutelkia dėmesį į šią perskyrą p. 49. 


2 W. V Guine, „Iwo Dogmas of Empiricism“, in From a Logical Point of View 20 
(2d ed. rev. 1964). 

dyti ne tik kad yra galimos alternatyvios principų struktūros, lei- 
džiančios paaiškinti tuos pačius fenomenus, bet ir kad kai kuriuos iš 
tų fenomenų, turinčių moralinių įsitikinimų formą, galima papras- 
čiausiai ignoruoti, siekiant geriau pasitarnauti tam tikrai teorijai. 

Iš tiesų Rawlsas šią procedūrą kartais aprašo nekaltesniu būdu. 
Jis įtaigauja, kad jeigu mūsų bandomosios teisingumo teorijos neati- 
tinka kokios nors konkrečios intuicijos, šitai turi veikti kaip perspė- 
jamasis signalas, reikalaujantis iš mūsų apmąstyti, ar tai iš tikrųjų 
įsitikinimas, kurį išpažįstame!. Jeigu mano įsitikinimai šiaip remia 
naudos principą, tačiau jaučiu, kad vergystė būtų neteisinga, net jei- 
gu naudos padaugėtų, aš galiu vėl susimąstyti apie vergystę, ramiau 
pagalvoti, ir šį kartą mano intuicijos galėtų būti kitokios ir suderina- 
mos su tuo principu. Tokiu atveju pradine nederme pasinaudojama 
kaip proga persvarstyti intuiciją, bet ne kaip pagrindu jos atsisakyti. 

Vis dėlto nebūtinai viskas vyks taip. Aš galiu ir toliau jausti anks- 
tesnę intuiciją, nesvarbu, kaip tvirtai suimu save į rankas, kad jos at- 
sikratyčiau. Tuo atveju toji procedūra vis tiek leidžia man ją ignoruoti, 
jeigu to reikia, pusiausvyros harmonijai pasiekti. Tačiau jei taip pada- 
rau, aš ne siūlau alternatyvų įrodymų paaiškinimą, o paprasčiausiai jų 
nepaisau. Kas nors kitas, kurio intuicijos yra kitokios, gali pasakyti, 
jog manosios yra iškreiptos, galbūt dėl kokios nors vaikystės patirties 
arba dėl to, kad man stinga vaizduotės pagalvoti apie hipotetinius at- 
vejus, kai vergystė iš tikrųjų gali padidinti naudą. Kitaip tariant, jis gali 
pasakyti, kad čia mano jautrumas yra nenormalus, tad mano intuicijos 
nėra tikri moralinės realybės suvokiniai ir gali būti atmestos kaip nie- 
ko neverti daltoniko (color-blind) pareiškimai. 

Tačiau aš negaliu sutikti su tokiu vertinimu savo atžvilgiu, kaip 
mano problemiškų įsitikinimų išaiškinimu, kol laikausi šių įsitikini- 
mų ir jie man atrodo pagrįsti, savo moraline kokybe neišskiriami iš 
kitų mano įsitikinimų. Mano pozicija skiriasi nuo daltoniko pozici- 
jos, žmogaus, kuriam tereikia suprasti, kad kitų suvokimas skiriasi 
nuo jo. Jeigu manau, kad mano intuicijos yra tiesioginis reportažas 


'p. 82. 

kokios nors moralinės realybės, aš negaliu sutikti, jog viena konkreti 
intuicija yra klaidinga, kol neimu jausti ar suvokti, kad ji yra klaidin- 
ga. Nuogas faktas, jog kiti nesutinka, jeigu jie nesutinka, gali būti 
proga iš naujo pasitarti su savo intuicijomis, tačiau jeigu mano įsiti- 
kinimai lieka tokie patys, tai, jog kiti juos gali paaiškinti kitaip, nega- 
li būti priežastis, dėl kurios jų atsisakyčiau, užuot juos išlaikęs, kartu 
su viltimi, kad jų sutaikinimas su kitais mano įsitikinimais iš tikrųjų 
yra įmanomas. 

Taigi natūralusis modelis neteikia patenkinamo to pusiausvyros 
bruožo, jog ji yra dvikryptė, paaiškinimo. Tačiau net jeigu jis teiktų 
tokį paaiškinimą, paliktų nepaaiškintus kitus šio metodo bruožus. 
Pavyzdžiui, paliktų nepaaiškintą faktą, jog šio metodo rezultatai, bent 
jau Rawlso rankose, yra būtini ir didžiai praktiški. Rawlso vyrai ir 
moterys, esantys pradinėje pozicijoje, siekia atrasti principus, ku- 
riuos jiems ir jų įpėdiniams atrodys lengva suprasti, skelbti ir kurių 
lengva laikytis; šiaip patrauklius principus reikia atmesti arba patai- 
syti, jeigu jie šiuo atžvilgiu yra per sudėtingi arba kaip kitaip neprak- 
tiški. Tačiau taip atrinkti teisingumo principai yra kompromisai, pa- 
sižymintys netvirtumu, ir yra kontingentiški ta prasme, kad keisis 
keičiantis bendrajai žmonių būklei ir išsilavinimui. Iš pažiūros tai 
nedera bent jau mažų mažiausiai su natūraliojo modelio dvasia, pa- 
gal šį modelį teisingumo principai yra nelaikiški kažkokios nepriklau- 
somos moralinės realybės bruožai, kuriuos netobuli vyrai 17 moterys 
pagal išgales turi stengtis atitikti kiek įmanoma geriau. 

Be to, pusiausvyros metodas yra skirtas identifikuoti principams, 
kurie yra reliatyvūs mažiausiai dviem prasmėmis: pirma, jis sumany- 
tas kaip priemonė išrinkti geriausią teisingumo teoriją iš alternaty- 
Vių teorijų sąrašo, kuris turi būti ne tik baigtinis, bet ir pakankamai 
trumpas, kad jų palyginimas būtų įmanomas. Šis apribojimas yra svar- 
bus; patį Rawlsą jis atveda prie minties, kad jis nė kiek neabejoja, jog 
pradinis galimų teorijų sąrašas, gerokai platesnis, palyginti su jo svars- 
tomuoju, apimtų geresnę teisingumo teoriją negu du jo principai!. 


—— 


"p. 581. 

Antra, jis duoda rezultatus, kurie artimi pradinio susitarimo tarp tų 
kurie drauge atlieka spekuliatyvius jo rekomenduojamus eksperimen- 
tus, sferai. Jis sumanytas, kaip sako Rawlsas, sutaikyti nesutarian- 
tiems žmonėms, susitelkiant ties tuo, kas yra jų bendras pagrindas!. 
Kaip pripažįstama, testo skirtingi rezultatai bus skirtingose grupėse 
atveju ir tai pačiai grupei skirtingu metu, keičiantis visuotiniam pati- 
kimos intuicijos pagrindui. 

Jeigu pusiausvyros metodas būtų naudojamas laikantis natūralio- 
jo modelio, jo išvadų patikimumą rimtai kvestionuotų reliatyvizmo 
formos. Pavyzdžiui, jeigu pusiausvyros argumentas už du Rawlso prin- 
cipus parodo tik tai, kad jiems pagrįsti galima rasti geresnių argu- 
mentų negu bet kuriems kitiems principams, įtrauktiems į ribotą trum- 
pą sąrašą, ir jeigu pats Rawlsas yra įsitikinęs, kad tolesnis studijavi- 
mas produkuos geresnę teoriją, tai mes turime labai menką pagrindą 
manyti, jog šie du principai yra teisinga moralinės realybės deskrip- 
cija. Remiantis natūraliuoju modeliu sunku suprasti, o kodėl tuomet 
juos apskritai dera laikyti bent kiek patikimais. 

Išties, argumentai neteikia netgi jokio labai gero pagrindo many- 
ti, kad tie du principai labiau tinka moraline: realybei aprašyti negu 
kitos trumpojo sąrašo teorijos. Tarkime, esame paprašomi iš penkių 
teisingumo teorijų išrinkti geriausiai tinkamą teoriją suvienyti mūsų 
įsitikinimus atspindėjimo pusiausvyros būdu, ir mes pasirenkame 
penktąją. Nustatykime prielaidą, kad esama kokios nors šeštos teo- 
rijos, kurią būtume pasirinkę, jeigu ji būtų patekusi į sąrašą. Ši šeštoji 
teorija gali būti artimesnė, pavyzdžiui, pirmajai mūsų pradiniame 
sąraše esančiai teorijai negu penktajai, bent jau štai kokia prasme: 
per ilgą laiką visuomenė, besivadovaujanti pirmąja, gali padaryti dau- 
giau tų sprendimų, kurių padarytų visuomenė, besivadovaujanti šeš- 
tąja, negu padarytų visuomenė, besivadovaujanti penktąja. 

Tarkime, pavyzdžiui, kad mūsų pradiniame sąraše kaip galimos 
teisingumo teorijos buvo klasikinis utilitarizmas ir du Rawlso princ!- 
pai, tačiau nebuvo paprasto (average) utilitarizmo. Gali būti, kad 

klasikinį utilitarizmą atmetėme tuo pagrindu, jog malonumo dėl ma- 
lonumo produkavimas, nesusietas su jokiu konkrečių žmonių ar kitų 
gyvūnų gerovės pakėlimu, yra menkai prasmingas, ir tuomet pasi- 
rinkome du Rawlso principus kaip geriausią iš likusiųjų teorijų. Vis 
dėlto gali būti, jog būtume pasirinkę paprastąjį utilitarizmą kaip pra- 
našesnį už tuos du principus, jeigu jis būtų buvęs sąraše, nes papras- 
tasis utilitarizmas nesuponuoja, kad visoks bendro malonumo kie- 
kio padidėjimas yra gerai. Tačiau mūsų atmestasis klasikinis utilita- 
rizmas, galėtų būti artimesnis paprastajam utilitarizmui, kurį būtume 
pasirinkę, jei būtume galėję, negu tie du pasirinktieji principai. Jis 
galėtų būti artimesnis aprašytąja prasme - nes diktuotų daugiau bū- 
tent tokių sprendimų, kurių reikalautų paprastasis utilitarizmas, ir 
dėl to būtų geresnė galutinės moralinės realybės deskripcija negu tie 
du principai. Žinoma, paprastasis utilitarizmas ir pats galėtų būti 
atmestas esant dar platesniam sąrašui - tuomet mūsų deramas pasi- 
rinkimas galėtų parodyti, jog kitas pradinio sąrašo narys buvo geres- 
nis tiek už klasikinį utilitarizmą, tiek už tuos du principus. 

Antrosios rūšies reliatyvizmas būtų toks pat nesuderinamas su 
natūraliuoju modeliu dėl priežasčių, kurias jau išaiškinau. Jeigu pu- 
siausvyros metodą naudoja vienintelis asmuo, o intuicijos, laikomos 
paisytinomis, yra vien jo, tai rezultatai jam gali būti įpareigojantys. 
Kiti, kurių intuicijos yra kitokios, negalės priimti jo išvadų, bent jau 
visiškai priimti, bet jis pats gali. Tačiau jeigu metodas naudojamas 
viešiau, pavyzdžiui, kreipiant dėmesį į tai, kas bendra grupės intuici- 
joms, rezultatai bus tokie, kurių niekas negalės laikyti patikimais, 
lygiai kaip niekas negali laikyti patikimu mokslinio rezultato, pa- 
siekto nepaisant to, kas laikyta įrodymu, svarbiu bent jau tiek pat 
kaip panaudotieji įrodymai. 

Taigi natūralusis modelis pasirodo esąs varganas pusiausvyros me- 
todo pagrindimas. Tačiau nė vienas iš ką tik paminėtų sunkumų neiš- 
kyla, jeigu tariame tą metodą tarnaujant konstruktyviajam modeliui. 
Laikantis šio modelio šis metodas teikia pagrindą atmesti net tą tvir- 
tą įsitikinimą, kad joks pagrįstas ir darnus principų kompleksas ne- 
gali jo suderinti su kitais įsitikinimais; ir įsitikinimas atmetamas ne 

kaip neteisingas realybės perteikimas, bet paprasčiausiai kaip neati- 
tinkantis programos, tenkinančios modelio reikalavimus kriterijų. 
Taip pat joks aspektas, kuriuo žiūrint tas metodas yra reliatyvus, ne- 
trikdo konstruktyviojo modelio. Neverta nerimauti dėl to, jog kokia 
nors teorija, kuri nebuvo svarstoma, būtų galėjusi būti įvertinta kaip 
pranašesnė, jeigu būtų buvusi svarstoma. Šis modelis reikalauja iš 
pareigūnų arba piliečių vadovautis geriausiąja programa iš tų, kurias 
jie gali dabar sudaryti, paisydami nuoseklumo motyvų, kurie nesu- 
ponuoja to, ką suponuoja natūralusis modelis, - kad pasirinktoji teo- 
rija yra kokia nors galutine prasme teisinga. Jis nežlugdo teorijų, kad 
skirtinga grupė arba skirtinga visuomenė su skirtinga kultūra ir pa- 
tirtimi pateiktų skirtingą teoriją. Jis gali kvestionuoti tai, ar kokia 
nors grupė turi teisę savo moralines intuicijas laikyti kuria nors pras- 
me objektyviomis ar transcendentinėmis, tačiau negali kvestionuoti 
to, kad tam tikra visuomenė, kuri tam tikrus įsitikinimus tokiais lai- 
ko, privalo jomis vadovautis principingai. 

Todėl remsiuosi prielaida, bent jau preliminariai, kad Rawlso me- 
todologija suponuoja konstruktyvųjį samprotavimo modelį nuo konk- 
rečių įsitikinimų eiti bendrų teisingumo teorijų link, ir aš šia prielai- 
da remiuosi mėgindamas atskleisti kitus moralės teorijos postulatus, 
kurie grindžia jo teisingumo teoriją. 


B. Sutartis 

Taigi priėjau prie antrojo iš trijų Rawlso metodologijos bruožų, ku- 
riuos noriu aptarti, būtent prie to, kaip jis panaudoja seną socialinės 
sutarties idėją. Aš atskiriu, kaip ir Rawlsas, bendrąją idėją, jog į5i- 
vaizduojama sutartis yra tinkama priemonė mąstyti apie teisingumą, 
nuo specifiškesnių pradinės pozicijos bruožų, kurie laikytini konk- 
rečiu tos bendrosios idėjos taikymu. Rawlsas mano, kad visos teor!- 
jos, kurias galima manyti remiantis kokia nors hipotetine socialine 
sutartimi, yra giminingos ir kaip klasė skiriasi nuo teorijų, kurių to- 
kiomis negalima laikyti; pavyzdžiui, jis mano, kad paprastasis utili- 
tarizmas, kurį tam tikra interpretacija galėtų traktuoti kaip social!- 
nės sutarties produktą, yra artimesnis jo paties teorijai negu (kaip !! 

ji pati) klasikiniam utilitarizmui, kuris jokioje interpretacijoje negali 
būti traktuojamas kaip sutarties produktas!. Kitame skirsnyje aš svars- 
tysiu pradinės pozicijos teorinį pagrindą. Šiame skirsnyje noriu ap- 
svarstyti bendresnės pačios sutarties idėjos pagrindą. 

Rawlsas sako, kad sutartis yra stiprus argumentas jo principų nau- 
dai, nes įkūnija filosofinius principus, kuriuos mes akceptuojame ar- 
ba akceptuotume, jeigu apie juos pamąstytume. Mes norime sužino- 
ti, kas tai per principai, ir savo užduotį galime formuluoti taip. Tie 
du principai apima teisingumo teoriją, kuri konstruojama remiantis 
sutarties hipoteze. Tačiau sutarties negalima pagrįstai laikyti funda- 
mentalia tos teorijos prielaida ar postulatu - dėl pirmojoje šio straips- 
nio dalyje mano aprašytų priežasčių. Jį reikia suprasti kaip tam tikrą 
svaresnio argumento pusiaukelės tašką, t. y. jog jis pats yra produk- 
tas gilesnės politinės teorijos, kuri argumentuoja už tuos du princi- 
pus pasitelkdama sutarties argumentą, o ne apeliuodama į sutartį. 
Todėl turime pamėginti identifikuoti gilesnės teorijos, kuri rekomen- 
duotų sutarties instrumentą, bruožus, o ne kitas Rawlso minimas 
teorines priemones (kaip kad nešališko stebėtojo priemonę) kaip tei- 
singumo teorijos variklį. 

Manau, kad atsakymą rastume susitelkę į įprastą perskyrą, kurią 
filosofai daro tarp dviejų tipų moralinių teorijų, vadinamų teleologi- 
nėmis ir deontologinėmis teorijomis?, ir ją nušlifuosime. Aš argu- 
mentuosiu tai, kad bet kokia nuodugnesnė teorija, kuri pateisintų 
Rawlso sutarties naudojimą, turi būti tam tikros formos deontologi- 
nė teorija, teorija, kuri teisių idėją traktuoja pakankamai rimtai, kad 
teises laikytų fundamentaliu dalyku politinėje moralėje. Pamėginsiu 
parodyti, kuo tokia teorija, kaip tipas, skirtųsi nuo kitų politinės 
teorijos tipų ir kodėl tik tokia teorija gali suteikti sutarčiai tą vaid- 
menį ir svarbą, kurį teikia Rawlsas. 

Tačiau šį argumentą turiu pradėti paaiškindamas, kaip vartosiu 
kai kuriuos įprastus terminus. (1) Aš sakysiu, kad politinėje teorijoje 


' 30-as sk. 
Ž p. 144 ir toliau. 
* Rawlsas šiuos terminus apibrėžia p. 24-25 ir 30. 

tam tikra būklė yra tikslas, jeigu toje teorijoje argumentu politinio 
akto naudai laikoma tai, jog tas aktas skatins progresą tos būklė: 
link arba ją išsaugos, o argumentu prieš aktą, - tai, jog tas aktas jai 
sukliudys arba sukels jai grėsmę. Tikslai gali būti reliatyviai konkre- 
tūs, tokie kaip visiškas nedarbo panaikinimas arba valdžios gerbi- 
mas, arba reliatyviai abstraktūs, tokie kaip visuotinės gerovės pakė- 
limas, tautos galybės ugdymas arba utopinės visuomenės sukūrimas 
pagal tam tikrą žmogiškojo gėrio arba gero gyvenimo sąvoką. (2) Aš 
sakysiu, kad pagal politinę teoriją individas turi teisę į tam tikrą po- 
litinį aktą, jeigu to akto nevykdymo, kai jis jo reikalauja, ta teorija 
nepateisintų, net jeigu viską pasvėrus tuo aktu būtų nusižengta tos 
teorijos tikslams. Tam tikros teisės stiprumas tam tikroje teorijoje 
yra nenaudingumo tos teorijos tikslams - ne šiaip paprasto nenau- 
dingumo apskritai laipsnio, būtino, kad būtų pateisinamas akto, rei- 
kalaujamo apeliuojant į tą teisę, nevykdymas, funkcija. Pavyzdžiui, 
populiariojoje politikos teorijoje, akivaizdžiai dominuojančioje Jung- 
tinėse Valstijose, individai turi žodžio laisvę politinėmis temomis ir į 
tam tikrą minimalaus gyvenimo lygio standartą, tačiau nė viena iš 
šių teisių nėra absoliuti, o pirmoji yra daug stipresnė už antrąją. (3) 
Aš sakysiu, kad pagal politinę teoriją individas turi pareigą veikti 
tam tikru būdu, jeigu politinis sprendimas, apibrėžiantis tą aktą, yra 
tos teorijos pateisinamas, nors tas sprendimas nenaudingas jokiam 
sistemos tikslui. Pavyzdžiui, teorija gali numatyti, kad individai turi 
pareigą garbinti Dievą, nors to ir nereikalauja joks tikslas, kuriam 
būtų pasitarnauta reikalaujant iš jų tai daryti!. 

Trys mano aprašytosios sąvokos funkcionuoja skirtingais būdais, 
tačiau jos visos tarnauja pateisinti arba pasmerkti, bent jau pro tan- 
to, tam tikriems politiniams sprendimams. Kiekvienu iš atvejų patei- 
sinimas, pateiktas remiantis tikslu, teise (right) arba pareiga, yra iš 
principo išbaigtas ta prasme, jog nieko nebereikia pridurti, kad pa- 
teisinimas taptų efektyvus, jeigu jo negriauna kokios nors konku- 


! Tikslais čia nelaikau teisių gerbimo ar pareigų įgyvendinimo. Šiuo ir kitais aki- 
vaizdžiais atvejais mano apibrėžiamų terminų vartosena yra siauresnė nei leidžia kas- 

ruojančios motyvacijos. Tačiau nors toks pateisinimas šia prasme yra 
išbaigtas, tai nereiškia, kad toje teorijoje jis yra galutinis. Lieka atvi- 
ra galimybė paklausti, kodėl tam tikras tikslas, teisė ar pareiga yra 
pateisinama, ir teorija gali pateikti atsakymą, pasitelkdama funda- 
mentalesnį tikslą, teisę ar pareigą, kuriems tam tikrais atvejais tar- 
naujama, akceptuojant šį ne tokį fundamentalų tikslą, teisę ar parei- 
gą kaip išbaigtą pateisinimą. 

Pavyzdžiui, konkretus tikslas gali būti pateisintas kaip prisidedąs 
prie fundamentalesnio tikslo; antai visiškas užimtumas gali būti pa- 
teisintas kaip prisidedąs prie didesnės vidutinės gerovės. Arba tikslas 
gali būti pateisintas kaip tarnaująs fundamentalesnei teisei ar parei- 
gai; pavyzdžiui, teorija gali sakyti, kad bendrojo nacionalinio pro- 
dukto padidinimas, kuris yra tikslas, yra būtinas įgalinti valstybę gerbti 
individų teisę į deramą minimalaus gyvenimo lygio standartą, arba 
kad teisėsaugos proceso efektyvumo padidinimas yra būtinas siekiant 
įgyvendinti įvairias individualias pareigas neprasikalsti. Kita vertus, 
teisės ir pareigos gali būti pateisintos tuo pagrindu, jog tam tikrais 
atvejais funkcionuodamos kaip išbaigtas pateisinimas, jos iš tikrųjų 
tarnauja fundamentalesniems tikslams; pavyzdžiui, individų pareiga 
atidžiai vairuoti automobilį gali būti pateisinta kaip tarnaujanti fun- 
damentalesniam tikslui - visuotinės gerovės padidinimui. Žinoma, 
ši pateisinimo forma nereiškia, jog ne tokia fundamentali teisė ar 
pareiga pati pateisina politinius sprendimus, tik jeigu šie sprendi- 
mai, kiekvienas atskirai, skatina progresą fundamentalesnio tikslo 
link. Veikiau turima galvoje žinoma normų utilitarizmo nuostata, 
jog teisės ar pareigos kaip išbaigto pateisinimo konkrečiais atvejais 
traktavimas nenurodant fundamentalesnio tikslo iš tikrųjų skatins 
progresą tikslo link ilgalaikėje perspektyvoje. 

Taigi tikslai gali būti pateisinti kitų tikslų arba teisių, arba parei- 
gų, o teisės arba pareigos gali būti pateisintos tikslų. Žinoma, teisės 
Ir pareigos taip pat gali būti pateisintos kitų, fundamentalesnių pa- 
reigų ir teisių. Pavyzdžiui, Jūsų pareiga gerbti mano asmeninio gyve- 
nimo neliečiamumą gali būti pateisinta mano teisės į asmeninio gy- 
Venimo neliečiamumą. Turiu galvoje ne tą paprasčiausią dalyką, jog 

teisės ir pareigos gali būti koreliuotos kaip tos pačios monetos prie- 
šingos pusės. Pavyzdžiui, taip gali būti, jeigu teisė ir atitinkama 
pareiga yra pateisinamos kaip tarnaujančios fundamentalesniam 
tikslui, kaip kad tuo atveju, kai Jūsų teisė į nuosavybę ir mano 
atitinkama pareiga nepažeisti žemės valdos ribų yra pateisinamos 
fundamentalesnio tikslo - socialiai efektyvaus žemės naudojimo. Ta- 
čiau daugeliu atveju atitinkamos teisės ir pareigos nėra koreliaty- 
vios, bet viena yra išvedama iš kitos, ir tuomet svarbu, kokios išva- 
dos darytinos. Yra skirtumas tarp idėjos, kad Jūs turite pareigą man 
nemeluoti, nes aš turiu teisę nebūti apgaudinėjamas, ir idėjos, kad aš 
turiu teisę į tai, kad Jūs man nemeluotumėte, nes Jus saisto pareiga 
nemeluoti. Pirmuoju atveju aš pareigą pateisinu nurodydamas į teisę 
(right); jeigu turiu galvoje kokį nors tolesnį pateisinimą, tai turiu 
pateisinti būtent tą teisę, ir negaliu to padaryti nurodydamas parei- 
gą. Antruoju atveju yra atvirkščiai. Tai svarbus skirtumas, nes, kaip 
netrukus pamėginsiu parodyti, teorija, kuri teises laiko fundamenta- 
liomis, yra skirtingo pobūdžio teorija negu ta, kuri fundamentalio- 
mis laiko pareigas. 

Taigi politinės teorijos viena nuo kitos skirsis ne tik konkrečiais 
tikslais, teisėmis ir pareigomis, kurias kiekviena nustato, bet ir būdu, 
kuriuo kiekviena susieja savo pasitelkiamus tikslus, teises ir parei- 
gas. Gerai sukonstruotoje teorijoje koks nors darnus jų kompleksas, 
viduje hierarchizuotas ar diferencijuotas pagal svarumą, toje teorijo- 
je bus laikomas fundamentaliu ar galutiniu. Atrodo logiška manyti, 
kad bet kuri konkreti teorija garbingiausią vietą suteiks tik vienai iš 
šių sąvokų; kurį nors visus pranokstantį tikslą arba kurį nors funda- 
mentalių teisių kompleksą arba kurį nors transcendentinių pareigų 
kompleksą jis laikys fundamentaliu, o kitus tikslus, teises ir pareigas 
parodys esant subordinuotas ir išvestines!. 

Todėl galime sudaryti preliminarią pirminę politinių teorijų kla- 
sifikaciją - konstruktyviojo modelio įgalinamų giliųjų teorijų, kurio- 





' Tačiau nebūtinai taip bus „intuicionistinės“ teorijos - Rawlso vartojama prasme - 
atvėju. Zr. p. 64. 

se tarpine priemone gali būti sutartis. Tokia teorija gali būti grin- 
džiama tikslu (goa/-based), ir tokiu atveju tam tikrą tikslą, tokį kaip 
visuotinės gerovės pakėlimas, ji laikys, fundamentaliu; ji gali būti 
grindžiama teisėmis (righbt-based), jeigu fundamentalia laiko kokią 
nors teisę, tokią kaip visų žmonių teisę į kiek įmanoma didžiausią 
visuotinę laisvę; arba ji gali būti pagrįsta pareiga (duty-based), jeigu 
fundamentalia laiko kokią nors pareigą, tokią kaip pareigą paklusti 
Dievo valiai, kokia ji nustatyta Dešimtyje Dievo įsakymų. Nesunku 
rasti grynų, arba beveik grynų, kiekvieno iš šių teorijos tipų atvejų 
pavyzdžių. Utilitarizmas, kaip parodė mano pavyzdys, yra tikslu grin- 
džiama teorija; Kanto kategoriniai imperatyvai sudaro pareiga pagrįs- 
tą teoriją; o Tomo Paine'o revoliucijos teorija yra pagrįsta teisėmis. 

Tikėtina, jog kiekvieno iš šių tipų teorijoms bus bendros tam tik- 
ros labai bendro pobūdžio charakteristikos. Pavyzdžiui, šių tipų skir- 
tumą galima parodyti lyginant jų nuostatą individualaus pasirinki- 
mo ir elgesio atžvilgiu. Tikslais grįstoms teorijoms kiekvieno konk- 
retaus individo gerovė rūpi tik tiek, kiek ji prisideda prie kokios 
nors būklės, paskelbtos gėriu, visiškai nepriklausomai nuo to, ar ta 
būklė yra jo paties pasirinkimas. Tai akivaizdžiai taikytina totalitari- 
nėms tikslais pagrįstoms teorijoms, tokioms kaip fašizmas, kurios 
fundamentaliu laiko politinės organizacijos interesą. Tai pasakytina 
ir apie įvairias utilitarizmo formas, nes nors jos ir atsižvelgia į galimą 
politinių sprendimų poveikį atskiriems individams ir šia prasme rū- 
pinasi individualia gerove, tuos poveikius sulieja į bendras sumas ir 
vidurkius ir šių sumų arba vidurkių pagerinimą laiko pageidautinu 
visiškai nepriklausomai nuo jokio individo sprendimo, kad tai yra 
pageidautina. Tai galioja ir perfekcionistinėms teorijoms, tokioms 
kaip Aristotelio, kurios nustato individams tobulumo (excellence) 
idealą ir politikos tikslu laiko tokio tobulumo kultivavimą. 

O teisėmis ir pareigomis pagrįstos teorijos į centrą iškelia indivi- 
dą, ir jo sprendimą arba elgesį laiko fundamentaliai svarbiu. Tačiau 
šios dviejų tipų teorijos individą pristato skirtingai. Pareigomis pa- 
grįstoms teorijoms rūpi jo veiksmų moralinė kokybė, nes jos mano, 
kad individas elgiasi neteisingai, be pateisinamos priežasties nepai- 

sydamas tam tikrų elgesio standartų. Kantas manė, kad meluoti yr? 
negerai, kad ir kokias naudingas pasekmes lemtų melas, ir taip manė 
ne dėl to, kad nemelo praktiką manė artinant kokį nors tikslą, o 
tiesiog dėl to, kad meluoti yra blogai. O teisėmis pagrįstoms teori- 
joms rūpi individualaus veiksmo nepriklausomybė, o ne deramu- 
mas. Jos suponuoja ir gina individualaus mąstymo ir pasirinkimo 
vertę. Abiejų tipų teorijos naudojasi moralinių normų, elgesio ko- 
deksų, kuriais dera vadovautis individualiais atvejais, nepaisant sa- 
vanaudiško intereso, idėja. Pareiga pagrįstos teorijos šiuos elgesio 
kodeksus traktuoja kaip esminius, ar jie būtų individui nustatyti 
visuomenės, ar individo - sau pačiam. Žmogus, esantis jų centre, 
yra žmogus, kuris privalo atitikti tokį kodeksą arba, jeigu jis jo 
neatitinka, būti baudžiamas arba netekti pilietybės. O štai teisėmis 
pagrįstos teorijos elgesio kodeksus traktuoja instrumentiškai, gal- 
būt kaip reikalingus apsaugoti kitų teisėms, tačiau savaime netu- 
rinčius jokios esminės vertės. Žmogus, jų iškeltas į centrą, yra žmo- 
gus, kuris turi naudos iš kitų paklusnumo, o ne žmogus, kuris gy- 
vena dorai, liepdamas sau paklusti. 

Todėl dera tikėtis, kad skirtingi teorijų tipai bus asocijuojami su 
skirtingais metafiziniais ar politiniais temperamentais ir kad vienas 
arba kitas dominuos tam tikrose politinėse sąrangose. Pavyzdžiui, 
tikslu pagrįstos teorijos atrodo ypač derančios su homogeniškomis 
visuomenėmis arba tomis, kurios yra bent laikinai suvienytos neati- 
dėliojamo, visa pranokstančio tikslo, tokio kaip savigyna arba eko- 
nominė ekspansija. Taip pat turėtume tikėtis, kad šiuos skirtumus 
tarp teorijos tipų atspindės bendruomenių, kuriose jos dominuoja, 
teisinės sistemos. Pavyzdžiui, tikėtina, kad teisininkai skirtingai trak- 
tuotų klausimą dėl bausmės už moralinius nusižengimus baudžia- 
mojoje teisėje priklausomai nuo to, kuo pagrįsta jų pradinė (inchboa- 
te) teisingumo teorija: tikslais, teisėmis ar pareigomis. Jeigu teisinin- 
ko teorija būtų pagrįsta tikslais, jis atsižvelgtų į visas moralės 
įgyvendinimo pasekmes jo visa pranokstančiam tikslui. Pavyzdžiui, 
jeigu šis tikslas būtų utilitarinis, jis pasitelktų, - nors galiausiai galėtų 
atmesti, - lordo Devlino argumentus, jog antriniai nemoralumo bau- 

dimo efektai gali būti naudingi!. Tačiau jeigu jo teorija būtų pagrįsta 
pareigomis, jam atrodytų tinkamas argumentas — paprastai vadina- 
mas atpildo argumentu (retributive) - jog kadangi nemoralumas yra 
blogis, valstybė turi jį bausti, net jeigu jis niekam nekenkia. Tačiau 
jeigu ta teorija būtų pagrįsta teisėmis, jis atmestų atpildo argumentą 
ir dėl utilitarinio argumento spręstų turėdamas omenyje savo nuosta- 
tą, jog individualioms teisėms privalu tarnauti tam tikru mastu net ir 
aukojant visuotinę gerovę. 

Visa tai, žinoma, yra paviršutiniška ir trivialu kaip ideologinė so- 
ciologija. Tenorėjau pasakyti, kad šie politinės teorijos charakterio 
skirtumai yra svarbūs visiškai nepriklausomai nuo pozicijos, kuri ga- 
li skirti vieną teoriją nuo kitos to paties pobūdžio teorijos, detalių. 
Būtent dėl šios priežasties socialinė sutartis yra toks svarbus Rawlso 
metodologijos aspektas. Jis signalizuoja, kad jo gilioji teorija yra tei- 
sėmis pagrįsta teorija, o ne kurio nors iš kitų dviejų tipų teorija. 

Socialinė sutartis kiekvienai potencialiai šaliai suteikia veto tei- 
sę: kol ji nesutinka, nesudaroma jokia sutartis. Šio veto svarbos ir 
net egzistavimo neparodo ta specifiška sutarties interpretacija, ku- 
rią teikia pradinės pozicijos tezė. Kadangi nė vienas iš dalyvių apie 
save nežino nieko, kas jį darytų skirtingą nuo kurio nors kito, jis 
negali racionaliai siekti kokio nors intereso, kuris yra skirtingas. 
Tokiomis aplinkybėmis niekas nepriklauso nuo to, kad kiekvienas 
žmogus turi veto teisę, ar netgi nuo to, kad pirmiausia esama dau- 
giau negu vienos potencialios sutarties šalies. Tačiau pradinė pozi- 
cija tėra tik viena sutarties interpretacija, ir bet kokioje kitoje in- 
terpretacijoje, kurioje šalys ką nors žino ir dėl to gali atskirti savo 
situaciją ar ambicijas nuo kitų situacijos ar ambicijų, kiekvienai ša- 
liai sutarties teikiamas veto įgyja lemiamą svarbą. Žinoma, veto 
galia, kurią turi kiekvienas individas, priklauso nuo to, ką jis žino, 
t. y. nuo konkrečios sutarties interpretacijos, kurią mes galiausiai 
pasirenkame. Tačiau tai, kad individai apskritai turi turėti kokį nors 
Veto, jau savaime yra verta dėmesio. 


——— 


! Zr. 10-4 skyrių. 

To negali leisti, pavyzdžiui, vien tikslais pagrįsta teorija. Nenoriu 
pasakyti, kad socialinės sutarties šalys negali susitarti dėl tam tikrų 
socialinio tikslo ir nuo tol paversti tą tikslą politinių sprendimų tei- 
singumo testu. Galvoje turiu tai, jog pirmiausia jokia tikslais pagrįs- 
ta teorija negalėtų sutarties paversti įrankiu, tinkamu spręsti dėl tei- 
singumo principo; kitaip tariant, gilioji teorija, kurią mėginame ap- 
čiuopti, pati negali būti pagrįsta tikslais. 

Taip yra dėl labai paprastos priežasties. Tarkime, koks nors konk- 
retus visa pranokstantis tikslas, toks kaip tikslas kelti vidutinę bend- 
ruomenės gerovę arba stiprinti valstybės galią ir autoritetą, arba sukur- 
ti utopiją, atitinkančią tam tikrą gėrio sampratą, politinėje teorijoje 
laikomas fundamentaliu. Jeigu koks nors tikslas yra fundamentalus, 
tai jis įgalioja tokį išteklių, teisių, naudos ir atsakomybės naštos bend- 
ruomenėje paskirstymą, kuris geriausiai skatina progresą to tikslo 
link ir smerkia bet kokį kitokį. Tačiau sutartis kaip instrumentas, t. y. 
tezė, kiekvienam individui numatanti veto teisę kolektyvinio spren- 
dimo atžvilgiu ir tvirtinanti, kad kiekvienas individas vadovausis sa- 
vo interesu, taiko visiškai kitokį testą optimaliam paskirstymui nusta- 
tyti. Ji sumanyta užtikrinti tokį paskirstymą, kurį kiekvienas indi- 
vidas, disponuojantis tokiu žinojimu, kurį specifikuoja sutarties 
interpretacija, laiko sau pačiu tinkamiausiu ar bent jau priartėti prie 
tokio paskirstymo tiek, kiek, jo manymu, jis gali tikėtis priartėti. 
Taigi sutartis teikia visiškai kitokį optimalaus paskirstymo testą negu 
diktuotų tiesioginis fundamentalaus tikslo įgyvendinimas. Nėra pa- 
grindo manyti, kad individualių veto sistema produkuos gerą pro- 
blemos sprendimą, kuriame paskirstymo teisingumas, suvokiamas 
nepriklausomai nuo to, kaip paskirstymas prisideda prie bendro tikslo, 
neturi jokios reikšmės. 

Žinoma, sutartis galėtų duoti rezultatą, kurį diktuoja koks nors 
fundamentalus tikslas. Kai kurie kritikai iš tikrųjų mano, kad žmo- 
nės pradinėje pozicijoje, - kuri yra didžiausia Rawlso favoritė 1š 
sutarties interpretacijų, - pasirinktų teisingumo teoriją, pagrįsti 
vidutinės naudos principais, t. y. kaip tik tuos principus, kuriuos 
pateiktų gilioji teorija, vidutinę naudą skelbianti fundamentaliu 

tikslu!. Tačiau jeigu taip yra, tai arba dėl atsitiktinio sutapimo, arba 
dėl to, kad ta sutarties interpretacija buvo pasirinkta siekiant tokio 
rezultato; kiekvienu iš šių atvejų sutartis yra nebūtina, nes galutinis 
rezultatas yra determinuojamas fundamentalaus tikslo ir sutarties 
instrumentas nieko neprideda. 

Yra galimas vienas kontrargumentas. Tarkime, paaiškėja, kad iš 
tikrųjų fundamentaliam tikslui bus tarnaujama tik jeigu valstybė val- 
doma pagal principus, kuriuos visi žmonės supranta kaip kuria nors 
prasme atitinkančius jų interesus. Pavyzdžiui, jeigu fundamentalus 
tikslas yra valstybės galios ugdymas, tai šis tikslas gali būti pasiekia- 
mas tik jeigu gyventojai nesupranta, kad valdžia veikia dėl šio tikslo, 
o mano, kad ji veikia pagal principus, kurie, kaip parodyta sutarties 
instrumentu, atitinka jų individualius interesus; tik jeigu jie tuo tiki, 
jie dirbs dėl valstybės intereso. Mes negalime ignoruoti šio aplinki- 
nio, nors ir mažai tikėtino, argumento, bet jis neremia Rawlso siūlo- 
mo sutarties panaudojimo. Šis argumentas priklauso nuo apgaulės 
(deception) sąvokos, kaip garsusis Sidgewicko argumentas, jog utili- 
tarizmui geriausiai pasitarnauti galima užtikrinus, kad visuomenė nie- 
ko nežinotų apie tą teoriją?. Teorija, kuri numato tokią apgaulę, ne- 
atitinka konstruktyviojo modelio, kurio laikomės, kriterijų, nes tas 
modelis mums kelia tikslą išplėtoti teoriją, kuri vienija mūsų įsitiki- 
nimus ir gali būti programa viešam veikimui; viešumas yra tiek pat 
privalomas mūsų giliojoje teorijoje, kaip ir teisingumo sampratoje, 
kurią Rawlsas pagal ją plėtoja. 

Taigi tikslais pagrįsta gilioji teorija negali paremti sutarties, nebent 
kaip nereikalingą ir tik painiavą keliantį priedėlį. Dėl labai panašių prie- 
žasčių to negali ir pareiga pagrįsta gilioji teorija. Teorija, kuri kokią nors 
pareigą ar pareigas laiko fundamentaliomis, neteikia jokio pagrindo ma- 
nyti, kad teisingos yra tos institucijos, kurios suprantamos kaip atitin- 
kančios kiekvieno savanaudišką interesą pagal kokią nors deskripciją. 
Kartoju: aš neneigiu, kad sutarties šalys gali nuspręsti nustatyti sau ir 


' Stiprią šio argumento versiją Oksfordo seminare 1972 metų rudenį pateikė Joh- 
nas Mackie'is. 
* H. Sidgwick, The Metbods of Etbics 489 ir toliau. (7th ed. 1907). 

savo įpėdiniams tam tikras pareigas, lygiai kaip jos gali nuspręsti nu 
sistatyti tam tikrus tikslus, realizuodamos savo galią spręsti dėl savo 
savanaudiško intereso. Pareigas, kurias jie nustatytų sau, Rawlsas apra- 
šo savo Mėgstamiausioje interpretacijoje, pradinės pozicijos koncepci- 
joje, ir pavadina jas natūraliomis pareigomis!. Tačiau tai visai kas kita 
nei manyti, kad gilioji teorija, kuri tą sprendimą paverčia lemiančiu tų 
pareigų turinį, pati gali būti pagrįsta pareigomis. 

Žinoma, įmanoma argumentuoti, kaip darė daugelis filosofų, kad 
savanaudiškas žmogaus interesas yra vykdyti savo pareigą, diktuoja 
mą moralinio įstatymo, nes antraip jį nubaus Dievas, arba todėl, kad 
natūralios tvarkos jam skirto vaidmens atlikimas jam yra didžiausią 
pasitenkinimą teikianti veikla, arba, kaip manė Kantas, dėl to, kad 
jis laisvas gali būti tik vadovaudamasis normomis, kurių jis gali nuo- 
sekliai norėti kaip universalių. Tačiau tai reiškia, jog Žmogaus parei- 
gos apibrėžia jo savanaudišką interesą, o ne atvirkščiai. Tai yra argu- 
mentas ne už konkrečių žmogaus pareigų sprendimo, numatančio jo 
atodairą į savo interesus, naudai, bet už tai, kad jis atmestų bet ko- 
kius savanaudiško intereso apskaičiavimus, išskyrus pareigos. Todėl 
jis negali paremti rolsiškosios sutarties vaidmens pareiga pagrįstoje 
giliojoje teorijoje. 

Iš tiesų, jeigu sutartis būtų pareiga pagrįstos giliosios teorijos at- 
ributas, galėtų būti pasirinkta sutarties interpretacija, kuri išspręstu 
tariamą konfliktą tarp savanaudiško intereso ir pareigos. Pavyzdžiui. 
sutarties situacijos bruožas galėtų būti tas, kad visos šalys pritaria ka 
tik minėtai idėjai, jog jų savanaudiškas interesas - išsiaiškinti ir vyk- 
dyti savo pareigą. Ši sutartis sąlygotų principus, kurie teisingai nusa- 
kytų šalių pareigas, bent jau tuo atveju, jeigu priduriame prielaida, 
jog jie yra kuria nors prasme naudingi nustatant jų pareigas. Tačiau 
tuomet ir vėl sutartį padarome nereikalingą, tarsi būtume kopę |! 
kalvą vien tam, kad nuo jos nusileistume. Verčiau jau būtume teisin- 
gumo principus paprasčiausiai išvedę iš pareigų, kurias gilioji teorija 
laiko fundamentaliomis. 


'19 skyrius. 

Tačiau sutartis yra prasminga teisėmis pagrįstoje giliojoje teorijoje. 
Išties ji atrodo natūralus tokios teorijos išplėtojimas. Pamatinė teisė- 
mis pagrįstos teorijos idėja yra ta, kad skirtingi individai turi interesų, 
kuriuos jie turi teisę ginti, jeigu to nori. Plėtojant tokią teoriją, atrodo 
natūralu pamėginti identifikuoti institucijas, kurias individas vetuotų, 
praktikuodamas bet kurias iš tų teisių, kurios laikomos fundamenta- 
liomis. Sutartis yra puikus instrumentas šiam tikslui mažiausiai dėl 
dviejų priežasčių. Pirma, ji mums leidžia atskirti veto apeliuojant į šias 
teises ir veto kokio nors intereso, kuris nėra toks saugomas, labui - tai 
perskyra, kurią galime padaryti pasirinkdami sutarties interpretaciją, 
atspindinčią mūsų supratimą apie tai, kokios yra tos teisės. Antra, ji 
įgyvendina konstruktyviojo argumentacijos modelio reikalavimus. Su- 
tarties šalys susiduria su realia problema; iš įmanomų alternatyvų jos 
turi sukurti konstituciją, o ne atidėti sprendimą vėlesnės moralinės 
įžvalgos dienai, taip pat jos turi sukurti programą, kuri yra ir praktiš- 
ka, ir vieša mano išaiškintąja prasme. 

Tad atrodo teisinga manyti, kad pradinės pozicijos presuponuoja- 
ma gilioji teorija turi būti kokia nors teisėmis pagrįsta teorija. Esama ir 
kito būdo nusakyti šią mintį - jo iki šiol vengiau. Ta teorija turi būti 
pagrįsta teisių, kurios yra natūralios, sąvoka - ta prasme, kad jos nėra 
kokios nors teisėkūros praktikos ar susitarimo, ar hipotetinės sutar- 
ties produktas. Šios frazės vengiau, nes daugeliui žmonių ji kelia diskva- 
lifikuojančių metafizinių asociacijų. Jie mano, esą natūralios teisės bū- 
tinai yra vaiduokliški atributai, primityvių žmonių nešiojami kaip amu- 
letai, kuriuos jie atsigabeno į civilizaciją norėdami apsisaugoti nuo 
tironijos. Pavyzdžiui, Aukščiausiojo teismo teisėjas Blackas manė, kad 
norint paneigti nepatinkančią teisės filosofiją, pakanka tiesiog nuro- 
dyti, kad ji atrodo besiremianti tokia beprasmiška samprata!. 

Tačiau bent jau konstruktyviajame modelyje natūralių teisių prie- 
laida nėra metafiziškai ambicinga. Ji reikalauja ne daugiau nei hipo- 
tezės, kad geriausia politinė programa, kaip suprantamas tas mode- 
lis yra ta, kuri tam tikrų individualių pasirinkimų gynimą laiko fun- 


' Griswold v. Connecticut, 381 U.S. 479, 507 (1964) (atskiroji nuomonė). 

damentaliu ir iš tikrųjų nesubordinuotu kokiam nors tikslui ar parei- 
gai arba jų deriniui. Tai nereikalauja jokios ontologijos, įtartinesnė., 
arba labiau kontroversiškos negu renkantis priešingas bet kurias fun- 
damentalias sąvokas, ir, konkrečiai, ne daugiau negu reikalautų fun- 
damentalaus tikslo hipotezė, kuria grindžiamos įvairios populiarios 
utilitarinės teorijos. Taip pat nieko nuostabaus, kad gilioji Rawlsų 
teorija šias teises paverčia natūraliomis, o ne juridinėmis ar konven- 
cinėmis. Aišku, jog bet kokia teisėmis grįsta teorija turi tarti egzis- 
tuojant teises, kurios yra ne tiesiog valingos teisėkūros praktikos (de- 
liberate legislation) ar eksplicitiško socialinio papročio produktas, 0 
nepriklausomas pagrindas vertinti teisėkūros praktiką ir paprotį. 
Konstruktyviajame modelyje prielaida, jog teisės šia prasme yra na- 
tūralios, — tai tiesiog viena prielaida, kurią reikia daryti ir patikrini 
jos galios suvienyti ir paaiškinti mūsų politinius įsitikinimus požiū- 
riu, vienas pamatinis programinis sprendimas, kurį būtina patikrinti 
šiuo nuoseklumo ir patirties testu. 


C. Pradinė pozicija 
Aš sakiau, kad socialinė sutartis, taip, kaip ją naudoja Rawlsas, sup- 
onuoja giliąją teoriją, kuri remiasi natūralių teisių prielaida. Dabar 
norėčiau išsamiau aprašyti, kaip tą prielaidą taiko sutarus. Ji kapita- 
lizuoja anksčiau minėtą idėją, jog kai kuriuos politinius potvarkius 
galima sakyti atitinkant kiekvieno individo antecedentinį interesą, 
net jei jie galiausiai pasirodo neatitinką jo tikrojo intereso. 
Kiekvienas, kurio sutikimas sutarčiai yra būtinas, turi veto teisę 
tos sutarties sąlygų atžvilgiu, tačiau to veto vertę jam apibrėžia ta;, 
kad jo vertinimas turi būti antecedentinio, o ne tikrojo savanaudiško 
intereso vertinimas. Jis turi įsipareigoti, taigi ir atsisakyti savo veto 
teisės tada, kai jo žinojimo užtenka tik įvertinti jo geriausiems šan- 
sams, o ne būti tikram dėl savo pasirinkimo. Taigi sutarties situacija 
viena prasme yra struktūriškai tapati situacijai, kurioje individas, tu- 
rintis specifiškesnių politinių teisių, susiduria su būtinybe daryti pv- 
litinius sprendimus, galinčius pabloginti jo padėtį. Jis turi ribotą pv“ 
litinę teisę šiuos sprendimus vetuoti, o šį veto riboja jo turimų teis!!! 


TEISINGUMAS IR TEISĖS 255 


galios dydis. Sutartį galima panaudoti kaip politinės situacijos mo- 
delį, šalių nežinojimo, sudarant sutartį, laipsnį ir pobūdį apibrėžiant 
taip, kad šis nežinojimas turėtų tokią pačią galią jo sprendimui, ko- 
kią politinėje situacijoje turi ribotas jo teisių pobūdis. 

Šis nežinojimas, atitinkantis ribotą politinių teisių pobūdį, veiks- 
mingiausiai formuojamas tiesiog susiaurinant individualius tikslus, ku- 
rių sutarties šalys nori - ir žino, kad nori, - siekti. Pavyzdžiui, jeigu 
tariame, kad gilioji Hobbeso teorija teigia žmones turint fundamenti- 
nę natūralią teisę į gyvybę ir todėl neteisinga atimti iš jų gyvybę, net 
apeliuojant į šiaip gerus tikslus, turėtume tikėtis tokios sutarties situa- 
cijos, kokią jis aprašo. Hobbeso vyrai ir moterys, anot Rawlso frazės, 
žodžiais gyvybės saugumą iškelia virš visų kitų individualių tikslų; ta 
pati situacija būtų sukurta ir tuomet, jei jie nieko nežinotų apie jokius 
kitus galimus savo tikslus ir negalėtų spekuliuoti tikėtinumu, esą jie 
turi kokį nors konkretų tikslą arba jų sistemą. 

Tad šalių nežinojimas pradinėje pozicijoje gali būti suprantamas 
kaip tam tikras ribinis nežinojimo atvejis, kurį galima aptikti iškreip- 
to ar ekscentriško interesų hierarchizavimo forma klasikinėse sutar- 
ties teorijose ir kuris yra natūralus sutarties atveju. Pradinė pozicija 
yra ribinis atvejis, nes Rawlso žmonės ne tiesiog nežino savo intere- 
sų, išskyrus kelis pasirinktus; jie nežino visų savo interesų. Būtų klai- 
dinga manyti, kad dėl to jie yra nepajėgūs priimti bet kokius spren- 
dimus dėl savo savanaudiško intereso. Tačiau jų daromi sprendimai 
vis dėlto turi būti labai abstraktūs; jie turi numatyti bet kokią intere- 
sų kombinaciją, be jokios parankios prielaidos, kad kai kurie iš jų 
yra tikėtinesni už kitus. 

Taigi pamatinė giliosios Rawlso teorijos teisė (7igbt) negali būti teisė 
į kokį nors konkretų individualų tikslą, kaip teisė į gyvybę arba teisė 
gyventi gyvenimą vadovaujantis tam tikra gėrio samprata. Tokias teises 
Į individualius tikslus gali pateikti gilioji teorija, kaip teises, kurias žmo- 
nės pradinėje pozicijoje nustatytų kaip atitinkančias svarbiausius jų 
interesus. Tačiau pati pradinė pozicija negali būti pateisinta remiantis 
tokios teisės egzistavimo prielaida, nes sutarties šalys nežino, kad jos 
turi kokį nors tokį interesą, arba žodžiais neiškelia jo virš kitų. 

Taigi bazinė Rawlso giliosios teorijos teisė turi būti abstrakti teį- 
sė, t. y. ne teisė į kokį nors konkretų individualų tikslą. Iš pažįstam;; 
politinės teorijos sąvokų yra dvi kandidatės į šį vaidmenį. Pirmoji — 
tai teisė į laisvę, ir daugeliui skaitytojų gali pasirodyti, kad yra ir 
įtikinama, ir patogu tarti, jog visa Rawlso struktūra yra pagrįsta fun- 
damentinės natūralios teisės į laisvę prielaida — įtikinama, nes dų 
principai, kurie sudaro jo teisingumo teoriją, teikia laisvei svarbią ir 
dominuojančią vietą, ir patogu, nes argumentas, kuriuo stengiamasį 
pateisinti tą vietą, atrodo neįprastai neišbaigtas!. 

Nepaisant to, teisė į laisvę negali būti laikoma fundamentine teise 
giliojoje Rawlso teorijoje. Tarkime, kad bendrąją laisvę apibrėžiame 
kaip valdžios arba kitų žmonių nustatytus bendruosius galimai mini- 
maliausius suvaržymus, ir nustatančius, ką žmogus galėtų norėti dary- 
ti?. Tada turime atskirti šią bendrąją laisvę nuo konkrečių laisvių, t. y. 
laisvę nuo tokių suvaržymų konkretiems veiksmams, suvaržymų, lai- 
komų specialia prasme svarbiais, kaip kad dalyvavimas politikoje. Ša- 
lys pradinėje pozicijoje tikrai turi, ir žino, kad turi, bendrosios laisvės 
interesą, nes bendroji laisvė daugelio skaitytojų akyse padidins, pro 
tanto, jų galią pasiekti bet kokius konkrečius tikslus, kuriuos jie vėliau 
atskleidžia turį. Šis patikslinimas yra svarbus, nes jie niekaip negal: 
sužinoti, kad bendroji laisvė apskritai imant iš tikrųjų padidins tą ga- 
lią, ir turi rimtą pagrindą įtarti, kad nepadidins. Jie žino, kad jie gali 
turėti kitų interesų, anapus bendrosios laisvės, kuriuos gali apginti tik 
politiniai suvaržymai, nustatomi kitų veiksmams. 

Taigi jeigu Rawlso žmones reikia tarti turint kokią nors teisę į 
laisvę, kuriai realizuoti yra sumodeliuota sutarties situacija, tai turi 
būti ir teisė į konkrečias laisves. Rawlsas išvardija pagrindinių laisvių 
sąrašą, ir būtent jas jo žmonės pasirenka saugoti savo žodžiais įtvir- 
tintu pirmuoju teisingumo principu?. Tačiau Rawlsas šį principą aki- 
vaizdžiai pateikia kaip sutarties produktą, o ne kaip jo sąlygą. Ji 
teigia, kad pradinės pozicijos šalys šias pagrindines laisves pasirinktų 

! Žr. Hart, „Rawls on Liberty and Its Priority“, 40 U. Chi. L. Rev. 534 (1973). 

2 Plg. Rawlso laisvės apibrėžimą p. 202. 

* p. 99. 


TEISINGUMAS IR TEISĖS 257 


siekdamos apsaugoti pagrindinius gėrius, kuriuos jie nusprendžia lai- 
kyti vertingais, tokius kaip savigarba, o ne laikytų šias laisves tikslais 
savaime. Žinoma, veiklas, apsaugotas kaip pagrindinės laisvės, jie iš 
tiesų galėtų laikyti vertingomis dėl jų pačių, o ne priemonėmis ko- 
kiam kitam tikslui ar interesui siekti. Tačiau jie tikrai nežino, kad jie 
taip daro. 

Antroji įprasta politinės teorijos sąvoka yra dar abstraktesnė ne- 
gu laisvė. Tai lygybė, ir viena prasme Rawlso vyrai ir moterys negali 
pasirinkti nieko kita tik jos apsaugą. Nežinojimo būklė pradinėje 
pozicijoje yra sumodeliuota taip, kad kiekvieno pamatinis interesas 
turi būti, kaip sakiau, pats sprendimas. Kiekvieno Žmogaus teisę būti 
traktuojamam vienodai, be atodairos į jo asmenį arba charakterį, 
arba polinkius, įgyvendina tai, jog daugiau niekas kitas negali užsi- 
tikrinti geresnės pozicijos dėl to, kad jis yra skirtingas bet kuriuo iš 
šių aspektų. Kitose sutarties situacijose, kai nežinojimas yra ne toks 
absoliutus, individai, turintys tą patį tikslą, vis tiek gali turėti skirtin- 
gų pamatinių interesų. Pavyzdžiui, net jeigu du Žmonės gyvenimą 
vertina labiau už visa kita, silpnesniojo pamatinis interesas gali rei- 
kalauti valstybės monopolio galios srityje, o ne kokio nors privataus 
keršto numatymo, tačiau stipresniojo pamatinis interesas nebūtinai 
to reikalauja. Net jeigu du žmonės labiau už visa kita vertina dalyva- 
vimą politikoje, žinojimas, kad yra tikėtina, jog vieno pažiūros bus 
ne tokios ortodoksalios arba nepopuliaresnės palyginti su kito, reikš, 
kad jo pamatinis interesas reikalauja kitokių potvarkių. Pradinėje 
pozicijoje taip atskirti pamatinių interesų yra neįmanoma. 

Dviem atžvilgiais teisingumo principus, kuriuos, Rawlso many- 
mu, vyrai ir moterys pasirinktų pradinėje pozicijoje, iš tiesų galima 
laikyti neatitinkančius egalitarinio idealo. Pirma, lygybę materialių 
Išteklių srityje jie subordinuoja, - kai tai to reikia, - politinės veiklos 
laisvei, pirmojo principo reikalavimus paversdama viršesniais už ant- 
rojo principo reikalavimus. Antra, jie neatsižvelgia į reliatyvių teisių 
netekimą, nes pateisina bet kokią nelygybę, kai tiems, kuriems yra 
blogiau, yra geriau negu jiems būtų, absoliučiais terminais, be tos 
nelygybės. 

Rawlsas aiškiai nurodo, kad šių nelygybių (i/megualities) reikalau. 
ja ne kokia nors konkuruojanti laisvės sąvoka arba koks nors visa 
pranokstantis tikslas, o fundamentalesnė pačios lygybės prasmė. Jis 
akceptuoja perskyrą tarp dviejų sampratų, kurias vadina dviejomis 
lygybės sampratomis: 


Kai kurie autoriai daro perskyrą tarp lygybės, į kurią apeliuoja- 
ma dėl tam tikrų gėrių distribucijos, iš kurių kai kurie beveik 
neabejotinai teiks aukštesnį statusą ar prestižą tiems, kurie yra 
labiau privilegijuoti, ir lygybės, galiojančios pagarbai, kurios as- 
menys nusipelno nepriklausomai nuo jų socialinės pozicijos. Pir- 
mos rūšies lygybę apibrėžia antrojo teisingumo principas [...]. Ta- 
čiau antros rūšies lygybė yra fundamentali!. 


Teisę į antrosios rūšies lygybę, kuri, pasak Rawlso, yra funda- 
mentali, galime aprašyti taip. Galime sakyti, kad individai turi teisę į 
vienodą juos valdančių politinių institucijų rūpestį ir pagarbą šių ins- 
titucijų konstitucijos ir administravimo procese. Tai labai abstrakti 
teisė. Kas nors galėtų, pavyzdžiui, tvirtinti, kad šią teisę tenkina po- 
litiniai susitarimai, kurie teikia vienodą galimybę užimti pareigas ir 
padėtį nuopelno pagrindu. Kas nors kitas galėtų teigti priešingai, 
kad ją tenkina tik sistema, garantuojanti absoliučią pajamų ir statuso 
lygybę neatsižvelgiant į nuopelną. Dar kitas galėtų sakyti, jog vieno- 
dą rūpestį ir pagarbą teikia ta sistema, - kad ir kokia ji būtų, - kuri 
ugdo visų piliečių vidutinę gerovę, skaičiuodama kiekvieno gerovę 
pagal tą pačią skalę. Ketvirtas, apeliuodamas į šią fundamentalią ly- 
gybę, galėtų pasisakyti už laisvės pirmenybę ir už kitas akivaizdžias 
Rawlso dviejų principų nelygybes. 

Taigi teisė į vienodą rūpestį ir pagarbą yra abstraktesnė už stan- 
dartines lygybės sampratas, kurios skiria įvairias politines teorijas. J! 
leidžia teigti, jog ši fundamentalesnė teisė reikalauja vienos ar kitos 
iš tų sampratų kaip išvestinės teisės (right) ar tikslo. 


'p.511. 

Pradinę poziciją dabar galima suprasti kaip priemonę šiems kon- 
kuruojantiems argumentams testuoti. Ji pagrįstai suponuoja, JOg po- 
litiniai susitarimai, nepraktikuojantys vienodo rūpesčio ir pagarbos, 
yra tokie, kuriuos įtvirtina ir administruoja disponuojančių vyrų ir 
moterų galia, kurie ir kurios, pripažįsta jie tai ar ne, daugiau rūpes- 
čio ir pagarbos teikia tam tikros klasės nariams arba žmonėms su 
tam tikrais gabumais ar idealais negu kitiems. Ji remiasi šia prielai- 
da modeliuodama sutarties šalių nežinojimą. Žmonės, kurie neži- 
no, kokiai klasei jie priklauso, negali sąmoningai ar nesąmoningai 
sumodeliuoti institucijų taip, kad privilegijuotų savo pačių klasę. 
Žmonės, neturintys jokios nuovokos apie savo pačių gėrio sampra- 
tą, negali veikti taip, kad tuos, kurie laikosi vienokio idealo, privi- 
legijuotų atžvilgiu tų, kurie laikosi kitokio idealo. Pradinė pozicija 
yra gerai sumodeliuota įgyvendinti abstrakčiai teisei į vienodą rū- 
pestį ir pagarbą, teisei, kurią reikia laikyti fundamentalia giliosios 
Rawlso teorijos sąvoka. 

Jeigu tai tiesa, tai Rawlsas pradinę poziciją turi naudoti argumen- 
tacijai šios teisės naudai ne tuo pačiu būdu, kokiu jis ją naudoja, 
pavyzdžiui, argumentuodamas teisių į pamatines laisves, įtvirtintas 
pirmajame principe, naudai. Tekstas patvirtina, kad jis tuo pačiu bū- 
du jos nenaudoja. Tiesa, jis vienoje vietoje sako, kad pagarbos lygy- 
bę „apibrėžia“ pirmasis teisingumo principas!. Tačiau jis neturi gal- 
voje ir bet kuriuo atveju netvirtina, jog šalys renkasi būti vienodai 
gerbiamos, kad realizuotų kokią nors fundamentalesnę teisę ar tiks- 
l4. Priešingai: teisė į vienodą pagarbą, anot jo aiškinimo, nėra sutar- 
ties produktas, o patekimo į pradinę poziciją sąlyga. Ši teisė, - sako 
jis, - yra „kildintina iš žmogiškųjų būtybių kaip moralių asmenų“ ir 
randasi iš moralinio asmenybiškumo (personality), kuris skiria žmo- 
nes nuo gyvūnų. Ją turi visi žmonės, kurie gali teikti teisingumą, ir 
tik tokie žmonės gali sudaryti sutartį?. Todėl ši teisė yra vienintelė 
teisė, kuri kyla ne iš sutarties, o yra suponuojama, kaip ir turi būti 
fundamentalios teisės atveju, sutartį modeliuojant. 





"Id. 
? 77 skyrius. 

Rawlsas puikiai supranta, kad jo argumentas lygybės naudai yr. 
kito lygmens argumentas negu jo argumentas kitų teisių naudai jų 
teorijoje: 


Žinoma, visa tai nėra paraidžiui išdėstyta. Aš neišdėsčiau prielai- 
dų, iš kurių ši išvada išplaukia, kaip mėginau daryti, kad ir nela- 
bai griežtai, teisingumo sampratų pasirinkimo pradinėje pozici- 
joje atveju. Taipogi nemėginau įrodyti, kad šalių apibūdinimas 
turi būti naudojamas kaip lygybės pamatas. Veikiau ši interpreta- 
cija atrodo esanti natūralus teisės kaip teisingumo (justice as fair- 
ness) išbaigimas!. 


Kitaip tariant, tai yra teorijos kaip visumos „natūralus užbaigi- 
mas“. Jis užbaigia teoriją, teikdamas fundamentalią prielaidą, kuri 
įprasmina pradinę poziciją, ir paverčia ją „intuityvia sąvoka“ teisin- 
gumo teorijoms plėtoti ir tikrinti. 

Taigi galime sakyti, jog teisiškumas kaip teisingumas yra pagrįs- 
tas natūralios visų vyrų ir moterų teisės į lygybę, rūpestį ir pagarbą 
prielaida, teisės, kurią jie turi ne dėl gimimo ar savybių, ar nuopel- 
no, ar išsilavinimo, o tiesiog kaip žmonės, gebantys kurti planus ir 
teikti teisingumą. Daugelis skaitytojų šia išvada nenustebinti, ir ji 
yra, kaip sakiau, aiški iš paties teksto. Vis dėlto tai svarbi išvada, nes 
kai kurios šios teorijos kritikos formos, jau virtusios standartinėmis, 
ją ignoruoja. Aš pabaigsiu šią ilgą esė vienu pavyzdžiu. 

Vieną kritikos formą patyriau iš daugelio kolegų ir studentų, ypač 
teisininkų. Jie nurodo, jog konkrečios politinės institucijos ir politi- 
niai susitarimai, kuriuos, anot Rawlso, žmonės pasirinktų pradinėje 
pozicijoje, yra tiesiog idealizuotos formos tų, kurios dabar veikia 
Jungtinėse Valstijose. Kitaip tariant, tai yra liberalios konstitucinės 
demokratijos institucijos. Todėl kritikai daro išvadą, jog fundamen- 
talios Rawlso teorijos prielaidos turi būti klasikinio liberalizmo prie- 
laidos, kad ir kaip jie šias apibrėžia, ir kad pradinė pozicija, kur! 


| p. 509. 


TEISINGUMAS IR TEISĖS 261 


atrodo teikianti gyvybę šiai teorijai, turi kažin kokiu būdu tas prie- 
laidas įkūnyti. Todėl teisiškumas kaip teisingumas visa savo apimti- 
mi jiems atrodo ypatingai subtili politinio status guo racionalizacija, 
kurios niekuo nerizikuodami gali nepaisyti tie, kurie nori pasiūlyti 
radikalesnę liberaliosios tradicijos kritiką. 

Jeigu aš teisus, šis požiūris yra paikas, o tie, kurie jo laikosi, pra- 
leidžia retą progą savo pačių politines pažiūras išmėginti kokia nors 
filosofinės pertikros forma. Pati fundamentaliausia Rawlso prielaida 
yra ne ta, kad žmonės turi teisę į tam tikras laisves, kurias Locke'as 
arba Millis manė esant svarbias, o ta, kad jie turi teisę į vienodą 
pagarbą ir rūpestį kuriant politines institucijas. Ši prielaida gali būti 
kvestionuojama daugeliu būdų. Ją neigs tie, kurie mano, kad koks 
nors tikslas, toks kaip nauda arba klasės triumfas arba kokios nors 
sampratos apie tai, kaip žmonės turėtų gyventi, suklestėjimas yra 
fundamentalesnis negu bet kuri individuali teisė, įskaitant teisę į ly- 
gybę. Tačiau jos negalima paneigti apeliuojant į kokią nors radika- 
lesnę lygybės sampratą, nes tokia samprata neegzistuoja. 

Rawlsas iš tikrųjų tvirtina, kad ši fundamentali teisė į lygybę rei- 
kalauja liberalios konstitucijos ir remia idealizuotą dabartinių eko- 
nominių ir socialinių struktūrų formą. Pavyzdžiui, jis sako, kad žmo- 
nės pradinėje pozicijoje gintų pamatines laisves, vadovaudamiesi sa- 
vo teisės į lygybę interesu, kai tam tikras materialaus komforto lygis 
yra pasiektas, nes suprastų, jog pavojus savigarbai, kurią saugo pa- 
matinės laisvės, tuomet yra pats rimčiausias pavojus vienodai pagar- 
bai. Jis taip pat sako, kad šie žmonės akceptuotų antrąjį principą, 
teikdami jam pirmenybę materialios lygybės atžvilgiu, nes suprastų, 
kad auka iš pavydo kitam yra priklausomumo nuo jo forma. Žino- 
ma, šie argumentai gali būti neteisingi. Aš, aišku, čia nepasakiau nie- 
ko jiems apginti. Tačiau liberalizmo kritikams dabar tenka atsako- 
mybė įrodyti, kad jie yra klaidingi. Jie negali sakyti, kad Rawlso pa- 
matinės prielaidos ir nuostatos yra pernelyg svetimos jų pačių 
prielaidoms, kad būtų įmanoma priešprieša. 


7. Rimtas požiūris į teises 


1. PILIEČIŲ TEISĖS 


Politiniuose debatuose Jungtinėse Valstijose dabar vyrauja teisių re- 
torika. Ar vyriausybė gerbia moralines 1r politines piliečių teises: 
Arba: ar vyriausybės užsienio politika arba jos rasinė politika ne- 
prieštarauja šioms teisėms? Ar mažumos, kurių teisės yra pažeistos, 
turi teisę savo ruožtu pažeisti teisę? Arba: ar tylioji dauguma pati tur; 
teisių, įskaitant teisę nubausti tuos, kurie ją pažeidžia? Nenuostabu, 
kad šie klausimai dabar yra aktualūs. Teisių sąvoka, konkrečiai — 
teisių valdžios atžvilgiu sąvoka, geriausiai atskleidžiama, kai politinė 
bendruomenė yra suskilusi, o kooperacijos ar bendro tikslo siekimas 
nepasiteisina. 

Šie debatai neapima klausimo, ar piliečiai turi kokių nors morali- 
nių teisių savo valdžios atžvilgiu. Atrodo, jog abi pusės pripažįsta, 
kad turi. Tradicinių pažiūrų teisininkai ir politikai didžiuojasi tuo, 
jog mūsų teisinė sistema pripažįsta, pavyzdžiui, tokias individualias 
teises kaip žodžio laisvė, lygybė ir tinkamas procesas. Šiuo faktu jie 
grindžia - bent iš dalies - savo teiginį, jog mūsų teisė yra verta pagar- 
bos ir nusipelno didesnio lojalumo negu totalitarinės sistemos. 

Žinoma, kai kurie filosofai atmeta idėją, jog piliečiai turi ne tik 
tas teises, kurias jiems suteikia teisė. Benthamas manė, kad morali- 
nių teisių idėja yra „nesąmonė su kojūkais“. Tačiau ši nuomonė nie- 
kuomet nebuvo mūsų ortodoksaliosios politinės teorijos dalis, ir abie- 
jų nuomonių šalininkai remiasi žmogaus teisėmis pateisindami savo 
veiksmus. Šioje esė man nerūpės apginti tezę, kad piliečiai turi mo- 
ralinių teisių savo vyriausybės atžvilgiu; veikiau aš noriu ištirti tos te- 
zės įtaką tiems - įskaitant dabartinę Jungtinių Valstijų vyriausybę, - 
kurie sako ją pripažįstą. 


RIMTAS POŽIŪRIS Į TEISES 263 


Žinoma, intensyviai diskutuojama dėl to, kokių konkrečių teisių 
turi piliečiai. Pavyzdžiui, ar pripažįstama žodžio laisvės teisė apima 
teisę dalyvauti žalą visuomenei darančiose demonstracijose? Realiai 
paskutinį žodį dėl to, kokios yra individo teisės, tars valdžia, nes jos 
policija darys viską, ką pasakys jos pareigūnai ir teismai. Tačiau tai 
nereiškia, kad valdžios požiūris būtinai yra teisingas požiūris; kas 
tam pritaria, turi pripažinti, jog vyrai ir moterys turi tik tokias mora- 
lines teises, kurias nusprendžia suteikti valdžia, o tai reiškia, kad jie 
neturi apskritai jokių moralinių teisių. 

Visa tai kartais atrodo ne taip aišku Jungtinių Valstijų atveju dėl 
jų konstitucinės sistemos. Amerikos konstitucija nustato individua- 
lių juridinių teisių kompleksą Pirmojoje pataisoje bei Tinkamo pro- 
ceso, Lygios apsaugos ir panašiose nuostatose. Pagal galiojančią tei- 
sinę praktiką Aukščiausiasis teismas turi galią Kongreso ar įstatymų 
leidėjo aktą paskelbti niekiniu, jeigu teismas mano, kad aktas pažei- 
džia šias nuostatas. Ši praktika paskatino kai kuriuos komentarų au- 
torius manyti, jog ši sistema visiškai apsaugo individualias moralines 
teises, tačiau vargu ar taip yra - vargu ar taip gali būti. 

Konstitucija sulieja teisinius ir moralinius dalykus, teisės teisėtu- 
mą darydama priklausomą nuo atsakymo į sudėtingas moralines pro- 
blemas, tokias kaip problema, ar konkretus įstatymas gerbia prigim- 
tinę visų žmonių lygybę. Ši sąlieja turi svarbių pasekmių debatams 
dėl pilietinio nepaklusnumo; jas aprašiau kitur! ir vėliau jomis pasi- 
remsiu. Tačiau tai palieka atvirus du žinomus klausimus. Lieka neat- 
sakyta, ar konstitucija, net deramai interpretuojama, pripažįsta visas 
moralines teises, kurias turi piliečiai, taip pat neaišku, ar, kaip mano 
daugelis, piliečiai turi pareigą paklusti teisei, net jeigu ji kėsinasi į jų 
moralines teises. 

Abu klausimai tampa labai svarbūs, kai kokia nors mažuma pra- 
deda reikalauti moralinių teisių, kurių teisė nepripažįsta, tokias kaip 
teisė turėti vietinę mokyklų sistemą, ir kurių, kaip sutaria teisinin- 
kai, negina konstitucija. Antrasis klausimas tampa labai svarbus, kai, 


! Žr. 8-3 skyrių. 

kaip dabar, dauguma yra pakankamai sunerimusi, todėl rimtai siūlo- 
mos konstitucinės pataisos, skirtos atmesti teisėms, tokioms kaip teisc 
neduoti parodymų prieš save. Jis taip pat labai svarbus tose šalyse, 
tokiose kaip Jungtinė Karalystė, kurios neturi panašių konstitucijų. 

Žinoma, net jeigu konstitucija būtų tobula, o dauguma neturėtų 
jai priekaištų, tai nereikštų, jog Aukščiausiasis teismas galėtų garan- 
tuoti individualias piliečių teises. Aukščiausiojo teismo sprendimas 
vis tiek yra teisinis sprendimas ir turi paisyti precedento ir instituci- 
nių motyvų, tokių kaip santykiai tarp teismo ir Kongreso, taip pat 
moralės. Ir joks teisėjo sprendimas nėra būtinai teisingas sprendi- 
mas. Teisėjai palaiko skirtingas pozicijas prieštaringais teisės ir mo- 
ralės klausimais ir, kaip parodė kovos dėl Nixono Aukščiausiojo teis- 
mo paskyrimų, Prezidentas gali skirti teisėjus savo nuožiūra su sąly- 
ga, kad jie yra sąžiningi ir kompetentingi. 

Taigi nors konstitucinė sistema vienaip ar kitaip prisideda prie 
moralinių teisių valdžios atžvilgiu, ji toli gražu neįstengia garantuoti 
šių teisių ir netgi nustatyti, kokios jos yra. Tai reiškia, jog tam tikro- 
mis progomis paskutinį žodį šiais klausimais taria ne įstatymų leidė- 
jas, o kuri nors kita institucija, 0 tai vargu ar gali tenkinti tą, kuriam 
atrodo, kad ta institucija yra didžiai neteisi. 

Žinoma, kokia nors valdžios institucija neišvengiamai tars pasku- 
tinį Žodį dėl to, kokia teisė bus įgyvendinama. Kai žmonės nesutaria 
dėl moralinių teisių, nė viena iš pusių niekaip negalės pagrįsti savo 
argumentų, ir kokie nors sprendimai turės būti priimti, jeigu norima 
išvengti anarchijos. Tačiau ši ortodoksiška išmintis turi būti teisėkūros 
ir teisės taikymo filosofijos pradžia, o ne pabaiga. Jeigu ir negalime 
užsispyrę reikalauti, kad valdžia rastų teisingus atsakymus dėl jos 
piliečių teisių, galime primygtinai reikalauti, kad ji bent pamėgintų. 
Mes galime primygtinai reikalauti, kad ji rimtai traktuotų teises, va- 
dovautųsi nuoseklia teorija, apibrėžiančia, kokios yra šios teisės, 1I 
nuosekliai veiktų remdamasi savo išpažįstamais principais. Aš pamė- 
ginsiu parodyti, ką tai reiškia, ir kokią reikšmę tai turi dabartiniams 
politiniams debatams. 

Pradėsiu nuo klausimo, dėl kurio kyla įnirtingiausi ginčai. Ar ameri- 
kietis kokiomis nors aplinkybėmis turi moralinę teisę pažeisti įstaty- 
mą? Tarkime, kas nors pripažįsta, kad įstatymas yra teisėtas; ar tai 
reiškia, kad jis turi pareigą jam paklusti? Tie, kurie mėgina pateikti 
atsakymą, regis, yra pasidaliję į dvi stovyklas. Tie, kuriuos vadinsiu 
konservatoriais, atrodo, nepritaria jokiam nepaklusimo aktui; jie at- 
rodo patenkinti, kai tokie veiksmai yra persekiojami baudžiamąja tvar- 
ka, ir nusivylę, kai įsitikinimai pasikeičia. Kita grupė, liberalai, kur kas 
labiau prielankūs bent jau kai kuriems nepaklusimo atvejams; kartais 
jie nepritaria baudžiamajam persekiojimui ir palankiai vertina kaltės 
atleidimą. Tačiau jeigu mes atsiribojame nuo šių emocinių reakcijų ir 
atkreipiame dėmesį į argumentus, kuriuos pasitelkia šios dvi partijos, 
paaiškėja nuostabus dalykas. Abi grupės pateikia iš esmės tą patį atsa- 
kymą į principinį klausimą, kuris tariamai jas skiria. 

Atsakymas, kurį pateikia abi partijos, yra šis. Demokratijoje, ar 
bent jau demokratijoje, kuri iš principo gerbia individualias teises, 
kiekvienas pilietis turi bendrą moralinę pareigą paklusti visiems įsta- 
tymams, net jeigu jis norėtų, kad kai kurie iš jų būtų pakeisti. Jo 
pareiga kyla iš atsakomybės bendrapiliečiams, kurie paklūsta jiems 
nepatinkantiems įstatymams jo labui. Tačiau ši bendra pareiga nega- 
li būti absoliuti, nes net iš principo teisinga visuomenė gali leisti ne- 
teisingus įstatymus ir politines nuostatas, o žmogus, be savo pareigų 
valstybei, turi ir kitų pareigų. Žmogus privalo gerbti savo pareigas 
savo Dievui ir savo sąžinei, ir jeigu šios konfliktuoja su jo pareiga 
valstybei, tai jis turi teisę galiausiai daryti tai, ką mano esant teisinga. 
Tačiau jeigu jis nusprendžia privaląs pažeisti teisę, tai privalo paklus- 
ti valstybės skiriamam sprendimui ir bausmei, pripažindamas faktą, 
Jog jo religinis ar moralinis įsipareigojimas pranoko jo pareigą bend- 
rapiliečiams, tačiau jos nepanaikino. 

Žinoma, šis bendras atsakymas gali būti plėtojamas labai skirtin- 
gais būdais. Kai kurie valstybės pareigą nusakytų kaip fundamenta- 
lią, o disidentą pavaizduotų kaip religinį ir moralinį fanatiką. Kiti 

valstybės pareigą nusakytų nuožmiais terminais ir tuos, kurie jai opo- 
nuoja, pieštų kaip herojus. Tačiau tai tono skirtumai, ir pozicija, ku- 
rią aprašiau, mano manymu, atspindi pažiūrą daugumos tų, kurie 
konkrečiais atvejais linksta pasisakyti arba už, arba prieš pilietinį ne- 
paklusnumą. 

Nesakau, kad taip mano visi. Būtinai atsiras tokių, kurie pareigą 
valstybei iškels taip aukštai, kad nepripažins jokios galimybės ją pa- 
žeisti. Aišku, esama ir tokių, bent jau Jungtinėse Valstijose šiandien, 
kurie neigtų, kad žmogus apskritai turi moralinę pareigą paklusti 
įstatymui. Tačiau šios dvi kraštutinės pozicijos - tai tarsi varpo briau- 
nos, ir visi tie, kurie užima poziciją tarp jų, laikosi mano aprašytos 
ortodoksalios pozicijos, - jog žmonių pareiga paklusti teisei, tačiau 
jie turi teisę vadovautis savo sąžine, kai ši su ta pareiga konfliktuoja. 

Tačiau jei taip yra, tai mes susiduriame su paradoksu, kurio esmė 
ta, jog žmonės, kurie teikia tą patį atsakymą į principinį klausimą, iš 
pažiūros taip smarkiai nesutaria, 0 jų nuomonės taip aštriai išsiskiria 
konkrečiais atvejais. Paradoksas yra dar didesnis, nes kiekviena pu- 
sė, bent jau kai kuriais atvejais, užima poziciją, kuri atrodo katego- 
riškai nederanti su teorine pozicija, kurią jos abi palaiko. Pavyzdžiui, 
šios pozicijos laukia išmėginimas, kai kas nors prieštarauja įstatymui 
remdamasis sąžine arba kitus skatina įvykdyti nusikaltimą. Konser- 
vatoriai teigė, jog tokie žmonės, nors jie yra sąžiningi, turi būti per- 
sekiojami baudžiamąja tvarka. Kodėl jie turi būti persekiojami? Ka- 
dangi visuomenė negali toleruoti pagarbos teisei menkinimo, kurį 
lemia ir skatina jų aktas. Žodžiu, jie turi būti persekiojami tam, kad 
jie patys ir į juos panašūs būtų atgrasinti nuo to, ką jie daro. 

Tačiau, atrodo, čia glūdi kraupus prieštaravimas. Jeigu žmogus 
turi teisę daryti tai, ką jam liepia jo sąžinė, tai kaip gali būti pateis!- 
namas valstybės siekis jį nuo to atgrasinti? Argi nėra nedora tai, kad 
valstybė draudžia ir baudžia tai, ką daryti, jos pripažinimu, žmonės 
turi teisę? 

Be to, ne vieni konservatoriai tvirtina, jog tie, kurie pažeidžia te1s6 
dėl moralinio įsitikinimo, turi būti persekiojami. Plačiai žinoma, kad 
liberalas oponuoja tam, kad rasistinių mokyklų pareigūnams būtų leista 

lėtai vykdyti desegregaciją, nors ir pripažįsta, kad šie mokyklų parei- 
gūnai mano turį moralinę teisę daryti tai, ką draudžia teisė. Žinoma, 
retas liberalas sako, kad desegregacijos įstatymai turi būti įgyvendina- 
mi tam, kad skatintų bendrą pagarbą įstatymui. Vietoj to jis teigia, kad 
desegregacijos įstatymai turi būti įgyvendinami dėl to, kad jie yra tei- 
singi. Tačiau jo pozicija atrodo taip pat nenuosekli: ar gali būti teisin- 
ga persekioti žmones už tai, kad jie daro, ko reikalauja sąžinė, jeigu 
mes pripažįstame jų teisę vadovautis savo sąžine? 

Taigi mums lieka du neišspręsti galvosūkiai. Kaip gali dvi stovyk- 
los principo klausimu, iš kurių kiekviena mano, kad ji iš pagrindų 
nesutaria su kita, užimti tuo klausimu tą pačią poziciją? Kaip gali 
būti, kad kiekviena pusė konkrečias problemas ragina spręsti taip, 
kad tie sprendimai kategoriškai prieštarauja principinei pozicijai, kurią 
abi palaiko? Vienas galimas atsakymas yra tas, kad kai kurie iš tų 
arba visi tie, kurie palaiko tą bendrą poziciją, yra veidmainiai, tik 
žodžiais tarnaujantys sąžinės teisėms, kurių jie iš tiesų nepripažįsta. 

Šis kaltinimas pasižymi tam tikru įtaigumu. Tam tikros veidmai- 
nystės, matyt, tikrai būta, kai pareigūnai, pretenduojantys gerbti są- 
žinę, nepripažino Muhammadui Ali teisės dalyvauti bokso rungty- 
nėse jų valstijose. Jeigu Ali, nepaisydamas savo religinių skrupulų, 
būtų stojęs tarnauti ginkluotosiose pajėgose, jam būtų buvę leista 
boksuotis, nors pagal principus, kuriuos tie pareigūnai sakosi ger- 
bią, šis poelgis jį kaip žmogų darytų blogesnį. Esama labai mažai 
atvejų, kurie atrodo tokie paprasti kaip šis, tačiau net ir šiuo atveju 
pareigūnai atrodė nematą prieštaros tarp jų veiksmų ir jų principų. 
Taigi mes turime ieškoti kokio nors paaiškinimo suprasdami, jog žmo- 
nės dažnai neturi galvoje to, ką jie sako. 

Gilesnis paaiškinimas glūdi toje painiavoje, kuri dažnai būdinga 
argumentams dėl teisių. Ši painiava daro neaiškius visus tuos klausi- 
mus, kuriuos paminėjau pačioje pradžioje, ir trukdo išplėtoti nuosek- 
lią teoriją, paaiškinančią, kaip turi elgtis valdžia, kuri gerbia teises. 

Norėdamas tai paaiškinti, turiu atkreipti dėmesį į faktą, puikiai 
žinomą filosofams, bet dažnai ignoruojamą politiniuose debatuose, 
Jog žodis „teisė“ (rigbt) turi skirtingą reikšmę skirtinguose konteks- 

tuose. Dauguma atvejų sakydami, kad kas nors turi „teisę“ ką nors 
daryti, teigiame, kad būtų neteisinga jam trukdyti tai daryti ar bent 
jau reikia kokio nors specialaus pagrindo bet kokiam trukdymui pa- 
teisinti. Šią griežtąją „teisės“ reikšmę pasitelkiu sakydamas, kad Jūs 
turite teisę išleisti savo pinigus lošimui, jeigu norite, tačiau turėtu- 
mėte juos išleisti vertesniems dalykams. Tuo noriu pasakyti, jog bet 
koks kišimasis į Jūsų reikalą būtų neteisingas, nors Jūs ir ketinate 
išleisti savo pinigus tokiu būdu, kuris, mano manymu, yra blogas. 

Esama akivaizdaus skirtumo tarp pasakymo, kad kas nors šia pras- 
me turi teisę ką nors daryti, ir pasakymo, kad tai daryti jo atveju yra 
„teisinga“ arba kad jis, tai darydamas, nedaro nieko „bloga“. Kas 
nors gali turėti teisę daryti sau ką nors bloga, kaip gali atsitikti loši- 
mo atveju. Ir atvirkščiai, ką nors daryti jo atveju gali būti geras daly- 
kas, ir vis dėlto jis gali neturėti teisės to daryti, ta prasme, kad nebū- 
tų neteisinga, jei kas nors trukdytų jo mėginimui. Jeigu mūsų ka- 
riuomenė paima nelaisvėn priešo karį, galėtume sakyti, jog jo atveju 
būtų teisinga pamėginti pabėgti, tačiau tai nereiškia, kad būtume 
neteisūs mėgindami jį sulaikyti. Galėtume jam jausti pagarbą dėl jo 
mėginimo pabėgti ir galbūt netgi imtume apie jį prasčiau galvoti, 
jeigu jis pabėgti nemėgino. Tačiau tai nereiškia, kad mes elgtumėmės 
neteisingai, pastodami jam kelią; priešingai, jeigu manome, kad mū- 
sų siekiai yra teisingi, mes galvosime, kad iš mūsų pusės yra teisinga 
padaryti viską, ką galime, kad jį sustabdytumėme. 

Ši perskyra tarp klausimo, ar žmogus turi teisę ką nors daryti, ir 
klausimo, ar jo situacijoje teisinga tai daryti, dažniausiai nesukelia 
jokių sunkumų. Vis dėlto sunkumų kartais kyla, nes kartais apie žmo- 
gaus teisę ką nors daryti kalbame, norėdami tik paneigti, kad jo si- 
tuacijoje tai daryti yra neteisinga. Antai sakydami, kad į nelaisvę paim- 
tas karys turi „teisę“ pamėginti pabėgti, turime galvoje ne tai, jog 
mes elgiamės neteisingai, jį stabdydami, bet tai, jog jo nesaisto jokia 
pareiga nemėginti to daryti. „Teisės“ sąvoką šia reikšme vartojame, 
kai kalbame, kad kas nors turi „teisę“ veikti pagal savo principus 
arba „teisę“ vadovautis savo sąžine. Tai sakydami, turime galvojė: 
kad jis nesielgia blogai veikdamas pagal savo nuoširdžius įsitikin!- 

mus, Nors ir nepritariame tiems įsitikinimams ir dėl politinės nuosta- 
tos ar kitų priežasčių turime priversti jį veikti priešingai, negu reika- 
lauja jo įsitikinimai. 

Tarkime, žmogus mano, kad socialinio draudimo mokesčiai, skirti 
vargšams remti, yra labai neteisingi, nes melžia verslo pinigus, ir šiuo 
pagrindu tas žmogus kasmet deklaruoja visą pajamų mokestį, tačiau 
pusės jo nebesumoka. Galėtume sakyti, kad jis turi teisę, jei nori, 
atsisakyti mokėti, tačiau Vyriausybė turi teisę teisminiu keliu išsirei- 
kalauti iš jo visus mokesčius ir bausti arba įkalinti jį už vėlavimą 
mokėti mokestį, jeigu tai būtina siekiant išlaikyti mokesčių surinki- 
mo sistemos efektyvumą. Dauguma atvejų mes nesirenkame šio ar- 
gumentavimo būdo; nesakome, jog vagis turi teisę vogti, jeigu nori, 
su sąlyga, kad jis sulaukia atlygio. Kad žmogus turi teisę pažeisti tei- 
sę, nors valstybė turi teisę jį bausti, sakome tik tuomet, kai manome, 
kad tai darydamas dėl savo įsitikinimų jis nesielgia blogai!. 

Šios perskyros suteikia galimybę suprasti ortodoksiškojo klausi- 
mo dviprasmybę: ar žmogus kokiomis nors aplinkybėmis turi teisę 
pažeisti teisę? Ar šiuo klausimu norima paklausti, ar jis kokiomis 
nors aplinkybėmis turi teisę — teisę griežtąja prasme - pažeisti teisę ir 
ar valdžia elgtųsi neteisingai, jį sustabdydama, areštuodama ir teis- 
miniu būdu persekiodama? O gal norima paklausti, ar kokiomis nors 
aplinkybėmis jis, pažeisdamas teisę, elgiasi teisingai, ir ar mes visi 
turime jį gerbti, net jei valdžia jį įkalintų? 

Jeigu manome, jog ortodoksalioji pozicija yra atsakymas į pirmą- 
jį - ir svarbiausiąjį - klausimą, tai susiduriame su mano aprašytaisiais 
paradoksais. Tačiau jeigu ją laikome atsakymu į antrąjį, tų paradoksų 
nelieka. Konservatoriai ir liberalai sutaria, kad kartais žmogus nedaro 
bloga pažeisdamas įstatymą, būtent tada, kai to reikalauja jo sąžinė. 


' Nieko keista, kad teisės turėjimo sąvoką kartais pasitelkiame norėdami pasakyti, 
jog kiti turi netrukdyti veiksmui, o kartais - pasakyti, kad nėra blogai daryti tą veiks- 
mą. Dažnai, kai kas nors neturi teisės ką nors daryti, pavyzdžiui, fiziškai užpulti kitą 
žmogų, galioja i7 ta nuostata, jog tai daryti yra neteisinga, ir ta, kad kiti turi teisę tai 
sustabdyti — reikalavimu, jei ne jėga. Todėl natūralu sakyti, kad kas nors turi teisę, kai 
norime paneigti bet kurią iš šių reikšmių, taipogi tada, kai norime paneigti abi. 

Jie nesutaria, - kai nesutaria, - dėl kito dalyko, būtent kokia turi būti 
valstybės reakcija. Ab: partijos mano, kad kartais valstybė turi vykdyti 
teisminį persekiojimą. Tačiau tai nėra nesuderinama su teiginiu, jog 
persekiojamasis žmogus pažeisdamas teisę elgėsi teisingai. 

Aprašytieji paradoksai sukelia rimtos problemos įspūdį dėl to, 
kad minėti du klausimai paprastai neatskiriami, ir ortodoksalioji po- 
zicija pateikiama kaip bendras pilietinio nepaklusnumo problemos 
sprendimas. Tačiau padarius perskyrą, tampa akivaizdu, kad ta pozi- 
cija taip plačiai palaikoma tik dėl to, kad ją taikant, ji traktuojama 
kaip atsakymas į antrąjį, o ne į pirmąjį klausimą. Šią esminės svarbos 
perskyrą užtemdo problemiška teisės į sąžinę idėja; ši idėja atsidūrė 
daugumos neseniai vykusių diskusijų dėl politinio įsipareigojimo (ob- 
ligation) centre, tačiau tai masalas, atitraukiantis mūsų dėmesį nuo 
esminės svarbos politinių klausimų. Žmogaus sąžinės būsena gali būti 
lemiamos reikšmės arba centrinės svarbos, kai kyla klausimas, ar pa- 
žeisdamas teisę jis elgiasi kuria nors prasme morališkai neteisingai: 
tačiau ji nebūtinai bus lemiamos reikšmės ar netgi nebus centrinės 
svarbos, kai klausiama, ar jis turi teisę, griežtąja šio termino prasme, 
taip daryti. Žmogus neturi teisės, griežtąja prasme, daryti viską, ko 
reikalauja jo sąžinė, bet jis gali turėti teisę, ta pačia prasme, daryti 
tam tikrą veiksmą, net jei jo sąžinė to nereikalauja. 

Jeigu tai tiesa, tuomet iki šiol nebūta nė vieno rimto mėginimo 
atsakyti į tuos klausimus, kuriuos beveik kiekvienas turi galvoje. Ga- 
lime pradėti nuo nulio, pirmiausia aiškiau suformuluodami šiuos klau- 
simus. Ar amerikietis /ė kokiomis nors aplinkybėmis turi teisę, griež- 
tąja prasme, daryti ką nors, kas prieštarauja teisei? Jeigu taip - kada? 
Norint atsakyti į šitaip pateiktus klausimus, turime pamėginti aiš- 
kiau suvokti anksčiau minėtos idėjos pasekmes, kad piliečiai turi tei- 
sių — kad ir kokios jos būtų - savo valdžios atžvilgiu. 

Aš sakiau, jog manoma, kad Jungtinėse Valstijose piliečiai tur! 
tam tikrų fundamentalių teisių savo valdžios atžvilgiu, tam tikrų mo- 
ralinių teisių, konstitucijos paverstų juridinėmis teisėmis. Jeigu ši idėja 
yra prasminga ir verta pasididžiavimo, tai tos teisės turi būti teisės ta 
griežtąja prasme, kurią ką tik aprašiau. Teiginys, kad piliečiai tur! 

žodžio laisvę, turi reikšti, jog valdžia elgtųsi neteisingai, neleisdama 
jiems kalbėti, net kai valdžia mano, kad tai, ką jie pasakys, suteiks 
daugiau žalos negu naudos. Tas teiginys, pagal analogiją su karo 
belaisvio atveju, negali reikšti tik to, jog piliečiai nedaro bloga kal- 
bėdami tai, ką galvoja, tačiau valdžia pasilieka sau teisę neleisti 
jiems to daryti. 

Tai esminės reikšmės momentas, ir aš noriu jį plačiau išanalizuo- 
ti. Žinoma, atsakinga valdžia turi būti pasirengusi pateisinti viską, 
ką ji daro, ypač kai apriboja savo piliečių laisvę. Tačiau paprastai 
pakankamas pateisinimas, net veiksmo, kuris riboja laisvę, yra tas, 
kad veiksmas yra sumanytas padidinti tam, ką filosofai vadina bend- 
rąja nauda, - jog jis yra sumanytas suteikti visiems daugiau naudos 
negu žalos. Taigi nors Niujorko valdžiai reikia pateisinti savo drau- 
dimą, neleidžiantį vairuotojams važiuoti Leksingtono aveniu aukš- 
tyn, pateisinimas yra pakankamas, jeigu kompetentingi pareigūnai, 
remdamiesi įtikinamais faktais, mano, kad daugelio gausima nauda 
bus didesnė už nedaugelio patirsimus nepatogumus. Tačiau kai sa- 
koma, kad piliečiai turi teisių valdžios atžvilgiu, tokių kaip žodžio 
laisvė, šitai turi reikšti, kad šios rūšies pateisinimas yra nepakanka- 
mas. Antraip šis teiginys nebūtų argumentas už tai, jog individai turi 
ypatingą apsaugą nuo teisės, kai sprendžiamos jų teisės, o tai kaip tik 
norima pasakyti tuo teiginiu. 

Ne visos juridinės teisės ar netgi konstitucinės teisės įkūnija mo- 
ralines teises valdžios atžvilgiu. Aš dabar turiu teisę važiuoti bet kuria 
juosta Penkiasdešimt septintojoje gatvėje, tačiau valdžia nepasielgtų 
neteisingai, toje gatvėje įvesdama vienkryptį eismą, jeigu manytų, 
kad toks veiksmas atitinka bendrąjį interesą. Aš turiu konstitucinę 
teisę balsuoti už kongreso narį kas dvejus metus, tačiau nacionalinė 
ir valstijos valdžia nepasielgtų neteisingai, jeigu, laikydamasi papil- 
dymo procedūros, kongreso nario kadenciją padarytų ketverių me- 
tų, o ne dvejų, sprendimą paremdama tuo pačiu pagrindu, jog tai 
būtų naudinga bendrajai gerovei. 

Tačiau manoma, kad tos konstitucinės teisės, kurias mes vadina- 
me fundamentaliomis, tokios kaip laisvo žodžio teisė, įkūnija teises 

valdžios atžvilgiu griežtąja prasme; tai, jog mūsų teisinė sistema ger. 
bia fundamentalias piliečių teises, verta pasididžiavimo. Jeigu pilie- 
čiai turi moralinę laisvo žodžio teisę, tuomet valdžios pasielgtų ne- 
teisingai, panaikindamos Pirmąją pataisą, kuri ją garantuoja, net jei- 
gu jos būtų įsitikinusios, jog daugumai bus geriau, jeigu žodžio laisvė 
bus apribota. 

Tai sakydamas turiu išvengti pernelyg didelių apibendrinimų. Tas, 
kuris teigia, jog piliečiai turi teisę valdžios atžvilgiu, neturėtų sakyti, 
jog valstybė niekuomet nėra teisi tais atvejais, kai ji tų teisių nepaiso. 
Jis galėtų sakyti, pavyzdžiui, jog nors piliečiai ir turi teisę į žodžio 
laisvę, valdžia gali nepaisyti tos teisės, kai reikia apsaugoti kitų teises 
arba išvengti katastrofos, arba netgi siekdama aiškios ir didelės bend- 
ros naudos (tačiau jeigu jis pripažintų ją kaip galimą pateisinimą, tai 
aptariamąją teisę traktuotų kaip ne iš pačių svarbiausiųjų arba fun- 
damentaliųjų). Bet jis negalėtų pasakyti, jog valdžia yra teisi nepaisy- 
dama tos teisės tuo minimaliu pagrindu, kuris būtų pakankamas, 
jeigu tokia teisė neegzistuotų. Jis negali sakyti, jog valdžia turi teisę 
veikti remdamasi vien tik savo sprendimu, jog, viską apskaičiavus, 
yra tikėtina, kad jos veiksmas suteiks naudą bendruomenei. Ši prie- 
laida jo reikalavimą į teisę darytų beprasmišką ir rodytų, jog jis „tei- 
sę“ (right) vartoja kažkokia kita prasme, ne griežtąja, kuri yra būtina 
norint suteikti jo pretenzijai politinį reikšmingumą, kurį, kaip pa- 
prastai manoma, jis turi. 

"Tačiau tuomet atsakymai į du mūsų klausimus dėl nepaklusnumo 
atrodo aiškūs, nors ir neortodoksalūs. Mūsų visuomenėje žmogus 
kartais turi teisę (griežtąja prasme) nepaklusti teisei. Jis turi šią teisę 
visada, kai neteisingai pažeidžiamos jo teisės vyriausybės atžvilgiu. 
Kitaip tariant, jeigu jis turi moralinę teisę į žodžio laisvę, tai jis tur! 
moralinę teisę pažeisti bet kokį įstatymą, kurio valdžia, dėl jo tur!- 
mos teisės, neturi teisės priimti. Teisė nepaklusti teisei nėra atskira 
teisė, kaip nors susijusi su sąžine ir papildanti kitas teises valdžios 
atžvilgiu. Tai tiesiog šių teisių valdžios atžvilgiu bruožas, ir jis iš pr1n- 
cipo negali būti paneigtas, nepaneigiant, kad apskritai egzistuoja ko- 
kios nors tokio pobūdžio teisės. 

Šie atsakymai atrodo savaime suprantami, kai teises valdžios atžvil- 
giu laikome teisėmis griežtąja prasme, kurią aprašiau. Jeigu turiu teisę 
pareikšti savo nuomonę politiniais klausimais, tai valdžia, padaryda- 
ma tokį mano veiksmą neteisėtu, elgiasi neteisingai, net jeigu mano, 
kad tai darydama ji tenkina bendrąjį interesą. Jei valdžia tokį mano 
veiksmą vis dėlto padaro neteisėtą, tai ji toliau elgsis blogai ir įgyven- 
dindama tą įstatymą prieš mane. Mano teisė valdžios atžvilgiu reiškia, 
kad valdžia yra neteisi, jei neleidžia man kalbėti; valdžios iniciatyva 
pati savaime mano laisvės apribojimo negali padaryti teisingo. 

Visa tai, žinoma, mums nepasako, kokių konkrečių teisių val- 
džios atžvilgiu žmonės turi. Tai mums nesako, ar laisvo žodžio teisė 
apima demonstracijų teisę. Tačiau iš viso to, kas pasakyta, aišku, jog 
įstatymo priėmimas negali turėti įtakos toms teisėms, kurias žmonės 
turi, O šitai yra esminės svarbos dalykas, nes diktuoja nuostatą, į 
kurią individas turi teisę, darydamas savo asmenišką sprendimą, kai 
iškyla pilietinio nepaklusimo klausimas. 

Ir konservatoriai, ir liberalai mano, kad visuomenėje, kuri ap- 
skritai yra dora, kiekvienas turi pareigą paklusti teisei, kad ir kokia ji 
būtų. Tai yra ortodoksaliosios pozicijos „bendrosios pareigos“ sąly- 
gos šaltinis, ir nors liberalai mano, kad šios pareigos kartais galima 
„nepaisyti“, net jie sutinka, kad, kaip tvirtina ortodoksalioji pozici- 
ja, paklusimo pareiga išlieka kokia nors paslėpta forma, tad žmogus 
elgiasi gerai, kai pripažįsta bausmę, turėdamas omenyje tą pareigą. 
Tačiau ši bendra pareiga yra beveik neapmąstoma visuomenės, kuri 
pripažįsta teises. Jeigu žmogus mano turįs teisę dalyvauti demonstra- 
cijoje, tai jis turi manyti, kad valdžia elgtųsi neteisingai jam to neleis- 
dama, pasitelkdama įstatymą arba be jo. Jeigu jis turi teisę taip ma- 
nyti, tuomet paika kalbėti apie pareigą paklusti teisei arba apie pa- 
reigą pripažinti bausmę, kurios valstybė neturi teisės skirti. 

Konservatoriai paprieštarautų, jog aš pernelyg lengvai susidoro- 
jau su jų argumentu. Jie sakys, jog net jeigu valdžia buvo neteisi, 
priimdama kokį nors įstatymą, tokį kaip įstatymas, varžantis žodžio 
laisvę, esama nepriklausomų priežasčių, dėl kurių valdžia yra teisi, 
įgyvendindama jau priimtą įstatymą. Anot jų argumento, teisiškai 

uždraudžiant demonstracijas, mobilizuojamas tam tikras principas. 
kuris yra svarbesnis už individo teisę kalbėti, būtent pagarbos teise; 
principas. Jeigu įstatymas, netgi blogas įstatymas, paliekamas neįgy- 
vendintas, menkinama pagarba įstatymui, ir visuomenė kaip visuma 
nukenčia. Taigi individas praranda savo moralinę teisę kalbėti, kai 
kalbėjimas kriminalizuojamas, ir bendro dėl gėrio bei bendros nau- 
dos valdžia privalo įgyvendinti tą įstatymą prieš jį. 

Tačiau šis argumentas, nors ir populiarus, įtikinamas yra tik tuo- 
met, kai mes užmirštame, ką reiškia pasakymas, jog individas tur; 
teisę valstybės atžvilgiu. Toli gražu nėra savaime akivaizdu, jog pilie- 
tinis nepaklusnumas menkina pagarbą teisei, tačiau net jeigu taria- 
me, kad menkina, šis faktas neturi didelės reikšmės. Utilitarinės nau- 
dos perspektyva negali pateisinti veiksmų, neleidžiančių žmogui da- 
ryti to, ką jis turi teisę daryti, o tariama nauda teisės pagarbai yra 
tiesiog utilitarinė nauda. Didžiavimasis pagarba individualioms tei- 
sėms, jeigu ji nereikalauja jokios aukos, būtų beprasmis, o auka, ku- 
rią Čia turime galvoje, turi būti atsižadėjimas bet kokios spekuliaty- 
vios naudos, kurią mūsų šalis gautų, jeigu nepaisytų tų teisių visuo- 
met, kai jos pasirodo nenaudingos. Tad bendroji nauda negali būti 
tinkamas pagrindas riboti teisėms, net jeigu aptariamoji nauda yra 
pagarbos teisei stiprėjimas. 

Tačiau galbūt aš klystu manydamas, jog pagarbos teisei argumen- 
tas tėra apeliavimas į bendrąją naudą. Aš sakiau, kad valstybė gali 
būti teisi nepaisydama teisių arba jas ribodama kitais pagrindais, tad 
prieš atmesdami konservatyviąją poziciją, privalome paklausti, ar ku- 
rie nors iš šių pagrindimų yra pavykę. Pats svarbiausias - ir blogiau- 
siai suprastas - iš šių kitų pagrindimų remiasi konkuruojančių teisių 
sąvoka, teisių, kurioms kiltų grėsmė, jeigu aptariamoji teisė nebūtų 
apribota. Piliečiai turi asmeninę teisę į valstybės globą, taip pat as- 
meninę teisę į tai, kad į jų laisvę nesikištų valstybė, ir valdžiai gali 
tekti rinktis iš šių dviejų teisių. Pavyzdžiui, teisė, draudžianti šmeiŽ- 
tą, riboja asmeninę bet kurio žmogaus teisę sakyti tai, ką jis mano, 
nes ji reikalauja, kad tai, ką jis sako, turėtų rimtą pagrindą. Tačiau š14 
teisę pateisina — tai pripažįsta netgi tie, kurie mano, kad ji pažeidžia 

asmeninę teisę, — tas faktas, jog ji gina kitų teisę į tai, kad jų reputa- 
cija nebūtų sugriauta neatsakingo pareiškimo. 

Individualios teisės, kurias pripažįsta mūsų visuomenė, dažnai 
konfliktuoja šiuo būdu, ir kai jos konfliktuoja, valdžios darbas yra 
spręsti diskriminacijos klausimą. Jeigu valdžia priima teisingą spren- 
dimą ir gina tai, kas svarbiau, aukodama tai, kas mažiau svarbu, tai ji 
nesusilpnins ir nenupigins teisių sąvokos; ir priešingai: ji susilpnintų 
ir nupigintų tą sąvoką, jeigu negintų to, kas yra svarbiau. Taigi priva- 
lome pripažinti, jog valdžia turi pagrindą riboti teises, jeigu pagrįstai 
mano, jog konkuruojanti teisė yra svarbesnė. 

Ar konservatorius gali griebtis šio fakto? Jis galėtų sakyti, kad aš 
pasielgiau neteisingai, jo argumentą apibūdindamas kaip argumen- 
tą, apeliuojantį į bendrąją naudą, nes iš tikro jis apeliuoja į konku- 
ruojančias teises, būtent į moralinę daugumos teisę į tai, kad jos įsta- 
tymai būtų įgyvendinami, arba į visuomenės teisę palaikyti tą tvar- 
kos ir saugumo lygį, kurio ji pageidauja. Šios teisės, pasakytų jis, yra 
tokios teisės, kurias reikia dėti ant svarstyklių su individo teise dary- 
ti tai, ką draudžia neteisinga teisė. 

Tačiau šis naujas argumentas yra painus, nes priklauso nuo ki- 
tos, dar vienos teisių diskurso dviprasmybės. Mes iš tiesų kalbame 
apie visuomenės „teisę“ daryti tai, ką ji nori, tačiau tai negali būti 
„konkuruojanti teisė“, kuri galėtų pateisinti teisės valdžios atžvil- 
giu pažeidimą. Teisių valdžios atžvilgiu egzistavimui kiltų grėsmė, 
jeigu valdžia galėtų bet kurią iš tų teisių atmesti, apeliuodama į 
demokratinės daugumos teisę įgyvendinti savo valią. Teisė valdžios 
atžvilgiu turi būti teisė į tam tikrą veiksmą net tada, kai dauguma 
mano, jog tai daryti esą neteisinga, ir net jei daugumai dėl to veiks- 
mo būtų blogiau. Jeigu sakome, kad visuomenė turi teisę daryti 
viską, kas yra naudinga bendros naudos požiūriu, arba teisę puose- 
lėti tokią aplinką, kurioje pageidauja gyventi dauguma, ir turime 
galvoje, kad šios teisės yra tokios, kurios leidžia pateisinti bet ko- 
kių teisių valdžios atžvilgiu, galinčių konfliktuoti su anomis, atme- 
timą, tai mes šias teises anuliuojame. 

Kad jas išgelbėtume, konkuruojančiomis teisėmis turime pripa- 

žinti tik kitų visuomenės narių, kaip individų, teises. Turime daryrį 
perskyrą tarp daugumos „teisių“, kurios negali galioti kaip indiv;- 
dualių teisių atmetimo pateisinimas, ir personalinių daugumos narių 
teisių, kurios gali būti laikomos tokiomis. Testas, kurį turime naudo. 
ti, yra šis. Kas nors turi konkuruojančią teisę į globą, kurią reikia 
įvertinti individualios teisės veikti atžvilgiu, jeigu tas asmuo kaip in- 
dividas turi teisę reikalauti tos globos iš savo valdžios savo paties 
teisių pagrindu (on bis own title), neatsižvelgiant į tai, ar dauguma jo 
bendrapiliečių tam reikalavimui pritaria. 

Pagal šį testą, negali būti teisinga, jog kiekvienas turi teisę į visų 
nacionalinių įstatymų įgyvendinimą. Asmuo turi teisę tik į tai, kad 
būtų įgyvendinti, pavyzdžiui, tie baudžiamieji įstatymai, kurių 
priėmimo jo teisė reikalautų, jeigu jie dar nebūtų teisė. Įstatymai, 
draudžiantys užpulti asmenį, yra geras šios kategorijos pavyzdys. 
Jeigu fiziškai sužalojami bendruomenės nariai — tie, kuriems reikia 
policijos apsaugos nuo prievartos prieš jų asmenį, - sudarytų tik 
mažumą, vis tiek atrodytų įtikinama sakyti, kad jie turi teisę į tą 
apsaugą. Tačiau įstatymų, kurie užtikrina tam tikrą ramybės lygį 
viešosiose vietose arba kurie leidžia ir finansuoja užsienio karą, ne- 
galima manyti esant pagrįstų individualiomis teisėmis. Negalima 
pasakyti, jog kukli moteriškė Čikagos gatvėse turi teisę būtent į tą 
ramybės laipsnį, kuris dabar yra, taipogi nepasakysi, jog ji turi teisę 
į tai, kad jaunuoliai įstatymo būtų pašaukti kariauti karuose, ku- 
riems ji pritaria. Esama įstatymų - galbūt pageidautinų įstatymų, - 
kurie jai suteikia šiuos naudingus dalykus, tačiau šių įstatymų pa- 
teisinimas, jeigu jie iš viso gali būti pateisinti, yra bendras didelės 
daugumos troškimas, o ne jos asmeninė teisė. Taigi jeigu šie įstaty- 
mai apriboja kieno nors kito moralinę teisę protestuoti arba jo tei- 
sę į asmeninį saugumą, ji negali apeliuoti į konkuruojančią teis€ 
kaip suvaržymo pateisinimą. Ji neturi asmeninės teisės į tai, kad 
tokie įstatymai būtų priimti, ir neturi konkuruojančios teisės į ta); 
kad jie būtų įgyvendinami. 

Taigi konservatoriaus argumentacija netoli tenueis konkuruoja! 
čių teisių pagrindu, tačiau jis gali bandyti pasitelkti kitokį pagrind4: 

Valdžia, - gali sakyti jis, - gali būti teisi ribodama savo piliečių asme- 
nines teises ypatingosios padėties aplinkybėmis (11 an emergency) 
arba kai galima išvengti labai didelių nuostolių, ar galbūt kai yra 
rimta galimybė užtikrinti kokią nors didelę naudą. Jeigu šalis kariau- 
ja, cenzūros politika gali būti pateisinama, net jei ji pažeidžia teisę 
kalbėti tai, ką galvoji, politiškai kontroversiškais klausimais. Tačiau 
ypatingoji padėtis turi būti tikra. Turi būti tai, ką Oliveris Wendellas 
Holmesas aprašė kaip akivaizdų ir tikrą pavojų, ir šis pavojus turi 
būti neeilinio masto. 

Ar konservatorius galėtų pagrįsti, kad šios rūšies pateisinimas yra 
galimas priimant bet kurį įstatymą, net ir neteisingą įstatymą, kaip jo 
įgyvendinimo pateisinimas? Jo argumentas galėtų būti maždaug to- 
kio pobūdžio. Jeigu valdžia pripažįsta, kad ji gali būti neteisi, - jog 
įstatymų leidėjas galėjo priimti, vykdytojai — įtvirtinti, o teismai — 
palikti galioti įstatymą, kuris iš tikrųjų riboja svarbias teises, - tai šis 
pripažinimas lemtų ne vien didesnį ar mažesnį pagarbos teisei nuo- 
smukį, bet ir santvarkos krizę. Piliečiai galėtų nuspręsti paklusti tik 
tiems įstatymams, kuriems jie asmeniškai pritaria, 0 tai yra anarchi- 
ja. Todėl valdžia turi atkakliai laikytis pozicijos, jog kad ir kokios 
būtų piliečio teisės iki įstatymo priėmimo ir teisminio patvirtinimo, 
jo teisės nuo šiol yra įtvirtinamos to įstatymo. 

Tačiau šis argumentas ignoruoja primityvią perskyrą tarp to, kas 
galėtų įvykti, ir to, kas įvyks. Jeigu mes leidžiame spekuliacijai pa- 
remti ypatingosios padėties arba reikšmingo masto naudos pateisi- 
nimą, tai ir vėl galiausiai anuliuojame teises. Kaip yra pasakęs Lear- 
ned Handas, turime, nepaisyti blogio pavojingumo, jei tai - tik to 
blogio galimybės tikėtinumas. Aš nežinau jokių tikrų įrodymų, kurie 
patvirtintų, kad kokio nors pilietinio nepaklusnumo toleravimas iš 
pagarbos jį vykdančiųjų moralinei pozicijai padidins tokį nepaklus- 
numą, ką jau kalbėti apie nusikalstamumą apskritai. Argumentas, 
jog jis jį padidintų, turi būti pagrįstas miglotomis prielaidomis apie 
paprastų nusikaltimų užkrečiamumą, prielaidomis, kurios pačios yra 
neįrodytos ir kurios kiekvienu atveju nėra ganėtinai svarbios. Tikrai 
ne mažiau įtikinamas atrodo argumentas, jog tolerancija padidins 

pagarbą pareigūnams ir didžiumai įstatymų, kurių įgyvendinimą jie 
prižiūri, ar bent jau pristabdys nepagarbos stiprėjimą. 

Jeigu tai būtų tiesiog klausimas, ar padidėtų ribinė bendruome- 
nės gerovė, esant griežtam teisės įgyvendinimui, tai valdžia turėtų 
nuspręsti dėl to, kokių mes turime įrodymų, ir, viską pasvėrus, gali 
nebūti neprotinga manyti, jog bendruomenei būtų geriau. Tačiau šis 
klausimas liečia teises, vadinasi, klausimas yra toks, ar tolerancija 
sugriaus bendruomenę arba grės jai didžia žala, ir. man atrodo tie- 
siog neprotinga manyti, esant įrodymų, patvirtinančių, kad tai ap- 
skritai įmanoma, ką jau kalbėti apie tikėtinumą. 

Argumentas apeliuojant į ypatingąją padėtį yra painus ir kita pras- 
me. Jis paremtas prielaida, kad valdžia tur: laikytis vienos iš dviejų 
pozicijų: arba pozicijos, jog žmogus niekada neturi teisės pažeisti 
teisę, arba pozicijos, kad jis visada turi tokią teisę. Aš sakiau, kad bet 
kuri visuomenė, jei ji apskritai tariasi pripažįstanti teises, turi atsisa- 
kyti bendrosios pareigos paklusti teisei, kuri galioja visais atvejais, 
sąvokos. Tai svarbu argumentuojant, jog nėra paprasto būdo įvertin- 
ti piliečio pretenziją į teisę. Jeigu pilietis teigia turįs moralinę teisę 
netarnauti ginkluotosiose pajėgose arba protestuoti tokiu būdu, ku- 
ris jam atrodo veiksmingas, tai pareigūnas, norintis jam atsakyti, o 
ne paprasčiausiai verste versti jį paklusti, turi reaguoti į konkretų jo 
pateiktą argumentą, ir negali nukreipti į įstatymo tekstą arba Aukš- 
čiausiojo teismo sprendimą, net kaip esminės svarbos šaltinį. Kartais 
pareigūnas, geranoriškai svarstantis moralinius piliečio argumentus, 
bus įtikintas, kad piliečio reikalavimas yra pagrįstas arba netgi tei- 
singas. Tačiau tai nereiškia, kad jis visuomet bus įtikintas arba kad jis 
visuomet turėtų būti įtikintas. 

Turiu pabrėžti, kad visi šie teiginiai nurodo griežtąją teisės pras- 
mę, todėl paliekami neatsakyti svarbūs klausimai dėl to, ką daryti 
yra teisinga. Jeigu žmogus mano, kad jis turi teisę pažeisti teisę, ta! 
privalo paklausti, ar teisingai elgiasi tą teisę įgyvendindamas. Jis tur! 
nepamiršti, jog racionalūs žmonės gali nesutarti dėl to, ar jis tur! 
teisę valdžios atžvilgiu, taigi ir teisę pažeisti teisę, kurią mano turįs; 
taigi ir to, kad racionalūs žmonės gali jam oponuoti geranoriškai. JIS 

turi atsižvelgti į įvairias pasekmes, kurias lems jo veiksmai, ar jie 
susiję su prievarta, bei į kitus panašius kriterijus, kurių reikalauja 
aplinkybės; jis turi neviršyti teisių, į kurias gali sąžiningai preten- 
duoti, ir nesiimti veiksmų, kurie pažeidžia kitų teises. 

Kita vertus, jeigu koks nors pareigūnas, pavyzdžiui, prokuroras, 
mano, kad pilietis neturi teisės pažeisti teisę, tai jis turi paklausti, ar 
pats teisingai elgiasi įgyvendindamas įstatymą. 8-ame skyriuje tei- 
giu, jog tara tikri mūsų teisinės sistemos bruožai, konkrečiai teisinių 
ir moralinių klausimų sąlieja mūsų konstitucijoje, reiškia, kad pilie- 
čiai dažnai elgiasi teisingai, pasinaudodami tuo, ką jie laiko morali- 
nėmis teisėmis pažeisti teisę, ir kad prokurorai dažnai elgiasi teisin- 
gai, nepersekiodami jų už tai. Čia neužbėgsiu šiems argumentams už 
akių; tik noriu paklausti, ar reikalavimas, jog valdžia turi rimtai trak- 
tuoti savo piliečių teises, yra kaip nors susijęs su esminės svarbos 
klausimu, kokios yra tos teisės. 


3. KONTROVERSIŠKOSIOS TEISĖS 


Argumentas iki šiol buvo hipotetiškas: jeigu žmogus turi tam tikrą 
moralinę teisę valdžios atžvilgiu, ta teisė atsilaiko prieš jai priešingą 
įstatymų leidėjo praktiką ar teisminį sprendimą. Tačiau tai mums 
nepasako, kokia yra ta jo turima teisė, ir, kaip puikiai žinome, racio- 
nalūs žmonės dėl to nesutaria. Esama plataus sutarimo dėl tam tikrų 
aiškių atvejų; beveik kiekvienas, kuris tiki apskritai kokiomis nors 
teisėmis, pripažintų, pavyzdžiui, kad žmogus turi moralinę teisę ne- 
provokuojamu būdu išsakyti savo mintis politiškai svarbiais klausi- 
mais ir kad tai yra svarbi teisė, kurią valstybė turi ginti visomis jėgo- 
mis. Tačiau dėl tokių paradigminių teisių ribų karštai ginčijamasi, ir 
vadinamasis įstatymas „prieš riaušes“, į kurį apeliuota garsiajame praė- 
jusio dešimtmečio Čikagos septyneto procese, yra pavyzdinis tokio 
kontroversiškumo atvejis. 

Teisiamieji buvo apkaltinti sąmokslo, turėjusio peržengti valstijos 
ribas, organizavimu, kuriuo siekta sukelti riaušes. Šis kaltinimas yra 
miglotas - galbūt net konstituciškai abejotinas - tačiau teisė, atrody- 

tų, skelbia nusikalstamomis emocingas kalbas, kurios teigia, kad prie- 
varta yra pateisinama siekiant užtikrinti politinę lygybę. Ar žodžių 
laisvės teisė gina šios rūšies kalbėjimą? Žinoma, tai teisinis klausi- 
mas, nes jis liečia Pirmojo konstitucijos papildymo žodžio laisvės 
nuostatą. Tačiau sykiu tai yra ir moralinis klausimas, nes, kaip sa- 
kiau, Pirmąjį papildymą turime traktuoti kaip siekį apginti morali- 
nę teisę. Valdančiųjų pareiga yra įstatymiškai ir teismų praktikoje 
apibrėžti moralines teises, t. y. įtvirtinti apibrėžimą, oficialiai nu- 
matant moralinių teisių apimtį teisėje. Kongresas susidūrė su šia 
užduotimi, balsuodamas už bilį, draudžiantį riaušes (anti-riot bill), 
o Aukščiausiasis teismas yra susidūręs su ja be galo daug atvejų. 
Kaip skirtingos valdžios institucijos turėtų išspręsti moralinių tei- 
sių apibrėžimo problemą? 

Jos turi imtis šio darbo suvokdamos, jog jų sprendimas visada 
gali būti neteisingas. Istorija ir jų įpėdiniai gali nuspręsti, kad jie el- 
gėsi neteisingai, nors jie patys tai darydami manė esą teisūs. Jeigu jie 
atsakingai atlieka savo pareigą, turi pamėginti kiek įmanoma suma- 
žinti savo klaidas, o tam tikslui turi pamėginti suvokti kokios yra 
klaidos priežastys. 

Šiam tikslui jie gali pasirinkti vieną iš dviejų labai skirtingų mo- 
delių. Pirmasis modelis rekomenduoja ieškoti balanso tarp individo 
teisių ir plačiosios visuomenės reikalavimų. Jeigu valdžia pasikėsina 
į moralinę teisę (pavyzdžiui, žodžio laisvės teisę apibrėžia siauriau, 
negu reikalauja teisingumas), tai ji kenkia individui. Tačiau jeigu vai- 
džia išplečia teisę (apibrėžia ją plačiau, negu reikalauja teisingumas), 
tai ji atima iš visuomenės dalį bendrosios naudos, tokią kaip saugios 
gatvės, nesant jokios priežasties, dėl kurios ji turėtų būti atimta. Iai- 
gi bet kokiu atveju klaida yra tokia pat rimta. Valdžios užduotis yra 
laikytis vidurio, rasti bendrosios naudos ir asmeninių teisių balansą, 
paskirstant abiems pusėms tai, kas priklauso. 

Kai valdžia arba bet kuris iš jos padalinių apibrėžia teisę, ji priva- 
lo atsižvelgti, anot pirmojo modelio, į visuomeninę galimų apibrėži- 
mų kainą ir atitinkamai pataisyti apibrėžimą. Pavyzdžiui, ji turi nC- 
suteikti tokios pačios laisvės triukšmingoms demonstracijoms, kokit 

suteikia ramiai politinei diskusijai, nes pirmoji sukelia kur kas dau- 
giau problemų negu antroji. Nusprendusi, kokiu mastu pripažinti 
konkrečią teisę, ji turi visiškai įgyvendinti savo sprendimą. Tai reiš- 
kia — leisti individui veikti pagal turimas teises, kaip jas apibrėžė 
valdžia, bet jų neperžengiant, tad jei kas nors pažeidžia teisę, netgi 
dėl sąžinės motyvų, jis turi būti baudžiamas. Be abejo, bet kokia val- 
džia darys klaidų ir atšaukinės kadaise priimtus sprendimus. Tai neiš- 
vengiama. Tačiau ši vidurio politika užtikrins, jog per ilgą laiką klai- 
dos bus subalansuotos. 

Toks pirmasis modelis atrodo labai įtikinamas, ir dauguma pa- 
prastų žmonių bei teisininkų, manau, apie jį atsiliepia palankiai. Vie- 
šojo intereso balansavimo asmeninių pretenzijų atžvilgiu metafora 
yra įtvirtinta mūsų politinėje ir teisminėje retorikoje, ir ši metafora 
daro modelį suprantamą ir patrauklų. Vis dėlto pirmasis modelis yra 
klaidingas, ypač teisių, bendrai pripažintų svarbiomis, atveju, ir toji 
metafora yra jo klaidos šerdis. 

Teisių valdžios atžvilgiu institutas nėra Dievo dovana, senovinis 
ritualas ar nacionalinis sportas. Tai sudėtinga ir problemiška prakti- 
ka, kuri valdžios darbą užtikrinti bendrąją naudą daro sunkesnį ir 
brangesnį, ir ši praktika būtų lengvabūdiška ir neteisinga, jeigu ne- 
tarnautų kokiam nors siekiui. Kiekvienas, kuris siekia rimtai trak- 
tuoti teises, ir kuris giria mūsų valdžią už jų gerbimą, turi bent kiek 
nutuokti koks tas siekis yra. Jis turi pritarti mažų mažiausiai vienai 
arba abiem iš dviejų svarbių idėjų. Pirmoji yra miglota, bet įtakinga 
žmogiškojo orumo idėja. Ši idėja siejama su Kantu, tačiau palaikoma 
įvairių mokyklų filosofų, teigia, kad esama žmogaus traktavimo bū- 
dų, nesuderinamų su jo pripažinimu visaverčiu bendruomenės na- 
riu, ir mano tokį traktavimą esant neteisingą. 

Antroji - tai geriau pažįstama politinės lygybės idėja. Ji suponuo- 
ja, kad silpnesnieji politinės bendruomenės nariai turi teisę į tokį 
patį savo valdžios rūpestį 1r pagarbą, kokius yra užsitikrinę galinges- 
nieji, tad jeigu kokie nors žmonės turi sprendimo laisvę, tai visi žmo- 
nės turi turėti tokią pačią laisvę, kad ir kaip tai paveiktų bendrąjį 
gėrį. Čia nenoriu ginti ar plėtoti šių idėjų, tenoriu pabrėžti, jog kiek- 

vienas, kuris teigia, jog piliečiai turi teisių, privalo pripažinti idėjas, 
labai artimas šioms!. 

Prasminga sakyti, kad žmogus turi fundamentalią teisę (griežtąja 
prasme) valdžios atžvilgiu, tokią kaip žodžio laisvė, jeigu ta teisė yra 
būtina apginti jo orumui arba jo, kaip turinčio vienodą teisę į rūpestį 
ir pagarbą, statusui, arba kokiai kitai panašios svarbos asmeninei ver- 
tybei. Antraip toks pasakymas neprasmingas. 

"Taigi jeigu teisės apskritai turi prasmę, tai reliatyviai svarbios tei- 
sės pažeidimas turi būti labai svarbus dalykas. Tai reiškia traktuoti; 
žmogų mažiau negu kaip žmogų arba kaip mažiau vertą pagarbos 
negu kiti žmonės. Teisių institutas pagrįstas įsitikinimu, kad toks pa- 
žeidimas yra šiurkšti neteisybė ir kad verta sumokėti papildomą kai- 
ną aukojant socialinę politiką ar efektyvumą, kainą, kuri būtina tai 
neteisybei išvengti. Bet tada turi būti neteisinga sakyti, kad teisių 
išplėtimas yra tokia pat rimta problema kaip ir jų pažeidimas. Jeigu 
valdžia suklysta individo naudai, tai jai paprasčiausiai šiek tiek dau- 
giau kainuoja socialinis efektyvumas, negu šiaip kainuotų; t. y. ji ski- 
ria šiek tiek daugiau kaštų privalomam reikalui, į kurį jau ir taip 
nusprendė investuoti. Tačiau jeigu ji klysta individo atžvilgiu, tai jį 
pažeidžia, o šis pažeidimas, jos pačios apskaičiavimu yra tai, kam 
išvengti verta skirti daug lėšų. 

Taigi pirmojo modelio pateisinti negalima. Iš tikrųjų jis remiasi 
klaida, kurią aptariau anksčiau, - visuomenės teisių painiojimu su 
visuomenės narių teisėmis. „Balansavimas“ tinka, kai valdžia turi rink- 
tis iš konkuruojančių teisės pretenzijų — pavyzdžiui, pietiečio pre- 
tenziją į susibūrimų laisvę arba juodaodžio pretenziją į vienodą švie- 


! Jis neturi laikyti šių idėjų aksiomiškomis. Tai reiškia, kad jis gali turėti priežasčių 
tvirtinti, jog orumas ir lygybė yra svarbios vertybės, o šios priežastys gali būti utilitarinės. 
Pavyzdžiui, jis gali manyti, kad :/galaikėje perspektyvoje bendrosios gerovės link bus pro- 
gresuojama tik jeigu pažeminimą arba nelygybę laikome labai didele neteisybe ir niekuo- 
met sau neleidžiame jų pateisinti savo nuomonėmis apie bendrąjį gėrį. Man nežinoma 
jokių gerų argumentų už ar prieš šios rūšies „institucinį“ utilitarizmą, tačiau šis dera su 
mano mintimi, nes teigia, jog orumo ir lygybės pažeidimus turime traktuoti kaip ypatin- 
gus moralinius nusikaltimus anapus paprasto utilitarinio pateisinimo horizonto. 

timą. Tuomet valdžia negali padaryti nieko kita, kaip tik įvertinti 
konkuruojančių pretenzijų privalumus ir veikti pagal savo vertini- 
mą. Pirmasis modelis remiasi prielaida, jog „daugumos“ teisė yra 
konkuruojanti teisė, kuri turi būti šiuo būdu subalansuota; tačiau 
tai, kaip sakiau anksčiau, yra painiojimas, kuris gali sugriauti indivi- 
dualių teisių idėją. Verta pažymėti, jog bendruomenė pirmąjį modelį 
atmeta toje srityje, kur sprendžiami individui rūpimiausi klausimai, — 
baudžiamajame procese. Sakome, kad yra geriau į laisvę išleisti labai 
daug kaltų žmonių negu nubausti vieną nekaltą žmogų, ir šis mora- 
las remiasi antrojo valdžios modelio pasirinkimu. 

Antrasis modelis teisės apribojimą vertina daug atsakingiau ne- 
gujos išplėtimą, ir jo rekomendacijos kyla iš šio vertinimo. Pagal jį, 
jeigu teisė yra pripažinta nesudėtingose bylose, valdžia gali ir pri- 
valo imtis veiksmų prieš tą teisę tik tuomet, jei nurodoma kokia 
nors pateisinama priežastis, priežastis, deranti su prielaidomis, ku- 
riomis turi būti grindžiama pirminė teisė (original right). Argumentas 
suvaržant kartą suteiktą teisę negali būti paprasčiausiai visuome- 
nės mokama papildoma kaina už tos teisės išplėtimą. Ta papildoma 
kaina turi būti kažkuo ypatinga arba turi egzistuoti kokia nors kita 
priežastis, kuri pateisintų teiginį, jog nors didelė socialinė kaina 
yra pirminės teisės apgynimo garantija, ši konkreti kaina nėra būti- 
na. Antraip valdžios vengimas išplėsti teisę rodys, kad jos kartą 
pripažinta teisė yra apgaulė, pažadas, kurį ji nori tesėti tik tol, kol 
tai tampa nepatogu. 

Kaip, neatšaukdami pirminio teisės pripažinimo, galime įrodyti, 
jog konkreti kaina yra neverta mokėti? Aš galiu įsivaizduoti tik tris 
pagrindimo rūšis, kurios galėtų būti nuosekliai naudojamos apriboti 
tam tikros teisės apibrėžimui. Pirma, valdžia gali parodyti, jog verty- 
bėms, kurias įkūnija pirminės teisės, pavojus negresia arba gresia tik 
nežymus. Antra, ji galėtų parodyti, kad jeigu apibrėžiama teisė api- 
ma kraštutinius atvejus, tai būtų apribota kokia nors konkuruojanti 
teisė griežtąja prasme, kurią aprašiau anksčiau. Trečia, ji galėtų pa- 
rodyti, kad jeigu teisė būtų taip apibrėžta, tai kaina visuomenei būtų 
ne šiaip papildoma, bet būtų tokio dydžio, kuris smarkiai viršytų 

kainą, mokamą už pirminės teisės suteikimą, dydžio, pakankamo pa- 
teisinti pasikėsinimui į orumą ir lygybę, kad ir koks jis būtų. 

Pakankamai paprasta šiuos pagrindimus pritaikyti vienai grupei pro- 
blemų, susijusių su konstituciniais klausimais, su kuriomis susidūrė 
Aukščiausiasis teismas. Įstatymo tekstas numatė išimtį pagrįstą sąžinės 
motyvais (conscientious objectors), tačiau ši išimtis, kaip ją interpreta- 
vo šaukimo komisijos, buvo laikoma taikytina tiems, kurie prieštarau- 
ja bet kokiems karams dėl religinių motyvų. Jeigu tariame, jog išimtis 
yra pateisinama tuo pagrindu, kad individas turi moralinę teisę nežu- 
dyti, nes žudymas pamintų jo principus, tai kyla klausimas, ar teisinga 
nepaisyti tų, kurių moralė nėra pagrįsta religija arba kurių moralė yra 
pakankamai sudėtinga, kad įgalintų suvokti skirtumą tarp karų. Teis- 
mas, taikydamas konstitucinę teisę, nutarė, jog šaukimo komisijos bu- 
vo neteisios, nepaisydamos pirmųjų prieštaravimų, tačiau pasielgė kom- 
petentingai, netaikydami išimties antriesiems. 

Nė vienas iš trijų mano išvardytų pagrindimų politinės moralės 
požiūriu negali pateisinti nė vieno iš šių atmetimų. Asmeniškumo 
pažeidimas, kai žmonės verčiami žudyti, nors jie mano, kad žudyti 
yra amoralu, yra lygiai toks pat didelis, kai šie įsitikinimai yra pa- 
grįsti pasaulietiniu pagrindu arba atsižvelgia į faktą, jog karai skiriasi 
morališkai reikšmingais būdais, ir nėra jokio reikšmingo skirtumo, 
ar kalbame apie konkuruojančias teises ar apie nacionaliniu mastu 
įvestą ypatingąją padėtį. Žinoma, tarp atvejų esama skirtumų, bet jie 
yra nepakankami perskyrai pateisinti. Valdžia, kuri yra pasaulietinė 
iš principo, negali teikti pirmenybės religinei moralei nereliginės mo- 
ralės atžvilgiu. Esama utilitarinių argumentų už tai, kad išimtinumas 
būtų taikomas tik religiniams arba universaliems pagrindimams - 
taip apribotą išimtinumą gali būti lengviau administruoti ir jis gal! 
leisti lengviau atskirti sąžiningus pareiškėjus nuo nesąžiningų. Ta- 
čiau šios utilitarinės priežastys neturi didelės reikšmės, nes negal! 
būti laikomos pagrindu apriboti teisei. 

Kaip dėl įstatymo, draudžiančio riaušes, Čikagos proceso atveju: 
Ar tas įstatymas įkūnija nederamą žodžio laisvės, tariamai ginamos 
Pirmojo papildymo, apribojimą? Jeigu šiam klausimui turėtume pr!- 

taikyti pirmąjį valdymo modelį, argumentas įstatymo, draudžiančio 
riaušes, naudai atrodytų stiprus. Tačiau jeigu šnekas apie balansa- 
vimą atmetame kaip nederamas ir imamės rimtai pagrįsti teisės ap- 
ribojimą, tuomet argumentas gerokai susilpnėja. Pirminė žodžio 
laisvės teisė turi reikšti, kad neleisti žmogui išreikšti to, kuo jis nuo- 
širdžiai tiki, ypač klausimais, susijusiais su jo valdymu, tolygu pasi- 
kėsinimui į žmogaus asmenybę. Žinoma, įžeidimas yra didesnis, o 
ne mažesnis, kai jam neleidžiama išreikšti tų politinės moralės prin- 
cipų, kurių jis laikosi aistringiausiai, susidūręs su tuo, ką laiko skan- 
dalingais tų principų pažeidimais. 

Galima teigti, kad įstatymas, draudžiantis riaušes, palieka jam lais- 
vę išreikšti šiuos principus neprovokuojamu būdu. Tačiau taip neat- 
sižvelgiama į išraiškos ir orumo ryšį. Žmogus negali išreikšti savęs 
laisvai, išreikšti savo pasipiktinimo arba kai turi atsižvelgti į esamą 
padėtį išpažindamas savo vertybes. Iš tiesų kai kurių politinių disi- 
dentų kalbos šokiruoja daugumą, tačiau dauguma elgiasi arogantiš- 
kai, manydami, jog ortodoksalūs išraiškos metodai yra derami būdai 
kalbėti, nes tai yra vienodo rūpesčio ir pagarbos paneigimas. Jeigu 
tos teisės (right) paskirtis yra apginti disidentų orumą, tai mes turi- 
me apie deramą kalbą spręsti turėdami omenyje disidentų asmeny- 
bes, o ne „tyliosios“ daugumos asmenybę, kuriai įstatymas, drau- 
džiantis riaušes, nėra joks suvaržymas. 

Taigi argumentas, jog asmens vertybėms, ginamoms pirminės tei- 
sės, gresia mažesnis pavojus šiuo kritiniu atveju, sugriūva. Turime 
apsvarstyti, ar konkuruojančios teisės arba kokia nors rūsti grėsmė 
visuomenei vis dėlto pateisina įstatymą, draudžiantį riaušes. Šiuos 
du pagrindimus galime svarstyti kartu, nes vienintelės pagrįstos kon- 
kuruojančios teisės yra teisės būti apsaugotam nuo prievartos, o prie- 
varta šiame kontekste yra vienintelė pagrįsta grėsmė visuomenei. 

Aš neturiu teisės sudeginti Jūsų namo arba apmėtyti Jus ar Jūsų 
automobilį akmenimis, arba mosikuoti dviračio grandine Jums virš 
galvos, net jeigu manau, kad šie dalykai yra natūralios išraiškos prie- 
monės. Tačiau atsakovai Čikagos procese nebuvo kaltinami tiesiogi- 
ne prievarta; argumentuojama buvus tikėtina, jog kalbos, kurias jie 

planavo, galėjo išprovokuoti kitų prievartos veiksmus — palaikant 
tai, ką jie kalbėjo, arba iš priešiškumo. Ar tai yra pakankamas pate;- 
sinimas? 

Klausimas būtų kitoks, jeigu mes bent kiek užtikrintai galėtume 
pasakyti, kiek ir kokios rūšies prievartos gali padėti išvengti įstaty- 
mai, draudžiantys riaušes? Kiek gyvybių per metus jie išsaugos - dvi, 
du šimtus, du tūkstančius? Du tūkstančius dolerių nuosavybės ar du 
šimtus tūkstančių, ar du milijonus? Niekas negali pasakyti ne tik dėl 
to, kad numatyti yra beveik neįmanoma, bet dėl to, kad neturime 
tvirto supratimo to proceso, kuriame demonstracija virsta riaušė- 
mis, ir konkrečiai to kurstomųjų kalbų vaidmens, kuris skiriasi nuo 
skurdo, policijos brutalumo, kraujo troškimo ir visų kitų žmogiškų- 
jų ir ekonominių ydų vaidmens. Žinoma, valdžia turi stengtis ma- 
žinti gyvybės ir turto naikinimą prievarta, tačiau ji turi pripažinti, 
kad bet koks mėginimas lokalizuoti ir pašalinti riaušių priežastį, ne- 
reorganizuojant visuomenės - tai spekuliacijos, sprendimo proceso 
ir klydimo pratybos. Savo sprendimus ji turi priimti didelio netikru- 
mo sąlygomis, o rimtai traktuojamas teisių institutas apriboja jos laisvę 
eksperimentuoti tokiomis sąlygomis. 

Tai verčia valdžią atsižvelgti į tai, jog neleisdama žmogui kalbėti 
ar dalyvauti demonstracijose ji rimtai, giliai jį užgauna, ir tai yra 
kaina už spekuliatyvią naudą, kurią bet kuriuo atveju galima pasiekti 
kitais, kad ir brangesniais būdais. Kai teisininkai sako, jog teisės gali 
būti apribotos siekiant apginti kitas teises arba išvengti katastrofos, 
jie turi galvoje atvejus, kai priežastis ir pasekmė yra reliatyviai aiški, 
kaip žinomas pavyzdys žmogaus, sausakimšame teatre melagingai 
šaukiančio „Gaisras!“ 

Kita vertus Čikagos istorija rodo, kokios miglotos gali tapti prie- 
žastinės sąsajos. Ar Hoffmano arba Rubino kalbos buvo būtina riau- 
šių sąlyga? O gal tūkstančiai žmonių vis tiek būtų atvykę į Čikaga 
kelti riaušių, kaip valdžia ir tvirtina? Kad ir kaip ten būtų, ar tos 
kalbos buvo pakankama sąlyga? Gal policija būtų galėjusi išvengt! 
prievartos, jei jie nebūtų taip intensyviai darbavęsi, tą prievartą ska- 
tindami, anot Prezidentinės komisijos prievartos aktams tirti narių“ 

Tai nelengvi klausimai, tačiau jeigu teisės ką nors reiškia, tai val- 
džia negali paprasčiausiai grįsti prielaidomis veiksmų, pateisinančių 
jos elgesį. Jeigu žmogus turi teisę kalbėti, jeigu tą teisę pagrindžian- 
čios priežastys taikytinos ir provokuojamai politinei kalbai ir jeigu 
tokios kalbos įtaka prievartai yra neaiški, tuomet valdžia neturi tei- 
sės pirmiausia pamėginti susidoroti su šia problema paneigdama tą 
teisę. Gali būti, jog žodžio laisvės apribojimas yra mažiausiai sąnau- 
dų reikalaujantis sprendimas arba darantis mažiausiai žalos policijos 
moraline: būklei, arba populiariausias politiškai. Tačiau šie argumentai 
yra utilitariniai, tarsi būtų kalbama apie vienokio arba kitokio verslo 
perspektyvas, o tokius argumentus ignoruoja teisių idėja. 

Šią idėją gali sumenkinti paplitęs įsitikinimas, jog politiniai akty- 
vistai tikisi prievartos ir „kviečia kurti problemas“ savo kalbomis. 
Visuotiniu manymu, vargu ar jie gali skųstis, kai paskelbiami prie- 
vartos, kurios jie tikisi, autoriais ir su jais atitinkamai pasielgiama. 
Tačiau čia vėl susiduriame su teisės turėjimo ir teisingo veiksmo pai- 
niojimu, kurį mėginau išaiškinti anksčiau. Kalbėtojo motyvai gali 
būti svarbūs sprendžiant, ar jis gerai daro aktyviai kalbėdamas apie 
dalykus, kurie gali sukurstyti arba sukelti auditorijos įniršį. Tačiau 
jeigu jis turi teisę kalbėti, nes jo žodžio laisvės keliamas pavojus yra 
spekuliatyvus, tai negali būti laikoma argumento, pateisinančio ap- 
ribojimą, nepriklausomu įrodymu. 

Tačiau kaip yra su individualiomis teisėmis tų, kurie taps riaušių 
aukomis, praeivio, kuris bus pakirstas snaiperio kulkos, arba par- 
duotuvės, kuri bus sugriauta vandalų, savininko? Šitaip pateikiant 
klausimą, kaip konkuruojančių teisių klausimą, taikomas principas, 
panaikinsiąs netikrumo efektą. Ar turime sakyti, kad kai kurios tei- 
sės į globą yra tokios svarbios, jog valdžia teisi darydama viską, ką 
gali, joms išsaugoti? Ar dėl to turėtume sakyti, jog valdžia gali apri- 
boti kitų teises veikti visuomet, kai jų veiksmai gali paprasčiausiai 
padidinti pavojų, - kad ir kokiu nežymiu ar spekuliatyviu mastu, — 
Jog kokio nors asmens teisė į gyvybę arba nuosavybę bus pažeista? 

Kokiu nors panašiu principu remiasi tie, kurie oponuoja neseniems 
liberaliems Aukščiausiojo teismo potvarkiams dėl policijos procedū- 

rų. Šie potvarkiai padidina galimybę kaltą žmogų paleisti į laisvę, taigi 
ir šiek tiek padidina pavojų, jog bet kuris konkretus bendruomenė:, 
narys bus nužudytas, išprievartautas arba apiplėštas. Kai kurie kritika; 
mano, jog minėti teismo sprendimai dėl to būtinai yra blogi. 

Tačiau jokia visuomenė, pretenduojanti pripažinti įvairias teises 
tuo pagrindu, kad žmogaus orumas arba lygybė gali būti pažeista 
įvairiais būdais, negali akceptuoti tokio principo. Jeigu žmogaus ver- 
timas duoti parodymus prieš save arba jam taikomas žodžio laisvės 
draudimas daro žalą, kurią potencialiai daro teisės prieš savikaltą ir 
laisvo žodžio teisė, tai valstybė paniekintų žmogų teigdama, jog jis 
turi kęsti šią žalą dėl galimybės šiek tiek sumažinti kitų žmonių žalos 
pavojų. Jeigu teisės turi prasmę, tai jų svarbos laipsnio skirtumas 
negali būti toks didelis, kad vienų būtų galima visiškai nepaisyti pri- 
pažįstant kitas. 

Žinoma, valdžia gali diskriminuoti ir neleisti žmogui pasinaudoti 
savo žodžio laisve, kai esama aiškaus ir apčiuopiamo pavojaus, jog jo 
kalba padarys didelę žalą kitam asmeniui arba nuosavybei, o jokių 
kitų priemonių to išvengti nėra, kaip žmogaus, teatre šaukiančio 
„Gaisras!“, atveju. Tačiau turime atmesti svarstomą principą, jog val- 
džia gali paprasčiausiai ignoruoti žodžio laisvę, kai sprendžiamas gy- 
vybės ir nuosavybės klausimas. Tačiau kol kalbėjimo pasekmės ki- 
toms teisėms lieka spekuliatyvios ir menko masto, ji turi ieškoti kitų 
svertų padėčiai sureguliuoti. 


4. KODĖL REIKIA RIMTAI 
TRAKTUOTI TEISES? 


Šios esė pradžioje sakiau norįs parodyti, ką turi daryti valdžia, kuri 
teigia pripažįstanti individualias teises. Ji turi atsisakyti nuostatos, 
jog piliečiai niekada neturi teisės pažeisti teisės, ir turi piliečių teis!Ų 
neapibrėžtu taip, kad šios būtų apribotos dėl tariamų bendros gero- 
vės priežasčių. Kiekvienos valdžios atveju pernelyg griežtas pilieti- 
nio paklusnumo traktavimas arba kampanija prieš triukšmingą pro“ 
testą gali būti suvokiamas kaip įkaltis, įrodantis jos nedorumą. 


RIMTAS POŽIŪRIS Į TEISES 289 


"Tačiau taip pat galima kelti klausimą, ar išties išmintinga taip rimtai 
traktuoti teises? Amerikos genijų, bent jau anot jos pačios legendos, 
sudaro jos gebėjimas jokios abstrakčios doktrinos neišplėtoti iki jos 
loginio kraštutinumo. Galimi laikotarpiai, kai reikia nepaisyti abstrak- 
cijų 1r visas pastangas verčiau sutelkti siekiant suteikti mūsų piliečių 
daugumai naują jų valdžios rūpinimosi jų gerove bei jų teisės valdyti 
padėtį jausmą. 

Šiaip ar taip, tai įsitikinimas, kurio, atrodo, laikėsi buvęs vicepre- 
zidentas Agnew. Politiniame pareiškime dėl „keistuolių“ (weirdos) ir 
socialinių nepritapėlių (misfits) jis pasakė, kad liberalų rūpinimasis 
individualiomis teisėmis yra priešinis vėjas, siūbuojantis valstybės lai- 
vą. Tai nevykusi metafora, tačiau jos filosofinė intencija yra labai 
gerai užčiuopta. Jis pripažino tai, ko nepripažino daugelis liberalų: 
jog dauguma negali nukeliauti taip greitai ar taip toli kaip pageidau- 
ja, jeigu ji pripažįsta individų teises daryti tai, ką, daugumos termi- 
nais, yra negerai daryti. 

Spiro Agnew manė, kad teisės sėja nesantaiką ir kad nacionalinę 
vienovę bei naują pagarbą teisei galima įdiegti tik traktuojant jas skep- 
tiškiau. Tačiau jis yra neteisus. Amerika ir toliau liks susiskaldžiusi 
dėl jos socialinės ir užsienio politikos, o jeigu ekonomikos augimas 
ir vėl sulėtės, pasidalijimas taps dar nesutaikomesnis. Jeigu norime, 
kad mūsų įstatymai ir mūsų teisinės institucijos pateiktų grindžiamą- 
sias normas, kuriomis remiantis būtų varžomasi dėl atsakymų į šiuos 
klausimus, tai šios grindžiamosios normos turi būti ne nugalėtojo 
teisė, dominuojančios klasės primetama silpnesniajam, kaip, Marxo 
manymu, būtinai yra su teise kapitalistinėje visuomenėje. Didžiuma 
teisės — ta dalis, kuri apibrėžia ir įgyvendina socialinę, ekonominę ir 
užsienio politiką, - negali būti neutrali. Savo didžiausia dalimi ji turi 
išreikšti daugumos požiūrį į bendrąjį gėrį. Todėl teisių institutas yra 
lemtingos svarbos, nes reprezentuoja daugumos pažadą mažumoms, 
Jog jų orumas ir lygybė bus gerbiama. Kai susiskaldymas tarp grupių 
yra pats nuožmiausias, šis gestas turi būti kuo sąžiningiausias, jeigu 
teisė siekia būti efektyvi. 

Institucija iš mažumų reikalauja kredito, nes jų teisių galiojimo 

mastas bus kontroversiškas kiekvienąkart, kai jos yra svarbios, ir to- 
dėl, kad daugumos pareigūnai veiks pagal savo pačių supratimą apie: 
tai, kokios iš tiesų yra tos teisės. Žinoma, šie pareigūnai nesutiks sų 
daugeliu mažumos reiškiamų pretenzijų. Todėl juolab svarbu, kad 
jie savo sprendimus traktuotų rimtai. Jie privalo parodyti, kad sų- 
pranta, kas yra teisės, ir turi nenuslėpti nė vienos iš doktrinos impli- 
kacijų. Valdžia neatkurs pagarbos teisei, jei nedarys nieko, kad teisė 
būtų verta pagarbos. Ji to negali padaryti, jeigu ignoruoja tą vieną 
bruožą, kuris atskiria teisę nuo brutalaus įsakymo. Jeigu valdžia ne- 
traktuoja teisių rimtai, tai ji rimtai netraktuoja ir teisės 


g. Pilietinis nepaklusnumas 


Kaip valdžia turi elgtis su tais, kurie dėl sąžinės motyvų nepaklūsta 
išleistiems įstatymams? Daugelis žmonių mano, jog atsakymas yra 
akivaizdus: valdžia privalo teisiškai persekioti disidentus ir, jeigu jie 
yra pripažįstami kaltais, privalo juos bausti. Kai kurie žmonės šią 
išvadą prieina lengvai, nes laikosi primityvaus požiūrio, jog nepaklus- 
numas dėl sąžinės motyvų yra tas pat, kas neteisėtumas. Jie mano, 
kad disidentai yra anarchistai, kurie turi būti baudžiami, kol jų ken- 
kėjiškas poveikis nepaplito. Tačiau daugelis teisininkų ir intelektua- 
lų tą pačią išvadą prieina remdamiesi tuo, kas iš pažiūros atrodo 
kaip rafinuotesnis argumentas. Jie pripažįsta, jog nepaklusimas tei- 
sei gali būti moraliai pateisinamas, tačiau tvirtina, kad jis negali būti 
pateisinamas teisiškai, ir jie mano, kad iš šito truizmo kyla išvada, 
jog teisė turi būti įgyvendinta jėga. Buvęs Jungtinių Valstijų teisingu- 
mo viceministras, o prieš tai - Harvardo teisės mokyklos dekanas 
Erwinas Griswoldas atrodo, pritaria šiai pažiūrai. „Teisės esmė yra 
ta, - pasakė jis, - kad ji vienodai taikoma visiems, kad ji saisto visus 
vienodai, nepriklausomai nuo asmeninės motyvacijos. Todėl tas, ku- 
ris turi pilietinio nepaklusnumo ketinimų, kylančių iš moralinių įsi- 
tikinimų, neturėtų būti nustebintas ir privalo nesipiktinti, jog jam 
dėl jo veiksmų bus pateikti baudžiamieji kaltinimai. Ir jis turi pripa- 
žinti faktą, jog organizuota visuomenė negali išlikti jokiu kitokiu 
pagrindu“. 

The New York Times sveikino šį teiginį. O tūkstantis fakulteto 
narių iš kelių universitetų pasirašė Times išspausdintą skelbimą, ra- 
ginantį Teisingumo departamentą panaikinti kaltinimus Williamui 
Sloane'ui Coffinui, dr. Benjamino Spockui, Marcusui Raskinui, Mit- 

chellui Goodmanui bei Michaelui Ferberiui, susimokiusiems adva. 
katauti įvairiems pasikėsinimams į įstatymo autoritetą (draft offen- 
ses). Times rašė, kad reikalavimas panaikinti kaltinimus „supainiojo 
moralines teises su teisine atsakomybe“. 

Tačiau argumentas, jog valdžia turi teisiškai persekioti žmogų, 
jeigu mano, jog žmogus padarė nusikaltimą, yra daug silpnesnis neį 
atrodo. Visuomenė „negali išlikti“, jeigu ji toleruoja visokį nepaklus- 
numą; tačiau iš to nedarytina išvada ir nėra įrodymų, kad ji sugrius, 
jeigu toleruos tam tikrą nepaklusnumą. Jungtinėse Valstijose proku- 
rorai tam tikrais atvejais turi diskreciją spręsti, ar įgyvendinti bau- 
džiamuosius įstatymus. Prokuroras gali pagrįstai nuspręsti nesunkinti 
kaltinimų, jeigu teisės pažeidėjas yra jaunas arba nepatyręs, arba vie- 
nintelis šeimos ramstis, arba gailisi dėl savo poelgio, arba išduoda 
bendrininkus ir tampa kaltinimo liudytoju, arba jeigu įstatymas yra 
nepopuliarus arba negalimas įgyvendinti, arba tam įstatymui ne- 
paklūstama masiškai, arba jeigu teismai yra užversti svarbesnėmis 
bylomis, arba dėl daugybės kitų priežasčių. Ši diskrecija nereiškia, 
kad jiems viskas leista, - mes iš prokurorų tikimės, jog jie turi rimtų 
priežasčių diskrecijos realizavimui pagrįsti, - tačiau esama, bent jau 
prima facie, tam tikrų rimtų priežasčių nepersekioti tų, kurie ne- 
paklūsta išleistiems įstatymams dėl sąžinės motyvų. Viena jų yra ta 
akivaizdi priežastis, jog jie veikia vadovaudamiesi geresniais moty- 
vais negu tie, kurie pažeidžia teisę iš godumo arba troškimo nuversti 
valdžią. Jeigu šis motyvas gali būti laikomas svarbiu skirstant vagis, tai 
kodėl jis negali būti svarbus skirstant pažeidžiančius įstatymą dėl to, 
kad nesutinka su juo? Kita yra praktinė priežastis, ta, jog mūsų visuo- 
menė patirs žalą, jeigu ji nubaus grupę, į kurią įeina - kaip kad nesu- 
tinkančių su įstatymu disidentų grupės atveju - kai kurie iš jos pačių 
lojaliausių ir teisę labiausiai gerbiančių piliečių. Tokių žmonių įkalini- 
mas sustiprina jų susvetimėjimą visuomenės atžvilgiu ir ugdo daugelio 
panašių į juos susvetimėjimą, nes jie atgrasomi grasinimu. Jeigu prak- 
tinės pasekmės, tokios kaip šios, būtų argumentas už tai, kad draudi- 
mas nebūtų įgyvendinamas, kodėl negalima manyti, kad jos argumen- 
tuoja už sąžinės motyvuojamų pažeidimų toleravimą? 

Tie, kurie mano, kad įstatymų pažeidėjai dėl sąžinės motyvų, ne- 
sutinkantys su įstatymu, turėtų būti visuomet baudžiami, privalo įro- 
dyti, jog minėtosios priežastys nėra geras pagrindas pasinaudoti 
diskrecija, arba jie turi surasti priešingų jas nusveriančių priežasčių. 
Kokių argumentų jos galėtų pasitelkti? Esama praktinių priežasčių, 
dėl kurių būtina įgyvendinti priimtus įstatymus, ir kai kurias iš jų aš 
svarstysiu vėliau. Tačiau dekanas Griswoldas ir jam pritariantys, at- 
rodo, remiasi fundamentaliu moraliniu argumentu, kad būtų netei- 
singa, o ne tik nepraktiška, leisti disidentamas likti nenubaustiems. 
Kiek suprantu, jie mano, kad tai būtų neteisinga dėl to, jog visuome- 
nė negalėtų funkcionuoti, jei kiekvienas nepaklustų įstatymams, ku- 
riems jis nepritaria arba mano esant sau nenaudingus. Jeigu valdžia 
toleruoja tuos keletą, kurie „nežais žaidimo“, ji leidžia jiems išlaikyti 
privalumus, kuriuos turi kiekvienas, paklūstantis teisei, neužkrauda- 
ma atsakomybės naštos, tokios kaip priimtų įstatymų saitai. 

"Tai rimtas argumentas. Į jį negalima atsakyti paprasčiausiai pasa- 
kant, kad disidentai visiems kitiems pripažįsta privilegiją nepaklusti 
įstatymui, kurį jie laiko nemoraliu. Iš tiesų nedaugelis prieštaraujan- 
čiųjų esamiems įstatymams disidentų priimtų pakeistą visuomenę, 
kurioje nuoširdūs segregacionistai būtų laisvi pažeisti jų nekenčia- 
mus pilietinių teisių įstatymus. Bent jau dauguma nenori tokios per- 
mainos, nes mano, kad visuomenei dėl to būtų blogiau; jie tikėsis, 
kad pareigūnas baus kiekvieną, kuris tariasi turįs privilegiją, kurios 
egzistavimo jie nepripažįsta bendros naudos dėlei, - kol jiems neįro- 
doma, kad bausti yra neteisinga. 

Tačiau šis argumentas ydingas. Tokiam samprotavime paslėpta 
prielaida, kuri jį menkina įstatymo ginčijimo bylose ir, tiesą sakant, 
bet kokiu rimtu pilietinio nepaklusimo atveju Jungtinėse Valstijose. 
Argumentas daro prielaidą, kad disidentai žino, jog jie kėsinasi į ga- 
liojantį įstatymą ir kad privilegija, kurią jie tvirtina, yra privilegija tai 
daryti. Žinoma, beveik kiekvienas, kuris diskutuoja dėl pilietinio ne- 
paklusnumo, pripažįsta, kad Amerikoje įstatymas gali būti negalio- 
jantis dėl to, kad yra nekonstituciškas. Tačiau kritikai šią situaciją 
sprendžia remdamiesi atskiromis hipotezėmis: jeigu įstatymas yra 

neteisėtas, tai jį pažeisti nėra joks nusikaltimas, 1r visuomenė negali 
bausti. Jeigu įstatymas yra teisėtas, tuomet buvo padarytas nusikaltį- 
mas, ir visuomenė turi bausti. Šis samprotavimas slepia tą esminės 
svarbos faktą, jog dėl teisės teisėtumo galima abejoti. Pareigūnai ir 
teisėjai gali manyti, kad teisė yra teisėta, disidentai gali nesutikti, ir 
abi pusės gali turėti įtikinamų argumentų savo pozicijos atžvilgiu. 
Jeigu taip, tai klausimai yra kitokie negu jie būtų tuo atveju, jeigu 
teisė būtų akivaizdžiai galiojanti arba akivaizdžiai negaliojanti, ir tei- 
singumo argumentas šioms alternatyvoms nėra nesvarbus. 
Ginčytina teisė anaiptol nėra kažkas ypatinga ar egzotiška pilieti- 
nio nepaklusnumo bylose. Priešingai. Bent jau Jungtinėse Valstijose 
beveik kiekvienas įstatymas, kuriam reikšmingas žmonių skaičius bus 
linkę nepaklusti dėl moralinių priežasčių, būtų ginčytinas, - jeigu ne 
tiesiog akivaizdžiai neteisėtas, — taip pat ir konstituciniais pagrin- 
dais. Konstitucija mūsų konvencinę politinę moralę pripažįsta spren- 
džiant teisėtumo klausimą; bet koks įstatymas, kuris atrodo aukojąs 
tą moralę, kelia konstitucinių klausimų, ir jeigu tas susikirtimas su 
morale yra rimtas, konstitucinės abejonės taip pat bus rimtos. 
Ryšys tarp moralinių ir teisinių klausimų buvo ypač ryškus pasta- 
rojo dešimtmečio nepaklusimo karo prievolės įstatymui bylose. Ne- 
sutikimas tuo laikotarpiu buvo grindžiamas tokiais moraliniais prieš- 
taravimais: (a) Jungtinės Valstijos naudoja amoralius ginklus ir takti- 
ką Vietname. (b) Karui niekada nebuvo pritarta valingu, apgalvotu 
ir atviru Žmonių atstovų balsavimu. (c) Jungtinės Valstijos neturi j0- 
kio intereso, kurio likimas būtų sprendžiamas Vietname, intereso, 
bent kokiu nors mastu prilygstančio tokiam, kuris galėtų pateisinti 
tam tikros jų piliečių dalies vertimą rizikuoti ten savo gyvybe. (d) 
Jeigu reikia mobilizuoti ginkluotąsias pajėgas tam karui kariauti, yra 
nemoralu jas mobilizuoti aktu, kuris privilegijuoja ar daro išimtį ko- 
ledžų studentams ir šitaip diskriminuoja ekonomiškai neprivilegi- 
juotuosius. (e) Tas aktas daro išimtį tiems, kurie dėl religinių motyvu 
prieštarauja visokiems karams, bet ne tiems, kurie moraliniais sumė“ 
timais prieštarauja konkretiems karams; nėra esminio skirtumo tarp 
šių pozicijų, taigi tas aktas, darydamas tokią perskyrą, rodo, kad ant- 

roji grupė mažiau verta tautos pagarbos už pirmąją. (f) Įstatymas, 
kuris kriminalizuoja advokatų, konsultuojančių besipriešinančius į5- 
tatymui, praktiką, slopina tuos, kurie oponuoja karui, nes morališ- 
kai neįmanoma sykiu ir argumentuoti, jog karas yra didžiai nemora- 
lus, ir neskatinti bei neremti atsisakančiųjų jį kariauti. 

Teisininkai pripažins, jog šios moralinės pozicijos, jeigu mes joms 
pritariame, teikia pagrindą tokiems konstitūciniams argumentams: 
(a) sutartys pagal konstituciją yra šalies teisės dalis, o Jungtinės Vals- 
tijos yra tarptautinių konvencijų ir sutarčių dalyvė, anot kurių tokie 
karo veiksmai, kuriuos, disidentų kaltinimu, vykdo šalis, yra nelega- 
lūs. (b) Konstitucija numato, kad Kongresas turi paskelbti karą; tei- 
sinis klausimas, ar mūsų akcija Vietname buvo „karas“ ir ar Tonkino 
Bayaus rezoliucija buvo „karo paskelbimas“, yra moralinio klausi- 
mo, ar valdžia padarė valingą ir atvirą sprendimą, šerdis. (c) Tiek 
Penktojo ir Keturioliktojo papildymo tinkamo proceso nuostata, tiek 
Keturioliktojo papildymo lygios apsaugos nuostata smerkia ypatin- 
gą naštą, nustatomą išskirtai piliečių klasei, kai ta našta arba ta klasi- 
fikacija yra nepagrįsta; našta yra nepagrįsta, kai nėra akivaizdu, kad 
ji pasitarnaus viešiesiems interesams arba kai yra visiškai nepropor- 
cinga interesui, kuriam tarnauja. Jeigu mūsų akcija Vietname buvo 
lengvabūdiška arba nepagrįsta, kaip teigė disidentai, tai našta, kurią 
mes nustatėme akte minimo amžiaus žmonėms, buvo nepagrįsta ir 
nekonstituciška. (d) Kiekvienu atveju koledžų studentų išskyrimas 
atėmė iš vargingųjų lygios apsaugos globą, garantuojamą konstituci- 
jos. (e) Jeigu nesama reikšmingo skirtumo tarp religinio prieštaravi- 
mo visiems karams ir moralinio prieštaravimo kai kuriems karams, 
tai klasifikacija, kurią nustatė aktas, buvo savavališka ir neprotinga 
ir dėl to nekonstituciška. Pirmosios pataisos nuostata dėl „religijos 
tvirtinimo“ draudžia spaudimą valdžios lygiu organizuotos religijos 
naudai; jeigu akto nustatytas skirstymas buvo taikomas žmonėms, ji 
buvo negaliojanti ir šiuo požiūriu. (f) Pirmasis papildymas taip pat 
smerkia žodžio laisvės pažeidimus. Jeigu įstatyminio akto nustatytas 
advokatavimo draudimas draudė tam tikrų pažiūrų karo klausimu 
raišką, jis apribojo laisvą žodį. 

Principinis kontrargumentas, remiantis požiūrį, jog teismai netu. 
rėtų priimto akto skelbti nekonstitucišku, taip pat kelia moralinių; 
klausimus. Pagal vadinamąją „politinio klausimo“ doktriną, teismai 
neleidžia sau jurisdikcijos tam tikrais klausimais, - tokiais kaip už- 
sienio arba karinė politika, — kuriuos spręsti labiau pridera kitiems 
valdžios padaliniams. Bostono teismas, nagrinėdamas Coffino ir Spoc- 
ko bylą, remdamasis šia doktrina pareiškė nesiklausysiąs argumentų 
dėl karo teisėtumo. Tačiau Aukščiausiasis teismas yra pademonstra- 
vęs nenorą (pavyzdžiui, rinkimų apygardų ribų bylose) atsisakyti ju- 
risdikcijos, kai manė, kad sprendžiamas rimčiausių politinės mora- 
lės klausimų likimas ir kad neįmanoma rasti jokio sprendimo politi- 
nio proceso pagalba. Jeigu disidentai buvo teisūs, ir karas ir akto 
tekstas buvo didžiai neteisingi valstybiniai nusikaltimai piliečių gru- 
pės atžvilgiu, tai argumentas, jog teismai turėjo atsisakyti jurisdikci- 
jos, labai susilpnėja. 

Iš šių argumentų negalime daryti išvados, jog akto tekstas (arba 
bet kuri jo dalis) buvo nekonstituciškas. Kai šis klausimas buvo pa- 
teiktas Aukščiausiojo teismo teismui, jis kai kuriuos iš tų argumentų 
atmetė, o kai kuriuos kitus atsisakė nagrinėti tuo pagrindu, kad jie 
yra politiniai. Dauguma teisininkų sutiko su šiuo rezultatu. Tačiau 
nekonstituciškumo argumentai buvo bent jau įtikinami, ir visiškai 
įmanoma, jog supratingas ir kompetentingas teisininkas manys, kad 
jie, gerai apsvarsčius, pateikia stipresnę argumentaciją negu kontrar- 
gumentai. Jeigu jis taip mano, tai svarstys ir tą galimybę, jog akto 
teksto būta nekonstituciško, ir niekaip nebus įmanoma įrodyti, kad 
jis yra neteisus. 

Tad svarstydami, kas turėjo būti padaryta su prieštaraujančiai- 
siais įstatymui, negalime tarti, kad jie tvirtino privilegiją nepaklusti 
teisėtiems įstatymams. Negalime daryti išvados, kad teisingumas re!- 
kalavo juos bausti, kol neatsakome į kitų klausimus: ką pilietis tur! 
daryti, kai įstatymas yra neaiškus ir kai jis mano, kad įstatymas /e/- 
džia tai, ko, kitų manymu, jis neleidžia? Šis mano klausimas, žino- 
ma, ne apie tai, koks veiksmas yra teisiškai deramas jo atveju arba 
kokios yra jo juridinės teisės, — tai būtų klausimo atidėjimas, nes 

klausimo sprendimas priklauso nuo to, kieno pusėje teisybė - jo ar 
jų. Aš noriu paklausti, kokio kurso jam kaip piliečiui pridera laiky- 
tis, kitaip tariant, ką mes laikytume „žaidimo žaidimu“. Tai yra es- 
minės svarbos klausimas, nes negali būti neteisinga jo nebausti, jeigu 
jis veikia taip, kaip, mūsų manymu, jam ir pridera veikti, jeigu jis 
laikosi savo pažiūrų!. 

Nėra savaime aiškaus atsakymo, dėl kurio dauguma piliečių no- 
riai sutartų, ir tai savaime reikšminga. Tačiau, įdėmiai pažvelgę į sa- 
vo teisines institucijas ir praktikas, aptiksime tam tikrų svarbių grin- 
džiamųjų principų ir politinių nuostatų. Išdėstysiu tris galimus atsa- 
kymus į tą klausimą ir pamėginsiu parodyti, kuris iš jų geriausiai 
atitinka mūsų praktikas ir įprastus lūkesčius. Trys galimybės, kurias 
noriu apsvarstyti, yra šios: 


(1) Jeigu įstatymas yra ginčytinas, ir dėl to neaišku, ar jis savo 
subjektui leidžia elgtis taip, kaip jis ketina pasielgti, šis turi tarti įsta- 
tymą esant nepalankiausią ir veikti vadovaudamasis prielaida, kad 
įstatymas neleidžia to daryti. Jis turi paklusti valdžios institucijoms, 
kurios jam nurodinėja, nors ir mano, kad jos yra neteisios, ir tuo 
tarpu pagal galimybes pasinaudoti politiniu procesu, kad įstatymas 
būtų pakeistas. 


(2) Jeigu įstatymas yra ginčytinas, pilietis gali vadovautis savo 
paties sprendimo galia, t. y. gali elgtis taip, kaip ketina pasielgti, jei- 
gu mano, kad argumentas, jog teisė tai leidžia, yra stipresnis už argu- 
mentą, kad ji to neleidžia. Tačiau savo supratimu jis gali vadovautis 
tik tol, kol autoritetinga institucija, tokia kaip teismas, apsvarsčiusi 
jo ar kieno kito bylą, nusprendžia kitaip. Kai priimamas institucinis 





'" Nenoriu pasakyti, kad valdžia turėtų visuomet bausti žmogų, kuris valingai pažei- 
džia įstatymą, žinodamas, jog įstatymas yra galiojantis. Gali būti su teisingumu ar prak- 
tiškumu siejamų priežasčių, kaip mano išvardytosios trečioje pastraipoje, dėl kurių ne- 
reikia persekioti tokių žmonių. Tačiau tokie atvejai, kaip nepaklusimo karo prievolės 
įstatymams bylos, teikia ypatingų argumentų tolerancijos naudai; aš noriu susitelkti 
ties šiais argumentais, todėl šias bylas izoliavau. 

sprendimas, jis privalo tam sprendimui paklusti, net jei mano, kad jis 
neteisingas. (Teoriškai yra daug šios antrosios galimybės porūšių. Ga- 
lime sakyti, kad individo pasirinkimo galimybė yra pašalinama bet 
kokio teismo priešingu sprendimu, įskaitant žemiausią sistemos teis- 
mą, jeigu dėl bylos neapeliuojama. Arba galime reikalauti kokio nors 
konkretaus teismo ar institucijos sprendimo. Šią antrąją galimybę dar 
svarstysiu pačia liberaliausia jos forma, būtent: jog esama galimybės, 
kad individas, vadovaudamasis savarankišku supratimu, elgiasi dera- 
mai, kol priimamas priešingas aukščiausio teismo, kompetentingo spręs- 
ti tuo klausimu, sprendimas, - nepaklusimo karo prievolės įstatymui 
atveju tai buvo Jungtinių Valstijų Aukščiausiasis teismas.) 


(3) Jeigu įstatymas yra ginčytinas, pilietis gali vadovautis savo 
sprendimu netgi po priešingo aukščiausio kompetentingo teismo 
sprendimo. Žinoma, vadovaudamasis savarankišku teisės reikalavi- 
mų supratimu, jis turi turėti omenyje priešingą bet kokio teismo spren- 
dimą. Antraip jo sprendimas nebūtų sąžiningas arba pagrįstas, nes 
precedento doktrina, kuri užima autoritetingą vietą mūsų teisinėje 
sistemoje, teismų sprendimams suteikia galią pakeisti teisę. Pavyz- 
džiui, tarkime jog mokesčių mokėtojas mano, kad nereikia mokėti 
mokesčio nuo tam tikrų pajamų. Jeigu Aukščiausiasis teismas nuspren- 
džia priešingai, mokesčių mokėtojas turėtų atsižvelgti į praktiką teikti 
didelį svarumą Aukščiausiojo teismo sprendimams mokesčių klausi- 
mais ir nuspręsti, jog teismo sprendimas pašalina neaiškumą ir kad 
įstatymas dabar jau reikalauja mokėti tą mokestį. 


Kas nors galėtų manyti, kad šis patikslinimas pašalina skirtuma 
tarp trečiojo ir antrojo modelio, tačiau taip nėra. Precedento doktri- 
na teikia skirtingą svorį skirtingų teismų sprendimams ir didžiausia 
svorį Aukščiausiojo teismo sprendimams, tačiau jokio teismo spren- 
dimų nelaiko galutiniais. Kartais net po priešingo Aukščiausiojo te1s- 
mo sprendimo individas vis dar gali pagrįstai manyti, kad įstatymas 
yra jo pusėje; tokie atvejai yra reti, tačiau labai tikėtina, kad būtent 
dėl jų kils su pilietiniu nepaklusnumu susiję ginčai dėl konstitucinės 

teisės. Kaip rodo praktika, labiau tikėtina, jog teismas bus linkęs 
persvarstyti savo ankstesnius sprendimus, jeigu šie riboja svarbias 
asmenines ir politines teises, o kaip tik šiais sprendimais gali būti 
nepatenkintas disidentas. 

Kitaip tariant, mes negalime tarti, kad konstitucija visuomet yra 
tai, kas ji yra Aukščiausiojo teismo manymu. Pavyzdžiui, savo gar- 
siojoje atskiroje nuomonėje (dissent) Gitlow byloje Oliveris Wendel- 
lis Holmesas nesilaiko tokios normos. Ankstesnėje Abrams byloje 
prieš keletą metų jis buvo pralaimėjęs mūšį, kuriame siekė įrodyti 
teismui, jog Pirmoji pataisa gina anarchistą, kursčiusį visuotinius strei- 
kus prieš valdžią. Panašiai klausimas buvo formuluojamas Gitlow 
byloje, ir Holmesas vėl turėjo atskirą nuomonę (dissented). „Iš tiesų, — 
sakė jis, - mano supratimu, [Abrams byloje] nuo šio kriterijaus buvo 
nutolta, tačiau įsitikinimai, kuriuos išreiškiau toje byloje, yra perne- 
lyg gilūs, kad dabar jau galėčiau manyti, jog toji teisės problema yra 
išpręsta“. Holmesas balsavo už Gitlow išteisinimą remdamasis tuo, 
jog tai, ką Gitlow padarė, nebuvo nusikaltimas, nors Aukščiausiasis 
teismas buvo neseniai nutaręs, kad tai būta nusikaltimo. 

Taigi tokie yra trys galimi disidentų, nesutinkančių su vykdomąją 
galią turinčiomis valdžios institucijomis, elgesio modeliai, kai teisė 
yra ginčijama. Kuris iš jų geriausiai atitinka mūsų teisines ir sociali- 
nes praktikas? 

Manau, aišku, jog mes nesivadovaujame pirmuoju iš šių modelių, 
t. y. nesitikime, kad piliečiai remsis blogiausia — visiško nepalanku- 
mo - prielaida. Jeigu joks teismas neišsprendė klausimo, ir žmogus 
mano, jog, atsižvelgiant į viską, teisė yra jo pusėje, tai, daugumos 
mūsų teisininkų ir kritikų manymu, jis elgsis visiškai deramai, jei 
vadovausis savo sprendimu. Net kai daugelis nepritaria tam, ką jis 
daro — pavyzdžiui, jeigu platina pornografiją, - jie nemano, kad jis 
turi liautis tik dėl to, kad jo elgesio teisėtumas yra abejonės objektas. 

Verta akimirką stabtelėti ir pasvarstyti, ko visuomenė netektų, 
Jeigu vadovautųsi pirmuoju modeliu arba, formuluojant šį klausimą 
kitaip, ką visuomenė laimi, kai žmonės remiasi savarankišku spren- 
dimu tokiais atvejais kaip šis. Kai teisė yra neaiški, ta prasme, kad 

teisininkai gali pagrįstai nesutarti dėl to, ką turėtų nutarti teismas 
priežastis paprastai yra skirtingų teisės principų ir politinių nuostatų 
kolizija, ir yra neaišku, kaip geriausiai suderinti tarpusavyje tuos konf. 
liktuojančius principus ir politines nuostatas. 

Mūsų praktika, kurioje skirtingos šalys yra skatinamos laikytis 
savojo supratimo, sudaro geras sąlygas išbandyti atitinkamas hipote- 
zes. Jeigu klausimas yra tas, ar tam tikra norma turėtų tam tikrų 
nepageidautinų pasekmių, arba tas, ar tų pasekmių padariniai būtų 
riboti ar rimti, tai sprendžiant šį klausimą, naudinga suprasti, kas iš 
tikrųjų atsitinka, kai žmonės veikia remdamiesi ta norma. (Didžioji 
dalis antitrestinės ir verslą reguliuojančios teisės buvo plėtojama to- 
kios rūšies testavimu.) Jeigu klausimas yra tas, ar tam tikras spren- 
dimas pažeis, ir kokiu mastu, bendruomenės labai gerbiamus teisingu- 
mo ar sąžiningo žaidimo principus, tai ir tuomet naudinga paeksperi- 
mentuoti tikrinant bendruomenės reakciją. Pavyzdžiui, bendruomenė 
niekuomet nebūtų tapusi tokia abejinga įstatymams, draudžiantiems 
kontracepciją, jeigu kai kurios organizacijos nebūtų valingai pažei- 
dinėjusios tų įstatymų. 

Jeigu būtų vadovaujamasi pirmuoju modeliu, prarastume šių testų 
privalumus. Teisė nukentėtų, ypač jeigu šis modelis būtų pritaikytas 
konstituciniams klausimams. Kai abejojama dėl baudžiamojo įstaty- 
mo teisėtumo, įstatymas beveik visada kai kuriems žmonėms atrodys 
neteisingas arba neteisiškas, nes kirsis su kokiu nors laisvės arba teisiš- 
kumo, arba teisingumo principu, kurį jie laiko konstitucijoj įtvirtintu 
principu. Jeigu savo praktikoje visuomet, kai įstatymas yra ginčijamas 
šiais pagrindais, privalėtume elgtis taip, tarsi jis būtų teisėtas, praras- 
tume galimybę kvestionuoti teisę moraliniais pagrindais, o ilgainiu! 
tas įstatymas, kuriam buvome paklusnūs, tikrai taptų ne toks teisingas 
ir teisiškas, ir mūsų piliečių laisvė tikrai sumenkėtų. 

Beveik tiek pat prarastume, jeigu naudotume pirmojo modelio 
variantą, pagal kurį pilietis turi laikyti įstatymą nepalankiausiu, je! 
negali numatyti, jog teismai sutiks su jo požiūriu į teisę. Jei visi spč- 
liotų, kaip pasielgtų teismai, ir vadovautųsi savo spėjimais, visuome- 
nė ir jos teisė būtų skurdesnė. Mūsų prielaida, kuria rėmėmės atmes- 

dami pirmąjį modelį, buvo ta, kad piliečio, besivadovaujančio savo 
sprendimu, argumentai, kuriais jis pagrindžia sprendimą, yra vertin- 
ga medžiaga ieškant optimalaus teisminio sprendimo. Tai galioja net 
tuo atvėju, jei tuo metu, kai pilietis veikia, teisme jo galimybės nėra 
didelės. Be to, turime nepamiršti, jog šio piliečio pavyzdys nepra- 
randa savo vertės, vos tik priėmus sprendimą. Mūsų praktika reika- 
lauja, kad sprendimas būtų kritikuojamas profesionalių teisininkų ir 
teisės mokyklų, o prieštaraujantys argumentai jiems gali turėti ne- 
įkainojamą vertę. 

Žinoma, žmogus, spręsdamas, ar išmintinga būtų vadovautis sa- 
vo sprendimu, turi apsvarstyti, kaip pasielgs teismai. Jam gali tekti 
būti įkalintam, subankrutuoti arba užsitraukti nešlovę, jeigu jis įvyk- 
dys savo sprendimą. Tačiau esmingai svarbu šiuos išmintingus ap- 
svarstymus atskirti nuo klausimo, ką jam, kaip geram piliečiui, derė- 
tų daryti. Mes aiškinamės, kokia turėtų būti visuomenės laikysena jo 
atžvilgiu, jeigu jos teismai laiko jo sprendimą neteisingu; todėl turi- 
me paklausti, koks jo elgesys yra pateisinamas, kai jo supratimas ski- 
riasi nuo kitų supratimo. Klausimą ignoruotume, tardami, jog tai, ką 
jam galbūt derėtų daryti, priklauso nuo jo įsivaizdavimo, kaip jį trak- 
tuos visuomenė. 

Taip pat turime atmesti antrąjį modelį, anot kurio, jeigu įstaty- 
mas yra neaiškus, piliečio elgesys, paremtas jo savarankišku sprendi- 
mu, gali būti deramas, kol aukščiausias iš teismų nenustato, jog jis 
yra neteisus. Čia ignoruojamas tas faktas, jog bet kuris teismas, taip 
pat ir Aukščiausiasis, gali persvarstyti savo sprendimus. 1940 metais 
Aukščiausiasis teismas nusprendė, jog Vakarų Virdžinijos teisė, rei- 
kalaujanti, kad mokiniai sveikintų Vėliavą, buvo konstituciškas. 1943 
metais jis buvo paneigtas nusprendžiant, kad toks įstatymas vis dėlto 
yra nekonstituciškas. Kokia buvo pilietinė pareiga tų žmonių, kurie 
1941 ir 1942 metais dėl sąžinės motyvų prieštaravo Vėliavos sveiki- 
nimui ir manė 1940) metų teismo sprendimą buvus neteisingą? Var- 
gu ar galime sakyti, kad jų pareiga buvo paklusti pirmajam sprendi- 
mui. Jie manė, kad Vėliavos sveikinimas buvo nesuderinamas su są- 
Žine, taip pat jie manė, ir pagrįstai, kad joks galiojantis įstatymas iš jų 

nereikalavo to daryti. Aukščiausiasis teismas vėliau nusprendė, ka. 
taip manydami jie buvo teisūs. Teismo sprendimas reiškė ne tik tai. 
jog po antrojo sprendimo Vėliavos nepasveikinimas nebus laiko- 
mas nusikaltimu; jis reiškė (kaip kad reikštų beveik visuomet to- 
kiais kaip šis atvejais), jog tai nebuvo nusikalstamas dalykas ir po 
pirmojo sprendimo. 

Kai kas sakys, kad prieštaravusieji Vėliavos sveikinimui turėjo pa- 
klusti pirmajam teismo sprendimui, kol siekė, kad įstatymų leidėjas 
panaikintų įstatymą, ir jo iš tikrųjų nepažeisti, kol bandė rasti kokį 
nors būdą kvestionuoti įstatymą per teismus. Tai galėtų būti įtikina- 
mas argumentas, jeigu nebūtų paremtas sąžine, nes tuomet būtų įma- 
noma argumentuoti, jog nauda, gaunama drausmingos procedūros ke- 
liu, yra verta asmeninės kantrybės aukos. Tačiau argumentas buvo pa- 
remtas sąžine ir jeigu disidentai būtų paklusę įstatymui, laukdami savo 
valandos, jie būtų patyrę nepataisomą skriaudą, nes būtų darę tai, ka 
daryti jiems draudžia sąžinė. Viena teigti, kad individas kartais turi 
nusižengti savo sąžinei, kai žino, jog įstatymas liepia jam taip pasielgti. 
Visai kas kita sakyti, kad jis privalo nusižengti savo sąžinei, nors pa- 
grįstai mano, jog įstatymas to nereikalauja, privalo, nes jo bendrapi- 
liečiams kiltų nepatogumų, jeigu jis griebtųsi tiesiausio ir galbūt vie- 
nintelio metodo, kad įrodytų, jog jis yra teisus, o jie - neteisūs. 

Kadangi teismas gali atšaukti savo ankstesnius sprendimus, tos 
pačios mūsų išvardytos priežastys, verčiančios atmesti pirmąjį mo- 
delį, galioja ir kaip argumentas prieš antrąjį. Jei nebūtų prieštaravi- 
mo spaudimo - nebūtų dramatiško konstatavimo, jog teismo spren- 
dimas prieš disidentą yra labai neteisingas, o tai tikrai svarbu - kaip 
faktas - sprendžiant klausimą, ar jis buvo teisingas. Mes padidintu- 
me tikimybę, jog pasiduodame normų, pažeidžiančių principus, ku- 
riems pretenduojame tarnaują, diktatui. 

Šie motyvai, manyčiau, mus verčia atsisakyti antrojo modelio, 
tačiau bus norinčių jį pakeisti panašiu variantu. Jie tvirtins, jog jeigu 
Aukščiausiasis teismas nusprendė, kad baudžiamasis įstatymas yra 
teisėtas, tai piliečiai turi pareigą paklusti tam sprendimui, jeigu ji€ 
nėra pagrįstai įsitikinę ne tik tuo, jog tas sprendimas yra blogas, bet 

ir tuo, kad yra tikėtina, jog Aukščiausiasis teismas jį panaikins. Taip 
žiūrint, Vakarų Virdžinijos disidentai, kurie 1942 metais atsisakė svei- 
kinti Vėliavą, elgėsi deramai, nes pagrįstai galėjo tikėtis, kad teismas 
persigalvos. Tačiau jeigu jau teismas paskelbė įstatymus, tokius kaip 
karo prievolės įstatymai, esant konstituciškus, nederėtų ir toliau tų 
įstatymų kvestionuoti, nes nelabai tikėtina, kad teismas greitai persi- 
galvotų. Tačiau ir šią galimybę reikia atmesti. Mat jeigu jau teigiame, 
kad pilietis gali būti teisus, vadovaudamasis savo paties teisės verti- 
nimu, nepaisydamas savo manymo, jog teismai greičiausiai jam bus 
nepalankūs, nėra jokios įtikinamos priežasties, kodėl jis turėtų elgtis 
kitaip dėl to, kad priešingas sprendimas jau yra paskelbtas. 

Tad teisingiausias žmogaus visuomeninės pareigos mūsų bend- 
ruomenėje nusakymas, atrodo, esąs trečiasis modelis ar modelis, pa- 
našus į jį. Piliečio lojalumas yra lojalumas teisei, o ne kokio nors 
konkretaus asmens pažiūrai į tai, kas yra teisė, ir jis nesielgia netei- 
singai, kol veikia pagal savo apsvarstytą ir pagrįstą įsitikinimą, ko 
reikalauja teisė. Tegu man bus leista pakartoti (nes tai lemiamos reikš- 
mės dalykas), jog tai nėra tolygu teiginiui, kad individas gali nepai- 
syti to, ką pasakė teismai. Precedento doktrina glaudžiai susijusi su 
mūsų teisinės sistemos esme, ir niekas negali pagrįstai teigti, kad sten- 
giasi vadovautis teise, jeigu nepripažįsta teismams bendrosios galios 
savo sprendimais keisti teisę. Tačiau jeigu pažeidžiamos fundamen- 
talios asmeninės ar politinės teisės ir įmanoma argumentuoti, jog 
Aukščiausiasis teismas padarė klaidą, žmogus neviršija savo sociali- 
nių teisių, atsisakydamas priimti tą sprendimą kaip galutinį. 

Prieš pritaikant šiuos pastebėjimus prieštaravimo įstatymui dėl 
šaukimo į karinę tarnybą problemoms, lieka atsakyti į vieną platų 
klausimą. Aš kalbėjau apie atvejį žmogaus, kuris mano, kad teisė yra 
ne tai, kas ji yra kitų žmonių manymu, arba ne tai, ką skelbia teismai. 
Šis aprašymas gali tikti kai kuriems iš tų, kurie įstatymams dėl šauki- 
mo į karinę tarnybą nepaklūsta dėl sąžinės motyvų, tačiau jo negali- 
ma pritaikyti daugumai jų. Dauguma disidentų nėra teisininkai ar 
politikos filosofai; jie mano, kad priimtieji įstatymai yra nemoralūs 
ir nesuderinami su jų šalies teisės idealais, tačiau nesvarsto klausimo, 

ar jie gali būti taip pat ir neteisėti. Tad kiek svarbi jų situacijai nuo<. 
tata, jog gali būti derama vadovautis savo požiūriu į teisę? 

Kad atsakyčiau, turėsiu grįžti prie ankstesnės savo minties. Kons- 
titucijos tinkamo proceso nuostata, Lygios apsaugos nuostatos Pir- 
masis papildymas bei kitos minėtos nuostatos turi didelę reikšmę 
sprendžiant klausimą, ar įstatymas yra teisėtas. Teiginį, jog dauguma 
prieštaraujančiųjų šaukimo į karinę tarnybą įstatymui nesuvokia, kad 
tas įstatymas yra neteisėtas, būtina patikslinti. Jie laikosi nuomonės, 
kuri - jeigu ji nuoširdi — tvirtai remia nuomonę, jog teisė yra jų pusė- 
je; tolesnių išvadų trūkumą galima pateisinti dauguma atvejų — su 
teisinio pasirengimo stoka. Jeigu manome, kad kai teisė yra ginčyti- 
na, žmonių, kurie vadovaujasi savo pačių teisės vertinimu, elgesys 
gali būti deramas, atrodytų neteisinga netaikyti šio principo disiden- 
tams, kurie taip pat tai daro. Jokia mano argumentacijos už trečiąjį 
modelį dalis neišskiria jų ir daugiau išmanančių jų kolegų. 

Galime padaryti keletą preliminarių išvadų iš ligi šiol plėtoto ar- 
gumento: kai teisė yra neaiški, ta prasme, kad įmanoma pateikti įti- 
kinamą argumentaciją iš abiejų šalių pozicijų, pilietis, kuris vado- 
vaujasi savo paties sprendimu, nesielgia neteisingai. Mūsų praktikos 
leidžia ir skatina jį tokiais atvejais vadovautis savo sprendimu. Todėl 
mūsų valdžia turi išskirtinę atsakomybę, įpareigojančią ją stengtis jį 
apginti ir sušvelninti jo padėtį visuomet, kai ji gali tai padaryti be 
didelės žalos kitoms politinėms nuostatoms. Iš to nedarytina išvada, 
kad valdžia jam gali garantuoti neliečiamybę, - ji negali priimti nor- 
mos nepersekioti nė vieno, kuris veikia iš sąžinės paskatų, arba ne- 
bausti laisvės atėmimu nė vieno, kuris pagrįstai nesutinka su teis- 
mais. Tai apribotų valdžios galias įgyvendinti savo politines nuosta- 
tas; negana to, būtų neįmanoma pati svarbiausia nauda, kurią teikia 
vadovavimasis trečiuoju modeliu. Jeigu valstybė niekuomet netaiky- 
tų teisinio persekiojimo, teismai negalėtų veikti remdamiesi patir- 
tim, taip pat remdamiesi argumentais, kuriuos pagimdo prieštarav! 
mas. O išvada yra ta, kad kai praktinės priežastys, dėl kurių reikia 
taikyti teisinį persekiojimą konkrečiu atveju, yra reliatyviai silpnos 
arba jeigu tą klausimą įmanoma spręsti kitais būdais, teisingumo kė- 

lias yra tolerancija. Populiari nuomonė, kad įstatymas yra įstatymas 
ir visuomet turi būti įgyvendinamas, neatsižvelgia į skirtumą tarp 
žmogaus, kuris veikia remdamasis savo sprendimu dėl ginčytinos tei- 
sės, taigi elgiasi kaip numato mūsų praktikos, ir paprasto nusikaltė- 
lio. Aš nežinau jokios priežasties, išskyrus moralinį aklumą, dėl ku- 
rios Iš principo reikėtų neišskirti šių dviejų atvejų. 


Įsivaizduoju filosofinį prieštaravimą šioms išvadoms: esą aš teisę 
traktuoju kaip „visur esančią dangišką galybę“. Aš kalbėjau apie žmo- 
nes, darančius sprendimus dėl to, ko reikalauja teisė, net tais atve- 
jais, kai teisė yra neaiški ir neįrodoma. Aš kalbėjau apie atvejus, kai 
žmogus gali manyti, jog teisė reikalauja vieno, nors Aukščiausiasis 
teismas pasakė, kad ji reikalauja ko kito, net tuo atveju, jei nebuvo 
tikėtina, jog Aukščiausiasis teismas greitai persigalvos. Todėl būsiu 
kaltinamas požiūriu, kad į teisinę problemą visuomet esama „teisin- 
go atsakymo“, kurio reikia ieškoti natūralioje teisėje arba kuris yra 
paslėptas kokioje nors transcendentinėje saugykloje. 

Žinoma, teisės kaip saugyklos teorija (strongbox theory of law) 
yra nesąmonė. Sakydamas, kad žmonės laikosi savų pažiūrų į teisę, 
kai teisė yra ginčytina, ir kad šios pažiūros yra ne vien spėjimai to, ką 
manys teismai, neturiu galvoje tokios metafizikos. Aš tik noriu kiek 
galima tiksliau apibendrinti daugelį iš tų praktikų, kurios sudaro mūsų 
teisės proceso dalį. 

Teisininkai ir teisėjai skelbia teiginius apie juridinę teisę ir parei- 
gą net tada, kai žino, kad šie yra neįrodomi, ir paremia juos argu- 
mentais, net kai Žino, jog šie argumentai nebus autoritetingi kiekvie- 
nam. Šiuos argumentus jie pateikia vienas kitam profesiniuose žur- 
naluose, akademinėse auditorijose ir teismuose. Jie atsako į šiuos 
argumentus, kai juos pateikia kiti, vertindami juos kaip gerus, blo- 
gus arba vidutiniškus. Taip darydami, jie daro prielaidą, jog kai ku- 
rie argumentai duotosios abejotinos pozicijos naudai yra geresni už 
kitus. Jie taip pat taria, jog argumentacija vienoje iš ginčytiną teiginį 
argumentuojančių pusių gali būti stipresnė negu argumentacija kito- 
je, ir kaip tik tai aš vadinu teisine pretenzija ginčytinu atveju. Jie be 

didesnio vargo atskiria šiuos argumentus nuo spėliojimų apie tai, ką 
nuspręs teismai. 

Teorija, jog sprendimai dėl teisės ginčytinais klausimais yra nesą- 
monė arba tėra tik spėliojimai, ką darys teismai, prastai atspindi tas 
praktikas. Tie, kurie laikosi tokių teorijų, negali paneigti šių prakti- 
kų egzistavimo; veikiau šie teoretikai turi galvoje tai, jog tos prakti- 
kos yra nejautrios, nes grindžiamos netikusiomis prielaidomis, arba 
dėl kokios kitos priežasties. Tačiau tai jų priekaištą daro paslaptingą, 
nes jie niekuomet neatskleidžia, ką jie laiko šias praktikas grindžian- 
čiais tikslais; o kol šie tikslai nesukonkretinami, neįmanoma nuspręsti, 
ar tos praktikos yra jautrios. Aš jau išdėsčiau, kaip suprantu šiuos 
grindžiamuosius tikslus: teisės plėtotė ir tikrinimas piliečių eksperi- 
mentavimui ir agonistiniu (adversary) procesu. 

Mūsų teisinė sistema šių tikslų siekia skatindama piliečius savaran- 
kiškai arba per savo advokatus spręsti dėl teisinių argumentų privalu- 
mų ir trūkumų ir veikti remiantis tais sprendimais, nors šį leidimą ir 
patikslina ta ribota grėsmė, jog jie gali nukentėti, jeigu teismai manys 
kitaip. Šios strategijos sėkmė priklauso nuo to, ar bendruomenė pa- 
kankamai sutaria dėl to, kas laikytina geru arba blogu argumentu, ar 
sutariama tiek, kad nors skirtingi žmonės prieis skirtingus sprendi- 
mus, šie skirtumai nebus nei tokie gilūs, nei tokie dažni, kad sistemą 
padarytų nefunkcionalią arba pavojingą tiems, kurie veikia, vadovau- 
damiesi savarankiška nuovoka (by tbei7 own ligbts). Manau, kad esa- 
ma pakankamo sutarimo dėl argumentacija: taikytinų kriterijų, ir jis 
įgalina išvengti šių spąstų, nors atskleisti ir išaiškinti šiuos kriterijus 
yra viena iš pagrindinių teisės filosofijos užduočių. Šiaip ar taip, dar 
nebuvo parodyta, kad minėtosios praktikos yra klaidingos; todėl į jas 
turi būti atsižvelgiama nustatant, ar teisinga ir dora būti atlaidiems 
tiems, kurie nusižengia tam, kas kitų manymu yra teisė. 

Aš sakiau, kad valdžia turi išskirtinę atsakomybę atžvilgiu tų, ku- 
rie veikia protingo sprendimo, jog įstatymas yra neteisėtas, moty- 
vais. Ji turėtų sudaryti jiems galimybes, kiek įmanoma platesnes, kai 
tai dera su kitomis politinėmis nuostatomis. Gali būti sunku nuspręsti, 
ką apeliuodama į šią atsakomybę valdžia turi daryti konkrečiais at- 

vejais. Sprendimas reikalaus balansavimo, ir vien tik normos čia ne- 
padės. Vis dėlto kai kuriuos principus galima pateikti. 

Pradėsiu nuo prokuroro sprendimo pateikti ar ne formalius kal- 
tinimus. Jis turi išlaviruoti tarp savo atsakomybės būti atlaidžiam ir 
pavojaus, jog įsitikinimai suskaldys visuomenę, turėdamas omenyje 
žalą teisės politikai, žalą, kurią jis gali lemti, jeigu nekreips dėmesio 
į disidentus. Apskaičiuodamas jis turi atsižvelgti ne tik į kitų patirsi- 
mos žalos mastą, bet ir į tai, kaip teisė vertina tą žalą; todėl jis turi 
daryti štai koki skirtumą. Kiekviena teisės norma įkūnija ir, kaip ma- 
noma, pateisinama komplekso politinių nuostatų, kurių įgyvendini- 
mą ji turi skatinti, ir principų, kuriuos ji turi puoselėti. Kai kurios 
normos (pavyzdžiui, įstatymai, draudžiantys žudyti ir vogti) įkūnija 
nuostatas, kad ginamieji individai turi moralinę teisę nepatirti netei- 
sėtos žalos. Kitų normų (pavyzdžiui, labiau techninių antitrestinių 
normų) nepagrindžia jokia prielaida ar teisė (ržgbt); jų pagrindą dau- 
giausiai sudaro tariamas jų įgyvendinamų ekonominių ir socialinių 
politinių nuostatų naudingumas. Šias gali papildyti moraliniai prin- 
cipai (tokie kaip įsitikinimas, kad verslo praktika, kai prekiaujama 
mažesnėmis kainomis, nei gali sau leisti silpnas konkurentas, yra žiau- 
ri), tačiau jų įtaka nėra tokia didelė, kad pripažintų moralinę teisę, 
ginančią nuo aptariamosios žalos. 

Šis išskyrimas reikalingas dėl to, kad jeigu konkreti teisės norma 
atspindi oficialų sprendimą, jog individai turi moralinę teisę nepatir- 
ti kokios nors žalos, tai šitai yra stiprus argumentas prieš tą skriaudą 
keliančių pažeidimų toleravimą. Pavyzdžiui, įstatymai, saugantys žmo- 
nes nuo asmeninės skriaudos arba jų nuosavybės naikinimo, tikrai 
atspindi tokį sprendimą, ir tai yra labai stiprus argumentas prieš pi- 
lietinio nepaklusnumo, susijusio su prievarta, toleravimą. 

Žinoma, galima ginčytis dėl to, ar teisė remiasi moralinės teisės 
(rigbt) prielaida. Galima klausti, ar protinga manyti, atsižvelgiant į 
teisės šaltinių kontekstą ir jos administravimą, kad jos autoriai pri- 
pažino tokią teisę. Kad jie tokią teisę pripažino, aišku ne tik prievar- 
tą draudžiančių normų atveju; geras pavyzdys - pilietinių teisių įsta- 
tymai. Daugelis nuoširdžių ir aistringų segregacionistų mano, kad 

pilietinių teisių įstatymai ir sprendimai dėl jų yra nekonstituciški. 
nes pamina vietinės savivaldos ir susibūrimų laisvės principus. Šiai 
nuomonei galima rasti argumentų, bet ji nėra įtikinama. Kita vertus 
šie įstatymai ir sprendimai aiškiai įkūnija nuomonę, jog juodaodžiai 
kaip individai turi teisę nebūti segreguoti. Jie remiasi ne tik sprendį- 
mu, jog rasinės segregacijos prevencija geriausiai realizuoja kitas na- 
cionalines politines nuostatas. Tad jeigu nesiimame jokių veiksmų 
prieš žmogų, kuris užblokuoja mokyklos pastato duris, pažeidžiame 
teisėje įtvirtintas moralines teises moksleivės, kuriai jis užstoja kelią. 
Atlaidumas negali prieiti prie tokių kraštutinumų. 

Tačiau moksleivės pozicija skiriasi nuo šauktinio kaip įstatymo 
subjekto (draftee) pozicijos, kuris gali būti pašauktas į kariuomenę 
anksčiau arba jam gali tekti pavojingesnis postas, jeigu šaukimo į 
karinę tarnybą įstatymo pažeidėjai yra nebaudžiami. Negalima teig- 
ti, kad šaukimo į karinę tarnybą įstatymai, kaip visuma, turint ome- 
nyje jų administravimą, atspindi sprendimą, jog žmogus turi morali- 
nę teisę būti pašauktas pagal įstatymą tik po to, kai buvo pašaukti 
tam tikri kiti žmonės ar grupės. Šaukimo į karinę tarnybą įstatymo 
teikiamos klasifikacijos ir tose klasifikacijose nustatyta šaukimo tvarka 
viduje yra sudaromos socialiniam ir administraciniam patogumui. 
Jie atspindi ir teisingumo sumetimus, kaip kad ta nuostata, jog moti- 
na, kuri neteko kare vieno iš dviejų sūnų, neturi būti pasmerkiama 
pavojui netekti ir antrojo. Tačiau jie nenumato jokių pastovių teisių. 
Šaukimo komisijoms suteikiama nemaža kompetencija klasifikuo- 
jant, o kariuomenė, žinoma, turi beveik visišką galią skirti pavojin- 
gas pareigas. Jeigu prokuroras toleruoja šaukimo į karinę tarnybą 
įstatymo pažeidėjus, jis nežymiai iškreipia teisingumo ir naudos ba- 
lansavimą, kuriais remiasi teisė. Tai gali būti nenaudinga kitiems šauk- 
tinių kontingento atstovams, tačiau šitai nėra tolygu jų moralinių 
teisių neigimui. 

Šis skirtumas tarp segregacijos ir šaukimo į karinę tarnybą įstaty- 
mų (draft) nėra tik įstatymų atsitiktinumo pasekmė. Tai prieštarautų 
šimtametei praktikai, besiremiančiai nuomone, kad piliečiai turi mo- 
ralinių teisių tvarkos, pagal kurią jie yra šaukiami tarnauti, atžvilgiu: 

pavyzdžiui, su ta prielaida nesuderinamas loterijos principas per at- 
ranką. Jeigu mūsų istorija buvo kitokia ir jeigu bendruomenė pripa- 
žino tokią moralinę teisę, atrodo teisinga tarti, jog bent jau kai kurie 
iš prieštaraujančiųjų šaukimo į karinę tarnybą įstatymui būtų pakeitę 
savo veiksmus, kad pamėgintų šias teises gerbti. Taigi neteisinga 
prieštaravimo šaukimo į karinę tarnybą įstatymams atvejus analizuoti 
tokiu pačiu būdu kaip prievartos ar pilietinių teisių atvejus, kaip daro 
daugelis kritikų svarstydami, ar toleravimas yra pateisinamas. Aš ne- 
noriu pasakyti, kad teisingumas kitų atžvilgiu yra nesvarbus prieštara- 
vimo šaukimo į karinę tarnybą įstatymui atvejais; jo turi būti paisoma, 
ir reikia siekti jo balanso teisingumo, taikomo disidentams, atžvilgiu 
bei ilgalaikės naudos visuomenei atžvilgiu. Tačiau čia jis nevaidina le- 
miamo vaidmens, kurį jis vaidina, kai sprendžiamos teisės. 

Tad kas yra teisingumo ir naudos balansas advokatų, konsultavu- 
sių besipriešinančius šaukimo į karinę tarnybą įstatymui, atveju? Jeigu 
šie žmonės būtų skatinę prievartą ar kitaip nusižengę kitų teisėms, jų 
teisinis persekiojimas būtų turėjęs rimtą pagrindą. Tačiau nesant tokių 
veiksmų, teisingumo ir naudos balanso kelias, mano rodos, yra kitas, 
todėl manau, kad sprendimas persekioti Coffiną, Spocką, Raskiną, 
Goodmaną ir Ferberį buvo neteisingas. Buvo galima argumentuoti, 
kad jeigu tie, kurie konsultuoja besipriešinančius šaukimo į karinę tar- 
nybą įstatymui, yra laisvi nuo persekiojimo, skaičius tų, kurie prieši- 
nasi šaukimui į karinę tarnybą, išaugs; tačiau, manau, labai nesiskirs 
nuo skaičiaus tų, kurie bet kokiu atveju priešintųsi. 

Jeigu tai neteisinga ir esama kur kas didesnio pasipriešinimo, tai 
šio atkaklaus nepasitenkinimo jausmas yra svarbus politikos formuo- 
tojams, ir jis neturėtų būti nuslėptas uždraudžiant žodžio laisvę. Es- 
minis veiksnys čia yra sąžinė — vargu ar galima manyti, jog daugelis, 
kurie palaikė pasipriešinimą, darė tai *?emdamiesi kokiais nors kitais 
motyvais. Argumentai, jog įstatymai, kurie teisinį konsultavimą pa- 
daro nusikaltimu, yra nekonstituciški, - yra stiprūs; net tie, kuriems 
šie argumentai neatrodo įtikinami, pripažins, kad jie yra turiningi. 
Hipotetinė žala potencialiems šauktiniams - tiek tiems, kurie galėjo 
būti įtikinti, kad reikia priešintis, tiek tiems, kurie galėjo būti pa- 

šaukti anksčiau dėl to, kad kiti buvo įtikinti priešintis, - buvo ne- 
reikšminga ir spekuliatyvi. 

Atvejai tų žmonių, kurie pašaukti atsisakė tarnauti, yra sudėtin- 
gesni. Esminės reikšmės klausimas yra tas, ar nepersekiojimas ska- 
tins visuotinį atsisakymą tarnauti. Galimas dalykas, kad ne - būta 
socialinių spaudimų, įskaitant grėsmę karjerai, kurie daugelį jaunų 
amerikiečių būtų privertę tarnauti, jei yra pašaukiami, net jei būtų 
žinoję, kad jiems atsisakius nebūtų baudžiami laisvės atėmimo baus- 
mėmis. Jeigu jų nebūtų labai padaugėję, tai valstybė turėjo nekliudy- 
ti disidentų, ir aš nemanau, kad bet kokios formos persekiojimo ati- 
dėjimas, kol tokios politikos efektas taps aiškesnis, gali sukelti kokią 
nors didelę žalą. Jeigu atsisakiusiųjų tarnauti skaičius pasirodytų di- 
delis, šitai būtų argumentas už persekiojimą. Tačiau sykiu problema 
įgytų akademinį pobūdį, mat jeigu nesutarimo būta pakankamo tam, 
kad būtume priversti leisti tokį dalyką, tai karą šiaip ar taip būtų 
labai sunku kariauti, nebent režimas būtų beveik totalitarinis. 


Gali atrodyti, kad šios išvados yra paradoksalios. Anksčiau tvirti- 
nau, jog kai teisė yra neaiški, piliečiai turi teisę vadovautis savo pačių 
sprendimu, ir tai sakiau iš dalies remdamasis tuo, jog ši praktika pade- 
da suformuluoti klausimus teisėjavimui; dabar aš siūlau kursą, kuris 
eliminuoja ar atideda teisminį procesą. Tačiau čia tik iš pažiūros esa- 
ma prieštaravimo. Iš to, jog mūsų praktika palengvina teisėjavimą ir 
daro jį naudingesnį teisės plėtojimo požiūriu, negalima daryti išvados, 
kad teismas yra neišvengiamas visuomet, kai piliečiai veikia vadovau- 
damiesi savarankišku supratimu. Kiekvienu tokiu atveju kyla klausi- 
mas, ar problemos turi būti sprendžiamos teisminiu procesu ir ar teis- 
minis procesas išspręstų tuos klausimus taip, kad sumažėtų tolesnio 
prieštaravimo tikimybė arba būtų pašalintas jo pagrindas. 

Prieštaravimo šaukimo į karinę tarnybą įstatymui atvejais atsaky- 
mas į abu šiuos klausimus buvo negatyvus: būta daug nevienareikš- 
miškumo dėl karo ir netikrumo bei nežinojimo dėl moralinių klausi- 
mų, susijusių su šaukimo į karinę tarnybą įstatymo nuostatomis apim- 
ties. Tai buvo anaiptol ne pats palankiausias metas teismui pareikšti 

poziciją šiais klausimais, ir kurį laiką toleruoti prieštaravimą buvo 
vienas iš būdų leisti tęstis diskusijoms, kol jose bus nuspręsta kas 
nors aiškesnio. Be to, buvo aišku, kad teisminis konstitucinių klausi- 
mų išsprendimas neišspręs teisės problemų. Tie, kurie abejojo, ar 
šaukimo įstatymas yra konstituciškas, neatsikratė tų abejonių net po 
to, kai Aukščiausiasis teismas pareiškė jį buvus nekonstitucišką. Tai 
yra vienas iš tų su fundamentaliomis teisėmis susijusių atvejų, kai 
mūsų precedento praktikos skatina tokias abejones. 

Tačiau net jeigu prokuroras nesiima veiksmų, pagrindinė proble- 
ma bus tik laikinai atidėta. Kol teisė prieštaravimo aktus skelbia esant 
nusikalstamus, sąžine besivadovaujančiam žmogui grės pavojus. Ką 
gali padaryti Kongresas, kuriam tenka dalis atsakomybės už atlaidu- 
mą, kad šį pavojų sumažintų? 

Kongresas gali peržiūrėti klausimų keliančius įstatymus, kad iš- 
siaiškintų, kiek erdvės gali būti teikiama disidentams. Kiekviena pro- 
grama, kurią priima įstatymų leidėjas, yra politinių nuostatų ir ribo- 
jamų principų mišinys. Pavyzdžiui, mes pripažįstame nusikaltimų 1š- 
aiškinamumo sumažėjimą ir kliūtis miestų atsinaujinimui kaip 
neišvengiamą nuostolį, kad galėtume gerbti kaltinamųjų teises ir kom- 
pensuoti nuosavybės savininkams jų nuostolius. Kongresas, vykdy- 
damas pareigas, savo atsakomybę disidentų atžvilgiu gali įvykdyti 
pataisydamas ar paaukodamas kompromisui kitas politines nuosta- 
tas. Jam teks imtis štai kokių klausimų: kokių priemonių galima im- 
tis maksimaliai siekiant toleruoti sąžinės motyvuojamą prieštaravi- 
mą tolerancijai, sykiu užtikrinant kuo mažesnį jos poveikį politiniam 
kursui? Kokiu mastu šiuo atveju valdžia gali būti atlaidi — kiek čia 
svarbus sąžinės veiksnys ir kiek pagrįsta argumentacija, jog įstaty- 
mas, nepaisant visko, yra neteisėtas? Kiek svarbi yra tam tikra politi- 
nė nuostata — ar susikirtimas su ta politine nuostata yra pernelyg 
didelė kaina, kurią galime sau leisti? Šie klausimai, be abejo, yra per- 
nelyg supaprastinti, tačiau jie parodo privalomų sprendimų esmę. 

Dėl tų pačių priežasčių, dėl kurių tie, kurie konsultavo besiprieši- 
nančius, neturėjo būti persekiojami, aš manau, kad teisė, kuri tai 
skelbia nusikaltimu, turėtų būti atšaukta. Argumentai, jog ši teisė 

riboja žodžio laisvę, yra stiprūs. Ji tikrai priešinasi sąžinei ir, ko gero. 
nepasitarnauja jokiam naudingam rezultatui. Jeigu konsultavimas įti- 
kintų priešintis tik kelis, kurie šiaip priešintųsi, apribojimo nauda 
yra menka; jeigu konsultavimas įtikintų daugelį, šitai yra svarbus 
politinis faktas, kurį dera žinoti. 

Klausimai dėl paties pasipriešinimo įstatymui kaip visada yra su- 
dėtingesni. Tie, kurie manė, kad pats karas Vietname yra groteskiška 
klaida, būtų sveikinę bet kokį teisės pakeitimą, kuris būtų padidinęs 
taikos tikimybę. Tačiau jei mes užimame poziciją maniusių, kad ka- 
ras yra būtinas, turime pripažinti, jog politika, kuri vykdytų šauki- 
mo į karinę tarnybą įstatymo įgyvendinimą, tačiau be jokių išlygų 
darytų išimtį disidentams, būtų neišmintinga. Tačiau dvi ne tokios 
drastiškos alternatyvos turėjo būti apsvarstytos: savanorių kariuo- 
menės galimybė bei galimybė išplėsti prieštaraujančiojo sąžinės mo- 
tyvais kategoriją, įtraukiant tuos, kurie karą laiko nemoraliu. Dera 
daug ką pasakyti prieš abu šiuos pasiūlymus, tačiau jeigu jau pripa- 
Žįstamas pagarbos prieštaravimui reikalavimas, principo balansas gali 
būti nustatytas jų naudai. 

Taigi argumentacija už pažeidžiančiųjų įstatymą dėl sąžinės mo- 
tyvų nepersekiojimą ir už įstatymų pakeitimą jų naudai buvo stipri. 
Tačiau būtų buvę nerealu tikėtis, kad ši politika nugalės, nes jai opo- 
navo politiniai spaudimai. 

Todėl turime apsvarstyti, ką galėjo ir turėjo padaryti teismai. Ži- 
noma, teismas galėjo pripažinti argumentus, jog šaukimo į karinę 
tarnybą įstatymai kuria nors prasme yra nekonstituciški - nekonsti- 
tuciški apskritai arba kai taikomi kaltinamiesiems nagrinėjamoje by- 
loje. Arba jis galėtų išteisinti kaltinamuosius, nes kaltinamajam 
nuosprendžiui reikalingi faktai nėra įrodyti. Aš neaiškinsiu konstitu- 
cinių dalykų ar kurios nors konkrečios bylos faktų. Vietoj to noriu 
pažymėti, kad teismas neturėtų pripažinti kaltę, bent jau tam tikro- 
mis aplinkybėmis, net jei jis įgyvendina įstatymus ir faktus laiko kal- 
tinamaisiais. Aukščiausiasis teismas nebuvo paskelbęs nutarties pa- 
grindinių argumentų, kuriais remiantis šaukimo įstatymas buvo nč- 
konstituciškas, taip pat jis nepripažino, kad tų argumentų keliam! 

politiniai klausimai nepriklauso jo kompetencijai atsiradus keletui 
prieštaravimo įstatymui bylų. Esama rimtų priežasčių, kodėl teismas 
šiomis aplinkybėmis turėtų panaikinti kaltinimus, net jei jis po to 
toliau taiko šaukimo į karinę tarnybą įstatymą. Jis turėtų išteisinti 
motyvuodamas, jog iki jo sprendimo šaukimo į karinę tarnybą įsta- 
tymo teisėtumas buvo abejotinas, ir yra neteisinga bausti žmones už 
nepaklusimą abejotinam įstatymui. 

Taip motyvuojamas sprendimas būtų paremtas precedentu. Teis- 
mas yra keletą kartų tinkamo proceso pagrindu atšaukęs baudžia- 
mąsias nutartis dėl to, kad aptariamasis įstatymas buvo pernelyg mig- 
lotas. (Pavyzdžiui, jis yra atmetęs kaltinamąsias nutartis, kuriose va- 
dovautasi įstatymais, kriminalizuojančiais „nepagrįstų kainų“ 
nustatymą arba buvimą „gaujos“ nariu.) Kaltinamoji nutartis, pa- 
remta neaiškiu baudžiamuoju įstatymu, dvejopai nusižengia morali- 
niams ir politiniams tinkamo proceso idealams. Pirma, pilietis pati- 
ria neteisingumą, nes yra verčiamas veikti savo rizika, arba susitaiky- 
ti su griežtesniu savo gyvenimo apribojimu negu būtų numatyta 
įstatymų leidėjo: kaip minėjau anksčiau, tokiais atvejais susitaiky- 
mas su apribojimais yra nepriimtinas socialinio elgesio modelis. Antra, 
ji teikia galią prokurorui ir teismams kurti baudžiamąją teisę ren- 
kantis vieną ar kitą galimą interpretaciją po įvykio. Tai būtų įstaty- 
mų leidėjo kompetencijos delegavimas, kuris nedera su mūsų galių 
atskyrimo schema. 

Inkriminacija pagal baudžiamąjį įstatymą, kurio sąvokos nėra ne- 
aiškios, bet kurio konstitucinis teisėtumas yra ginčytinas pirmiausia 
pažeidžia tinkamą procesą tuo, kad ji verčia pilietį daryti blogiausią 
prielaidą arba veikti savo rizika. Ji pažeidžia tinkamą procesą taip 
pat ir tuo, kad dauguma piliečių būtų atgrasinti ginčytino įstatymo, 
jeigu turėtų rizikuoti būti įkalinti jį pažeidę. Kongresas, o ne teismai 
tuomet būtų efektyvus balsas sprendžiant baudžiamųjų teisės aktų 
konstitucingumo klausimą, o šitai taip pat pažeidžia galių atskyrimą. 

Jeigu prieštaravimo aktai nesibaigia ir po to, kai Aukščiausiasis 
teismas nusprendė, kad įstatymai yra teisėti arba kad galioja politi- 
nio klausimo doktrina, tuomet išteisinimas mano aprašytaisiais pa- 

grindais nebėra deramas. Teismo sprendimas galiausiai nebus išspren- 
dęs teisės problemos dėl priežasčių, pateiktų anksčiau, tačiau teis- 
mas bus padaręs viską, ką galima padaryti jos išsprendimo labuj. 
Tačiau teismai ir tuo atveju gali naudotis savo baudžiamąja diskreci- 
ja (sentencing discretion) ir nustatyti minimalias ar lygtines bausmes 
kaip pagarbos disidento pozicijai ženklą. 

Kai kuriuos teisininkus šokiruos mano bendra išvada, kad mes 
esame saistomi atsakomybės tiems, kurie nepaklūsta šaukimo į kari- 
nę tarnybą įstatymams dėl sąžinės motyvų, ir kad iš mūsų gali būti 
reikalaujama ne persekioti juos, o pakeisti mūsų įstatymus arba pa- 
taisyti mūsų apkaltos procedūras, kad būtų jiems palankesni. Paprastų 
drakoniškų nuostatų, jog nusikaltimas turi būti baudžiamas ir kad 
tas, kuris neteisingai supranta teisę, turi prisiimti atsakomybę už pa- 
sekmes, įtaka tiek profesinei, tiek ir populiariajai vaizduotei yra iš- 
skirtinai didelė. Tačiau įstatymo valdžia yra sudėtingesnė ir protin- 
gesnė, nei skelbia šis supratimas, ir svarbu, kad ji išliktų. 


9. Atvirkštinė diskriminacija 


|: 


1945 metais juodaodis, pavarde Sweattas, pateikė dokumentus Tek- 
saso teisės mokyklai, tačiau jam buvo atsakyta neigiamai, mat valsti- 
jos teisė numatė, kad studijuoti gali tik baltieji. Aukščiausiasis teis- 
mas pripažino, jog šis įstatymas pažeidžia Sweatto teises, numatytas 
Jungtinių Valstijų konstitucijos Keturioliktojoje pataisoje, pagal ku- 
rią jokia valstija negali atimti iš jokio žmogaus lygios apsaugos 
nuostatos!. 1971 metais žydas, pavarde DeFunisas, pateikė prašymą 
Vašingtono universiteto Teisės mokyklai; jis buvo nepriimtas, nors 
jo egzamino balai ir koledžo atestatas buvo tokie, kad jis būtų buvęs 
priimtas, jeigu būtų buvęs juodaodis arba filipinietis, arba meksikie- 
tis, arba indėnas. DeFunisas pareikalavo Aukščiausiojo teismo pri- 
pažinti, jog Vašingtono universiteto praktika, kuri mažumų grupėms 
taiko ne tokius griežtus standartus, pažeidė jo teises, skelbiamas Ke- 
turioliktojoje pataisoje?. 

Vašingtono teisės mokyklos priėmimo tvarka buvo sudėtinga. Pra- 
šymai buvo skirstomi į dvi grupes. Iš daugumos - tų, kurie nėra iš 
numatytų mažumų grupių, - pirma būdavo atsisakoma visų preten- 
dentų, kurių koledžo pažymių ir gabumo testo balų vidurkis buvo 
žemesnis už tam tikrą lygį. Tada daugumos pretendentai, išlikę po 
šios pradinės atrankos, buvo skirstomi į kategorijas, ir vertinami 
nuodugniau. Mažumų grupės pretendentų atrankos nebuvo; kiek- 
vieną kuo atidžiausiai vertino specialus komitetas, susidedantis iš juo- 
daodžio teisės profesoriaus ir baltojo profesoriaus, kuris buvo dėstęs 


! Sweatt v. Painter, 339 U.S. 629, 70 S. Cr. 848. 
Ž DeFunis v. Odegaard, 94 S. Ct. 1704 (1974). 

pagal programas, skirtas juodaodžiams teisės studentams paremti. 
Didžiosios dalies mažumų pretendentų, priimtų tais metais, kuriais 
DeFunisas buvo nepriimtas, išankstiniai vidurkiai buvo žemesni už 
atkrintamąjį lygį, ir teisės mokykla paskelbė, kad bet kuris mažumos 
pretendentas bus priimamas ne pagal vidurkį. 

DeFunis byla suskaldė tas politinių pažiūrų grupes, kurios tradi- 
ciškai rėmė liberalius siekius. Pavyzdžiui, B'nai Brith kovos su šmeižtu 
lyga (Anti-Defamation League) ir AFL-CIO parengė medžiagą advo- 
katui kaip amici curiae DeFuniso pretenzijai paremti, o Amerikos 
žydžių moterų taryba (American Hebrew Women's Council), taip pat 
UAW bei UMWA parengė medžiagą prieš tą pretenziją. 

Šis susiskaldymas tarp senų sąjungininkų atskleidžia ir prakti- 
nę, ir filosofinę bylos svarbą. Praeityje liberalai kaip vieno pažiūrų 
komplekso laikėsi trijų nuostatų: rasinė klasifikacija yra blogis sa- 
vaime; kiekvienas asmuo turi teisę į galimybę lavintis pagal savo 
gebėjimus; ir palaikantis valstybės veiksmas yra deramas siekiant 
panaikinti rimtą nelygybę Amerikos visuomenėje. Tačiau pastarąjį 
dešimtmetį išryškėjo nuomonė, kad šios trys liberalinės nuostatos 
iš tikrųjų yra nesuderinamos, nes pačios efektyviausios valstybės 
veikimo programos yra tos, kurios gerina mažumos rasinių grupių 
konkurencines galimybes. 

Žinoma, ši nuomonė buvo kvestionuojama. Kai kurie edukolo- 
gai teigia, kad lengvatinės kvotos (beningn guotas) yra neefektyvios, 
netgi prieštaraujančios pačiai savo intencijai, nes preferencinis trak- 
tavimas įtvirtins nevisavertiškumo jausmą, ir šiaip būdingą daugeliui 
juodaodžių. Kiti pateikia bendresnio pobūdžio priekaištą. Jie tvirti- 
na, jog bet kokia rasine diskriminacija, netgi mažumų naudos tiks- 
lams, iš tikrųjų toms mažumoms padarys žalos, nes visada, kai tole- 
ruojamas rasinis skirstymas, kad ir kokiam tikslui, yra palaikomas 
prietaras. Tačiau tai yra sudėtingi ir kontroversiški empiriniai spren- 
diniai, ir, kaip pripažįsta išmintingi kritikai, dar pernelyg anksti spręsti, 
ko preferencinis traktavimas lemia daugiau: žalos ar gėrio. Be to, 
teisėjai negali - ypač konstitucinėse bylose - atmesti kitų pareigūnų 
sprendimus dėl to, kad teisėjai yra kitos nuomonės dėl socialinės 

politikos strategijų efektyvumo. Tad moralinis argumentas, jog net 
jeigu atvirkščioji diskriminacija teikia naudos mažumoms ir ilgalai- 
kės perspektyvos požiūriu silpnina prietarą, ji vis viena yra neteisin- 
ga, nes rasinis skirstymas yra iš esmės neteisingas, pakartoja aną em- 
pirinę kritiką. Jos yra neteisingos, nes pažeidžia mažiau privilegijuo- 
jamų grupių individualių narių teises, kurie gali dėl to negauti vietos, 
kaip atsitiko DeFunisui. 

Šį moralinį argumentą DeFunisas konstitucinės pretenzijos for- 
ma pateikė teismams. Aukščiausiasis teismas taip ir nenusprendė, 
geras ar blogas buvo šis argumentas. Po to, kai vienas žemesnis teis- 
mas priėmė sprendimą DeFuniso naudai, jis buvo priimtas į teisės 
mokyklą, ir ji pareiškė, kad jam bus leista pabaigti studijas, kad ir 
kaip galiausiai būtų išspręsta byla. Na o Aukščiausiasis teismas pa- 
skelbė, kad byla yra sudėtinga, ir šiuo pagrindu ieškinį atmetė. Ta- 
čiau Aukščiausiojo teismo teisėjas Douglasas nesutiko su šiuo neut- 
raliu bylos užbaigimo pagrindu; jis parašė atskirąją nuomonę, kurio- 
je argumentavo, kad teismas turėjo palaikyti DeFuniso pretenziją iš 
esmės. Daugelis universitetų ir kolegijų suvokė teisėjo Douglaso nuo- 
monę kaip pranašingą ir pakeitė savo praktikas, kad užbėgtų už akių 
vėlesniam teismo sprendimui, kuriame jo nuomonė bus palaikoma. 
Iš tiesų savo nuomonėje jis pažymėjo, kad teisės mokyklos galėtų 
pasiekti iš esmės tą patį rezultatą rafinuotesne politika negu ta, kurią 
naudojo Vašingtono teisės mokykla. Pavyzdžiui, mokykla gali nusta- 
tyti, kad visų rasių ir grupių pretendentai bus vertinami drauge, bet 
kad tam tikrų mažumos pretendentų tinkamumo testai bus vertina- 
mi skirtingai arba bus teikiama mažiau svarbos jų bendrajam išanks- 
tiniam vidurkiui, nes patirtis parodė, kad standartinis egzaminavi- 
mas dėl įvairių priežasčių yra prastesnis tų pretendentų tikrų gebėji- 
mų patikrinimas. Tačiau jeigu šis metodas yra naudojamas sąmoningai 
siekiant to paties rezultato, jis yra manipuliatyvus, ir klausimas, ko- 
dėl atvira programa, naudota Vašingtono universiteto, buvo netei- 
singa arba nekonstitucinė, lieka neatsakytas. 

DeFunisas, aišku, neturi jokios konstitucinės teisės į tai, kad valstija 
suteiktų jam tam tikros kokybės teisinį išsilavinimą. Jo teisės nebūtų 
pažeistos, jeigu valstija iš viso neturėtų teisės mokyklos arba jeigu tu- 
rėtų tokią mažą teisės mokyklą, kad jis negalėtų laimėti kovodamas 
dėl vienos vietos pasinaudodamas intelektiniu pranašumu. Taip pat jis 
neturi teisės reikalauti, kad protiniai gabumai būtų išskirtinis priėmi- 
mo kriterijus. Teisės mokyklos, priimdamos studentus, iš tiesų daug 
svarbos teikia protinių gabumų testams. Tačiau tai atrodo teisinga ne 
dėl to, kad pretendentai turi teisę būti vertinami šiuo būdu, bet dėl to, 
kad yra racionalu manyti, jog bendruomenei kaip visumai bus geriau, 
jeigu jos teisininkai bus protingi. Kitaip tariant, intelektiniai standar- 
tai yra pateisinami ne dėl to, kad įvertina protinguosius, bet dėl to, 
kad atrodo tarnaują naudingai socialinei politikai. 

Be to, kartais teisės mokyklos tai politikai pasitarnauja geriau, pa- 
pildydamos intelekto testus kitų rūšių standartais: jos kartais teikia 
pirmenybę stropiems pretendentams, ne guvesnio proto, bet tinges- 
niems. Jos taip pat įsipareigoja kokioms nors specialioms politinėms 
strategijoms, kurioms intelektualumas nėra labai svarbus. Pavyzdžiui, 
Vašingtono teisės mokykla teikė išskirtinę pirmenybę ne tik mažumos 
pareiškėjams, bet ir vyresniems, kurie buvo studijavę toje mokykloje 
prieš išeidami atlikti karinės tarnybos, 1r nei DeFunisas, nei kuri nors 
iš paraiškų teismui, pateiktų jo vardu, šios preferencijos neapskundė. 

DeFunisas neturi absoliučios teisės į vietą teisės mokykloje, taip 
pat jis neturi teisės į tai, kad tik intelektualumas būtų priėmimo stan- 
dartas. Jis sako, jog vis dėlto turi teisę, kad rasė nebūtų standartas, 
nepriklausomai nuo to, kaip efektyviai rasinė klasifikacija funkcio- 
nuotų kaip bendrosios gerovės arba socialinės ir ekonominės nelygy- 
bės mažinimo paskata. Tačiau jis neteigia turįs šią teisę kaip atskirą Ir 
nepriklausomą politinę teisę, kuri yra specialiai saugoma Konstituci- 
jos, kaip kad saugoma jo teisė į žodžio laisvę ir religiją. Konstitucija 
tiesiogiai nesmerkia rasinės klasifikacijos, kaip smerkia cenzūrą arba 
valstybinės religijos institucionalizavimą. DeFunisas teigia, kad jo tei- 

sė į tai, jog rasė nebūtų priėmimo kriterijus, kyla iš abstraktesnės teisės 
į lygybę, kurią saugo Keturioliktoji pataisa, numatant, kad jokia vals- 
tija negali atimti iš jokio asmens lygios apsaugos teisės. 

"Tačiau abiejų pusių pateikiami teisiniai argumentai rodo, kad nei 
konstitucijos tekstas, nei ankstesni Aukščiausiojo teismo sprendimai 
galutinai neišsprendžia klausimo, ar Lygios apsaugos nuostata, kaip 
teisės dalis, daro nekonstituciškas visas rasines klasifikacijas. Ši nuostata 
lygybės sąvoką paverčia teisėkūros testu, tačiau nenustato jokios konk- 
rečios tos sąvokos sampratos!. Tie, kurie rašė tą nuostatą, turėjo in- 
tenciją kovoti su tam tikromis vergystės ir rasinių prietarų pasekmė- 
mis, tačiau sunkiai tikėtina, kad jie turėjo intenciją padaryti neteisėtas 
visas rasines klasifikacijas arba tikėjosi, jog tai, ką jie parašė, lems tokį 
draudimą. Jie paskelbė neteisėtomis visokias politines nuostatas, ku- 
rios pažeistų lygybę, tačiau paliko kitiems kada ne kada spręsti, ką tai 
reiškia. Todėl negali būti gero teisinio argumento DeFuniso naudai, 
jei nėra gero moralinio argumento, pagrindžiančio tai, jog visos rasi- 
nės klasifikacijos, netgi tos, kurios visuomenę kaip visumą daro lyges- 
nę, yra iš esmės užgaulios individo teisės į jo lygią apsaugą atžvilgiu. 

Žinoma, nieko paradoksalaus nėra idėjoje, kad individo teisė į 
lygią apsaugą kartais gali konfliktuoti su šiaip pageidautina socialine 
politika, įskaitant politiką, siekiančią padaryti bendruomenę apskri- 
tai lygesnę. Tarkime, teisės mokykla, siekdama padidinti stipendijų 
neturtingiems studentams fondą, nustato dvigubą įmoką nedauge- 
liui burtų keliu išrinktų viduriniosios klasės studentų. Taip pagei- 
daujamai politikai — lygių galimybių politikai — būtų pasitarnauta 
tokiomis priemonėmis, kurios pažeistų burtais atrinktų studentų tei- 
sę būti traktuojamiems vienodai kaip kiti studentai, kurie taip pat 
išgalėtų mokėti padidintas įmokas. Iš tikrųjų DeFuniso bylos svarbą 
iš dalies sudaro tai, jog ji verčia mus pripažinti perskyrą tarp lygybės 
kaip politinės nuostatos ir lygybės kaip teisės (a rigbt), perskyrą, ku- 
rią politinė teorija mažne visai ignoravo. DeFunisas teigia, kad Va- 
šingtono teisės mokykla pažeidė jo individualią teisę į lygybę dides- 

nės bendrosios lygybės politinio kurso naudai - tuo pačiu būdu, ku- 
riuo dviguba įmoka studentams pažeistų jų teises. 

Todėl turime įdėmiai paanalizuoti šią pretenziją. Turime pamė- 
ginti apibrėžti centrinę sąvoką, kuria ji remiasi, t. y. individualios 
teisės į lygybę, skelbiamos konstitucine teise Lygios apsaugos nuos- 
tatoje, sąvoką. Kokių teisių į lygybę turi piliečiai kaip individai, tei- 
sių, kurios gali prieštarauti programoms, skirtoms svarbiems ekono- 
miniams ir politiniams tikslams, įskaitant socialinę politiką, siekian- 
čią ugdyti bendrąją lygybę? 

Piliečius galima teigti turint dvi skirtingas teises. Pirmoji yra teisė į 
vienodą traktavimą (egual treatment): tai teisė į vienodą kokios nors 
galimybės arba ištekliaus, arba atsakomybės naštos paskirstymą. Pa- 
vyzdžiui, kiekvienas pilietis turi teisę į lygiavertį balsą demokratijoje; 
tai yra Aukščiausiojo teismo sprendimo, kad vienas asmuo turi turėti 
vieną balsą, net jeigu kitokia ir sudėtingesnė tvarka geriau užtikrintų 
kolektyvinę gerovę, esmė. Antroji yra teisė būti traktuojamam kaip 
lygiam (treatment as an egual): tai teisė ne naudotis vienodu kokios 
nors atsakomybės naštos ar naudos paskirstymu, bet būti traktuoja- 
mam su tokia pačia pagarba ar rūpesčiu kaip ir bet kuris kitas. Jeigu aš 
turiu du vaikus, ir vienas yra priešmirtinės būklės dėl ligos, kuri ka- 
muoja ir kitą, aš neparodysiu vienodo rūpesčio, mesdamas monetą, 
kad nuspręsčiau, katram turi tekti likusi vaistų dozė. Šis pavyzdys ro- 
do, kad teisė būti traktuojamam kaip lygiam yra fundamentali, o teise 
į vienodą traktavimą - išvestinė. Tam tikromis aplinkybėmis teisė būti 
traktuojamam kaip lygiam suponuos teisę į vienodą traktavimą, ta- 
čiau nieku gyvu ne bet kokiomis aplinkybėmis. 

DeFunisas neturi teisės į vienodą traktavimą skirstant teisės mo- 
kyklos vietas; jis negali turėti teisės į vietą tik dėl to, kad vietų yra 
duodama kitiems. Individai gali turėti teisę į vienodą traktavimą pra- 
dinėje lavinimo pakopoje, nes mažai tikėtina, kad tas, iš kurio atima- 
mas pradinis išsilavinimas, gyvens naudingą gyvenimą. Tačiau teis! 
nis išsilavinimas nėra toks gyvybiškai svarbus, kad kiekvienas į jį tU“ 
rėtų lygią teisę. 

Bet DeFunisas turi antrosios rūšies teisę — teisę būti traktuoja“ 

mam kaip lygiam sprendžiant, kokie priėmimo standartai turi būti 
naudojami. Kitaip tariant, jis turi teisę į tai, kad jo interesai būtų 
traktuojami tiek pat visumingai ir su tokiu pačiu prielankumu, kaip 
ir bet kurių kitų interesai, kai teisės mokykla sprendžia, ar laikyti 
rasę svarbiu priėmimo kriterijumi. Tačiau turime būti atidūs, kad 
pernelyg neapibendrintume spręsdami, ką šitai reiškia. 

Tarkime, pareiškėjas skundžiasi, kad jo teisę būti traktuojamam 
kaip lygiam pažeidžia testai, kuriais nuskriaudžiami menkesnių pro- 
tinių gebėjimų kandidatai intelektualesnių kandidatų atžvilgiu. De- 
ramas teisės mokyklos atsakymas galėtų būti štai koks. Bet koks stan- 
dartas tam tikrus kandidatus pastatys į blogesnę padėtį negu kitus, 
tačiau priėmimo politika vis dėlto gali būti pateisinama, jeigu atrodo 
pagrįsta tikėtis, kad bendroji nauda bendruomenei pranoksta bendrąjį 
nuostolį ir jeigu jokia kita politika, kuri nekuria panašaus padėties 
nepalankumo, bent apytiksliai nesuteiktų tokios pačios naudos. Indi- 
vido teisė būti traktuojamam kaip lygiam reiškia, kad jo potencialus 
nuostolis turi būti traktuojamas kaip susirūpinimo vertas dalykas, ta- 
čiau tą nuostolį vis vien gali nusverti nauda bendruomenei kaip visu- 
mai. Jeigu jis yra nusveriamas, tai mažesnio intelekto pretendentas 
negali teigti, kad pasikėsinta į jo teisę būti traktuojamam kaip lygiam 
vien dėl to, kad jis neturi tų pranašumų, kuriuos turi kiti. 

Taip Vašingtono teisės mokykla galėtų atsakyti DeFunisui. Bet 
kokia priėmimo politika turi pastatyti kai kuriuos kandidatus į blo- 
gesnę padėtį, ir pirmenybės mažumos pretendentams politiką gali- 
ma pagrįstai manyti duodant naudos bendruomenei kaip visumai, 
net turint omenyje nuostolį tokiems kandidatams kaip DeFunisas. 
Jeigu esama daugiau juodaodžių teisininkų, jie padės suteikti geres- 
nes teisines paslaugas juodaodžių bendruomenei ir taip sumažinti 
socialines įtampas. Be to, visai galimas dalykas, kad esant didesniam 
skaičiui juodaodžių dalyvaujančių diskusijose socialinių problemų 
klausimais pagerės visų studentų teisinio išsilavinimo kokybė. Be to, 
faktas, jog juodaodžiai laikomi gerais teisės studentais, gali paskatinti 
kitus juodaodžius, atitinkančius įprastinius intelektualinius standar- 
tus, teikti stojamuosius prašymus, O šitai savo ruožtu pakeltų intelek- 

tualinę teisėjavimo kokybę. Kad ir kaip būtų, preferencinis juodaodžių 
priėmimas turėtų sumažinti materialinės gerovės ir galios skirtumą, 
kuris dabar egzistuoja tarp skirtingų rasinių grupių, taigi ir padaryti 
bendruomenę apskritai lygesnę. Kaip sakiau, tai, ar preferencinio 
priėmimo programa iš tikrųjų paskatins šių įvairių politinių strategijų 
pažangą, yra ginčo objektas, tačiau negalima sakyti, kad yra nejįtiki- 
ma, jog jos tai padarys. Pagal šią hipotezę, blogesnė tokių pretendentų 
kaip DeFunisas padėtis yra kaina, kurią reikia mokėti už didesnę nau- 
dą; šia prasme jo nepalanki padėtis panaši į prastesnę menkesnio inte- 
lekto studentų padėtį, kuri yra įprastinių priėmimo nuostatų kaina!. 
Dabar matome, kuo DeFuniso atvejis skiriasi nuo mūsų įsivaiz- 
duotos teisės mokyklos, kuri nustato didesnes įmokas atsitiktinai iš- 
rinktiems studentams, atvejo. Nebuvo jokios būtinybės tuos studen- 
tus statyti į itin nepalankią padėtį, siekiant naudos stipendijų fondui, 
nes tokią pačią naudą būtų buvę galima gauti lygiau paskirstant kainą 
tarp visų studentų, išgalinčių mokėti didesnę įmoką. Šitai netinka DeFu- 
niso atveju. Nuo Vašingtono teisės mokyklos politikos jis nukentėjo 
labiau negu tie daugumos pretendentai, kurie buvo priimti. Tačiau ta 
diskriminacija nebuvo arbitrali; ji buvo meritokratinių standartų, ku- 
riems jis pritaria, pasekmė. Todėl DeFuniso argumentas subliūška. Ly- 
gios apsaugos klauzulė teisei būti traktuojamam kaip lygiam teikia kons- 
titucinį statusą, tačiau jis negali šioje teisėje rasti jokios paramos savo 
teiginiui, kad ta klauzulė daro neteisėtą bet kokį rasinį skirstymą. 


! Vėliau šiame skyriuje aš argumentuosiu, kad esama aplinkybių, kai politikai pažei- 
džia kieno nors teisę būti traktuojamam kaip lygiam, nepaisant to, jog tos politikos tei- 
kiamą socialinę naudą galima teigti nusveriant nuostolius. Tokios aplinkybės yra tuomet, 
kai nauda, kuri nusveria nuostolius, apima prietarų patenkinimą ir kitas preferencijų 
rūšis, į kurias pareigūnams arba institucijoms iš viso nedera atsižvelgti. Tačiau šioje pa- 
straipoje aprašyta hipotetiška socialinė nauda neapima šio pobūdžio naudos. Žinoma, 
jeigu DeFunisas turėtų kokią nors kitą teisę, be teisės būti traktuojamam kaip lygiam, 
kurią pažeidė Vašingtono teisės mokyklos politika, tuomet tas faktas, kad ta politika gali 
duoti bendros socialinės naudos, nepateisintų pažeidimo (žr. 6-ą skyrių). Pavyzdžiui, jei- 
gu į Vašingtono teisės mokyklos priėmimo procedūrą įeitų religinis testas, kuris pažeistų 
jo teisę į religijos išpažinimo laisvę, ko vertas būtų pasiteisinimas, kad tokio testo naudo- 
jimas gali padaryti bendruomenę sutelktesnę. Tačiau DeFunisas nesiremia jokia kita at- 
skira teise, išskyrus teisę į lygybę, ginamą Lygios apsaugos nuostatos. 

Tačiau jeigu DeFuniso pretenziją atmetame taip tiesmukai, mums 
lieka štai koks galvosūkis. Kaip tiek daug gabių teisininkų, kurie pa- 
rėmė jo pretenziją ir morališkai, ir teisiškai, galėjo padaryti tą klai- 
dą? Visi tie teisininkai sutaria, kad intelekto lygis yra deramas priėmi- 
mo į teisės mokyklas kriterijus. Jie nemano, kad šis kriterijus pamina 
kiekvieno konstitucinę teisę būti traktuojamam kaip lygiam. Tai ko- 
dėl jie neigia, kad rasė - šio dešimtmečio aplinkybėmis - taip pat gali 
būti deramas kriterijus? 

"Turbūt baiminasi, kad rasiniai kriterijai bus neteisingai panaudo- 
ti; kad tokie kriterijai pasitarnaus kaip prietaro prieš neprivilegijuo- 
tas mažumas, tokias kaip žydai, alibis. Tačiau šitai negali paaiškinti 
jų oponavimo. Bet kokie kriterijai gali būti panaudoti neteisingai, be 
to, jie, šiaip ar taip, mano, kad rasiniai kriterijai yra neteisingi iš 
principo, O ne tiesiog atviri piktnaudžiavimui. 

Kodėl? Atsakymas glūdi jų pažiūroje, jog teoriškai, taip pat prak- 
tiškai vertinant, DeFunis ir Sweatt bylos turi arba abi atlaikyti kritiką, 
arba būti sukritikuotos. Jie mano, jog liberalai elgiasi nelogiškai, smerk- 
dami Teksaso teisės mokyklą dėl to, kad ji odos spalvą pavertė kliūti- 
mi Sweattui, o Vašingtono teisės mokyklą girdami už tai, kad ji odos 
spalvos kliūtį panaudojo prieš DeFunisą. Skirtumas tarp šių dviejų by- 
lų, jų manymu, būtinai yra tik subjektyvi liberalų preferencija, teikia- 
ma tam tikroms mažumoms, kurios tuo metu madingos. Jeigu su rasi- 
niu skirstymu ir yra kas negerai, tai turi būti kažkas negerai su rasiniu 
skirstymu apskritai, o ne tik su skirstymu, nepalankiu toms grupėms, 
kurios šiuo metu privilegijuojamos. Ši prielaida nebyliai glūdi šūkyje, 
kuriuo rėmėsi atsakovai DeFuniso byloje: jog konstitucija neskiria spal- 
vų. Šis šūkis, žinoma, reiškia kaip tik priešingą dalyką, negu teigia: jis 
reiškia, kad konstitucija yra tokia jautri spalvai, kad bet kokį instituci- 
nį rasinį skirstymą teisės požiūriu daro neteisėtu. 

Todėl yra be galo svarbu patikrinti prielaidą, jog Sweattas 1 DeFu- 
nisas abu turi atlaikyti kritiką arba būti abu kritikuojami. Jeigu ši 
prielaida yra pagrįsta, tai paprastas argumentas prieš DeFunisą, ne- 

paisant visko, turi būti klaidingas, nes joks argumentas negali mūsų 
įtikinti, kad tokios rūšies segregacija, kuri buvo praktikuojama prieš 
Sweattą, yra pateisinama arba konstituciška!'. Be to, paviršutiniškai 
žiūrint, argumentai prieš DeFunisą iš tikrųjų atrodo tinkami ir Sweatto 
atveju, nes galime suformuluoti argumentą, kurį Teksaso teisės mo- 
kykla būtų galėjusi panaudoti tam, kad parodytų, jog segregacija nau- 
dinga kolektyvinei gerovei, todėl ypatinga nenauda juodaodžiams 
yra kaina, kurią reikia sumokėti bendrosios naudos labui. 

Tarkime, Teksaso teisės mokyklos priėmimo komisija, nors sudaryta 
iš vyrų ir moterų, kurie patys neturi jokių išankstinių nuostatų, nuspren- 
džia, jog Teksaso ekonomikai reikia daugiau baltųjų teisininkų, negu 
mokykla gali parengti, tačiau nesugalvoja, kam galėtų būti naudingi juo- 
daodžiai teisininkai. Šitai būtų galėjęs būti apskritai realistiškas komer- 
cinės teisininkų rinkos Teksase tuoj po Antrojo pasaulinio karo įvertini- 
mas. Korporacinėms teisės firmoms verslo bumo aplinkybėmis reikėjo 
daug teisininkų, tačiau jos negalėjo sau leisti samdyti juodaodžius teisi- 
ninkus, kad ir kokius įgudusius, nes jie būtų sužlugdę firmą. Neabejoti- 
na, jog Teksaso juodaodžių bendruomenei labai reikėjo daug įgudusių 
teisininkų, ir ji būtų teikusi pirmenybę juodaodžių teisininkų paslau- 
goms, jeigu jų būtų buvę. Tačiau komisija galėjo manyti, kad komerci- 
niai valstybės kaip visumos poreikiai nusveria tą specialią reikmę. 

Arba, tarkime, komitetas nusprendžia, - be jokios abejonės tei- 
singai, - kad buvusių auklėtinių dovanų teisės mokyklai labai suma- 
žės, jeigu ji priimtų juodaodį studentą. Komitetas gali apgailestauti 
dėl šio fakto, bet vis vien manyti, kad paskesnė kolektyvinė žala bū- 
tų didesnė negu žala juodaodžiams kandidatams, diskriminuojamiems 
rasinių apribojimų. 


! Iš tikrųjų Sweatt bylos sprendime Aukščiausiasis teismas pritaikė seną normą, paga! 
kurią segregacija yra konstituciškai leistina, jeigu juodaodžiams suteikiamos „atskiros, 
bet vienodos“ sąlygos. Teksaso teisės mokykla buvo suteikusi atskirą teisės mokyklą juo- 
daodžiams, tačiau teismas nusprendė, kad ta mokykla anaiptol nėra lygiavertė baltųjų 
mokyklai. Sweatt byla buvo sprendžiama iki garsiosios Brown bylos, kurioje teismas pa- 
galiau atmetė „atskirą, bet vienodą“ normą, ir nėra jokios abejonės, jog vien baltųjų teisės 
mokykla šiandien būtų nekonstituciška, net jeigu vien juodiesiems būtų suteikta atskira 
teisės mokykla, kuri materialia prasme prilygtų tai, kuri skirta baltiesiems. 

Galima sakyti, jog šie hipotetiški argumentai yra nesąžiningį, nes 
bet kokia juodaodžių išstūmimo politika iš tikrųjų yra remiama nusi- 
teikimo prieš juodaodžius apskritai ir tos rūšies argumentai, kuriuos 
ką tik aprašiau, tėra racionalizacija. Tačiau jeigu iš tikrųjų šie argu- 
mentai būtų pagrįsti, jiems galėtų pritarti žmonės, netikintys prieta- 
rais, apie kuriuos kalba šis prieštaravimas. Todėl tai, kad priėmimo 
komisijos pareigūnai buvo nusiteikę iš anksto, - jeigu jie buvo nusi- 
teikę,- nereiškia, jog jie būtų atmetę šiuos argumentus, jeigu nebūtų 
turėję išankstinės nuostatos. 

Kiekvienu atveju argumentai, tokie kaip mano aprašytieji, iš tikrų- 
jų buvo naudojami pareigūnų, kurie galėjo neturėti prietarų tų, ku- 
riuos jie diskriminavo, atžvilgiu. Prieš daugelį dešimtmečių, kaip mums 
primena profesorius Bickelis savo bylos reziumė, pateiktoje B'nai Brith, 
Harvardo universiteto prezidentas Lowellas pasisakė už kvotą, ribo- 
jančią žydų, kuriuos gali priimti jo universitetas, skaičių. Jis sakė, kad 
jeigu priimtų žydų skaičius būtų neproporcingas jų sudaromam gy- 
ventojų procentui, kaip kad būtų atsitikę, jeigu protiniai gebėjimai 
būtų buvę laikomi vieninteliu testu, tai Harvardas daugiau nebegalėtų 
išleisti į pasaulį tokių savybių ir charakterio žmonių, kokius jis siekia 
išugdyti, t. y. įvairiapusiškesnių, ne vien tik puoselėjančių intelektą 
žmonių, kokie paprastai yra žydai, žmonių, kurie dėl savo visapusiš- 
kumo gali būti geresni kitų žmonių lyderiai ir kurie dažniau tampa tais 
lyderiais tiek valdžioje, tuek anapus jos. Be abejo, Lowellas buvo tei- 
sus, sakydamas, kad tikimybė, jog žydai užims svarbias vietas valdžio- 
je arba didelių visuomeninių kompanijų vadovybėje, buvo mažesnė. 
Jeigu Harvardas norėjo pasitarnauti bendrajai gerovei intelektualinių 
nacijos lyderių savybių ugdymu, buvo racionalu neleisti, kad jo audi- 
torijas užpildytų žydai. Tikėtina, jog žmonės, kurie priėjo prie tokios 
išvados, netgi galėtų teikti pirmenybę žydų kompanijai, o ne britų 
kilmės amerikiečių protestantų kompanijai, kurie — tai daug tikėti- 
niau - gali tapti senatoriais. Lowellas teigė, kad jis taip 1r daro (teikia 
pirmenybę žydams), tačiau tikriausiai jo kaip pareigūno atsakomybė 
neleido jam dažnai leisti sau teikti šią pirmenybę. 

Tačiau dabar būtų galima pasakyti, kad diskriminacija juodaodžių 

atžvilgiu, net kai ji tikrai tarnauja kokiai nors įtikinamai politikai, vis 
viena yra nepateisinama, nes yra nepriimtina ir užgauli. Teismui teik- 
tos reziumė, oponuojančios DeFunisui, nurodo būtent šį argumentą 
jo pretenzijai nuo Sweatto pretenzijos atskirti. Kadangi juodaodžiai 
buvo vergvaldystės ir teisėtos segregacijos aukos, sako oponentai, 
bet kokia diskriminacija, kuri išstumia juodaodžius, jų bus suvokia- 
ma kaip žeidžianti, kad ir kokie bendrosios gerovės argumentai būtų 
pateikiami jai paremti. Tačiau negalima apibendrinti ir teigti, kad 
bet kokia socialinė politika yra neteisinga, jeigu tie, kuriuos ji priverčia 
atsidurti nepalankioje padėtyje, jaučiasi užgauti. Tai, kad tie, kurie 
yra ne tokie intelektualūs, jaučiasi užgauti, kai yra nepriimami, priėmi- 
mo į teisės mokyklą pagal intelektualumą nedaro neteisingo. Viskas 
priklauso nuo to, ar pažeistumo jausmo priežastimi tampa dar koks 
nors kitas objektyvus bruožas, kuris diskvalifikuoja tą politiką, net jeigu 
niekas nesijaučia užgautas. Jeigu segregacija iš tikro ugdo bendrąją ge- 
rovę, net jei nepalanki juodaodžių padėtis yra visiškai įsisąmoninta ir 
jeigu negalima rasti jokios kitos priežasties, kodėl segregacija vis dėlto 
yra nepateisinama, tai juodaodžių juntama užgaulė bus pagrįsta klaidin- 
gu suvokimu, nors ir žmogiškai suprantama. 

Šiaip ar taip, būtų neteisinga manyti, kad žmonės DeFuniso atve- 
ju diskriminacijos savo atžvilgiu nelaikys žeidžiančia. Labai tikėtina, 
kad jie, galvodami apie save, nesuvoks savęs kaip kokios nors kitos 
mažumos, pavyzdžiui, žydų ar lenkų, ar italų, narių, kuriuos gerai 
besijaučiantys ir sėkmės lepinami liberalai yra nusiteikę paaukoti, 
kad atidėtų skausmingesnes socialines permainas. Jeigu norime at- 
skirti DeFunis bylą nuo Sweatt bylos remdamiesi kokiu nors argu- 
mentu, kuris vartoja įžeidimo sąvoką, turime parodyti, kad vieno, 
bet ne kito, traktavimas iš tikrųjų yra neteisingas. 


4, 


Taigi šie įprasti argumentai, kurie gali atskirti tuos du atvejus, yra 
neįtikinami. Šitai, atrodytų, patvirtina pažiūrą, kad Sweattas Ir 
DeFunisas turi būti traktuojami vienodai, taigi ir tai, kad rasinis 

skirstymas turi būti uždraustas iš viso. Tačiau laimė, įmanoma rasti 
sėkmingesnį atskyrimo pagrindą mūsų pradiniam jausmui, kad tos 
bylos iš tikrųjų yra labai skirtingos, pagrįsti. Šis skirstymas nėra 
pagrįstas, kaip ir tie neįtikinami argumentai, ypatybėmis, būdin- 
gomis rasės ir segregacijos klausimams, ar netgi ypatybėmis, būdin- 
gomis edukacinių galimybių problematikai. Ji remiasi tolesne ana- 
lize idėjos, kuri buvo centrinė mano argumentui prieš DeFunisą, 
kad politika, kuri suteikia daugeliui individų nepalankias sąlygas, 
tam tikromis aplinkybėmis vis dėlto yra pateisinama, nes jos dėka 
yra geriau bendruomenei kaip visumai. 

Bet kokia institucija, kuri naudoja tą idėją diskriminacinei politi- 
kai pateisinti, susiduria su ne vienu teoriniu ir praktiniu keblumu. 
Pirmiausia, esama dviejų skirtingų prasmių, kurios leidžia teigti, kad 
bendruomenei kaip visumai yra geriau, nepaisant fakto, jog kai ku- 
rių iš jos narių padėtis yra blogesnė, ir bet koks pateisinimas turi 
specifikuoti, kuri prasmė turima galvoje. Jai gali būti geriau utilitari- 
ne prasme, kitaip tariant, dėl to, kad vidutinis ar bendras bendruo- 
menės gerovės lygis pakilo, nors kai kurių individų gerovė ir suma- 
žėjo. Arba jai gali būti geriau idealiąja prasme, kitaip tariant, dėl to, 
kad ji tapo teisingesnė, arba kokia kita prasme, artinančia prie idea- 
lios visuomenės, nepriklausomai nuo to, pakyla vidutinė gerovė ar 
ne. Vašingtono universitetas galėtų panaudoti utilitarinius arba idea- 
lius argumentus savo rasiniam skirstymui pateisinti. Pavyzdžiui, jis 
galėtų sakyti, kad juodaodžių teisininkų skaičiaus padidinimas maži- 
na rasinės įtampas, o šitai pakelia beveik kiekvieno gerovę bendruo- 
menėje. Tai utilitarinis argumentas. Arba galėtų teigti, jog kad ir ko- 
kį efektą mažumos privilegijavimas turėtų vidutinei gerovei, jis pa- 
darys bendruomenę lygesnę, taigi ir teisingesnę. Tai yra idealusis, ne 
utilitarinis, argumentas. 

"Tuo tarpu Teksaso universitetas negali pateikti idealiojo argumento 
segregacijos naudai. Jis negali teigti, kad segregacija daro bendruo- 
menę teisingesnę, nepriklausomai nuo to, pakelia ji vidutinę gerovę 
ar ne. Todėl visi argumentai, kuriuos jis pateikia segregacijai apginti, 
būtinai bus utilitariniai. Argumentai, kuriuos sugalvojau aš, kaip kad 

argumentas, jog baltieji teisininkai galėtų nuveikti daugiau negu juo- 
daodžiai teisininkai, ugdant komercinį našumą Teksase, yra utilitari- 
niai, nes komercinis našumas gerina bendruomenės padėtį tik jeigu 
ugdo vidutinę gerovę. 

Utilitariniai argumentai susiduria su ypatingu keblumu, kuris ne- 
kyla idealiesiems argumentams. Kas turima galvoje sakant „vidutinė 
arba kolektyvinė gerovė“? Kaip galima išmatuoti individo gerovę, 
kad ir iš principo, ir kaip galima naudą, ugdančią atskirų individų 
gerovę, pridėti prie nuostolių ir tada lyginti su nuostoliais, siekiant 
pateisinti teiginį, kad nauda apskritai viršija nuostolius? Utilitarinis 
argumentas, kad segregacija ugdo vidutinę gerovę, teigia, jog tokie 
skaičiavimai yra įmanomi. Tačiau kaip? 

Jeremy Benthamas, manęs, kad tik utilitariniai argumentai gali 
pateisinti politinius sprendimus, pateikė štai kokį atsakymą. Jis sakė, 
kad politikos poveikį individualiai gerovei galima nustatyti išsiaiški- 
nus malonumo ar skausmo kiekį, kurį individui suteikė ta politika, ir 
kad politikos poveikį kolektyvinei gerovei galima apskaičiuoti susu- 
muojant visą malonumą ir atimant visą tą skausmą, kurį ji suteikė 
kiekvienam. Tačiau, kaip ne kartą pažymėjo Benthamo kritika, abe- 
jotina, ar egzistuoja paprasta psichologinė malonumo būklė, bendra 
visiems tiems, kurie turi naudos iš tos politikos, arba skausmo, bendro 
visiems tiems, kurie patiria dėl jos nuostolių; kiekvienu atveju būtų 
neįmanoma identifikuoti, išmatuoti ir susumuoti skirtingus malonu- 
mus ir skausmus, patiriamus didelio kiekio žmonių. 

Filosofai ir ekonomistai, kurie laiko utilitarinius argumentus pa- 
traukliais, tačiau atmeta Benthamo psichologinį utilitarizmą, siūlo ki- 
tokią individualios ir bendros gerovės sampratą. Jie mano, kad visada, 
kai institucija ar pareigūnas turi spręsti, kokios politikos laikytis, kiek- 
vienas iš bendruomenės narių teiks pirmenybę vieno sprendimo pa- 
dariniams kito sprendimo padarinių atžvilgiu. Pavyzdžiui, DeFunisas 
teikia pirmenybę standartinės priėmimo politikos pasekmėms, politi- 
kos, teikiančios pirmenybę mažumoms, atžvilgiu, kurią vykdė Vašing- 
tono universitetas, o juodaodžiai kokiame nors miesto gete kiekvie- 
nas gali teikti pirmenybę pastarosios politikos padariniams pirmosios 

atžvilgiu. Jeigu galima nustatyti, kam teikia pirmenybę kiekvienas in- 
dividas ir koks yra jo intereso intensyvumas, tuomet galima parodyti, 
jog, imant balansą, tam tikra politika tenkins daugiau teikiamų pirme- 
nybių, turint omenyje jų intensyvumą, negu alternatyvios politinės stra- 
tegijos. Pagal šią gerovės sampratą, politika gerina bendruomenės pa- 
dėtį utilitarine prasme, jeigu ji tenkina tam tikrą teikiamų pirmenybių 
rinkinį geriau, negu tai darytų alternatyvios politinės strategijos, nors 
ji 1r apriboja kai kurias kitas teikiamas pirmenybes!. 

Žinoma, teisės mokykla nedisponuoja jokiomis priemonėmis teisin- 
gai įvertinti teikiamas pirmenybes visų tų, kuriuos paveiks jų studentų 
priėmimo politinės strategijos. Vis dėlto ji gali padaryti sprendimus, 
kurių, nors jie ir spekuliatyvūs, negalima atmesti kaip visai neįtikinamų. 
Pavyzdžiui, įtikinama manyti, kad pokariniame Teksase žmonėms leng- 
vatos teikiamos, bendrai imant, buvo palankios teisės mokyklų segre- 
gacijos pasekmėms, net jeigu atsižvelgiama į konkuruojančios teikia- 
mos lengvatos, teikiančios pirmenybę integracijai, intensyvumui, o ne 
vien į ją išpažįstančiųjų skaičių. Teksaso teisės mokyklos pareigūnai, 
priimdami tą sprendimą, būtų galėję remtis elgsenos per rinkimus ste- 
bėjimais, laikraščių redakcijų skiltimis ir tiesiog savo pačių bendruo- 
meniškumo jausmu. Nors jie galėjo būti neteisūs, mes negalime dabar 
pasakyti, netgi įvykiui jau įvykus, kad jie buvo neteisūs. 

Tad jeigu Benthamo psichologinis utilitarizmas atmestinas, teisės 
mokyklos gali apeliuoti į teikiamos pirmenybės utilitarizmą, kad pa- 
teiktų bent jau preliminarų ir spekuliatyvų studentų priėmimo politi- 
nių strategijų, priverčiančių kai kuriuos pretendentus atsidurti nepa- 
lankioje padėty, pateisinimą. Bet kai tampa aišku, kad šie utilitariniai 
argumentai yra pagrįsti sprendimais dėl tikrųjų bendruomenės narių 
teikiamų pirmenybių, iškyla naujas ir kur kas rimtesnis keblumas. 


' Daugelis ekonomistų ir filosofų kvestionuoja ir teikiamos pirmenybės utilitariz- 
mo, ir psichologinio utilitarizmo inteligibilumą. Jie argumentuoja, kad nėra jokio bū- 
do, net iš principo, apskaičiuoti ir palyginti individualių teikiamų pirmenybių intensy- 
vumui. Kadangi noriu įrodyti kitokią tam tikrų utilitarinių argumentų ydą, aš tariu, 
šios esė argumento labui, kad bent jau apytiksliai ir spekuliatyviai įmanoma apskaičiuo- 
ti bendras bendruomenės teikiamas pirmenybes. 

Utilitarinis argumentas, jog politika yra pateisinama, jeigu ji ten- 
kina daugiau bendrųjų teikiamų pirmenybių, iš pirmo žvilgsnio at- 
rodo kaip egalitarinis argumentas. Atrodo, kad jis paiso griežto 
nešališkumo. Jeigu bendruomenė turi tik tiek medikamentų, jog jų 
pakanka gydyti tik kai kuriems iš sergančiųjų, šis argumentas, atro- 
dytų, teigia, kad pirmiausiai būtų gydomi sergantys sunkiausiai. 
Jeigu bendruomenė gali sau leisti plaukymo baseiną arba naują teat- 
rą, bet ne abu šiuos dalykus, ir daugiau žmonių nori baseino, tai tas 
argumentas teigia, kad bendruomenė statytų baseiną, jeigu tie, ku- 
rie nori teatro, negali įrodyti, kad jų teikiamos pirmenybės teatrui 
intensyvumas taip žymiai pranoksta kitų teikiamą pirmenybę ba- 
seinui, jog ji turi didesnį svorį nepriklausomai nuo skaičių. Nedera 
vienam sergančiam žmogui teikti pirmenybės kito atžvilgiu tuo pa- 
grindu, kad jis yra vertesnis oficialaus rūpesčio; nedera teikti pir- 
menybės teatro žiūrovų polinkiams tuo pagrindu, kad jie yra la- 
biau gerbtini. Anot Benthamo frazės, kiekvienas žmogus traktuoti- 
nas kaip vienas ir joks žmogus netraktuotinas kaip daugiau nei vienas 
žmogus. 

Šie paprasti pavyzdžiai parodo, kad utilitarinis argumentas ne tik 
gerbia, bet ir įkūnija kiekvieno piliečio teisę būti traktuojamam kaip 
lygiam kiekvienam kitam. Kiekvieno individo teikiamų pirmenybių 
sėkmės šansai konkurencijoje dėl socialinės politikos priklausys nuo 
to, kiek jam svarbios jo teikiamos pirmenybės ir kiek kitų žmonių 
turi tas pačias teikiamas pirmenybes, palyginti su konkuruojančių 
teikiamų pirmenybių intensyvumu ir skaičiumi. Jo šansams neturės 
įtakos nei pareigūnų, nei bendrapiliečių pagarba arba panieka, taigi 
jis nebus jų įkaitas ar įnamis. 

Tačiau jeigu įdėmiai panagrinėsime visą teikiamų pirmenybių 
spektrą, kurias individai iš tikro turi, pamatysime, kad išorinis ega- 
litarinis utilitarinio argumento pobūdis dažnai esti apgaulingas. Tei- 
kiamos pirmenybės utilitarizmas reikalauja iš pareigūnų stengtis 
patenkinti žmonių teikiamas pirmenybes, kiek tai yra įmanoma. 
Tačiau individo teikiama pirmenybė konkrečios politikos pasek- 
mėms, toliau paanalizavus, gali būti suprantama kaip asmeninės 

teikiamos pirmenybės savo malonumui, kurį teikia kokios nors gė- 
rybės arba galimybės, atspindys, arba atspindys išorinės teikiamos 
pirmenybės gėrybių ir galimybių priskyrimui kitiems, arba ir viena, 
ir kita. Pavyzdžiui, baltasis teisės mokyklos kandidatas gali teikti 
asmeninę pirmenybę pasekmėms, nes ši politika pagerina jo paties 
sėkmės šansus, arba išorinę pirmenybę toms pasekmėms, nes jis su 
panieka žiūri į juodaodžius ir neigiamai vertina socialines situaci- 
jas, kuriose maišosi rasės. 

Perskyra tarp asmeninių ir išorinių teikiamų pirmenybių yra la- 
bai svarbi štai dėl kokios priežasties. Jeigu be asmeninių teikiamų 
pirmenybių, utilitarinis argumentas atsižvelgia ir į išorines teikiamas 
pirmenybes, tai egalitarinis to argumento pobūdis yra pažeidžiamas, 
mat šansas, jog kieno nors teikiamoms pirmenybėms turėtų pasisek- 
ti, tuomet priklausys ne tik nuo reikalavimo, kad netrukdytų kitų 
asmeninės teikiamos pirmenybės, bet ir nuo pagarbos ar afekto, jų 
jaučiamo jam ar jo gyvenimo būdui. Jeigu išorinės teikiamos pirme- 
nybės yra lemiamas veiksnys, tuomet faktas, jog politiniu atžvilgiu 
bendruomenei yra geriau utilitarine prasme, meteiktų pateisinimo, 
suderinamo su teise tų, kuriuos ji stato į nepalankią padėtį, būti trak- 
tuojamiems kaip lygiems. 

Ši utilitarizmo yda akivaizdi tuomet, kuomet kai kurie žmonės 
teikia išorines pirmenybes dėl to, kad laikosi politinių teorijų, ku- 
rios pačios yra priešingos utilitarizmui. Tarkime, jog daug piliečių, 
kurie patys neserga, laikosi rasistinės politikos ir todėl teikia pir- 
menybę tam, kad deficitinis medikamentas butų teikiamas balta- 
jam žmogui, kuriam jo reikia, o ne juodaodžiui, kuriam jo reikia 
labiau. Jeigu utilitarizmas šias politines pirmenybes laiko atsižvelg- 
tinomis tiesiogine prasme, tai jis pats save paneigs asmeninių pir- 
menybių atžvilgiu, nes tuomet medikamento paskirstymas, taip žiū- 
rint anaiptol nebus utilitariškas. Kad ir kaip ten būtų, paneigs ar 
ne, paskirstymas nebus egalitariškas apibrėžtąja prasme. Juodaodžiai 
nukentės dėl to, jog kiti mano juos esant mažiau vertus pagarbos ir 
rūpesčio, o šios skriaudos laipsnis priklausys nuo rasistinės pirme- 
nybės teikimo griežtumo. 

Panaši yda ryški tuomet, kai išorinės teikiamos pirmenybės, kurios 
laaikomos atsižvelgtinomis, yra altruistinės arba moralistinės. Tarkime, 
daug piliečių, kurie patys neplaukioja baseine, teikia pirmenybę basei- 
nui, o ne teatrui, nes teigiamai Žiūri į sportą Ir žavisi sportininkais, 
arba dėl to, kad mano, jog teatras yra nemoralus dalykas ir turi būti 
išstumtas. Jeigu altruistinės teikiamos pirmenybės laikomos atsižvelg- 
tinomis sutvirtinant asmenines baseino mėgėjų teikiamas pirmenybes, 
rezultatas bus dvigubo paisymo forma: kiekvienas plaukiojantysis tu- 
rės ne tik savo teikiamos pirmenybės privilegiją, bet taip pat kieno 
nors kito teikiamos pirmenybės privilegiją, kuriam teikia malonumą 
jo sėkmė. Jeigu moralistinės teikiamos pirmenybės yra laikomos at- 
sižvelgtinomis, efektas bus tas pats: aktoriai ir žiūrovai nukentės dėl 
to, kad piliečiai, nepriklausomai nuo savo asmeninių teikiamų pirme- 
nybių, jų teikiamos pirmenybės laiko mažiau gerbtinomis. 

Šiuose pavyzdžiuose išorinės teikiamos pirmenybės yra nepriklau- 
somos nuo asmeninių teikiamų pirmenybių. Tačiau, žinoma, politi- 
nės, altruistinės ir moralistinės teikiamos pirmenybės dažnai nėra 
nepriklausomos, o įskiepytos į asmenines teikiamas pirmenybes, ku- 
rias jos sutvirtina. Jeigu aš esu baltasis ir sergu, galiu taip pat laikytis 
rasistinės politikos. Jeigu noriu baseino savo paties malonumui, taip 
pat galiu būti altruistiškas savo kaimyno sportininko labui arba taip 
pat galiu manyti, kad teatras yra amoralus dalykas. Šių išorinių tei- 
kiamų pirmenybių laikymo atsižvelgtinomis pasekmės lygybei bus 
tokios pat rimtos, kokios jos būtų nepriklausomai nuo asmeninės 
teikiamos pirmenybės, tie, prieš ką nukreiptos išorinės teikiamos pir- 
menybės, gali būti nepajėgūs arba gali nenorėti išplėtoti atsakomą- 
sias išorines teikiamas pirmenybes, kurios sukurtų pusiausvyrą. 

Taigi išorinės pirmenybės yra didelė problema utilitarizmui. Šios 
teorijos populiarumą labiausiai lemia prielaida, kad ji įkūnija pilie- 
čių teisę būti traktuojamiems kaip lygiems. Tačiau jeigu atsižvelgia- 
ma į išorines pirmenybes bendrosiose teikiamose pirmenybėse, ta! 
šiai prielaidai iškyla pavojus. Tai savaime yra svarbus ir nesulaukęs 
deramo dėmesio politinės teorijos momentas; pavyzdžiui, jis tur! 
įtakos liberaliajai tezei - jos svarbą pirmas iškėlė Millis - jog val- 

džia neturi teisės įgyvendinti populiariąją moralę teisės priemonė- 
mis. Dažnai sakoma, kad ši liberali tezė nesuderinama su utilitariz- 
mu, nes jeigu, pavyzdžiui, ta daugumos teikiama pirmenybė nuosta- 
tai, jog homoseksualumas turi būti represuojamas, yra pakankamai 
tvirta, utilitarizmas turi realizuoti jų pageidavimus. Tačiau teikia- 
ma pirmenybė nuostatai prieš homoseksualumą yra išorinė pirme- 
nybė, o čia svarstomas argumentas nurodo bendrą priežastį, kodėl 
utilitaristai neturėtų atsižvelgti į bet kokios formos išorines pirme- 
nybes. Jeigu utilitarizmas yra tinkamai nekuriamas, kad atsižvelgtų 
tik į asmenines teikiamas pirmenybes, tai liberali tezė yra tos teori- 
jos pasekmė, o ne priešingybė. 

"Tačiau ne visuomet įmanoma atkurti utilitarinį argumentą taip, 
kad atsižvelgiama būtų tik į asmenines pirmenybes. Kartais asmeni- 
nės ir išorinės teikiamos pirmenybės yra taip neatsiejamai glaudžiai 
susiliejusios ir tiek savitarpiškai priklausomos, kad joks praktinis testas 
joms pamatuoti nepajėgs atskirti asmeninių ir išorinių bet kurio in- 
divido bendros teikiamos pirmenybės elementų. Tai ypač pasakytina 
apie tuos atvejus, kai teikiamas pirmenybes veikia išankstinė nuosta- 
ta. Panagrinėkime, pavyzdžiui, baltojo teisės studento bendrauti tei- 
kiamą pirmenybę su kolegomis baltaisiais. Šią teikiamą pirmenybę 
galima teigti esant asmeninę teikiamą pirmenybę bendrauti su vie- 
nokiu kolega, o ne kitokiu. Tačiau tai tokia asmeninė teikiama pir- 
menybė, kuri yra kenksminga išorinių teikiamų pirmenybių atžvil- 
giu: išskyrus labai retus atvejus, baltasis studentas teikia pirmenybę 
baltųjų kompanijai, nes laikosi rasistinių socialinių ir politinių įsiti- 
kinimų, arba dėl to, kad niekina juodaodžius kaip grupę. Jeigu į šias 
teikiamas pirmenybes bendrauti atsižvelgiama utilitariniame argu- 
mente, naudojamame pateisinti segregacijai, tai egalitarinis argumento 
pobūdis sugriaunamas, lygiai kaip tuo atveju, jeigu į grindžiamąsias 
išorines pirmenybes būtų atsižvelgiama tiesiogiai. Iš juodaodžių bū- 
tų atimta jų teisė būti lygiai traktuojamiems, nes šansai, jog jų teikia- 
mos pirmenybės bus prioritetinės formuojant studentų priėmimo po- 
litiką, būtų pažeisti nepagarbos, kurios kiti laikosi jų atžvilgiu. Tuo- 
met bet kokioje bendruomenėje, kurioje prietaras tam tikros mažumos 

atžvilgiu yra tvirtas, asmeninės teikiamos pirmenybės, kurių turi lai- 
kytis tik utilitarinis argumentas, bus smelkiamos to prietaro; todėl 
tokioje bendruomenėje joks utilitarinis argumentas, siekiantis patei- 
sinti nenaudą tai mažumai, negali būti teisingas!. 

Todėl šis paskutinis keblumas yra lemtingas Teksaso teisės mokyk- 
los utilitariniams argumentams segregacijos naudai. Teikiamos pirme- 
nybės, kurios galėtų paremti bet kokį tokio pobūdžio argumentą, yra 
arba akivaizdžiai išoriškos, kaip kad plačiosios bendruomenės teikia- 
mos pirmenybės rasiniam atskyrimui, arba yra neatsiejamos su išori- 
nėmis teikiamomis pirmenybėmis, tokiomis kaip baltųjų studentų tei- 
kiama pirmenybė bendrauti su baltaisiais kolegomis ir baltųjų teisi- 
ninkų — su baltaisiais kolegomis, ir priklausomos nuo jų. Šios išorinės 
teikiamos pirmenybės yra taip plačiai paplitusios, kad turi sumenkinti 
bet kokį tokio pobūdžio argumentą. Todėl Teksaso teisės mokyklos 
teiginys, kad segregacija daro bendruomenės padėtį geresnę utilitari- 
ne prasme, yra nesuderinamas su Sweatto teise būti lygiai traktuoja- 
mam, kurią garantuoja Lygios apsaugos nuostata. 

Šiai išvadai neturi reikšmės ar išorinės teikiamos pirmenybės pa- 
teisina pagrindinę politinę strategiją, ar pateisina išvestinę politinę 
strategiją, skirtą diegti fundamentalesnę politiką. Tarkime, Teksaso 
teisės mokykla segregaciją pateisina apeliuodama į tariamai neutra- 
lią ekonominę bendruomenės materialios gerovės ugdymo politiką, 


! Šioje pastraipoje pateiktas argumentas yra stiprus, bet savaime nėra pakankamas 
diskvalifikuoti visiems utilitariniams argumentams, kurie produkuoja esminę nenaudą 
mažumoms, kenčiančioms dėl prietarų. Tarkime, valdžia remdamasi utilitariniu argu- 
mentu nusprendžia leisti plisti nedarbui, nes nuostolį netenkantiems darbo nusveria nau- 
da tiems, kurie šiaip nukentėtų nuo infliacijos. Šios politikos našta neproporcingai prislėgs 
pečius juodaodžių, kurie bus atleisti iš darbo pirmiausiai, nes prietaras yra nukreiptas 
prieš juos. Tačiau nors prietaras šiuo būdu veikia nedarbo politikos pasekmes, jis nefigū- 
ruoja, net netiesiogiai, utilitariniame argumente, kuris remia tą politiką. (Jis figūruoja — 
jei iš viso figūruoja — kaip utilitarinis argumentas prieš ją.) Todėl negalime sakyti, JO8 
ypatinga žala, kurią juodaodžiai patiria dėl aukšto nedarbo lygio politikos, yra neteisinga 
dėl priežasčių, aprašomų šioje esė. Visai gali būti, kad ji yra neteisinga dėl kitų priežasčių; 
pavyzdžiui, jeigu teisus Johnas Rawlsas, ji yra neteisinga dėl to, kad ta politika gerina 
daugumos sąlygas sąskaita tų, kurių padėties jau ir šiaip yra blogesnė. 

kuri tenkina kiekvieno asmeninę teikiamą pirmenybę geresniam na- 
mui, maistui ir poilsiui. Jeigu argumentas, kad segregacija padidins 
bendruomenės materialinę gerovę, priklauso nuo išorinės teikiamos 
pirmenybės; jeigu šis argumentas, pavyzdžiui, pažymi, kad, turint 
omenyje prielaidą, pramonė dirbs našiau, jeigu gamyklos bus segre- 
guotos; tai šis argumentas teigia, kad juodaodžio asmenines teikia- 
mas pirmenybes sumenkina kitų nuomonė apie jį. Utilitariniai argu- 
mentai, pateisinantys nenaudą rasės nariams, prieš kuriuos nukreip- 
tas prietaras, visuomet bus neteisingi argumentai, jeigu negalima 
parodyti, kad ta pati nenauda būtų buvusi pateisinama, jeigu prieta- 
ro nebūtų. To niekuomet neįmanoma parodyti, jeigu prietaras yra 
plačiai paplitęs ir visa apimantis, koks iš tiesų yra prietaras juodao- 
džių atžvilgiu. Teikiamos pirmenybės, kuriomis turi būti grindžia- 
mas bet koks ekonominis, segregaciją pateisinantis argumentas, bus 
taip susijusios su prietaru, kad jų neįmanoma atskirti tiek, kad gali- 
ma būtų padaryti tokią faktams prieštaraujančią hipotezę įtikinamą. 


Dabar mes turime paaiškinimą, parodantį, kodėl bet kokia segre- 
gacijos forma, kuri blogina juodaodžių padėtį, Jungtinėse Valstijose 
yra automatiškai užgauli jų atžvilgiu, ir kodėl tokia segregacija pa- 
žeidžia jų teisę būti lygiai traktuojamiems. Šis paaiškinimas patvirti- 
na mūsų nuojautą, kad utilitariniai argumentai, siekiantys pateisinti 
segregaciją, yra ne šiaip neteisingi detalių požiūriu, bet neadekvatūs 
iš principo. Tačiau šis priekaištas utilitariniams argumentams nėra 
taikytinas tik rasei ar netgi tik prietarui. Esama kitų atvejų, kai atsi- 
žvelgimas į išorines pirmenybes pažeistų piliečių teises būti lygiai 
traktuojamiems, ir verta juos glaustai aptarti, jau vien siekiant ap- 
ginti argumentą nuo kaltinimo, esą jis yra suformuluotas ad boc ra- 
siniam atvejui. Aš galėčiau turėti moralinę teikiamą pirmenybę prieš 
profesijos moteris arba altruistinę teikiamą pirmenybę dorybingiems 
vyrams. Būtų neteisinga bet kokios teisės mokyklos atveju atsižvelgti 
į tokias teikiamas pirmenybes kaip šitos, sprendžiant, ką priimti į 
teisės mokyklą; neteisinga, nes šios teikiamos pirmenybės, kaip ir 
rasiniai prietarai, pretendento asmeninių teikiamų pirmenybių sėk- 

mę daro priklausomą nuo kitų pagarbos ir pritarimo, o ne nuo kitų 
konkuruojančių asmeninių teikiamų pirmenybių. 

Tačiau toks pat priekaištas negalioja utilitariniam argumentui, nau- 
dojamam pateisinti priėmimui, grindžiamam protiniais gebėjimais. 
Šiai politikai nėra reikalo remtis, tiesiogiai ar netiesiogiai, jokia bend-- 
ruomenės nuojauta, jog protingi teisininkai dėl savo savybių yra ver- 
tesni pagarbos. Veikiau ji remiasi pačios teisės mokyklos vertinimu, 
teisingu arba neteisingu, kad inteligentiški teisininkai gali efektyviau 
tenkinti asmenines kitų teikiamas pirmenybes, tokias kaip teikiamas 
pirmenybes materialinei gerovei arba bylų sėkmei. Teisės firmos ir 
klientai iš tiesų pirmenybę teikia protingų teisininkų paslaugoms; šis 
faktas galėtų versti mus įtariai žiūrėti į bet kokį utilitarinį argumen- 
tą, kurį sakoma esant nepriklausomą nuo tos teikiamos pirmenybės, 
lygiai kaip įtariai žiūrime į bet kokį argumentą, pateisinantį segrega- 
ciją, kurį sakoma esant nepriklausomą nuo prietaro. Tačiau plačiai 
išpažįstama teikiama pirmenybė inteligentiškiems teisininkams, ap- 
skritai 1mant, nėra kenksminga išorinių teikiamų pirmenybių atžvil- 
giu: teisės firmos ir klientai teikia pirmenybę inteligentiškiems teisi- 
ninkams dėl to, kad taip pat laikosi nuomonės, jog tokie teisininkai 
galės efektyviau tenkinti jų asmenines teikiamas pirmenybes. Tokio 
pobūdžio instrumentinės teikiamos pirmenybės pačios nefigūruoja 
utilitariniuose argumentuose, nors teisės mokykla gali pritarti, savo 
pačios atsakomybe, instrumentinei hipotezei, nuo kurios tokios tei- 
kiamos pirmenybės priklauso!. 


' Be abejonės, kai kurių vyrų ir moterų teikiama pirmenybė intelektualiems kompa- 
nionams yra parazitiška išorinių teikiamų pirmenybių atžvilgiu; jie vertina tuos kompa- 
nionus ne kaip priemones siekiant ko kito, bet dėl to, kad mano, jog inteligentišk! 
žmonės yra geresni ir vertesni pagarbos negu kiti. Jeigu tokios teikiamos pirmenybės 
būtų pakankamai tvirtos ir labai paplitusios, mes galėtume prieiti tą pačią išvadą, kurią 
priėjome dėl segregacijos: kad jokiu utilitariniu argumemtu, pretenduojančiu pateisinti 
diskriminaciją prieš mažesnio intelekto lygio vyrus ir moteris, negalėtų būti pasitikima 
kaip teisingu. Tačiau nėra jokios priežasties tarti, kad Jungtinės Valstijos yra tokios intc- 
lektualistinės; ir tikrai nėra jokio pagrindo manyti, kad jos yra intelektualistinės tokiu 
laipsniu, kuris daro jas rasistiškas. 

Taigi aptarėme reikiamus kriterijus DeFunis ir Sweatt byloms atskir- 
ti. Visi argumentai priėmimo programos, diskriminuojančios juo- 
daodžius, naudai yra utilitariniai argumentai, ir visi jie yra tokie uti- 
litariniai argumentai, kurie remiasi išorinėmis teikiamomis pirme- 
nybėmis taip, kad pažeidžia konstitucinę juodaodžių teisę būti lygiai 
traktuojamiems. Argumentai, palaikantys priėmimo programą, kuri 
diskriminuoja juodaodžių naudai, yra sykiu ir utilitariniai, ir idealie- 
ji. Kai kurie iš utilitarinių argumentų remiasi, bent jau netiesiogiai, 
išorinėmis teikiamomis pirmenybėms, kaip kad kai kurių juodaodžių 
teikiama pirmenybė jų pačių rasės teisininkams; tačiau utilitariniai 
argumentai, kurie nesiremia tokiomis teikiamomis pirmenybėmis, 
yra stiprūs ir gali būti pakankami. Idealieji argumentai iš viso nesire- 
mia teikiamomis pirmenybėmis, o remiasi nepriklausomu argumen- 
tu, kad lygesnė visuomenė yra geresnė visuomenė, net jeigu jos pilie- 
čiai teikia pirmenybę nelygybei. Šis argumentas neneigia kiekvieno 
(anyone's) teisės į lygybę. 

Taigi DeFunis bylos atveju mums lieka paprastas ir tiesmukas ar- 
gumentas, kuriuo pradėjome. Rasiniai kriterijai nebūtinai yra teisin- 
gi standartai nuspręsti, kurie pretendentai turi būti priimti į teisės 
mokyklas. Tačiau tokie nėra ir intelektiniai kriterijai, ir, tiesą sakant, 
joks kitas kriterijų kompleksas. Bet kokios priėmimo programos tei- 
singumas - ir konstituciškumas - turi būti testuojamas tuo pačiu bū- 
du. Ji yra pateisinama, jeigu tarnauja deramai politikai, kuri gerbia 
visų bendruomenės narių teisę į lygybę, antraip ji yra nepateisinama. 
Kriterijai, kuriais rėmėsi mokyklos, atsisakiusios priimti juodaodžių 
prašymus, neišlaikė šio testo, tačiau kriterijai, naudoti Vašingtono 
universiteto teisės mokyklos, išlaiko. 

Mes visi esame pagrįstai įtarūs rasinių skirstymų atžvilgiu. Jie bu- 
vo naudojami paneigti, o ne gerbti teisę į lygybę, ir mes visi esame 
įsisamoninę iš to kylantį neteisingumą. Tačiau jeigu mes neteisingai 
suprantame to neteisingumo esmę dėl to, kad neatsižvelgiame į skir- 
tumus būtinus jam suprasti, tai gresia pavojus, kad neteisingumas 

tęsis. Gali būti, kad lengvatinės priėmimo programos iš tikrųjų nesu- 
kurs lygesnės visuomenės, nes jos gali neturėti tų pasekmių, kurių, jų 
advokatų įsitikinimu, jos turės. Šis strateginis klausimas turėtų suda- 
ryti debatų dėl šių programų šerdį. Tačiau mes turime nežlugdyti 
debatų, darydami prielaidą, kad šios programos yra neteisingos, net 
jeigu jos yra efektyvios. Turime būti apdairūs ir nepasinaudoti Ly- 
gios apsaugos nuostata tam, kad atimtume iš savęs lygybę. 


10. Laisvė ir dorovė 


Be abejonės, dauguma amerikiečių ir anglų mano, kad homoseksualu- 
mas, prostitucija ir pornografijos publikavimas yra amoralūs dalykai. 
Kokį vaidmenį šis faktas turi vaidinti nusprendžiant, ar šiuos dalykus 
reikia kriminalizuoti? Tai painus klausimas, apimantis daugybę pro- 
blemų, kurių šaknys glūdi filosofiniuose ir sociologiniuose prieštara- 
vimuose. Tačiau tai klausimas, kurį teisininkai turi spręsti, ir neseni 
prieštaringi įvykiai - Wolfendeno pranešimo publikacija Anglijoje", 
sukėlusi viešus debatus dėl prostitucijos ir homoseksualumo, bei 
daugelis sprendimų, reglamentuojančių nepadorumą (obscenity deci- 
sions) Jungtinių Valstijų Aukščiausiajame teisme?, - verčia mus jo imtis. 

Esama keleto pozicijų šiais klausimais, iš kurių kiekviena turi savo 
problematiškų aspektų. Ar galima sakyti, kad viešo pasmerkimo pa- 
ties savaime pakanka pateisinti veiksmo kriminalizavimui? Šitai atro- 
do nesuderinama su mūsų individualios laisvės tradicijomis ir žinoji- 
mu, kad net didžiausios minios moralė negali būti laikoma garantuota 
tiesa. Jeigu viešo pasmerkimo nepakanka, ko dar reikia? Ar turi būti 
koks nors konkretiems asmenims, tiesiogiai paliestiems svarstomosios 
praktikos, padarytos žalos įrodymas? Gal pakanka įrodyti kokį nors 
poveikį socialiniams papročiams ir institucijoms, poveikį, kuris keičia 
socialinę aplinką, taigi visus visuomenės narius veikia netiesiogiai? Jeigu 
pakanka pastarojo įrodymo, ar reikia taip pat parodyti, kad šie socia- 
liniai pokyčiai gresia ilgalaike kokios nors standartinės rūšies žala, to- 





! Report of tbe Committee on Homosexual Offences and Prostitution, Cmd. no. 
247 (1957). 

2 Memoirs v. Massachusetts (Fanny Hill), 383 U.S. 413 (1966), Ginzburg v. United 
States, 383 463 U.S. (1966), Misbkin v. New York, 383 U.S. 502 (1966). 

kia kaip nusikalstamumo padidėjimas arba našumo nuosmukis? O gal 
pakaktų parodyti, kad didžioji dauguma esamos bendruomenės pa- 
smerktų pokyčius? Jeigu taip, ar žalos įrodymo reikalavimas esmingai 
papildo paprastą viešojo pasmerkimo reikalavimą? 

1958 m. lordas Devlinas perskaitė antrąją Maccaba (Maccabaean) 
ciklo paskaitą Britų akademijoje. Savo paskaitą jis pavadino „Doro- 
vės diegimas“ (The Enforcement of Morals) ir ją skyrė tiems princi- 
piniams klausimams!. Savo išvadas jis apibendrino šiomis pastabo- 
mis apie homoseksualumo praktiką: „Pirmiausia turime savęs pa- 
klausti ar, žvelgdami ramiai ir beaistriu žvilgsniu, laikome tai tokia 
atgrasia nuodėme, kad pats jos egzistavimas yra nusikalstamas (of- 
fence). Jeigu taip iš tikrųjų jaučia visuomenė, kurioje gyvename, ne- 
matau galimybės, kaip iš visuomenės gali būti atimta teisė ją sunai- 
kinti (eradicate)“?. 

Paskaita, ir ypač ši hipotetinė pozicija dėl homoseksualų baudi- 
mo, sukėlė kritikos audrą, kuri iš akademinių žurnalų persimetė į 
radiją ir beveik populiariąją spaudą. Lordas Devlinas per tą laiką iš 
naujo paskelbė savo Maccaba paskaitą, kartu su šešiomis kitomis 
esė, plėtojančiomis ir ginančiomis ten išreikštas pažiūras, pratarme 
visai knygai ir kai kuriomis svarbiomis naujomis išnašomis, pridėto- 
mis prie paskaitos originalo“. 

Amerikiečių teisininkai privalo įdėmiai apsvarstyti lordo Devlino 
argumentus. Jo išvados nebus populiarios, nors pasipūtėliškas ne- 
jautrumas, kurį įžvelgia kai kurie jo kritikai, įdėmiau įsiskaičius iš- 
nyksta. Nesvarbu, populiarūs jie ar ne, mes neturime teisės jų igno- 
ruoti, kol nesame radę tinkamo atsakymo į jo argumentus. Vienas iš 
šių argumentų, - antrasis iš dviejų, dėl kurių aš diskutuosiu, - turi tą 





'! Devlin, The Enforcement of Morals (1959). Perspausdinta kn: Devlin, The En- 
forcernent of Morals (1965). [Toliau cituojame šią knygą, nurodydami kaip Devlin.) 

2 Devlin, 17. Ši pozicija buvo apdairiai suformuluota kaip hipotetinė. Atrodo, jog 
lordas Devlinas ir dabar nemano, kad ta sąlyga yra patenkinta, nes nuo to laiko, kai 
knyga pasirodė, jis viešai ragino padaryti įstatymų dėl homoseksualumo pakeitimus. 

' Lordas Devlinas nuorodas į šiuos komentarus įtraukia į bibliografiją. Devlin xiii. 

* Devlin. 

dėmesio vertą privalumą, jog atkreipia dėmesį į ryšį tarp demokrati- 
nės teorijos ir moralės įgyvendinimo. Jis skatina mus apmąstyti, įdė- 
miau negu tai esame padarę, esminės svarbos sąvoką, nuo kurios tas 
ryšys priklauso, - viešosios moralės sąvoką. 


LORDO DEVLINO PRAREGĖJIMAS 


Naujosios knygos pratarmėje yra daug ką paaiškinantis pasakojimas, 
kaip lordas Devlinas priėjo prie savo prieštaringos nuomonės. Maž- 
daug tuo laiku, kai jis buvo pakviestas parengti savo Maccaba pa- 
skaitą, įžymusis Wolfendeno komitetas buvo paskelbęs savo reko- 
mendaciją, pasak kurios privatūs homoseksualiniai santykiai tarp su- 
tariančių suaugusiųjų neturėtų būti laikomi nusikalstamais. Jam 
pasirodė visiškai priimtinas komiteto apibrėžtas nusikaltimo ir nuo- 
dėmės atskyrimo kriterijus: 


Šioje srityje jos [teisės] funkcija, mūsų supratimu, yra išsaugoti 
viešąją tvarką ir padorumo normas, apginti pilietį nuo to, kas yra 
nusikalstama ir užgaulu, ir suteikti pakankamus saugiklius, už- 
kertančius kelią kitų išnaudojimui ir žalingai įtakai jų atžvilgiu. 
[...] Mūsų požiūriu, ne teisės funkcija kištis į privatų piliečių gy- 
venimą arba siekti įdiegti kokį nors konkretų elgesio modelį, kiš- 
tis į privatų piliečių gyvenimą daugiau negu tai būtina, siekiant 
įgyvendinti tuos tikslus, kuriuos mes nusakėme. [...] 


[Tluri likti privačios moralės ir nemoralumo sfera, kuri, glaustai 
ir šiurkštokai formuluojant, yra ne teisės reikalas!. 

Lordas Devlinas manė, kad šie idealai, kuriuos jis identifikavo 
kaip išvestus iš Jeremy Benthamo ir Johno Stuarto Millio moky- 
mo, yra nekvestionuotini. Jis nusprendė paskirti savo paskaitą skaus- 
mingam svarstymui, kokie dar pakeitimai, be homoseksualumo bau- 
džiamojo statuso pakeitimų, kuriuos rekomendavo komitetas, bū- 
tų būtini, kad Anglijos baudžiamoji teisė būtų priderinta prie jų. 


'" Report of the Committee on Homosexual Offences and Prostitution, 9-10, 24. 


342 RIMTAS POŽIŪRIS Į TEISES 


Tačiau nuodugnesnis susipažinimas, pasak jo, „užuot patvirtinęs, 
sugriovė paprastą tikėjimą, kurį turėjau pradėdamas spręsti savo 
uždavinį“!, o pabaigoje jis galutinai įsitikino, kad šie idealai yra ne 
tik kvestionuotini, bet apskritai neteisingi. 

Jo praregėjimo faktas yra aiškus, tačiau praregėjimo mastas - ne. 
Kartais atrodo, kad jis pritaria atvirkščiai Komiteto pozicijai, jog visuo- 
menė turi teisę bausti už elgesį, kuriam jos nariai griežtai nepritaria, 
nors tas elgesys ir neturi jokių pasekmių, galinčių pakenkti kitiems, nes 
valstybė turi atlikti moralinio prižiūrėtojo (žwtor) vaidmenį, o baudžia- 
moji teisė yra tinkamas auklėjimo metodas. Skaitytojus, kurie šitai laiko 
jo pozicija, trikdo tas faktas, kad iškiliems filosofams ir teisininkams 
rūpėjo į tai atsakyti, nes šitai atrodo kaip pozicija, kuria galima drąsiai 
laikyti ekscentriška. Iš tikrųjų jis argumentuoja ne šią poziciją, o pozici- 
jas, kurios yra sudėtingesnės ir nei tokios ekscentriškos, nei taip akivaiz- 
džiai besikertančios su Wolfendeno idealais. Jos niekur nėra reziumuo- 
jamos kokia nors glausta forma (išties teiginys apie homoseksualumą, 
kurį jau pacitavau, yra tokia pat gera reziumė, kaip ir jo pateikiamos), o 
turi būti padarytos iš sudėtingų jo plėtojamų argumentų. 

Pagrindiniai jo argumentai yra du. Pirmasis išsakytas struktūri- 
zuota forma Maccaba paskaitoje. Jis remiasi visuomenės teise apsau- 
goti savo būtį. Antrasis, visai kitoks ir kur kas svarbesnis argumen- 
tas, plėtojamas nevientisai įvairiose esė. Jis remiasi daugumos teise 
vadovautis savo moraliniais įsitikinimais, ginant savo socialinę ap- 
linką nuo permainos, kuriai ji priešiška. Aš savo ruožtu apsvarstysiu 
abu argumentus, tačiau antrąjį - plačiau. 


PIRMASIS ARGUMENTAS: 
VISUOMENĖS TEISĖ APSISAUGOTI 


Pirmasis argumentas, - ir argumentas, kuris ligi šiol susilaukė dau- 
giausiai kritikų dėmesio, - yra štai koks*. 


! Devlin, vii. 
* Išsamiausią jo plėtotę žr. Devlin, 7-25. 

(1) Šiuolaikinėje visuomenėje yra įvairių moralinių principų, ku- 
rių tam tikri žmonės laikosi kontroliuodami savo elgesį ir nesisten- 
gia primesti kitiems. Taip pat yra moralinių standartų, kurių daugu- 
ma reikalauja laikytis jų nepripažįstančių. Konkrečios religijos dik- 
tuojamos nuostatos pagal mūsų sampratą yra pirmosios klasės 
pavyzdys, o monogamijos praktika — antrosios. Visuomenė negali 
išlikti, jeigu tam tikri standartai nėra priskirti antrajai klasei, nes tam 
tikras moralinis prisiderinimas yra būtinas jos gyvavimui. Kiekviena 
visuomenė turi teisę apsaugoti savo egzistenciją, taigi ir teisę pri- 
mygtinai laikytis nuostatos, jog koks nors tokio pobūdžio prisideri- 
nimas yra būtinas. 


(2) Jeigu visuomenė turi tokią teisę, tai ji turi ir teisę panaudoti 
institucijas ir jos baudžiamosios teisės sankcijas įgyvendinti tą teisę — 
„[Vlisuomenė gali naudoti teisę apsaugoti moralei tuo pačiu būdu, 
kuriuo ji ją naudoja saugoti visam kitam, jeigu tai esminga jos egzis- 
tavimui“!. Lygiai kaip visuomenė gali panaudoti teisę, kad užkirstų 
kelią tėvynės išdavimui, ji gali naudoti ją užkirsti kelią pažeidimui tų 
ryšių, kurie ją išlaiko vieningą. 


(3) Tačiau visuomenės teise bausti už nemoralumą nebūtinai turė- 
tų būti naudojamasi prieš bet kokį nemoralumą ir bet kokia proga — 
turime pripažinti tam tikrų ribojančių principų įtaką ir svarbą. Esa- 
ma keleto jų, bet svarbiausias tas, kad „turi būti su visuomenės integ- 
ralumu suderinamo individualios laisvės maksimumo tolerancija“?. 
Šie ribojantys principai reikalauja būti atsargiems darant išvadą, jog 
elgsena laikoma didžiai nemoralia. Teisė neturėtų būti įgyvendina- 
ma jei tos elgsenos smerkimas sukelia visuomenės nervingumą arba 
neryžtingumą, arba paslėptą toleranciją. Tačiau nė vienas iš šių ribo- 
jančių principų netinka - taigi visuomenė gali laisvai įgyvendinti sa- 
vo teises - kai viešas jausmas yra intensyvus, tvarus ir neatlyžtamas — 
kai, pasak lordo Devlino, jis pakyla iki „nepakantos, piktinimosi ir 


"Ibid., 11. 
? Ibid., 16. 

bjaurėjimosi“!. Reziumuojant galima daryti išvadą dėl homoseksua- 
lumo: jeigu jis autentiškai traktuojamas kaip pasibaisėtina nuodėmė, 
visuomenės teisė jį išgyvendinti negali būti paneigta. 

Turime imtis atsargumo priemonių dėl galimo šio argumento ne- 
teisingo supratimo, kurio tikimybė išties didelė. Jis nepriklauso nuo 
prielaidos, kad kai bendruomenės dauguma mano, jog elgsena yra 
nemorali, jie greičiausiai yra teisūs. Kai mūsų viešajai moralei meta- 
mas iššūkis, tuomet, lordo Devlino manymu, sprendžiamas paties 
visuomenės išlikimo klausimas, ir, jo manymu, visuomenė turi teisę 
išsaugoti save, neįrodinėdama moralės, kuri ją išlaiko. 


Ar šis argumentas įtikinamas? Profesorius H. L. A. Hartas, atsi- 
liepdamas į to argumento panaudojimą kaip pagrindinio Maccaba pa- 
skaitos argumentacijoje?, manė, kad jis remiasi klaidinga visuomenės 
samprata. Jeigu laikomasi tradicinės visuomenės sampratos, teigė jis, 
absurdiška manyti, kad kiekvienas elgesio modelis, į kurį visuomenė 
žiūri kaip į didžiai amoralų ir pasibjaurėtiną, gresia jo išlikimui. Šitai 
yra tiek pat kvaila, kaip ir tvirtinti, kad visuomenės egzistavimui kelia 
pavojų vieno iš jos narių mirtis arba kito gimimas, ir lordas Devlinas, 
kaip mums primena Hartas, nepateikia jokio įrodymo teiginiui pa- 
remti. Tačiau jeigu remiamasi netradicine visuomenės samprata, pagal 
kurią visuomenę sudaro tas konkretus moralinių idėjų ir laikysenų 
kompleksas, kurio konkrečiu laiko momentu laikosi jos nariai, neto- 
leruotina, kad kiekvienas toks moralinis status gw0 turėtų teisę jėga 
saugoti savo nepagrįstą egzistavimą. Taigi, - sako profesorius Har- 
tas, - lordo Devlino argumentas patiria nesėkmę, nesvarbu, ar remia- 
masi tradicine ar netradicine „visuomenės“ samprata. 

Lordas Devlinas atsako profesoriui Hartui nauju ir ilgu sampro- 
tavimu. Reziumavęs Harto kritiką, jis komentuoja: „Aš netvirtinu, 
kad bet koks nukrypimas visuomenės bendros moralės atžvilgiu ke- 
lia pavojų jos egzistencijai, lygiai kaip neteigiu, kad bet kokia ardo- 
moji veikla kelia pavojų jos egzistencijai. Aš tvirtinu, kad abi šios 


"Ibid., 17. 
? H. L. A. Hart, Law, Liberty and Morality 51 (1963). 

veiklos yra tokios, kurios iš esmės gali sukelti pavojų visuomenės 
būčiai, tad nė viena negali būti ignoruojama teisės 
atskleidžia rimtą argumentacijos trūkumą. 


“Į 


. Šis atsakymas 


Jus byloja, kad antrąjį argumento žingsnį - esminės svarbos teigi- 
nį, jog visuomenė turi teisę įgyvendinti savo viešą moralę teisės prie- 
monėmis, - turime suprasti kaip apsiribojantį paneigimu teiginio, 
kad visuomenė niekuomet neturi tokios teisės. Wolfendeno praneši- 
mo teiginį, jog „privačios moralės sritis [...] yra ne teisės reikalas“, 
lordas Devlinas tikriausiai suprato kaip nustatytą jurisdikcinį barje- 
rą, visiems laikams atskiriantį privačią seksualinę elgseną nuo teisės 
reguliavimo srities. Jo argumentai, - kaip teigiama naujame sampro- 
tavime, - sumanyti tiesiog parodyti, kad joks konstitucinis tokio po- 
būdžio barjeras neturėtų būti statomas, nes įmanoma, jog iššūkis įt- 
virtintajai moralei gali būti toks rimtas, kad pačiam moralinio prisi- 
derinimo egzistavimui, taigi ir pačiai visuomenei, iškiltų pavojus?. 


! Devlin, 13. 

"Toks perskaitymas turi tvirtą atramą tekste net ir be naujosios išnašos: „Todėl aš 
manau, kad yra neįmanoma nustatyti teorines valstybės įgaliojimų kurti teisę prieš ne- 
moralumą ribas. Neįmanoma iš anksto nustatyti bendros normos išimtis arba nepaju- 
dinamai apibrėžti moralės sritis, į kurias teisei turi būti jokiomis aplinkybėmis nelei- 
džiama kištis“ (Devlin, 12-13). 

Pateiktieji argumentai remia štai kokią konstrukciją. Jie yra reductio ad absurdum 
tipo argumentai, eksploatuojantys galimybę, jog tai, kas yra nemoralu, teoriškai gali 
tapti grėsme visuomenei. „Bet tarkime, jog ketvirtis ar pusė gyventojų ima girtauti 
kiekvieną naktį, kas tai būtų per visuomenė? Negalima teoriškai apriboti skaičių žmo- 
nių, kurie gali prasigerti, iki visuomenė yra įgaliojama leisti įstatymus prieš girtavimą. 
Tas pat pasakytina apie azartinius lošimus.“ (Ibid., 14.) 

Visi šie pavyzdžiai rodo, kad negalima užbrėžti jokio jurisdikcinio apribojimo - jie 
nesako, kad kiekvienas pasigėręs pilietis arba kiekvienas lošimo veiksmas kelia pavojų 
visuomenei. Čia nėra sugestijos, kad visuomenė iš tikro turi teisę kriminalizuoti girtu- 
mą arba lošimą, jeigu ta elgsena iš tikrųjų neviršija pavojaus lygio. Iš tiesų lordas Dev- 
linas cituoja Karališkosios komisijos žodžius apie lažybas, loterijas ir lošimus, kad pa- 
remtų savo pavyzdį apie lošimą: „Jeigu esame įsitikinę, kad nors ir koks būtų azarto 
lygis, šis poveikis [lošėjo kaip visuomenės nario charakteriui] turi būti žalingas, turėtu- 
me būti linkę manyti, jog valstybės pareiga buvo suvaržyti lošimą kuo didesniu praktiš- 
kai įmanomu mastu“ (Cmd. no. 8190, para. 159 (1951), cit. Devlin, 14). Implikacija 
čia ta, kad visuomenė gali prižiūrėti ir būti pasirengusi pareguliuoti, bet iš tikrųjų to 
neturėtų daryti, kol nėra faktinio pavojaus. 

Visai įmanoma, kad mūsų neįtikins net ir šis argumentas. Mes 
galime manyti, jog pavojus, kurį visuomenės būčiai gali kelti bet ko- 
kia nepopuliari elgsena, yra toks mažas, kad išmintinga politika, pro- 
tingas individualios laisvės apsaugojimas nuo praeinančios isterijos, 
būtų iškelti būtent tokį konstitucinį barjerą ir uždrausti periodišką 
pavojaus matavimą. 

Tačiau jeigu esame įtikinami atsisakyti tokio konstitucinio barje- 
ro, lauktume trečio argumentacijos žingsnio, kuris atsakytų į neiš- 
vengiamą tolesnį klausimą: jeigu iššūkis giliai įsišaknijusiai ir auten- 
tiškai viešajai moralei gali kelti realų pavojų visuomenės egzistenci- 
jai ir todėl turi priklausyti teisės reguliavimo sferai, kaip galime žinoti, 
kada pavojus yra pakankamai aiškus ir realus, kad pateisintų ne tik 
priežiūrą, bet ir veiksmą? Ko dar reikia, be aistringo viešojo neprita- 
rimo, norint parodyti, kad esame ištikti aktualios grėsmės? 

Dėl trečiojo žingsnio retorikos argumentas primena atsakymą į 
tą klausimą — daug kalbama apie „laisvę“ ir „toleravimą“, ir netgi 
„balansavimą“. Tačiau atsakymo argumentas nepateikia, nes lais- 
vė, toleravimas ir balansavimas pasirodo esą priimtini tik tuomet, 
kai atskleidžiama, kad viešas pasipiktinimas, diagnozuotas antruo- 
ju žingsniu, yra pernelyg sureikšmintas, t. y. kai karštinė pasirodo 
esanti netikra. Kai karštinė patvirtinama, kai nepakantumas, pasi- 
piktinimas ir bjaurėjimasis yra autentiški, principas, kuris reikalau- 
ja užtikrinti „individualios laisvės maksimumą, suderinamą su vi- 
suomenės integralumu“, nebegalioja. Bet tai reiškia, kad, nepai- 
sant visko, nieko daugiau, išskyrus aistringą viešą nepritarimą, nė 
nereikalaujama. 

Žodžiu, argumentas yra intelektualus ir apsukrus. Antruoju žings- 
niu viešasis pasipiktinimas yra pateikiamas kaip kriterijus, tik lokali- 
zuojantis elgseną toje kategorijoje, kurios elgsenas teisei nedraudžia- 
ma reguliuoti. Tačiau pereinant prie trečiojo žingsnio, šis kriterijus 
virsta pozityvia ir teigiama priežastimi akcijai, kriterijumi, įgaliojan- 
čiu teisę imtis veiksmų be jokio papildomo pagrindimo. Šio teiginio 
įtakingumą patvirtina ištrauka apie homoseksualumą. 

Lordas Devlinas daro išvadą, jog jeigu mūsų visuomenė pakanka- 
mai nekenčia homoseksualumo, ji yra teisi jį paskelbdama neteisėtu ir 
versdama asmenis rinktis, ar kęsti frustracijos kančias, ar būti perse- 
kiojamam dėl pavojaus, kurį ši elgsena kelia visuomenės egzistavimui. 
Jam pavyksta padaryti šią išvadą, nepateikiant jokių kitų įrodymų, 
kad homoseksualumas kelia apskritai kokį nors pavojų visuomenės 
egzistavimui, išskyrus patį teiginį, jog visi „nukrypimai nuo visuome- 
nės bendros moralės [...] yra tokio pobūdžio, kad gali sukelti grėsmę 
visuomenės egzistavimui“ ir todėl „negali būti ignoruojami teisės“. 


ANTRASIS ARGUMENTAS: 
VISUOMENĖS TEISĖ VADOVAUTIS 
SAVARANKIŠKU SUPRATIMU 


"Taigi turime pateisinimą, leidžiantį atmesti pirmąjį argumentą ir im- 
tis antrojo. Mano pasiūlymai siekia iškelti daug paslėptų teiginių, 
todėl jie neišvengiamai gali būti iškreipti, bet aš manau, kad antrasis 
argumentas yra štai koks*: 


(1) Jeigu tie, kurių troškimai homoseksualūs, sau leistų juos laisvai 
realizuoti, mūsų socialinė aplinka pasikeistų. Kokios būtų tos permai- 
nos, sunku bent kiek tiksliau numatyt, tačiau, pavyzdžiui, įtikinama 
tarti, kad šeimos, kaip būtina laikomos ir natūralios institucijos, apie 
kurią telkiasi švietimo, ekonominės ir rekreacinės žmonių struktūros, 
pozicijos būtų pakirstos ir tai turėtų labai rimtų pasekmių. Mes esame 
pernelyg protingi, kad manytume, jog homoseksualumo išplitimo pa- 
sekmės paliestų tik tuos, kurie tokią elgseną praktikuoja, kaip kad 
esame pernelyg protingi manyti, jog kainos ir darbo užmokestis pa- 
veiks tik tų gyvenimą, kurie jį išsidera. Aplinka, kurioje mes ir mūsų 
vaikai turime gyventi, be kitų faktorių, yra apsprendžiama, modelių ir 
santykių, kuriuos privačiai formuoja kiti, ne mes. 





'! Devlin, 13, n.1 
2 Didžioji dalis argumento išsakyta Devlin, 5, 6 ir 7 sk. Taip pat žr. straipsnį, pa- 
skelbtą po knygos: „Law and Morality“, 1 Manitoba L.S.J. 243 (1964/1965). 

(2) Šitai savaime nesuteikia visuomenei teisės drausti homosek- 
sualumą. Jokio papročio, kurį norime išsaugoti, negalime sergėti, 
uždarydami į kalėjimą tuos, kurie nenori jo sergėti. Bet tai reiškia, 
kad mūsų teisės kūrėjai turi neišvengiamai spręsti kai kuriuos mora- 
linius klausimus. Jie turi spręsti, ar institucijos, kurioms, kaip atro- 
do, iškilo grėsmė, yra pakankamai vertintinos, kad jas reikėtų saugo- 
ti aukojant žmogaus laisvę. Jie taip pat turi nuspręsti, ar elgsena, 
kuri kelia pavojų tai institucijai, yra nemorali, nes jeigu ji yra nemo- 
rali, šitai menkina individo laisvės ją praktikuoti vertę. Mums nerei- 
kės tokio griežto, ginamų institucijų socialinę svarbą nurodančio pa- 
teisinimo, jeigu esame tikri, kad niekas neturi moralinės teisės daryti 
to, ką mes norime uždrausti. Kitaip tariant, mums prireiks mažiau 
argumentų norint apriboti kieno nors laisvę meluoti, apgaudinėti ar 
nerūpestingai vairuoti, negu to asmens laisvę pasirinkti savo darbus 
arba įkainoti savo materialines gėrybes. Tai nereiškia, kad elgesiui 
kriminalizuoti pakanka to, kad jis yra nemoralus; argumentas čia 
veikiau tas, jog tam tikromis aplinkybėmis šitai yra būtina. 


(3) Tačiau kaip įstatymų kūrėjas nuspręs, ar homoseksualūs aktai 
yra nemoralūs? Mokslas dar negali duoti jokio atsakymo, o įstatymų 
kūrėjas jau negali, nenusižengdamas deramumui, kreiptis į religines 
organizacijas. Tačiau jeigu taip atsitinka, kad didžioji dalis bendruo- 
menės sutaria dėl atsakymo, su kuriuo gali nesutikti mažuma išsila- 
vinusių Žmonių, įstatymų kūrėjas turi pareigą veikti sutarimo pa- 
grindu. Šią pareigą jis turi dėl dviejų glaudžiai susijusių priežasčių: 
(a) Galiausiai sprendimas turi remtis kokia nors moralinio tikėjimo 
nuostata, o demokratijoje tokios rūšies klausimas, pirma visų kitų, 
turi būti sprendžiamas laikantis demokratijos principų. (b) Juk kai 
taikomi baudžiamosios teisės grasinimai 1r sankcijos, veikia ne kas 
kitas, o pati bendruomenė. Bendruomenė turi prisiimti moralinę at- 
sakomybę, todėl privalo veikti pagal savo nuovoką - t. y. pagal savo 
narių moralinį tikėjimą. 

Taip aš suprantu antrąjį lordo Devlino argumentą. Jis yra sudė- 
tingas, ir beveik kiekvienas jo komponentas prašosi analizuojamas ir 

kvestionuojamas. Kai kurie skaitytojai nesutiks su jo centrine prie- 
laida, kad socialinių institucijų permaina yra tokia žala, nuo kurios 
visuomenė turi teisę apsisaugoti. Kiti, kurie nesilaiko šios griežtos 
pozicijos (galbūt dėl to, kad pritaria įstatymams, skirtiems apsaugoti 
ekonomines institucijas), vis tiek manys, jog visuomenė neturi teisės 
veikti, kad ir kokia nemorali būtų elgsena, jeigu gręsianti institucijai 
žala yra įrodoma ir didelė, o ne spekuliatyvi. Dar kiti kvestionuos 
netgi tezę, kad į akto moralumą ar nemoralumą turėtų būti atsižvel- 
giama nustatant, ar jį reikia kriminalizuoti (nors jie, be abejo, pripa- 
žintų, kad į jį reikia atsižvelgti dabartinėje praktikoje), o dar kiti 
tvirtins, kad net demokratijoje teisės kūrėjai turi pareigą savarankiš- 
kai spręsti moralinius klausimus ir negali šiuos klausimus spręsdami 
rodyti į plačiąją bendruomenę. Aš dabar nesiūlau argumentuoti už 
arba prieš kurią nors iš šių pozicijų. Vietoj to noriu apsvarstyti, ar 
lordo Devlino išvados atitinka jo paties sąlygą, būtent - prielaidą, kad 
visuomenė turi teisę apsaugoti savo centrines ir vertinamas sociali- 
nes institucijas nuo elgesio, kuriam didžioji dalis jos narių nepritaria 
dėl moralinių principų. 

Aš argumentuosiu, kad šios išvados nėra galiojančios šių terminų 
atžvilgiu, nes jis neteisingai supranta, ką reiškia nepritarti dėl mora- 
linių principų. Galbūt verta tarti perspėjamąjį žodį apie argumentą, 
kurį pateiksiu. Jį iš dalies sudaro priminimai, kad tam tikriems mo- 
ralės kalbos tipams (pavyzdžiui, tokie terminai kaip „prietaras“ ir 
„moralinė pozicija“) būdinga standartinė vartosena moralinėje ar- 
gumentacijoje. Mano tikslas - ne išspręsti politinės moralės klausi- 
mus remiantis žodyninėmis normomis, o parodyti tai, kas, mano ma- 
nymu, yra lordo Devlino moralės sociologijos klaidos. Aš pamėgin- 
siu parodyti, kad mūsų konvencinė moralinė elgsena yra sudėtingesnė 
ir labiau struktūruota, negu jis mano ją esant, taigi ir tai, kad jis 
neteisingai supranta, ką reiškia sakyti, jog baudžiamoji teisė turi pa- 
sitraukti iš viešosios moralės. Tai populiari ir patraukli tezė, ir ji yra 
viena iš esminių ne tik lordo Devlino, bet ir daugelio kitų teorijų 
apie teisę ir moralę tezių. Nepaprastai svarbu suprasti jos reikšmę. 


350 RIMTAS POŽIŪRIS Į TEISES 
MORALINĖS POZICIJOS SĄVOKA 


Galime pradėti nuo to fakto, kad tokie terminai kaip „moralinė po- 
zicija“ ir „moralinis įsitikinimas“ mūsų konvencinėje moralėje funk- 
cionuoja ir kaip pateisinimo ir kritikos terminai, ne tik kaip apibūdi- 
nantys terminai. Mes iš tiesų kartais kalbame apie grupės „moralę“ 
arba „dorovę“, arba „moralines nuostatas“, arba „moralines pozici- 
jas“, arba „moralinius įsitikinimus“ tuo požiūriu, kurį galima pava- 
dinti antropologiniu, norėdami nurodyti įvairias grupėje egzistuo- 
jančias pažiūras žmogiškojo elgesio, savybių ir tikslų pateisinimo 
atžvilgiu. Šia prasme sakome, kad moralė nacistinėje Vokietijoje bu- 
vo pagrįsta prietaru, t. y. buvo iracionali. Tačiau kai kuriuos iš šių 
terminų, ypač „moralinės pozicijos“ arba „moralinio įsitikinimo“ ter- 
minus, vartojame ir diskriminatyviąja prasme, jų aprašomas pozici- 
jas norėdami priešpriešinti prietarams, racionalizacijoms, asmeninio 
neprielankumo ir skonio dalykams, arbitraliomis pozicijomis ir pan. 
Vienas šios diskriminatyviosios prasmės tikslas - bene pats būdin- 
giausias — yra ribotai, bet būtinai pateisinti veiksmą, kai to veiksmo 
keliami moraliniai klausimai yra neaiškūs arba ginčytini. 

Tarkime, jog aš Jums sakau, kad siūlau balsuoti prieš žmogų, preten- 
duojantį į autoritetingas valstybines pareigas, nes žinau, kad jis yra ho- 
moseksualus, ir dėl to, kad manau, jog homoseksualumas yra didžiai 
nemoralu. Jeigu Jūs nesutinkate, kad homoseksualumas yra nemoralu, 
galite mane apkaltinti ketinant neteisingai balsuoti dėl prietaro arba as- 
meninės antipatijos, kuri yra nesvarbi moraliniam klausimui. Tuomet 
galėčiau pamėginti patraukti Jus savo pusėn homoseksualumo klausi- 
mu, tačiau jeigu man tai nepavyksta, vis tiek norėsiu Jus įtikinti dėl to, 
ką ašir Jūs, mes abu laikome atskiru klausimu, - kad mano balsavimas 
buvo pagrįstas tam tikra moraline pozicija diskriminatyviąja prasme, 
nors ir tokia pozicija, kuri skiriasi nuo Jūsų. Aš norėsiu Jus tuo įtikinti, 
nes jeigu tai padarau, turiu teisę tikėtis, kad Jūs pakeisite savo nuomo- 
nę apie mane ir apie tai, ką ketinu daryti. Jūs imsite kitaip vertinti 
mano charakterį - galite vis dar manyti, kad esu ekscentrikas (arba 
puritonas, arba neprotingas), tačiau tai yra charakterio tipai, o ne cha- 

rakterio ydos. Šiuo atžvilgiu Jūs irgi kitaip vertinsite mano poelgį. Jūs 
pripažinsite, kad kol aš laikausi savo moralinės pozicijos, turiu mora- 
linę teisę balsuoti prieš homoseksualą, nes turiu teisę (išties - pareigą) 
balsuoti už savo įsitikinimus. Jūs nepripažintumėte tokios teisės (ar 
pareigos), jeigu vis dar būtumėte įsitikinę, kad aš veikiau vadovauda- 
masis prietaru arba asmeniniu nusiteikimu. 

Aš turiu teisę tikėtis, kad jūsų nuomonė šiais atžvilgiais pasikeis, 
nes šis skirstymas yra konvencinės moralės dalis, kuri man ir Jums 
yra bendra 1r kuri sudaro mūsų diskusijos pagrindą. Jos nustato skir- 
tumą tarp pozicijų, kurias mes turime gerbti, nors manome jas esant 
neteisingas, ir pozicijų, kurių mes neturime gerbti, nes jos pažeidžia 
kokią nors pamatinę moralinio samprotavimo taisyklę. Didelė dalis 
debatų moraliniais klausimais (realiame gyvenime, bet ne filosofijos 
tekstuose) susideda iš argumentų, kad kokia nors pozicija priskirtina 
vienai arba kitai šios diskusijos pusei. 

Būtent šis konvencinės moralės bruožas įkvepia lordo Devlino 
argumentą, kad visuomenė turi teisę vadovautis savarankišku supra- 
timu. Todėl mes turime įdėmiau patyrinėti diskriminatyviąją morali- 
nės pozicijos sąvoką, ir tai padaryti galime tęsdami mūsų įsivaizduo- 
jamą pokalbį. Ką aš turiu padaryti, kad įtikinčiau Jus, jog mano po- 
Zicija yra morališkai pagrįsta pozicija? 


(a) Aš turiu pateikti kokį nors jos pagrindimą. Tai nereiškia, kad 
privalau aiškiai suformuluoti moralinį principą, kuriuo vadovaujuo- 
si, arba bendrą moralinę teoriją, kurios laikausi. Labai nedaugelis 
žmonių gali tai padaryti, o sugebėjimas turėti moralinę poziciją nėra 
tik tų savybė, kurie tai gali. Mano pagrindimas visai neturi būti prin- 
cipas arba teorija. Jis tik turi nurodyti kokį nors homoseksualumo 
aspektą ar bruožą, kuris verčia mane jį laikyti nemoraliu: pavyzdžiui, 
tą faktą, jog jį draudžia Biblija, arba tai, jog tas, kuris praktikuoja 
homoseksualumą, tampa netinkamu santuokai ar tėvystei. Žinoma, 
bet koks tokios rūšies pagrindas parodytų, jog aš laikausi kokio nors 
bendro principo arba teorijos, tačiau aš neprivalau pasakyti, koks jis 
yra, arba būti įsisąmoninęs, kad juo remiuosi. 

Tačiau ne bet kuris pagrindas, kurį galėčiau pateikti, leis daryti 
tokią prielaidą. Kai kurie bus negalimi dėl bendrųjų kriterijų, nusta- 
tančių pagrindimo rūšis, kurios negalioja. Galėtume atkreipti dėme- 
sį į keturis iš svarbiausių tokių kriterijų: 


(i) Jeigu aš Jums sakau, kad homoseksualai yra morališkai menkes- 
ni, nes neturi heteroseksualių troškimų, taigi nėra „tikri vyrai“, Jūs 
atmesite šį pagrindimą kaip demonstruojantį tam tikro tipo prietarą. 
Apskritai prietarai yra sprendimus įtakojantis faktorius, atsižvelgian- 
tis į tokias motyvacijas, kurias mūsų įpročiai atmeta. Struktūrizuota- 
me kontekste, tokiame kaip teismas arba konkursas, pamatinės nor- 
mos neleidžia jokių kitų motyvacijų, išskyrus aiškias, o prietaras yra 
sprendimo pagrindas, kuris pažeidžia šias normas. Mūsų tradicijos 
nustato tam tikras pamatines moralinio sprendimo normas, galiojan- 
čias ir ne tokiuose specialiuose kontekstuose, normas, iš kurių svar- 
biausioji yra ta, jog žmogus neturi būti laikomas moraliai menkesniu 
dėl kokios nors fizinės, rasinės ar kitos charakteristikos, kurios jis ne- 
gali neturėti. Antai sakoma, kad žmogus, kurio moralinis nusistaty- 
mas žydų, juodaodžių, pietiečių, moterų arba sumoteriškėjusių vyrų 
atžvilgiu yra pagrįsti jo tikėjimu, jog kiekvienas šių klasių narys auto- 
matiškai nusipelno mažesnės pagarbos, neatsižvelgiant į tai, ką jis pa- 
darė, yra prietaringai nusiteikęs tos grupės atžvilgiu. 


(ii) Jeigu savo požiūrį į homoseksualus grindžiu asmenine emocine 
reakcija („man bloga nuo jų“), Jūs šį pagrindimą taip pat atmesite. 
Moralines pozicijas nuo emocinių reakcijų skiriame ne dėl to, kad 
moralinės pozicijos privalo būti neemocingos arba beaistrės, - anaip- 
tol, - o dėl to, kad moralinė pozicija turi pateisinti emocinę reakciją, O 
ne atvirkščiai. Jeigu žmogus nepajėgus pateikti tokio pagrindimo, mes 
neneigiame jo emocinės reakcijos, kuri gali turėti svarbių socialinių ir 
politinių pasekmių, tačiau nemanome, kad ši reakcija demonstruoja 
jo moralinį įsitikinimą. Išties būtent šios rūšies poziciją - ūmią emoci- 
nę reakciją į veiklą ar situaciją, kurios negalima paaiškinti, - mes links- 
tame nusakyti, paprastai tariant, kaip fobiją arba įsitikinimą. 

(11i) Jeigu savo poziciją grindžiu faktine situacija („homoseksualūs 
aktai yra fiziškai sekinantys“), kuri yra ne tik melaginga, bet ir tokia 
neįtikinama, kad meta iššūkį minimaliems įrodymo ir argumentavimo 
standartams, kuriuos aš paprastai naudoju pats ir taikau kitiems, tai Jūs 
laikytumėte mano įsitikinimą, nors ir nuoširdų, racionalizacijos forma 
ir tuo remdamasis atmestumėte mano pagrindimą. (Racionalizacija yra 
sudėtinga sąvoka ir apima, kaip matysime, taip pat pagrindimo, kuris 
remiasi bendromis teorijomis - joms aš nepritariu — teiginius.) 


(1v) Jeigu aš galiu pagrįsti savo poziciją tik nurodydamas kitų įsitiki- 
nimus („visi žino, kad homoseksulaumas yra nuodėmė“), Jūs padarysite 
išvadą, kad aš kaip papūga kartoju kitų įsitikinimus, o ne remiuosi savo 
paties moraliniu įsitikinimu. Išskyrus nebent dievybę (nors tai sudėtinga 
išimtis), nėra tokio moralinio autoriteto, kuriuo remdamasis savo pozi- 
ciją galiu automatiškai padaryti moralią. Aš privalau turėti savo paties 
motyvus, nors, žinoma, tuos motyvus galiu būti išgirdęs iš kitų. 


Be abejonės, daugelis skaitytojų nesutiks su šiais labai glaustais 
prietaro, kaip grynai emocinės reakcijos, kaip racionalizacijos ir kaip 
papūgiško kartojimo nusakymais. Kai kurie skaitytojai gali turėti sa- 
vo teorijas apie tai, kas yra šie dalykai. Dabar aš noriu tik pabrėžti, 
kad tie dalykai yra skirtingos sąvokos, kad ir kokios būtų tų skirtu- 
mų detalės, ir kad jos turi savo vaidmenį sprendžiant, ar kito pozici- 
ją traktuoti kaip moralinį įsitikinimą. Tai nėra tik epitetai, kuriais 
galime apibūdinti mums nepriimtinus požiūrius. 


(b) Tarkime, aš pateikiu pagrindimą, kuris neatmetamas vieno iš 
šių (ar panašių) kriterijų pagrindu. Tas pagrindimas įtakos kokį nors 
moralinį principą arba teoriją, nors ir galiu nesugebėti nusakyti tą 
principą ar teoriją, ir neturiu jo galvoje, kai kalbu. Jeigu kaip savo 
pagrindimą pateikiu faktą, kad Biblija draudžia homoseksualius ak- 
tus arba kad homoseksualūs aktai mažina galimybę, jog subjektas 
sukurs šeimą ir augins vaikus, aš teigiu, kad pritariu teorijai, kurią 
naudoja mano pagrindimas, ir Jūsų netenkins tai, jog mano pozicija 

yra morali, jeigu manote, kad aš tai teorijai nepritariu. Tai gali būti 
mano sąžiningumo klausimas - ar aš iš tiesų manau, kad Biblijos 
priesakai yra savaime moraliai saistantys arba kad visi vyrai turi gy- 
vybės suteikimo pareigą? Tačiau nuoširdumas nėra vienintelis klau- 
simas, nes taip pat svarbu nuoseklumas. Aš galiu manyti, kad prita- 
riu vienai iš šių bendrų pozicijų, ir būti neteisus, nes kiti mano įsiti- 
kinimai ir mano paties elgesys kitomis progomis gali su ja nederėti. 
Aš galiu atmesti tam tikrus biblinius priesakus arba galiu laikytis nuo- 
monės, kad vyrai turi teisę likti viengungiai, jei nori arba visą gyve- 
nimą naudoja kontraceptikus. 

Žinoma, mano bendros moralinės pozicijos gali turėti patikslini- 
mų ir išimčių. Skirtumas tarp išimties ir nenuoseklumo yra tas, kad 
išimtis gali būti paremta pagrindimu, įtakojančiu kitas moralines po- 
zicijas, kurių aš galiu deramai pretenduoti laikytis. Tarkime, aš smer- 
kiu visus homoseksualus remdamasis Biblijos autoritetu, tačiau ne vi- 
sus, turinčius nesantuokinių santykių. Kokį šio skirstymo pateisinimą 
galiu pateikti? Jeigu negaliu pateikti jokio pateisinimo, kuris jį remia, 
aš negaliu pretenduoti pritarti bendrajai pozicijai dėl biblinio autori- 
teto. Jeigu pateikiu pateisinimą, kuris, atrodo, pagrindžia tą skirsty- 
mą, dėl šio pagrindimo galima pateikti tos pačios rūšies klausimų, 
kurie buvo pateikti dėl mano pradinio atsakymo. Kokią bendrą pozi- 
ciją mano išimties pagrindimas nulemia? Ar aš galiu sąžiningai preten- 
duoti į tą kitą bendrą poziciją? Tarkime, mano priežastis yra ta, kad 
nesantuokiniai santykiai dabar - visai įprastas dalykas ir sankcionuoti 
papročio. Ar aš iš tiesų manau, kad tai, kas yra nemoralu, tampa mo- 
ralu, kai tampa populiaru? Jeigu ne ir jei negaliu pateikti jokio kito 
skirstymo pateisinimo, tai negaliu pretenduoti pritarti bendrai pozici- 
jai, jog tai, ką smerkia Biblija, yra nemoralu. Žinoma, kai šitai nuro- 
doma, aš galiu būti įtikintas pakeisti savo pažiūras į nesantuokinius 
santykius. Tačiau Jums neduotų ramybės klausimas, ar tai tikras persi- 
galvojimas ar tik apsimestinis argumento labui. 

Iš principo šios mano pradinio teiginio pasekmės yra neišmatuo- 
jamos, nors, žinoma, vargu ar tikėtina, kad tikram argumentui dau- 
gelis iš jų rūpėtų. 

(c) Tačiau ar aš iš tikrųjų turiu turėti pateisinimą, kad savo pozi- 
ciją padaryčiau moralinio įsitikinimo dalyku? Dauguma žmonių ma- 
no, kad aktai, lemiantys nebūtiną kančią arba be jokios pateisinamos 
priežasties sulaužantys rimtą pažadą, yra nemoralūs, ir vis dėlto jie 
negalėtų pateikti jokio šių įsitikinimų pagrindimo. Jie jaučia, kad 
tokio pagrindimo nė nereikia, nes laiko aksioma arba savaime su- 
prantamu dalyku tai, jog tie aktai yra amoralūs. Neigimas, kad pozi- 
cija, kurios laikomasi šiuo būdu, gali būti moralinė pozicija, atrodo 
prieštaraująs sveikam protui. 

Tačiau esama svarbaus skirtumo tarp manymo, kad tavo pozicija 
yra savaime suprantama, ir tiesiog savo pozicijos pagrindimo netu- 
rėjimo. Pirmasis atvejis rodo esant pozityvų įsitikinimą, jog jokio 
tolesnio pagrindimo nereikia, kad svarstomojo akto nemoralumas 
nepriklauso nuo jo socialinių pasekmių arba jo poveikio veikėjo cha- 
rakteriui, arba nuo to, kad jį draudžia dievybė, arba nuo dar ko nors, 
bet kyla iš paties akto prigimties. Kitaip tariant, teiginys, jog tam 
tikra pozicija yra aksiomiška, teikia ypatingos rūšies pagrindimą, bū- 
tent, kad aktas yra nemoralus pats savaime ir be jokių papildomų 
sąlygų, ir šis ypatingas pagrindimas kaip kiti mūsų svarstytieji gali 
nederėti su bendresnėmis teorijomis, kurių aš laikausi. 

Mūsų pateikiami moraliniai argumentai aptaria ne tik moralinius 
principus, bet ir abstraktesnes pozicijas dėl moralinio samprotavimo. 
Konkrečiai jie svarsto, kokios rūšies aktai gali būti nemoralūs patys 
savaime ir be jokių papildomų sąlygų. Kai kritikuoju Jūsų moralines 
nuomones arba mėginu pateisinti, kodėl pats nepaisau tradicinių mo- 
ralinių normų, kurios, mano manymu, yra paikos, aš greičiausiai tai 
darysiu paneigdamas, kad svarstomasis aktas turi kurį nors iš kelių 
bruožų, galinčių padaryti aktą nemoralų, - pavyzdžiui, kad jis nesusi- 
jęs su pasižadėjimų ar pareigos laužymu, niekam nedaro žalos, įskai- 
tant patį veikėją, nėra draudžiamas jokios organizuotos religijos ir nė- 
ra nelegalus. Aš samprotausiu šiuo būdu dėl to, kad remsiuosi prielai- 
da, jog galutinis nemoralumo įrodymo pagrindas yra tik koks nors 
nedidelis labai bendrų standartų kompleksas. Šią prielaidą galiu tvir- 
tinti tiesiai arba ją gali suponuoti mano argumentacijos modelis. Bet 

kuriuo atveju ją įgyvendinsiu arbitraliomis vadindamas tas pozicijas, 
kurios negali pretenduoti į jokią nė vieno iš šių galutinių standartų 
paramą, kaip kad tikrai turėčiau padaryti, jeigu, pavyzdžiui, Jūs pasa- 
kytumėte, kad fotografija arba plaukiojimas yra nemoralūs dalykai. 
Net jeigu negaliu paveikti šios grindžiamosios prielaidos, aš vis tiek ją 
taikysiu, o kadangi galutiniai mano pripažįstami kriterijai yra vieni iš 
tų, kurie yra patys abstrakčiausi iš mano moralinių standartų, jie nela- 
bai skirsis nuo tų, kriterijų pripažįstamų ir taikomų mano kaimynų. 
Nors daugelis tų, kurie neapkenčia homoseksualų, yra nepajėgūs pa- 
sakyti kodėl, tik nedaugelis pritars, kad nereikia jokio pagrindimo, 
nes šitai darytų jų poziciją arbitralią pagal jų pačių standartus. 


(d) Šią mūsų argumentacijos analizę galima būtų tęsti, tačiau ji jau 
pakankamai aptarta pateisinti kai kurioms išvadoms. Jeigu ginčas tarp 
mūsų vyksta dėl to, ar mano pažiūros į homoseksualumą kyla iš mora- 
linių įsitikinimų, taigi ir dėl to, ar turiu teisę tuo pagrindu balsuoti 
prieš homoseksualą, aš negaliu ignoruoti šio klausimo paprasčiausiai 
išsakydamas savo jausmus. Jūs norėsite apsvarstyti priežastis, kurias 
galiu pateikti savo įsitikinimui paremti, ir ar mano kiti požiūriai ir 
elgesys dera su teorijomis, kurias tas pagrindimas pateikia. Žinoma, 
Jūs turėsite taikyti savo paties supratimą, kurio detalės gali skirtis nuo 
manojo, pavyzdžiui, supratimą to, kas yra prietaras ar racionalizacija 
ir kada viena pažiūra nedera su kita. Jūs ir aš galime ginčą baigti nesu- 
tarę dėl to, ar mano pozicija yra moralinė pozicija, iš dalies dėl tokių 
skirtumų supratimo, o iš dalies dėl to, kad mažiau tikėtina, jog prisi- 
pažinsi, kad pats remiesi neteisėtais pagrindais, nei pripažinsi jais besi- 
remiant kitus. Turime išvengti skeptiško požiūrio ir iš šių faktų neda- 
ryti išvados, kad prietaras, racionalizacija, arba nenuoseklumas neeg- 
zistuoja ar kad šie terminai reiškia tiesiog tai, jog juos vartojantys, 
labai nemėgsta tų pozicijų, kurias jis šitaip nusako. Šitai būtų tolygu 
argumentui, jog kadangi skirtingi žmonės skirtingai supranta, kas yra 
pavydas, ir jie gali ne iš blogos valios nesutarti, ar vienas iš jų yra 
pavydus, tokio dalyko kaip pavydas nėra, ir tas, kuris sako, kad kitas 
yra pavydus, tiesiog nori pasakyti, kad jis jam labai nepatinka. 

Dabar galime grįžti prie antrojo lordo Devlino argumento. Jis tvirti- 
na, kad kai įstatymų kūrėjai turi spręsti moralinį klausimą (kaip, pa- 
gal jo hipotezę, jie privalo daryti, kai tam tikra elgsena kelia grėsmę 
vertingai socialinei institucijai), jie turi vadovautis bet kokiu moralės 
pozicijos pripažinimu, kurį palaiko plačioji bendruomenė, nes to 
reikalauja demokratinis principas, taip pat dėl to, kad bendruome- 
nė turi teisę vadovautis savarankišku supratimu. Šis argumentas 
turėtų tam tikro įtikinamumo, jeigu lordas Devlinas, kalbėdamas 
apie moralinį bendruomenės sutarimą, turėtų galvoje tas pozicijas, 
kurios yra moralinės pozicijos diskriminatyviuoju požiūriu, kurį mes 
aiškinomės. 

Tačiau jis neturi galvoje nieko panašaus į tai. Jo moralinės pozi- 
cijos apibrėžimas rodo, kad jis vartoja šią sąvoką ta prasme, kurią 
aš pavadinau antropologine. Iš paprasto žmogaus, kurio nuomo- 
nės mes privalome paisyti, pasak jo, „...nesitikima jokių samprota- 
vimų ir sprendimas gali būti daugiausia paremtas jausmais“!. „Jei- 
gu protaujantis žmogus mano, - priduria jis, - kad elgsena yra ne- 
morali, taip pat mano - nesvarbu, ar šis manymas yra teisingas ar 
klaidingas, doras ir beaistris, - kad joks teisingai galvojantis jo vi- 
suomenės narys negali galvoti kitaip, teisei ji yra nemorali“?. Kito- 
je vietoje jis pritariamai cituoja Deano Rostowo nuomonę, jog 
„bendroji visuomenės moralė bet kuriuo metu yra papročio ir įsiti- 
kinimo, proto ir jausmo, patirties ir prietaro derinys“?. Kaip jis 
suvokia, kas yra moralinis įsitikinimas, aiškiausiai iš visų vietų ma- 
tyti įžymiojoje pastaboje apie homoseksualus. Jeigu paprastas žmo- 
gus žiūri į homoseksualumą „kaip į nuodėmę, tokią atgrasią, kad 
pats jos egzistavimas yra užgaulus““, šitai jam įrodo, jog paprasto 


«3 





|! Devlin, 15. 

2 Ibid., 22-23. 

* Rostow, „The Enforcement of Morals“, 1960 Camb. L.J. 174, 197; perspausdin- 
ta E.V. Rostow, The Sovereign Prerogative 45, 78 (1962). Cituota Devlin, 95. 

* Ibid., 17. 

žmogaus jausmai homoseksualų atžvilgiu yra moralinio įsitikinimo 
dalykas!. 

Jo išvados nesėkmingos, nes priklauso nuo „moralinės pozicijos“ 
sąvokos vartojimo šia antropologine prasme. Net jeigu dauguma žmo- 
nių iš tiesų mano, kad homoseksualumas yra kraupi nuodėmė, ir 
negali toleruoti jos egzistavimo, lieka galimybė, jog ši visuotinė nuo- 
monė yra prietarų mišinys (pagrįstas prielaida, jog homoseksualai 
yra moraliai blogi padarai, nes yra sumoteriškėję), racionalizacija 
(paremta tokiomis nepagrįstomis fakto prielaidomis, kad jos meta 
iššūkį pačios bendruomenės racionalumo standartams) ir asmeninis 
neapkentimas (nereprezentuojantis jokio įsitikinimo, o tik aklą ne- 
apykantą, kylančią iš nepripažįstamo įtarimo savo paties atžvilgiu). 
Lieka galimybė, kad paprastas žmogus negalėtų pateikti jokio savo 
įsitikinimų pagrindimo, o paprasčiausiai kaip papūga kartotų tai, ką 
išgirdo iš savo kaimyno, kuris savo ruožtu kaip papūga kartoja tai, 
ką išgirdo iš jo, arba kad jis pateiktų pateisinimą atitinkančią bendrą 
moralinę poziciją, į kurią negali sąžiningai ar nuosekliai pretenduo- 
ti. Jeigu taip, demokratijos principai, kuriais vadovaujamės, nerei- 
kalauja įgyvendinti sutarimo, nes įsitikinimas, kad prietarai, asmeni- 
nės antipatijos ir racionalizacijos nepateisina kito laisvės suvaržymų, 
pats užima kritinę ir fundamentalią poziciją mūsų populiariojoje mo- 
ralėje. Tuomet ir didžiuma bendruomenės neturėtų teisės vadovautis 
savarankišku supratimu, nes bendruomenė netaiko šios privilegijos 
tam, kuris veikia prietaro, racionalizacijos ar asmeninės antipatijos 
pagrindu. Išties skirstymas tarp šių įsitikinimų ir moralinių įsitikini- 


! Įžangoje (ibid., viii) lordas Devlinas pripažįsta, kad originali paskaitos kalba gal- 
būt pernelyg „akcentavo jausmą ir per mažai - protą“, ir teigia, kad teisės kūrėjas turi 
teisę ignoruoti „iracionalius įsitikinimus“. Kaip pavyzdį jis pateikia nuomonę, kad ho- 
moseksualumas sukelia žemės drebėjimus, ir tvirtina, jog iracionalumo pašalinimas „daž- 
niausiai yra paprastas ir palyginti nereikšmingas procesas“. Aš manau, kad teisinga 
daryti išvadą, jog tik tiek lordas Devlinas ir leistų jam pašalinti. Jeigu aš neteisus, ir 
lordas Devlinas reikalautų iš jo atmesti prietarus, asmenines antipatijas, arbitralias po- 
zicijas, taip pat visa kita, jis būtų turėjęs tai pasakyti ir pamėginti išplėtoti kai kurias iš 
šių perskyrų. Jeigu jis būtų tai padaręs, jo išvados būtų buvusios kitokios ir būtų susi- 
laukusios, be abejo, kitokios reakcijos. 

mų diskriminatyviuoju požiūriu egzistuoja daugiausia tam, kad pir- 
mieji būtų išskirti kaip pozicijos rūšis, kurios negalima laikytis. 

Sąžine besivadovaujantis teisės kūrėjas, kuris žino/yra informuo- 
tas, Jog egzistuoja moralinis sutarimas, turi patikrinti to sutarimo 
elementus. Žinoma, jis negali patikrinti individualių piliečių įsitiki- 
nimų ar elgesio; jis negali surengti liudytojų apklausą Klaphamo apy- 
linkėse kursuojančiame omnibuse!. Čia kalbama ne apie tai. 

Pats teiginys, kad egzistuoja moralinis sutarimas, nėra pagrįstas 
visuomenės apklausa. Jis pagrįstas apeliacija į teisės kūrėjo nuovoką 
apie tai, kaip jo bendruomenė reaguoja į kokią nors nemėgstamą 
elgseną. Tačiau pati ši nuovoka apima pagrindų, kuriais paprastai ta 
reakcija remiama, suvokimą. Jeigu vyko vieši debatai, kurie buvo plė- 
tojami ir laikraščių redakcinėse skiltyse, jo kolegų kalbose, suintere- 
suotų grupių liudijimuose ir jo paties korespondencijoje, šitai paašt- 
rins jo suvokimą apie tai, kokie argumentai ir pozicijos tais klausi- 
mais egzistuoja. Jis turi išanalizuoti šiuos argumentus ir pozicijas, 
mėgindamas nustatyti, kurie iš jų yra prietarai ar racionalizacijos, O 
kurie numato bendrus principus ar teorijas, kurių palaikymo negali- 
ma reikalauti iš didžiosios dalies gyventojų, ir taip toliau. Gali būti, 
kad pabaigęs šį procesą, jis supras, jog moralinio sutarimo teiginys 
buvo nevykęs. Spėju, kad homoseksualumo atveju taip ir būtų, ir šitai 
lordo Devlino nediskriminatyvią hipotezę paverčia tokia rimta klaida. 
Šokiruoja ir yra neteisinga ne jo idėja, kad į bendruomenės moralę 
privalu atsižvelgti, bet jo idėja, kas laikytina bendruomenės morale. 

Žinoma, teisės kūrėjas turėtų šiuos testus taikyti sau pačiam. Jei- 
gu jis laikosi populiarių pažiūrų, mažiau tikėtina, kad jas įvertins 
kaip netobulas, tačiau jeigu jis yra savikritiškas, šis pratimas gali pa- 
keisti jo pažiūras. Kiekvienu atveju jo atsakymas priklausys nuo jo 





! Čia autorius turi omenyje anglišką posakį the man on the Claphbam omnibus 
(žmogus, važiuojantis autobusu, kursuojančiu Klaphamo apylinkėse), kuris reiškia „pa- 
prastas žmogus“ (Klaphamas yra Londono rajonas). Jis kilo iš anglų teisėjo lordo Boweno 
žodžių, ištartų proceso metu 1903 m.: We must ask ourselves wbat the man on the 
Claphbam omnibus would think (turime savęs paklausti, ką apie tai manytų žmogus iš 
Klaphamo apylinkių omnibuso). Vert past. 

paties supratimo, ko reikalauja mūsų bendra moralė. Šitai yra neiš- 
vengiama, nes kad ir kokius kriterijus mes ragintume jį taikyti, jis 
gali juos taikyti tik tokius, kokie jie yra jo paties supratimu. 

Teisės kūrėjo, kuris taip daro, - kuris atsisako liaudies piktinimą- 
si, nepakantą ir bjaurėjimąsi laikyti savo bendruomenės moraliniu 
įsitikinimu, negalima kaltinti moraliniu elitizmu. Negalima tiesiog 
teigti, kad jis laikosi savo šviesuoliškų pažiūrų, nepaisydamas plačio- 
sios visuomenės pažiūrų, kuri jo pažiūras atmeta. Jis stengiasi, kiek 
išgali, kad įgyvendintų aiškią ir fundamentaliai svarbią savo bend- 
ruomenės moralės dalį - sutarimą, kuris yra esmingesnis visuomenės 
egzistavimui ta jo forma, kuria mes jį pažįstame, už tą opiniją, kurios 
paisyti iš jo reikalauja lordas Devlinas. 

Joks teisės kūrėjas negali sau leisti ignoruoti visuomenės piktini- 
mosi. Tai faktas, kurio jis turi paisyti. Šis faktas nustatys ribas to, kas 
yra politiškai įmanoma, ir determinuos jo įtikinimo ir įgyvendinimo 
strategijas šiose ribose. Tačiau mes privalome nepainioti strategijos su 
teisingumu, taip pat - politinio gyvenimo faktų su politinės moralės 
principais. Lordas Devlinas supranta šias perskyras, tačiau aš baimi- 
nuosi, jog jo argumentai bus patraukliausi tiems, kurie jų nesupranta. 


POST SCRIPTUM APIE PORNOGRAFIJĄ 


Aš diskutavau dėl homoseksualumo, nes tai yra lordo Devlino pavyz- 
dys. Norėčiau tarti žodį apie pornografiją, jau vien dėl to, kad tuo metu, 
kai Britanijoje susirūpinta lordo Devlino teorijomis, Amerikos teisinėse 
antraštėse ji figūravo dažniau negu homoseksualumas. Aukščiausiasis 
teismas buvo ką tik išsprendęs tris svarbias bylas: Ginzburg, Misbkin ir 
Fanny Hill'. Dviejose iš jų kaltinamosios išvados (ir baudžiamieji 
nuosprendžiai) už pornografijos platinimą buvo patvirtintos, o trečio- 
joje, nors Teismas anuliavo valstijos paskelbtą tariamai nepadoraus ro- 
mano draudimą, trys teisėjai išreiškė atskirąją nuomonę. 

Dvi iš šių bylų aptarė valstijoje galiojančių konstitucingumo nusta- 


' Aukščiau, išn. 4. 

tymo procedūrų peržiūrą, o trečioji - federalinio įstatymo interpre- 
taciją ir taikymą. Tad Teismas turėjo priimti nutarimą konstituciniu 
klausimu - klausimu, kokiu mastu valstija ar tauta gali teisiškai apri- 
boti erotinės literatūros publikavimą, ir įstatyminės bazės klausimais. 
Tačiau kiekvienas sprendimas vis dėlto iškėlė tos rūšies politinio prin- 
cipo klausimus, kuriuos iki šiol svarstėme. 

Dauguma teismo teisėjų laikėsi konstitucinio testo, kuris prieš 
keletą metų buvo nustatytas Roth byloje!'. Pagal tą testą, knyga yra 
nepadori ir kaip tokia neginama/nesaugoma pirmojo papildymo, jei- 
gu: „(a) vyraujanti medžiagos, imamos kaip visuma, tema apeliuoja į 
gašlų seksualinį interesą; (b) medžiaga yra atvirai užgauli, nes užgau- 
na esamus bendruomenės standartus, taikomus seksualiniams daly- 
kams aprašyti ar reprezentuoti; ir (c) medžiaga neturi visai jokios 
atperkamosios socialinės vertės“?. Politinio principo klausimą galė- 
tume suformuluoti taip: kas federalinei valdžiai arba bet kuriai vals- 
tijai teikia moralinę teisę uždrausti publikaciją knygų, kurios yra ne- 
padorios pagal Roth testą? 

Vieną atsakymą inicijavo teisėjo Brennano nuomonė Misbkin by- 
loje - erotinė literatūra, sakė jis, kai kuriuos skaitytojus skatina nusi- 
kalsti. Jeigu tai tiesa, jeigu pakankamai daug atvejų tie patys skaity- 
tojai kitų stimulų nebūtų paskatinti taip pat nusikalsti ir jeigu su 
problema negalima efektyviai susidoroti kitais būdais, šitai galėtų 
suteikti visuomenei tikrumą, kad tas knygas reikia uždrausti. Tačiau 
šios hipotezės yra mažų mažiausiai spekuliatyvios ir kiekvienu atve- 
ju nėra reikšmingos tokiai bylai kaip Ginzburg, kurioje teismas savo 
sprendimą grindė ne nepadoriu pačių publikacijų pobūdžiu, o tuo, 
kad jos buvo pateiktos publikai kaip nepadorios, o ne kaip šviečia- 
mojo pobūdžio. Ar įmanoma nepadorių knygų draudimui suteikti 
kokį kitą pateisinimą? 

Galima pateikti tokį argumentą kaip antrasis lordo Devlino ar- 
gumentas, ir daugelį tų, kurie jaučia, kad visuomenė turi teisę už- 


! Roth v. United States, 354 U.S. 476 (1957). 
2 Memoirs v. Massachusetts (Fanny Hill), 383 U.S. 413, 418 (1966). 

drausti pornografiją, iš tikrųjų jaudina koks nors tokio pobūdžio ar- 
gumentas. Jis gali būti štai kokios formos: 


(1) Jeigu mes leidžiame laisvai prekiauti nepadoriomis knygomis, 
jas tiekti, taip sakant, su rytine kava, visas bendruomenės tonas galiau- 
siai pasikeis. Tai, kas dabar laikoma nešvankiu ir vulgariu žodžiu ir 
drabužiu ir viešu elgesiu, taps priimtina. Viešuomenė, kuri gali legaliai 
mėgautis pornografija, netrukus nebepripažintų nieko bent kiek kul- 
tūringesnio, ir visų formų populiari kultūra neišvengiamai darytųsi vis 
nepadoresnė. Mes jau patyrėme, ką gali šios jėgos - toks pat mūsų 
teisinių nuostatų atpalaidavimas, kuris įgalino tokių knygų kaip Tro- 
pic of Cancer publikaciją, jau padarė įtaką tam, ką mes matome fil- 
muose ir žurnaluose, paplūdimiuose ir miesto gatvėse. Galbūt mes 
turime sumokėti šią kainą už tai, ką daug kritikų įtikinamai laiko me- 
no kūriniais, tačiau mes neturime mokėti kainos, kuri būtų kur kas 
didesnė, - už šlamštą, masiškai gaminamą vaikantis tik pelno. 


(2) Atsakymas bus nepakankamas, jei sakysime, kad socialinė elg- 
sena nepasikeis, kol dauguma savo noru nedalyvaus toje kaitoje. So- 
cialinis tvirkinimas veikia per žiniasklaidą ir jėgas, visiškai nekontro- 
liuojamas pagrindinės žmonių masės, išties visai anapus bet kokio są- 
moningo modeliavimo apskritai kontrolės. Žinoma, pornografija kartu 
ir traukia, ir atstumia, ir kuriuo nors bendruomenės standartų smuki- 
mo momentu dauguma nebeprieštaraus tolesniam smukimui, tačiau 
tai yra tvirkinimo sėkmės ženklas, o ne įrodymas, kad nebuvo jokios 
korupcijos. Būtent ši galimybė mus imperatyviai verčia įgyvendinti 
savo standartus, kol mes juos dar turime. Tai pavyzdys - jis ne vienin- 
telis - mūsų troškimo, kad įstatymas mus apsaugotų nuo mūsų pačių. 


(3) Pornografijos uždraudimas apriboja autorių, leidėjų ir poten- 
cialių skaitytojų laisvę. Tačiau jeigu tai, ką jie nori daryti, yra nemo- 
ralu, mes turime teisę apsisaugoti ir tokia kaina. Taigi susiduriame su 
moraliniu klausimu; ar tas ir tas turi moralinę teisę publikuoti arba 
skaityti „hardcore“ pornografiją, kuri negali pretenduoti į jokią ver- 

tę ar dorybę išskyrus erotinį efektą? Šį moralinį klausimą dera spręs- 
ti ne dekretu ir ne pasitelkus save pasiskyrusiųjų etikos auklėtojais 
pagalba, bet kreipiantis į publiką. Dabartinė publika mano, kad „bard- 
core“ pornografija yra nemorali, kad tie, kurie ją gamina, yra sąva- 
dautojai ir kad bendruomenės seksualinių ir su jais susijusių papro- 
čių apsauga yra pakankamai svarbus dalykas pateisinti jų laisvės su- 
varžymui. 


"Tačiau šiam argumentui, kad ir ką apie jį galvotume, lemiamos 
reikšmės neabejotinai turi tai, kad sutarimas, aprašytas paskutinia- 
me sakinyje, būtų moralinio įsitikinimo sutarimas. Jeigu pasirodytų, 
jog paprasto žmogaus nemeilė pornografams yra skonio dalykas ar- 
ba arbitrali pozicija, argumentas sužlugtų, nes šie dalykai nėra pa- 
kankamos priežastys apriboti laisvei. 

Daugeliui skaitytojų atrodys paradoksalus netgi klausimas, ar vi- 
dutinio žmogaus pažiūros į pornografiją yra moraliniai įsitikinimai. 
Daugumai žmonių seksualinis kodeksas yra moralumo šerdis, ir jei- 
gu paprasto Žmogaus pažiūros į nesantuokinius santykius, svetima- 
vimą, sadizmą, ekshibicionizmą ir kitus pornografijos elementus nė- 
ra moralinės pozicijos, sunku įsivaizduoti kokius nors įsitikinimus, 
kuriuos jis galėtų turėti ir kurie yra moralinės pozicijos. Tačiau skai- 
tyti ir rašyti apie šiuos nuotykius — ne tas pat, kas į juos leistis, ir 
galima sugebėti pagrįsti, kodėl tokia elgsena smerkiama (jog ji lemia 
skausmą arba yra šventvagiška, arba užgauli, arba sukelia publikos 
susierzinimą, kuris neapima fantazijų apie ją produkavimo ar mėga- 
vimosi tomis fantazijomis). 

Tie, kurie teigia moralinio įsitikinimo dėl pornografijos sutari- 
mą, privalo pateikti įrodymų, kad jis egzistuoja. Jie turi pateikti mo- 
ralinį pagrindimą arba argumentų, kuriuos vidutinis visuomenės na- 
rys galėtų nuoširdžiai ir nuosekliai puoselėti mūsų aprašytuoju bū- 
du. Galbūt tai įmanoma, bet to neatstoja paprasčiausias pasakymas, 
kad paprastas žmogus - ant prisiekusiųjų suolo arba kitur - balsuoja 
prieš visą tą dalyką. 


11. Laisvė ir liberalizmas 


Įžymioji Johno Stuarto Millio esė Apie laisvę apskritai buvo pravar- 
tesnė konservatoriams, o ne liberalams. Liberalizmo kritikai - pra- 
dedant Fitzjamesu Stephenu ir baigiant Wilmore'u Kendallu ir lordu 
Devlinu — mielai citavo šią esė kaip patį įtikimiausią filosofinį šios 
teorijos apgynimą, o tada, pažymėdami jos argumentacijos trūku- 
mus, pareiškė, kad liberalizmas yra ydingas. Knygoje Laisvė ir libe- 
ralizmas: Johno Stuarto Millio argumentai ponia Gertrud Himmel- 
farb panašiai pasinaudoja ta esė, bet jos atvejis skiriasi štai kuo. Ji ne 
puola Millio argumentus, o liudija ad bominem prieš patį Millį. Ji 
sako, kad savo kituose raštuose jis pats smerkia tas filosofines prie- 
laidas, kuriomis paremta Apie laisvę. Šitaip prieš daugelį metų tvirti- 
no Friedrichas Hayekas, o ponia Himmelfarb šią mintį paminėjo 
savo 1962 m. išleistame Millio esė rinkinyje. Dabar ji labai išsamiai 
pagrindžia savo poziciją. 

Jeigu, kaip ji mano, Apie laisvę prieštarauja viskam, ką Millis pa- 
rašė iki šios esė arba po jos, tai būtina paaiškinti, kodėl jis paskyrė 
tiek laiko ir rūpesčio, kad šia esė save paneigtų. Atsakymą į šį klausi- 
mą ji sieja su jo ilgalaikiais ryšiais su Harrieta Taylor, kuri tapo jo 
žmona, kai esė buvo parašyta, bet mirė iki jos publikavimo. Millis 
hiperboliškais žodžiais jai dedikavo Apie Laisvę; jis pasakė, kad jos 
idėjos įkvėpė tą esė ir kad ji buvo aktyvi bendradarbė ilgame jos 
tobulinimo procese. Ponia Himmelfarb įrodinėja, kad tai - švelnus 
pasakymas; ponia Taylor tame projekte buvo tokia dominuojanti part- 
nerė, jog atvedė jį prie jam nebūdingų intelektualinių pozicijų. Ji 
taip pat mano, kad ponios Taylor rūstis, išprovokavusi esė, buvo 
pagimdyta teisiniu ir socialiniu požiūriu vergiškos moterų padėties 

Viktorijos laikų Anglijoje - esė apie tai neužsimenama, tačiau šitai 
labai rūpėję poniai Taylor. 

Tačiau jos vienintelis argumentas, paremiantis hipotezę, jog po- 
nia Taylor perėmė Millio proto kontrolę, yra tas, kad neįmanoma 
rasti jokio kito jo mąstymo nenuoseklumo paaiškinimo. Nėra tiesio- 
ginių įrodymų, vidinių, pačioje esė, arba išorinių, anapus esė. Ponia 
Himmelfarb teigia, kad vidinio pagrindo nebuvimas tik patvirtina, 
kokio glaudaus būta bendradarbiavimo, o išorinių paaiškinančių faktų 
nebuvimą aiškina pažymėdama, jog tuo metu, kai buvo rašoma esė, 
Milliai gyveno atsiskyrę nuo visų draugų. Jeigu jokio tikro nenuo- 
seklumo tarp Apie laisvę ir kitų Millio veikalų iš tikrųjų nėra, tai 
nebelieka jokių ponios Himmelfarb įdomios spekuliacijos įrodymų. 

Jos argumentas tariamam nenuoseklumui įrodyti yra štai koks. 
Millis diskutavo apie laisvę ne tik šioje įžymiojoje esė, bet daugelyje 
knygų ir straipsnių, taip pat savo autobiografijoje, ankstyvojoje esė 
„Amžiaus dvasia“ (The Spirit of the Age), savo įžymiojoje esė apie 
Coleridge'ą ir savo pagrindiniame darbe apie utilitarizmą. Šiuose 
darbuose jis pasisako tiek už kompleksišką požiūrį, tiek už istorizmą 
politinėje teorijoje. Jis smerkia utilitarizmo pagrindėją Benthamą už 
socialinės psichologijos ir politinės teorijos pavertimą paprastomis 
aksiomomis. Jis pasitelkia pesimistinę žmogaus prigimties teoriją, 
pabrėžia kultūrinių ir istorinių egotizmo suvaržymų vertę ir atkak- 
liai tvirtina, jog valstybės vaidmuo yra auklėti savo piliečius taip, 
kad mažėtų jų individualus apetitas ir bręstų socialinė sąžinė. 

Tačiau ponios Himmelfarb požiūriu, Apie laisvę prieštarauja kiek- 
vienam iš šių teiginių. Ši esė prasideda teigdama 


vieną labai paprastą principą, kaip įgaliotą prievartos ir kontro- 
lės būdu absoliučiai valdyti visuomenės elgseną individo atžvil- 
giu. [...] Tas principas skelbia, kad vienintelis tikslas, kurio žmo- 
nija turi teisę siekti - individualiai arba kolektyviai, - nepaisyda- 
ma savo narių veikimo laisvės, nesvarbu kokio jų skaičiaus, yra 
savisauga. [Ir] jog vienintelis tikslas, kuriam galia gali būti teisin- 
gai panaudota bet kurio civilizuotos bendruomenės nario atžvil- 

giu priešjo valią, yra tikslas užkirsti kelią kitų žalojimui. Jo paties 
gerovė, fizinė ar moralinė, nėra pakankamas garantas. 


Pirmiausia ji smerkia absoliutų šio teiginio pobūdį: Millis išduo- 
da savo paties subtilumą, sako ji, tvirtindamas, kad „vienas labai pa- 
prastas principas“ gali „absoliučiai valdyti“ sudėtingus ryšius tarp 
visuomenės ir individų. Tuomet ji apibūdina šį paprastą principą kaip 
„kraštutinį“ argumentą už laisvę, paminant; Milliui būdingesnius ar- 
gumentus už tradiciją ir edukaciją. Apie laisvę, sako ji, paskatino in- 
dividus „garbinti ir plėtoti savo asmeninius troškimus, impulsus, po- 
linkius ir valią, žiūrėti į juos kaip į viso gėrio šaltinį, individualios ir 
socialinės gerovės varomąją jėgą“; ši esė tapo atrama filosofijos, „ne- 
pripažinusios jokio aukštesnio, jokio vertesnio subjekto, išskyrus in- 
dividą, padariusios individą išminties ir dorybės saugykla, o indivi- 
do laisvę - vieninteliu socialinės politikos siekiu“. Apie laisvę visa tai 
padarė nepaisydama kitose esė rutuliojamos paties Millio filosofijos, 
anot kurios, individai pasiekia dorybę ir tobulumą rūpindamiesi ki- 
tais, o ne skirdami visą dėmesį sau. 

Ponios Himmelfarb argumentas prasideda klaida, kurios jis taip 
ir nebeištaiso. Jame pricipo galia painiojama su jo apimtimi. Bentha- 
mo žmogaus prigimties ir naudos teorijos, kurias Millis laikė esant 
per paprastas, savo apimtimi buvo absoliučios. Benthamas manė, kad 
kiekvienas žmogiškasis aktas ir sprendimas yra motyvuotas kokių 
nors malonumų ir skausmų apskaičiavimų, taip pat manė, kad kiek- 
vienas politinis sprendimas turi būti priimamas vieno ir to paties 
skaičiavimo pagrindu, būtent turint tikslą maksimizuoti grynąjį pa- 
prasto malonumo produktą kančios sąskaita bendruomenės kaip vi- 
sumos mastu. 

O Millio principas yra labai ribotos apimties. Jis galioja tik tais 
reliatyviai retais atvejais, kai valdžios prašoma uždrausti kokį nors 
aktą tuo vieninteliu pagrindu, kad jis yra pavojingas veikėjui, kaip 
antai važiavimas motociklu be šalmo. Arba tuo pagrindu, kad aktas 
pažeidžia bendruomenės moralės standartus, kaip kad homoseksua- 
lumo praktikavimas arba pornografijos leidimas ar skaitymas. Tokie 

sprendimai sudaro labai mažą bet kokios atsakingos valdžios veiklos 
dalį. Šis principas nieko nesako apie tai, kaip valdžia turi paskirstyti 
ribotus išteklius, tokius kaip įplaukos arba saugumas, arba galia, ar 
netgi apie tai, kaip ji turi spręsti, kada apriboti laisvę kokios nors 
kitos vertybės labui. Pavyzdžiui, jis neliepia valdžiai gerbti neprita- 
riančiųjų šaukimo į karinę tarnybą įstatymui sąžinės laisvę karinio 
efektyvumo kaina arba protesto laisvę - žalos nuosavybei kaina, ar- 
ba žemės naudotojo laisvę - taršos kaina. 

Kuo ribotesnė principo apimtis, tuo įtikinamiau bus galima saky- 
ti, kad jis yra absoliutus. Net subtiliausi filosofai galėtų manyti, pa- 
vyzdžiui, kad visuomet yra neteisinga, kai valdžia nepagrįstai skriau- 
džia vieną savo piliečių klasę. Millis manė, jog jo principas taip pat 
buvo gana ribotas, kad būtų absoliutus, ir nors jis galėjo būti netei- 
sus šiuo požiūriu, vargu ar dėl to, kad jis taip manė, galima teigti jį 
esant naivų arba fanatišką. 

Ponios Himmelfarb Millio principo apimties ir galios supainioji- 
mas paaiškina keistą jos knygos paskutinės dalies argumentaciją. Pa- 
staraisiais metais, sako ji, liberalai išplėtojo tą principą iki jo loginio 
kraštutinumo, ir šie rezultatai rodo, jog jie dar nesuprato, kad „ab- 
soliuti laisvė gali turėti absoliučiai gadinamą poveikį“ 1r kad „gyven- 
tojai, kurie negali gerbti išmintingumo ir saikingumo principų, yra 
pasmerkti elgtis taip neišmintingai ir nesaikingai, jog bus pažeistas 
kiekvienas kitas principas, įskaitant laisvės principą“. Tačiau jos pa- 
čios aiškinimas anaiptol neatskleidžia kokios nors sąsajos tarp Mil- 
lio ir kokios nors socialinės netvarkos. Pavyzdžiui, ji teigia, kad radi- 
kalioji „kontrkultūra“ garbina spontaniškumą, ir dėl to ji ją laiko 
Millio kūriniu. Tačiau ji pripažįsta, kad šios „kontrkultūros“ kalba 
bendruomenę akcentuoja labiau nei individualumą. Ji būtų galėjusi 
pridurti, kad kontrkultūros rėmėjų santykis su liberalizmu apskritai 
ir Milliu konkrečiai buvo ypač nedraugiškas ir kad jie teikė akivaiz- 
džią pirmenybę tokiems autoriams kaip Marcuse, kurio priešiškam 
požiūriui į Apie laisvę jie simpatizavo. 

Jos kiti socialinės korupcijos įrodymai apsiriboja įprastiniais sek- 
sualinio atvirumo pavyzdžiais. Įstatymai, baudžiantys homoseksua- 

lus, iš tiesų buvo sušvelninti, ir Deep Thbroat kai kuriuose miestuose 
iš tiesų buvo rodomas neiškarpytas, ir tikrai paplūdimiuose - dau- 
giau besimaudančių nuogalių, negu būdavo anksčiau. Tačiau visa tai 
nekelia grėsmės jokiam teisingumo principui. Tikra žala, kurią paty- 
rė mūsų laisvė, kaip kad tuo atveju, kai Harvardas neleido, o Jeilis 
negalėjo leisti kalbėti profesoriui Shockley, rodo, jog dėmesys Mil- 
liui yra ne per didelis, o per mažas. 

Ponia Himmelfarb mano, kad šie seksualinių papročių pokyčiai 
yra bendresnės socialinės anarchijos ir teisės ydų rodiklis ar simpto- 
mas. Ji mano, kad Milllis inicijavo naują ir dominuoti linkusią laisvės 
idėją; kad jo paties perskyra tarp sprendimų, veikiančių tą, kuris 
sprendžia, ir sprendimų, veikiančių kitus, buvo paprasčiausiai arbit- 
rali 1r nelogiška linija, kurią jis nubrėžė, kad įtrauktų šią pražūtingą 
1dėją; o kadangi tokia pozicija nėra stipri, ši idėja netruks išsilieti 
smurtu ir anarchija, absoliučiu pagedimu, kurį garantuoja absoliuti 
laisvė. Tik jos supratimas, kad Millio principas turi būtent šią vidinę 
logiką ir kad jo neišvengiama pasekmė yra ta, jog jo įgimta apimtis, 
kaip ir galia, turi būti absoliuti, gali paaiškinti paskutinio jos knygos 
trečdalio retoriką. 

Tačiau kad ir kokie būtų kiti jos argumento trūkumai, jis išduo- 
da, kad ji visiškai nesuprato Apie laisvę; painiojamos dvi laisvės są- 
vokos ir Millio esė klaidingai priskiriama tokia laisvės sąvoka, ku- 
rios joje nėra. Joje laisvės kaip savivalės (license) idėja, t. y. idėja, 
aiškinanti, kiek asmuo yra laisvas daryti tai, ką jis galėtų panorėti 
daryti, taigi laisvas nuo socialinio ar teisinio suvaržymo, neskiriama 
nuo laisvės kaip nepriklausomybės idėjos, t. y. asmens kaip neprik- 
lausomo ir lygaus, o ne paklūstančio instrumentalizacijai statuso idė- 
jos. Žinoma, šios dvi idėjos yra glaudžiai susijusios. Jeigu asmuo yra 
labai varžomas teisinių ir socialinių varžtų, tai šitai mažų mažiausiai 
įrodo tai, kad jo pozicija politiškai yra blogesnė už poziciją tos gru- 
pės, kuri naudoja savo galią jo atžvilgiu, kad primestų tuos suvaržy- 
mus. Tačiau šios dvi idėjos vis dėlto skiriasi labai svarbiais aspektais. 

Laisvė kaip savivalė yra nediskriminatyvi sąvoka, nes ji neskiria 
elgesio formų. Kiekvienas įstatymas menkina piliečio laisvę kaip sa- 

vivalę: geri įstatymai, kaip įstatymas, draudžiantis žmogžudystę, men- 
kina savivalę tuo pačiu būdu ir galbūt didesniu mastu, kaip ir blogi 
įstatymai, tokie kaip įstatymai, draudžiantys kalbėti politinėmis te- 
momis. Klausimas, kylantis dėl bet kurio tokio įstatymo, yra ne tas, 
ar jis kėsinasi į laisvę, - žinoma, taip, —- bet ar tą grėsmę pateisina 
kokia nors konkuruojanti vertybė, tokia kaip lygybė arba saugumas, 
arba viešasis interesas. Jeigu socialinis filosofas teikia labai aukštą 
vertę laisvei kaip savivalei, jį galima suprasti pasisakant už mažesnę 
tų konkuruojančių vertybių reliatyvią vertę. Pavyzdžiui, jeigu jis ko- 
kiu nors bendru argumentu savivalės naudai gina žodžio laisvę, tai 
jo argumentas taip pat remia, bent jau pro tanto, laisvę kurti mono- 
polijas arba niokoti parduotuvių vitrinas. 

Tačiau laisvė kaip nepriklausomybė nėra nediskriminatyvi sąvo- 
ka tokia prasme. Pavyzdžiui, tikrai įmanoma tarti, kad įstatymai, drau- 
džiantys žmogžudystę, arba antimonopoliniai įstatymai ne kelia 
grėsmę piliečių politinei nepriklausomybei apskritai, o yra būtini jai 
išsaugoti. Jeigu socialinis filosofas labai vertina laisvę kaip nepriklau- 
somybę, jis nebūtinai paniekina tokias vertybes kaip saugumas arba 
patogumai, net reliatyvia prasme. Pavyzdžiui, jeigu tas filosofas pasi- 
sako už žodžio laisvę, remdamasis kokiu nors bendru argumentu už 
nepriklausomybę ir lygybę, jis automatiškai neargumentuoja už di- 
desnį leistinumą (greater license), kai tų kitų vertybių likimo klausi- 
mas nėra sprendžiamas. 

Ponios Himmelfarb argumentas, kad vidinė Millio principo logi- 
ka gimdo anarchiją, grindžiamas prielaida, kad tas principas remia 
laisvę kaip savivalę. Iš tikrųjų jis remia sudėtingesnę - laisvės kaip 
nepriklausomybės - idėją. Benthamas ir Johnas Millis, Millio tėvas, 
manė, kad politinė nepriklausomybė būtų pakankamai apsaugota pla- 
čiu balsavimo teisės ir kitų politinių laisvių paskirstymu: t. y. demok- 
ratijos. Millis nepriklausomybę suvokė kaip gilesnę lygybės plotmę; 
jis tvirtina, kad grėsmę individo nepriklausomybei kelia ne tiesiog 
politinis procesas, kuris iš jo atima lygų balsą, o politiniai sprendi- 
mai, atimantys vienodą pagarbą. Įstatymai, kurie pripažįsta ir gina 
bendruosius interesus, kaip antai įstatymai, draudžiantys prievartą 

ir monopoliją, jokiu būdu neužgauna jokios klasės ar individo; ta- 
čiau įstatymai, kurie varžo vieną žmogų, grįsdami varžymą vien tuo, 
kad jis yra nekompetentingas nuspręsti, kas jam pačiam yra gerai, 
yra didžiai užgaulūs jo atžvilgiu. Jie jį intelektualiai ir moraliai verčia 
paklusti konformistams, sudarantiems daugumą ir atimantiems iš jo 
nepriklausomybę, į kurią jis turi teisę. Millis primygtinai tvirtino šių 
moralinių orumo (dignity), asmenybiškumo (pbersonality) ir užgaulės 
(insult) sąvokų politinį svarbumą. Būtent šias sudėtingas idėjas, o ne 
paprastesnę — savivalės - idėją jis mėgino paversti politinės teorijos 
dalimi ir vartoti kaip pamatinį liberalizmo žodyną. 

Perskyra tarp veiksmų, rūpimų tik jų atlikėjui (se/f-regarding) ir 
veiksmų, rūpimų kitiems (otber-regarding), nėra lemiamas kompro- 
misas tarp leistinumo pretenzijų ir kitų vertybių. Ji buvo sumanyta 
apibrėžti politinei nepriklausomybei, nes nustato kriterijus tarp re- 
guliacijos, teikiančios vienodą pagarbą, ir reguliacijos, atimančios ją. 
Šitai paaiškina, kodėl Milliui buvo taip sunku padaryti tą perskyrą ir 
kodėl jis ją įvairiomis progomis išvedė skirtingai. Jis pripažino tai, 
prie ko visuomet plušo jo kritikai: jog kiekvienas aktas, nesvarbu 
kokiu mastu asmeniškas, gali reikšmingai paveikti kitus. Pavyzdžiui, 
jis pripažino, kad jeigu žmogus susigadina sveikatą girtaudamas, 
šis aktas sukels skausmą geravaliams vyrams ir moterims, kurie siel- 
vartaus dėl netausojamos žmogaus gyvybės. Nepaisant to, apsispren- 
dimas gerti yra tik veikėjui rūpimas aktas - ne dėl to, kad šios pa- 
sekmės nėra tikros ar socialiai svarbios, o dėl to, kad jų atsiradi- 
mas, pasak Millio, neatsiejamas nuo veikėjo asmenybės. Mes 
negalėtume tarti, kad visuomenė turi teisę būti laisva nuo simpati- 
jos ar gailesčio, nedarydami prielaidos, kad ji turi teisę nuspręsti, 
kokia turi būti jos nario asmenybė, ir būtent šią teisę Millis manė 
esant nesuderinamą su laisve. 

Kai šios dvi laisvės sąvokos atskiriamos, ponios Himmelfarb ar- 
gumentas, esą Millis prieštarauja Apie laisvę kitose savo esė, su- 
bliūkšta. Pavyzdžiui, ji cituoja tokią ištrauką iš vieno iš jo anksty- 
vųjų straipsnių: 

Laisvė savo pirmine prasme reiškia laisvę nuo suvaržymų. Šia pras- 
me bet kuris įstatymas ir kiekviena moralės norma yra priešiška 
laisvei. Despotas, kuris yra visiškai emancipuotas tiek įstatymo, 
tiek moralės normos atžvilgiu, yra vienintelis asmuo, turintis vi- 
sišką veiksmų laisvę. Tad saikinga valdžia nebūtinai yra blogai, 
nes ji yra priešiška palaidumui; ir ją dėl to kaltinti - reiškia ga- 
liausiai supainioti idėjas. 


„Pirminė“ laisvės prasmė, kurią turėjo galvoje jaunas Millis, bu- 
vo, žinoma, laisvė kaip savivalė, ir niekas čia neprieštarauja Apie laisvę, 
nei raide, nei dvasia. Himmelfarb taip pat cituoja pasažus iš esė apie 
Coleridge'ą, kurioje Millis nurodo, kad viena iš edukacijos geroje 
visuomenėje funkcijų yra „ugdyti žmogiškosios būtybės įprotį, taigi 
ir galią savo asmeninius impulsus ir siekius subordinuoti tam, kas 
laikoma visuomenės tikslais [...]“. Tačiau mokyti žmones priimti vi- 
suomenės siekius - reiškia mokyti juos susitaikyti su laisvės apriboji- 
mais siekiant gerbti kitų interesus, o ne subordinuoti savo asmeny- 
bę, kai tų interesų likimo klausimas nėra sprendžiamas. 

Himmelfarb cituoja Millio toje pačioje esė pareikštą teigiamą po- 
žiūrį į nacionalumo jausmą, t. y. į bendrą viešą filosofiją, ir teigia, 
kad šios rūšies nacionalumas yra priešingas individualumui, postu- 
luojamam esė Apie laisvę. Tačiau ji nenurodo Millio čia pat pateikia- 
mos išlygos, anot kurios „vienintelis pavidalas, kuriuo galima tikėti 
[tą] jausmą ateityje egzistuosiant“, yra visuotinė pagarba „individua- 
lios laisvės ir socialinės lygybės principams, realizuojamiems institu- 
cijose, kurios kol kas niekur neegzistuoja arba tėra tik užuomazgos 
stadijoje“. Ji taip pat nepamini, kad esė apie Coleridge'ą edukaciją ir 
nacionalumą jis aprašė ne kaip pbilosopbe laisvės, tikslų aukojimą 
kompromisams, o kaip sąlygas, kuriomis tas tikslas gali būti pasiek- 
tas, t. y. kaip sąlygas, būtinas „charakterio tvirtumui ir vyriškumui“ 
išlaikyti. Kiekviena 1š ponios Himmelfarb minimų esė patvirtina Apie 
laisvę mintį (o ne prieštarauja jai), kad asmenybės nepriklausomybė 
turi būti skiriama nuo savivalės ir anarchijos ir įtvirtinta kaip ypatin- 
ga ir atskira teisingos visuomenės sąlyga. 

Jeigu ji būtų tai supratusi, nebūtų pakartojusi paikos nuostatos, 
kad tikri liberalai ekonominę laisvę turi gerbti taip pat kaip intelek- 
tualinę laisvę, taip pat nebūtų apkaltinus: Millio, kuris buvo socialis- 
tas, nenuoseklumu ir šiuo atžvilgiu. Ekonominės savivalės ir intelek- 
tualinės laisvės vienodumas neišvengiamas tik tuomet, kai laisvė reiš- 
kia savivalę; jeigu laisvė reiškia nepriklausomybę, šie du dalykai yra 
galimi aiškiai atskirti, o tam tikroje plotmėje - ir nesuderinami. 

Prieš keletą dešimtmečių Aukščiausiasis teismas buvo supainiojęs 
šias dvi idėjas, kai kurį laiką vadovavosi sprendimu, kad jeigu kons- 
titucija apskritai saugo laisvę, tai ji turi apginti darbdavio laisvę at- 
leisti darbuotojus tokiomis sąlygomis, kokiomis jis pageidauja tai pa- 
daryti. Šias idėjas painioja konservatoriai, kai „palaidumo“ terminą 
vartoja tiek seksualinei nepriklausomybei, tiek politinei prievartai 
žymėti ir teigia, kad šie dalykai skiriasi tik laipsniu. Šias idėjas pai- 
nioja radikalai, kai liberalizmą tapatina su kapitalizmu, taigi daro 
prielaidą, kad individualios teisės kaltos dėl socialinės neteisybės. 
Millio veikalai yra ne tokios painiavos šaltinis, 0 jo priešnuodis. 


12. Kokias mes turime teises? 


1. NETURIME TEISĖS Į LAISVĘ 


Ar mes turime teisę į laisvę?! Thomas Jeffersonas manė, kad turime, 
ir nuo tų laikų teisė į laisvę susilaukė daugiau dėmesio negu jo pami- 
nėtos konkuruojančios teisės — teisė į gyvybę ir teisė į laimės sieki- 
mą. Laisvė davė vardą pačiam įtakingiausiam praėjusio [XIX] am- 
žiaus politiniam judėjimui, ir daugelis tų, kurie dabar neapkenčia 
liberalų, jų neapkenčia dėl to, kad tie nėra pakankamai libertariški. 
Žinoma, beveik kiekvienas pripažįsta, kad teisė į laisvę nėra vienin- 
telė politinė teisė, 1r kad dėl to pretenzijos į laisvę turi būti riboja- 
mos, pavyzdžiui, suvaržymų, kurie saugo kitų saugumą arba nuosa- 
vybę. Vis dėlto kokios nors teisės į laisvę palaikymas yra didžiulis, 
nors jis ir yra, kaip parodysiu šiame skyriuje, klaidinamas. 

Teisė į laisvę yra populiari visame tame politiniame spektre. Lais- 
vės retorika yra kiekvieno radikalaus judėjimo kuras, pradedant tarp- 
tautiniais išsivaduojamaisiais karais ir baigiant seksualinės laisvės ir 
moterų išsilaisvinimo kampanijomis. Tačiau dar ryškesnį vaidmenį 
laisvė iki šiol vaidino tarnaudama konservatoriams. Netgi nuosai- 
kioms socialinėms pertvarkoms, siūlytoms antitrestinio sąjūdžio ir 
profesinių sąjungų judėjimo bei ankstyvuoju Naujojo kurso (New 
Deal) laikotarpiu, buvo priešinamasi tuo pagrindu, kad jos pažeidžia 
teisę į laisvę, O ir visai neseniai mėginimams pasiekti kiek nors rasi- 
nio teisingumo Amerikoje - pasitelkiant tokius būdus kaip juodaodžių 
ir baltųjų moksleivių vaikų pavežėjimas autobusu - bei socialinio 
teisingumo Britanijoje - privataus lavinimo suvaržymais — yra įnir- 
tingai priešinamasi šiuo pagrindu. 

! Šioje esė „laisvės“ sąvoką vartoju ta prasme, kurią Isaiah'as Berlinas pavadino 
„negatyviąja“. 

Iš tiesų tapo įprasta didžiąsias socialines vidaus politikos proble- 
mas, ir ypač rasinę problematiką, nusakyti kaip konfliktą tarp lais- 
vės reikalavimo ir lygybės reikalavimo. Sakoma taip: galbūt nepasi- 
turintieji ir juodaodžiai, ir neturintieji išsilavinimo, ir neturintieji įgū- 
džių turi abstrakčią teisę į lygybę, tačiau klestintieji ir baltieji, ir 
išsilavinusieji, ir darbingieji taip pat turi teisę į laisvę, ir bet kokie 
socialinės pertvarkos mėginimai pirmosios grupės teisių labui turi 
paisyti antrosios grupės teisių ir jas gerbti. Todėl visi, išskyrus ekstre- 
mistus, pripažįsta kompromiso tarp lygybės ir laisvės reikalingumą. 
Kiekvienas socialiai svarbus įstatyminis aktas, pradedant mokesčių 
politika ir baigiant integracijos planais, yra struktūrizuojamas taria- 
mos įtampos tarp tų dviejų tikslų. 

Šį tariamą konfliktą tarp lygybės ir laisvės turiu galvoje, kai klau- 
siu, ar mes turime teisę į laisvę, kaip manė Jeffersonas ir visi kiti. Tai 
lemiamos reikšmės klausimas. Jeigu laisvė pasirinkti mokyklą, darb- 
davį ar gyvenamąją vietą yra tiesiog kažkas, ko mes visi norime, kaip 
oro kondicionierius ar omarai, tai neturime teisės laikytis įsitvėrę šių 
laisvių, susidūrę su tuo, ką pripažįstame kaip kitų teisę į lygų naudo- 
jimąsi pagarba ir ištekliais. Tačiau jeigu mes galime pasakyti, kad ne 
šiaip norime šių laisvių, bet kad turime teisę į jas, mes įtvirtiname 
pamatą bent jau reikalauti kompromiso. 

Pavyzdžiui, dabar vyksta sąjūdis už siūlomą Jungtinių Valstijų kons- 
titucijos pataisą, kuri kiekvienam mokyklinio amžiaus vaikui garan- 
tuotų juridinę teisę lankyti „artimiausią mokyklą“ ir šitaip panaikintų 
pavežėjimą autobusu. Teiginys, kad kvartalo mokyklos yra konstituci- 
nė vertybė, kurios likimas svarstytinas prisiekusiųjų teisme, atrodytų 
paika, tačiau daugelio amerikiečių supratimu moksleivių vertimas va- 
žinėti autobusais esą lygiai taip pat kertasi su fundamentalia teise į 
laisvę, kaip segreguotas pradinis lavinimas buvo lygybės pažeidimas. 
Tačiau šitai man atrodo absurdiška; iš tiesų man atrodo absurdiška 
tarti, kad vyrai ir moterys apskritai turi kokią nors bendrą teisę į lais- 
vę, bent jau ta prasme, kuria laisvę suvokė jos propaguotojai. 

Turiu galvoje tradicinę laisvės kaip apribojimų, valdžios nusta- 
tomų tam, ką žmogus gali daryti, jei nori, nebuvimo, apibrėžtį. 

Pačioje įžymiausioje įdomiausioje esė apie laisvę Isaiah'as Berlinas 
taip formuluoja šį klausimą: „Prasmė, kuria vartoju laisvės termi- 
ną, numato ne tiesiog nusivylimo nebuvimą, bet kliūčių galimam 
pasirinkimui ir veiklos rūšims nebuvimą - užtvarų keliuose, kuriais 
žmogus gali pasirinkti eiti, nebuvimą“. Ši laisvės kaip leistinumo 
koncepcija yra neutrali įvairių veiklų, kurių gali imtis žmogus, įvai- 
rių kelių, kuriais jis galėtų panorėti eiti, atžvilgiu. Žmogaus laisvė 
sumenksta, kai neleidžiame jam kalbėti arba mylėtis taip, kaip jis 
pageidauja, tačiau taip pat jo laisvė sumenksta, kai neleidžiame jam 
žudyti ar kėsintis į kitų garbę. Pastarieji suvaržymai gali būti patei- 
sinami, tačiau tik dėl to, kad jie yra kompromisai, būtini apsaugoti 
kitų laisvei ar saugumui, o ne dėl to, kad jie patys savaime nepažei- 
džia nepriklausomos laisvės vertės. Benthamas sakė, kad visoks į5- 
tatymas yra laisvės „pažeidimas“ (infraction), ir nors kai kurie to- 
kie pažeidimai gali būti būtini, sunku apsimesti, kad tai, nepaisant 
visko, nėra pažeidimai. Šia neutralia, visa apimančia laisvės kaip 
leistinumo prasme laisvė ir lygybė akivaizdžiai konkuruoja. Įstaty- 
mai yra reikalingi apsaugoti lygybei, ir įstatymai neišvengiamai yra 
laisvės aukojimas kompromisui. 

Liberalai, tokie kaip Berlinas, tenkinasi šia neutralia laisvės pras- 
me, nes ji atrodo skatinanti aiškų mąstymą. Ji leidžia mums identifi- 
kuoti, ko iš tiesų netenkama, nors galbūt ir neišvengiamai, kai žmo- 
nės pritaria savo veiksmų suvaržymams dėl kokio nors kito tikslo ar 
vertybės. Anot šio požiūrio, kiltų nepakeliama maišatis, jei laisvių ar 
laisvės sąvokas pasitelktume tik kalbėdami apie tuos laisvės neteki- 
mo atvejus, kai žmonėms buvo neleista daryti to, ką, mūsų manymu, 
jie turėjo padaryti. Šitai įgalintų totalitarinius režimus dėtis libera- 
liais ir tiesiog teigti, kad jie neleidžia daryti tik to, kas yra blogai. 
Negana to, tai aptemdytų patį aiškiausią liberaliosios tradicijos ar- 
gumentą, tą, jog kišimasis į laisvą žmogaus pasirinkimą daryti tai, ką 
jis gali norėti daryti, savaime ir be jokių papildomų sąlygų yra žmo- 
giškumo įžeidimas, blogis, kurį galima teisinti, tačiau niekuomet ne- 
įmanoma nuslėpti apeliuojant į konkuruojančius motyvus. Tikram 
liberalui bet koks laisvės suvaržymas yra tai, dėl ko dora valdžia turi 

apgailestauti; ji turi palaikyti tokį suvaržymo minimumą, kuris būti- 
nas palikti erdvės kitoms jos rinkėjų teisėms. 

Tačiau, nepaisant šios tradicijos, neutrali laisvės prasmė, kaip man 
atrodo, daugiau painiavos sukėlė nei pašalino, ypač tada, kai ji buvo 
siejama su populiaria ir įkvepiančia idėja, kad vyrai ir moterys turi 
teisę į laisvę. Mat šią idėją galime išlaikyti tik teisės idėją padarydami 
tokią seklią, kad teisė į laisvę tampa kažin kas, ką vargu ar apskritai 
verta turėti. 

Terminas „teisė“ politikoje ir filosofijoje vartojamas daugeliu skir- 
tingų prasmių, iš jų kai kurias esu pamėginęs išnarplioti!'. Kad galė- 
tume deramai iškelti klausimą, ar turime teisę į laisvę neutraliąja 
prasme, privalau laikytis kurios nors vienos „teisės“ (r:gbt) reikšmės. 
Nebūtų sunku rasti to termino reikšmę, kuri mums leistų su tam 
tikru tvirtumu sakyti, kad žmonės turi teisę į laisvę. Pavyzdžiui, mes 
galime pasakyti, kad kas nors turi teisę į laisvę, jeigu turėti laisvę yra 
jo interesas, t. y. jeigu jis jos nori arba jeigu jam būtų gerai ją turėti. 
Šia prasme aš būčiau pasirengęs pripažinti, kad piliečiai turi teisę į 
laisvę. Tačiau šia prasme taip pat turėčiau pripažinti, kad jie turi 
teisę, bent jau bendrai imant, į vanilinius ledus. Be to, šis mano lais- 
vės pripažinimas turėtų labai menką vertę politiniuose debatuose. 
Pavyzdžiui, galėčiau teigti, kad žmonės turi teisę į lygybę kur kas 
griežtesne prasme, kad jie ne šiaip tik nori lygybės, bet kad jie turi 
teisę į ją, ir todėl nepripažinčiau teiginio, jog kai kurie vyrai ir mote- 
rys nori laisvės kaip reikalaujančios kokio nors kompromiso, var- 
žančio pastangas (mano įsitikinimu), reikalingas siekiant suteikti ki- 
tiems vyrams ir moterims lygybę, į kurią jie turi teisę. 

Todėl jeigu teisė į laisvę nori deramai atlikti vaidmenį, kuris jai 
skiriamas politiniuose debatuose, ji turi tapti teise kur kas griežtesne 
prasme. 7-ame skyriuje apibrėžiau griežtąją teisės (71gbt) prasmę, ku- 
ri man atrodo apimanti tai, ką žmonės nori pasakyti, kai remiasi 
politinėmis ir moralinėmis teisėmis. Neketinu čia kartoti savo anali- 
zės — tik reziumuosiu ją štai kaip. Sėkminga teisės pretenzija (claim 


! Žr. 7-4 skyrių. 

of right), griežtąja prasme, kurią aprašiau, reiškia štai ką. Jeigu kas 
nors turi teisę į ką nors, tai valdžia bus neteisi, jei ją iš jo atims, nors 
tai ir atitiktų bendrąjį interesą. Ši teisės prasmė (kurią galima pava- 
dinti antiutilitarine teisės sąvoka) man atrodo labai artima tai teisės 
prasmei, kuria ji dažniausiai vartojama politiniame ir teisiniame dis- 
kurse ir argumentacijoje pastaraisiais metais. Ji žymi išskirtinę sąvo- 
ką - individualios teisės valstybės atžvilgiu sąvoką, kuri yra, pavyz- 
džiui, konstitucinės teorijos Jungtinėse Valstijose šerdis. 

Nemanau, kad teisė į laisvę būtų tapusi kažin kuo ar turėtų daug 
galios politiniame argumente, jeigu remtųsi bet kuria švelnesne už 
šią teisės prasme. Tačiau jeigu mes sutariame dėl šios teisės sąvokos, 
atrodo akivaizdu, kad neegzistuoja jokia bendra teisė į laisvę. Aš ne- 
turiu politinės teisės važiuoti įkalniui Leksingtono aveniu. Jeigu val- 
džia nusprendžia padaryti Leksingtono aveniu vienpusio eismo į mies- 
to centrą gatve, šitai yra pakankamas pateisinimas, kad tai atitiktų 
bendrąjį interesą, ir būtų keista, jei tvirtinčiau, jog dėl kokios nors 
priežasties tai vis vien yra neteisinga. Daugybė įstatymų, menkinan- 
čių mano laisvę, yra pateisinami utilitariniais pagrindais, kaip atitinką 
bendrąjį interesą ar naudingi bendrajai gerovei; jeigu, kaip mano Bent- 
hamas, kiekvienas iš šių įstatymų pamina mano laisvę, jie vis dėlto 
neatima iš manęs nieko, ką turėti aš turiu teisę. Vienpusio gatvės eis- 
mo atveju bus beprasmiška sakyti, jog nors aš turiu teisę važiuoti įkal- 
niui Leksingtono aveniu, vis tiek valdžia dėl ypatingų priežasčių yra 
teisi panaikindama tą teisę. Šitai atrodo paika, nes tokios rūšies teisė- 
kūrai valdžiai nereikia jokio ypatingo pateisinimo - užtenka tik pa- 
prasto pateisinimo (only a justification). Taigi aš galiu turėti politinę 
teisę į laisvę, - kurią kiekvienas suvaržymo aktas sumenkina ar pažei- 
džia, — tik silpnu teisės požiūriu, tuo, kad vadinamoji teisė į laisvę 
visai nekonkuruoja su griežtosiomis teisėmis, tokiomis kaip teisė į ly- 
gybę. Bet kuriuo griežtuoju teisės požiūriu, teisės, kuri konkuruotų su 
teise į lygybę, jokia bendra teisė į laisvę apskritai neegzistuoja. 

Dabar kas nors galėtų pasakyti, kad aš neteisingai supratau teigi- 
nį, jog egzistuoja teisė į laisvę. Bus sakoma, kad tuo nenorima tvir- 
tinti, jog esama teisės į visokią laisvę, o tik norima pasakyti, kad 

esama teisės į svarbias ir pamatines laisves. Kiekvienas įstatymas, 
kaip yra pasakęs Benthamas, yra laisvės pažeidimas, bet mes turime 
teisę būti apsaugoti tik nuo fundamentalių ar rimtų pažeidimų. Jeigu 
laisvės apribojimas yra rimtas arba pakankamai griežtas, tai valdžia 
iš tiesų neturi teisės primesti to apribojimo remdamasi vien tuo, kad 
tai atitiktų bendrąjį interesą; pavyzdžiui, valdžia neturi teisės varžyti 
žodžio laisvės visuomet, kai mano, jog tai pakels bendrąją gerovę. 
Taigi, nepaisant visko, esama bendrosios teisės į laisvę kaip tokios, 
su sąlyga, kad ta teisė apima tik svarbias laisves ar rimtus jų pažeidi- 
mus. Bus sakoma, kad šis patikslinimas niekaip nepaveikia tų politi- 
nių argumentų, kuriuos aprašiau anksčiau, nes teisės į laisvę, kurios 
trukdo visiškai lygybei, yra teisės į pamatines laisves, pavyzdžiui, 
tokias kaip teisė lankyti pasirinktą mokyklą. 

Tačiau šis patikslinimas iškelia didžiai svarbią liberaliajai teorijai 
problemą, kurios nenori matyti tie, kurie pasisako už teisę į laisvę. 
Ką reiškia sakyti, kad teisė į laisvę apima tik pamatines laisves arba 
kad ji teikia apsaugą tik nuo rimtų laisvės pažeidimų? Tą teiginį ga- 
lima aiškinti dviem skirtingais būdais, iš kurių kiekvienas lemia visiš- 
kai skirtingas teorines ir praktines pasekmes. Įsivaizduokime du at- 
vejus, kai valdžia suvaržo pilietį, neleisdama jam daryti to, ką jis 
galėtų norėti daryti: valdžia neleidžia jam išsakyti savo nuomonės 
politiniais klausimais; uždraudžia važiuoti įkalniui Leksingtono ave- 
niu. Kokia yra šių dviejų atvejų sąsaja ir kuo jie skiriasi, jei abu jie yra 
atvejai, kai pilietis suvaržomas ir iš jo atimama laisvė, o jo teisė į 
laisvę yra pažeidžiama tik pirmuoju atveju, o ne antruoju? 

Pagal pirmąją iš dviejų teorijų, kurių priimtinumą galėtume svars- 
tyti, abiem atvejais iš piliečio atimama ta pati vertybė - laisvė, tačiau 
skirtumas tas, kad pirmuoju atveju to dalyko, kuris iš jo atimamas, 
kiekis yra dėl kokios nors priežasties arba didesnis kiekybine pras- 
me, arba rimtesnis poveikio požiūriu negu antruoju atveju. Tačiau 
tai skamba keistai. Labai sunku apie laisvę galvoti kaip apie produk- 
tą. Jeigu mes vis dėlto pamėginame laisvei suteikti kokią nors darbi- 
nę prasmę, įgalinčią pamatuoti reliatyvų laisvės sumažėjimą, lemia- 
mą įvairiausių įstatymų ir suvaržymų, tai neverta tikėus, kad rezulta- 


KOKIAS MES TURIME TEISES? 379 


tas atitiks mūsų intuityvią nuovoką apie tai, kurios laisvės yra pama- 
tinės, o kurios - ne. Tarkime, jog laisvės sumažėjimą matuojame ap- 
skaičiuodami jo sukeliamo nusivylimo mastą. Tuomet turėsime susi- 
durti su faktu, kad įstatymai, draudžiantys vogti, ir netgi eismo įsta- 
tymai nustato suvaržymus, kuriuos dauguma žmonių jaučia kur kas 
labiau, negu politiško žodžio suvaržymus. Mes galėtume pasirinkti 
kitokią taktiką ir laisvės sumažėjimo laipsnį matuoti pagal poveikį, 
kurį tam tikras suvaržymas turi ateities pasirinkimui. Tačiau tuomet 
turėtume pripažinti, kad įprastinis baudžiamasis kodeksas daugumai 
žmonių pasirinkimą sumenkina labiau negu įstatymai, draudžiantys 
radikalią politinę veiklą. Taigi pirmoji teorija, - jog skirtumas tarp 
mūsų tariamos teisės į laisvę apimamų ir jos neapimamų atvėjų yra 
laipsnio dalykas, - turi subyrėti. 

Antroji teorija tvirtina, kad skirtumas tarp tų dviejų atvejų yra 
sietinas ne su svarstomosios laisvės laipsniu, o su ypatingu tos lais- 
vės, su kuria turime reikalą, pobūdžiu tuo atveju, kurį apima ta teisė. 
Pagal šią teoriją, pažeidimas, susijęs su įstatymu, ribojančiu žodžio 
laisvę, yra skirtingo pobūdžio, o ne tik skiriasi laipsniu nuo įstaty- 
mo, kuris užkerta kelią žmogui važiuoti įkalniui Leksingtono ave- 
niu. Šitai skamba įtikinamai, nors, kaip matysime, nėra paprasta pasa- 
kyti, kas sudaro šį pobūdžio skirtumą arba kodėl šitai argumentuoja 
teisės naudai kai kuriais atvejais, bet neargumentuoja jos naudai - ki- 
tais. Kol kas pasakytina tik tai, jog jeigu perskyra tarp pamatinių 
laisvių ir kitų laisvių yra ginama šiuo būdu, tai bendrosios teisės į 
laisvę kaip tokios sampratos visiškai atsisakoma. Jeigu mes turime 
teisę į pamatines laisves ne dėl to, jog minėti atvejai yra atvejai, kurie 
laisvei kaip produktui kokia nors prasme yra ypač lemtingi, o dėl to, 
kad pamatinių laisvių pažeidimas mus užgauna arba pažemina taip, 
kad tai pranoksta jo poveikio laisvei problemą, tuomet tai, į ką mes 
turime teisę, yra visai ne laisvė, o vertybės ir interesai arba padėtis, 
kurias tas konkretus suvaržymas pamina. 

Tai nėra tik terminologijos klausimas. Teisės į laisvę idėja yra ne- 
teisingai suprasta sąvoka, dėl kurios politinė mintis patiria tik ne- 
naudą - mažiausiai dviem atžvilgiais. Pirma, ši idėja kuria klaidingą 

įspūdį būtino konflikto tarp laisvės ir kitų vertybių, kai pasiūloma 
socialinė reguliacija, kaip kad pavežėjimo autobusu programa. Ant- 
ra, ta idėja pateikia pernelyg paprastą atsakymą į klausimą, kodėl 
tam tikrų rūšių suvaržymą, tokį kaip žodžio laisvės ar religijos išpa- 
žinimo suvaržymas, laikome ypač neteisingu. Teisės į laisvę idėja įga- 
lina mus pasakyti, jog šie suvaržymai yra neteisingi dėl savo ypatin- 
go poveikio laisvei kaip tokiai. Pripažinę, kad šis atsakymas yra me- 
lagingas, turėsime imtis sunkaus klausimo, kokio dalyko likimas iš 
tiesų sprendžiamas minėtais atvejais? 

Norėčiau iškart pradėti nuo šio klausimo. Jeigu nėra jokios bend- 
ros teisės į laisvę, tai kodėl piliečiai demokratijoje turi teisę į bet 
kurią specifinę laisvės rūšį, tokią kaip žodžio laisvė arba religija, ar- 
ba politinė veikla? Anoks atsakymas yra sakyti, kad jeigu individai 
turi šias teises, tai bendruomenė kaip visuma turės geresnę ilgalaikę 
perspektyvą. Ši idėja, - kad individualios teisės gali teikti bendrą 
naudą, - gali būti teisinga, gali būti ir neteisinga, tačiau tai nesvarbu 
teisių kaip tokių apgynimo požiūriu, nes kai sakome, kad kas nors 
turi teisę laisvai išsakyti tai, ką galvoja, atitinkama politine prasme, 
mes norime pasakyti, kad jis turi teisę tai daryti, net jeigu tai neati- 
tiktų bendrojo intereso. Jeigu norime apginti individualias teises ta 
prasme, kuria jas teigiame, tai turime pamėginti atskleisti kokį nors 
argumentą, kuris nurodytų kažką nesusijusį su nauda, kas argumen- 
tuoja šių teisių naudai. 

Vieną galimybę aš minėjau anksčiau. Būtų įmanoma teigti, kad 
individai patiria kokią nors ypatingą žalą, kai yra pažeidžiamos tra- 
dicinės teisės. Pagal šį argumentą, laisvė pareikšti nuomonę politiniais 
klausimais yra toks dalykas, kad jeigu ta laisvė atimama, individas 
patiria ypatingos rūšies žalą, todėl yra neteisinga jam tą žalą daryti, 
nors bendruomenė kaip visuma ir turėtų naudos. Šis argumentavi- 
mo būdas bus patrauklus tiems, kurie patys jaustų ypatingą skriaudą 
netekę savo politinių ir pilietinių laisvių, tačiau vis vien yra sunku 
laikytis šio argumento dėl dviejų priežasčių. 

Pirma, yra labai daug vyrų ir moterų, ir jie neabejotinai sudaro 
daugumą netgi tokiose demokratinėse šalyse kaip Britanija ir Jungti- 

nės Valstijos, kurie nesinaudoja turimomis politinėmis laisvėmis ir 
nelaikytų šių laisvių praradimo ypač apmaudžiu. Antra, mes neturi- 
me psichologinės teorijos, pateisinančios ir paaiškinančios idėją, kad 
pilietinių laisvių praradimas ar bet kokių konkrečių laisvių praradi- 
mas susijęs su neišvengiama ar netgi tikėtina psichologine žala. Prie- 
šingai, dabar esama gyvybingos tradicijos psichologijoje, kurios ly- 
deriai yra Ronaldas Laingas ir kiti, tvirtinantys, kad didelę dalį men- 
talinio nestabilumo moderniose visuomenėse galima kildinti iš to, 
jog laisvės reikalaujama per daug, o ne per mažai. Jų aiškinimu, bū- 
tinybė rinktis, kuri kyla iš laisvės, yra nereikalingas destruktyvios 
įtampos šaltinis. Šios teorijos nebūtinai yra įtikinamos, tačiau kol 
mes negalime būti tikri, kad jie yra neteisūs, negalime remtis prielai- 
da, jog psichologija įrodo priešingą dalyką, kad ir kaip patrauklu 
tatai būtų politiniais sumetimais. 

Jeigu norime argumentuoti teisės į tam tikras laisves naudai, turi- 
me rasti kitokį pagrindą. Turime remtis politinės moralės pagrin- 
dais, kad neteisinga atimti iš individų šias laisves dėl kokios kitos 
priežasties, išskyrus tiesioginę psichologinę žalą, nepaisant fakto, kad 
taip padarant būtų pasitarnauta bendrajam interesui. Šį dalyką for- 
muluoju taip miglotai, nes nėra pagrindo iš anksto daryti prielaidą, 
kad tik vienos rūšies pagrindas paremtų tą moralinę poziciją. Galbūt 
teisinga visuomenė pripažintų įvairias individualias teises, iš kurių 
kai kurios pagrįstos visai kitokiais moraliniais motyvais nei kitos. 
Likusioje skyriaus dalyje pamėginsiu nusakyti tik vieną iš galimų tei- 
sių pagrindų. Tačiau tai nereiškia, kad vyrai 17 moterys pilietinėje 
visuomenėje turi tik tas teises, kurias numato toliau aptariamas ar- 
gumentas; tai tik reiškia, kad jie turi mažų mažiausiai šias teises, ir 
šitai yra pakankamai svarbu. 


2. TEISĖ Į LAISVES 


Centrinė mano argumentacijos sąvoka bus ne laisvės, o lygybės są- 
voka. Aš darau prielaidą, kad mes visi pritariame štai kokiems poli- 
tinės moralės postulatams. Valdžia privalo elgtis su valdomais žmo- 

nėmis rūpestingai, t. y. atsižvelgdama į šių žmonių galimą patirti kančią 
ir nusivylimą, ir su pagarba, t. y. atsižvelgdama į žmonių gyvenimo 
sampratas, ir veikti jų pagrindu. Valdžia privalo ne tik elgtis su žmo- 
nėmis rūpestingai ir pagarbiai, bet vienodai rūpestingai ir pagarbiai. 
Ji privalo neskirstyti išteklių ir galimybių nelygiai dėl to, kad kai 
kurie piliečiai turi teisę į daugiau gėrio, nes yra verti daugiau rūpes- 
čio. Ji privalo neriboti laisvės dėl to, kad vieno piliečio gero vienos 
grupės gyvenimo samprata yra kilnesnė arba pranašesnė už kito 
sampratą. Šie visi postulatai išsako tai, ką galima pavadinti liberalią- 
ja lygybės koncepcija; tačiau jie teigia būtent lygybės koncepciją, o 
ne laisvę kaip savivalę. 

Suverenus politinės teorijos klausimas valstybėje, kuri turi būti 
valdoma pagal liberaliosios lygybės koncepciją, yra klausimas, kiek 
nelygiai yra paskirstomos gėrybės, galimybės ir laisvės tokioje vals- 
tybėje ir kodėl. Atsakymo pradžia glūdi toliau aptariamuose skir- 
tumuose. Kiekvienas iš piliečių, valdomų pagal liberaliosios lygy- 
bės koncepciją, turi teisę į vienodą rūpestį ir pagarbą. Tačiau esama 
dviejų skirtingų teisių, kurias gali apimti ta abstrakti teisė. Pirmoji 
yra teisė į vienodą traktavimą, t. y. į vienodą gėrybių ir galimybių 
dalį, kuri tenka ar yra duota kiekvienam kitam. Aukščiausiasis teis- 
mas rinkimų apygardų ribų bylose skelbė, kad piliečiai turi teisę į 
vienodą traktavimą paskirstant teises balsuoti; jis paskelbė, kad vie- 
nam žmogui turi būti suteikiamas vienas balsas, nesvarbu, kad ki- 
toks balsų paskirstymas galėtų iš tikrųjų būti naudingas bendros 
naudos požiūriu. Antroji yra teisė būti traktuojamam kaip lygiam. 
"Tai teisė ne į kokios nors gėrybės ar galimybės paskirstymą, o teisė 
į vienodą rūpestį ir pagarbą priimant politinį sprendimą dėl to, 
kaip šios gėrybės ir galimybės turi būti skirstomos. Tarkime, jog 
iškeliamas klausimas, ar bendrąjį interesą atitinka ekonominė poli- 
tika, kuri daro skriaudą ilgalaikių obligacijų turėtojams. Patyrusieji 
skriaudą turi teisę, kad į jų būsimą nuostolį būtų atsižvelgiama spren- 
džiant, ar ta politika naudinga bendrajam interesui. Darant šiuos 
skaičiavimus jų negalima paprasčiausiai ignoruoti. Tačiau kai į jų 
interesą atsižvelgiama, jį vis tiek gali nusverti interesai kitų, kurie 

iš tos politikos turės naudos, ir tuo atveju pirmųjų teisė į vienodą 
rūpestį ir pagarbą, šitaip apibrėžta, nebūtų joks kontrargumentas. 
Taigi ekonominės politikos atveju galėtume sakyti, kad tie, kurie 
bus nuskriausti, jeigu bus leista infliacija, turi teisę būti traktuoja- 
mi kaip lygūs sprendžiant, ar ta politika pasitarnaus bendrajam in- 
teresui, tačiau neturi teisės į vienodą traktavimą, kuri darytų netei- 
sėtą tą politiką, nors ji ir išlaiko šį testą. 

Manau, kad teisę būti traktuojamam kaip lygiam reikia laikyti 
fundamentalia pagal liberaliąją lygybės koncepciją, ir kad siauresnė 
teisė į vienodą traktavimą galioja tik tomis ypatingomis aplinkybė- 
mis, kai dėl kokios ypatingos priežasties ją sąlygoja fundamentales- 
nė teisė, kaip veikiausiai yra ypatingu rinkimų apygardų ribų bylų 
(Reabportionment) atveju. Taip pat manau, jog individualios teisės į 
atskiras laisves turi būti pripažįstamos tik kai galima parodyti, kad 
fundamentali teisė būti traktuojamam kaip lygiam reikalauja tų tei- 
sių. Jeigu šis argumentas teisingas, tai teisė į atskiras laisves nekonflik- 
tuoja su jokia tariama konkuruojančia teise į lygybę, 0 - priešingai — 
kyla iš lygybės koncepcijos, pripažįstamos fundamentalesne. 

Tačiau dabar privalau parodyti, kaip įprastinės teisės į atskiras 
laisves - tas, kurios įtvirtintos, pavyzdžiui, Jungtinių Valstijų konsti- 
tucijoje, - galėtų būti suvokiamos kaip reikalaujamos fundamenta- 
lios lygybės koncepcijos. Šio teksto sumetimais pamėginsiu tai pada- 
ryti pateikdamas tik labiau plėtotino argumento struktūrą, argumento, 
kurį reikėtų pateikti norint šiuo pagrindu apginti bet kokią atskirą 
laisvę, o tada parodysiu, kodėl būtų pagrįsta tikėtis, kad toks argu- 
mentas, jeigu jis iš tikrųjų būtų pateiktas, remtų įprastesnes politines 
ir pilietines laisves. 

Valdžia, kuri gerbia liberaliąją lygybės koncepciją, gali teisėtai ap- 
riboti laisvę tik tam tikrų labai aiškiai apibrėžtų tipų pateisinimo 
pagrindu. Šio argumento tikslais aš taikysiu štai kokią schematišką 
politinių pateisinimų tipologiją. Pirma, egzistuoja principiniai argu- 
mentai, kurie konkretų laisvės apribojimą pateisina teiginiu, kad to 
apribojimo reikia apginti atskirai teisei kokio nors individo, patir- 
siančio skriaudą, jei ta laisvė bus realizuojama. Antra, egzistuoja po- 

litinės nuostatos argumentai, kurie apribojimus pateisina kitokiu pa- 
grindu, tuo, jog tokių apribojimų reikia tam, kad būtų pasiektas koks 
nors bendras politinis tikslas, t. y. sukurta padėtis, kuri dėl to apri- 
bojimo yra geresnė bendruomenei kaip visumai, o ne tik tam tik- 
riems individams. Politinės nuostatos argumentus toliau galima skirs- 
tyti taip. Anot utilitarinių politinės nuostatos argumentų, bendruo- 
menei kaip visumai bus geriau, nes (formuluojant bendrais bruožais) 
daugiau jos piliečių turės daugiau to, ko jie, bendrai imant, nori, 
nors kai kurie iš jų turės mažiau. Kita vertus, anot idealiųjų politinės 
nuostatos argumentų, bendruomenei bus geriau ne dėl to, kad dau- 
giau jos narių turės daugiau to, ko jie nori, bet dėl to, kad bendruo- 
menė bus kokiu nors atžvilgiu labiau priartėjusi prie bendruomenės 
idealo, nesvarbu ar jos nariai šio patobulinimo trokšta, ar ne. 

Liberalioji lygybės koncepcija griežtai apriboja mastą, kuriuo idea- 
lieji politinės nuostatos argumentai gali būti naudojami pateisinti 
bet kokiam laisvės apribojimui. Tokie argumentai negali būti naudo- 
jami, jeigu aptariamoji idėja pati sukelia prieštaravimus bendruome- 
nėje. Pavyzdžiui, apribojimų negalima pateisinti tiesiog tuo, kad jie 
prisideda prie kultūriškai išsivysčiusios bendruomenės formavimosi, 
nesvarbu ar bendruomenė nori to išsivystymo ar ne, nes tas argu- 
mentas pažeistų liberaliosios lygybės koncepcijos kanoną, draudžiantį 
valdžiai remtis teiginiu, jog tam tikros gyvybės formos yra iš esmės 
vertingesnės už kitas. 

Tačiau utilitariniai politinės nuostatos argumentai iš pažiūros at- 
rodo nuo tokio prieštaravimo apsaugoti. Jie nedaro prielaidos, kad 
kokia nors gyvybės forma yra iš esmės vertingesnė už bet kurią kitą, 
ir vietoj to savo teiginį, kad laisvės apribojimai yra būtini siekiant 
progresuoti kokio nors bendruomenės kolektyvinio tikslo link, grin- 
džia tiesiog tuo, kad taip jau atsitiko, jog to tikslo trokštama plačiau 
ar intensyviau negu bet kurio kito. Todėl utilitariniai politinės nuosta- 
tos argumentai atrodo ne oponuoją, 0, priešingai, įkūniją fundamen- 
talią vienodo rūpesčio ir pagarbos teisę, nes kiekvieno bendruome- 
nės nario norus jie traktuoja kaip lygiaverčius bet kurio kito norams, 
be jokios lengvatos ar nuolaidos, kuri atspindėtų pažiūrą, kad tas 

narys yra vertas daugiau ar mažiau pagarbos arba kad jo pažiūros 
vertos daugiau ar mažiau pagarbos negu bet kurio kito. 

Šis egalitarizmo daromas įspūdis, mano manymu, buvo principi- 
nis šaltinis to didelio autoriteto, kurį utilitarizmas per pastarąjį am- 
žių turėjo kaip bendra politinė filosofija. Tačiau 9-ame skyriuje aš 
pažymėjau, kad egalitarinis utilitarinio argumento pobūdis dažnai 
tėra iliuzija. Čia ne kartosiu, o tik reziumuosiu savo argumentą. 

Utilitarinių argumentų dėmesys nukreiptas į faktą, kad konkre- 
tus laisvės apribojimas padarys laimingesnius daugiau žmonių arba 
patenkins daugiau iš jų teikiamų pirmenybių, nelygu kokiu utilita- 
rizmu - psichologiniu ar preferenciniu - remiamasi. Tačiau bendra 
žmonių teikiama pirmenybė vienai, o ne kitai politinei linijai, toliau 
paanalizavus, gali būti suprantama kaip apimanti tiek asmenines tei- 
kiamas pirmenybes, nes išreiškia teikiamą pirmenybę vienos gėrybių 
1r galimybių grupės priskyrimui jam, tiek teikiamas pirmenybes, ku- 
rios yra išoriškos, nes išreiškia teikiamą pirmenybę vienam gėrybių 
ir galimybių priskyrimui kitiems. Tačiau utilitarinis argumentas, ku- 
ris kritinį svorį priskiria išorinėms bendruomenės narių teikiamoms 
pirmenybėms, nebus egalitariškas svarstomąja prasme. Jis negerbs 
kiekvieno teisės būti traktuojamam su vienodu rūpesčiu ir pagarba. 

Pavyzdžiui, tarkime, kad tam tikras skaičius individų bendruo- 
menėje išpažįsta rasistines, o ne utilitarines politines teorijas. Jie ne- 
mano, kad kiekvienas žmogus turi būti lygus ir skirstant gėrybes vie- 
nas turi būti laikomas vertesniu, o juodaodis žmogus turi būti laiko- 
mas menkesniu, taigi, kad baltasis žmogus turi būti laikomas vertesniu. 
Tai išorinė teikiama pirmenybė, tačiau vis dėlto tikra teikiama pir- 
menybė vienai, o ne kitai politinei linijai, kurios patenkinimas su- 
teiks malonumą. Vis dėlto, jeigu šiai teikiamai pirmenybei ar malo- 
numui suteikiamas normalus svoris utilitariniam skaičiavime ir dėl 
to nukenčia juodaodžiai, tai gėrybių ir galimybių paskyrimas, kaip jį 
įsivaizduoja jie patys, priklausys ne šiaip nuo konkuravimo tarp as- 
meninių teikiamų pirmenybių, kurį numato abstraktūs utilitarizmo 
teiginiai, o būtent nuo to fakto, kad jie suvokiami kaip mažiau verti 
rūpesčio ir pagarbos negu kiti. 

Pasitelkime kitokį atvejį ir tarkime, jog daug bendruomenės na- 
rių dėl moralinių motyvų nepritaria homoseksualumui arba kontra- 
cepcijai, arba pornografijai, arba ištikimybės Komunistų partijai reiš- 
kimui. Jie ne tik patys nelinkę įsitraukti į šias veiklas, bet ir nori, kad 
1r visi kiti to nedarytų, ir mano, kad bendruomenė, kuri šiuos aktus 
leidžia, o ne draudžia, yra iš esmės blogesnė bendruomenė. Tai išori- 
nės teikiamos pirmenybės, tačiau - pakartosiu dar kartą - autentišku- 
mu jos nė kiek nenusileidžia grynai asmeninėms teikiamoms pirme- 
nybėms ir yra ne menkesnis malonumo šaltinis, kai patenkinamos, 
bei nemalonumo - kai ignoruojamos. Tačiau - dar kartą, - jeigu į 
šias išorines pirmenybes reikia atsižvelgti pateisinant laisvės apribo- 
jimus, tie, kurie apribojami, nukenčia ne dėl to, kad jų asmeninės 
teikiamos pirmenybės tiesiog pralaimėjo konkurenciją dėl ribotų iš- 
teklių su kitų asmeninėmis teikiamomis pirmenybėmis, o būtent dėl 
to, kad jų deramo ir pageidautino gyvenimo būdo koncepciją nieki- 
na kiti. Šie argumentai pateisina štai kokią svarbią išvadą. Jeigu uti- 
litarinius politinės nuostatos argumentus norima panaudoti laisvės 
suvaržymams pateisinti, tai privalu rūpestingai stengtis užtikrinti, 
kad utilitariniai skaičiavimai, kuriais paremtas argumentas, paisy- 
tų tik asmeninių ir ignoruotų išorines teikiamas pirmenybes. Poli- 
tinei teorijai tai svarbi išvada, nes ji rodo, pavyzdžiui, kodėl Johno 
Stuarto Millio argumentai esė Apie laisvę yra ne kontrutilitariniai, o, 
priešingai, argumentai, tarnaujantys vienintelei apginti galimai uti- 
litarizmo formai. 

Nors ši išvada svarbi politinės filosofijos lygmeniu, jos praktinė 
reikšmė yra ribota, nes neįmanoma sumodeliuoti politinių procedū- 
rų, tiksliai atskiriančių asmenines ir išorines teikiamas pirmenybes. 
Atstovaujamoji demokratija, anot plačiai paplitusios nuomonės, yra 
institucinė struktūra, geriausiai tinkama sudėtingai ir įvairiapusei vi- 
suomenei, siekiant identifikuoti ir efektyviai diegti utilitarines poli- 
tines strategijas. Šiuo požiūriu ji nėra tobula, nes, kaip įprasta nuro- 
dyti, mažoritarizmas nepajėgus pakankamai atsižvelgti į konkrečių 
teikiamų pirmenybių intensyvumą, kaip kažką kita nei skaičius, taip 
pat dėl to, kad politinio įtikinimo metodai, priklausomai nuo pini- 

gų, gali korumpuoti tikslumą, su kuriuo balsai reprezentuoja auten- 
tiškas balsuojančiųjų teikiamas pirmenybes. Vis dėlto, nepaisant šių 
netobulumų, atrodo, jog demokratija įgyvendina utilitarizmą labiau 
patenkinamu būdu, negu tai darytų bet kuri alternatyvi bendra poli- 
tinė schema. 

Tačiau demokratija nepajėgi atskirti balsavimo netobulai atsklei- 
džiamų bendrųjų teikiamų pirmenybių asmeninių komponentų nuo 
išorinių, o tik tai padėtų sukurti metodą, leidžiantį realizuoti pir- 
muosius komponentus, ignoruojant antruosius. Tikras balsas rinki- 
muose ar referendume turi būti laikomas reprezentuojančiu bendrą 
teikiamą pirmenybę, o ne kokį nors teikiamos pirmenybės kompo- 
nentą, kurį, jeigu leistų laikas ir ištekliai, atskleistų kompetentingas 
individualaus rinkėjo nuodugnus išegzaminavimas. Be to, asmeninės 
ir išorinės teikiamos pirmenybės yra kartais taip neišskiriamai susi- 
pynusios, kad jų atskirti neįmanoma ne tik instituciškai, bet ir psi- 
chologiškai. Tai būtų, pavyzdžiui, bendravimo (associational) teikia- 
mų pirmenybių atveju, kurios daugelio žmonių atveju yra teikiamos 
tos pačios rasės nariams arba tokių pačių gabumų ar savybių naudai, 
nes tai - asmeninė teikiama pirmenybė, kuri yra tokia kenksminga 
išorinių teikiamų pirmenybių atžvilgiu, kad neįmanoma pasakyti, net 
remiantis introspekcija, kurios asmeninės teikiamos pirmenybės 1š- 
liktų, jeigu grindžiamoji išorinė teikiama pirmenybė būtų pašalinta. 
Šitai pasakytina apie tam tikras savęs neigimui teikiamos pirmeny- 
bes, kurias turi daug individų, - teikiamas pirmenybes mažesnei tam 
tikro gėrio daliai, grindžiamas prielaida - ar veikiau išlyga, kad kiti 
žmonės turės daugiau. Ši teikiama pirmenybė, kad ir kokia kilni, 
sykiu yra kenksminga išorinių teikiamų pirmenybių atžvilgiu, politi- 
nių ir moralinių teorijų pavidalu, ir ginant galimame utilitariniame 
argumente į jas derėtų atsižvelgti ne daugiau negu į ne tokias patrauk- 
lias teikiamas pirmenybes, pagrįstas prietaru, o ne altruizmu. 

Dabar noriu pasiūlyti štai kokią bendrą teisių teoriją. Individua- 
lios politinės teisės sąvoka, griežtąja antiutilitarine prasme, kurią iš- 
skyriau anksčiau, yra atsakymas į filosofinius utilitarizmo, kuris at- 
sižvelgia į išorines teikiamas pirmenybes, trūkumus ir praktinę ne- 

įmanomybę utilitarizmo, kuris į jas neatsižvelgia. Ši sąvoka įgalina 
mus turėti politinės demokratijos institucijas, kurios įgyvendina bend- 
rąjį, arba nerafinuotą, utilitarizmą ir vis dėlto saugo fundamentalią 
piliečių teisę į vienodą rūpestį ir pagarbą, drausdamos sprendimus, 
antecedentiškai atrodančius tikėtinus dėl išorinių komponentų tei- 
kiamų pirmenybių, kurias atskleidžia demokratija. 

Turėtų būti aišku, kaip ši teisių teorija galėtų būti panaudota pa- 
remti idėjai, — tai ir yra šio skyriaus tikslas, - kad mes turime atskiras 
teises į tam tikras laisves, tokias kaip laisvo nuomonės reiškimo ir 
laisvo pasirinkimo asmeninių ir seksualinių santykių srityje. Būtų ga- 
lima parodyti, kad bet koks utilitarinis šių laisvių suvaržymas turi 
būti pagrįstas bendromis bendruomenės teikiamomis pirmenybėmis, 
į kurias, kaip galima tikėtis remiantis mūsų bendru visuomenės paži- 
nimu, politinių ar moralinių teorijų pavidalu įeis stambūs išorinių 
teikiamų pirmenybių komponentai, kurių politinis procesas negali 
atskirti ar eliminuoti. Kaip sakiau, mano dabartinis tikslas nėra su- 
formuluoti argumentus, kurie turėtų būti pateikiami apginti konk- 
rečioms teisėms į laisvę šiuo būdu, o tik parodyti bendrąjį pobūdį, 
kurį tokie argumentai galėtų turėti. 

Tačiau norėčiau paminėti vieną tariamą teisę, kurią galėtų kves- 
tionuoti mano bendrasis argumentas, būtent tariamą individualią teisę 
į laisvą disponavimą nuosavybe. 11-ame skyriuje priekaištavau tam 
tikruose sluoksniuose populiariam teiginiui, kad liberalai elgiasi ne- 
nuosekliai, jei, pavyzdžiui, gina žodžio laisvę ir kartu nepripažįsta 
paralelinės kokios nors rūšies nuosavybės teisės ir teisės disponuoti 
nuosavybe. Tas argumentas turėtų galios, jeigu teiginys, kad mes tu- 
rime laisvo žodžio teisę, priklausytų nuo bendresnės nuostatos, — 
kad turime teisę į kažką, kas vadinama laisve apskritai. Tačiau ta 
bendra idėja yra nepagrįsta ir nekoherentiška; nėra tokio dalyko kaip 
bendra teisė į laisvę. Todėl argumentas bet kokios duotosios specifi- 
nės laisvės naudai gali būti visiškai nepriklausomas nuo argumento 
bet kokios kitos naudai, ir nėra antecedentiškai nenuoseklu ar net 
neįtikima tvirtinti vieną, ginčijant kitą. 

Ką, laikantis mano siūlomos bendrosios teisių teorijos, galima 


KOKIAS MES TURIME TEISES? 389 


pasakyti bet kokios konkrečios nuosavybės teisės naudai? Ką galima 
pasakyti, pavyzdžiui, teisės į sutarties laisvę, kurią garsiojoje Locb- 
ner byloje Aukščiausiasis teismas palaikė, o vėliau šio sprendimo iš- 
sižadėjo, pritariant liberalams apskritai, naudai? Neįsivaizduoju jo- 
kio argumento, įrodančio, kad antecedentiškai tikėtina, jog politinis 
sprendimas apriboti tokią teisę taip, kaip ją apribojo minimalaus darbo 
užmokesčio įstatymai, suteiks galią išorinėms teikiamoms pirmeny- 
bėms ir taip pažeis teisę tų, kurių laisvė apribojama vienodo rūpes- 
čio ir pagarbos labui. Jeigu, kaip aš manau, joks tokio pobūdžio ar- 
gumentas yra negalimas, tai tariamoji teisė neegzistuoja. Šiaip ar taip 
negalima sakyti, kad nenuoseklu neigti ją egzistuojant, sykiu nuošir- 
džiai ginant teisę į kitas laisves. 


13. Ar teisės gali būti kontroversiškos? 


1. 


Šiame paskutiniame skyriuje privalau apginti knygos argumentus nuo 
skvarbaus ir — sėkmės atveju — destruktyvaus prieštaravimo. Mano 
argumentai daro prielaidą, kad dažnai būna tik vienintelis teisingas 
atsakymas į sudėtingus teisės ir politinės moralės klausimus. Priešta- 
raujant sakoma, kad kartais nėra vienintelio teisingo atsakymo, o tik 
atsakymai. 

Šį prieštaravimą remiančios pažiūros yra patrauklios. Tai tole- 
rancijos ir sveikos nuovokos mišinys, išreiškiamas tokiais kaip štai 
šis sprendinys. Kai vyrai ir moterys nesutaria dėl to, ar žodžio laisvės 
teisė apima užgaulią kalbą, arba dėl to, ar mirties bausmė yra žiauri 
ir neįprasta konstitucijos nurodomu požiūriu, arba dėl to, ar grupė 
precedentų, kai nebuvo prieita prie vienareikšmiškų išvadų, delikti- 
nės teisės atžvilgiu nustato teisę į grynai ekonominės žalos atlygini- 
mą, tuomet ir paika, ir arogantiška tarti, kad yra kažin koks kontro- 
versijoje latentiškai glūdintis vienintelis teisingas atsakymas. Išmin- 
tingiau ir realistiškiau yra pripažinti, jog nors kai kurie atsakymai 
gali būti akivaizdžiai prasti, o kai kurie argumentai aiškiai prasti, vis 
dėlto yra grupė atsakymų ir argumentų, kurie, žvelgiant iš bet kurio 
objektyvaus ar neutralaus taško, turi būti pripažinti vienodai geri. 

Jeigu taip, tai vieno iš jų pasirinkimas yra būtent tai: pasirinki- 
mas, o ne sprendimas, kurį daryti verčia protas. Jeigu prokuroras 
privalo nuspręsti, ar protestuotojai turi moralinę teisę protestuoti, 
arba - ar galima atlyginti ekonominę žalą pagal deliktinę teisę, tai 
visuomenė turi teisę tikėtis tik vieno: jog jo sprendimas bus priimtas 
dorai ir ramybės aplinkybėmis, nepriklausomai nuo šališkų pažiūrų 
arba aistrų, arba per didelio uolumo. Visuomenė neturi teisės į kokį 

nors konkretų sprendimą, nes tai suponuotų, kad yra vienintelis tei- 
singas atsakymas į klausimą, kurį prokuroras turi išspręsti. 

Ši knyga nepaiso šių paprastų jausmų. Pavyzdžiui, 2-ame ir 3-1a4me 
skyriuose aš oponuoju populiariai teorijai, anot kurios, teisėjai gali 
savo nuožiūra spręsti sudėtingas bylas. Pripažįstu, kad teisės princi- 
pai kartais yra taip gerai subalansuoti, jog, juos imant drauge, tie, 
kurie yra palankūs priimti sprendimą ieškovo naudai, vieniems tei- 
sėjams atrodys stipresni, o kitiems - silpnesni. Aš tvirtinu, kad net ir 
tai pripažinus, kiekviena iš šalių gali visiškai pagrįstai teigti turinti 
teisę laimėti, taigi kiekviena gali neigti, kad teisėjas gali savo nuožiū- 
ra išspręsti bylą kitos šalies naudai. 4-ame skyriuje aprašiau sprendi- 
mo procesą, kuris teikia turinį tam teiginiui; tačiau neteigiu (iš tiesų — 
neigiu), jog tas sprendimo procesas įvairių teisėjų rankose visuomet 
nulems tą patį sprendimą. Vis dėlto laikausi teiginio, kad tą procesą, 
net sudėtingose bylose, galima pagrįstai sakyti esant nukreiptą į at- 
skleidimą, o ne į bylos šalių teisių išradimą ir kad politinis šio proce- 
so pateisinimas priklauso nuo to apibūdinimo įtikimumo. 

Taigi tezė, jog nėra teisingo atsakymo, yra nesutaikoma su mano 
ginama teisių teze. Pirmąją remia patrauklios mano aprašytos pažiū- 
ros. Ar ją remia taip pat ir argumentas? Galime išskirti dvi galimų 
argumentų rūšis. Pirmosios rūšies argumentas yra praktinis. Jis pri- 
pažįsta, arguendo, kad iš principo gali būti vienas teisingas atsaky- 
mas į kontroversišką teisės klausimą. Tačiau jis tvirtina, kad bepras- 
miška sakyti, jog šalys turi teisę į tą atsakymą arba kad teisėjas turi 
pareigą jį rasti, nes niekas negali būti tikras, koks yra teisingas atsa- 
kymas. Tarkime, jog aš kertu su Jumis lažybų, kad Lyras yra geresnė 
drama negu Žaidimo pabaiga. Net jeigu mūsų pažiūros į estetiką yra 
objektyvistinės ir mes manome, kad teisingas atsakymas į tą klausimą 
iš principo egzistuoja, vis vien tokios lažybos yra kvailos, nes jos nie- 
kuomet negali būti išspręstos taip, kad pralaimėjusioji pusė būtų pa- 
tenkinta. Būtų beprasmiška lažybas spręsti pasikviečiant arbitru tre- 
čiąją šalį. Jis negali pasiūlyti nieko daugiau, išskyrus trečią asmeninę 
nuomonę, ir tos nuomonės faktas nė vieno iš mūsų neįtikintų (bent 
jau neturėtų įtikinti), kad esu neteisus. Šitaip yra teisėjui sunkiojoje 

teisės byloje. Net jeigu iš principo esama vienos geriausios teisės teo- 
rijos, taigi vieno teisingo atsakymo į sunkiąją bylą, tas teisingas atsa- 
kymas yra užsklęstas teisės filosofo aukštybėse ir neprieinamas tiek 
paprastiems žmonėms, tiek teisininkams, tiek teisėjams. Kiekvienas 
gali turėti tik savo nuomonę, 0 teisėjo nuomonė tiesos požiūriu nė 
kiek nėra patikimesnė už bet kieno kito nuomonę. 

Šis praktinis argumentas, palaikantis tezę, jog nėra teisingo atsa- 
kymo, nereikalauja didelių pastangų. Jis teigia, jog beprasmiška rei- 
kalauti, kad teisėjas ieškotų teisingo atsakymo, net jeigu toks egzis- 
tuoja, nes teisingas atsakymas ne daugiau tikėtinas teisėjo atveju nei 
kieno nors kito atveju, taip pat dėl to, kad nėra būdo įrodyti, jog jo 
atsakymas yra teisingas, net jeigu jis toks yra. Mes turime kruopščiai 
atskirti tris klausimus. (a) Ar racionalūs teisininkai kada nors nesuta- 
ria - net po to, kai dėl visų faktų, įskaitant faktus, sutarta, - dėl to, ar 
besibylinėjantis sunkiojoje byloje turi teisę laimėti? (b) Ar įmanoma, 
kad besibylinėjantis gali turėti teisę laimėti sunkiąją bylą net jei ra- 
cionalūs teisininkai nesutaria ir po to, kai dėl visų faktų sutarta? (c) 
Ar protingai (arba: teisingai) elgiasi valstybė, įgyvendindama tam 
tikros teisėjų grupės priimtą sunkiosios bylos sprendimą, nors kita 
grupė, tokia pat racionali ir kompetentinga, būtų priėmusi kitokį 
sprendimą? 

Kokie loginiai ryšiai turėtų sieti pozityvius atsakymus į šiuos tris 
klausimus? Praktinis argumentas remiasi prielaida, kad pozityvus at- 
sakymas į pirmąjį klausimą pašalina pozityvaus atsakymo į trečiąjį 
galimybę, net jei pozityviai atsakoma į antrąjį klausimą. Tačiau tai 
akivaizdžiai neteisinga. Aišku, jog pozityvus atsakymas į antrąjį klau- 
simą yra būtinas pozityviam atsakymui į trečiąjį. Jeigu besibylinėjan- 
tieji sudėtingoje byloje negali turėti jokios teisės į konkretų sprendi- 
mą, tuomet ir beprasmiška, ir neteisinga jų ginčą leisti spręsti prieš- 
taringu (arba, jei norite, neprieštaringu) sprendimu dėl to, kokias 
teises jie turi. Taip pat aišku, kad pozityvus atsakymas į antrąjį klau- 
simą nėra savaime pakankamas pozityviam atsakymui į trečiąjį. Taip 
pat būtina patenkinti tą sąlygą, jog nors bet kokios konkrečios teisė- 
jų grupės sprendimas yra potencialiai klaidingas ir visų kitų teisinin- 

kų pasitenkinimui gal niekuomet nebus įrodyta, kad jis teisingas, vis 
tiek yra geriau leisti tam sprendimui likti galioti, negu perleisti spren- 
dimą kokiai nors kitai institucijai arba reikalauti, kad teisėjai spręstų 
laikydamiesi politinės nuostatos pagrindų arba kokiu kitu būdu, kuris 
iš jų nereikalauja kuo rimčiausio apsisprendimo dėl šalių teisių. TIa- 
čiau, žinoma, šią sąlygą galima kuria nors prasme patenkinti net ir 
atsakius į pirmąjį klausimą „taip“. Yra daug priežasčių (taip pat ir vi- 
siškai praktinių) prašyti teisėjus spręsti sudėtingas bylas remiantis kuo 
rimčiausiu jų sprendimu dėl teisių, net kai to sprendimo negalima įro- 
dyti esant patenkinamo visiems ir kai jis iš tikrųjų gali būti neteisingas. 

Praktinis argumentas remiasi prielaida, kad atsakymas į pirmąjį klau- 
simą yra lemiamas trečiajam. Tarkime, jog pripažįstama, kad teisės 
gali būti kontroversiškos; argumentuojantysis neatlyžta ir primygtinai 
tvirtina, kad kontroversiškomis teisėmis negalima remtis teisėjaujant. 
"Tačiau tai - supaprastinimas. Trečiasis klausimas yra lyginamasis. Tar- 
kime (o dėl to galima ginčytis), kad atsakymas „taip“ į pirmąjį klausi- 
mą laikytinas argumentu prieš atsakymą „taip“ į trečiąjį klausimą. Mes 
su savąja teisių teze būtume laimingesni, jeigu nebūtų sunkiųjų bylų. 
Tačiau jei sunkieji atvejai ir yra neišvengiami, tai nereiškia, kad mes 
turime atmesti teisių tezę. Viskas priklauso nuo alternatyvų. 4-ame 
skyriuje aprašiau tas alternatyvas ir sakiau jas esant nepatrauklias; nė 
viena iš jų nebuvo praktiškesnė ar labiau patikimesnė už teisių tezę, ir 
visos jos labai akivaizdžiai nusileido jai teisingumu. 

Antroji iš argumento formų, kurių galimybes turime apsvarstyti, 
yra teorinė, o ne praktinė, ir stipresnė. Ji sako, kad atsakymas į ant- 
rąjį iš trijų išskirtųjų klausimų turi būti neigiamas. Jeigu tai, ar kuri 
nors iš šalių turi tam tikrą juridinę ar politinę teisę, yra natūraliai 
kontroversiška, tai, pagal šį argumentą, negali būti tiesa tai, jog jis 
turi tą teisę. 

Kad išlaikyčiau šio skyriaus pusiausvyrą, aš svarstysiu, ar tas ar- 
gumentas galioja juridinėms teisėms. Tačiau iš pradžių noriu pažy- 
mėti, kaip nuodugniai šis teorinis argumentas kvestionuoja kasdienę 
praktiką ne tik teisės srityje, bet ir daugybėje įvairių kitų. Pavyzdžiui, 
istorikai ir mokslininkai mano, kad tai, ką jie sako, gali būti teisinga, 

nors ir negali įrodyti to esant teisinga tokiu būdu, kurio reikalauja 
teorinis argumentas. Jie turi argumentų savo sprendimams paremti 
ir reiškia bei keičia savo nuomonę pasitelkdamas tuos argumentus. 
Tačiau tai nėra argumentai, kurie dėl loginių sekų nepriklauso nuo 
kontroversiškų prielaidų. 4-ame skyriuje aprašiau šachmatų teisėjo, 
raginamo taikyti taisyklę, jog žaidėjai turi nenervinti vienas kito be 
pagrindo, poziciją. Aš sakiau, kad teisėjas, laikydamasis tokios pozici- 
jos, turėtų padaryti sprendimą apie šachmatų žaidimo pobūdį ir kad 
visai įmanoma, jog nuovokūs teisėjai nesutars dėl tikslaus charakteri- 
zavimo, kurio gali pareikalauti koks nors konkretus klausimas. Tarki- 
me, jog du teisėjai nesutaria: vienas mano (jei prisimintume to sky- 
riaus pavyzdį), jog šachmatai yra protinių gebėjimų žaidimas, toks kai 
nenumatomos psichologinio šantažo galimybės, o kitas su tuo nesu- 
tinka. Teorinis argumentas teigia, jog nė viena iš šių nuomonių negali 
būti teisinga; kad negali būti atsakymo į klausimą, o tik atsakymai, iš 
kurių kiekvienas privalo būti toks pat įtikinamas kaip 1r kitas. Tačiau, 
žinoma, tiedu besiginčijantys teisėjai negali šitaip žiūrėti į savo ginčą, 
nes tokia analizė kiekvieną iš jų palieka su teorija apie nieką. Kiekvie- 
nas žino, kad kitas nesutinka ir kad nėra jokio bendro testo, galinčio 
išspręsti jų ginčą taip, kad panaikintų prieštaravimą. Tačiau kiekvie- 
nas mano, kad jo atsakymas yra pranašesnis atsakymas į juos skiriantį 
klausimą: jeigu jis taip nemano, tai ką jis mano? 

Nieko nepadeda nė pasakymas, jog kiekvienas žino, kad jo spren- 
dimas atspindi pasirinkimą, o ne sprendimą, kurį priimti jį verčia 
protas. Jis renkasi tai, kas (jo manymu) yra geriausias apibūdinimas; 
tai pasirinkimas, kurį pasirinkti jį verčia jo sprendimas, - lygiai taip 
pat tvirtai tuomet, kai atvejis yra kontroversiškas, ir kiti nesutinka, 
kad ir tuomet, kai jis yra paprastas ir jie neprieštarauja. Taip pat nėra 
jokio reikalo pabrėžti, kad pasirinkimas tėra jo sprendimas, tarsi ši- 
tai kaip nors keistų jo daromo sprendimo pobūdį; tiesą sakant, nei 
pastarojo sakinio prasmė, nei jo tiesa nepasikeistų, jei jis būtų pa- 
keistas ištrinant frazę skliaustuose. Žaidimo teisėjai vadovaudamiesi 
sveika nuovoka galėtų susitaikyti, jog nėra teisingo atsakymo į jų 
klausimą. Tačiau jeigu jie šį teiginį laiko negatyviu atsakymu į antrą- 

jį, o ne tik į pirmąjį iš trijų klausimų, kuriuos išskyriau, tai jų sveika 
nuovoka nesuteikia jokios prasmės tam, ką jie daro, kai veikia kaip 
profesionalai, o ne kaip filosofai. 

Žinoma, tai nereiškia, kad tezė, jog nėra teisingo atsakymo, yra 
klaidinga. Jeigu kokia nors filosofinė teorija verčia mus pripažinti, 
kad teiginys negali būti teisingas, kol nėra kokio nors sutarto testo, 
kuriuo jos tiesą būtų galima įrodyti, tai juo blogiau įprastinei patir- 
čiai, taip pat ir įprastinei teisinei patirčiai. Tačiau, laimė, viskas yra 
ne taip blogai. Teorinis argumentas nėra toks įsakmus, kad jo labui 
turėtume išsižadėti įprastinės patirties. Priešingai: netgi yra neaišku, 
ką reiškia interpretuojama teorinio argumento tezė, jog „teisingo 
atsakymo nėra“. 


2, 


Tarkime, jog konkrečios jurisdikcijos teisėjai susirenka į pasitarimą 
ir nustato, kad kiekvienas turi vadovautis teisių teze, o kai tai neįma- 
noma, spręsti bylas taip, kaip 4-ame skyriuje darė Heraklis. Taigi jie 
sutaria veikti kaip projekto dalyviai, projekto, kuris nustato tam tik- 
ras tiesos sąlygas teisės teiginiams, tokiems kaip teiginys, jog aukš- 
čiausioji bausmė pati savaime nėra žiauri ir neįprasta bausmė arba 
kad patyrusieji grynai ekonominę žalą dėl kito aplaidumo, gali gauti 
kompensaciją pagal deliktinį ieškinį. Teisės nuostata gali būti laiko- 
ma teisinga, jeigu ji labiau dera su teisės teorija, kuri geriausiai patei- 
sina nusistovėjusią teisę, negu priešinga teisės nuostata. Ji gali būti 
paneigta kaip neteisinga, jeigu su ta teisės teorija ši nuostata dera 
mažiau negu priešinga. Tarkime, jog šis projektas įgyvendinamas su 
įprasta sėkme, kuri būdinga modernioms teisinėms sistemoms. Tei- 
sėjai dažnai sutaria dėl teisės teiginių tiesos vertės, o kai nesutaria — 
savo oponentų argumentus supranta pakankamai gerai, kad būtų pa- 
jėgūs nustatyti nesutarimo lygmenį ir surikiuoti šiuos argumentus 
apytiksle įtikimumo tvarka. 

Dabar tarkime, kad kitame šių teisėjų pasitarime atsilanko filoso- 
fas ir jiems pasako, jog jie padarė itin šiurkščią klaidą. Atrodo filosofai 

maną, kad esama teisingo atsakymo į keblų teisės klausimą, o iš tik- 
rųjų teisingo atsakymo nėra, yra tik atsakymai. Jie esą neteisūs ma- 
nydami, kad sunkiosiose bylose koks nors konkretus teisės teiginys 
gali būti teisingas, 1r todėl jam priešingas teiginys yra neteisingas. 
Gali būti (priduria filosofas), kad mito, jog esama teisingo atsaky- 
mo, taigi ir kad jie negali savo nuožiūra spręsti sunkiųjų bylų, propa- 
gavimas turi tam tikrą politinę vertę. Tačiau teisėjai privalo pripa- 
žinti (bent jau tarp savęs), kad ta idėja iš tiesų yra mitas. 

Kodėl teisėjus turėtų įtikinti filosofo žodžiai? Pirmiausia jo argu- 
mentus sukirstų štai koks samprotavimas. Tarkime, jog teisėjai įtikina 
filosofą įprastą trejų metų laikotarpį studijuoti teisės mokykloje, o po 
to pačiam sėstis į teisėjo kėdę keleriems metams. Jis pamatys esąs pa- 
jėgus suformuluoti tokius sprendimus, kuriuos mano esant paremtus 
klaida. Jis įsitikins, kad viena teisės teorija jam atrodo teikianti geresnį 
įsigalėjusios teisės pateisinimą negu konkuruojančios teorijos. Jis bus 
pajėgus pateikti tos nuomonės pagrindimą, nors ir žino, kad kiti ne- 
manys šiuos motyvus esant pakankamus. Kaip jis gali sakyti jog, anot 
argumentų, kuriuos mano esant įtikinamus, ekonominė žala gali būti 
atlyginama pagal deliktą, tačiau neigti, kad toks teiginys gali būti tei- 
singas? Kaip jis gali turėti motyvų savo nuomonei pagrįsti, bet kartu 
neigti, jog kiekvienas gali turėti tokios nuomonės motyvų? 

Tarkime, filosofas sako, kad nors jis turi tokių nuomonių, tai tik dėl 
to, kad yra įgijęs teisinį išsilavinimą, taigi yra įtrauktas į projektą, kurio 
dalyviai buvo sugundyti mitu jų lavinimo metu. Jis neigia, jog nepriklau- 
somas stebėtojas, pats nebūdamas šios veiklos dalyvis, galėtų nuspręsti, 
kad vieno dalyvio teorijos 1r nuomonės yra pranašesnės už kito, bent 
jau kontroversiškais atvejais. Tačiau ką jis čia norėtų pasakyti šia ne- 
priklausomo stebėtojo idėja? Jeigu jis galvoje turi asmenį be teisinio 
išsilavinimo, tuomet nei keista, nei svarbu, kad toks stebėtojas būtų 
nekompetentingas susidaryti nuomonę apie tai, ką dalyviai daro. Ta- 
čiau jeigu jis turi omeny asmenį, kuris yra įgijęs reikalingą išsilavini- 
mą, tačiau nebuvo pakviestas eiti teisėjo pareigų, tuomet visiškai ne- 
aišku, kodėl tas autoriteto stygius turėtų trikdyti asmens gebėjimą for- 
muluoti sprendimus, kuriuos jis formuluotų, jeigu jį turėtų. 

Taigi filosofą trikdys jo paties gebėjimai. Negana to, jam kils ir kita 
problema, tiesa, susijusi su šia. Jis nori argumentuoti, kad sudėtingoje 
byloje nė viena iš šalių neturi teisės į sprendimą savo naudai. Pavyz- 
džiui, filosofas sakys, kad ieškovas Spartan Steel byloje! neturi teisės į 
ekonominės žalos atlyginimą, taip pat - kad atsakovas neturi teisės 
būti atleistas nuo atsakomybės už tą žalą. Jis mano, kad teiginys, jog 
kompanija, esanti atsakovu, yra atsakinga už ekonominę žalą, yra ne- 
teisingas, tačiau nėra teisingas ir teiginys, jog atsakovas nėra atsakin- 
gas. Nė vienas iš šių teiginių nėra neteisingas (nes šitai darytų kitą 
teisingą), tačiau nė viena tezė nėra teisinga. Taip galima įsivaizduoti 
tezės, jog teisingo atsakymo nėra, pasekmes teiginio tiesos vertei. 

Bet visa tai neatrodys būtinai keista ar skandalinga teisėjams, daly- 
vaujantiems minėtame projekte. Kiekvienas iš šių sprendinių apie teisės 
teiginių tiesos vertę yra toks, kurį teisėjas gali prasmingai prieiti tam 
tikromis aplinkybėmis, laikydamasis pamatinių projekto normų. Tarki- 
me, jog teisėjas mano, kad argumentai teorijos, taikomos atitinkamam 
įstatymui, kuris numato atsakovo atsakomybę dėl ekonominės žalos, 
naudai yra tokie pat stiprūs, kaip ir argumentai teorijos, jį atleidžiančios 
nuo tos atsakomybės, naudai. Projekto taisyklės, kaip jas iki šiol apra- 
šiau, pripažįsta tą situaciją kaip teorinę galimybę; ir jeigu ta galimybė 
realizuojama, tai teisėjai pagal tas taisykles bet kurio teiginio negali 
tvirtinti kaip teisingo arba paneigti kaip klaidingo. Taigi teisėjas kiek- 
vienoje atskiroje sudėtingoje byloje gali pagrįstai padaryti tą patį spren- 
dimą, kokį atrodo darąs filosofas visose sudėtingose bylose. 

Sprendimą, kad nė vienas iš šių vienas kitą neigiančių teiginių 
nėra teisingas, galime pavadinti sprendimu dėl „lygiųjų“. Dabar ga- 
lime pažymėti tokius sprendimų dėl lygiųjų, kaip sprendimų, daro- 
mų pagal minėtą teisėjų projektą, bruožus. (a) Sprendimas dėl lygių- 
jų yra tokio paties pobūdžio kaip ir sprendimas, kad vienas iš šių 
priešingų teiginių yra teisingas, o kitas - klaidingas. Sunkiąją bylą 
galime suvokti kaip pateikiančią kiekvienam teisėjui tikrumo skalę, 
pradedant tašku kairėje, ties kuriuo teisėjas gali būti tikras, jog tei- 

singas yra ieškovui palankus teiginys, toliau eina taškai, numatantys 
tikrumą, kuris jam leidžia manyti, jog teiginys yra teisingas, tačiau 
tas tikrumas vis mažėja, ir baigiant dešiniąja skalės puse, kuri numa- 
to vis didėjantį tikrumą, jog teisingas yra atsakovui palankus teigi- 
nys. Tuomet lygiųjų taškas yra vienintelis taškas šios skalės centre. 
Sunkiojoje byloje teisėjai gali laikytis vienos iš trijų pažiūrų. Kai ku- 
rie gali manyti, jog atvejis turėtų būti nustatytas kuriame nors taške 
kairėje nuo centro, kitiems gali atrodyti, jog jis turėtų būti nustatytas 
kuriame nors taške į dešinę nuo centro, o dar kiti gali manyti, kad jis 
turėtų būti pažymėtas būtent pačiame centre. Tačiau sprendimas dėl 
lygiųjų yra pozityvus to paties pobūdžio sprendimas, kaip ir kiti du. 
Jis konkuruoja su anais dviem ir daro tas pačias epistemologines ar 
ontologines prielaidas (kad ir kokios jos būtų). Galima sakyti, jog 
trečiasis sprendimas yra sprendimas, kad teisingo atsakymo nėra, 
jeigu mes šitai suprantame tiesiog kad nė vienas iš kitų dviejų įmano- 
mų atsakymų nėra teisingas; tačiau trečiasis sprendimas yra sprendi- 
mas, kuris pats pretenduoja būti būtent teisingu atsakymu. 


(b) Tarkime, jog teisėjas, dalyvaujantis projekte, sako: (I) „Nei 
teiginys, jog atsakovas yra atsakingas (p), nei teiginys, jog jis nėra 
atsakingas (-p), nėra teisingas.“ Šitai nereiškia to paties dalyko kaip 
(II) „Aš nematau jokio skirtumo tarp argumentacijos (p) arba (-p)“ 
naudai. Teisėjas, kurio pozicija yra aprašoma pozicija (II), negali pa- 
daryti nieko kita, kaip patvirtinti (I), jeigu jis privalo spręsti, kai jo 
pozicija yra tokia. Netgi gali būti, jog (II) jis laiko (I) įrodymu. Ta- 
čiau tai nėra tolygu pasakymui, jog (I) 1r (II) yra identiškos. „Man 
atrodo, kad argumentai ieškovo naudai yra stipresni“ nėra tas pat kas 
„Argumentai ieškovo naudai yra stipresni“ netgi iš to paties teisėjo 
lūpų; tad - tokiu pat būdu - (II) skiriasi nuo (I). Tarkime, jog teisėjas 
sako ir (I), ir (II), tačiau vėliau kolegos teisėjo yra įtikinamas, jog iš 
tikrųjų argumentai ieškovo naudai yra stipresni negu argumentai atsa- 
kovo naudai. Tuomet jis sakys, jog tuo metu, kai jis reiškė, ką pareiškė 
anksčiau, (I) buvo neteisingas, tačiau, žinoma, ne (II). 

Aš pabrėžiu skirtumą tarp (I) ir (II), kad sutvirtinčiau ką tik pateik- 

tą argumentą, jog atsakymas „teisingo atsakymo nėra“, kaip sprendi- 
mas laikantis projekto, yra to paties pobūdžio sprendimas ir lygiai 
toks pat klystamas, kaip kiekvienas iš kitų įmanomų atsakymų. Tai 
nėra liekamasis atsakymas arba negatyviai suponuojamas atsakymas, 
kuris automatiškai teisingas visuomet, kai neįmanoma įtikinamai ar- 
gumentuoti bet kurio kito atsakymo, arba visada, kai gerai argumen- 
tuoti yra įmanoma abu kitus atsakymus. Teisėjas, tvirtinantis (I), daro 
šuolį nuo savo analizės prie išvados, kuri perteikia daugiau nei tos 
analizės faktą, lygiai kaip teisėjas, apsisprendžiantis ieškovo naudai, 
daro šuolį nuo savo argumentų fakto prie išvados, jog jie yra teisingi. 

Galime įsivaizduoti projektą, kuriame skirtumas tarp (I) ir (II) 
yra ne toks akivaizdus. Tarkime, jog žirgų lenktynių trasos vadovybė 
įsigyja ne pačią tiksliausią fotofinišo įrangą. Ji galėtų nustatyti trasos 
taisyklę: jeigu nuotrauka, padaryta ta įranga, yra tokia neaiški, kad 
neįmanoma tiksliai nustatyti, kuris žirgas laimėjo, tai turi būti laiko- 
ma, jog jie finišavo lygiosiomis, nepaisant fakto, jog tobulesnė įran- 
ga greičiausiai būtų parodžiusi laimėtoją. Tuo atveju teiginys, jog 
prietaisas negali atskirti nugalėtojo, ir teiginys, kad nėra laimėtojo, 
iš esmės reiškia tą patį. Tačiau projektas, kurio ėmėsi teisėjai, nesu- 
daro prielaidų tokiai situacijai. Joks projekto taisyklių punktas ne- 
numato, jog tai, kas konkrečiam teisėjui arba konkrečiai teisėjų gru- 
pei atrodo lygiosios, dėl to ir yra lygiosios. 


(c) Labai tikėtina, kad pavienio teisėjo sprendimas, jog svarsto- 
muoju atveju turime lygiąsias, todėl negalima pateikti „jokio teisin- 
go atsakymo“, šiame projekte bus prieštaringas. Vis dėlto galime kal- 
bėti apie antecedentinę tikimybę, jog projektas pateiks daug arba 
mažai atvejų, kurie iš tikrųjų laikytini lygiosiomis. Tarkime, jog teisi- 
nė sistema, kurios sąlygomis dirba teisėjai, yra primityvi teisinė siste- 
ma: joje žinoma labai mažai teisminių precedentų arba įstatymų, o 
konstitucijos tėra tik pačios užuomazgos. Iki bet kokio konkretaus 
teisminio termino egzistuoja tiek tikimybė, kad teisėjai nuspręs, jog 
keli atvejai pagal tą terminą yra lygiųjų atvejai, tiek 1r ta, kad iš tikrų- 
jų keli atvejai bus lygiųjų atvejai. Kadangi teisės yra labai menkai 

įtvirtintos, vienodai gerus pateisinimus nustatytai teisei dažnai teiks 
daugiau nei viena teisės teorija, ir kiekvienos iš jų kritinis skirtumas 
sąlygos skirtingą sunkiosios bylos rezultatą, o daugeliui teisėjų jos 
atrodys teikiančios vienodai gerus pateisinimus. 

Tačiau tarkime, jog, priešingai, teisinė sistema, kurią administruoja 
tie teisėjai, yra labai pažengusi ir turtinga konstitucinių normų ir 
praktikų bei turi sukaupusi daug precedentų ir įstatymų. Anteceden- 
tinė lygiųjų tikimybė tuomet yra nepalyginti mažesnė; tiesą sakant, ji 
galėtų būti tokia maža, kad pateisintų tolesnę pamatinę projekto nor- 
mą, kuri nurodo teisėjams eliminuoti lygiąsias iš jų galimų atsakymų 
spektro. Ši instrukcija neneigia teorinės lygiųjų galimybės, tačiau su- 
ponuoja, jog, turint omenyje nagrinėjamos teisinės medžiagos sudė- 
tingumą, teisėjai, - jei jie mąsto ilgai 1 pakankamai įtemptai, - ga- 
liausiai prieis nuomonę, kad, atsižvelgus į visus dalykus bei paisant ir 
minimalios persvaros, vienos arba kitos šalies argumentai yra geres- 
ni. Ši tolesnė instrukcija bus racionali, jeigu antecedentinė teisėjų 
sprendimo klaidingumo tikimybė atrodo didesnė negu antecedenti- 
nė tikimybė, kad kuris nors atvejis išties bus lygiųjų atvejis, ir jeigu 
esama galutinio žodžio privilegijos ar kitų politinių pranašumų, ku- 
rių galima tikėtis paneigiant lygiųjų galimybę teisėje. Žinoma, instruk- 
cija bus ne racionali, o kvaila, jeigu teisinė sistema nėra pakankamai 
sudėtinga tam antecedentinių tikimumų apskaičiavimui pateisinti. 

Dabar galime grįžti prie filosofo teiginio, jog teisėjai labai klysta 
darydami prielaidą, kad sudėtingoje byloje yra galimas teisingas at- 
sakymas. Jeigu mes jo teiginį laikome teiginiu, galiojančiu šiame pro- 
jekte, tokiu, kokį gali pateikti ir pats teisėjas, tai tas teiginys yra be- 
veik tikrai neteisingas. Jis iš esmės reiškia štai ką: sprendimas, kons- 
tatuojantis lygiąsias, būtinai yra teisingas sprendimas kiekvienu atskiru 
kontroversiškų atveju, t. y. kiekvienu atveju, kai vienas atsakymas 
negali būti įrodytas tokiu būdu, kuris gali būti atmestas tik iraciona- 
laus atsakymo. Dabar (jeigu projektas specialia instrukcija nurodo 
neleisti lygiųjų) kiekvienas teisėjas pripažins, kad kai kurios sunkiosios 
bylos gali iš tikrųjų būti lygiųjų atvejai, tačiau joks teisėjas nemanys, 
kad visi jie yra lygiosios. Kad paremtų savo teiginį prieš jų nuomonę, 

filosofas turės pakeisti argumentų, patvirtinančių, jog visos sunkiosios 
bylos bus tiksliai mūsų įsivaizduotos skalės centre, o toks teiginys 
yra toks neįtikimas, kad jį iš karto galima atidėti į šalį. 

Jeigu projekte įtvirtinta speciali instrukcija, kurią ką tik minėjau, 
tai filosofo teiginį galima traktuoti paprasčiau. Jis galėtų oponuoti sa- 
kydamas, jog ta instrukcija yra neprotinga arba nederama, ir tvirtinti, 
jog antecedentinė tikrų lygiųjų tikimybė yra pakankamai didelė, todėl 
kvaila nurodyti teisėjams ignoruoti tą galimybę. Tuomet jo teiginį rei- 
kia pataisyti: jo argumentas ne tas, kad nesama teisingo atsakymo jo- 
kioje sunkiojoje byloje, o tik tas, jog yra iracionalu nustatyti, kad kiek- 
vienoje sunkiojoje byloje turi būti teisingas atsakymas. Šį kuklesnį tei- 
ginį, rekomenduojantį projektą papildyti taip, kad jis numatytų 
lygiąsias, bus verta svarstyti, nors galbūt teisėjai pasielgs gerai, atmes- 
dami tą rekomendaciją, jeigu jų sistema yra pakankamai sudėtinga. 

Taigi jeigu mes filosofo teiginį suprantame kaip teiginį, teikiamą 
šio projekto, bet kuria iš šių dviejų versijų, tai šis teiginys nėra toks, 
kuris turėtų sukelti ilgalaikį rūpestį teisėjams, nes tai yra teiginys, 
darantis prielaidą, o ne kvestionuojantis fundamentalų jų projekto 
protingumą. Filosofas galėtų prieštarauti sakydamas, kad jo teiginys 
neturėtų būti interpretuojamas kaip šio projekto teiginys; jis neturi 
būti suprantamas kaip teiginys, kurį galėtų pateikti patys teisėjai, 
ištikimi projektui. Veikiau tai yra principinė ataka, kvestionuojanti 
patį veiklos projekto racionalumą ir privalo būti suprantama kaip 
tokia. Tačiau dabar mes turime nenusigręžti štai nuo kokio esminės 
svarbos klausimo. Ar esama kokio nors būdo filosofo teiginį suprasti 
kitaip, o ne kaip teisėjų projekto teiginį? Kaip galima jį suprasti kaip 
išorinę viso to projekto kritiką? 

Esama dviejų galimybių, kurios atrodo atviros. Filosofo teiginį 
galime suprasti kaip teiginį, teikiamą kitokio teisėjavimo projekto — 
tokio, kuris teisės teiginiams kelia kitokias tiesos sąlygas. Arba gali- 
me suprasti jį kaip teiginį, išorišką visų tokių projektų atžvilgiu, kaip 
teiginį apie tikro pasaulio faktus, kuriuos teisėjai galiausiai privalo 
gerbti, kad ir kokias tiesos sąlygas jie pasirinktų savo teiginiams. Ta- 
čiau nė viena iš šių dviejų galimybių visiškai neatitiks filosofo tikslų. 

(1) Lengvai galime įsivaizduoti teisėjavimo projektą, kuriame fi- 
losofo sprendinys, jog sunkiojoje byloje niekuomet nesama teisingo 
atsakymo, yra visiškai įtikinamas. Tarkime, jog teisėjų grupė nuspren- 
džia laikytis štai kokių taisyklių. Teisės teiginys gali būti patvirtina- 
mas esantis teisingas, jeigu tą teiginį remiantis faktais, dėl kurių su- 
tariama arba kurių reikalaujama, paprasčiausia dedukcija galima iš- 
vesti iš įtvirtintos teisės. Teisės teiginys gali būti paneigtas kaip 
neteisingas, jeigu jam priešingą teiginį remiantis faktais, dėl kurių 
sutariama arba kurių reikalaujama, paprasčiausia dedukcija galima 
išvesti iš įtvirtintos teisės. Pagal tokias taisykles kiekvienoje sudėtin- 
goje byloje kaip teisingas negali būti patvirtintas nei teisės teiginys, 
palankus ieškovui, nei teiginys, palankus atsakovui, ir nė vienas iš jų 
negali būti atmestas kaip neteisingas. Šiuo atžvilgiu jokioje sunkiojo- 
je byloje nebus teisingo atsakymo. 

Tačiau aišku, jog mūsų įsivaizduojamų teisėjų vykdomas projektas 
tokio rezultato nelemia. Tad filosofo teiginys, kad ir koks įtikimas jis 
būtų kokiame nors kitame projekte, šiam projektui yra nesvarbus. Fi- 
losofas dabar galėtų pasakyti, kad ką tik aprašytasis jo projektas yra 
teisinis projektas, realiai galiojantis, pavyzdžiui, Britanijoje arba Jung- 
tinėse Valstijose, ir kad mano aprašytasis teisėjų projektas yra papras- 
čiausiai įsivaizduojamas. 4-ame skyriuje tvirtinau, kad teisinės siste- 
mos, galiojančios tose šalyse (ir, žinoma, kitur), iš tikrųjų yra labai 
panašios į tą projektą, kurį čia įsivaizdavau. Jeigu taip, tai filosofas 
vargiai gali pretenduoti į tai, jog jo projektas yra tikroviškesnis. Tačiau 
tarkime, kad buvau neteisus ir kad jo projektas yra panašesnis į tuos, 
kurie iš tikrųjų praktiškai įgyvendinami. Teorinis argumentas, patvir- 
tinantis tezę, jog „nėra teisingo atsakymo“, turėjo parodyti, jog iš prin- 
cipo negalėtų būti vieno teisingo atsakymo į sunkiosios bylos klausi- 
mus. Tačiau dabar jis parodo tik tai, jog, tiesą sakant, įprastinės teisi- 
nės sistemos pripažįsta teisės teiginių tiesos sąlygas, kurios laiko 
negalimu teisingą atsakymą sunkiojoje byloje. Tai būtų gerokai kuk- 
lesnis teiginys, net jeigu jis būtų teisingas, nors toks ir nėra. 


(2) Tarkime, filosofas teigia, kad jis kalba ne laikydamasis kokio 

nors kitoniško projekto pozicijų, projekto su skirtingomis pamati- 
nėmis patvirtinimo ir paneigimo taisyklėmis, bet apie realų pasaulį. 
Jo argumentas yra tas, kad iš tikrųjų sudėtingoje teisės byloje negali 
būti teisingo atsakymo, todėl jeigu koks nors teisėjų projektas patvir- 
tina taisykles, kurios daro prielaidą, kad teisingas atsakymas yra ga- 
limas, tas projektas yra pagrįstas mitu. Jis kalba ne remdamasis skir- 
tingu projektu, o objektyviais faktais, nuo kurių privalo nenusigręžti 
jokia veikla, jeigu ji nori būti realistiška. 

Tačiau kas yra šioji objektyvi realybė? Ji turi apimti teises ir pa- 
reigas, įskaitant juridines teises ir pareigas, kaip objektyvius, nuo 
konvencinių sistemų struktūros ir turinio nepriklausomus faktus. Ši 
idėja yra įprasta vadinamųjų natūraliųjų teisininkų teorijose, tačiau 
virsta nuostabą keliančiu žaislu, kai ją aptinkame filosofo, kuris, rem- 
damasis sveiku protu, tvirtina, kad sunkiojoje byloje negali būti tei- 
singo atsakymo, rankose. Juk jeigu teisės ir pareigos yra kokio nors 
objektyvaus ir nepriklausomo pasaulio dalis, tai kodėl negalėtume 
tarti, kad kas nors gali turėti teisę, net jeigu daugiau niekas nemano 
ją turįs, arba jeigu niekas negali įrodyti, kad turi? 

Taigi mūsų filosofui rizikinga pretenduoti į tai, kad jis kalba apie 
objektyvią teisinę realybę, kurios tiesos sąlygos yra nepriklausomos 
nuo žmogiškųjų tradicijų. Šitai pavojinga ir kitu atžvilgiu. Kyla grės- 
mė, jog pats pagrindinis jo teiginys taps nesuvokiamas. Jis argumen- 
tuoja, kad (p) (atsakovas yra atsakingas dėl ekonominės žalos) ir (- p) 
(atsakovas nėra atsakingas dėl ekonominės žalos) negali būti patvir- 
tinta kaip teisinga, bet nėra ir neteisinga. Kaip gali būti prasmingas 
toks teiginys? Jeigu atsakomybės priskyrimas yra objektyvaus fakto 
dalykas, nepriklausomas nuo projektų, tokių kaip mūsų aprašytieji, 
ir jeigu teiginys, numatantis žalos atlyginimo teisę (kaip (p)) nėra 
teisingas, jis turi būti neteisingas. 

Filosofo teiginį galime padaryti prasmingą tik tuomet, jeigu jį 
suprantame kaip nusakantį specialias projekto numatomas tiesos są- 
lygas. Jo teiginys būtų tinkamas, kaip ką tik pripažinau, projekte, 
kurio tiesos sąlygos teiginio tvirtinimą arba paneigimą leidžia tik ne- 
sudėtingoje byloje. Tuomet sunkiojoje byloje teisės teiginys nebūtų 

nei patvirtintas kaip teisingas, nei paneigtas kaip neteisingas. Teiginio 
neteisingumas nekiltų iš jo netiesos. Projekte, kurį nusistatė mūsų 
teisėjai (tačiau be specialios lygiąsias draudžiančios instrukcijos), ta 
sąlyga lieka teorine galimybe, nors tikimybė, kad taip iš tikrųjų atsi- 
tiks, labai išplėtotos teisinės sistemos sąlygomis yra menka. Jeigu 
taisyklės papildomos specialia instrukcija, tai nepatvirtinimo ir ne- 
paneigimo kombinacija uždraudžiama užbėgant įvykiams už akių, 
remiantis spėjimu, kad tos kombinacijos neleidimas nesutrukdys — 
dėl mano aprašytų priežasčių, - įgyvendinti projektą. Tačiau be tam 
tikrų specialių tiesos sąlygų, kurios įgalina atsispirti išvadai, jog jeigu 
teiginys nėra teisingas, tai jis yra klaidingas, tezė, jog nesama teisin- 
go atsakymo, apskritai negali būti išlaikyta. 

Tą patį argumentą, bet gerokai plačiau, esu išdėstęs kitur, ir tie, 
kurie domisi bendruoju klausimu, ar visuomet esama teisingo atsa- 
kymo į teisės klausimą, turėtų pasigilinti į tą ilgesnį aiškinimą!. Ta- 
čiau privalau paminėti vieną galimą prieštaravimą šiai mano argu- 
mento daliai, prieštaravimą, nenumatytą tame aptarime. Jis remiasi 
labai bendru argumentu, kuris yra įprastas tarp filosofų, būtent tą, 
kad teiginiai neegzistuojantiems dalykams nėra nei teisingi, nei klai- 
dingi. Esama tradicijos, teigiančios, kad teiginys, jog esamas Prancū- 
zijos karalius yra nuplikęs, yra nei teisingas, nei klaidingas (nors taip 
pat esama tradicijos, kuri tvirtina, kad deramai suprastas šis teiginys 
yra paprasčiausiai neteisingas). Teiginys apie Prancūzijos karalių ne- 
atrodo toks, kuris gali būti suprastas tik laikantis kokio nors specia- 
laus projekto, tokio kaip mūsų svarstytieji, ir vis dėlto (anot vienos 
pažiūros) jis nėra nei teisingas, nei klaidingas. Taigi (kaip esu girdė- 
jęs teigiant) teisės teiginiai, kurie nesilaiko specialių projektų, taip 
pat gali būti nei teisingi, nei klaidingi. 

"Tačiau teisės teiginių sunkiosiose bylose palyginimas su teiginiais 
apie neegzistuojančius dalykus yra akivaizdžiai beprasmiškas. Pasta- 
rieji kelia problemų tik dėl to, kad yra suprantama, jog teiginio su- 


'" „No Right Answer“, kn.: Law, Morality and Society: Essays in Honour of H. L. A. 
Hart, London 1977. 

bjektas neegzistuoja, ir teiginys jį taria egzistuojant, o ne tvirtina jo 
egzistavimą. Kontroversiškos teisės teiginiai arba tvirtina, arba nei- 
gia juridinės teisės egzistavimą ar kokį nors kitą teisinį santykį. Kont- 
roversija kyla būtent dėl to, ar tas tvirtinimas arba neigimas yra tei- 
singas. Jeigu jau tariame, kad teisė į ekonominės žalos atlyginimą 
neegzistuoja, tai teiginys, kad tokioje byloje ieškovas turi teisę į atly- 
ginimą, nėra problemiškas. Jis yra tiesiog neteisingas. Jį galima paly- 
ginti su teiginiu, jog dabar Prancūzija turi karalių. Niekas nemano, 
kad šis teiginys nėra nei teisingas, nei klaidingas. Jis yra arba (kaip 
mano daugelis iš mūsų) neteisingas, arba (kaip mano kai kurie kraš- 
tutiniai Comte de Paris šalininkai) teisingas. 


3. 


Ką tuomet galiausiai pasakysime apie bendrąjį prieštaravimą, kuris 
buvo šio skyriaus tema? Jau nebėra taip aišku, kad sveika nuovoka 
arba realizmas remia prieštaravimą, pagal kurį sunkiojoje byloje ne- 
gali būti teisingo atsakymo, o tik priimtinų atsakymų spektras. Prakti- 
nis argumentas to teiginio naudai yra suvokiamas neteisingai. Teo- 
riniam argumentui prieštarauja pačių šį argumentą teikiančiųjų pa- 
jėgumas, ir jo netgi negalima - ar bent jau taip atrodo - teigti taip, 
kad jo teiginiai neištirptų tame pačiame fone, kurį jis siekia kves- 
tionuoti. Kai kurie skaitytojai liks neįtikinti. Žinoma, negali būti, 
jog tikrai sunkiojoje byloje viena šalis yra paprasčiausiai teisi, o kita 
paprasčiausiai neteisi. Tačiau kodėl negali būti? Galbūt manymas, 
jog viena pusė gali būti teisi, o kita - neteisi, yra jaugęs į mūsų mąs- 
tymą, virtęs įpročiu ir sudaro tokį gilų jo lygmenį, kad negalime iš- 
likti nuoseklūs ir paneigti to manymo, nesvarbu kokie skeptiški ar 
blaivūs norime būti tokiuose reikaluose. Šitai paaiškintų, kodėl mums 
sunku nuosekliai teigti tą teorinį argumentą. „Mitas“, kad sunkiojo- 
je byloje yra vienas teisingas atsakymas, yra ir nenuginčijamas, ir 
sėkmingas. Jo nenuginčijamumas ir sėkmė patvirtina, kad tai nėra 
joks mitas. 


Priedas: 


Atsakymas kritikams 


Šis priedas - tai peržiūrėta ir išplėsta straipsnio „Septyni kritikai“ (Se- 
ven Critics) versija, juo atsakiau į grupę straipsnių, pirmą kartą publi- 
kuotų viename Georgia Law Review numeryje (vol. 11, Sept. 1977, 
nr. 5), ir aptarusių įvairius šios knygos aspektus. Keletas iš tų straips- 
nių iškėlė klausimus, kurie, man rodos, yra įdomūs įvairiems skaityto- 
jams, todėl pamaniau, kad būtų gerai prie naujojo leidimo pridėti sa- 
vo atsakymą, reikšmingai išplėtojantį mano argumentus. Tačiau pada- 
riau tam tikrų pakeitimų. Išėmiau vieną pradinio straipsnio skirsnį, ne 
dėl to, kad ten aptariami kritikai kelia nesvarbius klausimus, bet dėl 
to, kad mano atsakymas jiems neatrodo esąs savaime įdomus. Pridū- 
riau naujus skirsnius, aptariančius problemas, iškeltas trijų kitų kriti- 
kų. (Tačiau nenoriu teigti, kad šios yra vienintelės ar netgi kad jos yra 
pačios kebliausios problemos, iškeltos mano argumentų atžvilgiu lite- 
ratūroje, kurios nepaprastas gausumas yra malonus ir kurią sudaro 
daugiausia labai aukštos kokybės darbai, taip pat nenoriu pasakyti kad 
sutinku arba neturiu atsakymo į kitus pateiktus prieštaravimus.) Papil- 
doma dalimi praplėčiau antrąjį skirsnį, nagrinėjantį ankstesnę ten ap- 
tariamo kritiko esė, ir išplėčiau keletą kitų skirsnių. 

Labai nedaugeliu atvejų šis priedas aiškina, kad mano kritikai ne- 
suprato, ko siekiau savo argumentacija. Pripažįstu, kad atsakomybė 
dėl šių nesusipratimų tenka man. Keletas esė knygoje plėtoja bendrąją 
teisės teoriją, tačiau, kaip pasakiau įvade, jos buvo parašytos atskirai, 
jose yra tam tikrų pasikartojimų ir idėjų plėtojimo, ir jos nepasako 
visko, ką noriu pasakyti tais klausimais, kurie jose aptariami. Tokiai 
knygai kyla daugiau pavojų būti neteisingai interpretuotai, negu kny- 
gai, parašytai kaip visuma. Skaitytojui dažnai turi kilti pagunda pa- 

čiam užpildyti spragas tarp įvairių dalių, galbūt taip, kad priartintų 
autorių arčiau prie kokios nors standartinės pozicijos, su kuria skaity- 
tojas jau yra susipažinęs. Tuomet su tomis labiau pažįstamomis pozici- 
jomis nesiderinančius pasažus galima kur kas lengviau išleisti iš akių. 

Ką tik pakartojau, kad noriu pasakyti daugiau negu iki šiol esu 
pasakęs apie keletą dalykų, ir du iš jų paminėsiu. Pirmasis - tai sąvokų 
ir sampratų išskyrimas ir idėja, kad sąvokos sampratą ginanti argu- 
mentacija yra atskira argumentacijos forma. Šia idėja remiuosi 5-ame 
skyriuje, ir dar kartą pasiremiu 5-ame šio priedo skirsnyje, tačiau ma- 
no šios idėjos analizė iki šiol tėra tik intuityvi. Antrasis dalykas, kurį 
noriu paminėti, yra teiginys, nusakytas įvade ir pakartojamas čia, 
6-ame skirsnyje, kad lygybės kaip vienodo rūpesčio ir pagarbos kon- 
cepcija ne tik teikia argumentą įprastinių konstitucinių teisių, aprašy- 
tų 12-ame skyriuje, ir ekonominių teisių, aprašytų kitoje esė!, naudai, 
bet ir paaiškina autonomijos idėją, idėją, kuri vyravo klasikiniuose 
žmogaus teisių aprašymuose. Jeigu šitai teisinga, tai tariamas konflik- 
tas tarp autonomijos ir lygybės, kaip gerai žinomas konfliktas tarp 
laisvės ir lygybės, yra netikras. Dabar manau, kad abu šie klausimai — 
sąvokos sampratos argumentų supratimo problema ir lygybės bei au- 
tonomijos sąsajos supratimo problema - nuves teisės ir politinę filoso- 
fiją prie tolesnės filosofijos klasikinės problemos: asmens tapatybės 
problemos. Mat būdas, kuriuo kiekvienas iš mūsų ugdomės gyvenimo 
sampratą, yra sykiu ir mūsų atskiro argumentavimo tipo paradigma, 
ir autonomijos idėjos šaltinis. Tačiau pastaroji idėja yra spekuliatyvi ir 
neišsitenka net ir šioje sau daug leidžiančioje pastraipoje. 


1. HARTAS IR RAMUS MIEGAS NAKTĮ 


Gali pasirodyti įžūlu profesoriaus Harto pastabas apie mane jo 
elegantiškoje Sibley ciklo paskaitoje? laikyti kritika. Jis pateikė tik 





! „Liberalism“, netrukus pasirodysiančioje kn.: S. Hampshire (ed.), Public and Pri- 
vate Morality. 

2 H. L. A. Hart, „American Jurisprudence through English Eyes: The Nightmare 
and the Noble Dream“, Ga. L. Rev. 968, 983 (1977). 


408 RIMTAS POŽIŪRIS Į TEISES 


spėliones apie tai, kokius netobulumus galėtų nurodyti kiti, ir netgi 
šitai padarė taip švelniai ir su tokiu didžiadvasiškumu, kad dar kartą 
suteikė man progą įsitikinti, jog kritika jo rankose visuomet yra tiek 
pat maloni, kiek ir pamokoma. Jis sako, kad teisininkai ras neiš- 
sprendžiamų problemų mano argumentacijoje, pagal kurią teisėjavi- 
mas, netgi sunkiosiose bylose, kai teisėjai kuria naujas teisės normas, 
yra principo, o ne politinės nuostatos dalykas. Jis taip pat sako, kad 
jų neįtikins mano argumentai, neigiantys populiarią idėją, jog to- 
kiais atvejais dažnai nesama teisingo atsakymo į teisės klausimus. 

Tačiau Harto esė yra naudinga ne tik tuo, kad numato šias reakcijas, 
bet ir tuo, kad primena mums įprastinį teisės paveikslą, paaiškinantį, 
kodėl kai kurie kritikai suprato mano teiginius taip, kaip suprato, ir su 
tokia savikliova juos atmetė. Jie mano, kad galima patogiai sakyti, jog 
normos egzistuoja, ir tiki tuo, ką Hartas vadina „egzistuojančia teise“, 
kurią sudaro specialus aprėpiamas teisinių normų (ir galbūt kitų rūšių 
standartų) sąvadas, normų, egzistuojančių šiuo momentu. Šitaip suvok- 
ta egzistuojanti teisė turi dvi funkcijas: ji vienintelė gali pateikti atsaky- 
mus į klausimus apie teisines piliečių ir kitų juridinių asmenų pareigas ir 
ji viena gali įpareigoti teisėjus laikyti šiuos atsakymus kaip teisės bylų 
dispozityvą. Harto požiūriu, Amerikos jurisprudencija manė esanti pri- 
versta rinktis iš dviejų kraštutinių teorijų apie egzistuojančios teisės turi- 
nį. Pirmoji yra košmaras, būtent tas, jog egzistuojanti teisė yra tuščia: 
joje nėra visai jokių normų. Antroji yra kilni svaja; kraštutinė jos versija, 
kurią Hartas priskiria man, teigia, kad egzistuojanti teisė yra tokio tur- 
tingo turinio ir tokia detalizuota, jog teisėjas 


visuomet privalo manyti, kad esama kokio nors sprendimo kiek- 
vienu galimu atveju, sprendimo, kuris jau yra [egzistuojanti] teisė 
iki jam išsprendžiant bylą, ir laukia, kol jis jį atras. Jis privalo 
nemanyti, kad teisė kartais yra neišbaigta, nenuosekli ar neaiški; 
jeigu taip pasirodo, trūkumas yra ne jos, o ribotų žmogiškų teisė- 
jo protavimo galimybių...! 


" Ibid., 983. 

Iš tikrųjų, pagal Hartą, mąstantis teisininkas išvengs tiek košma- 
ro, tiek svajos ir susitvarkys taip, kad naktį ramiai miegotų, o šitai 
užtikrina įprastos tarpinės pozicijos, anot kurių, egzistuojanti teisė 
apima labai daug normų, kurias sukuria teisėkūra, precedentas ir 
papročiai, bet šių normų nėra nei pakankamai gausu, nei jos nėra 
pakankamai tikslios, kad išspręstų visas bylas. 

Hartas yra teisus manydamas, jog „egzistuojančios teisės“ kaip kaž- 
kokio egzistuojančio dalyko vaizdavimas iki šiol turėjo baisiai didelę 
įtaką jurisprudencijoje. Jis atsakingas už prieštaringų juridinių teisių 
„slaptosios knygos“ teoriją, kurią aprašysiu vėliau. Paties Harto po- 
žiūris, paremtas sveika nuovoka, taip pat pritaria abiem kraštutinėms 
pozicijoms ir skiriasi nuo jų tik turiniu, jo priskiriamu tai egzistuojan- 
čiai teisei. Aš viliuosi įtikinti teisininkus neatsižvelgti į visą šį egzistuo- 
jančios teisės pavaizdavimą ir atkreipti dėmesį į teisės teoriją, kuri klau- 
simus apie juridinės teises supranta kaip specialius klausimus apie po- 
litines teises, taigi būtų galima manyti, jog ieškovas turi tam tikrą 
juridinę teisę, nedarant prielaidos, jog kokia nors jau „egzistuojanti“ 
norma ar principas teikia tą teisę. Vietoj klaidinančio klausimo, ar 
teisėjai atranda normas „egzistuojančioje teisėje“, ar sukuria normas, 
kurių ten negalima rasti, mes turime klausti, ar teisėjai mėgina apibrėžtu, 
ką šalys turi teisę turėti, ar sukuria tai, ką jie laiko naujomis teisėmis, 
įgyvendinančiomis socialinius tikslus. Aš noriu pasakyti, kad Hartas ir 
kiti kritikai mano pažiūras mėgina įsprausti į senus paveikslo rėmus, 
kuriuos aš atmetu, ir kad svaja, kurią jie įžvelgia mano kūryboje, - 
svaja, kuri, mano supratimu, yra veikiau paika nei kilni, - yra tos są- 
jungos produktas. Tačiau sutinku, kad tam tikra prasme su kilnumu 
yra susijęs klausimas, ar aš esu teisus ar neteisus visais šiais klausimais, 
kaip tik tai aš ir mėginu toliau paaiškinti skirsnyje 3B. 


2. GREENAWALTAS IR TEISIŲ TEZĖ 


A. Principai ir politinės nuostatos 
Savo pagrindiniu taikiniu Greenawaltas pasirenka mano teiginį, kad 
teisėjams paprastose civilinėse bylose būdinga savo sprendimus pa- 


410 RIMTAS POŽIŪRIS Į TEISES 


teisinti pasitelkiant tai, ką pavadinau principo, o ne politinės nuos- 
tatos argumentais, taip pat mano teiginį, jog jie ne tik taip sprendžia, 
bet ir taip turėtų spręsti. Greenawaltas prieštarauja keliems šio teigi- 
nio aspektams. Oponuodamas šio teiginio aprašomajai prasmei jis 
pateikia keletą priešingų pavyzdžių. Šie sumanyti parodyti, kad bent 
jau amerikiečių teisėjai sprendimus sunkiosiose bylose dažnai priima 
remdamiesi politinės nuostatos argumentais. Jis baiminasi, kad mė- 
ginsiu išsisukti nuo šių priešingų pavyzdžių savo „išmoningu“ argu- 
mentu, kuris parodytų, jog tai, kas šiose bylose atrodo kaip politinės 
nuostatos argumentai, iš tikrųjų, jei deramai juos suprantame, yra 
principo argumentai. Tačiau jis mane įspėja, kad jeigu man ir pavyk- 
tų taip apsiginti, aš tai padaryčiau tik panaikindamas skirtumus tarp 
dviejų rūšių argumentų arba kaip kitaip savo pagrindinį teiginį pa- 
versdamas trivialiu. Taip pat - nepriklausomai nuo šio kontrargu- 
mento - jis kvestionuoja mano teiginį, kad teisėjai sunkiosiose bylo- 
se turėtų naudoti principo argumentus ir vengti politinės nuostatos 
argumentų. Būtent šį normatyvinį teiginį, kaip aš jį suprantu, jis lai- 
ko esant pagrįstą „politine teorija, kuri yra stulbinamai paprasta ir 
klaidinama“!. Greenawaltas mano, jog bent jau kai kuriais atvejais, — 
kai šalių teisės yra prieštaringos, — visiškai derama ir naudinga, kad 
teisėjai kuria naują teisę, pateisinamą vien tik politinės nuostatos 
argumentų, nors ir privalo retrospektyviai taikyti tą naująją teisę praei- 
ties įvykių pasekmėms teisiškai įvertinti. 

Kas yra principo argumentai ir kas yra politinės nuostatos argu- 
mentai ir kuo jie skiriasi? Principo argumentai siekia pateisinti poli- 
tinį sprendimą, kuris teikia naudą kokiam nors asmeniui ar grupei, 
parodydami, kad tas asmuo ar grupė turi teisę į tą naudą. Politinės 
nuostatos argumentai siekia pateisinti sprendimą, parodydami, jog 
nepaisant to, kad tie, kurie turi naudos, neturi teisės į tą naudą, nau- 
dos suteikimas lems pažangą siekiant politinės bendruomenės ko- 
lektyvinio tikslo. Svarbu šios perskyros - tarp principo ir politinės 


" Greenawalt, „Policy, Rights and Judicial Decision“, 11 Ga. L. Rev. 991, 992 
(1977). 

nuostatos argumentų - nepainioti su kita perskyra, būtent perskyra 
tarp konsekvencialistinių ir nekonsekvencialistinių teisių teorijų. 

Imkime paradigminę žalos visuomenei problemą. A nuosavybė 
ribojasi su B nuosavybe; savo valdose B turi fabriką, kurio sukeliama 
tarša trukdo A naudotis savo nuosavybe. Tarkime, jog A kreipiasi į 
įstatymų leidėją reikalaudamas įstatymo, draudžiančio tokiems as- 
menims kaip B teršti aplinką taip, kaip daro B, bent jau jeigu tokie 
kaip A, nesutinka. A gali pateikti du skirtingus argumentus, pagrin- 
džiančius jo reikalavimą. Jis galėtų sakyti, kad, atsižvelgiant į viską, 
jis turi teisę naudotis savo nuosavybe, nežalojama tokios taršos. Tai 
būtų principo argumentas, argumentas, apeliuojantis į teises kaip 
politinio sprendimo, kuris tvirtina arba saugo tas teises, pateisinimą. 
Arba jis galėtų sakyti, kad bendruomenei kaip visumai būtų geriau, 
jeigu tokia veikla kaip B būtų uždrausta (nes būtų grynesnis oras) ar 
bent jau privalėtų gauti sutikimą tų, kurie yra tos veiklos tiesiogiai 
veikiami. Šitai būtų politinės nuostatos argumentas, argumentas, ape- 
liuojantis į kokį nors kolektyvinį bendruomenės tikslą, siekiant pa- 
teisinti politinį sprendimą, kuris lemia progresą to tikslo link arba 
gina tą tikslą. 

Tarkime, jog A pateikia principo teiginį, jog jis turi teisę į tai, kad 
B nenaudotų savo nuosavybės tokiu būdu, kuriuo jis ją naudoja, ir 
yra paprašomas šį teiginį apginti. A galėtų savo argumento niekaip 
nesieti su jokia apeliacija į tai, kokių padarinių sukeltų B ir toliau 
turėdamas laisvę teršti orą. Pavyzdžiui, jis galėtų sakyti, kad žmonės, 
kurie perka nuosavybę minimoje vietovėje, tai daro suvokdami, kad 
jie čia galės kvėpuoti visiškai neužterštu oru, ir kad jo teisė kyla vien 
iš to bendro supratimo. Tačiau A galėtų pateikti ir svarbesnį argu- 
mentą. Pavyzdžiui, jis galėtų pasakyti, kad oro tarša sužalos jo ir jo 
šeimos sveikatą ir kad jo teisė kyla iš to, jog B veiksmai kelia grėsmę 
ypač svarbiam gyvybiniam interesui, į kurio apsaugą kaip visuome- 
nės narys A turi teisę. A šiuo būdu remiasi B veiksmo pasekmėmis 
kaip argumentu, jog A turi teisę į tai, kad ta veikla nebūtų vykdoma. 
Šis padariniais grindžiamas teiginys, žinoma, nepaverčia jo pradinio 
argumento politinės nuostatos argumentu. Jeigu manytume, kad pa- 

verčia, - klystume, nes manytume, jog kadangi politinės nuostatos 
argumentai kreipia mūsų dėmesį į tai, ar turime, ar neturime tam 
tikrą normą, bet koks argumentas, kreipiantis mūsų dėmesį į pasek- 
mes, turi būti politinės nuostatos argumentas. 

Debatuose dėl teisių svarbių argumentų gali pateikti ne tik konk- 
rečios teisės šalininkas, bet ir ją ginčijantis. Tarkime, jog B ginčija 
įstatymų leidėjo A principo argumentus. B gali atsiliepti į tuos argu- 
mentus tiesiai, pavyzdžiui, neigdamas, jog šio bendruomenės sluoks- 
nio žmonės, kurie perka žemę, tikisi galėsią kontroliuoti oro koky- 
bę, arba paneigdamas, kad tarša iš tikrųjų kelia grėsmę A arba jo 
šeimos sveikatai. Arba jis gali pamėginti pagrįsti konkuruojančią sa- 
vo paties teisę, svaresnę už tą, kurią pagrindė A, kad galėtų laimėti 
šitaip grindžiamų teisių konfliktą. Tam tikslui jis galėtų savo ruožtu 
naudoti nekonsekvencialistinius arba konsekvencialistinius argumen- 
tus. Jis galėtų sakyti,- nekonsekvencialistiškai, - kad visi perkantieji 
žemę šioje vietovėje supranta, jog jie gali statyti fabrikus arba nau- 
doti tą žemę komercijai pačiu pelningiausiu būdu, be jokio kaimynų 
leidimo ir jų nekliudomi. Arba jis galėtų pasakyti, - labiau konsek- 
vencialistiškai, - kad jeigu jam nėra leista teršti aplinką, dėl kurios 
taršos skundžiasi A, tai jis negalės plėtoti savo verslo pelningai ir 
turės bankrutuoti, o to pasekmės jam bus blogesnės negu tos, kurias 
kęs A, jeigu ir toliau bus teršiama. Šis atsižvelgimas į reliatyvios A 
teisės pretenzijos priėmimo arba atmetimo padarinius ir vėl patei- 
kiama kaip principo argumento dalis. Šiuo atveju argumentas daro 
prielaidą, kad B turi kokią nors konkuruojančią abstrakčią teisę, ir 
remiasi padariniais parodyti, jog konkuruojanti teisė esamomis ap- 
linkybėmis yra svaresnė, tad A iš tikrųjų neturi konkrečios teisės, į 
kurią jis reiškia pretenziją, reikalaudamas įstatymo. Jeigu tokiu kon- 
sekvencialistiniu argumentu B tikrai įtikina įstatymų leidėją neleisti 
tokio įstatymo, tai nereiškia, kad įstatymų leidėjo sprendimą nulėmė 
politinės nuostatos argumentai. Įstatymų leidėjas neatsisakė išleisti 
įstatymo, pavyzdžiui, kaip strateginio žingsnio pakeliant bendrą eko- 
nominį našumą; o atsisakė būtent dėl to, kad buvo įtikintas, jog B 
turi, o A neturi teisės, kurią kiekvienas iš jų sakė turįs. 

Tačiau B gali pateikti kitokį, negatyvų konsekvencialistinį argu- 
mentą, skirtą paneigti A teisės pretenzijai, nesiremdamas, kitaip nei 
ką tik aprašytieji argumentai, idėja, kad B turi stipresnę konkuruo- 
jančią teisę. B gali pasakyti, pavyzdžiui, kad niekas neturi teisės būti 
saugomas nuo viešosios žalos, jeigu tos apsaugos kaina bendruome- 
nės ekonominės sveikatos požiūriu būtų labai didelė, o tuomet gali 
pridurti, jog kadangi jo fabrikas samdo daugumą bendruomenės dir- 
bančiųjų narių, tos apsaugos, taikomos A, kaina būtų akivaizdžiai 
per didelė. Tarkime, jog įstatymų leidėją šis argumentas įtikina ir jis 
atsisako išleisti įstatymą, kurio nurodytuoju pagrindu nori A. Dabar 
gali kilti stipresnė pagunda pasakyti, kad įstatymų leidėjo sprendi- 
mas buvo politinės nuostatos, o ne principo dalykas, tačiau tai vis 
vien bus klaida. Klausimas įstatymų leidėjui vis dar tebėra klausimas 
ar, atsižvelgiant į visas aplinkybes, A turi teisę, į kurią jis reiškia preten- 
Ziją. Jeigu įstatymų leidėjas įtikinamas, kad atsakymas į tą klausimą 
priklauso nuo kokio nors padarinių apskaičiavimo, šitai nepakeičia 
klausimo, į kurį ji mėgina atsakyti, esmės. Jis nusprendžia, kad A netu- 
ri teisės į įstatymą, ir šitaip atmeta minėtą priežastį išleisti įstatymą. 
Žinoma, įstatymų leidėjas būtų galėjęs pageidauti apsvarstyti, ar, net 
nesant A teisės į tą įstatymą, nebuvo gerų politinės nuostatos pagrindų 
išleisti įstatymą. Tuo atveju B argumentai būtų vykdę dvigubą užduo- 
tį: jie būtų atmetę A pretenziją į teisę į įstatymą, taip pat atmetę ne- 
priklausomus politinės nuostatos argumentus,- jeigu tokių būtų bu- 
vę,- jog įstatymas buvo pageidautinas, net jeigu į jį teisės A neturėjo. 
Tuo atveju įstatymų leidėjas bus nusprendęs dvejopai: pirma, principo 
pagrindais, - jog A neturi teisės į tai, ko jis reikalauja, ir, antra, politi- 
nės nuostatos pagrindais, - jog tai, ko jis reikalauja, bendruomenės 
tikslų požiūriu būtų žalinga, o ne naudinga. 

Tuomet skirtumas tarp principo argumento ir politinės nuostatos 
argumento yra skirtumas tarp dviejų rūšių klausimų, kuriuos gali 
sau iškelti politinė institucija, o ne skirtumas tarp skirtingos rūšies 
faktų, kurie gali vyrauti atsakyme. Jeigu argumentu norima atsakyti 
į klausimą, turi ar neturi kuri nors šalis teisę į politinį aktą ar spren- 
dimą, tai argumentas yra principo argumentas, nors šis argumentas 

ir yra radikaliai konsekvencialistiškas savo detalėmis. Žinoma, prin- 
cipo argumento kritikas gali norėti pasakyti, jog tai yra blogas prin- 
cipo argumentas vien dėl to, kad apeliuoja į pasekmes taip, kaip jis 
tai daro. Tarkime, jog įstatymų leidėjas nusprendžia, kad A neturi 
teisės į įstatymą, nes B įrodė, jog fabrikų pertvarkymo, siekiant su- 
mažinti taršą, kaina, nors ekonomiškai įmanoma, vis vien yra dides- 
nė negu nekilnojamojo turto vertės smukimas, lemiamas dabartinio 
taršos lygiu. A gali protestuoti sakydamas, jog jo abstrakti teisė nau- 
dotis savo nuosavybe laisvai nuo grėsmių sveikatai yra pernelyg svarbi, 
kad šiuo atveju užleistų pozicijas tokiam vien tik ribinių išlaidų ap- 
skaičiavimui. Jis galėtų pridurti (kaip pridurčiau aš), kad pripažinti 
tokios rūšies pagrindimą kaip pagrindą atsisakyti pripažinti konkre- 
čią politinę teisę, — reiškia neigti, jog apskritai egzistuoja kokia nors 
abstrakti politinė teisė, taigi ir teigti, kad nenuoseklu pripažinti abstrak- 
čią teisę, bet atsisakyti ją įgyvendinti tokioje byloje. Tačiau tai tiesiog 
skirtingi būdai pasakyti, kad įstatymų leidėjas padarė principinę klai- 
dą: abstrakčios teisės nepakankamo įvertinimo klaidą arba tą klaidą, 
jog apskritai atsisakė pripažinti abstrakčią teisę. Įstatymų leidėjas galė- 
tų atsakyti, kad klaida yra ne jo, bet kritiko; tad šitaip iškeltas klausi- 
mas yra principo, 0 ne politinės nuostatos klausimas. 

Kaip istorijos požiūriu turime nusakyti, ar tam tikras politinis 
sprendimas buvo priimtas principo ar politinės nuostatos pagrin- 
dais? Tai gali nebūti paprasta. Tarkime, jog kaip pavyzdžius paima- 
me keletą devyniolikto amžiaus pradžios pakrantės ruožo savininkų 
teisių bylų, kurias savo įdomioje knygoje analizuoja profesorius 
Horwitzas!. Jeigu du žmonės arba firmos yra žemės savininkai, vie- 
nas aukštupyje, kitas žemupyje, prie galimos užtvenkti upės, kiek- 
vienas iš jų gali norėti naudoti vandenį taip, kad būtų nenaudinga 
kitam. Horwitzas mano, kad Masačiūsetso ir kitų valstijų teismų lai- 
kysena šiose bylose skirtingu metu buvo skirtinga. Vienu metu jie 
neleido vienam savininkui daryti beveik nieko, kas galėtų pakenkti 
kito ateičiai, nepriklausomai nuo to, kiek šitaip varžoma veikla buvo 


"M. Horwitz, The Transformation of American Law (1977), Harvard University Press. 

būtina ar naudinga pirmajam savininkui ar bendruomenei apskritai. 
Kitu laikotarpiu jie taikė tinkamumo testą: buvo keliamas klausimas 
dėl nuostolių atsakovui, jeigu jis negalėtų naudotis savo žeme taip, 
kaip nori, balanso ieškovo nuostolio atžvilgiu, jeigu tas būtų galėjęs 
naudotis taip, kaip pats nori. Dar kitu laikotarpiu teismai praktika- 
vo kitą kraštutinumą: vienas savininkas galėtų naudoti vandenį bet 
kuriuo būdu, kuriuo nori ir kuris jam yra naudingas, nes vanduo 
teka per jo žemę, kad ir kokį didelį poveikį šitai darytų jo kaimynui. 
Horwitzas teigia, jog kiekvienu iš šių laikotarpių praktika, dėl ku- 
rios buvo sutarta, lėmė kapitalistinės industrijos ekspansiją; teisinių 
normų pokyčiai palaikė būdą, kuriuo vanduo gali prisidėti prie kuo 
pelningiausio žemės naudojimo, pokyčių. Keliose pavyzdinėse bylo- 
se, kuriose teisės normos buvo pakeistos, teismas pateikė konsek- 
vencialistinius savo sprendimų pateisinimus. Dažnai šios pasekmės 
pirmiausia buvo pasekmės ieškovui ir atsakovui, taip pat tiems, ku- 
rių situacija panaši, tačiau kai kuriais atvejais būta aiškios nuorodos 
į bendresnius bendruomenės kaip visumos ekonominius interesus. 
Apie šias bylas mes galime papasakoti dvi labai skirtingas istori- 
jas. Pirmoji — istorija apie politinę strategiją. Devyniolikto amžiaus 
pradžioje teisėjai pasinaudojo privataus bylinėjimosi teikiama proga 
išplėtoti tekančio vandens šaltinių valdymo galios paskirstymo nor- 
mas, kurios geriau negu kitos normos skatintų kolektyvinį kapitalis- 
tinės ekonomikos plėtros ir tvirtinimo tikslą. Pasikeitus ekonominei 
praktikai ir aplinkybėms, šie teisėjai pakeitė normas, kad išlaikytų 
pažangos spartą. Be abejo, teisėjai buvo pasirengę pripažinti, kad 
kiekvienas žemės savininkas turi tam tikrų savo žemės naudojimo 
teisių, kurias keisdami tik dėl tos politinės nuostatos teisėjai būtų 
neteisūs. Pavyzdžiui, jiems nė mintis nebūtų kilusi nustatyti normą, 
draudžiančią žemės savininkams naudoti savo žemę ekonomiškai ne- 
efektyviais būdais, jei jie pageidauja, arba leidžiančią efektyviau nau- 
dojančiajam savo žemę pasikėsinti į ne taip efektyviai naudojančiojo 
žemę. Tačiau jie nesuvokė sunkiųjų bylų dėl vandens kaip bylų, rei- 
kalaujančių tiksliau išaiškinti konkrečių žemės savininkų ir kaimynų 
teises, kai abstrakčios teisės atrodo konfliktuojančios. Priešingai, jie 

neatsižvelgė į idėjas apie esamas juridines šalių kaip individų teises — 
lygiai taip pat galėtų daryti įstatymų leidėjas, kai keičia teisinį reži- 
mą komerciniais interesais. 

Antroji istorija — tai istorija apie principus. Teisėjai suprato šias 
bylas kaip sunkiąsias bylas dėl konkrečių kaimynų teisių besikeičian- 
čių ekonominių sąlygų aplinkybėmis. Jie darė prielaidą - ko gero, be 
didelių apmąstymų, - jog apibrėžiant bent jau nekilnojamojo turto 
naudojimo teises svarbų vaidmenį bus vaidinę šių teisių pripažinimo 
pasekmių svarstymai. Jie laikėsi tos prielaidos kaip dalies to, kas bū- 
tų vadinama, jei būtų aiškiai išreikšta, jų politine teorija. Jie būtų 
sakę, jei būtų buvę paprašyti aprašyti bendrąją situaciją pamatiniais 
moralės terminais, jog nors Jūs turite abstrakčią teisę kaip tinkamas 
naudoti savo nuosavybę, nebūsite teisus naudodamas savo nuosavy- 
bę taip, kad neleistumėte savo kaimynams naudotis tokiomis pačio- 
mis teisėmis jų nuosavybės atžvilgiu; tačiau kad, kita vertus, nėra 
teisinga, jei vienas žemės savininkas tikisi, jog kiti susilaikys nuo nau- 
dingo savo žemės eksploatavimo, kad leistų jam patenkinti savo po- 
reikį socialiai mažiau vertingam savo žemės eksploatavimui. Jie būtų 
galėję teigti - protingai arba neprotingai, - kad šis labai apytikslis ir 
abstraktus moralinių konkuruojančių žemės savininkų teisių nusaky- 
mas teikia geriausią teisės (law) - tokios, kokią jie aptiko, - pateisini- 
mą (skyriaus „Sunkiosios bylos“! požiūriu), o tada pradėti kurti kuo 
geresnes teisės normas, reguliuojančias pakrantės ruožo nuosavybės 
panaudą, normas, kurios kuo tiksliausiai deklaruotų ir kuo efekty- 
viausiai gintų konkrečias teises, kylančias iš tos analizės galiojančių 
ekonominių sąlygų. Žinoma, šioms aplinkybėms pasikeitus - pagal 
tą analizę — pasikeičia ir konkrečios teisės, ir prireiktų naujų, se- 
niems principams ištikimų normų. Tai, kad šie teisėjai laikėsi kon- 
sekvencialistinio požiūrio į konkrečių žemės naudojimo teisių mas- 
tą, nereiškia, kad jie laikėsi panašios konsekvencialistinės teorijos 
apie kitų rūšių teises. Pavyzdžiui, jie galėjo kitaip suvokti teises, ku- 
rios turi būti ginamos nuo fizinio įsibrovimo į asmens nuosavybę ar 


! Žr. 4-ą šios knygos skyrių. 


PRIEDAS: ATSAKYMAS KRITIKAMS 417 


paties asmens fizinio sužeidimo. Tuomet būtų teisinga ir išties būtina 
paklausti, kodėl jie kitaip žiūrėjo į pakrantės ruožo panaudą arba į 
žalą visuomenei, arba į bet kurį kitą dalyką, kuriam taikė savo kon- 
sekvencialistinę teoriją. Tačiau atsakymą galima būtų surasti kokioje 
nors nuomonėje, tarkime, kad su nuosavybe susijusios teisės yra ne 
tokios asmeniškos savo kilme arba kokiame nors kitame daugiau ar 
mažiau suformuluotos politinės teorijos bruože. 

Kaip mes turime pasirinkti iš šių dviejų istorijų? Kai kurie kritikai 
norės teigti, kad šios dvi istorijos tėra skirtingi būdai pasakyti tą patį 
dalyką, arba kad tai, ką mes pasirenkame kaip bendrą teisėjavimo 
aprašymą, negali lemti jokio praktinio skirtumo. Aš greitai prieisiu 
prie šio kaltinimo; tačiau jeigu mes akimirką tariame, kad tos dvi 
istorijos yra skirtingos, tai gali nebūti paprasta nuspręsti, kuriai rei- 
kia teikti pirmenybę kaip konkrečių svarstomų teisinių sprendimų 
aprašymui. Tačiau tikiuosi, jog yra aišku, kad rėmimasis pasekmė- 
mis, būdingas teisėjų nuomonėms, nėra vienareikšmiškai palankus 
politinės nuostatos istorijai arba netgi nėra bandomoji tezė. Ji būtų 
bandomoji tik tuo atveju, jeigu būtų neįtikima manyti, jog teisėjai 
galėjo išpažinti konsekvencialistinę nekilnojamojo turto teisių teori- 
ją. Aš tikiuosi, jog yra aišku ir tai, kad Horwitzo argumentas, jog 
teisėjų plėtojamos normos iš tikrųjų esančios normos, geriausiai tin- 
kamos skatinti kapitalistinės ekonomikos plėtrą, dera su bet kuria iš 
dviejų istorijų. Jeigu teisėjai būtų sukūrę tas pačias normas, tačiau be 
jokios nuorodos į skirtingo žemės panaudos leidimo ar draudimo 
pasekmes, tai Horwitzo teiginiai paremtų tai, ką „Sunkiosiose bylo- 
se“ pavadinau antropologine teze - pagal ją bendruomenės nariai 
išplėtos teisių teoriją, kuri iš tikrųjų skatina bendrą klestėjimą, kaip 
jie tai supranta. Šie teiginiai neprieštarautų kitokiai tezei, anot ku- 
rios, teisėjai, priimdami savo sprendimus, mano įgyvendinantys tei- 
ses. Tokius teiginius gali neutralizuoti tolesnė tezė, jog teisėjai mano 
įgyvendiną teises pagal teoriją, kuri pasekmes prilygina teisėms. Iš 
tiesų Horwitzo argumentai yra sumanyti paremti tam, ką galima pa- 
vadinti neomarksistine antropologinės tezės versija. Ši versija teigia, 
kad dominuojančios klasės išplėtos teisių teoriją, kuri veiks ne 

bendruomenės kaip visumos naudai, kaip galėtų manyti labiau sang- 
viniški antropologai, o tik jų klasės naudai. Jeigu taip yra, tai šitai 
yra svarbi tiesa tiek istorijai, tiek politikai, tačiau ji neprieštarauja 
principo istorijai, bet, žinoma, patikslina vertinamąsias ar norma- 
tyvines išvadas (kad ir kokios jos būtų), kurios gali būti išvestos iš 
tos istorijos. 

Bet visa tai pasakytina apie samprotavimus, kurie negalioja ren- 
kantis iš mūsų dviejų istorijų. Kokie samprotavimai galioja? Turime 
nepamiršti, kad nors renkamės iš dviejų konkuruojančių aprašymų 
to, būtent ką teisėjai darė, vieno arba kito aprašymo sėkmė priklauso 
nuo dalykų, kurie tiems teisėjams yra to, ką jie turi daryti, reikalas. 
Aš neketinu teigti, kad šie teisėjai (arba netgi šiuolaikiniai teisėjai 
apskritai) yra supratę mūsų perskyrą tarp principo argumentų ir po- 
litinės nuostatos argumentų ir sąmoningai stengiasi prieiti sprendi- 
mus, kuriuos jie apibūdintų tos perskyros kalba kaip tuos arba kitus. 
Priešingai: nors ta perskyra tikrai nėra nauja nei politinėje nei teisės 
filosofijoje, ji niekuomet nebuvo pagrindinis jurisprudencijos elemen- 
tas. Veikiau noriu pasakyti, kad geriausias metodas renkantis iš mū- 
sų dviejų apibūdinimų yra paklausti, kuri geriau dera su politinėmis 
ir moralinėmis teorijomis, galimas įtikinamai priskirti tiems, kurių 
praktiką mėginame aprašyti. 

Pavyzdžiui, principo istorija būtų neįtikinama, jeigu yra nejtiki- 
ma manyti, kad teisėjai laikėsi konsekvencialistinės pažiūros į tai, ko 
vienas žemės savininkas gali teisingai tikėtis iš kito žemės savininko. 
"Tačiau, tiesą sakant, nėra įtikima teigti, jog jie tos konsekvencialisti- 
nės pažiūros nesilaikė — neįtikima dėl to, kad ji per amžius buvo 
konvencinės moralės dalis ir Britanijoje, ir Jungtinėse Valstijose. Žmo- 
nės tiki, kad žemės nuosavybė neatsiejama nuo tam tikrų teisių, tiek 
norėdami nusakyti, ką galima daryti toje žemėje, tiek ir norėdami 
būti netrukdomi, susijusio su gretima žeme; jie supranta, jog šios dvi 
teisių rūšys gali konfliktuoti, ir nemano, kad tuo atveju nė vienas iš 
dviejų kaimynų apskritai neturi jokių moralinių teisių kito atžvilgiu 
arba kad vienos rūšies teisės visuomet yra suverenios kitų atžvilgiu. 
Jie veikiau tiki, kad tokiais atvejais viena šalis turi tai, ką galima 

pavadinti „didesne“ teise, kuri, mano supratimu, reiškia, jog tomis 
aplinkybėmis viena šalis turi konkrečią teisę ir kad pasekmės - ne tik 
tiems dviem kaimynams, bet ir visuomenei apskritai, - yra svarbios 
sprendžiant, kuris ją turi. Šie konsekvencialistiniai aspektai to, ko 
žemės savininkas gali protingai tikėtis, iš tiesų yra supainioti su ki- 
tais, nekonsekvencialistiniais aspektais, tokiais kaip klausimas, kuris 
iš dviejų konfliktuojančių žemės naudojimo būdų buvo pirmesnis, 
arba, kaip šiandieninių prieštaravimų dėl Konkordo leidimosi teisių 
(landing rigbts) atveju, kuris yra „natūralesnis“ arba kuriam teiktina 
pirmenybė politinės moralės pagrindu ir kuris yra nekonsekvencia- 
listinis. Populiarioji teorija remiasi visais šiais ir kitais samprotavi- 
mais spręsdama, ko teisingumas reikalauja tokiais atvejais, ir papras- 
ti vyrai ir moterys įvairiais atvejais nesutaria dėl teisingo sprendimo, 
nors jie retai neteikia apskritai jokio vaidmens samprotavimams apie 
pasekmes. Principo istorija suponuoja tik tai, kad teisėjai, laikyda- 
miesi tos pačios bendros pažiūros teisingumo klausimais ir remda- 
miesi pasekmėmis, akcentus sudėlioja taip, kad tai skiriasi dėl teisėjų 
įvairovės ir laikotarpių skirtingumo, kaip kad tai skiriasi skirtingų 
asmenų kasdieniame gyvenime. Socialinis antropologas gali atkak- 
liai tvirtinti, kad šios teisingumo teorijos kyla iš kokio nors bendruo- 
meniško poreikio suvokimo, o ne tarpininkaujant kokiems nors 
abstraktesniems moralės principams; arba, jeigu jis teikia pirmenybę 
marksistinei interpretacijai, - kad jos yra klasinio savo intereso su- 
vokimo rezultatas. Tačiau šios skirtingos antropologinės tezės versi- 
jos patvirtina, 0 ne ginčija principo istoriją. 


B. Kontrpavyzdžiai 

Aš nenoriu plėtoti istorinio klausimo, ar Horwitzo teisėjai pakrantės 
žemės panaudos bylas sprendė principo ar politinės nuostatos pa- 
grindu, nors, žinoma, manau, kad jie sprendė principo pagrindu. 
Vietoj to noriu panaudoti faktines šių bylų aplinkybes sprendžiant 
vieną sudėtingą uždavinį. Nevengdamas detalių išskirsiu moralinį, 
politinį ir teisminį (judicial) klausimus kaip atskirus klausimus, ku- 
rių galima paklausti apie tas aplinkybes. A ir B yra gretimų žemės 

plotų savininkai; upė teka per abu sklypus, A žemė yra aukštupyje, B - 
žemupyje. A pasiūlo užtvenkti upę, norėdamas drėkinti savo žemę 
arba tiekti energiją savo fabrikui, arba turėdamas kokį kitą tikslą; 
tačiau tai smarkiai sumažins upės naudingumą B tų pačių ar kitų 
tikslų požiūriu. 


(1) Pirma, čia susiduriama su tiesioginiu klausimu dėl moralinio 
teisingumo. Jeigu nėra aiškios teisės, draudžiančios A užtvenkti upę, 
ar B vis tiek turi teisę (galime ją pavadinti „moraline“ teise) į tai, kad 
A nesutrukdytų B naudotis žeme šiuo būdu? Jeigu B neturi tokios 
teisės į tai, kad A neužtvenktų srovės, ar B turi teisę į tai, kad A 
atlygintų bet kokį nuostolį, kurį B patiria dėl to, kad upės vertė B 
žemėje sumažėja? Jeigu B neturi teisės į tai, kad A neužtvenktų upės, 
ir teisės, kad A atlygintų jam nuostolį, ar jis bent jau turi teisę, jog A 
stengtųsi nepakenkti B interesams labiau negu tai būtina A intere- 
sams įgyvendinti? O gal B neturi nė vienos iš šių teisių, net moraliniu 
požiūriu, ir todėl A yra visiškai laisvas, tiek morališkai, tiek teisiškai, 
naudoti savo žemę bet kuriuo būdu, kuriuo jis pageidauja, palikda- 
mas B pačiam pasirūpinti savimi pagal galimybes? Juk B įsigijo žemę 
žemupyje ir galbūt todėl už ją mažiau sumokėjo. 

Aišku, kad žmonės skirtingai atsakys į šiuos privačios moralės 
klausimus ir kad tie skirtingi atsakymai atskleis didesnius ar abstrak- 
tesnius jų moralės arba giliųjų etinių teorijų skirtumus. Taip pat yra 
aišku, kaip ką tik pasakiau, kad tikėtina, jog tie, kurie yra apskritai 
nusiteikę mąstyti apie šiuos klausimus, atsižvelgs į pasekmes šalims 
ir net visuomenei kaip visumai. Pavyzdžiui, jie gali sakyti, jog nors iš 
principo asmuo turi teisę naudotis savo nuosavybės ištekliais, ta tei- 
sė negali būti tokia plati, kad apribotų socialinę naudą bendruome- 
nei kaip visumai, nes tai reikštų, jog privati nuosavybė naudojama 
kaip priemonė laikyti bendruomenę įkaitu. 

(Kalbu apie tai, ką manytų „daugelis žmonių“, nes man labai 
rūpi atskirti klausimą, ar yra pagrįsta kieno nors pateikiamu argu- 
mentu, kurį jis ar ji supranta kaip argumentą savo teisių naudai, 
atsieti nuo kito klausimo - klausimo, ar tai yra iš tikrųjų geras ar- 

gumentas teisių naudai. Kaip pamatysime, pirmasis klausimas yra 
esminis, kai klausiame, ar konkretus teisėjo sprendimas yra pavyz- 
dys, priešingas aprašomajam teisių tezės aspektui. Antrasis klausi- 
mas yra svarbesnis, kai mums rūpi patikrinti normatyvinį teisių te- 
zės aspektą (taigi ir rūpi suprasti, kokie sprendimai pagal tą tezę 
bus iš tikrųjų teisingi sprendimai). Svarbūs tampa abu klausimai, 
kai svarstome, ar teisių tezė yra triviali arba (kaip kai kas pasakytų) 
daug kuklesnė, negu ji gali atrodyti iš išorės. Kai sakau, jog yra 
tikėtina, kad daugelis žmonių teiks pasekmėms svarbų vaidmenį 
savo tam tikrų teisių teorijose, - o tai yra argumentas, palankus 
pirmajam klausimui, - aš nei teigiu, nei neigiu, kad tai darydami jie 
yra teisūs - apskritai arba tų konkrečių teisių atveju.) 


(2) Dabar prieiname kitą klausimą: ar įstatymų leidėjas pasielgtų 
deramai priimdamas įstatymą, kuris arba (a) teikia žemupio sklypo 
savininkams juridinę teisę naudotis užtvanka aukštupyje, arba juri- 
dinę teisę į nuostolių atlyginimą, jeigu tokia užtvanka yra pastato- 
ma, arba kokią nors sudėtingesnę teisę, pavyzdžiui, grindžiamą tuo, 
jog, atsižvelgiant į visas aplinkybes, tokios užtvankos yra reikalin- 
gos, arba (b) numato, jog žemupio sklypo savininkas neturi jokios 
tokio pobūdžio teisės, taip panaikindamas bet kokį ankstesnį įstaty- 
mą ar teisminį precedentą tokį kaip (a). Tarkime, jog teisės kūrėjas į 
pirmąją mūsų klausimų grupę (1-as poskirsnis) atsako nuspręsda- 
mas, kad B turi moralinę teisę į apsaugą, kurią teiktų įstatymas (a). 
Toks sprendimas pateikia principinį argumentą balsavimo už tą įsta- 
tymą naudai. Taip pat jis gali manyti, kad įstatymas (a) skatins kokį 
nors bendruomeninį tikslą; išties, jeigu jo nuomonės, jog B turi teisę, 
pagrindimas yra labai konsekvencialistinis, esama tikimybės (nors 
tai nėra neišvengiama), kad teisės kūrėjas manys, jog įstatymas skatin- 
tų kokį nors bendrą tikslą. Jeigu taip, tai jis turės ir politinės nuosta- 
tos argumentą įstatymo naudai. Tačiau tai, jog tame argumente vy- 
rauja tos pačios pasekmės kaip ir principo argumente, nereiškia, kad 
politinės nuostatos argumentas yra tas pats argumentas. 

O dabar tarkime, kad jis į pirmąją klausimų grupę atsakė neigia- 

mai: jis nemano, kad B turi teisę į tai, ką numato įstatymas (a). Tuo 
atvėju jis neturi jokio principinio argumento įstatymo naudai, bet 
vis vien gali turėti politinės nuostatos argumentą. Jeigu taip, jis gali 
deramai pasielgti, balsuodamas už įstatymą ir sukurdamas juridinę 
teisę ten, kur neegzistavo jokia moralinė teisė, nes politinės nuosta- 
tos argumentas pats vienas būtų pakankamas pateisinimas. (Darau 
prielaidą, jog nors įstatymų kūrėjas mano, kad A yra moraliai laisvas 
užtvenkti upę, jis nemano, kad A turi politinę įstatyminę teisę tai 
daryti; t. y. jis nemano, jog A turi politinę teisę į tai, kad nebūtų 
išleistas joks įstatymas, draudžiantis jam tą daryti.) 

Tarkime, jog siūlomasis įstatymas yra įstatymas (b), kuris neigia, 
o ne patvirtina B teisę, ir tarkime, kad mūsų įstatymų leidėjas mano, 
Jog esama svarių politinės nuostatos motyvų balsuoti už :4 įstatymą. 
Jeigu į pirmą klausimų grupę jis atsakė neigiamai, tai to atsakymo 
pavidalu jis turi negatyvų principo argumentą. B šalininkai gali teig- 
ti, jog kadangi B turi teisę į tai, ką įstatymas (b) neigia, neteisinga 
balsuoti už įstatymą (b) vien tik politinės nuostatos pagrindu. Tam 
tikslui mūsų įstatymų kūrėjas išdėsto savo principo argumentą, jog B 
neturi tokios moralinės teisės, o tada paremia savo teigiamą balsavi- 
mą už įstatymą politinės nuostatos pagrindais. Tačiau jeigu į pirmuo- 
sius klausimus jis atsakė teigiamai, tai jis turi principo argumentą 
prieš įstatymą (b), jei mano, kad tos rūšies moralinės teisės teikia 
politines įstatymines teises, t. y. teises į tai, kad įstatymų leidėjas 
remtų moralines teises. Jeigu jis taip nemano (visai galimas dalykas, 
kad jis taip nemanys), tai jis taip pat nemanys, kad turi principo 
argumentą prieš įstatymą, ir manys esant derama balsuoti už tą įsta- 
tymą politinės nuostatos pagrindu. 


(3) Tarkime, jog klausimas, kurį iškėlė A elgesys, nebuvo pateik- 
tas įstatymų leidėjui ir kad nėra tokio įstatymo kaip (a) arba (b). Taip 
pat tarkime, kad nėra aiškaus teisės precedento, turinčio tokią galią, 
kokią turėtų kiekvienas iš tų dviejų įstatymų. Dabar B pareiškia ieš- 
kinį prieš A, reikalaudamas arba įsakomojo potvarkio, arba žalos 
atlyginimo, arba kokių nors dar sudėtingesnių teisių gynimo prie- 

monių. Tai sudėtinga byla. Tarkime, teisėjas pateikė teigiamą atsaky- 
mą į anksčiau aprašytuosius teisingumo klausimus, - jis mano, kad 
B, trumpai tariant, turi moralinę teisę į tai, ko jis prašo. Taip pat 
tarkime, jog teisėjas laikosi tokios pažiūros į precedentus, kad prieš 
tai iškeltas klausimas - B moralinių teisių A atžvilgiu klausimas - bus 
lemiamas B juridinėms teisėms. (Viliuosi, jog bendresni „Sunkiųjų 
bylų“ argumentai išaiškina, kokiomis aplinkybėmis mūsų teisėjas ga- 
lėtų manyti, kad moralinis klausimas turi tą lemtingą reikšmę teisi- 
niam klausimui.) Jeigu teisėjas į moralinį klausimą atsako teigiamai 
ir mano, kad B, atsižvelgiant į visas aplinkybes, turi moralinę teisę 
būtent į tokį teisių gynimą, kurio jis siekia teisme, tai jis manys, kad 
B turi į tai taip pat ir juridinę teisę. Tuomet teisėjas turi principo 
argumentą nuspręsti B naudai, taip pat principo argumentą paskelb- 
ti naują normą, palankią tiems, kurie ateityje bus B pozicijoje. Jis 
taip pat gali turėti politinės nuostatos argumentą kaip galimą argu- 
mentą už tą normą taikyti ateityje. Išties, jeigu jo argumentas mora- 
linės teisės naudai yra labai konsekvencialistinis, tai (kaip įstatymų 
kūrėjo tokioje pačioje pozicijoje atveju) tos pačios pasekmės beveik 
neišvengiamai teiks politinės nuostatos argumentą. Tačiau šiedu ar- 
gumentai nėra tas pats argumentas, ir tikroje byloje tik principo ar- 
gumentas bus esminis argumentas nuspręsti B naudai. 

Tačiau tarkime, kad jis turi politinės nuostatos argumentą pr/e- 
šingos normos (b), kaip normos ateičiai, naudai. Tai neatrodo tikė- 
tina, tačiau įmanoma, ypač jeigu jo principo argumentas B morali- 
nės teisės naudai labai rėmėsi nekonsekvencialistiniais veiksniais. 
Jeigu teisėjas paskelbia normą (b) kaip normą ateičiai ir taiko tą 
normą kaip argumentuotą prieš B svarstomoje byloje, tai aišku, 
kad jo sprendimas yra nulemtas politinės nuostatos argumento, kuris 
įveikė konkuruojantį principo argumentą. Šis sprendimas būtų pa- 
vyzdys priešingas teisių tezei. Tačiau atvejis neteiktų jokio priešin- 
go pavyzdžio, jeigu teisėjas paskelbtų normą (b), kaip normą atei- 
čiai, teisės pakeitimu, „galiojančiu tik ateities data“, bet svarsto- 
moje byloje būtų palankus B. Tačiau tokios rūšies sunkiojoje byloje 
tai išties labai mažai tikėtina. 

Dabar tarkime, jog 1-ame poskirsnyje iškeltus klausimus teisėjas 
išsprendžia negatyviai - jis nemano, kad B turi moralinę teisę į tai, 
ko jis siekia teisme. Jis taip pat mano, kad šis sprendimas padeda 
tašką samprotavimuose dėl juridinės teisės, kaip ji buvo analizuoja- 
ma „Sunkiosiose bylose“: taigi jis nesutinka, kad B turi juridinę teisę 
į teisines priemones, kurių siekia. Tuomet teisėjas turi negatyvų prin- 
cipo argumentą sprendimo A naudai ir normos (b) paskelbimo nor- 
ma ateičiai naudai. Jeigu jo negatyvus principo argumentas labai re- 
miasi konsekvencialistiniais samprotavimais, jis tikriausiai turės taip 
pat ir politinės nuostatos argumentą, galimą pateikti normos (b) kaip 
normos ateičiai naudai. Tačiau to politinės nuostatos argumento ga- 
limumas nereiškia, kad principo argumentas yra nepakankamas pa- 
teisinti jo sprendimui. Ieškovas reikalauja valstybės įsikišimo per teis- 
mo instanciją; tai pakankamas atsakymas ieškovui, nurodantis, kad 
jis neturi teisės į tai, ko siekia. Dabar tarkime, kad teisėjas turi poli- 
tinės nuostatos argumentą normos ateičiai naudai (a) kaip normą 
ateičiai. Tai ir vėl yra įmanoma, ypač jeigu jo negatyvus principo 
argumentas prieš B teisės pretenziją menkai grindžiamas konsekven- 
cialistiniais samprotavimais. Jeigu jis paskelbia normą (a) kaip nor- 
mą ateičiai, o tada pritaiko tą normą svarstomajai bylai, taigi įgalina 
B gintis nuo A, tai sprendimas yra nulemtas politinės nuostatos argu- 
mento. Šis atvejis taip pat yra pavyzdys, priešingas teisių tezės atžvil- 
giu. (Tačiau taip ir vėl nėra, jeigu jo normos (a) parinkimas yra „ga- 
liojantis tik ateities data“.) Teismas nemano, kad yra įmanomas koks 
nors teisingumo argumentas paremti B pretenzijai, jog A buvo netei- 
sus darydamas tai, ką darė, tačiau teismas vis vien panaudoja savo 
autoritetą suteikti B tai, ko jis reikalauja iš A. 

Aš perspėjau, jog šis paaiškinimas bus sudėtingas, tačiau jis pasi- 
žymi bent jau ta vertybe, kad atskiria atvejus, kurie galėtų būti pa- 
vyzdžiai, priešingi teisių tezei. Tokių priešingų pavyzdžių turime ieš- 
koti bylose, kuriose nuomonė grindžiama kokios nors rūšies kon- 
sekvencialistiniais argumentais, tačiau atrasime tik tam tikroje tokių 
bylų grupėje. Tai bus atvejai, kai (i) sprendimas yra palankus ieško- 
vui, bet teismas nemano, kad, net atsižvelgiant į visas aplinkybes, 

ieškovas turi moralinę teisę į tai, ko reikalauja ir kas jam yra sutei- 
kiama, arba kad principas, nusakantis tą teisę, sudaro geresnio nus- 
tatytosios teisės (law) pateisinimo dalį, arba (ii) sprendimas yra pa- 
lankus atsakovui, tačiau teismas nemano ieškovą neturint juridinės 
teisės į tai, ko jis reikalauja. Jeigu tais atvejais, kai sprendimas yra 
palankus ieškovui, teismas akceptuoja, kad ieškovas turi moralinę tei- 
sę į tai, ko reikalauja, neįtikėtina, jog toks atvejis teiks pavyzdį, prie- 
šingą teisių tezei. Jis pasirodytų esąs priešingas pavyzdys, tik jeigu bū- 
tų priežasčių, dėl kurių ta moralinė teisė negalėtų būti laikoma taip 
pat ir juridine teise; tačiau jeigu kontekstą nušviečianti (background) 
teisinė medžiaga yra tokia, kad leidžia nuspręsti ieškovo naudai, tai 
ji vargu ar gali teikti pakankamai stiprų argumentą prieš moralinę 
teisę, kuris įgalintų nepripažinti to paties turinio juridinės teisės. Pa- 
vyzdžių, priešingų teisių tezei, žinoma, negali teikti tie atvejai, kai 
sprendimas palankus atsakovui, o teismas yra tos nuomonės, jog ieš- 
kovas neturi juridinės teisės į tai, ko reikalauja. Teisių tezė suponuo- 
ja, JOg jeigu, bent jau paprastoje privačioje civilinėje veikloje, ieško- 
vas neturi juridinės teisės į tai, ko reikalauja, tai šitai yra lemtingas 
principo argumentas už sprendimą atsakovo naudai. 

Pripažįstu, jog gali būti sunku nuspręsti, ar teismas mano ar nema- 
no, kad ieškovas turi kokios nors rūšies teisę, kai savo nuomonėje 
aiškiai nepasako, jog jam šis klausimas rūpi. Tai klausimas, kuriuo klau- 
siama, ką galima pagrįstai priskirti teisėjams, moralinių pozicijų ar 
prielaidų požiūriu, nors patys teisėjai ir nevartoja tikslių terminų arba 
nedaro tikslių išskyrimų, kuriuos mes privalome naudoti atlikdami tą 
skirstymą. Šitai turi būti spekuliacijos objektas, tačiau, kaip matysime, 
esama tam tikrų bendrų principų, kuriais galėtume vadovautis, spręs- 
dami, ar koks nors tokio pobūdžio skirstymas yra įtikinamas ar ne. 

Dabar galime paklausti, kaip sekasi laikyti šį testą tariamiems Gre- 
enawalto priešingiems pavyzdžiams. Pirma jis 1ma porą hipotetiškų 
nerūpestingumo atvejų: 


Atsakovas A, rūpestingai vairuodamas automobilį, pamato prie- 
šais per kelią einant vaiką; jis staigiai pasuka, kad jo nekliudytų 1r 

rėžiasi į ieškovo pastatytą automobilį, nes toje situacijoje tai yra 
neišvengiama. Atsakovas B, taip pat rūpestingai vairuodamas, 
ant kelio pamato negyvą kiškį ir, negalėdamas prisiversti perva- 
žiuoti negyvo padaro, ūmai pasuka ir jau neišvengiamai rėžiasi į 
ieškovo pastatytą automobilį. Atsakovas A nėra nerūpestingas 
vairuotojas, o atsakovas B yra nerūpestingas — ta prasme, kad 
gyvo vaiko gerovė padarė A posūkio veiksmą pagrįstą, o negy- 
vo kiškio gerovė [1] nebuvo pakankama aplinkybė, kad B aktas 
būtų buvęs pagrįstas! 


A byloje laimi atsakovas, tačiau būtų nepagrįsta hipotetiškam teis- 
mui priskirti pažiūrą, jog ieškovas turėjo bent jau moralinę teisę į tai, 
kad vaikas būtų užmuštas siekiant išvengti žalos ieškovo mašinai. 
Taigi šis atvejis negali būti priešingas pavyzdys. B byloje laimi ieško- 
vas, tačiau yra nepagrįsta hipotetiškam teismui nepriskirti pažiūros, 
kad žmonės turi teisę į tai, jog jų vertinga nuosavybė nebūtų žaloja- 
ma tiesiog dėl kito liguisto jautrumo. Taigi B atvejis taip pat negali 
būti priešingas pavyzdys. 

Greenawaltas toliau imasi žalos visuomenei atvejų, tokių kaip tie, 
mano jau aptartiėji. 


Asmens, atokioje vietovėje pradedančio verslą, kuris negali neskleisti 
kenksmingų kvapų ir oro taršos, veiksmai gali būti visiškai pateisina- 
mi. Kol aplink gyvena nedaug žmonių, ir žala kiekvienam žemės savi- 
ninkui nėra labai didelė, niekas negali turėti teisės į tai, kad verslas 
būtų sustabdytas. Tačiau jeigu, netgi dėl atsitiktinių ir nenumatomų 
priežasčių, vietovė tampa labai gausiai gyvenama, verslas gali tapti 
visuomenei žalingas, ir kiekvienas aplinkinių namų savininkas arba 
savivaldybė gali turėti teisę jį nutraukti, net jeigu kiekvienam jo povei- 
kį patiriančiam asmeniui žalos padaroma ne daugiau, negu buvo pa- 
daryta gyvenantiems netoliese tuo metu, kai gyventojų buvo labai ma- 
žai. [...] Būtų per drąsu sakyti, kad nutraukimas teisiniu keliu (manda- 


' Greenawalt, op. cit. („Policy“ etc), 1012 (šauktukas mano). 

tory abatemnent) [antruoju atveju] yra paprasčiausiai principo, reika- 
laujančio deramos pagarbos kitiems, taikymas!. 


Pirmuoju atveju, kai poveikį patirianti vietovė buvo nuošali, ieš- 
kovas pralaimi, tačiau atrodo nederama hipotetiniam teismui priskirti 
idėją, kad ir kokiu pavidalu, jog ieškovas turi konkrečią teisę į tai, 
kad fabriko savininkas liautųsi daręs tai, ką daro. Kiekviena šalis turi 
abstrakčią teisę savo žemę naudoti laisvai netrukdant kitiems, ir yra 
būtinas tam tikras šių teisių kompromisas. Atsakovas yra moraliai 
laisvas naudoti savo žemę taip, kaip jam atrodo geriausia, o visi kiti — 
lygūs. Moralinis klausimas yra tas, ar tokiomis aplinkybėmis kuris 
nors iš itin mažo skaičiaus žmonių, iš kurių kiekvieno patiriama 
priešpriešinė žala dėl išorinio poveikio yra mažesnė už tą, kurią pa- 
tirtų atsakovas, jei būtų priverstas nutraukti savo veiklą, turi teisę į 
tai, kad atsakovas nenaudotų savo žemės oro teršalams leisti. Mūsų 
nuojauta, kad, atsakovui palankus sprendimas yra teisingas, - nuo- 
jauta kuria remiasi hipotetinis pavyzdys, - remiasi prielaida, jog mes 
į tą klausimą atsakytume neigiamai. Tačiau antruoju atveju morali- 
nis klausimas yra visai kitas. Dabar atsakovas prieš bet kurio konkre- 
taus ieškovo pretenziją turi raginti pripažinti moralinę laisvę naudo- 
ti jo žemę tuo būdu, kuris lemia skriaudą labai dideliam skaičiui žmo- 
nių. Jei šį klausimą traktuojame tik kaip moralinę pretenziją, jis yra 
kur kas mažiau patrauklus. Iš tiesų, svarbi konvencinės moralės dalis 
yra tai, kad tas, kuris rodo „deramą pagarbą kitiems“, turi atsižvelgti 
į Žmonių, patiriančių žalą dėl to, ką jis daro, skaičių, taip pat į kiek- 
vieno patirsimos žalos mastą. Jeigu ta pati akcija, kuria siekiama tos 
pačios naudos sau, nuskriaudžia didesnį žmonių kiekį, net jei ir tuo 
pačiu laipsniu, tai nesiliaudamas jis reiškia mažiau pagarbos kiek- 
vienam negu tuo atveju, kai patyrusiųjų skriaudą skaičius būtų ma- 
žesnis. Taigi net jeigu kiekvienas ieškovas antruoju atveju turėtų 
reikšti tik tą patį interesą, kurį ieškovas turėjo pirmuoju atveju, 
atsakovo moralinė laisvė - turint omenyje bendrąjį įsipareigojimą 


!"Ibid., 1013 (išnaša mano). 

savo kaimynus traktuoti su pagarba - yra kur kas mažesnė. Šiomis 
pakitusiomis aplinkybėmis galėtų atrodyti visiškai įtikinama tvir- 
tinti, kad šiuo atveju iš kiekvieno ieškovo teisės į tą pagarbumo 
laipsnį kyla konkreti teisė į tai, kad visuomenei žalinga veikla būtų 
nutraukiama. Jeigu manome, kad sprendimas antruoju atveju yra 
teisingas, tai būtent dėl to, jog nuojauta mums sako, kad ta teisė iš 
tiesų egzistuoja. 

Greenawalto žalos visuomenei atvejų aptarimas (ir jo bendresnė 
diskusija, kaip trečiųjų asmenų interesus galima manyti veikiant ci- 
vilinės teisės bylų sprendimą) teigia, kad jis nepastebi skirtumo tarp 
politinės nuostatos argumento ir principo argumento, kuris remiasi 
pasekmių svarstymu. Šiuo atžvilgiu jį galėjo suklaidinti tai, kad aš 
neplėtojau argumentų, pateiksimų kitoje pastraipoje, taip pat mano 
Hando pasiūlyto nerūpestingumo testo aptarimo, kuriuo jis remiasi. 
Aš sakiau, kad nors Handas ir kiti, kurie aplaidumo bylas sprendžia 
taip, kaip jis siūlė, remiasi padariniais, šis pagrindas yra konkuruo- 
jančių šalių teisių kompromiso metodai. Tame kontekste taip pat 
pažymėjau, kad pasekmės, į kurias čia atsižvelgiama, yra pasekmės 
toms dviem šalims, o ne (kaip kad būtų, jeigu tai būtų politinės nuos- 
tatos argumentas) pasekmės bendruomenei kaip visumai!. Hando 
taisyklę kontrasto dėlei supriešinau su įsivaizduojama taisykle, nu- 
matančia, kad aplaidžiai elgiasi tas, kuris vengia rizikuoti ir negelbėja 
kito, visuomenei už jį svarbesnio asmens. Aš sakiau, kad ši įsivaizduo- 
jama taisyklė gali būti tik politinės nuostatos argumento pasekmė, nes 
ji teiktų ieškovui ir reikalautų iš atsakovo to, ką numatytų ir ko reika- 
lautų radikali utilitarinė moralė. Čia turėjau būti apdairesnis; privalė- 
jau pasakyti, kad būtų neįtikėtina manyti, jog koks nors teismas galėtų 
priimti tą įsivaizduojamą taisyklę remdamasis principo argumentais, 
nes būtų neįtikima manyti, kad koks nors teismas laikėsi pažiūros, jog 
žmonės turi tokias moralines teises ir pareigas, kurias galėtų teikti pa- 
prasta utilitarinė moralaus elgesio teorija, ir yra neįtikima manyti, kad 
koks nors teismas manytų, jog teisės teorija, į kurią įeina tas požiūris, 


' Žr. šios knygos p. 149. 

galėtų būti adekvatus nerūpestingumą reguliuojančios teisės (law of 
negligence) pateisinimas - Heraklio prasme. Tad jeigu koks nors teis- 
mas priimtų tokią normą, būtų neįmanoma išvengti išvados, kad jo 
sprendimą nulėmė politinės nuostatos argumentas, ir pagaliau turėtu- 
me akivaizdų pavyzdį priešingą teisių tezei. 

Gali būti pravartu suformuluoti abstrakčiau, kaip samprotavimai, 
liečiantys trečiųjų šalių interesus, galėtų pasireikšti argumentacijoje 
apie teises!. Nors aplaidumo atvejis susijęs su konfliktu tarp dviejų 
konkuruojančių teisių, paprastai šios teisės - Hohfeldo kontekste — 
yra skirtingo tipo. Ieškovas turi pretenzijos teisę į tai, kad kiti jo ar jo 
nuosavybės atžvilgiu veiktų su tam tikru rūpesčiu ir pagarba; atsako- 
vas turi laisvę vykdyti savo veiklą laisvai nuo per didelio rūpinimosi 
jos pasekmėmis kitiems: reikalaujamasis kompromisas yra kompro- 
misas tarp tos pretenzijos teisės reikalavimų ir šios laisvės apimties. 
Kartais samprotavimai, kurie padidina arba sumažina pretenzijos tei- 
sės galią, automatiškai sumažina arba padidina abstrakčios laisvės 
galią. Taip yra, pavyzdžiui, tuomet, kai potenciali žala ieškovui yra 
ypač didelė arba kai atsakovo mokama kaina už grėsmės išvengimą 
yra ypač aukšta. Tokiu atveju pasekmės apskaičiavimas apsiribos 
samprotavimais, turinčiais pasekmių tiesiogiai suinteresuotų šalių in- 
teresams. Tačiau kartais pasekmių apskaičiavimo, kylančio iš kitų 
šalių interesų, poveikis pretenzijos teisės galiai arba laisvės galiai bus 
nepriklausomas, nes teisingumo šias teises remiantys argumentai da- 
ro šį apskaičiavimą svarbų. Vienas pavyzdys yra antrasis iš ką tik 
aptartų žalos visuomenei atvejų: dėl didesnio skaičiaus konkuruo- 
jančias abstrakčias pretenzijos teises turinčių Žmonių, patirsiančių 
priešpriešinį poveikį, atsakovas nebegali moraliai įukinamai preten- 


'4-o skyriaus 3B skirsnyje aš aptariau tik tuos atvejus (kaip antai Hando aplaidu- 
mo testą), kai pasekmės bylos šalims buvo naudojamos teisių konkurencijai išspręsti. Aš 
nepaminėjau (bet ir neatmečiau) čia aptariamų atvejų, kai sprendžiant, kokios yra šalių 
teisės, yra svarbios - tiesa, dėl kitų priežasčių - pasekmės trečiosioms šalims. Tokius 
atvejus aptariau anksčiau aprašytose savo Rosenthalio ciklo paskaitose, išn. 1, p. 149, 
ir ši pastraipa yra paimta iš tos paskaitos. Taip pat žr. utilitarinių teisės teorijų aptarimą 
šios knygos p. 143-144. 

duoti į konkrečią laisvės teisę teršti (/zberty-rigbt). Kartais kitų inte- 
resai bus pakankamai svarūs, kad nurungtų abstrakčią teisę - visiškai 
nepriklausomai nuo bet kokio klausimo apie konkuruojančias tei- 
ses. Bet taip bus, tik jeigu šie interesai yra labai svarbūs, o patiriamas 
poveikis — labai intensyvus. Panagrinėkime atvejį!, išsamiai aptartą 
Oksfordo seminare. Informatoriaus anonimo apskųsta Žiauraus el- 
gesio su vaikais prevencijos asociacijai ieškovė pareiškia ieškinį Aso- 
ciacijai dėl jos reputacijai padarytos žalos ir pareikalauja iki teismo 
paskelbti informatoriaus vardą, tvirtindama, kad ši informacija yra 
būtina svarstant jos bylą. Teismas atsisako tai padaryti ir nors pripa- 
žįsta, kad 1eškovai paprastai turi teisę į informaciją, kurios jiems rei- 
kia, teigia, kad šiuo atveju tai netaikytina, nes Asociacijos veiklos 
efektyvumas labai sumenktų, jeigu būtų žinoma, kad ji gali būti ver- 
čiama atskleisti anonimiškų informatorių vardus. Tarkime, kad ieš- 
kovas turi kokią nors abstrakčią moralinę teisę į tai, kad informato- 
riai būtų atskleisti. Šitai reiškia, kad norint pateisinti atskleidimą drau- 
džiančią normą, nepakanka nurodyti, jog agentūros dirbtų efektyviau 
1r bendruomenei dėl to būtų geriau kaip visumai, jeigu jų duomenys 
niekuomet nebūtų atskleidžiami ieškovams. Ir vis dėlto gali būti, kad 
reškovas šiuo atveju neturi konkrečios teisės į atskleidimą. Galima 
sėkmingai tvirtinti, kad vaikai, kuriuos Asociacija geriau apsaugos 
neatskleisdama informatorių, turi konkuruojančias teises, kurios to- 
mis aplinkybėmis yra svaresnės. Tačiau net jeigu šis argumentas ne- 
įtikina, vis dar galima teigti, jog žala tiems vaikams yra tokia didelė, 
kad abstrakti ieškovo teisė į atskleidimą turi būti paaukota, nes, kaip 
teisė, ji nėra tokia svarbi ar stipri, kad galėtų koziriuoti (io trump) 
ypač rimtą socialinę nenaudą. Žinoma, bet koks tokio pobūdžio ar- 
gumentas (nesvarbu, ar jis naudoja konkuruojančių teisių idėją ar 
ne) yra neatsiejamas nuo kokios nors prielaidos apie reliatyvų ieško- 
vo abstrakčios teisės į atskleidimą svarumą. Jeigu ieškovas būtų atsa- 
kovas baudžiamojoje byloje, akivaizdu, jog argumentas, kad jis turė- 


! Žr. D. v. National Society for tbe Prevention of Cruelty to Children (1977) 1 All 
E. R. 589. 

jo teisę į atskleidimą, nepaisant žalos vaikams perspektyvos, būtų 
kur kas stipresnis. 

Kitų priešpriešinių pavyzdžių Greenawaltas dairosi dar toliau, gi- 
lindamasis į specialesnius teisinius klausimus. Pavyzdžiui, jis anali- 
zuoja vieno iš keistesnių Niujorko apeliacinio teismo mėginimų spręsti 
įstatymų konfliktą!'. Niujorko valstijos gyventojas žuvo automobilio 
avarijoje Meine per savo brolio, kuris tuomet ten gyveno, tačiau 
prieš teismą persikėlė į Niujorką, neatsargumą. Ar Niujorko teismas 
turėtų taikyti Meino teisę, kuri griežtai riboja kompensaciją netei- 
singą žūtį reguliuojančiuose įstatymuose (11 wrongful deatb statu- 
tes)? Esama gerų argumentų, kad Niujorko gyventojo turto paveldė- 
tojai Niujorko teisme turi teisę į Niujorke galiojantį neteisingos žū- 
ties įstatyminį apibrėžimą, nors nelaimė atsitiko už valstijos ribų, 
jeigu nėra neteisinga (o tai nebūtų buvę neteisinga šiuo atveju) tikra- 
jam atsakovui pagal turtinę teisę (7eal defendant in interest), nacio- 
nalinei draudimo kompanijai, taikyti tuos standartus. Manau, kad 
gera teorija šiame įstatymų konflikte palaikys tą rezultatą, nepaisant 
šios bylos atskirosios nuomonės. Tačiau dauguma, savo darbe besi- 
vadovaujanti Niujorkui būdinga „intereso centro“ perspektyva ('cent- 
re Of interest' approach), pareiškė, kad vienas iš veiksnių, į kurį ji 
galėtų atsižvelgti spręsdama, kuri teisė „iš tikrųjų atitinka šį deliktą“, 
yra tas, jog atsakovas persikėlė į Niujorką dar neprasidėjus teismui. 
Aš manau, kad tokį rezultatą lėmė klaidingas naujos įstatymų konf- 
likto teorijos plėtotės esmės supratimas, ir jis buvo pripažintas ne- 
tinkamu ne tik atskirojoje nuomonėje, bet ir kitų jurisdikcinių insti- 
tucijų sprendimuosež. Tačiau ar dėl to šis atvejis vis viena yra priešprie- 
šinis pavyzdys teisių tezei? 

Ne, jeigu argumentą, jog atsakovo gyvenamosios vietos pakeiti- 
mas - persikėlimas į Niujorką - turėtų turėti įtakos bylos rezultatui, 


| Žr. Miller v. Miller, 22 NY. 2d 12,237 NE. 2d 877, 290 N.Y.S. 2d 734 (1968), 
taip pat Greenawalto aptarimą: op. cit., 1014. 

2 Žr. Reich v. Purcell, 67 Cal. 2d 551, 432 P. 2d 727, 63 Cal. Rptr. 31 (1967), 
cituoja Greenawalt, 1014, n. 64. 

galima suprasti kaip pagrįstą štai kokia teorija. „Teisės režimo pasirin- 
kimo (cboice-of-law) klausimas nėra klausimas, kuriuo klausiama, ko- 
kias teises turi šalys viena kitos atžvilgiu avarijos momentu arba tuoj 
po jos. Galėtume sakyti, kad ieškovas turėjo vienokią teisę pagal Niu- 
jorko teisę ir kitokią, kur kas mažesnės vertės, teisę pagal Meino teisę. 
Teisės pasirinkimo klausimas yra šis: kuri iš šių skirtingų teisių teikia 
institucinę teisę Niujorko teisme tuo laiku, kai vyksta teismo proce- 
sas, įgalindama pateisinti konkretų to teismo sprendimą. Atsakant į šį 
klausimą reikia (pagal šią teoriją) atsižvelgti į daugelį veiksnių, taip 
pat ir į šalių gyvenamąją vietą teismo metu. Argumentas ieškovės pre- 
tenzijos naudai yra tas, jog ji turi institucinę teisę į tai, kad teismas 
įgyvendintų neteisingos mirties (wrongful death) pretenziją, kurią nu- 
mato Niujorko valstija, pretenziją, jog tuo metu, kai ieškovė tvirtina 
turinti tą teisę, atsakovas yra Niujorko valstijos gyventojas.“ 

Iš tiesų kažką panašaus į šią ryšio tarp konflikto klausimų ir esmi- 
nių klausimų teoriją palaiko didžioji naujausios konfliktų teorijos 
dalis, nors nedaugelis jurisdikcinių institucijų priima išvadą, išdėsty- 
tą paskutiniajame sakinyje. Teisėjas, besivadovaujantis visa teorija, 
įskaitant paskutinį sakinį, nėra nelojalus teisių tezei, nors jis vis tiek 
tokiu gali būti palaikytas. 

Ar įmanomas koks nors alternatyvus šio atvejo paaiškinimas? At- 
rodo absurdiška manyti, kad tą sprendimą nulėmė politinės nuosta- 
tos motyvai. Niujorko teismas negalėjo manyti, kad pinigų sumos, 
susijusios su konkrečia byla, galėtų būti nors kiek reikšmingos vals- 
tybės bendros gerovės požiūriu. Paprastai, kai teikiamas siūlymas, 
kad teismai kurtų teisę politinės nuostatos labui, būtent perspektyvi- 
nius (forward-looking) jų skelbiamų normų efektus manoma turė- 
siant naudingų efektų. Tačiau teiginiai, jog jeigu atsakovai Niujorko 
valstijos rezidentais tampa po avarijos, tai pateikiant sprendimus prieš 
juos, galima pasitelkti Niujorko teisę, perspektyviniai efektai yra vi- 
siškai neaiškūs ir bet kuriuo atveju labai menki. Ar teisėjai mano, 
kad Niujorko valstijai reikia daugiau reziduojančių civilinės teisės 
pažeidėjų, kurie atsikraustys į valstiją, jeigu Niujorko teisė yra pa- 
lankesnė jiems, arba, kaip yra šiuo atveju, jeigu jie pageidauja pa- 

remti ieškovą prieš realiai suinteresuotą šalį? O gal jie nori atgrasinti 
kitus civilinės teisės pažeidėjus, kurie būtų galėję susigundyti per- 
sikraustyti į Niujorko valstiją, nes tuomet juos sulaikys (bent jau kol 
baigsis teismas) tai, jog Niujorko teisė yra jiems nepalanki. O gal iš 
tikrųjų teisėjai mano, kad vien dėl dabartinio sprendimo kolektyvi- 
nė Niujorko gerovė išaugs tiek, kad vien tai yra pakankamas spren- 
dimo pateisinimas, visiškai nepriklausomai nuo minėtų perspektyvą 
numatančių apskaičiavimų, nes Niujorko valstijoje gyvenančiai šei- 
mai pinigai bus pervesti iš draudimo kompanijos, turinčios stambų 
verslą Niujorke, ir apdrauda Niujorko šeimai tuomet padidės? Jei 
taip, teismas verčiau būtų taikęs mano pasiūlytą principą, įgalinantį 
pateisinti reikalavimą, kad nacionaliniai draudėjai, draudžiantys nuo 
nelaimingų atsitikimų užsienyje, draudimą Niujorko šeimoms išmo- 
kėtų nepriklausomai nuo to, ar atsakovas iš tikrųjų persikėlė gyventi 
į Niujorko valstiją. Šitai paskatintų daugiau naudingų pervedimų, 
nekurstant gyventojų nepasitenkinimo. Iš tikrųjų Greenawalto argu- 
mentai yra itin nevykęs argumentavimo tezės naudai pavyzdys, esą 
teismai sprendžia taip, kad skatintų politinių nuostatų įgyvendini- 
mą, bet ši idėja vargu ar yra įtikimesnė - žvelgiant iš racionalumo 
taško - ir sunkiųjų civilinės teisės bylų praktikoje apskritai. 
Paskutiniai priešpriešiniai pavyzdžiai, kuriuos Greenawaltas kar- 
tais pasitelkia, patvirtina mano spėjimą, kad jis politinės nuostatos 
argumentus painioja su principo argumentais, priklausančiais nuo 
pasekmės!. Jeigu konkrečios sutarties vykdymo pasekmės būtų ne- 
tikslingai nuostolingos atsakovui arba visai bendruomenei, tuomet 
šitai būtų negatyvus principo argumentas prieš tai, kad ieškovas turi 
teisę — laikantis su teisingumo —- į tam tikrą sutarties realizavimą, 
nors šis ieškovas turi teisę į žalos atlyginimą. Bendrosios teisės (Com- 
mon law) normos apie ginčijamumą (mootness), arba de minimis 
non curat lex, žinoma, gali remtis pasekmės sumetimais, įskaitant 
tuos, kuriuos minėjau „Sunkiosiose bylose“. Šie pasekmės sumeti- 


! Žr. Greenawalt, 1015. 
2 Žr. p. 151. 

mai gali turėti lemiamos reikšmės, kai klausimas yra tas, ar pamatinė 
moralinė teisė į labai mažos žalos atlyginimą arba į kompensacines 
priemones, kurios jau nebeturi jokios praktinės vertės, yra pakanka- 
ma paremti institucinei teisei į brangų procesą ir bylos ištyrimą, ypač 
kai esama kitų svarbių pretenzijų, kurioms tirti būtų skiriamos bend- 
ruomenės lėšos. 


C. Trivialumas 

Dabar turiu imtis dilemos, su kuria, Greenawalto įsitikinimu, susi- 
duriu, antrosios pusės. Galbūt ką tik pateiktieji argumentai yra to- 
kie, kokių jis iš manęs ir tikėjosi kaip galimo atsakymo į jo ir kitų 
klausimus. Jis numato, kad mano atsakymas labai aiškiai parodys 
tai, ką jis jau ir šiaip įtaria, būtent, — jog tarp principų ir politinių 
nuostatų perskyra negali turėti tos teorinės reikšmės, kurią, mano 
manymu, ji turi. 

Tačiau turime atskirti dvi šio teiginio versijas. Pirmoji sako, kad 
bent jau praktiškai nėra skirtumo tarp mano aprašyto principo argu- 
mento ir politinės nuostatos argumento, nes vieną visuomet galima 
pakeisti kitu. Šį teiginį galima suformuluoti taip: nurodymas teisė- 
jui, kad jis savo sprendimui sunkiojoje byloje paremti visuomet turi 
rasti principo argumentą ir negali remtis politinės nuostatos argu- 
mentu, teisėjo akyse nekeis reikalo, nes jis pagal šią instrukciją spręs 
tuo pačiu būdu, kaip ir be jos. Antroji versija teigia, jog bet kuriuo 
atveju, kitaip nei teigiu aš, ta perskyra negali būti svarbi jurispruden- 
cijos požiūriu, nes mano pagrindas manyti, kad normatyviniai ir ju- 
risprudenciniai galvosūkiai yra išsprendžiami, jei manoma, jog teisė- 
jai sprendžia principo pagrindu, yra neteisingas pagrindas. 

Pirmąją trivialumo teiginio versiją dera atskirti nuo kitokio teigi- 
nio (nežinau, ar Greenawaltas norėtų jį ginti). Ją dera atskirti nuo 
kaltinimo, jog kai suvokiame, kiek daug skirtingos rūšies argumentų 
gali būti laikomi principo argumentais, teisių tezė praranda savo ga- 
lią kaip kritinis įrankis. Kai tampa aišku, kad visokiausi konsekven- 
cialistiniai argumentai gali būti principo, o ne politinės nuostatos 
argumentai, kai tampa aišku, kad visi teisėjai - išskyrus retas išimtis — 

visą laiką teikė ir teikia principo argumentus, tai sakymas, jog teisė- 
jai turi daryti būtent tai, ką jie darytų ir šiaip, vargu ar gali būti 
laikomas svarbiu normatyvinės jurisprudencijos teiginiu. Aš pripaži- 
nau šio „kaltinimo“ svarumą, kai sakiau, kad teisių tezė sumanyta ir 
kaip deskriptyvi, ir kaip normatyvi. Jeigu manyčiau, kad mano tezė 
yra revoliucijos lozungas, vargu ar teigčiau, jog teisėjai paprastai da- 
ro tai, ką ji rekomenduoja. Aš labai stengiausi pabrėžti, kad noriu 
pateikti ne reformos programą, o geresnį apibūdinimą to, ką, mūsų 
visų žiniomis, daro teisėjai, - geresnį, nes jis įgalins mus matyti, jog 
daugelį įprastinių politinės ir konceptualinės jurisprudencijos pro- 
blemų kelia ne teisėjavimo faktai, o mūsų pačių klaidinami šių faktų 
aprašymo būdai, nelyginant būtume neišsprendę konceptualinių pro- 
blemų dėl to, kad tarėme, jog M. Jourdain kalbėjo baltosiomis eilė- 
mis!. Jeigu antroji trivialumo teiginio versija būtų įtikinama, tai šis 
pratimas būtų betikslis. Mūsų padėtis teisės procesų supratimo atžvil- 
giu nepagerėtų, pasirinkus kitokį tų pačių praktikų aprašymą. Ta- 
čiau jeigu antroji versija yra klaidinga, tuomet prieštaravimas, jog 
teisių tezė neturi jokios revoliucinės jėgos, yra, kaip sakiau, būtent 
jos sėkmės teigimas. 

Tačiau tai nereiškia, kad teisių tezė neturi kritinės galios. Dabar 
esama daug teisėjų, sakančių, kad jų darbas yra kurti teisę teisės spra- 
gose (interstices of law), ir kad šitai reiškia elgtis lygiai taip, kaip 
elgtųsi įstatymų leidėjas, — atsiradus progai vykdyti politinį kursą. 
Dauguma tų, kurie tai sako, paprasčiausiai sako, senosios jurispru- 
dencijos kalba tariant, jog į jų pareigas įeina esant spragoms kurti 
naujas normas, o ne tai, kad tai darydami jie iš tikrųjų vadovaujasi 
tuo, ką aš vadinu politinės nuostatos argumentais. Tačiau, be abejo, 
esama ir tokių, kurie mėgina praktikuoti tai, ką jie atrodo propaguo- 
ją, Ir teisių tezė teikia standartą paneigti, jog tai, ką jie daro, yra 
teisinga. Tačiau pagrindinės kritinės teisių tezės vertės ieškotina ki- 
tame kritiškumo lygmenyje. Galime pripažinti, jog teisėjai laikosi 
teisių tezės, bet ir tuomet tvirtinti, kad jie padaro klaidų - dėl to, jog 


"Žr. p. 137-138, 182. 

remiasi netikusia pamatine moraline ir politine teorija, arba dėl to, 
kad daro proziškesnes - analizės - klaidas. Teisių tezė orientuoja šią 
kritiką, atskleisdama teisėjavimo argumentų sunkiosiose bylose gi- 
liąją struktūrą, įskaitant jos apimamus teisių principus, taigi ir bend- 
resnes politines ir moralines teorijas, kurias nulemia šie principai. Ji 
parodo, kad efektyvi kritika turi izoliuoti ir įvertinti šiuos principus 
ir teorijas ir, jeigu būtina, supriešinti jas su teorijomis, kurias laiko 
subtilesnėmis ir įtikimesnėmis. Ji skatina sieti teisę su politine ir mo- 
raline filosofija, kuri turi būti naudinga abiems. 

Tačiau tai jau būtų kita tema - turime grįžti prie pirmojo iš dviejų 
mano išskirtų teiginių. Ar nėra jokio skirtumo, ar teisėjui sakome, kad 
jis privalo spręsti remdamasis tik principo argumentais, ar sakome, jog 
sunkiosiose bylose jis gali pasitelkti taip pat ir politinės nuostatos argu- 
mentus? Aišku, jog skirtumas, lemiamas vieno arba kito sakymo, turi 
priklausyti nuo paties teisėjo politinės ir moralinės teorijos, būtent — 
nuo to, kokiu mastu jis yra įsitikinęs, kad konsekvencialistiniai argu- 
mentai yra tinkami ir turi galią sprendžiant, kokias teises turi žmonės. 
Jeigu teisėjas išpažįsta griežtą deontologinę teisių teoriją, tai minėtos 
dvi instrukcijos turės labai skirtingų pasekmių. Nors tai, kokiu mastu 
teisėjas atpažins savo deontologinius principus geriausiame egzistuo- 
jančios teisės pateisinime, nėra niekaip užtikrinta, leidimas atsižvelgti 
į pasekmes politinės nuostatos argumentų požiūriu išlaisvins jį nuo 
deontologinių suvaržymų, kurie privalo bent kartais neleisti toms pa- 
sekmėms vyrauti jo priimame principo argumente. Tačiau, kaip sa- 
kiau anksčiau, labai mažai žmonių griežtai laikosi deontologinės teisių 
teorijos. Todėl dauguma teisėjų manys, kad net jeigu moralinės ir po- 
litinės teisės yra klausimo objektas, konsekvencialistiniams argumen- 
tams tenka reikšmingas vaidmuo nustatant šių teisių dimensijas. Ta- 
čiau jie gali laikytis kuo įvairiausių teorijų apie vaidmenį, kurį konsek- 
vencialistiniai samprotavimai gali iš tikrųjų vaidinti. Gal bus pravartu 
padaryti bent kai kurias apytikres perskyras tarp šių įvairių teorijų. 


(1) Kraštutiniausia konsekvencialistinė „teisių“ teorija, manau, 
būtų utilitarinė veiksmo teorija, skelbianti, jog kiekvienas turi parei- 

gą veikti — kiekviena proga — taip, kad gautų geriausius rezultatus, 
geriausius tuo požiūriu, kaip juos apibrėžtų utilitaristas, ir kad tie, 
kurie turėtų naudos iš tokių veiksmų, kada ne kada į juos turi „teisę“. 


(2) Įtikinamesnės, bet vis tiek reliatyviai kraštutinės teisių teori- 
jos gali būti sukonstruotos iš vienos arba kitos normos utilitarizmo 
(rule-utitlitarianism) formos. Pavyzdžiui, kas nors galėtų išpažinti 
teoriją, kad kiekvienas turi pareigą veikti pagal tą elgesio normą, 
kuri iš visų tų elgesio normų, kurias žmonės panašiose situacijose 
galėtų pagrįstai manyti esant derama svarstyti, dažniausiai produ- 
kuotų geriausias pasekmes, jeigu kiekvienas toje situacijoje priimtų 
tą normą. Pagal šią teoriją, kas nors, ketinąs statyti fabriką savo val- 
dose greta gyvenamosios vietovės, turėtų pasvarstyti, kuri iš žalą vi- 
suomenei reguliuojančių normų, kurias galėtų įtikinamai svarstyti 
kiekvienas jo situacijoje, lemtų geriausius padarinius, jeigu kiekvie- 
nas ją priimtų, ir atitinkamai veikti. Tie, kuriems būtų naudingas tos 
pareigos vykdymas, turėtų atitinkamą teisę. 


(3) Ne tokios reiklios teisių teorijos kiltų iš kitų normos utilita- 
rizmo formų. Kas nors galėtų manyti, kad žmonės turi teises ir pa- 
reigas, numatomas egzistuojančių socialinės praktikos normų, tačiau 
tik tuomet, jei šios priimtos normos lemia geresnius padarinius, nei 
lemtų bet kuri kita norma, kuri yra tikėtina kandidatė būti palaiko- 
ma, arba tik jeigu jos lemia geresnius rezultatus negu tie, kurie būtų 
gauti nesant jokios normos. 


(4) Kas nors galėtų atmesti visas utilitarizmo formas ir vis dėlto 
pripažinti iškilią vietą padarinių samprotavimams argumentuose apie 
teises. Aš jau bendrais bruožais aprašiau tokią teoriją. Kas nors gali 
manyti Žmones turint teisę į kitų rūpestį, ir tai reiškia, jog kiti negali 
jiems daryti didelės skriaudos dėl reliatyviai mažos naudos sau, arba 
negali būti nerūpestingi ir neapsaugoti jų nuo didelės žalos, jeigu tie 
kiti yra tokioje padėtyje, kad gali tai padaryti nedidelio pavojaus sau 
kaina. Ta abstrakti teisė padarinio sumetimus darys reikšmingus vi- 

suomet, kai yra tikėtina, jog vieno asmens veiksmas arba neveikimas 
turės rimtų padarinių kitų gerovei, tačiau teorija gali tvirtinti įvairias 
perskyras, kurios padarinių vaidmenį darys skirtingą skirtingose si- 
tuacijose. Pavyzdžiui, ji gali numatyti aukštesnį rūpesčio arba auko- 
jimosi standartą, kai pavojus kelia žalos grėsmę asmenims, o ne nuo- 
savybei; taip pat ji gali tam tikras konkuruojančias teises, kaip kad 
teisę išreikšti savo nuomonę politikos klausimais arba pasirinkti 
bendravimo partnerius, padaryti tokias svarbias, kad šios konkre- 
čiais atvejais negaliotų tik tuomet, kai pasinaudojimo jomis pasek- 
mės būtų tiesioginės ir labai didelės, o kitų teisių, tokių kaip teisė 
plėtoti asmens pageidaujamą verslą tam tikrame žemės plote, priklau- 
sančiam asmeniui kaip nuosavybė, svarbą gali sumažinti tiek, kad 
pakaktų kur kas menkesnių pasekmių, norint tam tikromis aplin- 
kybėmis teisę paneigti. 


(5) Kas nors gali išpažinti specialią teoriją apie institucines teises, 
tokias kaip teisės, reglamentuojamos socialinės žemės nuosavybės ins- 
titucijos, teoriją, kuri yra sykiu ir konsekvencialistinė, ir neutilitarinė. 
Šių socialinių institucijų atžvilgiu jis gali laikytis tokios pozicijos, ku- 
rios laikėsi šachmatų teisėjas šachmatų žaidimo atžvilgiu „Sunkiosiose 
bylose“!. Jis sutinka, kad žmonės turi politines teises, teikiamas šių 
institucijų, ne dėl to, kad mano, jog ta institucija dirba bendrojo inte- 
reso labui, o dėl to, kad teisingumo motyvai reikalauja, jog įsteigtosios 
institucijos būtų administruojamos pagal jų normas ir lūkesčius, ku- 
riuos tos normos nulemia, - tokias kaip norma, kad niekas negali fi- 
ziškai pažeisti kito teritorijos be jo leidimo. Tačiau jis mano, kad socia- 
linių institucijų prasmė sietina su tam tikromis bendromis pasekmė- 
mis, kurių, pagal populiarų supratimą, jos turi siekti, ir kad sunkiosios 
bylos, t. y. abstrakčių teisių konfliktas institucijose, turi būti spren- 
džiamos - lygiai taip pat kaip bet kuris teisingumo dalykas - atsižvel- 
giant į šios prasmės supratimo autoritetą. Kalbant, tarkime, apie kitų 
naudojimąsi žeme, jis gali manyti, kad paprotinių normų prasmė yra 


| Žr. p. 152-159. 

sumažinti trintį tarp žemės savininkų ir išspręsti sudėtingas žalos vi- 
suomenei bylas lygiai taip pat, kaip šachmatų teisėjas sunkius atvejus 
šachmatų žaidime sprendžia atsižvelgdamas į savo institucijos kon- 
cepciją. Ir vėl - kas nors, besilaikantis šios konsekvencialistinės teori- 
jos atmainos, gali išpažinti kitokią - nekonsekvencialistinę - teisių teo- 
riją, kuri kildina teises ne iš socialinių institucijų, ir turėti visiškai skir- 
tingą nuomonę apie kitų socialinių institucijų prasmę. 

Šio pavyzdinių teorijų apie teises, kurias piliečiai turi vienas kito 
atžvilgiu, sąvado sumanymas - tiesiog iliustruoti skirtingas teorijas, 
kurios yra įmanomos, ir kiekvienos iš jų potencialų sudėtingumą. 
Svarstydami pirmąją trivialumo teiginio versiją, privalome turėti ome- 
nyje, kad teisėjai gali numanomai laikytis bet kurios iš šių teorijų 
arba bet kurios kitos iš tų įvairių teorijų, kurių neaprašiau. Turiu 
būti apdairus ir nepadaryti klaidos, kurią darąs kartais esu kaltina- 
mas. Aš nemanau, kad visi ar netgi dauguma teisėjų yra skyrę savo 
laiko abstrakčiai moralės filosofijai arba kad jie sutaria dėl aiškių 
teisių teorijų ir kad kai kurie po savo mantija laiko Kanto tomą, o 
kiti slepia Benthamo ar Teilhardo de Chardino tomelius. Aš tik manau, 
kad kiekvienas turi nuomonę apie teisių idėją, nebūtinai suformu- 
luotų ar netgi nebūtinai nuoseklių, kuriomis remiasi, kai privalo pa- 
sakyti, kokias pareigas jis turi stojančių prieš jį atžvilgiu. 

Nesiremsiu jokiomis prielaidomis apie reliatyvų įvairių formų kon- 
sekvencialistinių teorijų apie teises populiarumą, nors ir manau, kad 
tokios teorijos kaip paskutinės dvi iš mano aprašytųjų yra kur kas 
įprastesnės negu pirmosios trys. Jeigu teisėjas laikosi kokios nors 
teorijos, panašios į vieną iš dviejų paskutiniųjų, tai jis visai kitaip 
reaguos į instrukciją, kad sunkiąsias bylas privalo spręsti remdama- 
sis principo argumentais, atsižvelgdamas į galimas pasekmes, kai to 
reikalauja principas, negu tuo atveju, kai jam būtų liepiama spręsti 
tas pačias bylas remiantis politinės nuostatos argumentais. Imkime, 
pavyzdžiui, teisėją, kuris laikosi kokios nors formos teorijos apie „pa- 
garbą“, teorijos, aprašytos 4-ame poskirsnyje. Jis turi omenyje upių, 
tekančių žemėmis, iš kurių kai kurios yra žemės ūkio, o kai kurios 
naudojamos plėtoti gamybai, administravimo schemą; jeigu jis būtų 

įstatymų leidėjas, tai paremtų tą schemą kaip pateikiančią socialiai 
efektyviausią tokių upių panaudojimą. Jeigu jam būtų liepta pakran- 
tės ruožo nuosavybės bylas spręsti politinės nuostatos pagrindu, pa- 
sirenkant efektyviausias normas ateičiai ir sprendžiant jam tekusias 
bylas taip, tarsi tos normos jau galiotų, tai kurdamas normas jis kiek 
įmanydamas stengtųsi priartinti jas prie tos schemos, kurią siūlytų 
įstatymų leidėjui. Be abejo, jis būtų reduktyvus, nes negalėtų surašyti 
sudėtingo nuostatų komplekso į standartinės apimties teisėjo nuo- 
monę (tačiau nėra jokių kliūčių jo paties nuomonėms pamažu tapti 
panašioms į įstatymus ir taip pažeisti tą tradiciją). Tačiau supaprasti- 
nimai būtų tokie, kurie - kiek tai įmanoma - nepažeistų schemos 
branduolio. Jeigu į jam teikiamas instrukcijas įeitų paliepimas, kad 
jis privalo suvokti save kaip jaunesnįjį įstatymų leidėjo partnerį ir 
savo naujas normas įsprausti į įstatymų leidėjo jau nustatytų gairių 
rėmus, šis patikslinimas neturėtų beveik jokių pasekmių tais atvejais, 
kai įstatymų leidėjas jau yra palikęs teisės plėtojimą teismams, kaip 
pakrantės ruožo nuosavybės atveju. Kitais atvejais toks patikslini- 
mas pareikalaus iš jo imtis tam tikrų strategijų, kurias įstatymų leidė- 
jas yra nustatęs kaip fiksuotas, tačiau sprendimas dėl to, kiek jo pa- 
ties schemos numatomų dalykų dėl to turi būti atmesta, neturėtų 
nieko bendra su jokiais teisingumo ar teisių sumetimais. 

Tačiau dabar tarkime, kad jam sakoma, jog jis turi spręsti pakran- 
tės ruožo nuosavybės bylas principo pagrindu ir atidėti į šalį savo 
brangiąją schemą. Dabar jis turi savęs paklausti, pavyzdžiui, ar abstrak- 
ti ieškovo fermerio teisė į jo kaimyno rūpestį įgalioja fermerį reika- 
lauti kaimyno neužtvenkti upės tam, kad pastatytų fabriką, kuris teiks 
reikalingas darbo vietas bendruomenei. Dėl mano anksčiau aprašytų 
priežasčių mūsų teisėjas, be abejo, atsižvelgs į tų darbo vietų svarbą 
bendruomenei, fabriko pritaikymo darbui be energijos, kurią tiekia 
užtvanka, sąnaudas ir paskesnį nenašumą, alternatyvius vandens že- 
mėms drėkinti šaltinius ieškovo atveju, lygiai kaip į nekonsekvencia- 
listinius veiksnius, taip pat turinčius įtakos pagarbos reikalui, kaip 
klausimas, ar kaimyninės žemės jau buvo naudojamos gamybai, kai 
ieškovas ėmėsi fermerystės. Tačiau nėra pagrindo manyti, - o esama 

dėmesio verto pagrindo abejoti, — kad šie veiksniai, deramai įverti- 
nus jų svorį pagal teisėjo bendrą teisingumo teoriją, sukurtų būtent 
tas normas, kurias teiktų jo politinės strategijos schema, modifikuo- 
ta paprastumo ir nuoseklumo sumetimais. Vienas iš politinės strate- 
gijos schemos tikslų gali būti, pavyzdžiui, maisto savikainos sumaži- 
nimas fabrikinių gaminių atžvilgiu. Jis galėtų nuspręsti - strategijos 
labui - savo schemoje suskirstyti valstybę į pakrančių teritorijas, iš 
kurių vienoje leidžiama naudoti tekančio vandens šaltinius be ato- 
dairos į poveikį kitiems, o kitose teritorijose — ne. Kitokia strategija 
galėtų numatyti vienokį režimą pirmiesiems keletui jų pradedamos 
vykdyti programos metų, kuris užleidžia vietą kitokiam režimui vė- 
lesniais metais, kai jau bus gauta naudos iš pirmojo etapo arba kai 
numatomas koks kitas aplinkybių pokytis. Tai vis pažįstami įstatymų 
leidėjo programos tikslai ir strategijos, tačiau tai — tikslai ir strategi- 
jos, kuriuos kas nors, išpažįstantis teisių teoriją, aprašytą 4-ame po- 
skirsnyje, manytų esant nereikšmingais sprendžiant, ko teisingumas 
reikalauja iš vieno kaimyno kito atžvilgiu. 

Taigi jeigu galima pagrįstai daryti prielaidą, kad reikšmingas tei- 
sėjų skaičius bet kurioje bendruomenėje laikosi arba nekonsekven- 
cialistinių teisių teorijų, arba konsekvencialistinių teorijų, kurios nė- 
ra viena ar kita utilitarizmo forma, tuomet nurodymas šiems teisė- 
jams bylas spręsti principo pagrindais negali turėti tų pačių pasekmių, 
kokių turėtų nurodymas spręsti politinės nuostatos pagrindu. Šito 
pakaktų sugriauti pirmajai trivialumo teiginio versijai, net jei ir turė- 
čiau po to pripažinti, kad utilitarinių teisėjų atveju tų dviejų instruk- 
cijų efektas būtų tas pats. Tačiau, žinoma, ir tai nėra tiesa. Utilitarinė 
teisių teorija yra teisių teorija, ir netgi utilitaristui klausimas, ko žmo- 
nės nenusižengdami teisingumui gali reikalauti vienas iš kito, skiriasi 
nuo klausimo, kokias normas politinę strategiją kuriantis įstatymų lei- 
dėjas gali jiems nustatyti nenusižengdama deramumui. Utilitarizmo 
literatūra, kurios dabar yra daug ir subtilios, tai akivaizdžiai parodo!. 


' Žr. Lyons, „Human Rights and the General Welfare“, 6 Phil G Pub. Aff 113 
(1977) bei ten nurodomus straipsnius. 

Normos utilitarizmo šalininkas tvirtina, kad žmonės turi teises, įt- 
virtintas normose, kurios jau yra įtvirtintos kaip socialinės nor- 
mos, jeigu šios turi utilitarinę vertę, kaip numatyta teorijoje, apra- 
šytoje 3-1ame poskirsnyje, arba normose, kurios gali būti supranta- 
mos kaip optimalios atskirų individų, darančių sprendimus be galios 
paskirti kokias nors normas, kad i1r kokios jos būtų, kitiems. Nė 
vienu iš šių atvejų utilitaristas teisėjas negalėtų įtikinamai manyti, 
kad individas turėtų suformuluoti normą savo paties elgesiui, turė- 
damas deramos politinio kurso programos detalę arba strategijų 
įvairovę, juo labiau negalėtų manyti, jog tam pakaktų administra- 
toriaus taupumo jausmo. Klausimas, kurio turi imtis individas, kai 
sprendžia, kokias pareigas jis turi kitų atžvilgiu, net normų utilita- 
ristui yra skirtingas - ir į jį turi būti kitaip atsakoma - nuo klausi- 
mo, ko nauda besiremiantis įstatymų leidėjas turėtų reikalauti iš 
visų tokių individų - jei ne dėl kokios kitos priežasties, tai dėl to, 
kad įstatymų leidėjas turi viešumo galias ir įgyvendinimo galias, 
kurių negali ir neturi turėti joks individas. 

Taigi pirmosios Greenawalto trivialumo teiginio versijos galima 
drąsiai nepaisyti. Antroji versija teigia, kad net jei ir esama skirtumo 
tarp principo argumentų ir politinės nuostatos argumentų, aš netei- 
sus, jei tenkinuosi idėja, jog teisėjai sunkiąsias bylas paprastai spren- 
džia principo argumentų pagrindu, nes politiniai ir jurisprudenci- 
niai argumentai, kuriuos pateikiau to jų praktikos aprašymo naudai, 
yra klaidingi. Vienas iš Greenawalto argumentų šia linkme, kaip ir 
jo tariamiėji priešpriešiniai pavyzdžiai, ginčija deskriptyvųjį teisių tezės 
adekvatumą, ir aš šį argumentą svarstysiu pirmiausia. Jo likusieji ar- 
gumentai puola normatyvinės tezės pretenzijas. 

Aš sakiau, jog idėja, kad sunkiąsias bylas teisėjai sprendžia princi- 
po argumentų pagrindu, pasižymi viena jurisprudencine dorybe: ji 
paaiškina, geriau negu bet koks konkuruojantis aprašymas, kodėl 
precedentui priskiriama tai, ką aš pavadinau „gravitacine galia“ vė- 
lesniųjų sprendimų atžvilgiu. Štai ką Greenawaltas cituoja iš mano 
straipsnio: 

Gravitacinę precedento galią galima paaiškinti remiantis ne įgy- 
vendinamųjų aktų (emactments) išmintimi, o tuo, kad panašius 
atvejus teisinga traktuoti vienodai [...] [Teisėjo rankose] ankstes- 
nių sprendimų gravitacinė galia turi tenkintis principo argumen- 
tų, kurie būtini pateisinti tiems sprendimams taikymu. Jeigu anks- 
tesnis sprendimas būtų suprantamas kaip visiškai pateisinamas 
kokio nors politinės nuostatos argumento, jis neturėtų jokios gra- 
vitacinės galios.! 


Jis sako, kad „Dworkino argumentas šiuo atžvilgiu atrodo toks 
akivaizdžiai klaidingas, kad imi abejoti, ar jį iki galo supranti“?. 

Suabejoti tikrai verta. Pirmiausia Greenawaltas neteisingai jį su- 
pranta dėl to, kad pražiūri jo pagrindinį analitinį įrankį, būtent — 
mano perskyrą tarp precedentų įgyvendinamosios akto galios (enact- 
ment force) ir jų gravitacinės galios. Precedento akto galia iš paskes- 
nių teisėjų reikalauja vadovautis normomis ir principais, nustatytais 
ankstesnėje byloje taip, tarsi jie būtų nustatyti įstatyme. Gravitacinė 
galia paliečia ir tas vėlesnes bylas, kurios akivaizdžiai yra neregu- 
liuojamos bet kokios tokios normos ar principo referencijos. Gree- 
nawaltas sako, jog „priežasčių, dėl kurių teismai vadovaujasi prece- 
dentais, yra daug. Be teisingumo sampratos, jog vienodi atvejai turi 
būti traktuojami vienodai, kai kurios kitos iš tų priežasčių, kaip ma- 
no Lewellynas, yra šios: patogumas, rėmimasis sukaupta patirtimi ir 
pravartumas ketinant sugebėti numatyti, ką nuspręs teismas“?. Tai 
išties yra priežastys, kodėl precedentams teikiama įstatyminio akto 
galia. Jeigu būtų laikoma, kad precedentai yra nulemti politinės nuos- 
tatos argumentų, egzistuotų dar viena ir kur kas svarbesnė priežas- 
tis, kurios Greenawaltas nepamini: teisėjavimo normos negalėtų pa- 
gerinti politinio kurso, jeigu iš vėlesnių teisėjų nebūtų reikalaujama 
laikytis tų normų. 

Skiriamasis faktas, susijęs su teisėjavimu bendrosios teisės (com- 
! Žr. aukščiau, p. 169, cituoja Greenawaltas, op. cit., 1008. 


2 Greenawalt, 1008. 
* Ibid. (cituojant praleista išnaša). 


444 RIMTAS POŽIŪRIS Į TEISES 


mon law) pagrindu, faktas, kuris kelia mano aptartus jurisprudenci- 
nius galvosūkius, yra tas, kad precedentams teikiama taip pat ir gravi- 
tacinė galia. Tačiau gravitacinės galios negali paaiškinti tas priežasčių 
sąvadas, kurį Greenawaltas paima iš Llewellyno. Inercijos ir patogu- 
mo nepaisoma įtemptoje ir kontroversiškoje argumentacijoje apie tai, 
ko reikalauja deramai suprantama precedentų grandinė; „sukaupta 
patirtis“ negali paaiškinti situacijų, kai sprendimui paremti yra panau- 
dojamos naujoviškos pamirštų bylų interpretacijos; ir pats Greenawaltas 
sako, kad precedentai, kurių gravitacinė galia neaiški arba kontrover- 
siška, menkai tegelbsti numatant, ką darys teismas. Aišku, jog Herak- 
lis, siekdamas kokio nors pateisinimo gravitacinės galios praktikai, 
turėjo žvalgytis anapus šių nuvalkiotų pamokymų apie precedentą. 

Taigi Greenawaltas nesuprato šio argumento esmės. Tačiau jis taip 
pat nori ginčyti ir kitą argumento bruožą. Aš sakiau, kad jeigu prece- 
dentai turi gravitacinę galią ir jeigu šitai turi būti pateisinta tuo pa- 
grindu, kad teisingumas reikalauja nuoseklumo, tai reiškia, jog tuos 
precedentus reikia tarti esant nulemtus principo argumentų, kaip 
reikalauja teisių tezė, nes, kaip sakiau, 


[jeigu] ankstesnis sprendimas būtų laikomas visiškai pateisinamu ko- 
kio nors politinės nuostatos argumento, jis neturėtų gravitacinės ga- 
lios. Jo kaip precedento vertė ribotųsi jo akto leidžiamąja galia 
(enactment) [...) [nes] [n]e;jmanomas [...] joks bendras teisingumo 
argumentas, pagal kurį valdžia, tarnaujanti bendram tikslui vieno- 
kiu būdu viena proga, turi tarnauti tuo būdu - ar netgi turi tarnau- 
ti tam pačiam tikslui — visuomet, kai randasi panaši proga!. 


Greenawaltas nesutinka. Savo teiginiui, jog (bent jau kartais) po- 
litine nuostata pagrįsti sprendimai nulemia teisingumo teiginius, tin- 
kamus panašiems sprendimams vėliau, iliustruoti jis siūlo trumpą 
pasakojimą apie šeimos gyvenimą?. Jeigu dėl politinės nuostatos mo- 


! Žr. p. 169-170. 
Ž Greenawaltas, 997-998. 

tyvų šiek tiek jaunesniam vaikui liepiama eiti į lovą pirmiau už kitą, 
norint išvengti triukšmo, kurį sukelia plepėjimas lovoje, tai po kele- 
rių metų tas vaikas reikš pretenziją eiti miego vėliau nei dar jaunes- 
nis vaikas, net jeigu politinės nuostatos motyvacija prapuolė, nes, 
pavyzdžiui, šeima gyvena pasiturimai ir įsigijo didesnį namą. Aš vi- 
siškai sutinku, kad jaunesnysis vaikas galėtų atkakliai reikšti tokią 
pretenziją ir kad gali pasirodyti sudėtinga jam išaiškinti perskyrą tarp 
principo ir politinės nuostatos. Gal būtų išmintingiau - pačių politi- 
nės nuostatos argumentų požiūriu - nusileisti jo reikalavimams. Var- 
gu ar tai reiškia, kad vaiko pretenzija yra teisinga moralinės teorijos 
požiūriu. Jeigu tėvams pavyktų išaiškinti vaikui naujų aplinkybių ga- 
lią ir jis sutiktų atsiimti pretenziją, mes turėtume tam visokeriopai 
pritarti. Vargu ar turėtume sakyti, kad tėvai apgaule sugundė vaiką 
susitaikyti su neteisybe. 

Likusiąją Greenawalto argumento dalį apibendrina štai toks tei- 
ginys: „Pakanka ir akimirkos suprasti, jog kai įstatymų leidėjas teikia 
teises vienai Žmonių grupei, net jeigu ji tai daro politinės nuostatos 
pagrindais, kitos grupės, kurių negalima pateisinamai išskirti, turi 
stiprią teisingumo pretenziją į panašų traktavimą savo atžvilgiu“!. 
Žinoma, šis teiginys, — toks, koks jis čia pateiktas, — yra truizmas. Jis 
kelia klausimą, kada kitos grupės yra išskiriamos „pateisinamai“. Aš 
pažymėjau, kad grupės pateisinamai išskiriamos tada, kai tai susiję 
su politinės strategijos likimu, dėl priežasčių, kurios būtų netinka- 
mos, jeigu argumentas būtų principo argumentas, nes tai ne priežas- 
tys, kurioms reikšmę teikia teisingumas. Tad patogumo arba admi- 
nistravimo priežastys, arba paprasčiausiai ta priežastis, jog jau vyk- 
doma politinė strategija yra pakankamai sėkminga. Kaip akivaizdų 
pavyzdį nurodžiau įstatymų leidėjo subsidijas, tačiau Greenawaltas 
čia prieštarauja sakydamas, kad jos yra ypatingas atvejis ir kad tai, ką 
aš sakau, negalioja, kai įstatymų leidėjas kuria teises arba politinės 
nuostatos pagrindais priima „bendrojo taikymo“ normas. Nesupran- 
tu, kokią perskyrą Greenawaltas čia turi galvoje — jis nepateikia jo- 





'Ibid., 1009. 

kių pavyzdžių to, ką jis turi omenyje. Jei įstatymų kūrėjai išleido 
aktą, subsidijos yra teisių dalykas, o normos, numatančios jas, yra — 
taip būčiau manęs - bendrojo taikymo (bet, žinoma, ne universa- 
laus) normos. Be to, mano mintis yra būtent ta, kad sprendimai su- 
teikti naudą politinės nuostatos pagrindu visuomet yra subsidijos; 
kiekvieną kartą, kai įstatymų leidėjas pripažįsta teises grupei, - ne 
dėl to, kad ta grupė pagal teisingumą turi teisę į tai, ką ji gauna, bet 
dėl to, kad teisių sukūrimas šitai grupei prisideda prie bendrosios 
gerovės, - ta dotacija yra subsidija šitai grupei. Bet niekas nepriklau- 
so nuo to, ar mes žodį „subsidija“ vartojame siauresniąja prasme. Ar 
kapitalo prieaugio nuostatos mokesčių kodekse, skirtos paskatinti 
tam tikroms investavimo formoms kitų atžvilgiu, laikytinos subsidi- 
javimo atvejais? Kaip tuomet suvokti originalų prezidento Carterio 
energijos taupymo programos siūlymą taikyti nuolaidas efektyviems, 
mažai degalų naudojantiems automobiliams? Ir, — jeigu jau apie tai 
prakalbome, - ką reiškia toje pačioje programoje siūlytasis specialus 
mokestis neefektyvioms, daug degalų naudojančioms mašinoms? Šiaip 
ar taip, jeigu tokia programa būtų patvirtinta, neturėtume manyti, 
jog tie, kurie pirko efektyvius motorinius laivus, nepaminėtus įstaty- 
mų leidėjo schemoje, turėtų teisingumo argumentą, kad jiems taip 
pat turi būti taikomos nuolaidos, nei kad efektyvių valčių gamintojai 
turėtų teisę reikalauti, jog iš neefektyvių valčių pirkėjų turi būti pa- 
reikalauta mokėti ekvivalentišką mokestį. Pakankamas atsakymas būtų 
tas, kad pakanka ir toliau taupyti energiją efektyvinant automobi- 
lius. Tarkime, jog Kongresas nustato specialias kolektyvinio sandė- 
rio sudarymo kai kuriose pramonės šakose procedūras, pakeisdamas 
reikalavimus tarpininkams, kad sumažintų nesutarimus darbe arba 
padidintų produktyvumą. Ar šitai yra subsidija visiems, kuriems pa- 
sitaikys turėti naudos iš tų specialių procedūrų? Šiaip ar taip, mes 
nesakytume, kad darbdaviai arba darbininkai kitose pramonės šako- 
se laikantis teisingumo turi teisę į panašias galimybes vien dėl to, 
kad ta pati administravimo laiko ir pinigų investicija ir ten būtų su- 
teikusi ekvivalentišką naudą. 

Turime būti itin atsargūs, kad čia išvengtume painiavos. Nenoriu 

pasakyti, kad valdymas politinės nuostatos pagrindu gali būti iracio- 
nalus. Nenoriu paneigti to, ką kitur stengiausi išsamiai išaiškinti,! — 
jog nuostatos, skirtos politinei nuostatai, gali būti netinkamos (daž- 
nai taip pat ir nekonstituciškos), jeigu pažeidžia nepriklausomus prin- 
cipus, grindžiančius teises valstybės atžvilgiu. Aš rūpestingai pažy- 
mėjau, kad valdžia turi bendrą pareigą neleisti politinėmis nuostato- 
mis paremtų programų naštai pernelyg sunkiai prislėgti kurį nors 
konkretų individą ar bendruomenės sluoksnį, net jeigu tenka aukoti 
techninį efektyvumą, kad to būtų išvengta. Dabar pridursiu, kad val- 
džiai turi būti neleidžiama savo politinės galios naudoti išrankiai — 
diskriminuoti nepopuliarias arba politiškai silpnas grupes. Kiekvie- 
nas iš šių argumentų turi turėti vietą bet kokioje išsamioje valdymo 
teorijoje, ir kiekvienas kelia didžiai įdomius ir sudėtingus tiek teori- 
nius, tiek praktinius klausimus. Tačiau jie nei pavieniui, nei kartu 
nediskredituoja štai kokio teiginio: jeigu įstatymų leidėjo sprendi- 
mas suteikia naudą kokiai nors konkrečiai grupei ne dėl to, kad tą 
grupę manoma turint teisę į tą naudą, o dėl to, jog ta nauda yra šalu- 
tinis produktas schemos, kuri manoma, skatinsianti progresą tam tik- 
ro kolektyvinio tikslo link, tai kiti neturi jokios politinės teisės į tą 
pačią naudą, met jeigu tos naudos suteikimas jiems iš tikrųjų dar labiau 
skatintų progresą to paties kolektyvinio tikslo link. Šis teiginys yra ar- 
gumento apie gravitacinę precedentų galią pagrindas, nes šis teiginys 
negalioja, kai nauda suteikiama kokiai nors grupei dėl to, kad mano- 


! Žr. 7-ą skyrių. 

2 Šis ir ankstesni sakiniai suponuoja klausimą dėl tikrosios Jungtinių Valstijų konsti- 
tucijos Keturioliktojo papildymo „lygios apsaugos“ klauzulės apimties. Kokiu mastu ta 
klauzulė draudžia nevienodą naudos arba atsakomybės naštos, kurią teikia politinės 
nuostatos generuojama teisėkūra, paskirstymą? Ar jos apimtis ribojasi tik tais nelygybę 
nustatančios teisėkūros, besiremiančios politine nuostata, atvejais, kai pažeidžiama 
nepriklausoma politinė teisė, įskaitant nepopuliarios grupės nario teisę nepatirti diskrimi- 
nacijos? Šį klausimą turėjau omenyje rašydamas trumpą išnašą: žr. aukščiau, p. 169 išn. 1. 
Greenawaltas tą pastabą pavadina „painia“; pripažįstu, kad ji mažų mažiausiai yra ne- 
lengva perprasti. Ji nepateikia argumento prieš konvenciškesnę pažiūrą į lygios apsau- 
gos nuostatą, - pažiūrą, kurią čia pakartoja Greenawaltas, - o tik taria, kad konvencinė 
pažiūra yra nepatenkinama. 

ma, jog šios grupės nariai turi teisę į tą naudą. Net jeigu teisė įtvirtina- 
ma konsekvencialistine motyvacija arba ribojama konsekvencialisti- 
niais sumetimais, vis tiek tai — teisė, ir jei principas suformuluojamas 
tiksliai, kiekvienas, patenkantis į kategoriją tų, kuriems tas principas 
yra palankus, turi teisę - laikantis teisingumo - į tai, ką jis teikia. 

Kas nors galėtų prieštarauti teiginiui apie politines nuostatas, nu- 
rodydamas, kad ji negalioja vienam kolektyviniam tikslui - bendra- 
jai bendruomenės kaip visumos gerovei, kaip ją galėtų apibrėžti vie- 
nos ar kitos formos utilitarizmas. Utilitaristas galėtų teigti, kad įsta- 
tymų leidėjas turi pareigą siekti bendrosios gerovės ir jog todėl 
kiekvienas turi teisę į tai, ką jis gautų pagal teisėkūros aktą, teisėkū- 
ros, kuri juk kuria aukščiausią gerovę. Aš pats vengiu sakyti, kad ši 
„teisė“ yra tikra teisė, bet čia tai nesvarbu, nes net jeigu mes taip 
sakome, bendrosios gerovės atvejis nėra tikra teiginio apie politines 
nuostatas išimtis. Kas nors, apeliuojąs į savo tariamas teises atsižvel- 
giant į bendrąją gerovę, negalėtų sustiprinti savo argumento galios, 
nurodydamas kokius nors ankstesnius įstatymus, priimtus siekiant 
užtikrinti tą bendrąją gerovę. Viskas priklausys nuo nepriklausomo 
ir lemtingo klausimo, ar dabar suteikus jam tai, ko jis reikalauja, 
pagerės bendroji gerovė. Nė vienu atveju ši tariama išimtis negali 
būti laikoma prieštaravimu mano argumentui apie gravitacinę galią. 
Jeigu kas nors mano, kad teisėjų sprendimus nulėmė politinės nuosta- 
tos argumentai ir kad šie argumentai vis vien turi gravitacinę galią 
ateities sprendimui, tai jis turi manyti, kad tą galią ankstesniam spren- 
dimui suteikė kokio nors specifiškesnio kolektyvinio tikslo, negu tiks- 
las pakelti bendrąją gerovę, pasirinkimas, kaip antai tikslas sumažin- 
ti avarijų skaičių arba siekti, kad oras būtų grynas, arba sumažinti 
nedarbą, arba siekti harmoningesnių vadovybės ir darbininkų santy- 
kių, net jeigu šis specifiškesnis tikslas suvokiamas - taip dažniausiai 
jis būtų suvokiamas - kaip svarbi priemonė užtikrinti tam bendres- 
niam tikslui. Jis mano, kad vėlesnės akcijos šalis apeliuoja į ankstesnį 
to specifiškesnio tikslo pasirinkimą kaip į argumentą, jog jo atveju 
turėtų būti kuriama norma, kuri tarnauja būtent tam pačiam tikslui 
ir kuri (kaip šalutinis produktas) jam duotų naudos. Taigi argumen- 

tu daroma prielaidą, kad politinės nuostatos, specifiškesnės negu 
bendra nauda, pačios turi turėti gravitacinę galią. 

Greenawaltas taip pat nori sukritikuoti kitą mano pateiktą argu- 
mentą. Aš sakiau, kad gerai žinomas argumentas, jog demokratijoje 
teisę turi kurti įstatymų leidėjas, o ne teismai, būtų stiprus prieštara- 
vimas teisėjo originalumo tezei, jeigu teisėjo sukurta teisė būtų le- 
miama politinės nuostatos, bet yra ne toks stiprus argumentas prieš 
teisėjo originalumą principiniais klausimais. Greenawaltas priešta- 
rauja sakydamas, kad faktai liudija, jog įstatymų leidėjui visai nerūpi 
kai kurios teisės sritys, todėl teismai yra priversti daryti visus politi- 
nių nuostatų sprendimus, kokių reikia tose srityse, ir kad teisėjai gali 
būti lygiai tokie pat įgudę priimti bent jau tam tikrus politinės nuosta- 
tos sprendimus, kaip ir kongreso nariai!. Kai dėl pirmojo iš šių argu- 
mentų, jis atmeta atsakymą, kurį, jo įsivaizdavimu, aš galėčiau pa- 
teikti, būtent, kad tam tikras įstatymų leidybos sritis nusprendžia 
palikti teismams dėl to, jog jos tyčia priėmė sprendimą, kad šios sri- 
tys geriau plėtojamos rūpinantis principu, o ne politiniu kursu. Jis 
sako, kad realistiškiau manyti, jog įstatymų leidėjas susilaiko dėl „ko- 
kios nors miglotos nuovokos, kad tos problemos yra adekvačiai trak- 
tuojamos teismų“?. Be abejo, tačiau taip išvengiama svarbaus klausi- 
mo. Galbūt „miglota nuovoka“ kyla kaip tik dėl to, kad šios sritys 1š 
tikrųjų yra adekvačiai plėtojamos per principo samprotavimus, įs- 
kaitant konsekvencialistinius samprotavimus, todėl įstatymų leidė- 
jas neprivalo įterpti politinių tikslų. 

Būtent tokį paaiškinimą to, kad vadinamosios „bendrosios tei- 
sės“ sritys galėjo išsiplėtoti — tuo mastu, kuriuo jos tai padarė, — 
per teisėjų sukurtą, o ne statutinę teisę, įgalina du argumentai. Pir- 
ma, bendrosios teisės sritys yra būtent tos, kuriose daugiausiai ga- 
lios turi garsioji profesoriaus Coase'io teorema?*. Coase'is nurodė, 
jog jeigu mes nepaisome sandorių kainos, bendrajam išteklių pa- 
skirstymo efektyvumui neturės reikšmės tai, ar deliktinė arba su- 


! Žr. Greenawaltas, 1004. 
2 Ibid., 1005. 
5 Zr. Coase, „The Problem of Social Cost“, 3 J. L G Econ. 1, 19- 28 (1960). 

tartinė atsakomybė tenka vienai ar kitai iš dviejų privačių sandorio 
ar įvykio šalių, nors, aišku, tai turės didelės reikšmės pačioms ša- 
lims. Žinoma, sandorio kaina yra materiali kaina, todėl vienos de- 
likto ar sutarties normos pasirinkimas lemia skirtumą, kad ir nedi- 
delį, bendrojo ekonominio efektyvumo požiūriu, tačiau, kaip yra 
pažymėję komentatoriai, tikėtina, jog teisingumo sumetimai - samp- 
rotavimai apie tai, kuriai ekonominei rolei turėtų, atsižvelgiant į 
teisingumą, tekti užmokėti tam tikrą kainą - bus svarbesni!. Antra, 
sandoriai ir įvykiai, sukeliantys bendrosios teisės problemas, yra 
siejami su reliatyviai įprastomis situacijų rūšimis — tai yra situaci- 
jos, keliančios pažįstamą konfliktą tarp bendruomenės narių abstrak- 
čiosios teisės į tam tikrą tų, kurių aktai juos veikia, rūpestį ir abstrak- 
čiosios laisvės kitų - norinčių įgyvendinti savo interesus ir ambici- 
jas. Taigi tai yra situacijos, kurios reikalauja iš bendruomenės pasiekti 
didesnį ar mažesnį moralinį sutarimą dėl to, ko reikalauja teisingu- 
mas, - sutarimą, kuris, tai nustatant, neišvengiamai turės atsižvelg- 
ti į padarinius. Šitai sąlygoja du čia nurodytinus padarinius. Tai reikš, 
kad yra labiau tikėtina, jog teismas priims principo sprendimus, 
kurie bendruomenei kaip visumai atrodys patenkinami - daug la- 
biau patenkinami visoms grupėms negu sprendimai, kuriuos teis- 
mai gali padaryti, kai reikalas susijęs su naujoviškomis ar kontro- 
versiškomis teisėmis. Taip pat tai reikš, kad kai bendroji teisė kelia 
problemą, kurios sprendimas dėl kokios nors priežasties turės svar- 
bių ekonominių pasekmių, - kitaip nei sako Coase'io teorema, - 
kaip aplinką teršiančio fabriko, kuris sukuria labai daug darbo vie- 
tų, atveju, tuomet principo argumentai turės atsižvelgti į tas lemia- 
mas ekonomines pasekmes. 

Antrasis Greenawalto argumentas, pagal kurį teisėjai gali būti pro- 
tingi politinio kurso klausimais, yra paprasčiausiai šūvis pro šalį. Iš- 
ties esama populiaraus argumento, įrodinėjančio, kad teisėjai tiesiog 
stokoja pasirengimo arba išteklių, suteikiančių galimybę analizuoti 


! Žr., pvz., Baker, „The Ideology of the Economic Analysis of Law“, 5 Phil. Gr Pub. 
Aff 3 (1975). 

sudėtingas ekonomines ar kitokias pretenzijas, tačiau aš manau, jog 
šis argumentas yra klaidingas. Nežinau jokios priežasties, kodėl vi- 
dutinis teisėjas turi mažiau talento ar mažiau laiko tokiai analizei 
negu vidutinis kongreso narys arba kad jis negali rasti teismo knygose 
daugiau nei surašyta tų knygų autorių padiktuotose komiteto ataskai- 
tose, kurių kongreso nariai kiekvienu atveju neturi laiko skaityti. 
Mano argumento intencija buvo kitokia. Nerealistiška manyti, 
kad individualūs teisės kūrėjai klausimą kaip balsuoti sprendžia ver- 
tindami jiems pateiktas programas bentamiškųjų bendrojo gėrio kon- 
cepcijų pagrindu ir apsisprendžia remdamiesi patogiu apskaičiavi- 
mu, nurodančiu, kiek laiko dera vadovautis viena strategija ir kada 
jos atsisakyti kitos labui. Atstovaujamosios demokratijos institutas 
yra netobulas mechanizmas, skirtas siekti bendrosios gerovės; jis efek- 
tyvus (kiek gali būti efektyvus), kai funkcionuoja tarsi juodoji dėžė, 
kurioje konkuruoja įvairių rūšių politiniai interesai, ir per ilgą laiką 
(jeigu bendruomenę lydi sėkmė), tarsi kokiai nematomai rankai ve- 
dant, artėjama bendrojo gėrio link ar bent jau priartėjama prie jo 
labiau, negu - kaip mes galime pagrįstai manyti - priartintų kitoks 
mechanizmas. Šis mechanizmas yra pavyzdys to, ką Rawlsas vadino 
procedūriniu teisingumu,! ir galbūt, kaip parodo šis aprašymas, ne- 
paisant gerovės ekonomistų ir utilitaristų partijos teoretikų pastan- 
gų, mes negalime sukurti jokio nepriklausomo neinstitucinio bend- 
rosios gerovės apibrėžimo, o vietoj to turime remtis kokia nors in- 
tuityvia idėja, kad bendrąją gerovę sudaro tai, ką toks gerai veikiantis 
mechanizmas sukuria. Žinoma, esama kitų argumentų, ginančių tei- 
sėkūrą kaip neatsiejamą nuo atstovaujamosios demokratijos, kaip an- 
tai argumentas, jog ši institucija numato platų politinį dalyvavimą, 
kuris yra gėris pats savaime, arba dėl komunos jausmų, kuriuos ji 
skatina. Tačiau argumentas, grindžiamas procedūriniu teisingumu, 
yra argumentas, kurį turėjau galvoje, kai sakiau, kad demokratijos 
teorija leidžia prieštarauti teisėjams, sprendžiantiems bylas politinės 
nuostatos pagrindais, bet kad tie prieštaravimai negalioja, kai teisė- 


! Žr. J. Rawls, A Theory of Justice (1971). 

jas sprendžia principo pagrindais. Aš nesakiau manąs, kad politiko 
pašto krepšys teikia jam techninę informaciją arba informaciją apie 
socialinės nelygybės dinamikos kreivės pavidalą, kurios neturi teisė- 
jas, bet veikiau, - kad ji palenkia jį politinio spaudimo svoriui, spau- 
dimo, kurio atžvilgiu teisėjas turi imunitetą, ir tai yra teisinga. 
Dabar lieka apsvarstyti pačią aiškiausią Greenawalto normatyvi- 
nę poziciją. Jis mano, kad net jei aš esu teisus sakydamas, jog teisėjai 
sudėtingas bylas dažniausiai sprendžia remdamiesi principo argumen- 
tais, iš tikrųjų nėra tikros priežasties, kodėl jie negalėtų tokių bylų 
kartais spręsti remdamiesi politinėmis nuostatomis'. Daugiausia jis 
remiasi keistokais neteisiniais hipotetiniais pavyzdžiais. Paprastai hi- 
potetiniai pavyzdžiai sukelia intuicijas, kurias tuomet galima išmė- 
ginti teorija. Tačiau kai pavyzdžiai yra fantastiški, jų keliamos intui- 
cijos dažnai taip pat yra netikros, jeigu jie apskritai kelia kokių nors 
intuicijų. Ar genties taryba manė, kad nors moralinės visuomenės 
tradicijos, deramai suprastos, leido Lojančiam Šuniui (Barking Dog) 
užmušti Gudriąją Lapę (Crazy Fox), tikros moralės požiūriu jis netu- 
rėjo moralinės laisvės tai padaryti? Jeigu ji taip manė, tai susidūrė 
su konfliktu tarp institucinės teisės ir moralinės pareigos, o ne su 
paprastu konfliktu tarp institucinės teisės ir socialinės gerovės. Ta- 
čiau jeigu taryba manė, kad, atsižvelgiant į visas aplinkybes, Lojantis 
Šuo turėjo ir moralinę, o ne tik institucinę laisvę daryti tai, ką jis pada- 
rė, tai mano intuicija sako, jog jie buvo neteisūs jį nubausdami, nors 
pareikalavo atitaisyti skriaudą. Idealus tarybos sprendimas būtų bu- 
vę imtis įstatymų leidėjo iniciatyvos: paskelbti reformuojamąsias nor- 
mas, kurias jie manė turį galią nustatyti ateičiai. Panašiai ir Greenawal- 
to pirmojo pasavimo (forward pass) argumentas reikalauja vien tik 
ateityje galiojančios (brospective only) teisėkūros*. Teisėjas mano, 
kad pasuojanti komanda neturėjo teisės to daryti ir kad sprendimas 
jos naudai pažeis teisėtus kitos pusės lūkesčius - teisėtus ne dėl to, 
kad klausimas nekėlė jokios abejonės, o dėl to, kad (kaip mano teisė- 


| Žr. Greenawalt, 1052. 
? Žr. Greenawalt, 999-1001. 
* Žr. Greenawalt, 998-999. 

jas) komanda iš tikrųjų turėjo teisę, jog nebūtų pasuojama. Jeigu (o 
tai neįtikėtina) nėra jokių kitų priemonių pakeisti komerciškai svar- 
baus populiaraus sporto normas, išskyrus pareigūnų melavimą, - tai 
yra trūkumas, tačiau mano intuicija man neleidžia daryti prielaidos, 
kad besiginančioji komanda dėl to vėliau turėtų kęsti neteisybę. Aš 
įtariu, kad Greenawaltas neįžvelgia neteisingumo, nes mano, jog mo- 
ralinę institucinės teisės svarbą menkina tai, ką numato teisė, todėl 
kai yra abejojama, ar teisė egzistuoja, nėra neteisėta ją ignoruoti, net 
jeigu ji egzistuoja. (Šis klaidingas supratimas, kaip matysime, būdin- 
gas antrajai profesoriaus Munzerio straipsnio daliai!.) 

Savo esė pabaigoje Greenawaltas pateikia keletą bylų pavyzdžių, 
kuriose, jo manymu, teisėjai gali nenusižengdami deramumui ig- 
noruoti juridines teises kartais politinės nuostatos labui, o kartais 
konkuruojančių moralinių teisių labui. Jo įsivaizdavimu, nusvers 
politinė nuostata, jei aplinkos taršą reglamentuojantis „prastai pa- 
rašytas“ įstatymas civilinėje byloje kelia problemų dėl to, ar jis api- 
ma tam tikrą aptariamąją praktiką?. Greenawaltas mums sako, kad 
jeigu atvejis iškilo tuoj po to, kai įstatymas buvo priimtas, teisėjas 
būtų galėjęs „nenusižengdamas deramumui“ nuspręsti, jog įstaty- 
mas tos veiklos neapima, bet ir kad teisėjas galėtų „deramai“ 
nuspręsti priešingai po keleto ar keliolikos metų, jeigu viešoji nuo- 
monė pasikeitė, tačiau „visa reikšminga teisinė medžiaga liko ne- 
pakitusi“. Tai skamba labai mįslingai. Jeigu teisinis klausimas pri- 
klauso nuo aptariamosios praktikos pasekmių bendruomenei (o tai, 
kaip matėme, būtų labai tikėtinas dalykas, jei atvejis buvo bendro- 
sios teisės atvejis, ir įstatymo atveju - o taip beveik garantuotai yra 
šiuo atveju?), tai šios pasekmės yra „teisinės medžiagos“ dalis; jei- 
gu metams einant pasekmės nepasikeitė, sunku suprasti, kodėl 
sprendimas, kuris yra „deramas“ dabar, nebuvo „deramas“ tąsyk. 


! Žr. 3-ią skirsnį toliau. 

? Žr. Greenawalt, 1048. 

* Greenawaltas savo esė argumentuoja, kad teisėjai, interpretuodami įstatymus, 
privalo naudoti politinės nuostatos argumentus. Regis, jis nėra įsisąmoninęs mano ar- 
gumento apie tai. Žr. p. 161. 

Žinoma, tai, jog labiau tikėtina, kad šis konkretus teisėjas ir teisinė 
bendruomenė kaip visuma atsižvelgtų į nepageidaujamas pasekmes, 
bendruomenei ėmus jomis piktintis, yra suprantama; tačiau šitai 
tik argumentuoja, jog labiau tikėtina, kad sprendimas bus deramas 
dabar, negu buvo tikėtina tąsyk, o tai yra kas kita. Taip pat įmano- 
ma, kad bendruomenė kokiu nors būdu priešintųsi deramam spren- 
dimui anksčiau, tačiau pasirengusi jį priimti dabar; bet ir šitai yra 
kitas dalykas. 

Greenawaltas taip pat remiasi tikra, City of El Paso v. Simmons! 
byla, kurioje, kaip jis mano, Aukščiausiasis teismas, „be abejonės“, 
pažeidė politines teises, konstitucijos garantuojamas bendrosios ge- 
rovės interesų labui, ir pažymi, kad Aukščiausiojo teismo teisėjo Blac- 
ko atskiroji nuomonė atitinka tokią teismo sprendimo charakteriza- 
ciją. Žinoma, visai kitas klausimas yra klausimas, ar teismo dauguma 
manė, kad tai, ką ji daro, yra taip charakterizuotina. Aš taip nema- 
nau, ir, žinoma, daugumos nuomonės leksika tvirtai paneigia tokį 
kaltinimą, kuris, anot jo paties, būtų lemiamas, jeigu būtų teisingas. 
Tačiau, regis, Greenawaltas mano, jog net jei priklausantys daugu- 
mai būtų manę, kad konstitucija garantuoja tai, ką Teksaso valstija 
atėmė, jie būtų buvę teisūs, jei būtų laikęsi nuošalumo pozicijos, su 
sąlyga, kad jie pritaria Teksaso politinės nuostatos argumentams. Ši- 
tai man atrodo labai neįprasta. 

Likusieji Greenawalto atvejai yra atvejai, kai, jo manymu, teismai 
būtų teisūs, ignoruodami juridines teises konkuruojančių moralinių 
teisių labui. Tokie atvejai, žinoma, vadinamosioms politinės nuosta- 
tos byloms kelia visai kitokius klausimus. Kaip pavyzdį jis pasitelkia 
tas prieš Pilietinį karą nagrinėtas pabėgusių vergų bylas?, kurias aš 
aptariau naujos profesoriaus Coverio knygos recenzijoje.? Aš sakiau, 
kad dauguma iš tų bylų (ypač tos, kurios susijusios su tinkamo pro- 
ceso nuostatos interpretacija) buvo išspręstos neteisingai būtent tei- 


' 379 U.S. (1965), aptaria Greenwaltas, 1049. 

2 Žr. Greenawalt, 1050. 

* Žr. Dworkin, „The Law of the Slave Catchers“ (R. Coverio kn. Justice Accused 
(1975) recenzija), Times Literary Supplement, S Dec. 1975, p. 1437. 

sės taikymo požiūriu ir kad tai, jog teisėjai, kurie smerkė vergovę, 
nepajėgė priimti teisingo sprendimo pabėgusių vergų naudai, galima 
prisikirti jurisprudencijos nesėkmei. Regis, jog Greenawaltas nepri- 
taria tokiai nuomonei, tačiau šiame kontekste tai nesvarbu, nes aš 
nenoriu neigti, kad galima rasti realių atvejų, atspindinčių tikrus konf- 
liktus tarp juridinių ir moralinių teisių, - jeigu ne Amerikoje, tai bent 
jau diktatoriškose šalyse, nacistinėje Vokietijoje, o dabar Pietų Afri- 
koje, - į kurias dažnai krypsta jurisprudencijos žvilgsnis. 

Mano požiūriu, juridinės teisės yra institucinės teisės, o šios yra 
tikros teisės, kurios teikia svarbų ir dažniausiai labai stiprų pagrin- 
dą politiniams sprendimams. Pamatinės moralinės teisės (backg- 
round moral rights) įvairiais mano aprašytais būdais dalyvauja nus- 
tatant kokias juridines teises žmonės turi, kai standartinė medžiaga 
teikia neaiškią orientaciją, ir todėl kai kurių pozityvistų tezė esą 
juridinės teisės ir moralinės teisės - konceptualiai skirtingos, yra 
klaidinga. Tačiau, žinoma, esama atvejų, kai institucinė teisė (rigbt) 
yra aiškiai nustatyta įtvirtintos teisinės medžiagos, tokios kaip įsta- 
tymas, ir akivaizdžiai konfliktuoja su pamatinėmis moralinėmis tei- 
sėmis. Šiais atvejais teisėjas, siekdamas daryti tai, kas yra moraliai 
teisinga, susiduria su įprastos rūšies konfliktu: institucinė teisė tei- 
kia tikrą pagrindą priimti tam tikrą sprendimą - pagrindą, kurio 
svarba bus skirtinga priklausomai nuo bendrojo sistemos kaip vi- 
sumos teisingumo arba sugedimo, - tačiau tam tikri moralės moty- 
vai teikia svarbų pagrindą nepriimti to sprendimo. Jeigu teisėjas 
nusprendžia, kad pagrindas, teikiamas pamatinių moralinių teisių, 
yra toks stiprus, jog jis, teisėjas, turi moralinę pareigą daryti ką 
išgali paremti šioms teisėms, tai gali būti, kad jis privalės meluoti, 
nes negali niekuo padėti tol, kol jis nesuprantamas kaip sakąs, — 
savo oficialaus vaidmens vardu, - kad juridinės teisės yra kažkas 
kita nei tai, kas, jo įsitikinimu, jos yra. Žinoma, jis galėtų išvengti 
melo atsistatydindamas, nors paprastai tai duos labai mažai nau- 
dos, arba neatsistatydinti ir viltis, - kad ir kokie menki būtų jo 
šansai, - jog jo nuomonė, pagrįsta moraliniais pagrindais, turės tą 
patį praktinį efektą, kokį turėtų melas. 

Tačiau aš sutinku su profesoriumi Hartu', kad būtų neišmintinga 
šį melą padaryti jurisprudencinės teorijos dalyku, sakant, jog tokiu 
atveju juridinės teisės iš tikrųjų yra tik tai, ko reikalauja moralė. Ši- 
tokiu atveju tinkamai elgiamės pateikdami teisingą teiginį, būtent — 
kad juridinės ir moralinės teisės čia konfliktuoja. Nėra jokio reikalo 
atsisakyti šio teiginio sunkiosiose bylose. Jeigu institucinė juridinė 
teisė konfliktuoja su morale, nors moralė turi turėti lemiamą įtaką 
teisingam atsakymui sunkiojoje byloje, tai jurisprudencija privalo tiks- 
liai įvardyti konfliktą, palikdama teisėjui tiek sunkų moralinį spren- 
dimą, kurį jis tuomet turi padaryti, tiek ir galimybę meluoti, kurios 
jis gali būti priverstas griebtis. 

Nesu tikras dėl Greenawalto ketinimų ir nežinau, ar jis nesutik- 
tų su kuo nors iš to, kas čia pasakyta, ir kokiu mastu jis mano, jog 
pasakiau kažką priešinga. Jis sako, kad tuo atveju, kai juridinės ir 
moralinės teisės konfliktuoja, būtų neteisinga manyti, jog teisėjo 
teisinė pareiga yra priimti sprendimą juridinės teisės naudai*. Kokį 
skirstymą jis čia turi galvoje? Galbūt, jog moralinį konfliktą, su 
kuriuo tokiu atveju susiduria teisėjas, norėsime aprašyti atskirdami 
jo „teisinę“ prievolę spręsti juridinių teisių naudai nuo jo „morali- 
nės“ arba „bendrosios“ (overall), arba „galutinės“ pareigos, kuri 
gali iš jo pareikalauti ignoruoti juridinės teises. Tačiau šitai nėra tas 
skirstymas, kurį mini Greenawaltas, nes jis teigia, kad teisėjo gali 
nesaistyti teisinė pareiga įgyvendinti juridines teises. Galbūt „teisi- 
nės pareigos“ sąvoką jis vartoja reikšti visa apimančią arba galutinę 
pareigą, o tokiu atveju, - nors tikėtina, kad tokia vartosena iš pa- 
žiūros yra klaidinanti, - jis nesiginčija su manimi. O gal jis šitaip 
nori prisidėti prie tų, kurie laikosi pažiūros, kad juridinės ir mora- 
linės pareigos, deramai suprastos, niekuomet negali konfliktuoti. 
Bet tuomet jis prieštarauja savo paties prielaidai, kad būtent šiais 
atvejais jos konfliktuoja. 


' Žr. Hart, „Positivism and the Separation of Law and Morals“, 71 Harv. L. Rev. 
593 (1958). 
* Žr. Greenawalt, 1051. 

D. Diskrecija 

Naudodamasis šia proga, aptarsiu Greeanwalto argumentą, pateiktą 
ne iki šiol diskutuotoje esė, o kitoje ilgoje esė apie mano kūrybą, 
publikuotoje prieš keletą metų!. 2-ame skyriuje išskiriu tris „diskre- 
cijos“ reikšmes ir identifikuoju „griežtąją“ prasmę. Teisėjai turi diskre- 
ciją, ta griežtąja prasme, tik kai nė viena iš šalių neturi teisės į spren- 
dimą savo naudai. Keletas skyrių aiškina, kad teisėjai paprastai netu- 
ri diskrecijos — ta griežtąja prasme - spręsdami teisės ieškinius 
paprastose civilinėse bylose, kad ir kokie prieštaringi tie ieškiniai 
būtų. Greenawalto esė siūlo mano įvairių filosofinių argumentų api- 
bendrinimą. Jis sako, kad jeigu mes paisome „kasdieniam diskursui“ 
būdingo „diskrecijos“ termino arba galvojame, ką „prasminga“ kal- 
bėti tam tikruose kontekstuose, tai pamatysime, kad idėja, jog teisė- 
jai paprastai neturi diskrecijos sudėtingoje byloje, „yra paprasčiau- 
siai neteisinga“. 

Štai du svarbiausieji Greenawalto argumento teiginiai. „Įprasta 
prasme diskrecija egzistuoja, jeigu yra daugiau negu vienas sprendi- 
mas, kuris bus laikomas deramu tų, kuriems sprendimo autorius yra 
atsakingas, ir sprendžiantysis arba negali parinkti jokio pritaikyti ga- 
limo išorinio standarto, arba turimi standartai neteikia aiškių atsa- 
kymų į klausimą, kurį reikia išspręsti. Jeigu aš teisus dėl kasdienio 
diskurso, nėra tinkamo pagrindo vartoti terminą „diskrecija“ apra- 
šant teisėjų atsakomybę teisės bylose.“ „Kai autoritetingi standartai 
neteikia aiškių atsakymų, kai teisėjas turi remtis ginčytinais asmeni- 
niais vertinimais, kad išspręstų bylą, ir kai daugiau nei vienas rezul- 
tatas bus visuotinai laikomas patenkinamu jo kaip teisėjo atsakomy- 
bės įgyvendinimu, tai nėra prasminga sakyti, jog, teisėją saisto parei- 
ga pasiekti vienokį rezultatą, o ne kitokį; teisės dalykuose jis turi 
diskreciją rinktis iš jų.“ 

Šie du teiginiai (kurie, mano supratimu, yra skirtingi būdai pasa- 
kyti tą patį dalyką) slepia svarbią dviprasmybę. Įsivaizduokime atve- 


! Greenawalt, „Discretion and Judicial Decision: The Elusive Ouest for the Fetters 
that Bind Judges“, 75 Colum. L. Rev. 359 (1975). 

jį, kai „autoritetingi“ arba „išoriniai“ standartai neteikia „aiškaus at- 
sakymo“, todėl teisėjas turi remtis „diskutuotinais asmeniniais verti- 
nimais“. (Darau prielaidą, kad šitai reiškia tik tai, jog mano žodyne 
tai vadinama sudėtinga byla.) Pagal cituotuosius teiginius, teisėjas 
turės diskreciją nuspręsti vienaip arba kitaip, jeigu daugiau nei vie- 
nas sprendimas - kiekvienas iš jų — bus visuotinai suvokiamas kaip 
„deramas“ arba „patenkinamas“ teisėjo atsakomybės „realizavimas“. 
Dviprasmybė glūdi frazėse „deramas“ ir „patenkinamas realizavimas“. 
Ar jos reikalauja, kad du sprendimai būtų laikomi vienodai bagrįs- 
tais (egually sound) ar tik kad abu būtų verti pagarbos, t. y. abu - 
sprendimai, kuriuos tikrai galėtų padaryti kompetentingas, atsakin- 
gas ir sąžiningas teisėjas? Moralinė praktika išskiria šias dvi idėjas. 
Kas nors, kas tiki (net karštai), kad valgantys mėsą žmonės pažeidžia 
gyvūnų teises, galėtų pripažinti, kad šiai pažiūrai paremti neturi ar- 
gumento, kuris būtinai įtikintų bet kurį dorą asmenį, ir todėl tas, 
kuris įdėmiai apsvarstė jo argumentus, tačiau lieka neįtikintas ir to- 
liau valgo mėsą, elgiasi atsakingai, nors tai, ką jis daro, pažeidžia 
kitų teises. 

Ši perskyra ypač svarbi teisės kritikoje. Aš galiu manyti, kad Aukš- 
čiausiasis teismas padarė klaidingą sprendimą (pavyzdžiui) Rodrui- 
guiz byloje, ir vis dėlto neigti, kad teisėjų padarytas sprendimas buvo 
toks akivaizdžiai neteisingas - arba būdas, kuriuo jie jį padarė, buvo 
taip akivaizdžiai netinkamas, jog būtų teisinga sakyti, kad jie elgėsi 
neatsakingai. Aš galėčiau sakyti, kad nors ieškovų klasė turėjo juridi- 
nę teisę laimėti, mano nuomone, sprendimas jų nenaudai vis tiek yra 
priskirtinas deramų sprendimų grupei, ir šiuo požiūriu teismas pa- 
sielgė deramai. Ši perskyra - ir piliečių sugebėjimas ją sukurti - turi 
labai didelę praktinę svarbą užtikrinant pagarbą teisei, kai tenka priim- 
ti prieštaringus sprendimus. 

Taigi turime rinktis vieną iš dviejų Greenawalto teorijų apie kas- 
dienį „diskrecijos“ vartojimą ir apie tai, ką prasminga sakyti, interp- 
retacijų. (1) Griežtoji diskrecija egzistuoja tuomet, kai plačiai mano- 
ma, kad nė viena pusė neturi teisės laimėti, t. y. kad bet kuris spren- 
dimas yra — šalių teisių atžvilgiu — vienodai teisingas. (2) Griežtoji 

diskrecija egzistuoja tuomet, kai plačiai manoma, kad daugiau negu 
vienas sprendimas gali būti sąžiningos ir atsakingos pastangos pada- 
ryti teisingą sprendimą apie šalių teises rezultatas. 

Interpretacija (2) būtų priimtinas paaiškinimas to, ką pavadinau 
pirmąja „silpnąja“ diskrecijos prasme. (Aš sakiau, kad teisėjas turi 
diskreciją ta silpna prasme, „jeigu jo pareiga yra apibrėžiama stan- 
dartų, kuriuos mąstantys žmonės gali interpretuoti skirtingai“!. Ta- 
čiau interpretacija (2) yra nekoherentiška kaip griežtosios diskreci- 
jos prasmės paaiškinimas. Mat ji suteikia laisvę sakyti, kad teisėjas 
turi diskreciją, nors viena iš šalių, atsižvelgiant į visas aplinkybes, 
turi teisę į sprendimą, kurio siekia. Tarkime, jog interpretacijos (2) 
advokatas pamėgina užbėgti už akių šiam prieštaravimui argumen- 
tuodamas, kad (2) taip pat yra korektiškas teisės į sprendimą paaiš- 
kinimas remiantis „kasdieniu diskursu“. Pagal šį paaiškinimą, viena 
šalis turi teisę į sprendimą tik tuomet, kai yra neteisinga bet kurį iš 
sprendimų laikyti gerbtinu. (Greenawaltas siūlo šį papildymą, kai 
sako: „Tačiau itin sunkiais atvejais nė vienas iš besibylinėjančiųjų ne- 
turi „teisės“ (is not entitled") į rezultatą, kurio jis nori“. Kabutės 
prie žodžio apie „teisę“ (“entitled') (originale) daro prielaidą, kad čia 
vartojama tam tikra kasdienė kalba. Šitai problemą tik pasunkina, 
nes teisininkai, kurie nori įžvelgti ką tik minėtą skirstymą ir sako, 
kad pareiškėjai Rodruiguiz byloje, atsižvelgiant į visas aplinkybes, 
turėjo teisę laimėti, nors sprendimas tikrai nebuvo neatsakingas, da- 
bar negali sukurti to skirstymo neprieštaraudami sau. 

Tad turime tenkintis interpretacija (1). Diskrecija egzistuoja tuo- 
met, kai dauguma teisėjų mano, kad nė viena iš šalių neturi teisės 
laimėti ir todėl kiekvienas sprendimas yra vienodai teisingas. Šitai, 
žinoma, nėra tas pats kaip trečioji galima pirminių teiginių interpre- 
tacija; (3) Diskrecija egzistuoja tuomet, kai daugiau negu vieną spren- 
dimą korektišku laikytų kokia nors grupė, t. y. jeigu kiekvienas iš 
dviejų sprendimų turi esminę teisėjų paramą. Ši situacija, manyčiau, 
paprastai apibūdina sunkiąsias bylas. Tačiau jeigu kas nors pasiūlytų 





| Žr. p. 109-110. 

interpretaciją (3) kaip „kasdieniame diskurse“ vartojamos „diskreci- 
jos“ sąvokos išaiškinimą, tai jis padarytų nekoherentiška tai, ką kiek- 
vienas iš teisininkų tokiu atveju nori pasakyti. Kiekvienas nori pasa- 
kyti, jog, nepaisant to, kad labai didelė teisininkų dalis mano prie- 
šingai, viena šalis turi teisę laimėti, ir teisėjas neturi diskrecijos 
nuspręsti prieš tą šalį. 

Jeigu interpretacija (1) būtų korektiškas diskrecijos išaiškinimas, 
tuomet tai, ar aš „paprasčiausiai klystu“ (manydamas, kad diskrecija 
retai egzistuoja sprendžiant juridinių teisių klausimus), priklausys 
nuo fakto klausimo, ar tokiais atvejais teisininkai dažnai sutaria, 
kad jokia iš šalių neturi teisės laimėti. Esu tikras, kad dažniausiai jie 
nesutaria, bet aš galiu klysti. Tačiau tai nesvarbu, nes interpretacija 
(1) negali būti korektiškas diskrecijos paaiškinimas. Ji nedaro natū- 
ralios perskyros tarp plačiai paplitusios 7x0monės, kad teisėjas turi 
diskreciją, ir fakto, kad jis ją turi. Priešingai, pagal ją, faktą konsta- 
tuoja tos nuomonės populiarumas (ii makes the fact consist in tbe 
popularity of the belief). Tačiau esama plačiai pripažintų problemų 
bet kokioje teorijoje, kuri kokio nors fakto egzistavimą sutapatina su 
manymu, kad tai yra faktas. Kas yra tai, kuo tikima, pagal šį paaiškini- 
mą, kai manoma teisėjus turint diskreciją? Šitaip manantis mano, kad 
kiti mano, jog nė viena iš šalių neturi teisės laimėti. Tačiau tai reiškia, 
kad jis mano, jog kiekvienas iš jų mano kitus manant, kad nė viena iš 
pusių neturi teisės laimėti, ir t. t. Visai nepriklausomai nuo šių akivaiz- 
džių loginių prieštaravimų, interpretacija (1) prieštarauja kasdienei var- 
tosenai. Mat vienas teisininkas gali visiškai prasmingai sakyti, kad kiek- 
vienas iš dviejų sprendimų yra vienodai korektiškas ir kad todėl teisė- 
jas turi diskreciją, nors jis ir žino, jog niekas daugiau tam nepritaria 
(galbūt dėl to, kad jie yra blogų teisėjavimo teorijų aukos). Tačiau 
pagal Greenawalto tezę (suprastą kaip interpretacija (1)), tas teisinin- 
kas būtinai yra neteisus ir iš tiesų kalba nesąmones. 

Taigi šioks toks atitaisymas yra būtinas. Tačiau tik vienas vienin- 
telis pataisymas duos rezultatų. Turime pašalinti nuorodas į tai, kuo 
plačiai tikima, ir tuomet tezė virsta teze, jog diskrecija egzistuoja 
tuomet, kai du sprendimai yra vienodai korektiški (o ne tik mano- 

ma, kad jie tokie yra), nes nė viena iš pusių neturi teisės į sprendimą 
tuo reikalu. Šiai tezei pritariu be jokių išlygų. Tai tiesiog vienas iš 
būdų pradėti aiškintis tai, ką aš laikau stipriąja diskrecijos prasme. 
Tačiau niekas negali remtis ta teze, gindamas tvirtinimą — be jokio 
papildomo argumento - kad yra paprasčiausiai klaidinga teigti teisė- 
jus neturint diskrecijos sudėtingose bylose. Tą teiginį privalu sutvir- 
tinti arba filosofiniais argumentais, kurie parodo, a priori, kad nė 
viena iš pusių negali turėti teisės laimėti sudėtingos bylos, arba teisi- 
niais argumentais, kurie gretindami bylas, parodo, kad argumentai 
bet kurios iš pusių teisės naudai nėra stipresni už argumentus kitos 
pusės teisės naudai. Aš aptariau tokių argumentų galimybę 13-ame 
skyriuje bei straipsnyje „Teisingo atsakymo nėra?“. Kiek žinau, Gree- 
nawaltas tokio argumento nėra pateikęs. 


3. MUNZERIS IR TEZĖ, JOG TEISINGO 
ATSAKYMO NĖRA (NO RIGHT ANSWER) 


A. Teisingo atsakymo nėra? 
Kai racionalūs žmonės nesutaria kokiu nors teisės klausimu ir nesu- 
taria dėl testo, kuris nesutarimą išspręstų, jeigu visi fiziniai faktai ir 
faktai apie protinę būseną būtų žinomi, ar jų nesutarimas gali būti 
tikras? Ar veikiau turėtume sakyti, kad teisingo atsakymo į ginčija- 
mąjį klausimą nėra? Pastarasis požiūris yra populiarus tarp teisinin- 
kų akademikų ir vyrauja didžiojoje dalyje moderniosios jurispruden- 
cijos. Jis taip pat turi savo šalininkų filosofijoje, nors joks man žino- 
mas filosofas nemano, kad klausimas yra toks paprastas, kaip atrodo 
maną teisininkai. Aš parašiau straipsnį! ir 13-ą šios knygos skyrių, 
mėgindamas parodyti šio klausimo sudėtingumą, taip pat parodyti, 
kad teisėje nebuvo pateikta jokio gero argumento parengti tezei, kad 
teisingo atsakymo nesama. Straipsnyje teigiu, kad teisininkai iki šiol 
neskyrė dviejų jų teiginio versijų. Pagal pirmąją versiją, du teisinin- 
! Žr. Dworkin, „No Right Answer?“, kn.: P Hacker and J. Raz (eds), Law, Morality 
and Society: Essays in Honour of H. L. A. Hart, p. 58 ir toliau; išplėsta versija pasirodys 
artimiausiame New York University Law Review numeryje. 

kai, diskutuojantys, ar ieškovas turi teisę į sprendimą, ar, kita vertus, 
atsakovas turi teisę laimėti, abu gali būti neteisūs, nes teisingas atsa- 
kymas yra tas, kad nė viena iš šalių neturi tiesės laimėti. Pagal antrąją 
versiją, nė vienas iš teisininkų nėra teisus, tačiau nė vienas nėra ir 
neteisus; tai, ką kiekvienas iš jų sako, nėra - dėl kokios nors priežas- 
ties - nei teisinga, nei klaidinga. 

Kaip praktikos, kuriai kartais būtų galima pritaikyti antrąją tezės 
versiją, pavyzdį aš pateikiau literatūrinį pratimą, kurio metu daly- 
viai diskutuoja, pavyzdžiui, apie tai, ar Deividas Koperfildas iš tikrų- 
jų mylėjo savo motiną arba ar jo kraujas buvo A grupės. 13-ame 
skyriuje pateikiau tolesnę perskyrą tarp dviejų skirtingų požiūrio taš- 
kų, iš kurių galėtų būti pateiktas sprendimas, kad koks nors klausi- 
mas neturi teisingo atsakymo antrosios versijos požiūriu. Tas spren- 
dimas gali būti pateiktas kaip vidinis sprendimas, kuris atsakymą, 
jog „teisingo atsakymo nėra“, laiko vienu iš galimų atsakymų, pajė- 
giu konkuruoti su kitais, tačiau sykiu atsakymu, kuriam, atsižvelgus 
į visas aplinkybes, teiktina pirmenybė kitų atžvilgiu. Tarkime, jog 
literatūros kritikas sako, kad nors jis mano, jog Deividas iš tikrųjų 
nekentė savo motinos, nepaisant to, kad dauguma kitų kritikų yra 
kitos nuomonės, jis taip pat mano, jog į klausimą ar Deivido kraujas 
buvo A grupės, nėra teisingo atsakymo, nes pasakojime apie tai nie- 
ko nesakoma nei teigiamai, nei neigiamai. Tokiu būdu sprendimą, 
jog teisingo atsakymo nėra, jis prieina iš projekto vidaus, kaip daly- 
vis, taikantis jo standartus taip, kaip juos supranta. Bet tarkime, kad 
filosofas sako, jog joks teiginys apie fiktyvų pobūdį negali būti nei 
teisingas, nei klaidingas niekaip kitaip, išskyrus tradicijos arba ko- 
kios kitos susitarimo formos dėka, ir jog dėl to joks teiginys, dėl 
kurio kritikai nesutaria, toks kaip teiginys, kad Deividas tikrai ne- 
kentė savo motinos, negali būti teisingas arba klaidingas. Jis bent jau 
nori užimti poziciją, išorišką projekto atžvilgiu; savo sprendimo, kad 
teisingo atsakymo į klausimą apie Deivido motiną nėra, jis nelaiko 
konkuruojančiu su kitais dviem galimais sprendiniais ir reikalaujan- 
čiu paramos Iš tos pačios rūšies argumentų kaip tie, kuriuos mėgina 
pasitelkti kiti sprendiniai. Jo mintis yra ta, kad mėginimas pateikti 

šios rūšies argumentą bet kokiam teiginiui apie fiktyvų charakterį 
paremti kyla iš klaidingo supratimo, nulemto filosofinių priežasčių, 
nes tokio teiginio teisingumą arba klaidingumą gali konstatuoti tik 
sutarimas. 

Mano argumentai turi parodyti, kad bet kokia prasminga teisei 
taikoma tezės, kad teisingo atsakymo nėra, versija privalo būti pa- 
grįsta ne šia išorine, kritine laikysena, o vidiniais sprendiniais, to- 
kiais kaip tas, kurį literatūros kritikas gali pateikti apie Deividą. Tai 
reiškia, kad tezė, jog teisingo atsakymo nėra, yra tezė apie konkre- 
čius teisinius dalykus, ji teigia, kad atsakymas, jog teisingo atsakymo 
nėra, vertingumo atžvilgiu konkrečiais atvejais yra geresnis atsaky- 
mas negu kiti galimi atsakymai. Aš nurodžiau priežastis, leidžiančias 
manyti, kad tezė, jog teisingo atsakymo nėra, retai bus teisingas atsa- 
kymas išplėtotoje teisinėje sistemoje, nors, aišku, mano bendroji tei- 
sėjavimo teorija aiškiai nurodo galimybę, kad kartais tas atsakymas 
bus teisingas atsakymas. 

Turiu pakartoti, kad šie klausimai yra nepaprastai sudėtingi. Ne- 
noriu savo reziume pateikti kaip daugelio esė argumentų, kurie čia 
reziumuojami, pakaitalo, taip pat suvokiu, kad tos esė tik paviršutiniš- 
kai apžvelgia keblius ir ginčijamus kalbos filosofijos klausimus. Turė- 
siu parašyti daugiau negu esu ta tema parašęs. Tačiau argumentai, ku- 
riuos pateikiau šiose esė, buvo sumanyti parodyti, kad vienas argu- 
mentas paremiantis tezę, jog teisingo atsakymo nėra, yra per paprastas. 
Dar niekas nėra įrodęs, kad faktas, jog mąstantys žmonės nesutaria 
dėl kokio nors teiginio, ir dėl testo, kuris nulems tolesnę analizę, reiš- 
kia, jog teiginys vien tik dėl šios priežasties nėra nei teisingas, nei klai- 
dingas. Profesorius Munzeris dabar atsako į tai. Jis teigia, kad aš nega- 
liu būti teisus, nes mano pateiktuose pavyzdžiuose mąstantys žmonės 
nesutaria ir netgi nesutaria dėl testo, nulemiančio tolesnę analizę!. 

Prisipažįstu, kad nežinau, kaip būtų geriausia tęsti diskusiją su 
juo. Norėčiau, kad jis būtų atsižvelgęs į mano pasiūlytus skirstymus 


! Žr. Munzer, „Right Answers, Pre-existing Rights and Fairness“, 11 Ga. L. Rev. 
1055, 1060 (1977). 

ir pasakytų kurią tezės versiją jis nori tvirtinti, arba kodėl, - jeigu 
šitai yra tai, ką jis mano, - perskyros, kurias aš siūlau, nėra naudin- 
gos. Norėčiau, kad jis būtų atsižvelgęs į argumentus, mano pateiktus 
prieš jo paprastą teiginį, jog nesutarimas iš principo reiškia tiesos 
kriterijaus nebuvimą. Į tokią argumentaciją galiu atsiliepti tik paro- 
dydamas, kaip Munzerio pastabos veikiau iliustruoja, o ne paneigia 
argumentus, kuriuos jau pateikiau. 

Kadangi Munzeris pritaria analogijai tarp teisės ir literatūros kri- 
tikos, bent jau tuo mastu, kurį pateikia jo teikiamas argumentas, vi- 
sai įmanoma, kad jis norėtų apginti antrąją tezės, jog teisingo atsaky- 
mo nėra, versiją ir apginti ją iš vidaus. Pavyzdžiui, jis aptaria klausi- 
mą, ar Megė Verver žinojo apie naująjį romaną tarp Šarlotės ir Princo, 


1r sako, kad 


literatūros kritikai gali sėkmingai pateikti esminių įrodymų abiems 
ginčo pusėms. [...] Labai tikėtina, kad neegzistuoja jokio teisingo 
atsakymo į šiuos klausimus arba tūkstančius kitų, kurie yra iške- 
liami apie literatūros kūrinius. [...] Galėtume pasakyti, jog esama 
alternatyvių fiktyvių galimų pasaulių, pasižyminčių palyginti ga- 
limu įtikimumu, kuriuose galioja teiginys arba jos neigimas!. 


Žodžiai „esminių“ ir „palyginti galimu“ čia kelia sunkumų. Ar 
pats Munzeris (kuris yra perskaitęs romaną ir mąstė tuo klausimu) 
mano, kad, atsižvelgiant į visas aplinkybes, įrodymai yra ne tik esmi- 
niai abiems pusėms, bet ir ekvivalentiškos galios, todėl du galimi 
pasauliai, apie kuriuos jis galvoja, yra ne tik „palyginti galimo“, bet 
ir „vienodo“ įtikimumo? Sakydamas „ekvivalentiška galia“ ir „vie- 
nodas įtikimumas“, aš turiu galvoje ne tą patį skaičių žymintį tašką 
kokioje nors skaičiavimo skalėje, o tik tai, kad abiejų pusių argu- 
mentai taip tiksliai atsveria vienas kitą, jog nėra jokio pagrindo teikti 
pirmenybę nė vieniems iš jų, O tai, žinoma, yra stipresnis argumentas 
negu tas, jog abi pusės yra „palyginti galimo“ įtikimumo. Jeigu taip, 


'"Ibid., 1957. 

tai Munzeris nesutaria su visais savo nurodomais literatūros kriti- 
kais, iš kurių kiekvienas mano, kad vienos ar kitos pusės argumentai 
yra stipresni, nors, žinoma, jie nesutaria tarp savęs, kurios gi. Galbūt 
jis teisus tuo požiūriu, kiekvienas romano skaitytojas turės apsispręsti 
pats, ir kai kurie gali sutikti su Munzeriu, o ne su kritikais. Tačiau 
jeigu nepopuliarumas apskritai yra įrodymas, kad pozicija yra klai- 
dinga, tai būtent Munzeris, o ne kuri nors iš kritikų grupių, vieni- 
jamų oponavimo jam, labiausiai nukenčia dėl to įrodymo. (Reikalo 
nekeičia tai, kad, kaip sako Munzeris, kiekvienas kritikas remsis ne 
šiaip nuoseklumo kriterijais, bet tais kontroversiškais jo minimais 
literatūros kritikos kriterijais. Greičiausiai Munzeris turi galvoje šių 
kriterijų pasirinkimą ir taikymą, kai sako, kad abiejų pusių argumen- 
tai yra esminiai ir galimi palyginti, - argumentas, kuris rėmėsi aki- 
vaizdžiai kvaila literatūros teorija, būtų neesminis, - ir vis tiek gali- 
me klausti, ar jis mano, kad, atsižvelgiant į šiuos samprotavimus, 
abiejų pusių argumentai yra ekvivalentiškos galios.) 

Tačiau tarkime, jog Munzeris nemano, kad tie argumentai yra 
vienodos galios. Jeigu jis būtų literatūros kritikas, tai prisidėtų prie 
tvirtinančių, kad Megė viską žinojo, nors ir pripažįsta, jog argumen- 
tai kitoje pusėje yra „esminiai“. (Jeigu jis būtų teisėjas sudėtingoje 
byloje, tai nuspręstų, kad ieškovas turėjo geresnį principo argumen- 
tą, nors jis ir negali atmesti atsakovo argumentų kaip trivialių.) Da- 
bar Munzeris negali pasakyti iš vidinės pozicijos, kad teisingo atsa- 
kymo į klausimą, kurios pusės argumentai yra geresni, nėra, nes ma- 
to, jog viena pusė iš tikrųjų yra geresnė. Ar jis dabar gali pasakyti, 
kad palaiko ne vidinį, o išorinį kritikos požiūrio tašką? Jis galėtų 
sakyti, kad kai argumentai yra galimo palyginti, tačiau nebūtinai vie- 
nodo stiprumo, tai, kaip tiesos teorijos dalykas arba kaip kokio kito 
filosofinio svarstymo dalykas, jų remiami teiginiai negali būti nei 
teisingi, nei klaidingi. Tačiau tuomet Munzeris privalo atsakyti į ke- 
letą labai sunkių klausimų, įskaitant šiuos: ar teiginiai apie fiktyvius 
veikėjus (arba teisės teiginiai) gali kada nors būti teisingi arba klai- 
dingi? Jeigu taip, kas gali nulemti jų tiesą arba klaidingumą? Ar ją 
konstatuoja sutarimo faktas, jeigu jis egzistuoja, ar tas faktas, kad 

teiginys arba jo neigimas logiškai kyla iš abstraktesnio teiginio, dėl 
kurio susitarta? Ar kuri nors iš šių tiesos teorijų gali neprieštarauti 
teisininkų ir literatūros kritikų praktikai, kurie nemano, kad daryda- 
mi sprendimą, jie paskelbia ar pranašauja sutarimo faktą, tiesiogiai 
arba netiesiogiai? Ką pats Munzeris gali turėti galvoje, kuomet kaip 
dalyvis sako (ar bet kuriuo atveju mano), kad viena arba kita pusė turi 
geresnį argumentą, nors tik šiek tiek geresnį? Kaip galime išspręsti iš 
pažiūros akivaizdų konfliktą tarp to, ką jis sako kaip kritikas, ir to, ką 
mano kaip dalyvis? Aš neteigiu, kad šiais klausimais nieko negalima 
pasakyti; išties esu įsitikinęs, kad daugelis filosofų mano, jog šie klausi- 
mai nėra tokie jau lemiami, kaip aš tariu. Tačiau mums reikia suprasti, 
kokius atsakymus pateiktų Munzeris, jei norime toliau tikrinti jo argu- 
mentus, suprasdami juos kaip teikiamus iš išorinio požiūrio taško. 

Baigdamas savo argumentą tezės, jog teisingo atsakymo nėra, nau- 
dai, Munzeris pateikia, mano manymu, labai iškalbingą ir svarbų 
teiginį. Munzeris atkreipia dėmesį į tai, ką pavadina mano pripažini- 
mu, „jog kai kurių teisės procesų atveju yra logiškai įmanoma netu- 
rėti unikaliai korektiškų rezultatų“!. Jeigu jis turi galvoje tai, jog aš 
manau, kad yra „logiškai įmanoma“, kad kai kuriais atvejais argu- 
mentai kiekvienos pusės naudai turi būti vienodos galios, tai yra tei- 
sus, tačiau vargu ar aš turėčiau tai vadinti pripažinimu. Tačiau paskui 
jis priduria štai ką: „Be abejonės, Dworkino pozicija [kad yra tikėti- 
na, jog tokių atvejų bus nedaug] yra suderinama su tuo, jog tarp 
mąstančių teisininkų nesutarimų nėra daug. Tačiau didelis svarbių 
prieštaravimų kiekis yra stiprus empirinis įrodymas teiginio, kad 
sunkiosiose bylose teisingų atsakymų dažnai stokojama“?. 

Jo pavartotas žodis „empirinis“ čia remia mano prielaidą, kad jis 
kalba iš vidinio, o ne iš išorinio požiūrio taško. Tačiau iš vidinio 
požiūrio taško žvelgiant, nepaliaujama ir karšta diskusija dėl teisės 
teiginių vargu ar yra stiprus įrodymas prieš „Dworkino poziciją“. 
Munzeris iš pažiūros remiasi prielaida, kad jeigu du teisininkai nuo- 


'"Ibid., 1059. 
* Ibid., 1059-1060. 

širdžiai nesutaria ir nė vienas negali įtikinti kito, šitai įrodo, jog abu 
yra neteisūs, nes nė viena iš šalių tuomet negali turėti net ir šiek tiek 
geresnių argumentų. Tačiau pats Munzeris, ko gero, patirtų sunku- 
mų įtikinėdamas bet kurį iš tų dviejų teisininkų, kad tas teisininkas 
esąs neteisus, ir nesutarimas tarp Munzerio ir jo būtų atkaklus ir 
galbūt netgi karštas. Ar tai reiškia, pagal Munzerio prielaidą, kad 
klaidinga yra taip pat ir trečioji Munzerio pažiūra? Tuomet jis liktų 
apskritai be nieko!. 


B. Ar tai svarbu? 

"Tačiau yra priežastis, kodėl klausimo, ar teisiniai klausimai turi tei- 
singus atsakymus Munzeris nenagrinėjo, su tokiu rūpestingumu, koks, 
kaip manoma mano straipsnyje, yra būtinas. Kaip aiškina antroje 
savo esė pusėje, jis mano, kad tas klausimas neturi praktinės svarbos. 
Jo argumentas, tai įrodinėjantis, „priklauso [...] nuo kuklios prielai- 
dos, kad joks praktinis interesas nebūtų susijęs su tuo, jog teisė (rigbt) 
klasifikuojama kaip antecedentiškai egzistuojanti, jeigu iš principo 
negalima įrodyti jos preegzistavimo“?, o „įrodyti“ reiškia pade- 
monstruoti tokiu būdu, kad joks mąstantis teisininkas negalėtų tam 
įrodymui atsispirti. Jis pripažįsta, arguendo, kad sudėtingoje byloje, 
tokioje kaip aplaidumo atvejai, kuriuos aptariau paskutiniojoje dalyje, 
ieškovas gali turėti juridinę teisę į nuostolių atlyginimą už patirtą žalą, 
net jei mąstantys teisininkai nesutaria, ar jis ją turi, tačiau kad tokiu 
atveju faktas, jog jis turi tą teisę, neturėtų jokios praktinės svarbos. Ši 
išvada savo ruožtu yra pagrįsta netikėta prielaida, jog vienintelis inte- 
resas, susijęs su teiginiu, kad teisė egzistuoja iki paskelbiant bet kokį 
sprendimą, yra tas, kad jeigu yra iš anksto egzistuojanti juridinė teisė, 
tai atsakovas gali turėti omenyje tai, jog jis turi jos nepažeisti. Kadangi 
tai yra vienintelis interesas, kurį mes siejame su klausimu, ar ieškovas 
turi juridinę teisę į žalos atlyginimą, šis klausimas netenka jokio įdo- 





! Jeigu kritika yra sumanyta kaip išorinė, pagrįsta kokia nors filosofine tiesos teo- 
rija, tai didelis kiekis neišsprendžiamų kontroversijų būtų ne įrodymas, kad „sunkio- 
siose bylose dažnai nėra teisingų atsakymų“, o pats faktas. 

* Munzer, op. cit., 1063. 

mumo, kai teisė, - jeigu ji egzistuoja, - yra tokia kontroversiška, jog 
atsakovui galima atleisti tai, kad jis nežinojo, ieškovą ją turint. 

Šiuo argumentu neteisingai suvokiama argumento apie teises es- 
mė. Argumentas apie teises yra apie teises. Jeigu kas nors turi teisę į 
kokį nors politinį sprendimą, tai yra jau savaime stiprus ir normalio- 
mis aplinkybėmis lemiamas teisėjo sprendimo, suteikiančio tam as- 
meniui nuostolių atlyginimą, motyvas. Sąsaja tarp to, kad kas nors 
turi teisę į sprendimą, ir to, kad esama pagrindo tą sprendimą priim- 
ti, yra ne kontingentiška, o konceptuali. Neįmanoma pateikti jokio 
įtikinamo paaiškinimo to, kas yra teisė (right), kuris neapima, - kaip 
to, kas įeina į pačią teisės sąvoką, — idėjos, kad jeigu kas nors turi 
teisę, tai kiti yra neteisūs jį traktuodami kitaip negu yra specifikuota, 
bent jau tuomet, kai nėra jokio stipraus tokio traktavimo pagrindi- 
mo. Bet koks kitas paaiškinimas, kas yra teisė, - tariantis, kad tai, ar 
kas nors turi teisę, yra vienas klausimas, o ar tai, kad jis turi tą teisę, 
reikalauja iš kiekvieno traktuoti jį kitaip, yra kitas klausimas, - klysta, 
nes materializuoja teises. 

Žinoma, klausimas, ar kas nors turi tam tikrą teisę, gali būti su- 
dėtingas, ir bet koks atsakymas gali būti prieštaringas. Tačiau klausi- 
mas, koks politinis sprendimas yra teisingas, nėra nepriklausomas 
nuo klausimo, ar kas nors turi teisę į tą sprendimą. Jeigu pastarasis 
klausimas yra prieštaringas, tai pirmasis klausimas turi būti, kaip tik 
dėl tos pačios priežasties, taip pat prieštaringas; jeigu kas nors ma- 
no, kad ieškovas aplaidumo byloje turi teisę į nuostolių atlyginimą, 
nors kiti ir nesutinka, tai jis taip pat turi manyti egzistuojant patį 
stipriausią iš visų argumentų už sprendimą ieškovo naudai, nors kiti 
nesutiks ir su tuo. Jeigu jis pamėgina atskirti šias dvi nuomones, tar- 
damas - net jei taria arguendo, - kad ieškovas turi juridinę teisę, bet 
iš to neplaukia jokia išvada apie tai, ką turėtų daryti teismas, tuomet 
tai, ką jis sako, nėra nuoseklu. Tiek pasakytina apie teiginį, kad su 
klausimu, ar ieškovas turi juridinę teisę sudėtingoje byloje, negali 
būti susijęs joks praktinis interesas. Su tuo klausimu nesusijęs joks 
kitas interesas, išskyrus praktinį. 

Kaip toks patyręs teisės filosofas galėjo šioje vietoje šitaip suklys- 

ti? Viename lygmenyje atsakymas atrodo aiškus. Žinojimo klausimą, 
kuris dažnai yra svarbus veiksnys sprendžiant, ar konkretus teisėjo 
sprendimas yra teisingas, jis supainiojo su paties teisingumo klausi- 
mu. Argumentas apie juridinės teises, netgi sudėtingoje byloje, yra 
argumentas apie tai, kas reikšminga teisingumui; jeigu teismas ma- 
no, kad ieškovas turi teisę, tai jis, atsižvelgdamas į visas aplinkybes, 
įskaitant netikėtumo klausimą, mano, kad sprendimas prieš ieškovą 
būtų, bent jau prima facie, neteisingas. Žinoma, teisių klausimas, 
taigi ir teisingumo klausimas, gali būti kontroversiškas. Tačiau jeigu 
teismo pareiga yra priimti sprendimą, teismo sprendimas apie tai, 
ką, atsižvelgiant į visas aplinkybes, teisinga daryti, praktiškai turi 
pabaigti bylą. Šitai esu nurodęs „Sudėtingose bylose“, užbėgdamas 
už akių Munzerio minimajam argumentui, ir čia nekartosiu to, ką 
ten pasakiau. Tačiau gal būtų pravartu įsitikinti, koks absurdiškas 
atrodytų Munzerio argumentas, jeigu jis būtų primygtinai teikiamas 
moraliniame, o ne teisminiame kontekste. Tarkime, jog dėl savo ne- 
rūpestingumo sužalojau Jūsų nuosavybę, ir Jūs dabar sakote, kad aš 
neturėjau teisės elgtis taip, kaip pasielgiau, ir dabar privalau atlygin- 
ti padarytą žalą. Mes aptariame šį dalyką, ir aš dabar sutinku, kad 
Jūs esate teisus abiem atžvilgiais, bet sakau, kad tai įdomu tik akade- 
miniu požiūriu ir neturi jokios praktinės svarbos, nes Jūsų teisė ir 
mano pareiga, kurią aš dabar pripažįstu, yra prieštaringos, todėl ne- 
galėčiau būti kaltinamas tuo, kad jų nepripažinau, kai veikiau. Aš 
susipainioju. Galbūt tai, ką sakau, įrodo, jog neturėčiau būti smer- 
kiamas arba laikomas blogu dėl to, kad elgiausi taip, kaip pasielgiau. 
Tačiau aš neturiu sakyti, kad tai rodo, jog tai, ką aš padariau, nebuvo 
neteisinga arba kad Jūs neturite teisės į tai, kad aš atsakyčiau už nuos- 
tolius, nes būtent tai pripažinau, pripažindamas Jūsų argumentus. 
Tačiau šis Munzerio klaidos paaiškinimas paprasčiausiai iškelia 
tą patį galvosūkį į kitą lygmenį. Kodėl Munzeris turėjo supainioti 
prieštaringumo klausimą su teisingumo klausimu savo juridinių tei- 
sių teorijoje, nors jis greičiausiai nepadarytų tos pačios klaidos su 
moralinėmis teisėmis? Mano supratimu, atsakymas glūdi bendres- 
nėje ir populiaresnėje klaidoje, būdingoje aiškinimams, kas yra juri- 

dinės teisės. Paprastais atvejais juridinės teisės gali būti dedukuoja- 
mos — panašiu į silogizmą būdu - iš teiginių, skelbiamų teisėjų kny- 
gose, kurios yra prieinamos viešai, ir juolab prieinamos teisininkams, 
kuriuos visuomenė gali nusisamdyti. Kyla pagunda padaryti dvi išva- 
das. Pirmoji yra ta, kad juridinės teisės teikia pagrindą teisėjo spren- 
dimui, mes jos kyla iš teismo knygų, t. y. dėl to, kad teiginiai, kurie jas 
sukuria, praneša apie jų atsiradimą. Antroji yra tolesnė išvada, kad 
sunkiojoje byloje, jeigu ieškovas iš tikrųjų turi teisę, kurią jis ragina 
pripažinti, kadangi ta teisė negali būti dedukuota iš viešų knygų tei- 
ginių, ją turi būti galima dedukuoti iš teiginių, surašytų kažkokiose 
slaptose knygose, neprieinamose nei visuomenei, nei teisininkams, 
nei teisėjams. Tuo atveju teisėjai, norėdami spręsti sunkiąsias bylas 
remdamiesi juridinių teisių argumentais, paprasčiausiai spėja, ką jie 
rastų tose slaptose knygose, jeigu galėtų prie jų prieiti. (Profesorius 
Brilmayeris, šiuo atžvilgiu pritariantis Munzeriui, taiko indiferenci- 
jos principą ir daro išvadą, kad teisėjai teturi lygius šansus atspėti ir 
neatspėti teisingai!.) Mano įsitikinimu, šis pavaizdavimas turėjo di- 
džiulės įtakos jurisprudencijai. Jis glūdi garsiojoje Holmeso pastabo- 
je, kad juridinėmis teisėmis turi būti laikomos tik tos teisės, kurios 
yra išsakytos tikrose, žemiškose knygose, nes teisė negali būti „baugi 
visur esanti dangiška galybė“. Jis taip pat glūdi prielaidoje, kad ne- 
pozityvistai turi tikėti kažkuo, kas vadinama prigimtine teise, kuri 
suprantama kaip dangiškųjų slaptųjų knygų turinys. 

Jeigu kas nors manytų, jog sunkiosiose bylose teisės gali būti tei- 
sėmis tik dėl to, kad jos yra surašytos slaptosiose knygose, galėtų 
atrodyti, kad tai reiškia, jog šios slaptos normos galėtų būti reikš- 
mingos teisėjavimui tik todėl, kad jos teikia nuorodas elgesiui, bet 
taip nėra. Tačiau slaptosios knygos vaizdinys nėra dalis jokio dera- 
mo paaiškinimo to, kodėl žmonės gali turėti juridines teises, nors 
mąstantys teisininkai ir nesutinka, kad jie jas turi. Žmonės turi šias 
teises dėl tų teisingumo priežasčių, kurias aprašiau „Sunkiosiose by- 


! Žr. Brilmayer, „The Institutional and Empirical Basis of the Rights Thesis“, 11 
Ga. L. Rev. 1173, 1198-1199 (1977). 


PRIEDAS: ATSAKYMAS KRITIKAMS 471 


lose“. Jeigu Munzeris pripažįsta, kad jie gali turėti tokias teises, net 
jei pripažįsta tik arguendo, tai jis negali paneigti, kad tos pačios tei- 
singumo priežastys argumentuoja šių teisių įgyvendinimo naudai. 

Tačiau galbūt čia turėtume perinterpretuoti Munzerio argumen- 
tus taip, kad suvoktume juos kaip kviečiančius reformuoti mūsų tei- 
sinę sistemą. Būtų galima aiškinti, kad jis siūlo naują juridinių teisių 
teoriją, pagal kurią šalis paprasčiausiai neturi juridinės teisės, jeigu 
ta šalis negali įrodyti, kad ją turi taip, kad patenkintų visus mąstan- 
čius teisininkus. Tuomet sudėtingos bylos nebebūtų sprendžiamos 
taip, kaip jos sprendžiamos dabar, visapusiškai svarstant ir turbūt 
kankinamai mėginant nuspręsti, ar, atsižvelgiant į visas aplinkybes, 
ieškovas turi institucinę teisę, į kurią pretenduoja. Jeigu ieškovas yra 
nepajėgus pateikti triuškinančių argumentų tos teisės naudai, jis ne- 
turi jokios teisės — ir baigta. Yra neaišku, kokiu sprendimo procesu 
Munzeris pakeistų esamąjį, ir todėl neaišku, ką šiuo pakeitimu lai- 
mėtume. Tačiau pakankamai aišku, ką turėtume prarasti. 

Dabartinės sistemos sąlygomis mes siekiame, kad teisėjavimas būtų 
principo dalykas. Ši aspiracija negali būti visiškai realizuota, nes kiek- 
vienas iš mūsų manys, kad teisėjai kartais, - o gal ir dažnai, - teikia 
klaidingus principo argumentus. Tačiau mes turime naudos net ir 
dėdami pastangas. Piliečiai skatinami manyti, kad kiekvienas turi teises 
ir pareigas kitų piliečių ir jų bendros valdžios atžvilgiu, nors ir šios 
teisės ir pareigos ne visos yra išdėstytos juodu ant balto kodeksuose. 
Tad jie skatinami formuluoti ir mėginti hipotezes apie tai, kokios yra 
tos teisės, ir gerbti vienas kitą bei reikalauti, kad valstybė elgtųsi su 
jais pagal naudingą ir vienijančią prielaidą, jog teisingumas visuomet 
yra reikšmingas jų pretenzijoms, net kai neaišku, ko teisingumas rei- 
kalauja. Teismai dalyvauja šiame procese, pasitaikius progai, suteik- 
dami galimybę viešai samprotauti šiais prieštaringais teisingumo klau- 
simais, atlikdami vadovaujamą vaidmenį, kurio teisėtą galią apibrė- 
žia argumentų, kuriuos ji geba pateikti, galios. 

Mes esame labai prastos nuomonės apie save, jeigu manome, kad 
ši praktika yra vertinga tik tiek, kad teikia patikimų spėjimų apie tai, 
kaip bus naudojama oficiali galia. Žinoma, praktika gali būti piktnau- 

džiaujama, ir ja piktnaudžiavo valdžios, troškusios pasinaudoti geru 
teisės vardu tironijai. Esama tautų, kurių piliečiams būtų geriau, jei- 
gu būtų negalimas joks teiginys teisės vardu, kuris nėra išvestas iš 
viešos knygos, ir esama, - aš žinau, - manančių, kad Britanija ir Jung- 
tinės Valstijos yra tarp tų tautų. Tačiau netgi jie turi pripažinti, kad 
kažkas būtų prarasta dėl minėtos permainos. Įstatymo valdžia yra 
tauresnis idealas už teisinių tekstų valdžią. 


4. RICHARDSAS IR ATGIMĘS POZITYVIZMAS 


Profesoriaus Richardso esė! apskritai nėra mano pažiūrų kritika, o 
kur kas bendresniu požiūriu įdomi esė apie teisės ir moralės sąsajas. 
Tačiau jis nori labai rūpestingai atskirti savo pažiūras į tą problemą 
nuo manųjų. Richardsas mano, - kaip aš jį suprantu, — kad nors 
praktiškai mano kūryba vadovaujasi postulatais to, ką jis vadina „me- 
todologine prigimtine teise“, esama labiau konceptualinių mano tei- 
ginių trūkumų, laimė, neturinčių pasekmių praktikai. Aš manau, kad 
mūsų nuomonės skiriasi mažiau, netgi konceptualiniu lygmeniu, nei 
Richardui čia atrodo, nes nesutarimai, kuriuos jis įžvelgia, yra labiau 
verbaliniai nei esminiai. Šis nesutarimas, mano galva, kyla dėl to, 
kad Richardsas nepakankamai suvokia skirtumus tarp ortodoksalios 
prigimtinės teisės teorijos ir tos - kitokios - teisės teorijos, kurią aš 
mėginau ir mėginu ginti. Kas nors panašaus į pastarąją teoriją, žino- 
ma, patobulintą ir aiškesnę, - o joje išties yra ką tobulinti, — teikia 
kur kas esmingesnę paramą, negu pajėgus suteikti teisinis pozityviz- 
mas, būtent „metodologinėms prigimtinės teisės“ studijoms, kurias 
Richardsas rekomenduoja ir tai daro gerai. 

Richardso kritika yra nukreipta į dvi mano bendrojo argumento 
vietas. Jis sutinka su manimi, kad tai, ką aš pavadinau principais (jei 
šį žodį tuo tarpu vartotume plačiąja prasme, neskirdami politinių 
nuostatų nuo siauriau apibrėžiamų principų), vaidina svarbų vaid- 


' Richards, „Rules, Policies and Neutral Principles: The Search for Legitimacy in 
Common Law and Constitutional Adjudication“, 11 Ga. L. Rev. 1069, 1095-1096 
(1977). 

menį įrodant, ką teisė sako tam tikru klausimu, ir kad dėl to šių 
principų vaidmuo neapsiriboja argumentais apie tai, kokia teisė tu- 
rėtų būti. Tačiau jis mano, kad tradicinis teisinis pozityvizmas, tvirti- 
nantis, kad klausimas, ką sako teisė, yra tiesiog fakto klausimas, vis 
dėlto yra įtikinamas. Pozityvizmas gali pripažinti teisės principų vaid- 
menį, nes klausimas, kokie principai iš tiesų yra bet kokios konkre- 
čios teisinės sistemos principai, pats yra fakto klausimas, o klausi- 
mas, ko šie principai reikalauja konkrečiu atveju, yra tiesiog įprasto 
profesinio sprendimo dalykas. Richardso argumentus apie tai per- 
teikia šie sakiniai: 


Teisiniai principai yra, šiaip ar taip, teisiniai; kad būtų saistantys, 
jie turi būti implikuoti praeities teisminėje tradicijoje ir praktiko- 
je, galimi išvesti įprastiniais teisinio samprotavimo pagal analogi- 
ją metodais [...] 

[...ĮTeisiniai principai, kaip ir teisinės normos, galiausiai priklau- 
so nuo atsakymo į fakto klausimą, t. y. nuo kritinių teisėjų pažiū- 
rų [-..] 

[-..] Išties yra įmanoma, kad principai, teisiškai saistantys teisėją, 
gali būti tokie moraliai ydingi, kad nekompromisiškas tų princi- 
pų taikymas pažeistų moralines teisėjo pareigas. Vis dėlto šias 
perskyras įmanoma padaryti, ir moralinis klausimas visuomet tu- 
ri būti keliamas nepriklausomai. 


Kitomis progomis esu aptaręs klausimą, ar galima sakyti, kad tei- 
sinių principų identifikavimas yra tiesiog paprasto fakto dalykas!. 
Aš sakiau, kad negalima, todėl man rūpi suprasti, kodėl Richardsui 
mano argumentai atrodė nepatenkinami. Galbūt sunkumas kyla dėl 
pirmojo iš trijų teiginių, surikiuotų pateiktoje citatoje, dviprasmiš- 
kumo. Jis sako, kad jeigu į principus turi būti deramai atsižvelgta 
teisėjavime, tai šie principai turi būti „(mplikuoti“ „praeities teismi- 
nėje tradicijoje ir praktikoje galimi išvesti įprastiniais [...] metodais“. 





| Žr. p. 104-110. 

Tačiau ką tai reiškia? Jeigu tai reiškia, kaip teigia Richardso nuoroda 
į „kritines laikysenas“, kad į principus nereikia atsižvelgti, jei nėra 
tradicijos remtis tais principais praktikoje, tai jis yra neteisus, nes 
aktuali principų naudojimo praktika tokį suvaržymą dažnai igno- 
ruoja. Jis neturi galvoje (nors būtų galima pagalvot, kad žodžiai „ga- 
limi išvesti“ teigia būtent tai), jog principai deduktyviai kyla iš pre- 
cedentų grupės ir kad jei du teisininkai nesutaria dėl to, ar tam tikras 
principas yra „teisiškai saistantis“, vienas iš jų būtinai daro loginę 
klaidą. Ši idėja yra kvaila, ir dar kvailesnė tuomet, kai paskui tvirti- 
nama, kad ne tik principo turinys, bet ir jo svarumas yra dedukcijos 
objektas. Richardsas sako, kad turinį galima išvesti „įprastiniais sampro- 
tavimo pagal analogiją metodais“. Tačiau tai nepadeda, nes klausi- 
mas yra būtent tas, ar „įprastiniai“ samprotavimo sunkiosiose bylose 
metodai, samprotavimo, kurį teisininkai vadina samprotavimu pa- 
gal analogiją, šių bylų keliamus klausimus daro fakto dalykais, o tai 
priklauso nuo tolesnės analizės to, kas yra šis „samprotavimas pagal 
analogiją“. 


«1 


„Sunkiosiose bylose“! pasiūliau paaiškinimą, ką reiškia sakyti, kad 
principas yra „įtvirtintas“ ankstesnių sprendimų komplekse arba yra 
juose „i(mplikuotas“, arba gali būti „iš jų išvestas pagal analogiją“. Aš 
sakiau, kad principas yra susijęs tokiu santykiu su ankstesniais spren- 
dimais arba kita teisine medžiaga, jeigu principas vyrauja tame, ką 
pavadinau geriausiu tos medžiagos pateisinimu. Šitai, žinoma, jį da- 
ro sprendimo dalyku, dėl kurio teisininkai gali nesutarti ir nesutars — 
sprendimo, ar konkretų principą iš tikrųjų „galima išvesti“ iš praei- 
ties medžiagos. Taip pat sakiau, kad vienas pateisinimas gali būti 
geresnis negu kitas dviem skirtingais atžvilgiais: jis gali pasirodyti 
geriau atitinkąs medžiagą tuo požiūriu, kad reikalauja mažiau me- 
džiagos laikyti „klaidomis“, arba gali pasirodyti esąs moraliai įtiki- 
namesnis pateisinimas, nes labiau priartėja prie tinkamos politinės 
moralės išraiškos. Jeigu teorija, į kurią įeina vienas principas, yra 
geresnė pagal atitikties matą, tačiau teorija, į kurią įeina priešingas 

principas, yra geresnė pagal moralės matą, tai jurisprudencijai kyla 
klausimas, kuris matas yra svarbesnis nustatant institucines teises tos 
rūšies bylose. Vienas atsakymas į tą jurisprudencinį klausimą (sufor- 
muluotas šiurkščia ir paprasta forma) būtų šis: teorija negali būti 
laikoma adekvačiu institucinės istorijos pateisinimu, jeigu ji nepa- 
kankamai atitinka tą istoriją; jai leistina diskredituoti tik nedidelį 
skaičių sprendimų ir neleistina peržengti šio slenksčio - tai ypač pa- 
sakytina apie nesenus sprendimus; bet jeigu dvi (ar daugiau) teorijos 
kiekviena teikia adekvačią dermę pagal tą testą, tai ta iš jų, kuri yra 
moraliai stipriausia, teikia geriausią pateisinimą, nors ji ir diskredi- 
tuoja didesnį skaičių sprendimų negu kita teorija. Šis atsakymas tu- 
rėtų būti platesnis, tačiau jis iliustruoja vieną kryptį, kuria iš mano 
aprašytos schematiškos teorijos galima išplėtoti išsamią teisėjavimo 
teoriją. 

Tačiau joks samprotavimo pagal analogiją paaiškinimas, į princi- 
pų testą įtraukiantis moralumo plotmę, negali principų sutaikyti su 
pozityvizmu taip, kaip tikisi Richardsas. Galbūt Richardsas šiuo klau- 
simu nori pritarti profesoriaus Sartoriuso pažiūrai!'. Sartoriusas sa- 
ko, kad aš turėjau apsiriboti pirmąja iš dviejų mano aprašytų dimen- 
sijų ir nepridurti antrosios, nes beveik neįmanoma, kad viena teorija 
neatitiktų duomenų geriau negu kita pagal moksle naudojamus pa- 
prasčiausius geriausio paaiškinimo kanonus, ir teisėjai renkasi ir pri- 
valo rinktis tą teoriją. Kadaise taip maniau ir aš, tačiau mano nuo- 
monę pakeitė samprotavimai, kuriuos plačiai aprašiau šioje knygo- 
je. Nemanau, kad esama pranašesnio sutartų kriterijų teorinio 
paaiškinimo, net jei tai mokslinis paaiškinimas, ir patirtis rodo, jog 
teisėje vienam paaiškinimui dažnai yra teikiama pirmenybė kito atžvil- 
giu dėl priežasčių, kurių neįmanoma realistiškai suprasti kaip redu- 
kuojamų į reliatyvų kiekį paaiškintų ankstesnių sprendimų arba į 
paaiškinimo paprastumą, arba į eleganciją, arba į ką nors tokio. Nie- 
kas, susipažinęs su teisėjų nuomonių kontekstu, negalėtų manyti, kad 





! Žr. Sartorius, „Social Policy and Judicial Legislation“, 8 Am. Pbil. O. 151 (1971). 
2 Žr. p. 104-110. 

teisėjai renkasi iš pateisinimo teorijų tokiu būdu, kaip, pavyzdžiui, 
teisės istorikai galėtų rinktis iš sprendimo modelių istorinių paaiški- 
nimų. Jeigu teisėjai spręstų bylas remdamiesi teorijos kūrimo kano- 
nais, skaičiuodami, kiek precedentų paaiškina konkuruojančios hi- 
potezės, ir lygindami teorinę šių hipotezių eleganciją, mes pagaliau 
galėtume pateikti tikrą „mechaninio“ sprendimo pavyzdį, aprašy- 
mą, kuris ilgą laiką buvo laikomas menkinamuoju teisėje, tačiau, kiek 
aš tai suprantu, ne kitose srityse, kur moralinės dimensijos nėra, to- 
kiose kaip inžinerija. 

Taigi mįslė yra būtent ta, kaip klausimas apie tai, kokius princi- 
pus „implikuoja“ praeities tradicijos ir praktikos, galėtų būti fakto 
dalykas pagal pozityvistinę fakto koncepciją. Kodėl Richardsas at- 
kakliai tvirtina, kad šis klausimas yra paprasčiausiai fakto klausimas? 
Tai jis mums paaiškina trečiojoje ir iškalbingiausioje iš mano cituo- 
tųjų teiginių grupių. Jis yra teisus, labai rūpestingai atremdamas ab- 
surdišką požiūrį, esą teisė visuomet yra moraliai pagrįsta arba (jei 
formuluojame tą pačią mintį revoliucingiau) kad moraliai bloga tei- 
sė negali būti teisė. Jis nori pasakyti, kad principas, kuris yra „teisiš- 
kai saistantis“ teisėjų atžvilgiu, vis tiek gali būti labai bjaurus princi- 
pas, toks bjaurus, kad teisėjo pareiga netgi gali būti atsisakyti jį tai- 
kyti. Beveik tą patį sakiau prieš keletą puslapių. Aš sakiau, kad kai 
kuriais atvejais teisėjo pareiga gali būti meluoti ir klaidingai nurody- 
ti teisę, ir šis aprašymas daro prielaidą, kad teisė gali nebūti tai, kas ji 
turi būti. Richardsas, atrodo, mano, kad aš kažin kaip esu priverstas 
griebtis ano absurdiško požiūrio, nes anot jo, šioje vietoje teisės filo- 
sofija turi tik dvi alternatyvas. Mes arba turime dėtis prie pozityvis- 
tų, tvirtinančių, kad klausimas, kas yra teisė, visuomet yra tik fakto 
klausimas; arba turime palaikyti pačius kraštutiniausius iš prigimti- 
nių teisininkų, sakančių, kad negali būti skirtumo tarp teisės ir mo- 
ralės principų. Tačiau šie abu kraštutiniai požiūriai yra neteisingi. 
Kai kuriais atvejais atsakymas į klausimą, ko reikalauja teisė, gali 
priklausyti nuo klausimo, ko reikalauja pamatinė moralė (nors jis 
niekuomet nėra identiškas šiam klausimui), tad klaidinga pirmąjį klau- 
simą aprašyti kaip tiesiog fakto klausimą - Hume'o dvasia, kuriai 

giminingas tas aprašymas. Šitaip yra ne tik tais atvejais, kai koks 
nors įstatyminis šaltinis sąmoningai įtvirtina moralinius testus teisės 
normose, bet taip pat tais atvejais, kai klausimas, ko reikalauja teisė, 
yra prieštaringas, nes apskritai joks įstatyminis šaltinis nėra pasakęs 
nieko, kas turėtų lemiamą reikšmę. Šitaip yra ne tik tada, kai teisi- 
niai principai, įkūnijantys moralines sąvokas, yra, kaip pripažįsta- 
ma, lemiami teisiniams argumentams, bet taip pat ir tuomet, kai klau- 
simas, kurio likimas sprendžiamas, yra būtent klausimas, kokie prin- 
cipai laikytini lemiamais. 

Tačiau, žinoma, niekas iš to, kas pasakyta, neteikia pagrindo nei 
išvadai, kad teisė visuomet yra moraliai teisi, nei išvadai, kad tai, kas 
yra moraliai teisinga, visuomet yra teisė (law), net sunkiosiose bylo- 
se. Imkime tą įtikinamą požiūrį, kurį ką tik apžvelgiau. Pagal jį, joks 
principas negali būti laikomas institucinės istorijos pateisinimu, jei- 
gu jis nenumato tam tikro adekvatumo, nors iš tų principų, kurie 
išlaiko šį adekvatumo testą, pirmenybė turi būti teikiama moraliai 
įtikimiausiems. Jeigu tas testas yra pritaikomas sugedusiai teisinei 
sistemai, galbūt, kad joks principas, kurį laikytume priimtinu mora- 
lės pagrindais, negalėtų išlaikyti slenksčio testo. Tuo atveju bendroji 
teorija turi paremti kokį nors nepatrauklų principą kaip teikiantį 
geriausią institucinės istorijos pateisinimą, palikdama teisėjui teisinį 
sprendimą, o galbūt ir moralinę problemą. Pozityvizmas naudoja pa- 
prastą perskyrą tarp faktinių ir normatyvinių klausimų. Jeigu priima- 
me šią perskyrą, turime sakyti, kad klausimas, ar į principą teisėjau- 
jant reikia atsižvelgti ir kiek reikia atsižvelgti, yra normatyvinis klau- 
simas. Tačiau turime būti apdairūs ir nepadaryti išvados (kaip dažnai 
atrodo maną kai kurie filosofai), kad esama tik vienos rūšies norma- 
tyvinio klausimo, būtent, galutinio klausimo, ką daryti. Klausimas, 
ar į tam tikrą principą reikia atsižvelgti (sprendžiant, kokia yra teisė 
[/aw]), yra iš dalies normatyvinis, nes apima sprendimą apie princi- 
po tinkamumą politinėje moralėje. Jis vis dėlto skiriasi nuo kito nor- 
matyvinio klausimo, būtent, ar tas principas, net jeigu į jį reikia at- 
sižvelgti, būtų geriausias principas, kuriuo galima pagrįsti teisinę sis- 
temą, jeigu reikėtų pradėti nuo nulio, taip pat skiriasi nuo trečiojo 

moralinio klausimo, būtent, ar tas principas yra toks neteisingas, 
kad teisėjas būtų neteisus, jei įgyvendintų bet kokią juridinę teisę, 
kurią tas principas teikia, ir būtų teisus, jei meluotų siekdamas to 
išvengti. 

Čia paminėsiu du papildomus dalykus, kurie yra įdomūs tik peri- 
feriškai. Richardsas kaltina mane štai kokia klaida: „Iš to fakto, kad 
teisiniai principai kartais yra moraliniai principai, jis nepagrįstai da- 
ro išvadą, kad jie visuomet yra moraliniai“! 

Žinoma, būtent tokia išvada būtų klaida, tačiau manau, kad jo 
intencija yra apkaltinti mane ne nepamatuota išvada, o tam tikru 
įsitikinimu. Ar aš iš tiesų manau, kad teisiniai principai visuomet yra 
moraliniai principai? Čia esama dviprasmiškumo. Tas teiginys gali 
reikšti, kad teisiniai principai visuomet yra pagrįsti arba korektiški 
moraliniai principai, ir jeigu jis šitai turi galvoje, tuomet, kaip ką tik 
stengiausi pabrėžti, aš taip nemanau. Tačiau ji galėtų reikšti, kad tei- 
siniai principai visuomet yra moraliniai principai savo forma (nes- 
varbu, ar jie, kaip moraliniai sprendiniai, pagrįsti ar ne, įtikinami ar 
nepakenčiami), o ne, pavyzdžiui, išminties sprendiniai ar istoriniai 
apibendrinimai. Šis teiginys yra įdomesnis, ir aš priimu, bent jau štai 
kokia prasme. Žodis „moralinis“ čia gali sukelti sunkumų, kaip daž- 
nai sukelia, tačiau, mano supratimu, šis teiginys reiškia, jog princi- 
pai, kurie vyrauja teisiniuose argumentuose, patvirtina piliečių ir ki- 
tų Žmonių teises ir pareigas, o ne pateikia, pavyzdžiui, išmintingus 
sprendimus ar daro istorinius apibendrinimus. Kaip ką tik sakiau, aš 
manau, kad principų „išvedimo“ iš istorijos procesas yra tos istorijos 
pateisinimų vertinimo procesas, kur pagrindimas yra atskiriamas nuo 
paaiškinimo. Net jei teisinga, kad visi sprendimai, padaryti remian- 
tis sutartine teise Viskonsino valstijoje per tam tikrą ne vienerių me- 
tų laikotarpį davė naudos vietinei Respublikonų partijai, negalima 
manyti, kad šis faktas, kad ir koks svarbus jis būtų istorikui arba 
sociologui, arba kritikui, suteikia pateisinimą (net ir blogą pateisini- 
mą) tiems sprendimams, ir todėl nereikalautų iš teisėjų ateityje bylas 

spręsti laikantis tariamo principo, jog kas yra gerai respublikonams, 
yra gerai teisingumui. Galėčiau pridurti, kad faktas, jog teisiniai prin- 
cipai turi būti moraliniai principai ką tik aprašytąja prasme, nedaug 
teturi įtakos ankstesnei šio skirsnio diskusijai. Jis galėtų tam tikromis 
aplinkybėmis pašalinti galimybę pagrįsti tariamus principus blogose 
teisinėse sistemose!. Bet nenorėčiau pernelyg pasitikėti moralinio prin- 
cipo sąvokos atskyrimo galia. Nesama įtikinamos šios sąvokos anali- 
zės, užtikrinančios, jog principas, kad juodaodžiai yra mažiau verti 
rūpesčio negu baltieji, gali būti atmestas kaip apskritai ne principas. 
Tačiau aš tikrai noriu atmesti mano anksčiau aprašytąjį „egzis- 
tuojančios teisės“ teiginį, kurio, manau, laikosi tie, kurie labai nori, 
kad teisiniai principai visuomet atitiktų moralinius principus. Jie ma- 
no, kad bendruomenės teisė yra apibrėžta konkrečių normų ir prin- 
cipų (ir dangus žino, ko dar) kolekcija, todėl prasminga klausti, ar - 
kiekvienu duotuoju momentu - konkreti norma ar principas priklauso 
tai kolekcijai. Jeigu principas tai kolekcijai priklauso, tai jis yra teisi- 
nis principas; jeigu tas principas taip pat priklauso kitai kolekcijai — 
pagrįstų moralinių principų kolekcijai, tai jis yra taip pat ir moralinis 
principas, o tuomet galima klausti, ar šios dvi kolekcijos yra identiš- 
kos ar sutampančios, ar skiriasi apimtimi. Jeigu kas nors tikrai laiko- 
si tokio požiūrio į šį dalyką (toks požiūris yra slaptosios knygos teo- 
rijos, kurią aptariau anksčiau, 470-ame puslapyje, pusbrolis), tai jis 
manys esant svarbu, kad teisės filosofai pateiktų būtinas ir pakanka- 
mas teisinių principų narystės kolekcijoje sąlygas, taip pat manys 
esant svarbu atsakyti į klausimą, ar šios sąlygos įgalina ar neleidžia 
narystės kitoje - pagrįstų moralinių principų - kolekcijoje. Savo ruožtu 
aš nemanau, kad reikia šiuo būdu suteikti individualumą atskiriems 
principams ir priskirti juos kolekcijoms, lygiai kaip nereikia indivi- 
dualizuoti ir skirstyti atskiro mokslo „principų“. Atmesdamas idėją, 
kad teisė yra normų sistema, nenoriu pakeisti tos idėjos teoriją, jog 
teisė yra normų ir principų sistema. Nėra tokio dalyko kaip „teisė“ — 
tai diskretiškų teiginių kolekcija, kiekvieno su savo kanoniška for- 


! Žr. 10-ą skyrių. 


480 RIMTAS POŽIŪRIS Į TEISES 


ma. Žmonės turi juridines teises, o politinės moralės principai vy- 
rauja, - būdais, kuriuos mėginau aprašyti, - sprendžiant, kokias juri- 
dines teises jie turi. Jei sakydami „juridinis principas“ turime galvoje 
principą, kuris iš esmės yra tinkamas šiam vaidmeniui, tai bent jau 
visi tie politinės moralės principai, kurie turi autoritetą aptariamoje 
bendruomenėje, yra teisiniai principai. Kartais „teisinio principo“ 
terminą vartojame kitaip, kai nurodome tuos principus, kurie iš tik- 
rųjų teisėjų dažnai cituoti ir kurie dėl to patenka į chrestomatijas ir 
teisės mokyklų paskaitas. Tačiau niekas nemano, kad vieninteliai prin- 
cipai, kurie gali būti deramai panaudoti teisiniuose argumentuose, 
yra teisiniai principai ta siaurąja prasme, t. y. tie, kurie šiuo būdu 
buvo paversti įprastais. 

Taigi Richardsas yra neteisus manydamas, kad pozityvistinė tei- 
sės teorija, tokia kaip Harto, gali būti paprastai pritaikyta, siekiant 
suvokti vaidmenį, kurį principai vaidina teisinėje argumentacijoje, ir 
jis taip pat yra neteisus manydamas, kad vienintelė pozityvizmo al- 
ternatyva yra kraštutinė prigimtinės teisės teorija, kuri neigia skirtu- 
mą tarp teisinio ir moralinio argumento sunkiosiose bylose. Jis taip 
pat nesutinka su mano ginama teisių teze, kuri sako, kad sunkiosios 
bylos turėtų būti — ir paprastai yra - sprendžiamos principo, o ne 
politinės nuostatos argumentų pagrindu. Kaip priešpriešinius pavyz- 
džius jis turi omenyje tokias bylas, kurias nurodė Greenawaltas, ir 
man nėra reikalo kartoti, ką apie tas bylas esu sakęs anksčiau. Taip 
pat Richardsas man primena, kad iš tiesų teismai politinės nuostatos 
klausimus svarsto tuomet, kai taiko įstatymus, kuriuos mano esant 
inicijuotus politinės nuostatos, ir privalau pakartoti, kad, mano gal- 
va, būtent tai aš pasakiau savo esė „Sunkiosios bylos“'. Tačiau šiuos 
argumentus, teiktus ir kitų, jis papildo nuoroda į kitą bylų grupę?. 
Tai bylos, kuriose teismas skelbia administravimo normas, - kartais 
paprastas, kaip Mapp byloje?, o kartais sudėtingas, kaip Miranda by- 

loje' - ne dėl to, kad teismas mano, jog bet kokie individai turi teisę 
būtent į tai, ką jie gauna pagal tas normas, o dėl kitos priežasties — 
tos, jog šios normos teikia vieną schemą, tačiau ne vienintelę galimą 
ar net geriausią schemą, kuri įgalina ginti ar užtikrinti kitas individų 
teises. Profesorius Chayesas neseniai paskelbė straipsnį, kuris, tikė- 
tina, bus labai įtakingas ir kuriame tos rūšies bylos svarstomos bend- 
riau ir kitais tikslais; jis teisingai kreipia mūsų dėmesį į teismų vaid- 
menį formuojant ir administruojant s1dėtingus antitrestinius dekre- 
tus, sudėtingas verslo reorganizacijas ir, svarbiausia, mokyklų 
desegregacijos potvarkius, kurie įtraukia teismus į kasdienį mokyklų 
tarybos darbą. 

Administracinis teismų darbas, kuris, Chayeso manymu, teikia 
naują teisėjavimo stilių, kelia labai daug problemų jurisprudencijai ir 
politinei teorijai, ir nors šios problemos tik netiesiogiai siejasi su tei- 
sių teze, tai —- problemos, su kuriomis bet kuri teisėjavimo teorija 
vieną dieną turės susidurti. Tačiau šio priedo tikslams man pakaks 
pažymėti su teisių teze susijusius du faktus, kurie, regis, nėra sulaukę 
deramo dėmesio. Pirma, tezė nedraudžia teismams baudžiamąsias ar 
viešosios teisės bylas spręsti individo naudai ir valstybės ar kokio 
nors valstybės departamento nenaudai tokiais pagrindais, kurie ne- 
teigia, kad individas turi teisę į sprendimą. Aš sakiau, kad teisių tezė 
yra tuo požiūriu asimetriška ir kaip vieną iš pavyzdžių pateikiau Mapp 
bylą, kuria remiasi Richardsas. Antra, tezė nedraudžia to, kas dažnai 
vadinama prospektyvine teisėkūra teismuose, jeigu normos, sukur- 
tos ateičiai, o ne laikomos tikslia egzistuojančių teisių reprezentaci- 
ja, netaikomos retrospektyviai pateisinti žalos atlyginimo paskyrimą 
arba neskyrimą konkrečiu atveju. Akivaizdu, jog prospektyvinė tei- 
sėkūra nepažeidžia politinės moralės motyvų, kuriuos minėjau kaip 
remiančius teisių tezę, kai ta teisėkūra yra suvokiama kaip būtina 
apginti individualiom teisėm, kaip yra bylose, kurias mini Richard- 
sas; išties konstitucinėse bylose gali būti manoma, kad tie motyvai 

reikalauja būtent to. Tačiau norėčiau pakartoti, kad apie energingą ad- 
ministruojamąjį vaidmenį, kurį dabar, atrodo, prisiėmę teismai ir apie 
tos praktikos pasekmes teisių tezei reikia pasakyti kur kas daugiau. 


5. SOPERIS IR NAUJAI APIBRĖŽTAS POZITYVIZMAS 


A. Ne toks pozityvus pozityvizmas 
Puiki profesoriaus Soperio esė! analizuoja sąsajas tarp mano argu- 
mentų ir įvairių teisinio pozityvizmo formų. Jis pateikia pozityviz- 
mo formą, kuri galėtų tiesiog inkorporuoti visus mano teiginius apie 
teisinę praktiką, - jeigu jie yra pagrįsti, - kaip patobulinimus. Pagal 
šią pažiūrą, pozityvizmas tvirtina, kad teisės teiginiai, jeigu jie teisin- 
gi, yra teisingi dėl kokios nors socialinės praktikos, specifikuojan- 
čios jos tiesos sąlygas. Tačiau jis netvirtina, kad taip specifikuotos 
tiesos sąlygos negali apimti moralinių sąlygų. Tarkime, jog aš esu 
teisus, pavyzdžiui, sakydamas, jog teisėjai sunkiąsias bylas paprastai 
sprendžia remdamiesi principais, kurių naudojimas yra pateisinamas 
ir kad šis pateisinimo procesas apima moralinę dimensiją, kaip apra- 
šyta šio priedo 4-ame skyriuje ir 4-ame skirsnyje. Tuomet visa mano 
aprašoma sprendimo schema pati kuria socialinę praktiką, suside- 
dančią iš teisės teiginių, pagrįstų principais. Tarkime, du teisininkai 
ar teisėjai nesutaria dėl kokio nors teisės teiginio, nes nesutaria dėl ko- 
kio nors politinės moralės teiginio. Jie abu galėtų būti pozityvistai, — 
pagal šį pozityvizmo aiškinimą, - nors kiekvienas mano, kad tam tik- 
ras teisės teiginys yra teisingas, nors neįmanoma įrodyti, jog jis teisin- 
gas remiantis žodžio kilme (pedigree), ir tvirtina, kad jo teiginio tiesa 
priklauso nuo kokio nors moralės principo tiesos. Jie abu yra pozity- 
vistai, nes kiekvienas pripažįsta, kad moralė reikšminga yra dėl socia- 
linės praktikos, būtent mano aprašomos socialinės praktikos. 
Soperis nurodo, kad pats profesorius Hartas pažymėjo, jog kai 
kurie įstatymai ir konstitucinės nuostatos, kaip kad tam tikros Ame- 


' Soper, „Legal Theory and the Obligation of a Judge: The Hart/Dworkin Dispu- 
te“, 75 Mich. L. Rev. 473 (1977). 

rikos konstitucijos nuostatos, „moralę inkorporuoja tiesiogine nuo- 
roda“. Šis siūlymas tiesiog išplečia idėją, latentiškai glūdinčią toje 
mintyje, teigdamas, kad moralės inkorporacija gali būti vykdoma ne 
tik kokiu nors specifišku teisėkūros aktu ar konstitucine nuostata, 
bet bendresne socialine praktika, kuri apibrėžia, kas aptariamojoje 
bendruomenėje galioja kaip teisėjavimas. 

Profesorius Lyonsas, mano knygos recenzijoje!' pateikia labai pa- 
našų argumentą. Jis pozityvizmo esme taip pat laiko teiginį, kad ko- 
kia nors socialinė praktika sudaro kiekvienos teisinės pretenzijos pa- 
matą, nors pati ta praktika kartais - ar net visada - lemiamą daro 
moralę. Aš, žinoma, nenoriu ginčytis su Soperiu ar Lyonsu dėl įvar- 
dijimų. Tačiau aš tariau pozityvizmą teigiant du svarbius ir susijusius 
teiginius, kurių jų pozityvizmo versija neteikia, ir mano ginčas yra su 
tais teiginiais, o ne su etikete. Pirmasis tvirtina, kad teisinei sistemai 
būdinga tai, jog koks nors daugiau ar mažiau mechaniškas testas tei- 
kia pasiūlymų apie tai, kokia yra teisė, būtinas ir pakankamas tiesos 
sąlygas, kaip besiskiriančių nuo pasiūlymų apie tai, kokia teisė turė- 
tų būti. 2-ame skyriuje šitai aprašiau kaip kilmės testą, kaip skirtingą 
nuo turinio testo; aš galvoje turėjau tai, jog pozityvizmas tvirtina, 
kad teisės testai turi būti socialinės istorijos, o ne politinės nuostatos 
arba moralės dalykas, kurios gali būti iš esmės prieštaringos. Pavyz- 
džiui, Hartas savo pripažinimo taisyklę aprašo ne tiesiog kaip dar 
vieną prievolę nustatančią normą, bet kaip antrinę normą, reikalau- 
jančią viešųjų bruožų, kurių buvimas arba nebuvimas bus lemiamas 
identifikuojant kitas normas kaip teisines normas. Jis sako, kad to- 
kios antrinės normos priėmimas žymi perėjimą nuo ikiteisinės vi- 
suomenės prie teise pagrįstos visuomenės, nes vieši bruožai, kuriuos 
lemiamus daro antrinė norma, išgydys netikrumo defektą, latentiš- 
kai glūdintį ikiteisinėje praktikoje. Nėra abejonės, kad su šiuo pa- 
vaizdavimu dera tai, jog pačioje antrinėje normoje gali būti miglotų 
terminų, arba tai, kad ji kaip nors kitaip gali pasižymėti nedideliu 


' Lyons, „Principles, Positivism and Legal Theory - Dworkin, Taking Rights te- 
riously“, 87 Yale L. J. 415 (1977). 

neapibrėžtumo laipsniu. Tačiau antrinė norma, kuri visus prievolės 
klausimus paprasčiausiai tiesiai peradresuotų esamoms socialinėms 
įpareigojimo praktikoms, nepadarytų (kaip savo tarptautinės teisės 
aptarime duoda aiškiai suprasti Hartas) visiškai jokios status guo 
permainos. Tokia antrinė norma nesuteiktų didesnio apibrėžtumo ir 
negalėtų žymėti jokio perėjimo prie ko nors nauja. Šie prieštaravi- 
mai, būčiau manęs aš, a fortiori galiotų tos rūšies antrinei normai, 
apie kurią galvoja Soperis, kai įsivaizduoja suvereną, kuris tik ko- 
manduoja: daryk tai, ko reikalauja teisingumas. 

Tačiau svarbus klausimas yra ne tas, ar Hartas arba bet kuris kitas 
konkretus teisės filosofas yra įsipareigojęs tezei, kad teisės testas turi 
padaryti teisę racionaliai į;rodomą. Ta tezė susijusi su bendresne tei- 
sės teorija, ypač su teisės funkcijos pavaizdavimu. Tai teorija, jog 
teisė teikia nustatytą, viešą ir tikrą privataus ir oficialaus elgesio stan- 
dartų kompleksą, standartų, kurių galios negali ginčyti kokio nors 
individualaus pareigūno politinės nuostatos ar moralės suvokimas. 
Ši teisės funkcijos teorija pripažįsta, kaip neišvengiamai ir turi dary- 
ti, kad joks viešųjų normų kompleksas negali būti išbaigtas ar visiš- 
kai preciziškas. Bet dėl to ji laikosi perskyros tarp situacijų, kai taip 
suvokiama teisė diktuoja sprendimą, ir situacijų, kai, pozityvistų kalba 
tariant, teisėjas turi pasinaudoti savo nuožiūra naujai teisei sukurti 
būtent dėl to, kad teisė tyli. Pagal šią pažiūrą į teisės funkciją, ši 
perskyra yra lemiamos reikšmės, nes svarbu pripažinti, kad kai mąs- 
tantys žmonės gali nesutarti dėl to, ko reikalauja teisė, teisėjo spren- 
dimas negali būti neutralus sprendimas - toks, kokį žada teisės idėja. 
Sąžiningiau yra pripažinti, kad tokiu atveju sprendimas apskritai nė- 
ra teisės sprendimas. 

Taigi tezė, kad koks nors daugiau ar mažiau mechaniškas kilmės 
testas nustato teisę, yra šiuo būdu susijusi su politine teorija apie 
teisės prasmę ar funkciją ir su teisėjo diskrecijos teorija, kuri yra 
būtina tos teorijos dalis. Mano ginama teorija, priešingai, pateikia 
kitokią ir ambicingesnę teisės funkciją, ją aprašiau šio priedo 3-i0 
skirsnio pabaigoje. Jeigu pozityvizmo sąvoka sušvelninama taip kaip 
siūlo Soperis ir Lyonsas, kad prisiderintų prie mano pateikiamo teisi- 

nių praktikų aprašymo, tai ortodoksaliosios teisė teorijos argumentai 
yra atitinkamai susilpninami, o mano teorijos argumentai palaikomi. 

Antrasis teiginys, kurį sakiau manąs esant teikiamą pozityvizmo, 
taip pat yra susijęs su bendresne teorine pozicija, kuri turėtų būti 
modifikuojama, jeigu to teiginio būtų atsisakyta. Šį antrąjį teiginį 
aiškiausiai būtų formuluoti taip. Teisės teiginius galime tarti esant 
teisingus arba klaidingus, tikslius arba netikslius, nepripažindami jo- 
kios ontologijos anapus empiristinės ontologijos. Trisės teiginio tie- 
sa, jei ji yra teisinga, susideda iš paprastų istorinių faktų apie indivi- 
dualų arba socialinį elgesį, įskaitant veikiausiai ir faktus apie įsitiki- 
nimus ir nuostatas, bet ji neapima nieko metafiziškai įtartinesnio. 
Tokį teiginį pateikė Oliveris Wendellas Holmesas, kai sakė, kad teisė 
nėra baugi visur esanti dangiška galybė. Pozityvistai neturi būti pri- 
mityvūs semantine prasme: jie neturėtų tvirtinti, kad teisės teiginiai 
reiškia tą patį ką ir istoriniai teiginiai apie įsitikinimų ar nuostatų 
veikimą. Tačiau jų požiūriui būdingas (ar bent jau aš taip maniau) 
supaprastinimas, tuo požiūriu, kad teisės teiginių tiesos sąlygos ne- 
apima nieko daugiau, išskyrus tokias istorines sąlygas. 

Šis teiginys, žinoma, dera su priežastingumo teze - akivaizdžiai 
teisinga, — jog įsitikinimai apie teisingumą dažnai yra teisę konsta- 
tuojančio elgesio priežastis. Įstatymų kūrėjai, pavyzdžiui, dažnai 
priima teisės aktus dėl to, kad tai jiems atrodo teisinga. Tas teiginys 
taip pat dera su kita teze, - kad įsitikinimai apie teisingumą gali būti 
teisės teiginių tiesos sąlygų dalis. Pozityvistas gali laikytis įstatymų 
interpretacijos teorijos, pagal kurią, jeigu įstatymas numato, kad san- 
doris yra negaliojantis, jeigu jis yra neteisėtas, o didžiulė žmonių 
dauguma mano, jog tam tikros rūšies sandoris yra neteisingas, tai 
toks sandoris yra, teisės požiūriu, negaliojantis. Ši teorija teisės teigi- 
niams daro lemiamus įsitikinimus apie moralinius faktus, o ne pa- 
čius moralinius faktus. Tačiau Soperio-Lyonso pozityvistui teisinis 
sutarties galiojimas galėtų priklausyti ne nuo to, ar sutartį manoma 
esant neteisingą, O Nuo to, ar ji yra neteisinga. Ši teorija nesuderina- 
ma su supaprastintu teiginiu, nes ji patį moralinį faktą paverčia tei- 
sės teiginio tiesos sąlygų dalimi. 

Supaprastintam požiūriui būdinga ne vien tai, kad teisės teiginiai 
kartais yra teisingi vien tik dėl istorinių faktų. Reikia parodyti, kad 
visi teiginiai, kuriuos teorija laiko teisingais, yra teisingi dėl tokių 
faktų. Soperio-Lyonso pozityvizmas negali šito teigti. Jeigu sociali- 
nėje praktikoje moralė yra reikšminga teisiniams klausimams (o ir 
Soperis, ir Lyonsas pripažįsta, arguendo, kad įmanoma sakyti, jog 
mūsiškėje teisinėje sistemoje taip ir yra), tai teisės teiginių tiesa siste- 
miškai priklausys nuo moralės teiginių tiesos. Pirmųjų tiesą sudarys, 
bent iš dalies, pastarųjų tiesa. Taigi žadėtasis ontologinis teisės atsky- 
rimas nuo moralės nepavyksta. Kad būtų galima manyti, jog tokioje 
sistemoje esama teisinių faktų, reikia daryti prielaidą, kad taip pat 
esama ir moralinių faktų. 

Šitai paaiškina, kodėl Harto argumentas, jog pozityvi teisė kar- 
tais vartoja eksplicitišką moralinę kalbą, nėra kišenė, į kurią būtų 
galima sukišti bendrąją teisės teoriją, kurioje moralė yra reikšminga 
net ir nesant jokios aiškios inkorporacijos. Hartas greičiausiai išplės- 
tų savo teisės kalbų „atviros struktūros“ aptarimo (kurį jis taiko to- 
kiems žodžiams kaip „racionalus“) taikymą taip pat ir moraliniams 
terminams, kurie vyrauja pozityviojoje teisėje (kaip kad Amerikos 
konstitucijos nuostata dėl „Žiauraus ir neįprasto“ elgesio). Jis tuo- 
met pasakytų, kad žodis „žiaurus“ Jungtinėse Valstijose turi apibrėž- 
tą taikymo sritį (jis galioja bastonadai), tačiau netikrumo šešėlis lieka 
(mąstantys vyrai ir moterys nesutaria, ar aukščiausioji bausmė pati 
savaime yra žiauri). Kai byla (tokia kaip Furmson v. Georgia byla) 
priklauso neaiškioms byloms, teisėjas turi pasinaudoti savo nuožiū- 
ra, kad priimtų sprendimą, nors jo sprendimas nuo tol teisiniais tiks- 
lais išplečia sąvokos apimtį. 

Ši moralės vaidmens teisinėse nuostatose analizė visiškai dera su 
mano aprašytąja supaprastinimo teorija. Ji teigia, jog teisės teiginio 
tiesą, kad bastonada yra nekonstituciška, sudaro įsitikinimas, jog tai 
yra žiauru. Tačiau jos nebūtų galima išplėsti tiek, kad apimtų mano 
aprašytąją teisėjavimo teoriją. Tarkime, jog mano supratimas yra ne- 
teisingas ir kad Hartas atmestų šią moralinės kalbos teisėje analizę. 
Tarkime, jis sakytų, kad tai, ar aukščiausioji bausmė yra nekonstitu- 

ciška, visiškai priklauso nuo to, ar ji, vertinama kaip moralės faktas, 
yra Žiauri, o ne tik nuo to, ar pakankamai plačiai manoma, kad taip 
yra, arba nuo to, ar taip nusprendžia koks nors teisėjas, naudodama- 
sis savo nuožiūra. (Iuomet turėtume klausti, kodėl jis nepasiūlo ati- 
tinkamos visos „atviros tekstūros“ kalbos analizės ir atitinkamai neap- 
riboja teisėjo nuožiūros.) Tačiau jeigu ši perskyra yra prasminga ir jei- 
gu teiginiai apie bausmės konstitucingumą gali būti teisingi, tuomet 
tur“ būti (formuluojant ssnamadiškai) objektyvi moralinių faktų sritis. 
Aš maniau, kad į Harto (ir pozityvistų apskritai) ambiciją įeina siekis 
objektyvų teisės teiginių statusą padaryti nepriklausomą nuo jokios 
prieštaringos metaetikos ar moralės ontologijos teorijos. 

Žinoma, Hartui nereikėtų palaikyti faktų apie žiaurumą, jeigu 
jis primygtinai neteigtų, jog teiginiai apie aukščiausiąją bausmę gali 
būti teisingi tiek, kiek gali būti teisingi teiginiai nepriklausantys 
nuo korektiško moralės supratimo. Jis galėtų pasakyti, kad jeigu 
jau konstitucija bausmės konstitucingumą yra padariusi priklauso- 
mą nuo jo žiaurumo, tai visi tokie pažodiškai suprasti teiginiai yra 
arba neteisingi, arba nei teisingi, nei neteisingi!. Tačiau šitai įtiki- 
namai išplečia Harto bendrąją teoriją (jei tai apskritai yra toks iš- 
plėtimas) tik jei daroma prielaida, kad moralinės kalbos vartojimas 
yra proginis, o ne sistemiškas pažįstamų teisinių sistemų bruožas. 
Jeigu mano pateiktas mūsų pačių teisinės praktikos paaiškinimas 
yra teisingas, ir Hartas tokiu būdu siekė apimti tą paaiškinimą savo 
paties sistemoje, jis pabaigs sakydamas, jog vargu ar apskritai kurie 
nors teiginiai mums yra teisingi. Kiekvienu atveju dviejų teorijų 
samplaika, apie kurią galvoja Soperis, šio paskutinio radikalaus tei- 
ginio būtų išardyta. 


B. Konceptuali ar deskriptyvi? 

Savo esė pradžioje Soperis kelia kitą įdomų klausimą. Jis skiria kon- 
ceptualiąsias teisės teorijas nuo deskriptyviųjų teorijų. Jis sako, kad 
pozityvistų teorija yra konceptuali, o mano teorija - deskriptyvi — 


! Žr. Mackie, Etbics: Inventing Right and Wrong (1978), chap. 1. 


488 RIMTAS POŽIŪRIS Į TEISES 


štai kodėl. Pozityvistai teikia teiginį, kuris gerai tinka (jeigu jie yra 
teisūs) visoms teisinėms sistemoms ne tik kaip apibendrinimo daly- 
kas, bet ir kaip būtinybės dalykas. Tuo tarpu aš teikiu teiginius tik 
apie konkrečią teisinę sistemą. Aš tvirtinu, kad įprasta teisėjų prakti- 
ka mūsiškėje teisinėje sistemoje neatitinka pozityvisto paaiškinimo, 
kokios turi būti visos teisinės sistemos. Jeigu aš teisus, tai pozityvisto 
teiginys, kuris yra universalus, turi būti neteisingas. Tačiau tai ne- 
reiškia, kad mano aprašymas dėl to yra teisingas bet kurios kitos 
teisinės sistemos atžvilgiu, išskyrus mūsiškę. Taigi mano pozicija turi 
būti deskriptyvi, o jų yra konceptuali. 

Džiaugiuosi, kad Soperis iškėlė šį klausimą, nes manęs dažnai klau- 
sia, ar aš savo teoriją sumaniau kaip konceptualią, kaip pozityviz- 
mas, ar tik kaip deskriptyvią. Ar aš noriu pasiūlyti bendrą teoriją 
apie tai, kokia turi būti teisė, ar tik geresnį vienos konkrečios teisės 
versijos paaiškinimą? Bijau, kad nesuprantu, kaip ši perskyra galioja 
šiame kontekste. Pozityvistų teisės teorija, aišku, yra konceptuali — 
kuria nors prasme. Bet kuria? Ar Soperis mano, kad pozityvistų teo- 
rija (kad teisės teiginiai negali būti teisingi moralės dėka) yra lingvis- 
tinė teorija apie „standartinę“ žodžių „teisinis“ ar „teisė“ vartoseną 
arba jų vartojimą „kasdienėje kalboje“? Pagal tą interpretaciją, pozi- 
tyvistas teigia, kad iš to, kaip vartojamas terminas „teisinis“, daryti- 
na išvada, kad juridinė teisė paprasčiausiai negali priklausyti nuo 
moralinių faktų tuo būdu, kuriuo aš argumentuoju ją galint priklau- 
syti, kaip kad kas nors galėtų pasakyti, kad iš būdo, kaip vartojamas 
žodis „sesuo“, darytina išvada, kad sesuo negali būti vyras. Tačiau 
jeigu aš pateikiu tariamą priešpriešinį pavyzdį - juridinės teisės pa- 
vyzdį, teisės, kurią sakau esant juridinę moralinės teisės dėka, - tai 
mano teiginys turi būti žaip pat ir lingvistinis. Aš privalau teigti, kad 
žodis „teisinis“ yra deramai vartojamas taip, kad apimtų šį atvejį. 
Mano teiginys yra tiek pat lingvistinis kiek ir jo, nors galbūt santū- 
resnis. Jis negali būti „tik“ deskriptyvus - arba remtis tik to vieno 
atvejo, kuris cituojamas kaip priešpriešinis pavyzdys, faktais — taip, 
kaip gali būti empirinio apibendrinimo priešpriešinis pavyzdys. Tar- 
kime, jog aš teigiu, kad atradau seserį vyrą, taigi ir pateikiau priešprie- 

šinį pavyzdį teiginiui, jog, kaip lingvistinės vartosenos dalykas, sese- 
rys negali būti vyrai. Aš ne tik teigiu atradęs naują nelingvistinį fak- 
tą, kuris sugriauna lingvistinę teoriją. Jeigu lingvistinės teorijos ne- 
parodau esant lingvistiškai nekorektiškos, aš negaliu būti atskleidęs 
fakto, kurį sakau atradęs. Tarkime, jog randu žmogų, kurį kalbėtojų 
bendruomenė turėjo įprotį (žinodama, kad jis yra vyras) vadinti sese- 
rimi. Jeigu aš jį nurodau kaip priešpriešinį pavyzdį, taip darau dėl to, 
kad šią lingvistinę praktiką laikau dalimi praktikos, numatančios ko- 
rektišką žodžio „sesuo“ vartojimą. Tai yra argumentas korektiško žo- 
džio vartojimo naudai, ne tik izoliuoto atvejo faktų naudai. Jeigu po- 
zityvizmas yra konceptualus dėl to, kad jis yra lingvistinis, ir jeigu 
mano teorija teikia net ir vieną priešpriešinį pavyzdį, tai mano teorija 
būtinai yra konceptuali, nes ji yra taip pat ir lingvistinė. 

Tai formuluoju hipotetiškai, nes nesutinku, kad pozityvizmas 
yra teorija apie lingvistinę praktiką. (Abejoju, ar esama standarti- 
nės žodžių „teisinis“ arba „teisė“ vartosenos, kuria gali remtis po- 
zityvistas.) Šiaip ar taip, argumentuodamas jis nesiremia nei Žody- 
niniais apibrėžimais, nei lingvistinės vartosenos statistika. Tačiau 
kokia kita prasme pozityvistą turime suprasti teikiant konceptualų 
teiginį, o ne tik deskriptyvų apibendrinimą? Jeigu pozityvistas tie- 
siog sakytų, kad kiekvienoje šalyje ar mažesniame politiniame da- 
rinyje, kuriuos jis išstudijavo, nėra laikoma, jog juridinės teisės yra 
įtvirtinamos moralinių argumentų, ir kad jis dėl to mano, jog nie- 
kada nelaikoma, kad jos įtvirtinamos tokiu būdu, tai jo teiginys 
visai neatrodytų konceptualus. Kas nors galėtų teigti, kad pozity- 
vizmas yra konceptualus, nes jis teikia nuostatą, jog teisinės sąvo- 
kos turi būti vartojamos tam tikru būdu - aiškumo ar patogumo 
dėlei arba dėl kokio nors politinio motyvo. Tačiau jeigu pozityviz- 
mas šiuo būdu yra paprasčiausiai skatinamojo pobūdžio ir jeigu 
mano teorija iš tiesų pateikia „priešpriešinį pavyzdį“ mūsiškėje tei- 
sinėje sistemoje, tai šitai turi būti dėl to, kad parodžiau, jog konku- 
ruojantys ir geresni motyvai rekomenduoja priešingą šių sąvokų 
vartoseną. Jeigu taip, tai privalau remtis kokia nors teorija apie 
pageidaujamas konceptualines perskyras - tos pačios rūšies kaip 

teorija, kuria remiasi jis, nors mano teorija galėtų būti ne tokia 
aiški kaip jo. Ir vėl: jeigu jo teorija yra teisingai vadinama koncep- 
tualia, nes yra skatinamojo pobūdžio, tai tokia yra ir manoji. 

Aš ir vėl kalbu hipotetiškai, nes manau, kad lygiai toks pat netei- 
singas pozityvizmo supratimas yra sakyti, kad jis yra skatinamojo 
pobūdžio, kaip ir sakyti, jog jis yra lingvistinis. Teisės teorijos yra 
konceptualios, tačiau nė vienu iš šių būdų. Anksčiau šioje knygoje 
aprašiau ypatingą intelektualinės veiklos rūšį, kurią pavadinau ypa- 
tingos sąvokos sampratos gynimu. Aš nepretenduoju į tai, kad jau 
pateikiau adekvatų ar netgi aiškų tos veiklos paaiškinimą, bet viliuo- 
si, kad pateiktieji pavyzdžiai parodys, kaip ta veikla skiriasi nuo em- 
pirinio apibendrinimo, lingvistinio studijavimo ir lingvistinio pamo- 
kymo. Mums visiems - bent jau visiems teisininkams — yra bendra 
teisės (law) ir juridinės teisės sąvoka, ir mes ginčijamės dėl skirtingų 
tos sąvokos sampratų. Pozityvizmas gina tam tikrą sampratą, o aš 
mėginau apginti konkuruojančią sampratą. Mes nesutariame dėl to, 
kokios yra juridinės teisės, labai panašiu būdu kaip apie teisingumą 
kalbantys filosofai nesutaria, kas yra teisingumas. Dėmesį į konkre- 
čios teisinės sistemos, su kuria esu itin gerai susipažinęs, detales aš 
sutelkiu ne tam, kad tik parodyčiau, jog pozityvizmas teikia varganą 
tos sistemos paaiškinimą, bet tam, kad parodyčiau, jog pozityvizmas 
teikia varganą juridinės teisės sąvokos sampratą. Mano argumentas 
ne tas, kad pozityvizmas yra neteisingas mūsų teisinės sistemos pa- 
aiškinimas, nors jis gali būti teisus aiškindamas kitas teisines siste- 
mas, kaip, pavyzdžiui, koks nors istorikas galėtų tvirtinti, kad tam 
tikra teorija apie karo priežastis neteisingai aiškina Austrijos karą, 
nors ji gali būti teisi dėl kelių kitų karų. 

Argumentų analogija teisingumo sąvokos naudai yra pravarti. Tar- 
kime, jog kas nors pasisako prieš utilitarines teisingumo teorijas, pa- 
rodydamas, kad šioms teorijoms nepavyksta paaiškinti, kodėl ver- 
gystė yra neteisingumas kokioje nors tikroje ar įsivaizduojamoje si- 
tuacijoje, kurioje vergystė iš tikrųjų didina naudą. Jis galėtų pripažinti, 
kad kitose tikrose ar įsivaizduojamose situacijose vergija - kontruti- 
litariška, tačiau jo argumento intencija yra parodyti, kad net tada 

vergija yra neteisinga ne dėl to, kad ji yra kontrutilitariška. Jis nori 
parodyti, kad utilitarizmas nėra patenkinama teisingumo koncepci- 
ja; jeigu tai teisinga, 1/ekas nėra neteisinga vien dėl to, kad yra kontr- 
utilitariška. Mano argumento ambicija yra tokia pati. Aš apeliuoju į 
sudėtingas modernias teisines sistemas, kad parodyčiau, jog kadangi 
šiose sistemose teiginio apie juridines teises tiesą gali sudaryti koks 
nors moralinis faktas, pozityvistinė juridinių teisių koncepcija turi 
būti neteisinga. Darau išvadą, kad turime atsisakyti pozityvistinės 
koncepcijos kitos koncepcijos naudai - tos, kurią aprašau 4-ame sky- 
riuje ir anksčiau šiame priede. Ši koncepcija kiekvienos jurisdikcijos 
institucinę praktiką ir istoriją laiko reikšminga teiginių apie juridi- 
nes teises tiesai, nors nebūtinai lemiamą. Tai reiškia, kad kai kuriose 
jurisdikcijose juridinės teisės smarkiai prieštarauja bet kokiai apginti 
galimai pamatinei politinei moralei. Nepaisant šio prieštaravimo, jos 
galioja instituciniu sprendimu. Tačiau taip yra ne dėl to, kad pozity- 
vizmas šioms jurisdikcijoms teikia gerą juridinių teisių sampratą, o 
dėl to, kad teisių samprata tame kontekste teikia tą išvadą. 
Baigiamosiose pastraipose Soperis teigia, kad mano teorija sukeltų 
daugiau sunkumų pozityvizmui, kaip jis jį supranta, jeigu ji taptų la- 
biau normatyvinė ir mažiau teoretizuotų apie tai, kokie iš tikrųjų yra 
faktai arba mūsų praktika. Tačiau dalykas, kuris, jo manymu, mus ski- 
ria, —- kokia iš tikrųjų yra mūsų teisinė praktika, - nėra paprastas gin- 
čas dėl faktų. Pozityvistai ir aš nesiginčijame dėl praktikos detalių, 
kurią galėtume nustatyti, įdėmiau įsižiūrėdami, kad suprastume, kas 
pasakyta knygose arba suformuluodami protingesnius klausimynus tei- 
sėjams. Mes galime nesutarti dėl šios rūšies dalykų, tačiau šis nesutari- 
mas nėra fundamentalus. Mes iš pagrindų nesutariame dėl to, kas ga- 
liausiai yra mūsų praktika, t. y. dėl to, kuris filosofinis tos praktikos 
paaiškinimas yra geresnis. Paskutiniame 4-0 skyriaus skirsnyje mėgi- 
nau paaiškinti, kodėl ginčai tarp piliečių apie tai, kokia iš tiesų yra jų 
visuomenės moralė, yra tokio pobūdžio ir kodėl būtų neteisinga šiuos 
ginčus suprasti vien kaip ginčus dėl populiariosios moralės, t. y. dėl 
pavienių individų moralinių įsitikinimų statistinių funkcijų. Jeigu tvir- 
tiname tą kontrastą egzistuojant, tai diskusijos apie tai, kokia yra s0- 

cialinė moralė, yra normatyvinės, o ne (grynai) faktinės. Knyga argu- 
mentuoja tos pačios pažiūros į teisininkų ir teisėjų ginčus dėl to, kokia 
galiausiai iš tikrųjų yra institucinė istorija tam tikru klausimu, naudai. 
Klausimas, kokie principai yra „įtvirtinti“ istorijoje, yra normatyvinis, 
o ne (grynai) istorinis. Toks yra ir klausimas, kokia iš tikro yra mūsų 
teisinė praktika kaip visuma. Ginčas tarp teisės teorijų turi tą pačią 
formą kaip ginčai tarp vienodos apsaugos nuostatos teorijų arba ap- 
laidumo teorijų, nors pirmasis yra bendresnis. 


6. NICKELIS IR TRUMPAREGYSTĖ 


Aš sutinku su daugeliu dalykų, kuriuos profesorius Nickelis sako apie 
politines teises savo turiningoje esė. Pavyzdžiui, jis diskutuoja dėl ma- 
no esė apie Rawlso teisingumo teoriją pateikto aiškinimo to, ką aš 
pavadinau „konstruktyviu“ moralinės teorijos rišlumo modeliu!. Aš 
sakiau, kad tas konstruktyvus modelis geriau pateisina tai, kaip Rawl- 
sas naudoja reflektyviosios pusiausvyros idėją, nei kitas modelis, kurį 
vadinau „natūraliuoju“ modeliu ir kurį daugelis kritikų manė esant 
palaikomą Rawlso argumento. Nickelio nuomone, aš nepateikiau jo- 
kių priežasčių manyti, jog konstruktyvusis modelis teikia gerą priva- 
taus moralinio samprotavimo paaiškinimą, ir aš sutinku. Iš tiesų neži- 
nau, ar bet kokia rišlumo teorijos forma, kad ir kuriuo - konstrukty- 
viuoju ar natūraliuoju - modeliu pagrįsta, būtų tam tinkama. 
Nickelis abejoja mano argumentais prieš gerai žinomą idėją, kad 
sprendžiant, ar svarbios politinės individų teisės turi negalioti tam 
tikrais atvejais, dera ieškoti balanso tarp šių individualių teisių ir 
bendruomenės kaip visumos „teisių“. Jis neteigia, kad bendruomenė 
turi teisę, - konkuruojančią su individų teisėmis, — tik į labai nežy- 
mius bendrąją gerovę keliančius patobulinimus, kad ir kaip ši būtų 
apibrėžiama. Jis sako, kad tokios teisės idėja yra „tik konservato- 
riaus pozicijos karikatūra“?. (Aš nesutinku - manau, jog daugelis kon- 


! Žr. 6-4 skyrių. 
2 Nickel, „Dworkin on the Nature and Conseguences of Rights“, 11 Ga. L. Rev. 
1115, 1137 (1977) 

servatorių yra kalbėję taip, tarsi bendruomenė turi būtent tokią tei- 
sę, nors, žinoma, niekas nemano, kad ta bendruomenės teisė visuo- 
met turi nugalėti visas individualias teises.) Tačiau atrodo, kad jis 
mano, jog kokių nors su individualiomis teisėmis konkuruojančių 
bendruomenės teisių idėja yra būtina siekiant „apriboti individualių 
teisių galiojimo mastą situacijose, kur jas ginti yra labai brangu kitų 
vertybių požiūriu“!. Tačiau, žinoma, galime pasakyti viską, ką nori- 
me, ir be tos idėjos, - kuri man atrodo lemianti painiavą, - kad bend- 
ruomenė kaip tokia turi teises. Pavyzdžiui, Nickelis kalba apie dau- 
gumos „teisę“ į tai, kad sąžininguose rinkimuose būtų iškeltas jų kan- 
didatas?; tačiau tuo mastu, kuriuo šitai yra teisių dalykas, tai yra 
individų, kurie sudaro daugumą, teisių dalykas. Mes tai vadiname 
daugumos teise tik tam, kad nurodytume pamatą ar sąlygas, kurio- 
mis individai turi teisę, būtent - kai jie yra daugumos nariai. Be to, 
aš pripažinau, kad net didžiosios individualios teisės nėra absoliu- 
čios ir nusileis ypač stipriems pasekmės motyvams, kuriuos pava- 
dinau - pernelyg dramatiškai —- „krizinėmis situacijomis“. Principo 
argumentas, įtvirtinantis individualią teisę kaip abstrakčią teisę, konk- 
retesnėmis aplinkybėmis turi pripažinti negatyvius principo argu- 
mentus, iš kurių gali išplaukti, jog, pavyzdžiui, niekas neturi teisės 
laisvai kalbėti tai, ką galvoja, jei tai gali pakenkti tautos savigynos 
pajėgumui. Mes galime pritarti arba ne tam negatyviam principo 
argumentui, nedarydami prielaidos, kad tauta, suvokiama atskirai 
nuo ją sudarančių individų, turi teises, konkuruojančias su teisėmis 
tų, kurie nori kalbėti. 

Nickelis taip pat abejoja dėl mano argumento, jog jeigu individas 
turi politinę teisę į tai, kad valdžia jam netrukdytų daryti tam tikrą 
dalyką, kriminalizuodama tą veiksmą, tai jis turi politinę teisę tą įS- 
tatymą pažeisti“. Jis sako, kad aš lyg ir manąs, jog tokiu atveju klau- 
simui, ar tas ir tas turi moralinę teisę daryti tai ir tai, netgi nėra 
reikšminga, kad tas veiksmas prieštarauja teisei, O tai, jo nuomone, 


' Ibid. 
2 Ibid. 
* Ibid., 1140. 

prieštarauja sveikai nuovokai ir yra neįtikima. Šioje esė aš rūpestin- 
gai skyriau klausimą, ką tas ir tas ten apibrėžta griežtąja prasme turi 
politinę teisę daryti, nuo klausimo, ką daryti yra teisinga, ir rūpes- 
tingai pažymėjau, kad akto neteisėtumas, be abejo, yra reikšmingas 
pastarajam klausimui!. Tačiau ar valdžia turi kokį nors kitą įstatymo, 
pažeidžiančio fundamentalias kieno nors politines teises, įgyvendi- 
nimo pateisinimą, išskyrus tą, kuriuo ji pateisina patį įstatymo priė- 
mimą? Aš maniau ir tebemanau, kad ne, nors galbūt šį dalyką derėtų 
formuluoti tiksliau. Galiu įsivaizduoti aplinkybes, kuriomis tai, kad 
įstatymas yra priimtas, taptų didelės žalos priežastimi, — susidarytų 
krizinė situacija, - jeigu neteisingas įstatymas nebūtų įgyvendintas, 
krizinė situacija, nebūtų kilusi, kaip ir tuo atveju, jei tas įstatymas 
niekad nebūtų buvęs priimtas. Nickelis būtų teisus, tvirtindamas, kad 
tokiu atveju įstatymo nulemta permaina, žinoma, būtų moraliai reikš- 
minga ir galbūt netgi lemiama kaip argumentas prieš konkrečią teisę 
pažeisti teisę tomis aplinkybėmis. Tai, žinoma, nėra ta situacija, ku- 
rią turėjau omenyje, ir neracionalu tarti, kad tokia situacija artimoje 
ateityje susiklostys Jungtinėse Valstijose. Aš turėjau omenyje popu- 
liarų argumentą, kad visuomet padaroma tam tikra žala, kai demok- 
ratijoje nesilaikoma įstatymo. Tokio riboto pobūdžio žala negali teikti 
argumento prieš politinę teisę pažeisti įstatymą, jeigu tas įstatymas 
yra neteisėtas, nes pažeidžia fundamentalią politinę teisę. 

Savo principiniame prieštaravime mano teisių teorijai Nickelis 
kelia visiškai kitokias problemas nei šios, jo iškeltos teisingai. Jam 
kelia rūpestį tai, ką jis laiko mano įsitikinimu, - jog vienintelis argu- 
mentas, įmanomas bet kokios politinės teisės naudai apskritai, yra 
argumentas, kad tokia teisė yra būtina norint apsaugoti tai, ką aš 
pavadinau fundamentalia teise į vienodą rūpestį ir pagarbą. „Įtariu, 
kad ši Dworkino trumparegystė kyla iš visiško žmogaus teisių klau- 
simo sutapatinimo su politinės lygybės klausimu“?. Turime atidėti į 
šalį du jo keliamus klausimus. Jis abejoja tuo, jog teisių, kurias in- 


! Žr. 7-ą skyrių. 
2 Nickel, 1129. 

dividai turi bendrapiliečių atžvilgiu kaip teises, skirtingas nuo politi- 
nių teisių, teoriją galima parodyti kylant iš teisės į vienodą rūpestį ir 
pagarbą. Aš niekuomet nesakiau, kad tai galima parodyti, nors aišku, 
kad bet kurio individo teisė būti traktuojamam su „tam tikra“ pagar- 
ba, teisė, kurią aš aptariau anksčiau toje esė, yra su ana susijusi teisė. 
Antra, jis abejoja tuo, kad net visos tos politinės teisės, kurias aš pats 
norėčiau pripažinti, gali būti apgintos pasitelkus perskyrą, kurią da- 
riau tarp asmeninių ir išorinių teikiamų pirmenybių. O šįkart aš sutin- 
ku. Nesenoje esė bandžiau parodyti, kad galima pademonstruoti, kaip 
fundamentali teisė į vienodą rūpestį ir pagarbą teikia, pavyzdžiui, eko- 
nomines teises, ir argumentas ten niekaip nesinaudoja ta perskyra!. 

Fundamentalesnė ir svarbesnė Nickelio kritika yra ta, kurią patei- 
kia jo teiginys apie mano trumparegystę. Jis nerimauja, jog mano tei- 
sių teorija yra pernelyg glaudžiai susieta su teisėmis, kurias mes suvo- 
kiame kaip teises, turinčias būti teisėmis daugumos atžvilgiu demok- 
ratijoje, ir visiškai ignoruoja teises, kurios, kaip intuityviai jaučiame, 
turi būti teisės bet kokią valdymo formos atžvilgiu, kaip kad, pavyz- 
džiui, teisė nebūti kankinamam. Žinoma, negalima sakyti, kad valdžia 
gerbia fundamentalias žmogaus teises, jeigu ji žaloja kiekvieną ir žalo- 
ja Juos vienodai. Be to, net jeigu ji žaloja tik kai kuriuos, mūsų priešta- 
ravimas yra ne prieštaravimas prieš diskriminaciją; mes nemanome, 
kad situacija pagerėtų, žalojant daugiau žmonių. 

Tačiau man neatrodo taip aišku, kad mūsų įsitikinimas, jog žmo- 
nės turi teisę nebūti žalojami ne dėl gerų tikslų, nėra galiausiai išves- 
tas iš kokios nors lygybės sampratos. Bet prieš pamėgindamas apgin- 
ti šį sprendinį, leisiu sau pakartoti, jau vien tam, kad būtų aiškiau, ką 
esu pasakęs, jog aš niekuomet neteigiau, kad mano pateiktieji argu- 
mentai tam tikrų politinių teisių naudai yra vieninteliai argumentai, 
kurie gali būti sėkmingi kaip argumentai kiekvienos iš tų teisių nau- 
dai. Aš rūpestingai paneigiau tą teiginį šios knygos įvade ir 12-ame 
skyriuje: 





! Žr. Dworkin, „Liberalism“, kn.: S. Hampshire (ed.) Public and Private Morality 
(1978). 

Šį dalyką taip miglotai formuluoju dėl to, kad nėra pagrindo iš 
anksto daryti prielaidą, jog tik vienos rūšies pagrindas paremtų 
tą moralinę poziciją. Teisinga visuomenė galbūt pripažintų įvai- 
rias individualias teises, iš kurių kai kurios pagrįstos visai kito- 
kiais moraliniais motyvais nei kitos. Likusioje skyriaus dalyje pa- 
mėginsiu nusakyti tik vieną iš galimų teisių pagrindų. Tai nereiš- 
kia, kad pilietinėje visuomenėje vyrai ir moterys turi tik tas teises, 
kurias mano plėtosimas argumentas paremtų; tai reiškia, kad jie 
turi mažų mažiausiai šias teises, ir šitai yra pakankamai svarbu!. 
Čia gal bus pravartu pakartoti tai, ką aš ten sakau [skyriuje, kurį 
aptaria Nickelis]: nei ten aprašytosios teisės, nei tų teisių pagrin- 
dimo metodas neatmeta kitų teisių ar kitų argumentavimo meto- 
dų galimybės. Bendroji teisių teorija numato, jog yra įmanomi 
įvairių rūšių argumentai, iš kurių kiekvienas gali būti pakanka- 
mas pateikti kokį nors pagrindą teigti, jog kolektyvinis tikslas, 
paprastai pateisinantis politinį sprendimą, nepateisina tam tikros 
tam ar kitam individui suteikiamos nenaudos. 

Vis dėlto ši knyga palaiko vieną plačiai pripažįstamą argumentą 
politinių teisių naudai, būtent paskirų teisių išvedimą iš abstrak- 
čios teisės į rūpestį ir pagarbą, suprantamos kaip fundamentalios 
1r aksiominės?. 


Ta abstrakti teisė reikalauja, kad pareigūnai ir tie, kurie juos kont- 
roliuoja, nediskriminuotų piliečių tokiu būdu, kuris atima vienodą 
rūpestį arba pagarbą iš vienos grupės kitos naudai. Tai yra labai 
abstraktus reikalavimas, ir nesenoje mano minėtoje esė mėginau pa- 
rodyti, ko, remiantis skirtingomis pagarbos sampratomis, abstraktus 
principas reikalauja konkretesnėmis aplinkybėmis. Demokratijoje šis 
fundamentalaus reikalavimo aspektas, nediskriminavimo reikalavi- 
mas, bus labai svarbus. Tačiau, žinoma, lygios apsaugos nuostata ir 
pagarbos principas reikalauja, kad pareigūnai ir tie, kurie juos kont- 
roliuoja, traktuotų piliečius su tokiu pačiu rūpesčiu, kokį rodo jie 

! Žr. p. 381. 

* Zr. p. 17-18. 

patys, ir totalitarinėse valstybėse tas principo aspektas bus dar svar- 
besnis. Būtų galima tarti, kad tuo atveju nuoroda į principo numato- 
mą lygybę yra nebūtina ar net klaidinama; geriau būtų sakyti, kad 
pareigūnai visus piliečius turi traktuoti su pagarba ir rūpesčiu arba 
kaip autonomiškus žmones, o tai pašalina kankinimo galimybę. Gal- 
būt, tačiau lygybės idėjos intencija - suteikti turinį pagarbos ir auto- 
nomijos idėjoms: esantys valdžioje privalo pagal idėją traktuoti kitus 
taip, kaip jie traktuoja save, ne tuo atžvilgiu, kad turi teikti jiems tik 
tas pačias gėrybes ir galimybes, kuriomis naudojasi patys, kaip kad 
mazochistinis tironas galėtų teisėtai kamuoti kiekvieną taip kaip sa- 
ve, bet fundamentalesniu atžvilgiu, tuo, kad privalo stengtis, kiek tai 
įmanoma, kiekvieno asmens situaciją suprasti kaip apibrėžiamą to 
asmens ambicijų 1r vertybių, lygiai kaip jis turi suprasti savo situaciją 
kaip apibrėžiamą jo paties ambicijų ir vertybių, kad turėtų tą savivo- 
ką kaip savimonei, taigi ir savitapatumui būtiną dalyką!. Dabar ne- 
galiu pataisyti to galimai klaidinamo teiginio apie prasmę, kuria, mano 
manymu, lygybės idėjos galia pranoksta paprastai jai priskiriamas 
ribas, nors, žinoma, turiu tai daryti, jeigu noriu išplėsti savo teiginių 
apie fundamentalų principą galiojimą, palyginti su įvade, iš kurio ką 
tik citavau, pateiktais teiginiais. Dabar tenoriu pasakyti, kad gali bū- 
ti neabsurdiška lygybės idėjų aptikti net mūsų įsitikinimo, kad kan- 
kinimas yra neteisybė, pagrinde. 

Čia derama vieta paminėti neteisingą interpretaciją, kurios Nic- 
kelis neteikia, bet kurią yra pateikę kiti. Jie sako, kad argumentai, 
kuriuos aš teikiu 9-ame ir 12-ame skyriuose naudodamas perskyrą 
tarp asmeninių ir išorinių teikiamų pirmenybių, sudaro bendrą utili- 
tarizmo, iš kurio pašalintos išorinės teikiamos pirmenybės, teigimą, 
taigi — kad esu įsipareigojęs remti bet kokį politinį sprendimą, pa- 
diktuotą kiekvieno utilitarinio argumento, nesiremiančio tokiomis 
teikiamomis pirmenybėmis. Savo tekste nerandu nieko šiai pozicijai 


' Taip pat žr. Williams, „The Idea of Eguality“, kn: P. Laslett and W. Runciman 
(eds), Philosophy, Politics and Society (1962), perspausdinta Williams, Problerns of tbe 
Self (1973). 

paremti, jos ir nepalaikau. Mano argumentai yra argumentai prieš 
nevaržomą utilitarizmą, o ne už suvaržytą utilitarizmą. Aš sakau, kad 
utilitarinis argumentas negali būti geras argumentas, jeigu remiasi iš- 
oriniais prioritetais!; tačiau tai nereiškia, kad utilitarinis argumentas 
yra geras argumentas vien dėl to, kad jis jais nesiremia. Esu įsitikinęs, 
jog kompromiso (trade-off) argumentai, taip pat ir utilitariniai, turi 
svarbią vietą politinėje teorijoje — ne dėl to, kad totalus malonumas 
yra gėris pats savame, o dėl to ir tik tuo mastu, kuriuo jie yra argu- 
mentai, tarnaujantys lygybei; o utilitariniai argumentai, kaip pažymiu 
straipsnyje „Liberalizmas“?, gali būti neegalitariniai dėl priežasčių, vi- 
siškai nepriklausomų nuo išorinių teikiamų pirmenybių. 

Mano mintys buvau interpretuojamos - dar mažiau įtikinamai — 
kaip teigiančios, kad išoriniai prioritetai patys savaime yra blogis ir 
kad žmonės turi siekti jų neturėti ir privalo balsuoti ignoruodami 
tuos išorinius prioritetus, kuriuos jie turi. Aš niekuomet nenaudojau 
perskyros tarp asmeninių ir išorinių prioritetų tam, kad nusakyčiau, 
kaip žmonės turi veikti ar balsuoti. Mano teiginiams negali būti nie- 
ko svetimesnio už idėją, kad žmonės turėtų veikti paisydami tik savo 
pačių interesų ir niekuomet - vaikų, mylimųjų, draugų ar žmonijos 
interesų labui, arba kad jų balsai, jiems balsuojant, neturėtų atspin- 
dėti jų teisingumo idealų ar kitų politinių idealų, lygiai kaip neturėtų 
atspindėti jų savanaudiškų interesų. Ši perskyra — tai perskyra tarp 
teikiamų pirmenybių, ir ji yra daroma teikiamų pirmenybių utilita- 
rizmo aptarimo kontekste. Aš argumentuoju tik prieš atsižvelgimą į 
išorinius prioritetus, - ar jie būtų piktavališki, ar altruistiniai, geri ar 
blogi, - pateisinant kokį nors utilitarinį politinį sprendimą. Žmonės 
neišvengiamai turės įvairiausių rūšių išorinių prioritetų ir savo as- 
meniniame gyvenime jomis vadovausis. Geri žmonės turės gerus iš- 
orinius prioritetus, o blogi žmonės - blogus. Jie balsuos už savo iš- 


' Per laiką, praėjusį nuo 12-0 skyriaus parašymo, aptikau, kad kažkas panašaus į 
mano perskyrą tarp išorinių ir asmeninių teikiamų pirmenybių yra būtina ekonomiko- 
je, siekiant išvengti to, ką imta vadinti „Seno paradoksu“. Žr. Sen, „Liberty, Unanimity 
and Rights“, 43, Economica 217 (1976) ir ten aptariamą literatūrą. 

* Kn.: S. Hampshire (ed.), Public and Private Morality (1978). 

orinius prioritetus; pavyzdžiui, balsuos už tuos teisės kūrėjus, kurie 
laikosi tokių pačių kaip jų politinio teisingumo teorijų. Kaip kitaip 
jie turėtų nuspręsti, už ką balsuoti? Tačiau kai šie įstatymų kūrėjai 
išrenkami, juos saisto suvaržymai, nustatantys, kokiu mastu teikia- 
mų prioritetų utilitarizmas teikia jų sprendimų pateisinimą; t. y. — 
kokiu mastu tai, kad dauguma teikia pirmenybę tam tikrai dalykų 
padėčiai (kurią reikia skirti nuo teisingumo to, ko nori dauguma), 
galioja kaip argumentas politinio sprendimo tą padėtį kurti naudai. 
Tai, kad dauguma asmeniškai teikia pirmenybę sporto stadionui, o 
ne operos teatrui, gali būti argumentas stadiono naudai. Tai, kad 
dauguma mano, jog homoseksualumas yra amoralu arba kad žiauru- 
mas vaikų atžvilgiu yra blogai, mano galva, neturėtų būti argumen- 
tas kieno nors naudai, nors, žinoma, į faktą, kad žiaurumas žaloja 
vaikus, reikia labai rimtai atsižvelgti. 

Ar ši perskyra neįtikima? Imkime dvi visuomenes, iš kurių kiek- 
vienoje keletas neįgaliųjų yra nepajėgūs pasirūpinti savimi. Pirmojo- 
je dauguma neįgaliųjų likimui yra abejinga, o antrojoje dauguma lai- 
kosi išorinių altruistinių prioritetų, kad neįgaliųjų nedalia turi būti 
palengvinta. Aš teigiu, kad pagalbos neįgaliesiems politiniu veiksmu 
pateisinimas, jei tos visuomenės daugiau niekuo nesiskiria, antrojoje 
visuomenėje nėra stipresnis nei pirmojoje, tačiau, žinoma, yra kur 
kas tikėtiniau, jog antroji tų veiksmų imsis. Tikiuosi, jog vargu ar 
reikia pridurti, kad teisingumo principas, kuriuo tiki antroji daugu- 
ma, išties teikia gerą pagrindą politiniam sprendimui. Tačiau kadan- 
gi pagrindą teikia būtent principo solidumas, o ne jo populiarumo 
faktas, tas pagrindas yra vienodai stiprus abiejose visuomenėse. 

Pagaliau galiu paminėti su aptartaisiais nesusijusį mano aprašy- 


«1 


mui keliamą Nickelio prieštaravimą, - „Sunkiosiose bylose“! - to, 
kaip teisėjai sprendžia bylas ir kaip jie turėtų jas spręsti. Aš sakiau, 
kad Heraklis, turintis antžmogiškų gebėjimų ir todėl dirbantis labai 
greitai, galėtų iš anksto išplėtoti baigtą politinę teoriją, labai kruopš- 
čiai detalizuotą, kurią pasitelkęs galėtų imtis konkrečių sunkiųjų by- 


| Žr. p. 125. 

lų. Aš nenorėjau pasakyti, kad paprastesni teisėjai iš tikrųjų daro tą 
patį, tik jų darbą riboja jų menkesnės pastangos ir laikas!. Galvoje 
veikiau turėjau tai, kad jie padaro labai mažai to darbo, kai proga 
pareikalauja, todėl pateikia ne kokią nors bendrą teoriją, bet geriau- 
siu atveju tik bendros teorijos fragmentus arba, kaip, be abejo, daž- 
nai būna, skirtingų teorijų fragmentus. Net ir tai darydami, jie re- 
miasi ne formaliu filosofiniu išsilavinimu, bet intuityviomis idėjomis — 
jas paprastesnė sistema patvirtintų idėjomis, kurias labiau suformu- 
luoja savo intuicijų gynimo patirtis, susidūrus su tikrais ir hipotetiš- 
kais atvejais, teikiamais jų praktikos. Kaip sakiau paraleliu filosofiš- 
kai mąstančio šachmatų teisėjo atveju, „[t]ai, žinoma, yra tik sąmo- 
jinga rekonstrukcija apskaičiavimo, kuris niekuomet nebus daromas; 
bet kurio pareigūno nuovoka apie žaidimą susiklostys per karjerą, ir 
jis priimdamas sprendimus veikiau naudosis ta nuovoka, o ne ją eks- 
ponuos“. Dabar tai pakartoju, nes, be Nickelio, 1r kiti prieštaravo 
mano aprašymui tuo pagrindu, kad teisėjo sprendimai nepanašūs į 
politinės filosofijos esė. Kai kurie iš jų panašūs, ir norėčiau, kad to- 
kių būtų daugiau, bet nenorėčiau teisių tezės, kaip supratimo, kas 
glūdi už teisėjo sprendimo modelio įtikinamumo daryti priklauso- 
mo nuo tam tikro kiekio nuomonių, kurių paviršiuje yra matomas 
tas modelis. 


7. MACKIE'IS IR NERIMTAS REIKALAS 


Pagrindiniai Johno Mackie'10 komentarai apie mano teisėjavimo teo- 
riją? yra politiniai, bet prieš pateikdamas savo politines abejones, jis 
pažymi tai, kas jam mano pažiūrose atrodo bent jau problemiška. 
Kai kurios iš šių problemų buvo iškeltos kitų ir jau aptartos šiame 
priede, tačiau vieną problemą iškelia tik Mackie'is. Šios knygos 13- 
ame skyriuje darau prielaidą, jog tam tikrais atvejais (kurie, mano 


! Žr. Nickel, 1135. 


* J. L. Mackie, „The Third Theory of Law“, Phil. and Pub. Aff, vol. 7, n.1 
(1977), p. 3. 

manymu, sudėtingose teisinėse sistemose turi būti labai reti) vie- 
nos pusės argumentas gali būti toks pat geras, kaip ir kitos pusės. 
Tokius atvejus aš vadinu „lygiosiomis“ (ties). Mackie'is sako, kad 
mano argumentas, jog lygiosios turi būti retos, yra pagrįstas tuo, 
ką jis pavadina pernelyg paprasta „metrika“. Jis [mano argumen- 
tas] remiasi prielaida paprasto balanso tarp dviejų svorių, tiksliai 
atsveriančių vienas kitą taip, jog jei prie kurios nors iš pusių būtų 
pridėtas nors menkiausias papildomas svoris, balansas būtų pažeis- 
tas ir viena svarstyklių pusė nusvertų kitą. Tačiau, sako Mackie'is, 
bylos, kurios neturi teisingo atsakymo, gali būti tokios bylos, kai iš 
dviejų pusių neįmanoma pasirinkti ne dėl to, kad tarp jų yra tiksli 
pusiausvyra šia prasme, bet dėl to, kad argumentacijos yra nebend- 
ramatės. Tekste jis pateikia panašumo iš veido pavyzdį, tačiau šį 
argumentą galima suformuluoti stipriau, kaip Mackie'is padarė po- 
kalbio metu, tiesiogiai aptardamas sunkiąsias bylas. Įsivaizduoki- 
me atvejį, kuris atrodo teikiąs lygiąsias mano aprašytąja prasme. 
Mes manome, kad dvi teisės teorijos teikiančios priešingus spren- 
dimus, teikia visiškai vienodai gerą iki tol išleistų įstatymų ir pre- 
cedentų pateisinimą. Bet dabar tarkime, jog mes atrandame seną, 
nesvarbų ir blankų precedentą, kuris yra galimas pateisinti vienos, 
bet ne kitos teorijos pagrindu. Jeigu dvi teorijos būtų tiksliai ly- 
giasvorės, naujai atskleistas precedentas, kad ir koks blankus, turė- 
tų būti lemiamas. Tačiau iš tikrųjų naujai atskleistas precedentas 
gali neturėti poveikio mūsų įsitikinimui, kad iš teorijų nėra kaip 
pasirinkti. Mes galime būti visai nelinkę sakyti, kad tokio atvejo 
atradimas gali turėti lemiamos reikšmės. Jeigu taip, - tvirtina Mac- 
kie'is, - tai pradinė padėtis be išeities nebuvo vienodų svorių pu- 
siausvyros lemtos lygiosios, o nebendramatiškumo atvejis ir mano 
argumentai, jog simetriškos lygiosios turi būti retos, neįrodo, kad 
nebendramatiškumai turi būti reti. 

Tačiau Mackie'i0o argumento pateikiamas teorijų teikiamo istori- 
jos pateisinimo būdo paaiškinimas dviem aspektais skiriasi nuo ma- 
no rekomenduojamo paaiškinimo. Pirma, jis taria, kad pagrindinės 
medžiagos dalies pateisinimas kaip pateisinimas automatiškai tampa 

geresnis, kai jis pateisina didesnį tos medžiagos procentą - nors ir 
labai maža persvara. Nematau pagrindo, kodėl šitai turėtų būti taip. 
Kai dvi teorijos konkuruoja to, ką pavadinau atitikties plotme, atžvil- 
giu, varžomasi ne dėl to, kiek skirtingų istorijos momentų kiekviena 
paaiškina. (Išties, neturime jokio tokios istorijos elementų indivi- 
dualizacijos principo, kurio reikalautų toks testavimas. Kiek sudeda- 
mųjų istorijos elementų yra sudėtingame įstatyme? Ar sunkioji byla 
su daug šalių ar susijusi su grupiniu veiksmu laikytina turinčia dau- 
giau sudedamųjų elementų negu paprastesnė byla?) Varžybos pagal 
tą plotmę suponuoja metriką, kuri yra ne tokia preciziška ir labiau — 
apibūdinimo dalykas. Kiekviena iš dviejų teorijų gali „pakankamai“, 
bet nevisiškai atitikti „didelį kiekį“ precedentų, tačiau vienai gali 
būti atiduota pirmenybė kitos atžvilgiu dėl to, kad galima įtikina- 
miau parodyti, jog ji paaiškina nesenų sprendimų „tendenciją“. To- 
kiu atveju nė vienos iš jų teikiamo pateisinimo nepagerina papras- 
čiausias vieno ar dviejų senesnių atvejų, paaiškinamų vienos, bet ne 
kitos teorijos, atskleidimas. Antra, mano aprašytoji pateisinimo kon- 
cepcija, nenumato, kad bet koks patobulinimas pagal atitikties di- 
mensiją automatiškai yra viso pateisinimo patobulinimas. Ji numato 
atitikties slenkstį, kurį turi atitikti bet kokia teorija, kuri galiausiai 
privalo būti kvalifikuojama kaip tinkama, tačiau teigia, kad jeigu kiek- 
viena iš dviejų teorijų įveikia tą slenkstį, pasirinkimas kurios nors iš 
jų vadovausis politine morale. (Neseniai paskelbtoje straipsnio „Tei- 
singo atsakymo nėra“ išplėstoje versijoje! aš pripažinau, kad mano 
tezė, jog lygiosios bus retos, palaiko kitokią moralės koncepciją nei 
kokia nors koncepcija, pagal kurią įvairios moralės teorijos dažnai 
yra nebendramatiškos.) 

Pagrindinis Mackie'io prieštaravimas yra, kaip sakiau, politinis prieš- 
taravimas. Jis pažymi, kad vienoje trumpoje knygos recenzijoje esu 
pasakęs, jog kai kuriose iki Pilietinio karo iškeltose vergystės bylose 
(turėjau omeny iš esmės tinkamo proceso bylas) geresnis teisinis argu- 
mentas pateisino sprendimą prieš vergų gaudytojus ir apkaltintų ver- 


' Pasirodys New York University Law Review. 

gų naudai, nors teisėjai padarė priešingą sprendimą. Mackie'is kuria 
teisinį argumentą, ketinantį sekti ta mano rekomenduojama argumento 
forma, argumentą, kuris pateisintų teisėjų padarytą sprendimą, ir pa- 
žymi, kad mąstantys geros valios teisėjai galėtų lygiai taip pat priimti 
jo argumentą, kaip ir mano. Jis nemano (manau), kad kiekvienas iš 
dviejų argumentų iš tikrųjų yra vienodo svorio. Be jokios abejonės 
jis mano, kad jo argumentas šiais konkrečiais atvejais iš tikrųjų yra 
geresnis už mano. Tačiau jis tiesiog nori pasakyti, jog nėra tikra, kad 
teisėjai, kurie turi išspręsti šiuos klausimus, mano argumentus ma- 
nytų esant geresnius ir kad todėl skaitytojai neturėtų galvoti, jog 
mano rekomenduojamas teisėjavimo metodas būtinai teiktų patrauk- 
lesnius sprendimus net ir Jungtinėse Valstijose ar Britanijoje. 

Nesu linkęs sutikti net su šiuo labiau santūresniu teiginiu. Teisė- 
jai, kurie sprendė šias bylas, kaip piliečiai buvo politiškai įsipareigo- 
ję: jie buvo prieš vergiją iš principo. Taigi jų požiūris į individų tei- 
ses, ir konkrečiai į juodaodžių kaip žmonių teises, kuris, manau, bū- 
tų palaikęs mano argumentą jeigu jie būtų pripažinę tikrąjį tokių 
principų vaidmenį teisinėje argumentacijoje. Mano istorinis teiginys 
palaiko teisinę poziciją, kuri sutampa su profesoriaus Coverio (ma- 
no recenzuotos knygos autoriaus), bet ginčijama Mackie'io: ji re- 
miasi prielaida, kad tinkamo proceso vergijos bylos buvo sunkiosios 
bylos, o ne galimos išspręsti dėl iš anksto aiškios konstitucinių nuos- 
tatų ir įstatymų reikšmės. Tačiau aišku, kad jeigu teisėjai būtų manę, 
jog pozityvi teisė yra aiški iš anksto, jie nebūtų pasitelkę nė tų argu- 
mentų, kuriuos jiems sukūrė Mackie'is. 

Tačiau tai yra tik konkrečių istorinių bylų analizė, kuri neliečia 
bendresnio Mackie'i0 argumento. Mano teisėjavimo teorija teisė- 
jams suteikia daugiau politinės galios, negu jiems jos duoda pozity- 
vizmas, ir kad mes turėtume taikyti mano teoriją tik tuomet, kai 
(arba jei) mums priimtina, kad tą galią turėtų teisėjai, o ne teisės 
kūrėjai ar kiti pareigūnai. Ar tai teisinga interpretacija? Mackie'is 
nuspėja štai kokį atsakymą, kurio tikisi iš manęs: „Pozityvizmas tei- 
kia teisėjams tiek pat politinės galios kaip ir mano teorija. Pozityviz- 
mas taip pat pripažįsta perskyrą tarp paprastųjų bylų, kai egzistuoja 

nustatyta teisė ir teisėjas yra pareigos saistomas spręsti taip, kaip 
diktuoja teisė, ir sunkiųjų bylų, kai teisėjas yra laisvas pasinaudoti 
įstatymų leidėjo suteikta galia. Mano teorija rekomenduoja, kad tei- 
sėjai darytų politinius sprendimus tik sunkiosiose bylose, o, anot po- 
zityvizmo rekomendacijos, naudojimasis teisėkūros diskrecija yra taip 
pat ir politinės galios realizavimas.“ Mackie'is iš anksto pareiškia, 
kad mano atsakymas nevykęs, nes mano teorija, palyginti su pozity- 
vizmu, daugiau bylų priskiria sunkiosioms byloms —- sudaro daugiau 
erdvės ginčyti tai, kas laikoma nustatytąja teise. Jo argumentas čia 
susideda tik iš mano pažiūros citavimo, kad tinkamo proceso vergi- 
jos bylos nebuvo reguliuojamos nustatytosios teisės. Tačiau tai - pras- 
tas argumentas. Pats Mackie'is šiuo klausimu sako tik tai, kad „yra 
toli gražu neaišku, jog (tinkamos) nuostatos pažeidžia tinkamą pro- 
cesą“. Tai nereiškia, kad yra aišku, jog jos nepažeidžia. Bet tarkime, 
kad jis šiuo atveju yra geresnis konstitucinės teisės specialistas negu 
Coveris arba aš ir kad jis yra teisus. Tuomet tai reiškia, kad mudu 
savo teisės analizėje padarėme klaidą, o ne tai, kad mano teisėjavimo 
teorija kokiu nors būdu tą klaidą pateisina. Teisės istorija taip pat 
neteigia, kad teisininkai, kurie save vadina pozityvistais, - kaip, pa- 
vyzdžiui, Holmesas, - yra itin nelinkę manyti esant nenustatyta tai, 
ką kiti manė esant aiškiai nustatyta. 

Iš tikrųjų klausimas, ar mano teorija leidžia ginčyti labiau „įtvir- 
tintą“ teisę (law), yra sunkus. Daug priklauso nuo doktrinos ir prak- 
tikos konkrečiose jurisdikcijose - pavyzdžiui, ar šios leidžia atšaukti 
nepageidaujamus precedentus. Tačiau Mackie'is būtų galėjęs pateik- 
ti stipresnį argumentą nei pateikė. Jis būtų galėjęs pasakyti, kad po- 
zityvizmas leidžia teisėjui būti pagarbesniam kitoms institucijoms, 
kai jis kuria „naują teisę“ sunkiosiose bylose, ir galbūt net skatina jį 
tai daryti. Kadangi pozityvizmas teigia, kad nė viena iš sudėtingos 
bylos šalių neturi teisės į jokį konkretų sprendimą, teisėjas pozityvis- 
tas gali priimti bendrą atsakomybę, reikalaujančią priimti tokį spren- 
dimą, kurį, jo manymu, būtų priėmęs įstatymų leidėjas, — iš pagarbu- 
mo kokiai nors demokratijos teorijai arba sklandaus valdymo intere- 
sų labui. (Minėtoje knygos recenzijoje aš teigiau, kad teisėjai iki 


PRIEDAS: ATSAKYMAS KRITIKAMS S05 


Pilietinio karo galėjo būti veikiami tokios atsakomybės jausmo.) O 
mano teisėjavimo teorija tvirtina, kad sunkiųjų bylų šalys turi juridi- 
nes teises, ir teisėjas, kuris įsipareigoja stengtis tas teises nustatyti, 
negali būti veikiamas jokio jo teorijai apie tas teises priešingo konku- 
ruojančio samprotavimo apie demokratiją ar efektyvų valdymą. Tad 
Mackie'is dėl šios priežasties gali būti teisus darydamas prielaidą, kad 
politiniai teisėjų įsitikinimai mano teorijoje yra reikšmingesni. 

Tačiau esama dviejų priešingų motyvų. Pirma, visiems žinomas 
priekaištas, adresuojamas tiek britų, tiek amerikiečių teisėjams, yra 
tas, kad jie savo sprendimuose vogčiomis realizuoja savo politinius 
įsitikinimus, dėdamiesi atskleidžią, kokia „iš tikrųjų“ buvo įstatymų 
leidėjo intencija arba ką jis „būtų daręs, jeigu būtų žinojęs proble- 
mą“!. Kai kurie kritikai kaltina, kad taip daroma tyčia; kiti - kad tai 
vyksta nesąmoningai. Išties daugeliu atvejų, kai iš pažiūros klusnūs 
teisėjai remiasi įstatymų leidėjo intencija arba hipoteze (counterfac- 
tuals) apie tai, ką įstatymų leidėjas būtų daręs, yra kvaila manyti, jog 
teisingą atsakymą į šiuos klausimus jiems pasiseka rasti dėl to, kad 
nėra teisingų atsakymų, kuriuos būtų galima rasti. 

Šie kaltinimai veidmainyste ar saviapgaule teikia naudingą paties 
Mackie'io kaltinimų, kad mano teorija koketuoja su teise, patikrini- 
mo kriterijų. (Esu jam dėkingas už tai, kad man paaiškino, kokia 
tikroji pastarojo kaltinimo reikšmė. Maniau, kad tai užuomina į mo- 
teris, kurios vienu metu sėkmingai derina ištikimybę ir laisvumą.) Jis 
mano, kad mano teorija skatins apgaulę, nes teisėjai manys, jog jie 
atranda teisinių klausimų sprendimus, o iš tikrųjų suteiks įstatymo 
statusą savo asmeniniams įsitikinimams. Šis kaltinimas, žinoma, ke- 
lia klausimą, ar teorinis mano rekomendacijų pamatas yra deramas. 
Jeigu jis yra deramas, tai teisėjai daro viską, ką gali, kad atrastų šalių 
teises, ir jokios apgaulės čia nėra. Tačiau net jeigu mano teorinių 
teiginių negalima apginti, sukčiavimo, jeigu tokio esama, atrodo, 1eš- 
kotina kitame teisme. Heraklis savo nuomonėse aiškiai nurodo poli- 
tinės moralės įtaką jo sprendimams. Pozityvistai, kurie remiasi įsta- 


! Žr., pvz., Griffith, The Politics of the Judiciary (1977). 

tymų leidėjo intencija ar kitomis hipotezėmis, dažnai slepia savo įsi- 
tikinimų įtaką. 

Antrojo prieštaraujančio fakto reikšmė yra sudėtingesnė. Pozity- 
vizmas teigia, jog teisėjai, sunkiosiose bylose įgyvendindami savo nau- 
jos teisės kūrimo diskreciją kurti, gali kurti naują teisę remdamiesi 
politinėmis nuostatomis, lygiai kaip gali kurti naują teisę remdamie- 
si principais. Mano teorija palaiko teiginį, jog kadangi teisėjų parei- 
ga, net sunkiosiose bylose, yra identifikuoti šalių teises, tokiose by- 
lose jie turėtų remtis principo argumentais, o ne politinės nuostatos 
argumentais. Antrasis šio priedo skirsnis aptaria klausimą, ar teigi- 
nys labai reikšmingas praktikai. Aš tvirtinu, kad jis visada turės ko- 
kios nors reikšmės ir kad to reikšmingumo laipsnis priklausys nuo 
svarstomojo įstatymo srities, ypač nuo to, ar teisėjas laikosi konsek- 
vencialistinės teisių, kurios sudaro tą sritį, teorijos. Dabar šis klausi- 
mas aktualus, nes, mano manymu, pavojai individualiai laisvei yra 
kur kas didesni, kai teisėjai kviečiami kurti naują teisę politinės nuos- 
tatos sprendimų pagrindu (tokių kaip sprendimas, kad tam tikras 
elgesys yra žalingas visuomenės gerovei arba kad siekiant didesnio 
atgrasomojo poveikio derėtų padidinti bausmes), nei tuomet, kai iš 
teisėjų reikalaujama ginti moralines ir politines teises, kurias turi jų 
bendruomenės piliečiai. Pirmuoju atveju pavojus yra tas, kad teisėjai 
apribos individualią laisvę didesniu mastu nei ją galėtų apriboti nie- 
kaip nepatobulintas įprastas politinis procesas su savo saugikliais ir 
inercija. Antruoju atveju pavojus yra daugiausia negatyvus: tas, kad 
teisėjai bus konservatyvūs ir mažiau naudosis savo galia, nei jie galė- 
tų tai daryti atsisakydami pripažinti individualias teises, kurių politi- 
nis procesas dar nėra įtvirtinęs pozityvioje teisėje. Tai yra apibendri- 
nimai, ir nė vienas iš jų nėra absoliučiai teisingas. Nesunku įsivaiz- 
duoti atvejus, kai teisėjai gali padaryti didelę skriaudą, net civilinėse 
bylose, kurdami neteisingą nuosavybės teisių sampratą. Tačiau teigi- 
nys kelia praktinį klausimą, kuriuo Mackie'is turėtų bent jau papil- 
dyti savo politinių klausimų, į kuriuos atsižvelgė mano teorija, sąra- 
šą. Tarkime, jog tiesa yra ta, kad mažai tikėtina, jog teisėjai, taikyda- 
mi teisių tezę, iš esmės apribos individualią laisvę daugiau, negu ją 

yra apribojęs įstatymų leidėjas, jeigu jų politiniai įsitikinimai yra 

konservatyvūs, tačiau išplės individualią laisvę, kai jų įsitikinimai 
y p ą ę, jų! 

yra liberalūs. Tuomet liberalams ši tezė atrodys mažių mažiausiai 


geresnis lažybų objektas nei senoviški triukai, apie kuriuos kalba 
Mackie'is. 


8. RAZAS IR TEISIŲ BANALUMAS 


Glaustoje esė dr. Razas kelia labai daug klausimų!; kai kurie iš jų 
jau buvo aptariami šiame priede; tačiau klausimo, kuriam jis skiria 
daugiausiai dėmesio, dar nesvarstėme, o Razo pateiktas aptarimas 
atskleidžia svarbų nesusipratimą, kurį galėtų pakartoti kiti. Aš tei- 
giu, kad pretenzijos į politines teises turi būti suprantamos funkciš- 
kai, kaip pretenzijos į kokį nors pamatinį kolektyvinį pateisinimą, ku- 
ris paprastai yra lemiamas. Todėl politinė pretenzijų į teisę galia priklau- 
so nuo politinės bendruomenės, kurioje jos reiškiamos, bendros 


'" Raz, „Professor Dworkin's Theory of Rights“, XXVI Political Studies 123 (1978). 

2 Pavyzdžiui, kai dėl jo išorinių ir asmeninių teikiamų pirmenybių diskusijos, žr. 
p. 497—498. Didžiojoje recenzijos dalyje aptariama teisinės teorijos ir politinės teorijos 
perskyra. Razas teigia, kad teisių tezė yra „tuščiavidurė“. Tačiau savo kaltinimą jis grin- 
džia toliau tekste klaidinga analizuojamo mano teisių aiškinimo interpretacija, disku- 
tuojamo, taip pat, prielaida, plačiai dėstoma šio priedo 2-ame skirsnyje, kad jeigu teisės 
kartais priklauso nuo pasekmių, tai visi pasekmės argumentai yra teisių argumentai. 
Aptardamas tai, ką jis vadina mano „konservatyvia teze“ (įvardijimas, kuriuo aš džiau- 
giuosi, nes jis prieštarauja plačiai paplitusiai prielaidai, atsispindinčiai Mackie'io kriti- 
koje, kad mano teisės teorija yra radikali), jis ignoruoja perskyrą, kurią aš darau tarp 
juridinių teisių ir pamatinių moralinių teisių, su kuriomis juridinės teisės gali konflik- 
tuoti, ir tos perskyros reikšmę klausimui, ką nemoralioje teisinėje sistemoje teisėjas 
turi galiausiai daryti. Kai dėl jo diskusijos dėl to, ką jis vadina mano argumentu ape- 
liuojant į teisingumą, mano teiginį, kad teisės propozicijų tiesos sąlygos kartais apima 
moralės sąlygas, jis aprašo kaip „prigimtinės teisės tezę“ (natural law thbesis). Tačiau 
jis neteisingai perteikia įvairius mano argumentus, kuriuos pateikiau to teiginio nau- 
dai (žr. 2-ą, 4-4 ir 13-ą skyrius bei šio priedo 3-ią, 4-4 1r 5-4 skirsnius), ir savo priešin- 
gą teiginį gina tenurodydamas savo ankstesnį straipsnį, visai neanalizuodamas mano 
atsakymo į tą straipsnį 3-iame skyriuje ir kategoriškai tvirtindamas itin paprastą teisi- 
nio pozityvizmo versiją. 

struktūros. Kitaip tariant, ji priklauso nuo to, koks kolektyvinio pa- 
teisinimo tipas toje politinėje bendruomenėje yra laikomas bendru 
pamatiniu pateisinimu, aiškiai — tos bendruomenės visuotinėje poli- 
tinėje moralėje, kiek ši egzistuoja, arba implicitiškai - jos principinių 
įstatymų leidybos institucijų modelyje. 

Šiuolaikinėse Jungtinėse Valstijose ir Britanijoje tam tikra apelia- 
cija į bendrąją gerovę, suprantama kaip apeliacija į utilitarinį teikia- 
mų pirmenybių maksimizavimą, teikia bendrąjį politinių sprendimų 
pateisinimą, o įstatymų leidėjo ir parlamentų struktūra yra pritaiky- 
ta kurti bendrąją gerovę ir jai tarnauti. Taigi pretenzija į politinę 
teisę yra pretenzija į kozirį prieš bendrąją gerovę pavienio individo 
naudai. Pavyzdžiui, kai kas nors pretenduoja į žodžio laisvės teisę, jis 
teigia, kad būtų neteisinga, jei valstybė uždraustų jam kalbėti kokia 
nors tema, net jei neleidus jam kalbėti padidėtų bendroji gerovė. 
Teiginio hipotetinis pobūdis yra svarbus. Pavyzdžiui, kai kalbame 
apie teisę nebūti kankinamam, mes pabrėžiame ypatingą kankinimo 
neteisingumą, nes teigiame, jog kankinimas būtų neteisybė, net jeigu 
jo reikalautų bendras interesas. Tačiau kalbėti apie teisę nebūti kan- 
kinamam yra derama, net jei kankinimas tarnautų tik privatiems ar- 
ba neteisėtiems interesams. Kankinimas pastaruoju atveju yra netei- 
singas a fortiori. 

Aiškiai politiškuose šios knygos skyriuose aš teikiu ypatingą vietą 
teisių reikalavimams kaip kozirio reikalavimams - iškeliu juos virš 
bendro utilitarinio pateisinimo, nes analizuoju politinius sprendi- 
mus bendruomenėse, kuriose bendras kolektyvinis pateisinimas yra 
utilitarinis. Nenoriu pasakyti, kad individai turi teisių tik tokioje bend- 
ruomenėje. Tarkime, kad politinė bendruomenė, kurioje bendrąjį pa- 
grindinį pateisinimą sudaro kokia nors valstybės šlovės siekimas ar- 
ba jos karinės pozicijos pagerinimas, arba kurios nors klasės trium- 
fas, arba absoliuti tautos materialinė gerovė, kiekvienu iš šių atveju — 
kaip tikslas, vertinamas savaime, dėl jo paties. Tokioje visuomenėje 
praktinė reikalavimų į teisę galia pasireiškia tuo, kad koks nors spren- 
dimas, kuris teikia nenaudą individui, yra neteisingas, net jeigu jis 
pasitarnauja politiniams tikslams. Tačiau 12-o skyriaus argumentai 

rodo, kad net teisių turinys gali būti įvairus, priklausomai nuo pa- 
grindinio pateisinimo arba politinių institucijų, sukurtų įgyvendinti 
skirtingiems pagrindiniams pateisinimams, struktūra. Mat teisės, pa- 
šalinančios išorinių prioritetų galimybę politiniame procese, gali bū- 
ti būtinos politinėje bendruomenėje, kurios įstatymų leidybos struk- 
tūra pateikia utilitarinį pagrindinį pateisinimą, o nariai turi sistemiš- 
kus prietarus, nors nebūtinos kitoje bendruomenėje. Teiginys, kad 
kokios nors mažumos nariai turi tam tikrų teisių tokioje visuomenė- 
je (galbūt, tarkime, teisę į integruotą lavinimą), bus pagrįstas argu- 
mentais, nebūtinai pripažįstamais kitur. Tačiau daugelis teisių yra 
universalios, nes yra argumentų, pagrindžiančių šias teises bet ko- 
kioj bendruomenėj bet kokiomis aplinkybėmis, kurias galima pagrįstai 
tikėtis aptikti politinėje visuomenėje. Būtent šios galėtų būti pagrįs- 
tai vadinamos žmogaus teisėmis. 

Razas pažymi, jog teisių kaip kozirių idėja gali būti naudojama 
taip, kad teisių apimtis bus groteskiškai išplėsta, ir šitaip reikalavimą 
į teisę padaryti banalią. Šitai, aišku, yra įmanoma - mes galėtume 
nustatyti, kad asmuo turi teisę, jeigu jam teikiama nenauda turi prie- 
žastį, stipresnę nei kuri nors kita bet kokios rūšies priežastis, kuria 
galima pasiremti argumentuojant tos nenaudos naudai. Dauguma 
teisių (pagal šį aiškinimą) neturės visiškai jokios praktinės svarbos. 
Tuomet mums prireiktų naujos teisių sąvokos, teisių kaip kozirių 
svarbių kolektyvinių pateisinimų atžvilgiu, o tai aš visų pirmiausia ir 
siūlau. Niekas neturi politinės teisės (pagal mano aiškinimą), jeigu 
priežastys, dėl kurių jam reikia suteikti tai, ko jis prašo, yra stipres- 
nės už kokį nors kolektyvinį pateisinimą, kuris paprastai suteikia pa- 
kankamą politinį sprendimo pateisinimą!'. Kieno nors griežta teikia- 
ma pirmenybė ledams su riešutais išties yra priežastis, reikalaujanti 
iš visuomenės auginti pistacijas, ir tai yra stipresnė priežastis negu 
kitos, kurias galima rasti ar sugalvoti, kodėl nereikia auginti pistaci- 
jų, pavyzdžiui, tokios kaip kieno nors kito netvirta teikiama pirme- 
nybė vanilei. Tačiau beprasmiška kalbėti apie teisę turėti pistacijų 


! Žr., pvz., p. 139. 

(arba bendresnę teisę į tai, kad stiprūs prioritetai būtų pripažįstami), 
jeigu mes neturime galvoje, kad tas prioritetas yra priežastis auginti 
pistacijas, net jei kolektyvinės bendruomenės teikiamos pirmenybės 
būtų geriau patenkinamos gaminant vanilę. Aš sakau „beprasmiš- 
ka“, o ne „neteisinga“, nes neteigiu (kaip rūpestingai pabrėžiau), jog 
mano teisių paaiškinimas tiksliai ar visiškai vartoja kasdienę kalbą. 
Mano paaiškinimas ta prasme yra reikalavimas. (Jis tikrai nėra em- 
pirinis atskleidimas, kitaip nei ta teisių teorija, kuri, kaip kartais tei- 
gia Razas, gali būti empiriškai atskleidžiama.) Tačiau tai yra toks 
reikalavimas (man bent jau taip atrodo), kuris izoliuoja išskirtinai 
svarbią politinės teorijos idėją, būtent kolektyviai pateisinamų spren- 
dimų individualaus kozirio atžvilgiu idėją. Šis reikalavimas taip pat 
apima Amerikos konstitucinėje praktikoje naudojamą individualių 
teisių idėją. 

Čia turėčiau pridurti (nors taip tiesiog pakartosiu tai, kas yra aiš- 
ku knygoje), kad mano siūloma teisių teorija neneigia, jog kai kurios 
teisės yra svarbesnės už kitas. Jokia tariama teisė nėra teisė (pagal 
mano aiškinimą), jeigu ji nenuginčija bent ribinio bendro kolektyvi- 
nio pateisinimo; tačiau viena teisė yra svarbesnė už kitą, jeigu koks 
nors ypač dramatiškas ar neatidėliotinas kolektyvinis pateisinimas 
nugalės antrąją, bet ne pirmąją teisę, viršydamas tą slenkstį. 

Neteisingas Razo supratimas lemia painiavą jo diskusijoje, kurio- 
je jis svarsto tai, ką vadina „teisėmis į gerovę“. Jis sako, kad aš nei- 
giu, jog žmonės gali turėti teisių į gerovę, ir kad šitai yra priešinga 
tam, ką mano daugelis žmonių. Tačiau šioje reikalavimų į gerovę 
kategorijoje jis suplaka labai skirtingus teiginius. Mano siūlomas tei- 
sių aiškinimas reiškia, kad visuomenėje, kurios bendras pamatinis 
pateisinimas yra utilitarinis, paika sakyti, ką nors turint teisę būtent 
į tą gerovės laipsnį, kurį rekomenduoja tas bendras pamatinis patei- 
sinimas. Paika, nes ši tariama teisė funkcionuoja tik tam, kad patvir- 
tintų, o ne tam, kad ginčytų kolektyvinį pateisinimą. Ji neteigia nie- 
ko daugiau, išskyrus tai, ką teiktų kolektyvinis pateisinimas, nepa- 
laikomas jokios individualių teisių idėjos. Bet tarkime, kad teisės į 
gerovę teiginys, kurį siūlo utilitarizmas, yra teikiamas kokio nors 

kitokio kolektyvinio pateisinimo kontekste, tokio kaip karinės ga- 
lios ar nacionalinės šlovės, kaip tikslo savaime, pateisinimas. Tuo- 
met reikalavimas yra pernelyg stiprus, kad būtų laikomas tokios rū- 
šies reikalavimu į teisę, koks šioje teorijoje yra svarstomas. Ji teigia, 
kad esminis kolektyvinis pagrindimas turi būti panaikintas ir pakeis- 
tas utilitarizmu, o ne tiesiog tai, jog jis konkrečiomis progomis turi 
nusileisti teisėms kaip koziriams. Mat kai jau pripažįstama idėja, kad 
yra neteisinga atimti iš individų tą gerovę, - kad ir kokia ji būtų, — 
kurią rekomenduotų utilitarinis pateisinimas, nelieka jokios erdvės 
ginčytiems karinės galios ar nacionalinės šlovės savitiksliams tiks- 
lams. Tad tas, kuris reikalauja tokios teisės teisių idėją naudoja ne 
taip, kaip aš siūlau, ir (kaip tvirtino Benthamas) jis galėtų argumen- 
tuoti paprasčiau - visiškai išvengdamas teisių idėjos. 

Tačiau kai Razas kalba apie „teises į gerovę“, jis turi galvoje ne 
tiesiog tariamą teisę į tą gerovės laipsnį, - kad ir koks jis būtų, - 
kurio reikalautų utilitarinis pagrindinis pateisinimas. Jis turi galvoje 
taip pat teiginį, kad koks nors asmuo (ar grupė) turi teisę į tam tikrą 
minimalų gerovės lygį; arba — į ne mažesnę gerovę nei kuri nors 
apibrėžiama geriausios padėties asmens (ar grupės) gerovės dalis; ar 
galbūt į lygiai tokią pat gerovę kaip kiekvieno kito asmens (ar gru- 
pės). Tačiau šie populiarūs teiginiai labai skiriasi nuo teiginio, kad 
asmuo arba grupė turi teisę į gerovę, reikalaujamą kokio nors visa 
apimančio kolektyvinio pateisinimo. Pavyzdžiui, teiginį, kad kas nors 
turi teisę į minimalų gerovės lygį, galima lengvai suprasti kaip teigi- 
nį, kad yra neteisinga, kai valdžia palaiko ekonominę sistemą, kurio- 
je tam tikri individai arba šeimos, arba grupės atsiduria žemiau mini- 
malios gerovės ribos, net jei ta ekonominė sistema teikia didesnę 
vidutinę naudą (didesnę bendrą kolektyvinę gerovę) negu bet kuri 
kita sistema. Mano siūlomas teisių aiškinimas neatmeta tokios rūšies 
teiginio. Priešingai, to aiškinimo dorybė, mano galva, yra ta, kad jis 
aiškiai nurodo, jog būtent konkurencija tarp minimaliųjų gerovės 
lygmenų ir bendrosios kolektyvinės gerovės yra tai, su kuo turima 
reikalo, kai diskutuojama dėl šios rūšies „teisės“ į gerovę. 

Razas mano, kad esama svarbios permainos tarp ankstesniuose 


512 RIMTAS POŽIŪRIS Į TEISES 


šios knygos skyriuose pateikiamos politinės teorijos ir tos, kuri siū- 
loma 12-ame skyriuje. Ankstesnieji skyriai pateikia teisių aiškinimą, 
kurį ką tik gyniau: anot jo, teisės veikia kaip koziriai prieš kokį nors 
pamatinį pateisinimą, kuris pagrįstas kolektyvine gerove. 12-ame sky- 
riuje šis antagonizmas tarp individualių teisių ir kolektyvinės gero- 
vės, pasak Razo, išnyksta, nes ir individualios teisės, ir kolektyvinė 
gerovė yra suprantama kaip pasekmės labai bendros teisės, kurią va- 
dinu visų politinės bendruomenės narių teise būti traktuojamiems 
kaip lygiems. Tačiau čia nėra jokio nenuoseklumo. 

Individualios politinės teisės gali būti suprantamos tik funkciš- 
kai, kaip aš ką tik sakiau, atsižvelgiant į šių teisių vaidmenį politinia- 
me procese. Mūsų politinėje bendruomenėje šis vaidmuo kelia anta- 
gonizmą tarp teisių ir bendrosios gerovės reikalavimų. Tačiau toks 
aprašymas kelia štai kokį svarbų klausimą. Ar šis antagonizmas poli- 
tinio argumento lygmeniu atspindi gilų antagonizmą fundamenta- 
lesniu lygmeniu? Ar individualios teisės įkūnija kokį nors gilų politi- 
nį idealą, pavyzdžiui, individualaus orumo ir autonomijos idėją, o 
kolektyvinė gerovė - kitą, konkuruojantį idealą, pavyzdžiui, idėją, 
jog malonumas yra gėris savaime? Jeigu taip, politinė teorija (ar bent 
jau politinė teorija, kuri būtų būtina pateisinti institucijoms tokioms 
kaip mūsiškės ir kuri remiasi tiek teisėmis, tiek kolektyvine gerove) 
yra pliuralistinė fundamentaliu lygmeniu. Arba, kita vertus, ar pavir- 
šutiniškas antagonizmas tarp teisių ir kolektyvinės gerovės nėra politi- 
nės teorijos pasekmė, kuri gilesniu lygmeniu yra vieninga? 12-as sky- 
rius ir įvado bei šio priedo dalys remia pastarąją hipotezę, o vėlesnė- 
je esė „Liberalizmas“, į kurią aš jau dariau nuorodų, ji dar labiau 
sutvirtinama. Aš teigiu, kad individualios politinės teisės 7 kolekty- 
vinės gerovės idėja, ir idėja, kad jos funkcionuoja kaip antagonistai 
politinių debatų lygmeniu - visos yra išvestos iš politinės lygiųjų bend- 
ruomenės fundamentalaus idealo. Aš tikrai kalbėjau apie „teisę“ bū- 
ti traktuojamam kaip lygiam, su vienodu rūpesčiu ir pagarba, bet 
pažymėjau, kad šitai yra „tokia fundamentali teisė, kad jos neapima 
bendras teisių kaip kozirių prieš kolektyvinius tikslus apibūdinimas, 
nebent kaip ribinio atvejo, nes ji yra tiek bendro kolektyvinių tikslų 

autoriteto, tiek specialių jų autoriteto apribojimų, kurie pateisina 
individualesnes teises, šaltinis“!'. Tačiau Razo komentarai teigia, kad 
apskritai visoks kalbėjimas apie traktavimo kaip lygaus idėją kaip 
apie „teisę“ yra klaidinamas. 

Razas turi ką pasakyti apie traktavimo kaip lygaus idėjos turinį, 
kad ir kaip ji būtų aprašoma, - kaip teisė ar ne. Sekdamas profeso- 
riumi Bennu?, jis sako, kad ši idėja iš tikrųjų visai nesiremia lygybe. 
(Sią idėją minėjau ir komentavau anksčiau?.) Jis taip pat sako, kad 
ta idėja yra tuščia, nes ją galima sutaikinti su daug skirtingų pa- 
skirstymo modelių. Tačiau tai yra klaida dvejopa prasme. Pirma, 
teiginys, kad valdžia su vienodu rūpesčiu ir pagarba turi traktuoti 
tuos, kuriems ji siekia būti autoritetas, net kaip abstraktus teiginys 
nėra tuščia, nes pašalina kadaise dominavusių ir tam tikruose sluoks- 
niuose tebesančių populiarių politinių pozicijų galimybę. Antra, iš- 
vada, kuria pagrįstas Razo kaltinimas man, - kad jeigu kiekviena iš 
dviejų skirtingų abstrakčios sąvokos sampratų gali būti tvirtinama 
su tam tikru įtikimumu, tai abstrakti sąvoka nerekomenduoja vie- 
nos arba kitos, — neteisingai supranta abstrakčių sąvokų vaidmenį 
politinėje teorijoje ir debatuose. Straipsnyje „Liberalizmas“ aš aiš- 
kinu, kad suprasti populiariausias politines pozicijas ir pripažinti 
svarbias perskyras tarp jų galima suvokus, jog kiekviena iš jų repre- 
zentuoja skirtingą abstraktaus lygybės reikalavimo sampratą. Šios 
skirtingos sampratos išties konkuruoja tarpusavyje, nes jos reko- 
menduoja, be kitų dalykų, skirtingas ekonominio paskirstymo sche- 
mas. Tačiau vargu ar tai reiškia, kad viena samprata, kaip sampra- 
ta, negali būti geresnė už kitas. 

